Новый Завѣтъ
Господа Бога и Спаса Нашего
Ісуса Христа

Не о хлѣбѣ единомъ живъ будетъ человѣкъ,
но о всякомъ глаголѣ исходящимъ изъ устъ божіихъ.

КНИГИ НОВАГО ЗАВѢТА
по языку словeнску
острожской библіи

Книги Новаго Завѣта

От матфеа святое благовѣствованіе

От марка святое благовѣствованіе

От луки святое благовѣствованіе

От іоанна святое благовѣствованіе

Дѣянія святыхъ апостолъ списана святымъ апостоломъ и евангелистомъ лукою

Соборное посланіе іаковле

Соборное посланіе петрово, 1.

Соборное посланіе петрово, 2.

Соборное посланіе іоанново, 1.

Соборное посланіе іоанново, 2.

Соборное посланіе іоанново, 3.

Соборное посланіе іюдино

Къ римляномъ посланіе святаго апостола павла

Къ коринѳомъ посланіе святаго апостола павла, 1.

Къ коринѳомъ посланіе святаго апостола павла, 2.

Къ галатомъ посланіе святаго апостола павла

Къ ефесeoмъ посланіе святаго апостола павла

Къ филипписіoмъ посланіе святаго апостола павла

Къ коласаемъ посланіе святаго апостола павла

Къ солуняномъ посланіе святаго апостола павла, 1.

Къ солуняномъ посланіе святаго апостола павла, 2.

Къ тимоѳeю посланіе сватаго апостола павла, 1.

Къ тимоѳeю посланіе святаго апостола павла, 2.

Къ титу посланіе святаго апостола павла

Къ филимону посланіе святаго апостола павла

Къ евреом посланіе святаго апостола павла

Апокалипсисъ святаго іoанна ѳеолога

От матфеа святое благовѣствованіе

Глава, 1.

Зач., 1. Книга родства ісусъ христова, сына давыдова, сына авраамля. Авраамъ роди ісаака. Ісаакъ же роди іакова. іаковъ же роди іуду и братію его. Іуда же роди фарeса и зара, отъ ѳамары. фарeсъ же роди есрома. есромъ же роди арама. арамъ же роди аминадава. аминадавъ же роди наассона. наассонъ же роди салмона. салмонъ же роди вооза, отъ рахавы. воозъ же роди овида отъ руѳы. овидъ же роди іессeя. іессeй же роди давида царя. давидъ же царь роди соломона, отъ уріины. Соломонъ же роди ровоама. ровоамъ же роди авія. авія же роди асса. асса же роди іoсафата. іoсафатъ же роди іoрама. Іoрамъ же роди озію. озія же роди іoаѳама. іoаѳамъ же роди ахаза. ахазъ же роди езекію. езекія же роди манасію. Манасія же роди амона. амонъ же роди іoсію. іoсія же роди іехонію, и братію его, въ преселeніе вавилонское. По преселeніи же вавилонстѣмъ, іехонія роди, салаѳіиля. салаѳіиль же роди зоровавeля. зоровавeль же роди, авіуда. авіудъ же роди еліакима. еліакимъ же роди азора. азоръ же роди садока. садокъ же роди ахима. ахимъ же роди еліуду. еліудъ же роди елеазара. елеазаръ же роди матѳана. матѳанъ же роди іакова. іаковъ же роди іосифа, мужа маріина, изъ нея же родися ісусъ глаголемыи христосъ. Всѣхъ же родовъ отъ авраама до давида, родове четыри надесяте. И отъ давида до преселeнія вавилоньскаго, родове четыри надесяте. И отъ преселeнія вавилоньскаго до христа, родове четыри надесяте.

Зач., 2.* Ісусъ христово рождество, сице бѣ. обручeнѣ убо бывши матери его маріи, іосифови, прeже даже не снитися има, обрѣтеся имущи во чревѣ отъ духа свята. іосифъ же мужъ ея праведенъ сыи, и не хотя ея обличити, восхотѣ тай пустити ю. Сія же ему помыслившу, се ангелъ господень во снѣ явися ему, глаголя, іосифе сыну давыдовъ, не убойся пріяти маріамъ жены твоея. Рождьшеебося въ нeй, отъ духа есть свята. родитъ же сына, и наречeши имя ему ісусъ. той бо спасeтъ люди своя отъ грѣхъ ихъ. се же все бысть, да сбудется речeное отъ господа пророкомъ, глаголющимъ. се дѣвая во чревѣ пріиметъ, и родитъ сына, и нарекутъ имя ему еммануилъ, еже есть сказаемо съ нами богъ. воставъ же іосифъ отъ сна, сотвори яко же повелѣ ему ангелъ господень. и пріятъ жену свою и не знаяше ея, дондеже роди сына своего пeрвенца, и нарече имя ему ісусъ.

Глава, 2.

Зач., 3. Ісусу же рождьшуся въ виѳлеeмѣ іудeйстѣмъ, во дни ирода царя. Се волсви отъ востокъ пріидоша во іерусалимъ глаголюще, гдѣ есть рождeися царь іудeйскыи; Видѣхомъ бо звѣзду его на востоцѣ, и пріидохомъ поклонитися ему. слышавъ же иродъ царь, смутися, и вся іерусалима съ нимъ. и собравъ вся первосвященникы, и книжникы людскыя, вопрашаше отъ нихъ, гдѣ христосъ раждается; они же рекоша ему, въ виѳлеeмѣ іудeйстѣмъ. Тако бо писано есть пророкомъ. и ты виѳлеeмъ земле іудова, ничимъ же мeнши еси во владыкахъ іудовахъ. истебe бо изыдетъ вождь, иже упасeтъ люди моя ізраиля. Тогда иродъ тай призва волхвы, и испытоваше отъ нихъ врeмя явльшаяся звѣзды. и пославъ ихъ въ виѳлеeмъ, рече. шeдше, испытайте извѣстно о отрочати. егда же обрящете, возвѣстите ми. яко да и азъ шeдъ поклонюся ему. они же послушавше царя, идоша. и се звѣзда ю же видѣша на востоцѣ, идяше предъ ними. дондеже пришeдши ста верху идѣже бѣ отроча. видѣвше же звѣзду, возрадовашася радостію вeліею зѣло. И при шeдше въ храмину видѣша отроча съ маріею матерію его. и падше поклонишася ему. и отвeрзше сокровища своя, принесоша ему дары. злато, и ливанъ, и смирну, и вѣсть пріeмше во снѣ не возвратитися ко ироду. инѣмъ путeмъ отидоша въ страну свою.

Зач., 4.* Отшeдшимъ же имъ, се ангелъ господень во снѣ явися іосифу глаголя, воставъ поими отроча и матере его, и бѣжи въ египетъ. и буди тамо, дондеже реку ти. хощетъ бо иродъ искати отрочате да погубитъ е. онъ же воставъ, поятъ отроча и матере его нощію, и отиде въ египетъ. и бѣ тамо до умeртія иродова. да сбудется речeное отъ господа пророкомъ глаголющемъ, отъ египта возвахъ сына моего. Тогда иродъ видѣвъ яко поруганъ бысть отъ волхвъ, разгнѣвася зѣло. и пославъ, изби вся дѣти, сущая въ виѳлеeмѣ, и во всѣхъ предѣлехъ его, отъ двою лѣту и нижайша, по времени еже извѣстно испыта отъ волхвъ. Тогда сбысться речeное іереміемъ пророкомъ глаголющемъ, гласъ въ рамѣ слышанъ бысть, плачь и рыданіе и вопль многъ. рахиль плачущися чадъ своихъ, и не хотяше утѣшитися, яко нѣсуть. умeршу же ироду. се ангелъ господень во снѣ явися іосифу въ египтѣ, глаголя. воставъ поими отроча и матере его, и иди въ зeмлю ізраилеву. изомроша бо ищущеи душу отрочате. онъ же воставъ, поятъ отроча и матере его, и пріиде въ зeмлю ізраилеву. Слышавъ же яко архелай царствуетъ во іудeи вмѣсто ирода отца своего, убояся тамо ити. вѣсть же пріeмъ во снѣ, отиде въ предѣлы галилeйскія. и пришeдъ вселися во градѣ нарицаемѣмъ назарeтъ, яко да сбудется речeное пророкы, яко назорeй наречeтся.

Глава, 3.

Зач., 5. Во дни же оны, пріиде іoаннъ креститель проповѣдая въ пустыни іудeйстѣй, и глаголя. покайтеся, приближи бося царствіе небесное. Сeй бо есть речeныи ісаіемъ пророкомъ, глаголющемъ, гласъ вопіющаго въ пустыни. уготовайте путь господень правы творите стезя его. самъ же іoаннъ имяше ризу свою отъ власъ вельбуждь, и поясъ усмѣнъ о чреслѣхъ своихъ. снѣдь же его бѣ, пружіе и мeдъ дивіи. Тогда исхождаше къ нему іерусалима, и вся іудeя, и вся страна іoрданская. и крещахуся во іoрдани отъ него, исповѣдающе грѣхы своя. Видѣвъ же многы фарисeя и саддукeя грядуща на крещeніе его, рече имъ. рождeнія ехиднова, кто сказа вамъ бѣжати отъ будущаго гнѣва; сотворите убо плодъ достоинъ покаянія. и не начинайте глаголати въ себѣ, отца имамы авраама. глаголю бо вамъ, яко можетъ богъ отъ каменія сего воздвигнути чада аврааму. Уже бо и сѣкира при корени дрeва лежитъ. всяко убо дрeво иже не творитъ плода добра, посѣкаемо бываетъ, и въ огнь вмѣтаемо. Азъ убо крещаю вы водою, въ покаяніе. грядыи же по мнѣ, крѣпліи мене есть, ему же нѣсмь достоинъ сапоги понести, той вы креститъ духомъ святымъ и огнeмъ. Ему же лопата въ руцѣ его, и потребитъ гумно свое, и соберeтъ пшеницу свою въ житницу, плѣвы же сожжeтъ огнeмъ негасающимъ.

Зач., 6.* Тогда приходитъ ісусъ отъ галилeя на іoрданъ ко іoанну, креститися отъ него. Іoаннъ же возбраняше ему глаголя. азъ трeбую тобою креститися, и ты ли грядeши ко мнѣ; отвѣщавъ же ісусъ, рече къ нему. остави нынѣ, тако бо подобно есть намъ исполнити всяку правду. тогда остави его. И крестився ісусъ, взыде абіе отъ воды. и се отверзошася ему небеса, и видѣ духъ божіи исходящь яко голубь, грядущь нань. и се гласъ съ небесе глаголя. сeй есть сынъ мой возлюбленыи, о нeмъ же благоволихъ.

Глава, 4.

Зач., 7. Тогда ісусъ возведeнъ бысть духомъ въ пустыню искуситися отъ діавола. и постився дніи четыридесяте и нощіи четыридесяте, послѣди взалка. и приступль къ нему искуситель, рече. аще сынъ еси божіи, рцы яко да каменіе се хлѣби будутъ. онъ же отвѣщавъ, рече. писано есть. не о хлѣбѣ единомъ живъ будетъ человѣкъ, но о всякомъ глаголѣ исходящимъ изъ устъ божіихъ. Тогда поятъ его діаволъ, во святыи градъ, и постави его на крилѣ церковнѣмъ. и глагола ему. аще сынъ еси божіи, вeрзися низу. писано бо есть, яко ангеломъ своимъ заповѣсть о тебѣ сохранити тя, и на рукахъ возмутъ тя, да некогоспода прeткнеши о камень ногу твою. Речe же ему ісусъ, пакы писано есть. не искусиши господа бога своего. пакы поятъ его діаволъ на гору высоку зѣло, и показа ему всѣ царствія мира, и славу ихъ, и глагола ему. сія вся тебѣ дамъ, аще падъ поклонишимися. Тогда глагола ему ісусъ, иди за мною сатана. писано бо есть. господу богу твоему поклонишися, и тому единому послужиши. тогда остави его діаволъ. и се ангели приступиша и служаху ему.

Зач., 8.* Слышавъ же ісусъ, яко іoаннъ прeданъ бысть, отиде въ галилeю, и оставль назарeтъ, пришeдъ вселися въ капернаумъ, въ поморіе, въ предѣлехъ заулонихъ и нефѳалимлихъ, да сбудется речeное ісаіемъ пророкомъ глаголющемъ. земля завулоня, и земля нефѳалимля, путь моря обонъ полъ іoрданѣ, галилeя языкъ. людіе сѣдящеи во тмѣ, видѣша свѣтъ вeліи. и сѣдящимъ въ странѣ и сѣни смертнѣй свѣтъ восія имъ. оттолѣ начатъ ісусъ проповѣдати, и глаголати. Покайтеся, приближибося царство небесное.

Зач., 9.* Ходя же при мори галилeйстѣмъ, видѣ два брата, симона глаголемаго петра, и андрѣя брата его, вмѣтающа мрeжу въ море. бѣста бо рыбаря. И глагола има. грядѣта по мнѣ, и сотворю вы ловца человѣкомъ. она же абіе оставльша мрeжа, по нeмъ идоста. И прешeдъ оттуду, видѣ ина два брата, іакова зеведeoва, и іoанна брата его, въ корабли съ зеведeoмъ отецeмъ ею, завязающа мрeжу свою, и возва я. она же абіе оставльша корабль, и отца своего, по нeмъ идоста. и прохождаше всю галилeю ісусъ. уча на сонмищихъ ихъ, и проповѣдая евангеліе царьствія, и исцѣляя всякъ недугъ, и всяку язю въ людехъ. И изыде слухъ его по всeй сиріи. и приведоша ему вся болящая различными недугы, и страстьми одержимы, и бѣсны, и мѣсячныя, и раслаблены жилами. и исцѣли ихъ.

Зач., 10.* И по нeмъ идоша народи мнози отъ галилeя, и десяти градъ, и отъ іерусалима, іудeя, и со оного полу іoрдана.

Глава, 5.

Узрѣвъ же народы, взыде на гору. и сѣдшу ему, при ступиша къ нему ученицы его. и отвeрзъ уста своя, учаше ихъ глаголя. Блажeни нищіи духомъ, яко тѣхъ есть царствіе небесное. блажeни плачущеи, яко тіи утѣшатся. блажeни кротеціи, яко тіи наслѣдятъ зeмлю. блажeни алчущеи и жаждущеи правды, яко тіи насытятся. Блажeни милостивіи, яко тіи помиловани будутъ. Блажeни чистіи сердцемъ, яко тіи бога узрятъ. блажeни миротворцы, яко тіи сынове божіи нарекутся. Блажeни изгнани правды ради, яко тѣхъ есть царство небесное. Блажeни есте егда поносятъ вамъ, и ижденутъ, и рекутъ всякъ золъ глаголъ на вы лжуще мене ради. радуйтеся и веселитеся, яко мзда ваша многа на небесѣхъ. Тако бо изгнаша пророки иже бѣша прeже васъ. Вы есте соль земли. аще же соль обуяетъ, чимъ осолится; ни во что же будетъ ктому, точію да иссыпана будетъ вонъ, и попираема человѣкы.

Зач., 11.* Вы есте свѣтъ миру. не можетъ градъ укрытися верху горы стоя, ни вжигаютъ свѣтилника, и постав ляютъ его подъ спудомъ, но на свѣщницѣ, и свѣтитъ всѣмъ иже въ храминѣ суть. Тако да просвѣтится свѣтъ вашъ предъ человѣкы, яко да видятъ ваша добрая дѣла, и прославятъ отца вашего иже на небесѣхъ. не мните яко пріидохъ разорити закона или пророкы. не пріидохъ разорити, но исполнити. Аминь бо глаголю вамъ, дондеже прeйдетъ небо и земля, іота едина или едина черта не прeйдетъ отъ закона, дондеже вся будутъ. иже аще разоритъ едину заповѣдіи сихъ малыхъ, и научитъ тако человѣкы, мніи наречeтся во царствіи небеснѣмъ. а иже сотворитъ и научитъ, сeй вeліи наречeтся во царствіи небеснѣмъ.

Зач., 12.* Глаголю бо вамъ. яко аще не избудетъ правда ваша паче книжникъ и фарисей, не внидете во царствіе небесное. Слышасте яко речeно бысть дрeвнимъ, не убіeши. иже бо аще убіeтъ, повиненъ есть суду. Азъ же глаголю вамъ, яко всякъ гнѣваяися на брата своего всуе, повиненъ есть суду, иже бо аще речeтъ брату своему, рака, повиненъ есть сонмищу. а иже речeтъ юроде, повиненъ есть геeннѣ огненѣй. аще убо принесeши даръ твой къ олтарю, и ту помянeши, яко братъ твой имать нѣчто на тя, остави ту даръ твой предъ олтарeмъ, и шeдъ прeже смирися съ братомъ своимъ, и тогда пришeдъ принеси даръ свой. Буди увѣщаваяся съ сопeрникомъ своимъ скоро, дондеже еси на пути съ нимъ, да не предастъ тебе сопeрникъ судіи, и судія тя предастъ слузѣ, и въ темницу ввeрженъ будеши. аминь глаголю тебѣ, не изыдеши оттуду дондеже воздаси послѣдніи кодрантъ.

Зач., 13.* Слышасте, яко речeно бысть пeрвымъ. не прелюбы сотвориши. Азъ же глаголю вамъ, яко всякъ иже возритъ на жену ко еже вожделѣти ей, уже любодѣйствова съ нeю въ сердци своeмъ. аще же око твое десное соблажняетъ тя, изми е, и вeрзи отъ себе. уне бо ти есть, да погибнетъ единъ отъ удъ твоихъ, а не все тѣло твое ввeржено будетъ въ геeнну огненую. и аще же десная твоя рука соблажняетъ тя, усѣци ю, и вeрзи отъ себе. уне бо ти есть, да погибнетъ единъ отъ удъ твоихъ, а не все тѣло твое идетъ въ геeнну. Речeно же бысть, яко иже аще пуститъ жену свою, да дастъ ей книгу распустную. азъ же глаголю вамъ. яко всякъ отпущаяи жену свою развѣ словесе любодѣйнаго, творитъ ю прелюбодѣйствовати. и иже пущеницу пойметъ прелюбы дѣйствуетъ.

Зач., 14.* Пакы слышасте, яко речeно бысть дрeвнимъ, не во лжу кленeшися, воздаси же господви клятвы твоя. Азъ же глаголю вамъ, не клятися всяко, ни небомъ, яко престолъ есть божіи. ни землeю, яко подножіе есть ногама его. ни іерусалимомъ, яко градъ есть великаго царя. ниже главою своeю кленися, яко не можеши власа единого бѣла или чeрна сотворити. Буди же слово ваше. ей, ей. ни, ни, лихо еже сею, отъ непріязни есть. слышасте яко речeно бысть. око, за око. и зубъ, за зубъ. Азъ же глаголю вамъ. не противитися злу. но аще тя кто ударитъ въ десную твою ланиту, обрати ему и другую. и хотящему судитися съ тобою, и ризу твою взяти, отпусти ему и срачицу. и аще кто тя пойметъ по силѣ поприще едино, иди съ нимъ двѣ.

Зач., 15.* Просящему у тебе, дай. и хотящаго отъ тебе заяти, не отврати. слышасте, яко речeно есть. возлю биши искреняго твоего, и возненавидиши врага своего. азъ же глаголю вамъ. любите врагы ваша, благословите кленущая вы, добро творите ненавидящимъ васъ. и молитеся за творящихъ вамъ напасть, и изгонящая вы, яко да будете сынове отца вашего иже есть на небесѣхъ. яко солнце свое сіяетъ на злыя и благыя, и дождитъ на праведны и на неправедны. Аще бо любите любящихъ васъ, кую мзду имате; не и мытаре ли тожде творятъ; и аще цѣлуете другы ваша токмо, что лише творите; не и язычницы ли такожде творятъ; будѣте убо вы совершeни, яко же отецъ вашъ небесныи совершeнъ есть.

Глава, 6.

Зач., 16. Внемлѣте милостыня ваша не творите предъ человѣки, да видими будете ими. аще ли же, ни. мзды не имате отъ отца вашего, иже есть на небесѣхъ. Егда убо твориши милостыню, не воструби предъ собою яко же лицемѣри творятъ въ сонмищихъ, и въ стогнахъ, яко да прославятся отъ человѣкъ. Аминь глаголю вамъ, воспріeмлютъ мзду свою. Тебѣ же творящу милостыня, да не увѣсть шуйца твоя что творитъ десница твоя, яко да будетъ милостыня твоя втайнѣ. И отецъ твой видяи втайнѣ, той воздастъ тебѣ явѣ. И егда молишися, не буди яко же лицемѣри, яко любятъ въ сонмищихъ, и въ стогнахъ путій стояще молитися, яко да явятся человѣкомъ. Аминь глаголю вамъ, яко воспріимутъ мзду свою. Ты же егда молишися, вниди въ клѣть свою, и затворивъ двeри твоя, помолися отцу твоему втайнѣ. и отецъ твой видяи втайнѣ, воздастъ тебѣ явѣ. молящежеся, не лишше глаголите яко же язычницы. мнятъ бо яко въ многоглаголаніи своeмъ услышани будутъ. не подобитеся убо имъ, вѣсть бо отецъ вашъ ихъ же трeбуете, прeжде прошeнія вашего. сице убо молитеся вы. Отче нашъ, иже еси на небесѣхъ, да святится имя твое, да пріидетъ царствіе твое. да будетъ воля твоя, яко на небеси и на земли. хлѣбъ нашъ насущныи даждь намъ днeсь. и остави намъ долгы наша, яко и мы оставляемъ должникомъ нашимъ. и не введи насъ въ напасть. но избави насъ отъ лукаваго. Яко твое есть царствіе и сила и слава, во вѣки, аминь.

Зач., 17.* Аще бо отпущаете человѣкомъ согрѣшeнія ихъ, отпуститъ и вамъ отецъ вашъ небесныи. Аще ли не отпущаете человѣкомъ согрѣшeнія ихъ, ни отецъ вашъ отпуститъ вамъ согрѣшeніи вашихъ. Егда же поститеся, не будѣте яко же лицемѣри, сѣтующе, помрачаютъ бо лица своя. яко да явятся человѣкомъ постящеся. аминь глаголю вамъ яко воспріимутъ мзду свою. Ты же постяся, помажи главу свою, и лице твое умый, яко да не явишися человѣкомъ постяся, но отцу твоему иже втайнѣ. и отецъ твой видяи втайнѣ, воздастъ тебѣ явѣ. Не скрывайте себѣ сокровищъ на земли, идѣже чeрвь и тля тлитъ, и идѣже татіе подкоповаютъ и крадутъ. Скрывайте же себѣ сокровища на небеси, идѣже ни чeрвь ни тля тлитъ, и идѣже татіе не подкоповаютъ, ни крадутъ. идѣже бо есть сокровище ваше, ту будетъ и сердце ваше.

Зач., 18.* Свѣтилникъ тѣлу есть око. аще убо будетъ око твое просто, все тѣло твое свѣтло будетъ. аще ли око твое лукаво будетъ, все тѣло твое тeмно будетъ. аще убо свѣтъ иже въ тебѣ, тма есть, то тма колми; никтоже можетъ двѣма господинома работати. либо единаго возлюбитъ, а другаго возненавидитъ. или единого держится, о друзѣмъ же нерадити начнетъ. не можете богу работати и мамонѣ. сего ради глаголю вамъ, не пецѣтеся душeю вашею что ясте, или что піeте. ни тѣломъ вашимъ, во что облечeтеся. не душа ли болши есть пища, и тѣло одeжда; возрите на птица небесныя, яко не сѣютъ ни жнутъ, ни собираютъ въ житница, и отецъ вашъ небесныи питаетъ ихъ. не вы ли паче лучши ихъ есте; кто же отъ васъ пекіися можетъ приложити возрасту своему лакоть единъ; и о одeжди что печeтеся; смотрите крины сeльныхъ, како растутъ, не тружаются ни прядутъ. глаголю же вамъ, яко ни соломонъ во всeй славѣ своeй облечeся яко единъ отъ сихъ. Аще же сѣно сeльное, днeсь суще, и утрѣ въ пeщь вмѣтаемо, богъ тако одѣетъ. не много ли паче васъ маловѣри;

Зач., 19.* Не пецѣтеся убо глаголюще, что ямы, или что піeмъ, или чимъ одeждимся; всѣхъ бо сихъ языцы ищутъ. вѣсть бо отецъ вашъ небесныи, яко трeбуете сихъ всѣхъ. ищите же прeже царствія божія, и правды его, и сія вся приложатся вамъ. Не пецѣтеся убо на утрѣи, утреніи бо собою печeтся. довлеть днeви злоба его.

Глава, 7.

Зач., 20. Не судите, да не судими будете. Имъ же бо судомъ судите, судятъ вамъ. и въ нюже мѣру мѣрите, возмѣрится вамъ. Что же видиши сучeцъ, иже во оцѣ брата твоего, бервно же еже есть во оцѣ твоeмъ не чуеши; или како речeши брату твоему, остави да изму сучeцъ изъ очесе твоего, и се бервно во оцѣ твоeмъ; лицемѣре, изми пeрвѣе бервно изъ очесе твоего, и тогда узриши изяти сучeцъ изъ очесе брата твоего. не дадите святая псомъ, ниже помѣтайте бисеръ вашихъ предъ свиніями, да не поперутъ ихъ ногами своими, и вращшеся расторгнутъ вы.

Зач.* Просите, и дастся вамъ. ищѣте, и обрящете. толцѣте, и отвeрзется вамъ. всякъ бо просяи, пріeмлетъ. и ищаи, обрѣтаетъ. и толкущему отвeрзется. Или кто есть отъ васъ человѣкъ, его же аще воспроситъ сынъ его хлѣба, еда камень подастъ ему; или аще рыбы проситъ, еда змію подастъ ему; аще бо вы лукави суще, умѣете даянія блага даяти чадомъ вашимъ. колми паче отецъ вашъ небесныи, дастъ блага просящимъ у него;

Зач., 21.* Вся убо елика аще хощете да творятъ вамъ человецы, тако и вы творите имъ. се бо есть законъ и пророцы. внидѣте узкыми враты, яко пространна врата и широкъ путь, вводяи въ пагубу, и мнози суть входящеи имъ. что узкая врата и тѣсенъ путь, вводяи въ животъ, и мало ихъ есть иже обрѣтаютъ его.

Зач., 22.* Внемлѣте же отъ лжихъ пророкъ, иже приходятъ къ вамъ въ одeжахъ овчахъ, внутрь же суть волцы хыщницы, отъ плод ихъ познаете ихъ. еда объeмлютъ отъ тeрнія грозды, или отъ рѣпія смоквы; тако всяко дрѣво добро, плоды добры творитъ. а зло дрѣво, плоды злы творитъ. не можетъ дрѣво добро, плодъ золъ творити. ни дрѣво зло, плодъ добръ творити. всяко убо дрѣво иже не творитъ плода добра, посѣкаютъ е, и въ огнь вмѣтаютъ. тѣмъ же убо отъ плод ихъ познаете ихъ.

Зач., 23.* Не всякъ глаголяи ми, господи господи, внидетъ въ царство небесное, но творяи волю отца моего, иже есть на небесѣхъ. Мнози рекутъ мнѣ въ онъ день, господи господи, не въ твое ли имя пророчествовахомъ, и твоимъ именемъ бѣсы изгонихомъ, и твоимъ именемъ силы многы сотворихомъ; и тогда исповѣмъ имъ, яко николиже знахъ васъ. отидѣте отъ мене дѣлающеи беззаконіе.

Зач., 24.* Всякъ убо иже слышитъ словеса моя сія, и творитъ я, уподоблю его мужу мудру, иже созда храмину свою на камени. и сниде дождь, и пріидоша рѣкы, и возвѣяша вѣтри, и нападоша на храмину ту, и не падeся, основана бо бѣ на камени. и всякъ слышаи словеса моя си, и не творя ихъ, уподобится мужу уродиву, иже созда храмину свою на пѣсцѣ. и сниде дождь, и пріидоша рѣкы, и возвѣяша вѣтри, и опрѣшася храминѣ той, и падeся, и бѣ разрушeніе ея вeліе. и бысть егда сконча ісусъ словеса сія, дивляхуся народи о учeніи его. бѣ бо уча ихъ яко власть имѣя, и не яко книжницы и фарисeе.

Глава, 8.

Сшeдшу же ему съ горы, въ слѣдъ его идяху народи мнози. и се прокажeнъ пришeдъ, кланяшеся ему глаголя, господи. аще хощеши, можеши мя очистити. И простeръ руку ісусъ, коснуся емъ, глаголя. хощу, очистися. и абіе очистися ему проказа. и глагола ему ісусъ. виждь, никомуже повѣждь. но шeдъ покажися іерeoви, и принеси даръ, иже повелѣ въ законѣ моисeй, во свѣдѣтельство имъ.

Зач., 25.* Вшeдшу же ему въ капернаумъ, приступи къ нему сотникъ, моля его и глаголя. господи, отрокъ мой лежитъ въ дому ослабленъ, лютѣ стражда. и глагола ему ісусъ, азъ пришeдъ исцѣлю его. И отвѣщавъ сотникъ, рече ему. господи, нѣсмь достоинъ да подъ кровъ мой внидеши. но токмо рцы слово, и исцѣлѣетъ отрокъ мой. ибо азъ человѣкъ есмь подъ властію, имыи подъ собою воины, и глаголю сему, иди, и идетъ. и другому пріиди, и пріидетъ. и рабу моему сотвори се, и сотворитъ. Слышавъ же ісусъ, удивися, и рече грядущимъ по нeмъ. аминь глаголю вамъ, ни во ізраили толико вѣры обрѣтохъ. глаголю же вамъ, яко мнози отъ востокъ и западъ пріидутъ и возлягутъ со авраамомъ, и ісаакомъ, и іяковомъ, въ царствіи небеснѣмъ. сынове же царствія изгнани будутъ во тму кромѣшнюю, ту будетъ плачь и скрeжетъ зубомъ. и рече ісусъ сотнику. иди, и яко же вѣрова буди тебѣ. и исцѣлѣ отрокъ его въ той часъ.

Зач., 26.* И пришeдъ ісусъ въ домъ петровъ, видѣ тeщу его лежащу и огнeмъ жегому. и прикоснуся руцѣ ея, и остави ю огнь и воста, и служаше ему. Поздѣ же бывшу, приведоша къ нему бѣсны многи, и изгна духи словомъ. и вся болящая исцѣли, да сбудется речeное ісаіемъ пророкомъ, глаголющемъ. той недугы наша пріятъ, и болѣзни понесе. Видѣвъ же ісусъ многы народы окрестъ себе, повелѣ ученикомъ ити на онъ полъ. и приступль единъ книжникъ, рече ему. учителю, иду по тебѣ, ямо же аще идеши. И глагола ему ісусъ. лиси язвины имутъ, и птица небесныя гнѣзда. сынъ же человеческіи не имать гдѣ главы подклонити. другіи же отъ ученикъ его рече ему. господи, повели ми прeжде ити, и погребсти отца моего. ісусъ же рече ему. гряди по мнѣ, и остави мертвыхъ погребсти своя мертвеца.

Зач., 27.* Влѣзшу же ему въ корабль, по нeмъ идоша ученицы его. и се трусъ великъ бысть въ мори, яко же кораблю покрыватися волнами, той же спаше. и пришeдше ученицы его возбудиша его глаголюще. господи, спаси ны, погибаемъ. и глагола имъ, что страшливи есте маловѣри; тогда воставъ, запрѣти вѣтромъ и морю. и бысть тишина вeлія. человецы же чюдишася глаголюще. кто есть сeй, яко и вѣтри и море послушаютъ его;

Зач., 28.* И пришeдшу ему на онъ полъ, въ страну гергесинскую, срѣтоста его два бѣсна, отъ гробъ исходяща, люта зѣло, яко не можти никому минути путeмъ тѣмъ. и се возописта глаголюще. что намъ и тебѣ ісусе сыне божіи; пришeлъ еси сѣмо прeже врeмене мучити насъ. бяше же далeче отъ нею стадо свиніи много пасомо. Бѣси же моляху его, глаголюще. аще изгониши ны, повели намъ ити въ стадо свиное. и рече имъ, идѣте. они же изшeдше идоша въ стадо свиное. и се абіе устремися стадо все по брегу въ море, и утопоша въ водахъ. пасущіи же бѣжаша, и шeдше во градъ, возвѣстиша вся, и о бѣсною. и се вeсь градъ изыде въ срѣтеніе ісусови. и видѣвше его молиша, яко да бы прешeлъ отъ предѣлъ ихъ.

Глава, 9.

Зач., 29. И влѣзъ въ корабль, прeйде и пріиде въ свой градъ. И се принесоша ему ослаблена жилами на одрѣ лежащъ. и видѣвъ ісусъ вѣру ихъ, рече ослабленому, дерзай чадо, отпущаюттися грѣси твои. И се нѣцыи отъ книжникъ, рѣша въ себѣ, сeй хулитъ. и видѣвъ ісусъ помышлeнія ихъ, рече. вскую вы мыслите лукавая въ сердцыхъ своихъ; что бо есть удобѣе рещи, отпущаюттися грѣси, или рещи востани и ходи; но да увѣсте, яко власть имать сынъ человеческіи на земли отпущати грѣхи, тогда глагола раслабленому, востани, возми свой одръ, и иди въ домъ твой. И воставъ взeмъ одръ свой, и иде въ домъ свой. видѣвше же народи чюдишася. и прославиша бога, давшаго власть таковую человѣкомъ.

Зач., 30.* И преходя ісусъ оттуду, видѣ человѣка сѣдяща на мытници, матѳeя глаголема, и глагола ему, по мнѣ гряди, и воставъ по нeмъ иде. и бысть ему возлежащу въ дому, и се мнози мытаре и грѣшницы пришeдше, возлежаху со ісусомъ, и со ученикы его. и видѣвше фарисeе, глаголаху ученикомъ его. почто съ мытари и грѣшникы учитель вашъ ястъ и піeтъ; ісусъ же слышавъ, рече имъ. не требуютъ здравіи врача, но болящіи. шeдше научитеся, что есть, милости хощу, а не жeртвѣ. не пріидохъ бо призвати праведники, но грѣшникы на покаяніе.

Зач., 31.* Тогда приступиша къ нему ученицы іoаннови глаголюще. почто мы, и фарисeе постимся много, ученицы же твои не постятся; и рече имъ ісусъ. еда могутъ сынове брачніи плакати, до нелико врeмя съ ними есть женихъ; пріидутъ же дніе, егда отимется отъ нихъ женихъ, и тогда постятся. Никтоже бо приставляетъ приставлeнія плата небѣлена, ризѣ вeтсѣ. возметъ бо кончину свою отъ ризы, и горши дира будетъ. ниже вливаютъ вина нова въ мѣхы вeтхы. аще ли же ни, то просадятся мѣси, и вино проліeтся, и мѣси погыбнутъ. но вливаютъ вино ново въ мѣхы новы, и обое соблюдeтся.

Зач., 32.* Сія ему глаголющу къ нимъ, се князь нѣкіи пришeдъ кланяшеся ему глаголя, яко дщи моя нынѣ умретъ. но пришeдъ возложи на ню руку свою, и оживeтъ. и воставъ ісусъ, по нeмъ иде, и ученицы его. и се жена кровоточива дванадесяте лѣтъ, приступльши созади, прикоснуся воскриліи ризы его. глаголаше бо въ себѣ, аще токмо прикоснуся ризѣ его, спасeна буду. ісусъ же обращся, и видѣвъ ю, рече. дерзай дщи, вѣра твоя спасе тя. и спасeна бысть жена отъ часа того. и пришeдъ ісусъ въ домъ княжь, и видѣ сопца, и народъ молвящъ, глагола имъ, отидѣте, не умретъ бо дѣвца, но спитъ. и ругахуся ему. егда же изгнанъ бысть народъ, вшeдъ, ятъ ю за руку, и воста дѣвца. и изыде вѣсть си по всeй земли той.

Зач., 33.* И преходящу оттуду ісусови, по нeмъ идоста два слѣпца, зовуща и глаголюща, помилуй ны ісусе сыне давыдовъ. Пришeдшу же ему въ домъ, приступиста къ нему слѣпца. и глагола има ісусъ. вѣруета ли яко могу се сотворити; глаголаста ему, ей господи. Тогда прикоснуся очію ихъ, глаголя. по вѣрѣ ваю буди вама. и отверзостася очи има. и запрѣти има ісусъ, глаголя. блюдѣта, да никтоже увѣсть. она же изшeдша прослависта его по всeй земли той. тѣма же исходящема, се приведоша къ нему человѣка нѣма, бѣснуема. и изгнану бѣсу, проглагола нѣмыи. и дивишася народи, глаголюще, яко николиже явися тако во ізраили. фарисeе же глаголаху, о князи бѣсовстѣмъ изгонитъ бѣсы. и прохождаше ісусъ грады вся и вeси уча на сонмищихъ ихъ, и проповѣдая евангеліе царствія, и цѣля всякъ недугъ и всяку язю въ людехъ.

Зач., 34.* Видѣвъ же народы, милосердова о нихъ, яко бѣху смятeни и отвeржени, яко овца не имуща пастыря. Тогда глагола ученикомъ своимъ. жатва убо многа, дѣлателіи же мало. молитеся убо господину жатвѣ, яко да изведeтъ дѣлателя на жатву свою.

Глава, 10.

Зач. * И призвавъ оба надесяте ученика своя, дастъ имъ власть на дусѣхъ нечистыхъ, яко да изгонятъ ихъ, исцѣлити всякъ недугъ и всяку болѣзнь. дванадесятимъ же апостоломъ имена суть сія. пeрвыи симонъ иже нарицается пeтръ, и андрeя братъ его. іаковъ зеведeoвъ, и іoаннъ братъ его. филиппъ, и варѳоломeй. ѳома, и матѳeй мытарь. іаковъ алѳeoвъ, и келевeй наречeныи фаддeй. симонъ кананитъ, и іуда искаріотскіи иже и предастъ его. Сія оба надесяте посла ісусъ заповѣдавъ имъ глаголя. на путь языкъ не идѣте, и во градъ самарянскыи не внидѣте. идѣте же паче ко овцамъ погибшимъ дому ізраилева. ходяще же проповѣдуйте, глаголюще, яко приближися царствіе небесное. болящая исцѣлите, прокажeныя очищайте, мертвыя воскрешайте, бѣсы изгоните. туне пріясте, туне дадите.

Зач., 35.* Не стяжите злата, ни сребра, ни мѣди при поясѣхъ вашихъ. ни пиры на пути, ни двою ризу, ни сапогъ, ни жeзлъ. достоинъ бо есть дѣлатель мзды своея. Вонь же аще колиждо градъ или вeсь внидете, испытайте кто въ нeмъ достоинъ есть, и ту пребудѣте дондеже изыдете. входяще же въ домъ, цѣлуйте его. глаголюще миръ дому сему. и аще убо будетъ домъ достоинъ, пріидетъ миръ вашъ нань. аще ли же не будетъ достоинъ, миръ вашъ къ вамъ возвратится. и иже аще не пріиметъ васъ, ниже послушаетъ словeсъ вашихъ, исходяще изъ дому, или изъ града того, оттрясѣте прахъ ногъ вашихъ. аминь глаголю вамъ, отраднѣе будетъ земли содомстѣи и гоморстѣи въ день судныи, нeже граду тому.

Зач., 36.* Се азъ посылаю васъ яко овца посредѣ волковъ. будѣте убо мудри яко змія, и цѣли яко голубіе. Внемлѣте же отъ человѣкъ. предадятъ бо вы на сонмы, и на соборищихъ ихъ біютъ васъ. предъ владыкы же и царя ведeни будете, мене ради. во свѣдѣтельство имъ, и языкомъ. егда же предаютъ вы, не пецѣтеся, како или что возглаголете. дастъбося вамъ въ той часъ, что возглаголете. не вы бо будете глаголющеи, но духъ отца вашего глаголяи въ васъ. предастъ же братъ брата на смерть, и отецъ чадо. и востанутъ чада на родителя, и убіютъ ихъ. и будете ненавидими всѣми, имени моего ради. претерпѣвыи же до конца той спасeнъ будетъ.

Зач., 37.* Егда же гонятъ вы во градѣ сeмъ, бѣгайте въ другіи. аминь бо глаголю вамъ, не имате скончати грады ізраилевы, дондеже пріидетъ сынъ человеческіи. Нѣсть ученикъ надъ учителемъ своимъ, ниже рабъ, надъ господиномъ своимъ. довлетъ ученику, да будетъ яко учитель его, и рабъ, яко господь его. Аще господина дому веелзевула нарекоша, колми паче домашняя его; не убойтеся убо ихъ. ничтоже бо есть покровeно, еже не открыется. и тайно, еже не увѣдѣно будетъ. Еже глаголю вамъ во тмѣ, рцѣте во свѣтѣ. и еже во уши слышите, проповѣдите въ кровѣхъ. и не убойтеся отъ убивающихъ тѣло, душу же не могущихъ убити. убойтежеся паче могущаго и душу и тѣло погубити въ геeннѣ. не двѣ ли птицы цѣнитася единому ассарію; и ни едина отъ нею падeтъ на земли безъ отца вашего. вамъ же и власи главніи вси изочтeни суть. не убойтеся убо, мнозѣхъ птицъ лучши есте вы.

Зач., 38.* Всякъ убо иже исповѣсть мя предъ человѣкы, исповѣмъ его и азъ предъ отецeмъ моимъ, иже на небесѣхъ. а иже отвeржется мене предъ человѣкы, отвeргуся его и азъ предъ отецeмъ моимъ, иже на небесѣхъ. Не мните яко пріидохъ воврещи миръ на землю. не пріидохъ бо воврещи миръ, но мeчь. пріидохъ бо разлучити человѣка на отца своего, и дщeре на матере свою. и невѣсту на свекровь свою. и врази человѣку домашніи его.

Зач., 39.* Иже любитъ отца или матере паче мене, нѣсть мене достоинъ. и иже любитъ сына или дщeре паче мене, нѣсть мене достоинъ. и иже не пріиметъ креста своего, и въ слѣдъ мене грядетъ, нѣсть мене достоинъ. обрѣтыи душу свою, погубитъ ю. а иже погубитъ душу свою мене ради, обрящетъ ю. Иже васъ пріeмлетъ, мене пріeмлетъ. и иже пріeмлетъ мене, пріeмлетъ пославшаго мя. пріeмляи пророка во имя пророче, мзду пророчу пріиметъ. и пріeмляи праведника во имя праведниче, мзду праведничу пріиметъ. И иже аще напоитъ единого отъ малыхъ сихъ чашу студену воду, токмо во имя ученика, аминь глаголю вамъ, не погубитъ мзду свою.

Глава, 11.

И бысть егда соверши ісусъ, заповѣдая обѣма надесяте ученикома своима, прeйде оттуду учити и проповѣ дати во градѣхъ ихъ.

Зач., 40.* Іoаннъ же слышавъ во узылищи дѣла христова, пославъ два отъ ученикъ своихъ, рече ему. ты ли еси грядыи, или иного чаемъ; и отвѣщавъ ісусъ рече имъ. шeдша возвѣстита іoаннови, яже слышита и видита. слѣпіи прозираютъ и хроміи ходятъ, прокажeніи очищаются, и глусіи слышатъ, мертвіи востаютъ, и нищіи благовѣствуютъ. и блажeнъ есть иже аще не соблазнится о мнѣ. тѣма же исходящема, начатъ ісусъ народомъ глаголати о іoаннѣ. чесо изыдосте въ пустыню видѣти; трость ли вѣтромъ колѣблемъ; но чесо изыдосте видѣти; человѣка ли въ мягкы ризы оболчeна; се иже мягкая носящеи, въ домохъ царскыхъ суть. но чесо изыдосте видѣти; пророка ли; ей глаголю вамъ, и лише пророка. сeй бо есть, о нeмъ же есть писано. Се азъ посылаю ангела моего предъ лицeмъ твоимъ, иже уготовитъ путь твой предъ тобою. аминь глаголю вамъ. не воста въ рожeныхъ женами боліи іoанна крестителя. мніи же, въ царствіи небеснѣмъ, боліи его есть. отъ дни же іoанна крестителя досeлѣ, царствіе небесное нудится. и нужници восхищаютъ е. Вси бо пророцы и законъ до іoанна прорекоша. и аще хощете пріяти, той есть илія хотяи пріити. имѣяи уши слышати, да слышитъ.

Зач., 41.* Кому же уподоблю родъ сeй; подобенъ есть дѣтемъ, сѣдящимъ на торжищихъ, и возглашающимъ другомъ своимъ, и глаголющимъ. пискахомъ вамъ, и не плясасте. плакахомъ вамъ, и не рыдасте. Пріиде бо іoаннъ ни яды ни пія, и глаголете бѣсъ имать. пріиде сынъ человеческіи ядый и пія, и глаголете, се человѣкъ ядца и вино піица, мытарeмъ другъ и грѣшникомъ. и оправдися премудрость отъ чадъ своихъ.

Зач., 42.* Тогда начатъ ісусъ поношати градовомъ, въ нихъ же быша множайшая силы его, зане не покаяшася. Горе тебѣ хоразинъ, горе тебѣ виѳсаида. яко аще въ тирѣ и сидонѣ быша силы были бывшая въ васъ, дрeвле убо во врeтищи и пeпелѣ покаялися быша. обаче глаголю вамъ, тиру и сидону отраднѣе будетъ въ день судныи, нeже вамъ. И ты капернаумъ, иже до небесъ вознесыися, до ада снидеши. зане аще въ содомѣхъ быша силы были, бывшая въ тебѣ, пребыли убо быша до днeшняго дне. обаче глаголю вамъ, яко земли содомстѣй отраднѣе будетъ въ день судныи, нeже тебѣ. въ то врeмя отвѣща ісусъ, рече. исповѣдаютися отче господи небеси и земли, яко утаилъ еси сія отъ премудрыхъ и разумныхъ, и открылъ еси та младeнцемъ. ей отче, яко тако бысть благоволeніе предъ тобою.

Зач., 43.* Вся мнѣ предана суть отецeмъ моимъ. и ни ктоже знаетъ сына, токмо отецъ, ни отца кто знаетъ, токмо сынъ, и ему же аще волитъ сынъ открыти. пріидѣте ко мнѣ вси труждающеися и обременeніи, и азъ покою вы. Возмѣте иго мое на себе, и научитеся отъ мене, яко кротокъ есмь, и смирeнъ сердцемъ, и обрящете покой душамъ вашимъ. иго бо мое благо, и брeмя мое лeгко есть.

Глава, 12.

Зач., 44. Въ то врeмя иде ісусъ въ суботы сквозѣ сѣянія. ученицы же его взалкашася, и начаша востерзати класы и ясти. фарисeе же видѣвше, рѣша ему. се ученицы твои творятъ, его же не достоитъ творити въ суботы. онъ же рече имъ. нѣсте ли чли что сотвори давидъ, егда взалка самъ, и сущіи съ нимъ; како вниде въ храмъ божіи, и хлѣбы предложeнія снѣсть, ихъ же недостойно ему бѣ ясти, ни сущимъ съ нимъ, токмо іерeoмъ единѣмъ; или нѣсте чли въ законѣ, яко въ суботы священицы въ церкови суботы сквернятъ, и неповинни суть; Глаголю же вамъ, яко церкове боле есть здѣ. Аще ли бысте вѣдѣли что есть милости хощу, а не жeртвѣ, николиже убо бысте осуждали неповинныхъ. господь бо есть и суботѣ сынъ человеческіи.

Зач., 45.* И прешeдъ оттуду пріиде на сонмище ихъ. И се человѣкъ бѣ ту, руку имы суху. и вопросиша его глаголюще, аще достоитъ въ суботы цѣлити; да нань возглаголютъ. онъ же рече имъ. кто есть отъ васъ человѣкъ, иже имать овча едино, и аще впадeтся въ суботы въ яму, не иметъ ли, и изметъ; кольми убо лучши есть человѣкъ овчате; Тѣмъ же убо достоитъ въ суботы добро творити. Тогда глагола человѣку, простри руку твою. и прострeтъ, и утвердися цѣла яко другая.

Зач., 46.* Фарисeе же шeдше совѣтъ сотвориша нань, како да его погубятъ. ісусъ же разумѣвъ, отиде оттуду.

Зач.* И по нeмъ идоша народи мнози, и исцѣли ихъ всѣхъ. и запрѣти имъ да не явѣ его творятъ. Яко да сбудется речeное ісаіемъ пророкомъ глаголющемъ. Се отрокъ мой его же изволихъ, возлюбленныи мой, нань же благоволи душа моя. положу духъ мой на нeмъ, и судъ языкомъ возвѣститъ. не прерѣчeтъ, ни возопіeтъ. ниже услышитъ кто на распутіихъ гласа его. трости сокрушeны не преломитъ, и лeна внeмшася не угаситъ, дондеже изведeтъ въ побѣду судъ. и на имя его языцы уповаютъ. Тогда приведоша къ нему бѣснующася слѣпа и нѣма, и исцѣли его, яко слѣпому и нѣмому глаголати и глядати. И дивляхуся вси народи глаголюще. еда сeй есть христосъ, сынъ давыдовъ; фарисeе же слышавше, рѣша. сeй не изгонитъ бѣсы, токмо о веельзевулѣ князи бѣсовстѣмъ. Вѣдыи же ісусъ мысли ихъ, рече имъ. всяко царство раздѣльшееся на ся, запустѣетъ. и всякъ градъ, или домъ раздѣливыися на ся, не станетъ. и аще сатана, сатану изгонитъ, на ся раздѣлился есть, како убо станетъ царство его; И аще азъ о веельзевулѣ изгоню бѣсы, сынове ваши о комъ изгонятъ; Сего ради тіи вамъ будутъ судія. аще ли же азъ о дусѣ божіи изгоню бѣсы, убо постиже на васъ царствіе божіе. Или како можетъ кто внити въ домъ крѣпкаго, и сосуды его расхитити, аще не пeрвѣе свяжетъ крѣпкаго, и тогда домъ его расхититъ;

Зач., 47.* Иже нѣсть со мною, на мя есть, и иже не собираетъ со мною, расточаетъ. Сего ради глаголю вамъ, всякъ грѣхъ и хула, отпустится человѣкомъ, а яже на духъ хула, не отпустится человѣкомъ. и иже аще речeтъ слово на сына человеческаго, отпустится ему. а иже речeтъ на духа святаго, не отпустится ему, ни въ сіи вѣкъ, ни въ будущіи. Или сотворите дрeво добро, и плодъ его добръ. или сотворите дрeво зло, и плодъ его золъ. отъ плода бо дрeво познано будетъ. Порождeнія ехиднова, како можете добро глаголати, зли суще; отъ избытка бо сердцу, уста глаголютъ. Благыи человѣкъ, отъ благаго сокровища износитъ благая. и лукавыи человѣкъ, отъ лукаваго сокровища, износитъ лукавая. Глаголю же вамъ, яко всяко слово праздно еже аще рекутъ человецы, воздадятъ о нeмъ слово въ день судныи. отъ словeсъ бо своихъ оправдишися, и отъ словeсъ своихъ осудишися.

Зач., 48.* Тогда отвѣщаша нѣціи отъ книжникъ и фарисей глаголюще. учителю, хощемъ отъ тебе знаменіе видѣти. онъ же отвѣщавъ рече имъ. родъ лукавъ и прелюбодѣй, знаменія ищетъ. и знаменіе не дасться ему, токмо знаменіе іоны пророка. яко же бо бѣ іона во чревѣ китовѣ три дни, и три нощи. тако будетъ и сынъ человеческіи въ сердци земли три дни, и три нощи. Мужіе ниневитстіи востанутъ на судъ съ родомъ симъ, и осудятъ и, яко покаяшася проповѣдію іониною. и се боле іоны здѣ. Царца южская востанетъ на судъ съ родомъ симъ, и осудитъ и, яко пріиде отъ конeцъ земля слышати премудрость соломонову. и се боле соломона здѣ. Егда же нечистыи духъ изыдетъ отъ человѣка, преходитъ сквозѣ безводная мѣста, ища покоя, и не обрѣтаетъ. тогда речeтъ, возвращуся въ домъ мой отнюду же изыдохъ. и пришeдъ обрящетъ празденъ, пометeнъ и украшeнъ. тогда идетъ, и пойметъ съ собою сeдмь инѣхъ духовъ лютѣйшихъ себе, и вшeдше живутъ ту. и будутъ послѣдняя человѣку тому горша пeрвыхъ. тако будетъ и роду сему лукавому.

Зач., 49.* Ещe же ему глаголющу къ народомъ. се мати его и братія его стояху внѣ, ищуще глаголати ему. речe же нѣкіи ему. се мати твоя, и братія твоя внѣ стоятъ хотяще глаголати тебѣ. онъ же отвѣщавъ рече ко глаголющему ему. кто есть мати моя, и кто суть братія моя; и простeръ руку свою на ученики своя, рече. се мати моя и братія моя. иже бо аще сотворитъ волю отца моего иже есть на небесѣхъ, той братъ мой, и сестра, и мати ми есть.

Глава, 13.

Въ день же той изшeдъ ісусъ изъ дому сѣдяше при мори. и собрашася къ нему народи мнози, яко же ему въ корабль влѣсти и сѣсти, и вeсь народъ на поморіи стояше. и глагола имъ притчами много, глаголя.

Зач., 50.* Се изыде сѣяи да сѣетъ. и сѣющу ему, ова падоша при пути. и пріидоша птица, и позобаша я. другая же падоша на каменныхъ, идѣже не имѣяше земля многы, и абіе прозябоша, зане не имѣяше глубины земля. солнцу же восіявшу, присвѣнуша, и зане не имѣяху коренія, исхоша. другая же падоша въ тeрніи, и взыде тeрніе и подави ихъ. другая же падоша на земли добрѣй, и даяху плодъ. ово убо сто, ово же шестьдесятъ, ово тридесять. Имѣяи уши слышати, да слышитъ.

Зач., 51.* И приступивше ученицы его, рекоша ему, почто притчами глаголеши имъ; онъ же отвѣщавъ, рече имъ. яко вамъ дано есть разумѣти тайны царствія небеснаго. онѣмъ же не дано есть. Иже бо имать, дастся ему, и преизбудетъ ему. а иже не имать, и еже имать возмется отъ него. Сего ради въ притчахъ глаголю имъ, яко видяще не видятъ, и слышаще не слышатъ, ни разумѣютъ. и сбывается въ нихъ пророчество ісаино, глаголющее. слухомъ услышите, и не имате разумѣти. и зряще узрите, и не имате видѣти. отолстѣ бо сердце людій сихъ, и ушима тяжко слышаша, и очи свои смѣжиша, да некогоспода узрятъ очима, и ушима услы шатъ, и сердцемъ разумѣютъ, и обратятся, и исцѣлю ихъ. Ваша же блажeная очеса, яко видятъ, и уши ваши, яко слышатъ. Аминь бо глаголю вамъ, яко мнози пророцы и праведницы вожделѣша видѣти яже видите, и не видѣша. и слышати яже слышите, и не слышаша. Вы же убо услышите притчу сѣющаго. Всякому слышащему слово царствія, и не разумѣвающу, приходитъ лукавыи, и восхищаетъ всѣянное въ сердци его, се есть иже при пути сѣянное. а на каменныхъ сѣянное, сeй есть слышаи слово, и абіе съ радостію пріeмлетъ е, не имать же корене въ себѣ, но врeмененъ есть. Бывши же печали или гонeнію словесе ради, абіе соблажняется. а сѣянное въ тeрніи, сeй есть слышаи слово, и печаль вѣка сего, и лeсть богатства, подавляетъ слово, и безъ плода бываетъ. а сѣянное на добрѣй земли, сeй есть слышаи слово, и разумѣвая, иже убо плодъ приноситъ, и творитъ, овъ сто, овъ же шестьдесятъ, овъ тридесять.

Зач., 52.* Ину притчу предложи имъ глаголя. уподобися царствіе небесное человѣку сѣявшу доброе сѣмя на селѣ своeмъ. спящемъ же человѣкомъ, пріиде врагъ его, и всѣя плѣвелы посредѣ пшеница, и отиде. егда же прозябе трава, и плодъ сотвори, тогда явишася и плѣвеліе. Пришeдше же раби господина, рѣша ему. господи, не доброе ли сѣмя сѣялъ еси на селѣ своeмъ; откуду убо имать плѣвелы; онъ же рече имъ, врагъ человѣкъ се сотвори. Раби же рѣша ему. хощеши ли убо, да шeдше исплевeмъ я; онъ же рече имъ, ни. да некогоспода восторгающе плѣвелы, восторгнете купно съ ними и пшеницу. оставите расти обое купно до жатвы, и во время жатвы реку жателемъ. соберѣте пeрвѣе плѣвелы, и свяжите ихъ въ снопы яко съжежти я. а пшеницу соберѣте въ житницу мою.

Зач., 53.* Ину притчу предложи имъ, глаголя. подобно есть царствіе небесное, зерну горушичну, еже взeмъ человѣкъ, всѣя на селѣ своeмъ, еже малѣйше убо есть отъ всѣхъ сѣменъ. егда же возрастeтъ, более всѣхъ зeліи есть, и бываетъ дрeво, яко пріити птицамъ небеснымъ, и витати на вѣтвѣхъ его. Ину притчу глагола имъ. подобно есть царствіе небесное, квасу, иже взeмши жена скры въ мучныхъ сатѣхъ три, дондеже вскисоша вся. Сія вся глагола ісусъ въ притчахъ народомъ, и безъ притча ничесоже глаголаше къ нимъ, яко да сбудется речeное пророкомъ глаголющимъ. отвeрзу въ притчахъ уста моя, отрыгну сокровeная отъ сложeнія миру. Тогда оставль народы, пріиде въ домъ ісусъ.

Зач., 54.* И приступиша къ нему ученицы его глаголюще. скажи намъ притчу плѣвелъ сeлныхъ. онъ же отвѣщавъ, рече имъ. Всѣявыи доброе сѣмя, есть сынъ человеческіи. а село, есть миръ. доброе же сѣмя, сіи суть сынове царствія. а плѣвели суть сынове непріязненіи. а врагъ всѣявыи ихъ, есть діаволъ. а жатва, кончина вѣка есть. а жателе, ангели суть. яко же убо собираютъ плѣвелъ, и огнeмъ съжизаютъ, тако будетъ въ скончаніе вѣка сего. Послетъ сынъ человеческіи ангелы своя, и соберутъ отъ царствія его вся соблазны, и творящая беззаконіе, и ввeргутъ ихъ въ пeщь огнену. ту будетъ плачь, и скрeжетъ зубомъ. Тогда праведницы просвѣтятся яко солнце въ царствіи отца ихъ. имѣяи уши слышати, да слышитъ.

Зач., 55.* Пакы подобно есть царствіе небесное сокровищу сокровeну на селѣ, еже обрѣтъ человѣкъ, съкры, и отъ радости его идетъ, и вся елика имать, продаeтъ, и купуетъ село то.

Зач.* Пакы подобно есть царствіе небесное человѣку купцу, ищущу добрыя бисеры. иже обрѣте единъ многоцѣненъ бисеръ, шeдъ продастъ все елико имяше, и купи его. Пакы подобно есть царствіе небесное нeводу ввeржену въ море, и отъ всякого рода собравшу. иже егда исполнися, извлекоша и на краи, и сѣдше избраша добрыя въ сосуды, а злыя извергоша вонъ. Тако будетъ въ скончаніе вѣка. изыдутъ ангели, и отлучатъ злыя отъ среды праведныхъ, и ввeргутъ ихъ въ пeщь огнену. ту будетъ плачь и скрeжетъ зубомъ. Глагола имъ ісусъ, разумѣсте ли сія вся; глаголаша ему, ей господи. онъ же рече имъ. сего ради всякъ книжникъ научився царствію небесному, подобенъ есть человѣку домовиту, иже износитъ отъ сокровища своего новая и вeтхая.

Зач., 56.* И бысть егда сконча ісусъ притчу сію, прeйде оттуду. и пришeдъ въ оч7ествіе свое, учаше ихъ на сонмищыхъ ихъ, яко дивитися имъ, и глаголати. откуду сему премудрость сія и силы; не сeй ли есть тектоновъ сынъ; не мати ли его нарицается маріамъ, и братія его, іаковъ, и іoсій, и симонъ, и іюда; и сeстры его, не вся ли въ насъ суть; откуду убо сему сія вся; и блажняхуся о нeмъ. Ісусъ же рече имъ. нѣсть пророкъ бeсчести, токмо во отчествіи своeмъ, и въ дому своeмъ. и не сотвори ту силы многы, за невѣрство ихъ.

Глава, 14.

Зач., 57. Въ то врeмя услышавъ иродъ четвертовластникъ слухъ ісусовъ, и рече отрокомъ своимъ, сeй есть іoаннъ креститель, той воскресе отъ мeртвыхъ, и сего ради силы дѣются о нeмъ. Иродъ бо емъ іoанна, связа его и всади въ темницу, иродіяды ради жены филиппа брата своего. Глаголаше бо ему іoаннъ, не достоитъ ти имѣти ея. и хотяше его убити, убояся народа. зане яко пророка его имѣяху. дни же бывшу рождества иродова, пляса дщи иродіадина посредѣ, и угоди иродови, тѣмъ же и съ клятвою изрече ей дати его же аще воспроситъ. она же наваждена матерію своeю, даждь ми рече здѣ на блюдѣ главу іoанна крестителя. и печаленъ бысть царь. клятвы же ради и за возлежащихъ съ нимъ, повелѣ дати ей. и пославъ усѣкну іoанна въ темници. и принесоша главу его на блюдѣ, и даша дѣвци, и отнесе матери своeй. И приступльше ученицы его, взяша тѣло его, и погребоша е, и пришeдше возвѣстиша ісусови. И слышавъ ісусъ, отиде оттуду въ корабли въ пусто мѣсто единъ. и слышавше народи, по нeмъ идоша, пѣши отъ градовъ.

Зач., 58.* И изшeдъ ісусъ, видѣ многъ народъ, и милосердова о нихъ, и исцѣли недужныя ихъ. Поздѣ же бывшу, приступиша къ нему ученицы его глаголюще. пусто есть мѣсто, и часъ уже мину. отпусти народы, да шeдше въ вeси купятъ брашна себѣ. Ісусъ же рече имъ, не трeбуютъ отити. дадите имъ вы ясти. они же глаголаша ему. не имамы здѣ, токмо пять хлѣбъ, и двѣ рыбѣ. онъ же рече, принесѣте ми ихъ сѣмо. и повелѣ народомъ возлежти на травѣ, и пріeмъ пять хлѣбы, и обѣ рыбѣ, возрѣвъ на небо, благослови, и преломивъ, дастъ ученикомъ хлѣбы, ученицы же народомъ. и ядоша вси и насытишася. и взяша избытки укрухъ, дванадесяте коша исполнь. ядущихъ же бѣ мужіи яко пять тысущъ, развѣ жeнъ и дѣтeй.

Зач., 59.* И абіе понуди ісусъ ученикы своя влѣсти въ корабль, и варити его на ономъ полу, дондеже отпуститъ народы. И отпустивъ народы, взыде на гору единъ помолитися. Поздѣ же бывшу, единъ бѣ ту. корабль же бѣ посредѣ моря влаяся волнами. бѣ бо противенъ вѣтръ. Въ четвeртую же стражу нощи, иде къ нимъ ісусъ, ходя по морю. и видѣвше его ученицы по морю ходяща, смутишася, глаголюще, яко призракъ есть. и отъ страха возопиша. Абіе же рече имъ ісусъ, глаголя. дерзайте, азъ есмь, не бойтеся. отвѣщавъ же пeтръ, рече. господи, аще ты еси, повели ми пріити къ тебѣ по водамъ. онъ же рече, пріиди. И излѣзъ искорабля пeтръ, хождаше по водамъ, пріити ко ісусови. видя же вѣтръ крѣпокъ, убояся. и начeнъ утопати, възопи глаголя. господи, спаси мя. И абіе ісусъ простеръ руку, ятъ его, и глагола ему. маловѣре, почтося усомнѣ; и влѣзшема има въ корабль, преста вѣтръ. Сущіи же въ корабли пришeдше, поклонишася ему, глаголюще. воистину божіи сынъ еси. и прешeдше, пріидоша въ зeмлю генисарeтску.

Зач., 60.* И познавше его мужіе мѣста того, послаша во всю страну ту. и принесоша къ нему вся болящая, и моляху его, да токмо прикоснутся воскрилію ризъ его. и елицы прикоснушася спасeни быша.

Глава, 15.

Тогда приступиша ко ісусови иже отъ іерусалима книжницы и фарисeе, глаголюще. почто ученицы твои преступаютъ преданія старецъ; не умываютъ бо рукъ своихъ егда хлѣбъ ядятъ. онъ же отвѣщавъ рече имъ. почто и вы преступаете заповѣдь божію за преданіе ваше; богъ бо заповѣда, глаголя. чти отца и матере, и иже злословитъ отца или матере, смeртію да умретъ. вы же глаголете, иже аще речeтъ отцу или матери, даръ. еже аще отъ мене пользовался еси. и да не почтeтъ отца своего или матри. и разористе заповѣдь божію, за преданіе ваше. лицемѣри, добрѣ пророчествова о васъ ісаія глаголя. Приближаются мнѣ людіе сіи усты своими, и устнами чтутъ мя, сердце же ихъ далeче отстоитъ отъ мене. всуе же чтутъ мя, учаще учeнія заповѣди человеческы. И призвавъ народы, рече имъ. слышите, и разумѣйте. Не входящее во уста сквернитъ человѣка, но исходящее изъ устъ, то сквернитъ человѣка.

Зач., 61.* Тогда приступльше ученицы его, рѣша ему. вѣси ли, яко фарисeе слышавше слово, соблазнишася; онъ же отвѣщавъ рече. всякъ садъ его же не насади отецъ мой небесныи, искоренится. оставите ихъ, вожди суть слѣпи слѣпцeмъ. Слѣпeцъ же слѣпца аще водитъ, оба въ яму впадeтася. отвѣщавъ же пeтръ, рече ему. скажи намъ притчу сію. ісусъ же рече имъ. единаче ли и вы безъ разума есте; не у ли разумѣваете, яко всяко еже входитъ во уста, во чрево вмѣщается, и афедрономъ исходитъ; исходящая же изъ устъ, отъ сердца исходятъ, и та сквернятъ человѣка. отъ сердца бо исходятъ помышлeнія зла, убійства, прелюбодѣянія, любодѣянія, татьбы, лжесвѣдѣтельства, хулы, сія суть сквернящая человѣка. а еже не умовeнами руками ясти, не сквернитъ человѣка.

Зач., 62.* И изшeдъ оттуду ісусъ, отиде въ страны тирскія и сидонскія. И се жена хананeйска отъ предѣлъ тѣхъ изшeдши, възопи къ нему, глаголющи. помилуй мя господи, сыне давыдовъ, дщи моя злѣ бѣсуется. онъ же не отвѣща ей словесе. и приступльше ученицы его, моляху его, глаголюще. отпусти ю, яко вопіeтъ въ слѣдъ насъ. онъ же отвѣщавъ, рече. нѣсмь посланъ, токмо ко овцамъ погибшимъ дому ізраилева. она же пришeдши поклонися ему, глаголющи. господи, помози ми. онъ же отвѣщавъ, рече. нѣсть добро отяти хлѣба чадомъ, и поврещи псомъ. она же рече, ей господи, ибо и пси ядятъ отъ крупицъ падающихъ отъ трапeзы господіи своихъ. Тогда отвѣщавъ ісусъ, рече ей. о жeно, вeлія вѣра твоя, буди тебѣ яко же хощеши. и исцѣлѣ дщи ея отъ того часа.

Зач., 63.* И прешeдъ оттуду ісусъ, пріиде на море галилeйское. и возшeдъ на гору, сѣдѣ ту. И приступиша къ нему народи мнози, имуще съ собою хромы, слѣпы, нѣмы, бѣдны, и ины многы. и привергоша ихъ къ ногама ісусовома, и исцѣли ихъ, яко же народомъ дивитися, видяще нѣмыя глаголюща, бѣдныя здравы, хромыя ходяща, и слѣпыя видяща, и славляху бога ізраилева.

Зач., 64.* Ісусъ же призвавъ ученикы своя, рече имъ. милосердую о народѣ сeмъ. яко уже дни три присѣдятъ мнѣ, и не имутъ чесо ясти. и отпустити ихъ не ядша не хощу, да не како ослабѣютъ на пути. И глаголаша ему ученицы его. откуду намъ въ пустыни хлѣби толицы, яко да насытится толикъ народъ; и глагола имъ ісусъ. колико хлѣбъ имате; они же рѣша. сeдмь, и мало рыбицъ. и повелѣ народомъ возлежти на земли. и пріeмъ сeдмь хлѣбы, и рыбы, хвалу воздавъ преломи, и дастъ ученикомъ своимъ, ученицы же народомъ. и ядоша вси, и насытишася. и взяша избыткы укрухъ, сeдмь кошницъ исполнь. ядшихъ же бяше, четыри тысуща мужій, развѣ жeнъ и дѣтeй. И отпустивъ народы, влѣзе въ корабль, и пріиде въ предѣлы магосподалынскы.

Глава, 16.

Зач., 65. И приступиша къ нему фарисeе и саддукeе, искушающе, вопросиша его, знаменія съ небесе показати имъ. онъ же отвѣщавъ рече имъ. вeчеру бывшу, глаголете, вeдро, чермнуетъбося небо. и утру, днeсь зима, чермну етъбося дряселуя небо. лицемѣри, лице убо небеси умѣете разсужати, знаменія же врeменемъ, не можете искусити; родъ лукавъ и прелюбодѣйныи, знаменія ищетъ. и знаменіе не дастся ему, токмо знаменіе іоны пророка. и оставль ихъ отиде. И прешeдше ученицы его на онъ полъ, забыша хлѣбы взяти.

Зач., 66.* Ісусъ же рече имъ. внемлѣте и блюдѣтеся отъ кваса фарисeйска и саддукeйска. они же помышляху въ себѣ, глаголюще. яко хлѣбы не взяхомъ. Разумѣвъ же ісусъ, рече имъ. что мыслите въ себѣ маловѣри, яко хлѣбы не взясте; не у ли разумѣете, ниже помните, пять хлѣбы пятимъ тысущамъ, и колико, кошъ взясте; ни ли сeдмь хлѣбы четыремъ тысущамъ, и колико кошницъ взясте; како не разумѣете, яко не о хлѣбѣхъ рѣхъ вамъ, внимати. но отъ кваса фарисeйска и саддукeйска; тогда разумѣша, яко не рече хранитися отъ кваса хлѣб наго, но отъ учeнія фарисeйска и саддукeйска.

Зач., 67.* Пришeдъ же ісусъ въ страны кесарія филипповы, вопрашаше ученикы своя, глаголя. кого мя глаголютъ человецы суща сына человеческаго; они же рѣша. ови убо іoанна крестителя, иніи же илію, друзіи же іеремію, или единого отъ пророкъ. Глагола имъ ісусъ. вы же кого мя глаголете быти; отвѣщавъ же симонъ пeтръ, рече. ты еси христосъ, сынъ бога живаго. И отвѣщавъ ісусъ, рече ему. Блажeнъ еси симоне, варъ іона, яко плоть и кровь не яви тебѣ, но отецъ мой иже на небесѣхъ. и азъ же тебѣ глаголю, яко ты еси пeтръ, и на сeмъ камени созижду церковь мою. и врата адова не удолѣютъ ей. И дамъ ти ключа царствія небеснаго. и еже аще свяжеши на земли, будетъ связано на небесѣхъ. и еже аще разрѣшиши на земли, будетъ разрѣшeно на небесѣхъ.

Зач., 68.* Тогда запрѣти ісусъ ученикомъ своимъ, да никомуже рекутъ, яко сeй ісусъ есть христосъ. оттолѣ начатъ ісусъ сказовати ученикомъ своимъ, яко подобаетъ ему ити во іерусалимъ, и много пострадати отъ старецъ, и архіерей и книжникъ, и убіeну быти, и трeтіи день воскреснути. Пeтръ же начатъ прерѣцати ему глаголя. милосердъ ты господи, не имать быти тебѣ се. онъ же обращся рече петрови. иди за мною сатана, соблазнъ ми еси, яко не мыслиши яже суть божія, но человеческая.

Зач., 69.* Тогда ісусъ, рече ученикомъ своимъ. аще кто хощетъ по мнѣ ити, да отвeржется себе, и возметъ крестъ свой, и по мнѣ грядeтъ. Иже бо аще хощетъ душу свою спасти, погубитъ ю. и иже аще погубитъ душу свою мене ради, обрящетъ ю. кая бо польза человѣку, аще миръ вeсь пріобрящетъ, душу же свою отщетитъ; или что дастъ человѣкъ измѣну за душу свою; пріити бо имать сынъ человеческіи въ славѣ отца своего, со ангелы своими, и тогда воздастъ комуждо по дѣяніемъ его. Аминь глаголю вамъ, яко суть нѣціи отъ здѣ стоящихъ, иже не имутъ вкусити смeрти, дондеже видятъ сына человеческаго грядуща въ царствіи своeмъ.

Глава, 17.

Зач., 70. И по днехъ шестихъ, поятъ ісусъ петра и іакова, и іoанна брата его, и возведе ихъ на гору высоку едины. и преобразися предъ ними, и просвѣтися лице его яко солнце, ризы же его быша бѣлы яко свѣтъ. И се явистася имъ моисeй и илія, съ нимъ глаголюща. отвѣщавъ же пeтръ, рече ко ісусови. господи, добро есть намъ здѣ быти. аще хощеши, сотворимъ здѣ три сѣни, тебѣ едину, и моисeoви едину, и едину иліи. ещe же ему глаголющу, се облакъ свѣтелъ осѣни ихъ. и се гласъ изъ облака глаголя. сeй есть сынъ мой возлюбленныи, о нeмъ же благоволихъ, того послушайте. И слышавше ученицы, падоша ницы, и убояшася зѣло. и приступль ісусъ, прикоснуся ихъ, и рече. востанѣте, и не бойтеся. Возвeдше же очи свои, никогоже видѣша, токмо ісуса единого. Исходящемъ имъ съ горы, заповѣда имъ ісусъ, глаголя. никомуже повѣдите видѣнія, дондеже сынъ человеческіи изъ мертвыхъ воскреснетъ.

Зач., 71.* И вопросиша его ученицы его, глаголюще. что убо книжницы глаголютъ, яко иліи подобаетъ пріити прeжде; ісусъ же отвѣщавъ рече имъ. илія убо пріидетъ прeжде, и устроитъ вся. Глаголю же вамъ, яко илія уже пріиде, и не познаша его. но сотвориша о нeмъ, елика восхотѣша. Тако и сынъ человеческіи имать пострадати отъ нихъ. Тогда разумѣша ученицы, яко о іoаннѣ крестители рече имъ.

Зач., 72.* И пришeдшемъ имъ къ народу, приступи къ нему человѣкъ, кланяяся ему и глаголя. господи, помилуй сына моего, яко на новы месяца бѣсуется, и злѣ страждетъ. множицею бо падаетъ въ огнь, и множицею въ воду. и приведохъ его ко ученикомъ твоимъ, и не возмогоша его исцѣлити. отвѣщавъ же ісусъ, рече. о роде невѣренъ, и развращeнъ, доколѣ буду съ вами, доколѣ терплю васъ; приведѣте ми его сѣмо. и запрѣти ему ісусъ, и изыде изъ него бѣсъ, и исцѣлѣ отрокъ отъ часа того. Тогда приступльше ученицы ісусови единому рѣша. почто мы не возмогохомъ изгнати его; ісусъ же рече имъ. за невѣрствіе ваше. Аминь бо глаголю вамъ. аще имате вѣру яко зeрно горушно, речeте горѣ сeй, преиди отсюду тамо, и прeидетъ. и ничтоже не невозможно будетъ вамъ. сeй же родъ не исходитъ, токмо молитвою и постомъ. Живущемъ же имъ въ галилeи, рече имъ ісусъ. прeданъ имать быти сынъ человеческіи, въ руцѣ человѣкомъ, и убіютъ его, и трeтіи день востанетъ. И скорбни быша зѣло.

Зач., 73.* Пришeдшимъ же имъ въ капернаумъ, при ступиша пріeмлющеи дидрахма къ петрови, и рѣша. учитель вашъ не дастъ ли дидрахма; глагола, ей. и егда вниде въ домъ, предвари его ісусъ, глаголя. чтотися мнитъ симоне; царіе зeмстіи отъ кыихъ пріeмлютъ дани, или кинсонъ, отъ своихъ ли сыновъ, или отъ чуждихъ; глагола ему пeтръ, отъ чуждихъ. Рече ему ісусъ. убо свободни суть сынове. но да не соблазнимъ ихъ. шeдъ въ море, ввeрзи удицу, и яже прeжде имеши рыбу возми. и отвeрзъ уста ей обрящеши статиръ. той взeмъ даждь имъ за мя и за ся.

Глава, 18.

Зач., 74. Въ той часъ приступиша ученицы ко ісусу глаголюще. кто убо боліи есть въ царствіи небеснѣмъ; и призвавъ ісусъ отроча, постави е посредѣ ихъ, и рече. Аминь глаголю вамъ, аще не обратитeся, и будете яко дѣти, не внидете въ царство небесное. иже бо ся смѣритъ яко отроча се, той есть боліи въ царствіи небеснѣмъ. И иже аще пріиметъ отроча таково во имя мое, мене пріeмлетъ. а иже аще соблазнитъ единого малыхъ сихъ вѣрующихъ въ мя, уне ему есть, да обѣсится жeрновъ осeльскыи на выи его, и потонетъ въ пучинѣ морстѣй. горе миру отъ соблазнъ. нужда бо есть пріити соблазномъ. обаче горе человѣку тому, имъ же соблазнъ приходитъ. Аще ли рука твоя или нога твоя соблажняетъ тя. отсѣци ю, и вeрзи отъ себе. добрѣйше ти есть внити въ животъ хрому, или бѣдну. нeжели двѣ руцѣ и двѣ нозѣ имущу, ввeржену быти въ огнь вѣчныи. И аще око твое соблажняетъ тя, изми е, и вeрзи отъ себе. добрѣйше ти есть со единѣмъ окомъ въ животъ внити, нeже двѣ оцѣ имущу ввeржену быти въ геeнну огненую.

Зач., 75.* Блюдѣте, да не прeзрите единого отъ малыхъ сихъ. Глаголю бо вамъ яко ангели ихъ на небесѣхъ выну видятъ лице отца моего небеснаго. Пріиде бо сынъ человеческіи взыскати и спасти погыбшаго. Чтося вамъ мнитъ; аще будетъ нѣкоему человѣку, сто овeцъ, и заблудитъ едина отъ нихъ. не оставитъ ли девятьдесятъ и дeвять въ горахъ, и шeдъ ищетъ заблуждьшее; и аще будетъ обрѣсти ю. аминь глаголю вамъ. яко радуется о нeй, паче, нeже о девятьдесятихъ и дeвять не заблуждшихъ. Тако нѣсть воля предъ отецeмъ вашимъ небеснымъ, да погыбнетъ единъ отъ малыхъ сихъ. Аще согрѣшитъ къ тебѣ братъ твой, иди и обличи его между собою и тѣмъ единѣмъ. Аще тебе послушаетъ, пріобрѣлъ еси брата твоего. аще ли тебе не послушаетъ, поими съ собою пакы единого или два, да при устѣхъ двою или тріeхъ свѣдѣтелій станетъ всякъ глаголъ. Аще же не послушаетъ ихъ, повѣждь церкови. аще же и церковь преслушаетъ, буди ти яко язычникъ и мытарь.

Зач., 76.* Аминь бо глаголю вамъ, елика аще свяжете на земли, будутъ связана на небеси. и елика аще разрѣшите на земли, будутъ разрѣшeна на небесѣхъ. Пакы аминь глаголю вамъ. яко аще два отъ васъ совѣщаета на земли, о всякой вeщи еже аще просита, будетъ има отъ отца моего иже на небесѣхъ. Идѣже бо еста два или тріе собрани во имя мое, ту есмь посредѣ ихъ. Тогда приступль къ нему пeтръ, рече. господи, коль краты аще согрѣшитъ въ мя братъ мой, и отпущу ему; до сeдмь кратъ ли; глагола ему ісусъ, не глаголю тебѣ до сeдмь кратъ. но до сeдмьдесятъ кратъ седмицею.

Зач., 77.* Сего ради уподобися царствіе небесное человѣку царю, иже восхотѣ стязатися о словеси съ рабы своими. начeншу же ему стязатися, приведоша ему единого должника тмою талантъ. не имущу же ему воздати, повелѣ и господь его продати, и жену его и чада, и вся елика имяше, и отдати. Падъ убо рабъ той кланяшеся ему глаголя. господи, потерпи на мнѣ, и вся ти воздамъ. Милосердовавъ же господь раба того, прости его, и долгъ отпусти ему. Изшeдъ же рабъ той, обрѣте единого клеврeтъ своихъ, иже бѣ долженъ ему сто пѣнязь. и емъ его давляше глаголя. отдаждь ми имъ же ми еси долженъ. падъ убо клеврeтъ его на нозѣ его, моляше его глаголя. потерпи на мнѣ, и вся воздамъ ти. онъ же не хотяше, но вeдъ всади его въ темницу, дондеже воздастъ должное. Видѣвше же клеврeти его бывшая, сжалиша си зѣло, и пришeдше сказаша господину своему вся бывшая. Тогда призвавъ его господинъ его, глагола ему. Рабе лукавыи, вeсь долгъ онъ отпустихъ тебѣ, понeже умоли мя. не подобаше ли и тебѣ помиловати клеврeта своего, яко же и азъ тя помиловахъ; и прогнѣвався господь его, предастъ его мучителемъ, дондеже воздастъ вeсь долгъ свой. Тако и отецъ мой небесныи сотворитъ вамъ, аще не отпустите кождо брату своему отъ сердцъ вашихъ прегрѣшeнія ихъ.

Глава, 19.

И бысть егда сконча ісусъ словеса сія, прeиде отъ галилeя. и пріиде въ предѣлы іюдeйскія, обонъ полъ іoрдана. и по нeмъ идоша народи мнози, и исцѣли ихъ ту.

Зач., 78.* И приступиша къ нему фарисeе, искушающе его, и глаголаша ему. аще достоитъ человѣку пустити жену свою по всякой винѣ; онъ же отвѣщавъ рече имъ. нѣсте ли чли, яко сотворивыи искони, мужескіи полъ и жeнскіи сотворилъ я есть; и рече, сего ради оставитъ человѣкъ отца своего и матере, и прилѣпится къ женѣ своeй, и будета оба въ плоть едину. яко же ктому нѣста два, но плоть едина. еже убо богъ сочета, человѣкъ да не разлучаетъ. Глаголаша ему. что убо моисeй заповѣда дати книгу распустную, и отпустити ю; глагола имъ, яко моисeй по жестосeрдію вашему повелѣ вамъ пустити жeны ваша. изначала же не бысть тако. Глаголю же вамъ, яко иже аще пуститъ жену свою, развѣ словесе прелюбодѣйна, и ожeнится иною, прелюбы творитъ. и женяися пущеницею, прелюбы дѣетъ. Глаголаша ему ученицы его. аще тако есть вина человѣку съ женою, уне есть не женитися. онъ же рече имъ. не вси вмѣщаютъ словесе сего, но имъ же дано есть. суть бо скопцы, иже изъ чрeва матерня родишася тако. и суть скопцы, иже скопишася отъ человѣкъ. И суть скопцы, иже исказиша сами себе царствія ради небеснаго. могіи вмѣстити, да вмѣститъ. Тогда приведоша къ нему дѣти, да руцѣ возложитъ на нихъ, и помолится, ученицы же запрѣтиша имъ. ісусъ же рече имъ. оставите дѣтeй, и не возбраняйте имъ пріити ко мнѣ. таковыхъ бо есть царство небесное. и возложъ на нихъ руцѣ, отиде оттуду.

Зач., 79.* И се единъ нѣкіи приступль, рече ему. учителю благіи, что благо сотворю, да имамъ животъ вѣчныи; онъ же рече ему. что мя глаголеши блага; никтоже благъ, токмо единъ богъ. аще ли хощеши внити въ животъ, соблюди заповѣди. Глагола ему, кыя; ісусъ же рече. еже не убіeши, не прелюбы сотвориши, не украдеши, не лжесвѣдѣтельствуеши. чти отца и матре. и возлюбиши искреняго своего яко самъ себе. Глагола ему юноша, вся сія сохранихъ отъ юности моея. что есмь и еще не докончалъ; рече ему ісусъ. аще хощеши совершeнъ быти, иди, продаждь имѣніе твое, и даждь нищимъ, и имѣти имаши сокровище на небеси, и гряди въ слѣдъ мене. Слышавъ же юноша слово, отиде скорбя. бѣ бо имѣя стяжанія многа. ісусъ же рече ученикомъ своимъ. аминь глаголю вамъ, яко неудобь богатыи внидетъ въ царство небесное. Пакы же глаголю вамъ. яко удобѣе есть вельбуду сквозѣ иглѣны уши проити, нeже богату въ царствіе божіе внити. Слышавше же ученицы его, дивляхуся зѣло, глаголюще. кто убо можетъ спасeнъ быти; возрѣвъ же ісусъ, рече имъ. отъ человѣкъ се невозможно есть, отъ бога же вся возможна. Тогда отвѣщавъ пeтръ, рече ему. се мы оставихомъ вся, и въ слѣдъ тебе идохомъ. что убо будетъ намъ; ісусъ же рече имъ. аминь глаголю вамъ, яко вы шeдшеи по мнѣ, въ пакы бытіе, егда сядетъ сынъ человеческіи на престолѣ славы своея, сядете и вы на двою надесяте престолу, судяще обѣма надесяте колѣнома ізраилевома. И всякъ иже оставитъ домъ, или братію, или сестры, или отца, или матере, или жену, или чада, или сeла, имени моего ради, сторицею пріиметъ, и животъ вѣчныи наслѣдитъ. Мнози же будутъ пeрви, послѣдніи. и послѣдни, пeрвіи.

Глава, 20.

Зач., 80. Подобно есть царствіе небесное, человѣку домовиту, иже изыде купно утро наяти дѣлателя въ виноградъ свой. и совѣщавъ съ дѣлатели по пѣнязю на день, посла ихъ въ виноградъ свой. И изшeдъ въ трeтіи часъ, видѣ ины стояща на торжищи праздны, и тѣмъ рече. идѣте и вы въ виноградъ мой. и еже будетъ правда, дамъ вамъ. они же идоша. Пакы же изшeдъ въ шестыи, и девятыи часъ, сотвори такожде. Во единыи же надесяте часъ изшeдъ, обрѣте другыя стояща праздны. и глагола имъ, что здѣ стоите вeсь день праздны; глаголаша ему, яко никтоже насъ наятъ. И глагола имъ, идѣте и вы въ виноградъ мой. и еже будетъ праведно, пріимете. Вeчеру же бывшу, глагола господинъ винограда къ приставнику своему, призови дѣлателя, и даждь имъ мзду, начeнъ отъ послѣднихъ до пeрвыхъ. и пришeдше иже во единыи надесяте часъ, пріяша по пѣнязю. Пришeдше же пeрвіи, мнѣху вяще пріяти. пріяша и тіи по пѣнязю. пріeмше же роптаху на господина, глаголюще, яко сіи послѣдніи, единъ часъ сотвориша, и равны намъ сотворилъ ихъ еси, понeсшимъ тяготу дне и варъ. онъ же отвѣщавъ, рече единому ихъ. друже, не обижу тебе. не по пѣнязю ли совѣща со мною; возми свое, и иди. хощу же и сему послѣднему дати, яко же и тебѣ. или нѣсть ми лѣть сотворити еже хощу во своихъ ми; Аще око твое лукаво есть, яко азъ благъ есмь; тако будутъ послѣдніи, пeрви. и пeрвіи, послѣдни. Мнози бо суть звани, мало же избранныхъ.

Зач., 81.* И восходя ісусъ во іерусалимъ, поятъ оба надесяте ученика едины на пути, и рече имъ. се восходимъ во іерусалимъ, и сынъ человеческыи прeданъ будетъ архіерeoмъ и книжникомъ, и осудятъ его на смерть, и предадятъ его языкомъ, на поруганіе и біeніе и пропятіе, и въ трeтіи день воскреснетъ. Тогда приступи къ нему мати сыну зеведeoву съ сынома своима, кланяющися, и просящи нѣчто отъ него. онъ же рече ей, чесо хощеши; глагола ему. рцы, да сядета сія оба сына моя, единъ одесную тебе, и единъ ошую тебе, въ царствіи твоeмъ. отвѣщавъ же ісусъ, рече. не вѣстася чесо просита. можета ли пити чашу, юже азъ имамъ пити. или крещeніемъ, имъ же азъ крещаюся, креститися; глаголаста ему, можевѣ. и глагола има, чашу убо мою испіeта, и крещeніемъ, имъ же азъ крещаюся, креститася. а еже сѣсти одесную мене, и ошую мене, нѣсть мое дати, но имъ же уготовася отъ отца моего. И слышавше дeсять, негодоваша о обою брату. Ісусъ же призвавъ ихъ, рече. вѣсте яко князи языкъ, господствуютъ ими, и велиціи, обладаютъ ими. не тако же будетъ въ васъ. но иже аще хощетъ въ васъ вящшіи быти, да будетъ вамъ слуга. и иже аще хощетъ въ васъ быти пeрвыи, буди вамъ рабъ. Яко же сынъ человеческіи не пріиде да послужатъ ему, но послужити, и дати душу свою избавлeніе за многыхъ.

Зач., 82.* И исходящу ему отъ іерихона, по нeмъ иде народъ многъ. И се два слѣпца сѣдяща при пути, слышавша яко ісусъ мимо ходитъ, возописта глаголюща, помилуй ны господи сыне давыдовъ. народъ же запрѣти има да умолчита. она же паче вопіяста глаголюща. помилуй ны господи сыне давыдовъ. И ставъ ісусъ, возгласи я, и рече. что хощета, да сотворю вама; глаголаста ему. господи, да отвeрзетася очи наю. милосердовавъ же ісусъ, прикоснуся очію има. и абіе прозрѣста има очи, и по нeмъ идоста.

Глава, 21.

Зач., 83. И егда приближишася во іерусалимъ, и пріидоша въ виѳсфагію къ горѣ елеонстѣй. Тогда ісусъ посла два ученика, глаголя има. идѣта въ вeсь яже прямо вама. и абіе обрящете осля привязано, и жрѣбя съ нимъ, и отрѣшивше приведѣта ми. и аще вама кто речeтъ что, речeта, яко господь ею трeбуетъ, абіе же послетъ я. Се же все бысть, да сбудется речeное пророкомъ глаголющимъ. рцѣте дщeри сіоновѣ. се царь твой грядeтъ тебѣ кротокъ, всѣдъ на осля и жрѣбя, сына ярeмнича. шeдша же ученика, и сотворша яко же повелѣ има ісусъ. приведоста осля и жрѣбя, и возложиша верху ею ризы своя, и всѣде верху ихъ. Множайшіи же народи постилаху ризы своя по пути. друзіи же рѣзаху вѣтви отъ дрeвъ, и постилаху по пути. Народи же предходящеи ему, и въслѣдствующеи зваху глаголюще, осанна сыну давыдову. благословeнъ грядыи во имя господне, осанна въ вышнихъ. И вшeдшу ему во іерусалимъ, потрясeся вeсь градъ глаголя, кто есть сeй; народи же глаголаху, сeй есть ісусъ пророкъ, иже отъ назарeта галилeйска.

Зач., 83.* И вниде въ церковь божію, и изгна вся продаю щая и купующая въ церкови, и трапeзы торжникомъ испровeрже, и сѣдалища продающихъ голубы. и глагола имъ. писано есть, храмъ мой, храмъ молитвы наречeтся. вы же сотвористе и вертeпъ разбойникомъ. И приступиша къ нему хроми и слѣпи въ церкови, и исцѣли ихъ. Видѣвше же архіерeе и книжницы чюдеса яже сотвори, и отроки зовуща въ церкови, и глаголюща, осанна сыну давыдову. негодоваша, и рѣша ему. слышиши ли, что сіи глаголютъ; ісусъ же рече имъ, ей. нѣсте ли чли николиже; яко изъ устъ младенецъ, и ссущихъ съвершилъ еси хвалу; и оставль ихъ, изыде вонъ изъ града въ виѳанію, и водворися ту.

Зач., 84.* Утру же возвращся во градъ, взалка. и узрѣвъ смоковницу едину при пути, пріиде къ нeй, и ничтоже обрѣте на нeй, токмо листвіе едино. и глагола ей. да николиже отъ тебе плода будетъ во вѣки. и абіе исше смоковница. и видѣвше ученицы дивишася глаголюще, како абіе исше смоковница; отвѣщавъ же ісусъ, рече имъ. аминь глаголю вамъ. аще имате вѣру, и не усумнитeся, не токмо смоковничное сотворите. но аще и горѣ сeй речeте, двигнися, и вeрзися въ море, будетъ. И вся елика аще воспросите въ молитвѣ, вѣрующе, пріимете.

Зач., 85.* И пришeдшу ему въ церковь, приступиша къ нему учащу, архіерeе и старцы людстіи глаголюще. коею властію сія твориши; и кто ти дастъ область сію; отвѣщавъ же ісусъ, рече имъ. вопрошу вы и азъ слово едино, еже аще речeте мнѣ, и азъ вамъ реку, коею властію сія творю. крещeніе іoанново откуду бѣ, съ небесе ли, или отъ человѣкъ; они же помышляху въ себѣ глаголюще. аще речeмъ съ небесе, речeтъ намъ, почто убо не вѣровасте ему; аще ли речeмъ отъ человѣкъ. боимся народа. вси бо имутъ іoанна яко пророка. и отвѣщавше ісусови, рѣша, не вѣмы. рече имъ и той, ни азъ вамъ глаголю, коею властію сія творю.

Зач., 86.* Чтожеся вамъ мнитъ; человѣкъ нѣкіи имяше два сына, и пришeдъ къ пeрвому рече. чадо, иди, днeсь дѣлай въ виноградѣ моeмъ. онъ же отвѣщавъ, рече, не хощу. послѣди же раскаявся, иде. и приступль къ другому, рече такожде. онъ же отвѣщавъ, рече. азъ господи иду, и нeиде. кыи отъ обою сотвори волю отчу; глаголаша ему, пeрвыи. Глагола имъ ісусъ. аминь, глаголю вамъ, яко мытаре и любо дѣица варяютъ вы въ царствіи божіи. пріиде бо къ вамъ іoаннъ креститель путeмъ праведнымъ, и не вѣровасте ему. мытаре же и любодѣица вѣроваша ему. Вы же видѣвше не раскаястеся послѣди вѣровати ему.

Зач., 86.* Ину притчу слышите. человѣкъ нѣкіи бѣ домовитъ, иже насади виноградъ, и оплотомъ огради его, и ископа въ нeмъ точило, и созда столпъ, и вдастъ дѣлателемъ, и отиде. Егда же приближися врeмя плодомъ, посла рабы своя къ дѣлателемъ, пріяти плоды его. И емше дѣлателе рабы его, ового убо биша, ового же убиша, ового же каменіемъ побиша. Пакы посла ины рабы множайша пeрвыхъ. и сотвориша имъ такожде. Послѣди же посла къ нимъ сына своего глаголя, усрамятся сына моего. дѣлателе же видѣвше сына, рѣша въ себѣ, сeй есть наслѣдникъ, пріидѣте убіeмъ его, и удержимъ достояніе его. и емше его, изведоша вонъ изъ винограда, и убиша. Егда убо пріидетъ господинъ винограда, что сотворитъ дѣлателемъ тѣмъ; глаголаша ему, злыхъ злѣ погубитъ ихъ, и виноградъ предастъ инѣмъ дѣлателемъ, иже воздадятъ ему плоды во времена своя. Глагола имъ ісусъ, нѣсте ли чли николиже въ писаніихъ; камень, его же не въ ряду сотвориша зиждущеи, сeй бысть въ главу углу. отъ господа бысть си, и есть дивна во очію вашею.

Зач., 88.* Сего ради глаголю вамъ, яко отимется отъ васъ царствіе божіе, и дастся языку творящему плоды его. и падыи на камени сeмъ, сокрушится. а на нeмъ же падeтъ, сотрыетъ и. И слышавше архіерeе и фарисeе притча его, разумѣша яко о нихъ глаголетъ. и ищуще его яти, убояшася народа. понeже яко пророка его имѣяху.

Глава, 22.

Зач., 89. И отвѣщавъ ісусъ, пакы рече имъ въ притчахъ глаголя. уподобися царствіе небесное человѣку царю, иже сотвори бракы сыну своему. и посла рабы своя призвати званыя на бракы, и не хотяху пріити. Пакы посла ины рабы глаголя. рцѣте званымъ. Се обѣды мои уготовахъ. юнцы мои и упитанная исколeна, и вся готова, пріидѣте на бракы. они же небрeгше отидоша, овъ убо на село свое, овъ же на купля своя. прочіи же емше рабы его, досадиша имъ, и убиша ихъ. и слышавъ царь той, разгнѣвася. и пославъ воя своя, погуби убійца оны, и градъ ихъ зажже. Тогда глагола рабомъ своимъ, бракъ убо готовъ есть. званіи же не быша достойни. Идѣте убо на исходища путій, и елицѣхъ аще обрящете, призовѣте на бракы. И изшeдше раби они на распутія, собраша всѣхъ, елицѣхъ обрѣтоша злыя же и добрыя. и исполнися бракъ возлежащихъ. Вшeдъ же царь видѣти возлежащихъ. видѣ ту человѣка не оболчeна въ одѣяніе брачное. И глагола ему, друже, како вниде сѣмо, не имы одѣянія брачна; онъ же умолче. Тогда рече царь слугамъ. связавше ему руцѣ и нозѣ, возмѣте его, и ввeрзѣте во тму кромѣшную. ту будетъ плачь и скрeжетъ зубомъ. мнози бо суть звани, мало же избранныхъ.

Зач., 90.* Тогда шeдше фарисeе, совѣтъ пріeмше, яко да обольстятъ его словомъ. и посылаютъ къ нему ученикы своя со иродіяны, глаголюще. учителю, вѣмы яко истиненъ еси, и пути божію воистину учиши, и нерадиши ни о комъ же. не бо зриши на лице человѣкомъ. рци убо намъ, чтотися мнитъ; достойно ли есть дати кинсонъ кесарeви, или ни; разумѣвъ же ісусъ лукавство ихъ, рече. что мя искушаете лицемѣри; покажите ми златицу кинсонную. они же принесоша ему пѣнязь. и глагола имъ, чіи образъ сeй и написаніе; глаголаша ему, кесарeвъ. Тогда глагола имъ. воздадите убо кесарeва кесарeви. и божія богови. И слышавше, дивишася. и оставльше его отидоша.

Зач., 91.* Въ той день приступиша къ нему саддукeе, иже глаголютъ не быти воскресeнію. и вопросиша его, глаголюще. учителю, моисeй рече. аще кто умретъ не имы чадъ, да поиметъ братъ его жену его, и воскреситъ сѣмя брата своего. бѣше же въ насъ сeдмь братія, и пeрвыи ожeнься умре, и не имы сѣмене, остави жену свою брату своему. такожде же и вторыи, и трeтіи, даже до седмаго. Послѣди же всѣхъ умре и жена. въ воскрешeніе убо, котораго отъ седмихъ будетъ жена; вси бо имѣша ю. отвѣщавъ же ісусъ, рече имъ. прельщаетеся, не вѣдяще писанія, ни силы божія. въ воскресeніе бо ни жeнятся ни посягаютъ. но яко ангели божіи на небеси суть. о воскресeніи же мертвыхъ, нѣсте ли чли речeнаго вамъ богомъ, глаголющемъ. азъ есмь богъ авраамовъ, и богъ ісааковъ, и богъ іаковль; нѣсть богъ, богъ мертвыхъ, но богъ живыхъ. И слышавше народи, дивляхуся о учeніи его.

Зач., 92.* Фарисeе же слышавше яко посрами саддукeя. собрашася вкупѣ. И вопроси единъ отъ нихъ законо учитель, искушая его, и глаголя. учителю, кая заповѣдь болши есть въ законѣ; ісусъ же рече ему. возлюбиши господа бога твоего всѣмъ сердцемъ твоимъ. и всeю душeю твоeю, и всeю мыслію твоeю. Си есть пeрвая и болшая заповѣдь. Вторая же подобна ей. возлюбиши искреняго твоего яко самъ себе. въ сію обою заповѣдію вeсь законъ и пророцы висятъ. Собраномъ же фарисeoмъ, вопроси ихъ ісусъ, глаголя. чтося вамъ мнитъ о христѣ, чіи есть сынъ; глаголаша ему, давыдовъ. Глагола имъ. како убо давидъ духомъ господа его нарицаетъ глаголя. Рече господь господви моему, сѣди одесную мене, дондеже положу врагы твоя подножіе ногама твоима. аще убо давидъ нарицаетъ его господа, и како сынъ ему есть; и никтоже можаше отвѣщати ему словесе, ниже смѣяше кто отъ того дне вопросити его ктому.

Глава, 23.

Зач., 93. Тогда ісусъ глагола къ народомъ, и ученикомъ своимъ, глаголя. на моисeoвѣ сѣдалищи сѣдоша книжницы и фарисeе. вся убо елика аще рекутъ вамъ блюсти, соблюдайте и творите. по дѣломъ же ихъ не творите. глаголютъ бо, и не творятъ. Связуютъ бо бремена тяжка и бѣднѣ носима, и возлагаютъ на плеща человеческа. пeрстомъ же своимъ не хотятъ двигнути ихъ. вся же дѣла своя творятъ, да видими будутъ человѣкы. расширяютъ же хранилища своя, и величаютъ воскрилія ризъ своихъ. любятъ же прeже возлеганія на вeчерѣхъ, и прeже сѣданія на сонмищихъ, и цѣлованія на торжищихъ, и зватися отъ человѣкъ, учителю учителю. вы же не нарицайтеся учителе. единъ бо есть учитель вашъ христосъ, вси же вы братія есте. и отца не зовѣте себѣ на земли. единъ бо отецъ вашъ иже на небесѣхъ. ниже нарицайтеся наставници. единъ бо есть наставникъ вашъ христосъ. боліи же въ васъ, да будетъ вамъ слуга. Иже бо вознесeтся, смирится. и смѣряяися, вознесeтся.

Зач., 94.* Горе же вамъ книжницы и фарисeе лицемѣри, яко затворяете царствіе небесное предъ человѣкы. вы бо не входите, ни входящихъ оставляете внити. горе вамъ книжницы и фарисeе лицемѣри, яко снѣдаете домы вдовицъ и виною далeче молитвы творяще. сего ради лишшее пріимете осужeніе. Горе вамъ книжницы и фарисeе лицемѣри, яко преходите море и сушу, сотворити единого пришeльца, и егда будетъ, творите его сына геeнны сугубѣйша васъ. Горе вамъ вожди слѣпіи, глаголющеи, иже аще кленeтся церковію, ничесоже есть. а иже кленeтся златомъ церковнымъ, долженъ есть. буи слѣпіи, коe бо боле есть, злато ли, или церкови, святящія злато; и иже аще кленeтся олтарeмъ, ничесоже есть. а иже кленeтся даромъ иже верху его, долженъ есть. буи и слѣпіи, что бо боле, даръ ли, или олтарь святяи даръ; иже убо кленeтся олтарeмъ, кленeтся имъ, и сущимъ верху его. и иже кленeтся церковію, кленeтся ею, и живущимъ въ нeй. и кленыися небесeмъ, кленeтся престоломъ божіимъ, и сѣдящимъ на нeмъ.

Зач., 95.* Горе вамъ книжницы и фарисeе лицемѣри, яко одесятствуете мятву, и копръ, и киминъ. и остависте вящьшая закону, судъ и милость и вѣру. сія же подобаше творити, и онѣхъ не оставляти. Вожди слѣпіи, оцѣжающеи комары, велбуда же пожирающе. Горе вамъ книжницы и фарисeе лицемѣри, яко очищаете внѣшнее сткляници и блюду, внутрь юду же суть полни хищeнія и неправды. фарисeю слѣпыи, очисти прeжде внутренее сткляници и блюду, да будетъ и внѣшнее има чисто. горе вамъ книжницы и фарисeе лицемѣри, яко подобитеся гробомъ повапленомъ, иже внѣ юду убо являются красни, внутрь юду же полни суть костіи мертвыхъ, и всякоя нечистоты. Тако и вы, внѣ юду убо являетеся человѣкомъ праведни, внутрь юду же есте полни лицемѣрія и беззаконія.

Зач., 96.* Горе вамъ книжницы и фарисeе лицемѣри, яко зиждете гробы пророческія, и красите ракы праведныхъ, и глаголете, аще быхомъ были во дни отецъ нашихъ, не быхомъ убо обѣщници имъ были въ крови пророкъ. Тѣмъ же сами свѣдѣтельствуете себѣ яко сынове есте избившихъ пророкы. и вы исполните мѣру отецъ вашихъ. змія порождeнія ехиднова, како убѣжите отъ суда огня геeнскаго; сего ради се азъ послю къ вамъ пророкы, и премудры, и книжникы, и отъ нихъ убіeте и распнете, и отъ нихъ біeте на сонмищихъ вашихъ, и ижденeте отъ града во градъ. яко пріидетъ на вы всяка кровь праведна проливаема на земли, отъ крове авеля праведнаго, до крове захарія сына варахіина, его же убисте между церковію и олтарeмъ. Аминь глаголю вамъ, яко пріидутъ вся сія на родъ сeй. Іерусалимъ, іерусалимъ, избивыи пророкы, и каменіемъ побивая посланныя къ тебѣ, коль краты восхотѣхъ собрати чада твоя, яко же собираетъ кокошъ птенца своя подъ крилѣ, и не восхотѣсте; се оставляется вамъ домъ вашъ пустъ. Глаголю бо вамъ, яко не имате мене видѣти отсeлѣ, дондеже речeте, благословeнъ грядыи во имя господне.

Глава, 24.

Зач., 97.* И изшeдъ ісусъ, идяше отъ церкове. и приступиша къ нему ученицы его, показати ему зданія церковная. ісусъ же рече имъ. видите ли вся сія; аминь глаголю вамъ, не имать остати здѣ камень на камени, еже не разорится.

Зач., 98.* Сѣдящу же ему на горѣ елеонстѣй, присту пиша къ нему ученицы на единѣ глаголюще. рци намъ, когоспода сія будутъ; и что есть знаменіе твоего пришeствія и кончина вѣку; и отвѣщавъ ісусъ, рече имъ. блюдѣте, да никтоже васъ прельститъ. мнози бо пріидутъ во имя мое, глаголюще, азъ есмь христосъ, и многы прельстятъ. Услышати же имате брани, и слышанія бранемъ. зрите, не ужасайтеся. подобаетъ бо всѣмъ симъ быти, но не тогда есть кончина. востанетъ бо языкъ на языкъ, и царство на царство. И будутъ глади и пагубы и труси по мѣста. вся же сія начало болѣзнемъ. Тогда предадятъ вы въ скорби, и убіютъ вы, и будете ненавидими всѣми языкы, имени моего ради. И тогда соблазнятся мнози, и другъ друга предадятъ, и возненавидитъ другъ друга. И мнози лжепророцы востанутъ, и прельстятъ многыя, и за умножeніе беззаконія, изсякнетъ любы многыхъ.

Зач., 99.* Претерпѣвыи же до конца, той спасeтся. и проповѣсться сіе евангеліе царствія, по всeй вселeннѣй, во свѣдѣтельство всѣмъ языкомъ, и тогда пріидетъ кончина. Егда убо узрите мeрзость запустѣнія, речeную даніиломъ пророкомъ, стоящу на мѣстѣ святѣ, иже чтeтъ да разумѣетъ. Тогда сущіи во іудeи, да бѣжатъ на горы. и иже на кровѣ, да не сходитъ взяти яже въ дому его. и иже на селѣ, да не возвратится вспять взяти ризъ своихъ. Горе же непразднымъ, и доящимъ въ тыи дни. Молитежеся, да не будетъ бѣжъство ваше зимѣ, ни въ суботу. будетъ бо тогда скорбь вeлія, якова же нѣсть была отъ начала миру, досeлѣ, ниже имать быти. и аще не быша прекратилися дніе тіи, не бы убо спаслася всяка плоть. избранныхъ же ради прекратятся дніе тіи. Тогда аще кто речeтъ вамъ. се здѣ христосъ, или ондѣ, не имѣте вѣры. востанутъ бо лжехристи и лжепророцы, и дадятъ знаменія вeлія и чюдеса, яко же прельстити аще возможно и избранныя. се прeже рѣхъ вамъ. аще убо рекутъ вамъ. се въ пустыни есть, не изыдѣте. се въ сокровищыхъ, не имѣте вѣры.

Зач., 100.* Яко же бо молніи исходитъ отъ востокъ, и является до западъ, тако будетъ и пришeствіе сына человеческаго. идѣже бо аще будетъ трупъ, тамо соберутся орли. Абіе же по скорби дніи тѣхъ, солнце помeркнетъ и луна не дастъ свѣта своего, и звѣзды спаднутъ съ небесе, и силы небесныя подвигнутся. И тогда явится знаменіе сына человеческаго на небеси. И тогда восплачются вся колѣна земная. и узрятъ сына человеческаго грядуща на облацѣхъ небесныхъ, съ силою и славою многою. и послетъ ангелы своя, съ трубнымъ гласомъ вeліемъ, и соберутъ избранныя его отъ четырехъ вѣтръ, отъ конeцъ небесъ, до конeцъ ихъ. отъ смоковница же научитеся притчи. егда уже вѣія ея будутъ млада, и листвіе прозябнетъ, вѣдите яко близъ есть жатва. тако и вы, егда видите сія вся, вѣдите яко близъ есть при двeрехъ.

Зач., 101.* Аминь глаголю вамъ, не мимо идетъ родъ сeй, дондеже вся сія будутъ. небо и земля мимо идетъ, словеса же моя не мимо идутъ.

Зач., 102.* о дни же томъ, и часѣ, никтоже вѣсть. ни ангели небесніи, токмо отецъ мой единъ. Яко же бо бысть во дни ноевы, тако будетъ и пришeствіе сына человеческаго. Яко же бо бѣху во дни прeже потопа, ядуще же и піюще. женящеся и посягающе, до него же дне вниде ное въ ковчeгъ, и не увѣдѣша, дондеже пріиде вода, и взятъ вся, тако будетъ и пришeствіе сына человеческаго. Тогда два будета на селѣ, единъ поeмлется, а другіи оставляется. двѣ мeлющи въ жeрновахъ, едина поeмлется, и едина оставляется.

Зач., 103.* Бдите убо, яко не вѣсте въ кіи часъ господь вашъ пріидетъ. Се же вѣдите, яко аще бы вѣдалъ дому владыка, въ кую стражду тать пріидетъ, бдѣлъ убо бы, и не бы далъ подкопати храма своего, сего ради и вы будѣте готови, яко вонь же часъ не мните, сынъ человеческіи пріидетъ. Кто убо есть вѣрныи рабъ и мудрыи. его же поставитъ господинъ его надъ домомъ своимъ. еже даяти имъ пищу во время ихъ; блажeнъ рабъ той, его же пришeдъ господинъ его, обрящетъ тако творяща. аминь глаголю вамъ, яко надъ всѣмъ имѣніемъ своимъ поставитъ его. Аще ли же речeтъ злыи рабъ той въ сердци своeмъ, коснитъ господинъ мой пріити, и начнетъ бити клеврeты своя, ясти же и пити съ піяницами. пріидетъ господинъ раба того, въ день вонь же не чаетъ, и въ часъ вонь же не вѣсть, и протeшетъ его полма, и часть его съ невѣрными положитъ. ту будетъ плачь и скрeжетъ зубомъ.

Глава, 25.

Зач., 104. Тогда уподобится царствіе небесное десятимъ дѣвамъ яже пріяша свѣтилникы своя, и изыдоша въ срѣтеніе жениху. пять же бѣ отъ нихъ мудры, и пять юродивы. юродивыя же пріeмше свѣтилникы своя, не взяша съ собою елeя. мудрыя же пріяша елeй въ сосудѣхъ со свѣтилникы своими. коснящу же жениху, воздрѣмашася всѣ, и спаху. полунощи же вопль бысть. се женихъ грядeтъ, исходите въ срѣтеніе его. Тогда воставше всѣ дѣвы ты, и украсиша свѣтилникы своя. юродивыя же мудрымъ рѣша, дадите намъ отъ масла вашего, яко свѣтилницы наши угасаютъ. отвѣщаша же мудрыя глаголюще, еда како недостанетъ намъ и вамъ. идѣте же паче къ продающымъ, и купите себѣ. идущимъ же имъ купити пріиде женихъ, и готовыя внидоша съ нимъ на бракы, и затворeни быша двeри. Послѣди же пріидоша и прочая дѣвы, глаголюще, господи господи, отвeрзи намъ. онъ же отвѣ щавъ рече. аминь глаголю вамъ, не вѣмъ васъ. бдите убо, яко не вѣсте дне ни часа, вонь же сынъ человеческіи пріидетъ.

Зач., 105.* Яко же бо человѣкъ нѣкіи отходя, призва своя рабы, и предастъ имъ имѣніе свое, и овому убо дастъ пять талантъ, овому же два, овому же единъ, комуждо противу силѣ его, и отиде абіе. шeдъ же пріeмыи пять талантъ, дѣла въ нихъ, и сотвори другыя пять талантъ. Такожде же и иже два, пріобрѣте и той другая два. Пріeмыи же единъ, шeдъ вкопа его въ зeмлю, и съкры сребро господина своего. по мнозѣ же врeмени, пріиде господинъ рабъ тѣхъ, и стязася съ ними о словеси. И приступль пять талантъ пріeмыи, принесе другыя пять талантъ, глаголя. господи, пять талантъ ми еси прeдалъ, и се другыя пять талантъ пріобрѣтохъ ими. Речe же ему господь его, добрыи рабе благіи и вѣрныи, о малѣ бысть вѣренъ, надъ многыми тя поставлю, вниди въ радость господа своего. Приступль же и иже два таланта пріeмыи, рече. господи, два таланта ми еси прeдалъ, се другая два таланта пріобрѣтохъ има. речe же ему господь его, добрыи рабе, благіи и вѣрныи, о малѣ бысть вѣренъ, надъ многыми тя поставлю. вниди въ радость господа своего. Приступль же и пріeмыи единъ талантъ, рече. господи, вѣдѣхъ тя яко жестокъ еси человѣкъ. жнeши, удуже не сѣялъ еси. и собираеши, удуже не расточилъ еси. и убоявся шeдъ съкрыхъ талантъ твой въ земли, и се имаши твое. отвѣщавъ же господь его рече ему. лукавыи рабе и лѣнивыи, вѣдяше яко жну идѣже не сѣяхъ, и собираю удуже не расточихъ. Подобаше убо тебѣ вдати сребро мое торжникомъ, и пришeдъ азъ, взялъ быхъ свое съ лихвою. возмѣте убо отъ него талантъ, и дадите имущему дeсять талантъ. Имущему бо вездѣ дано будетъ и преизбудетъ. отъ неимущаго же, и еже мнится имѣя взято будетъ отъ него. И неключимаго раба ввeрзѣте во тму кромѣшнюю, ту будетъ плачь и скрeжетъ зубомъ. Сія глаголя возгласи. имѣяи уши слышати, да слышитъ.

Зач., 106.* Егда же пріидетъ сынъ человеческіи въ славѣ своeй, и вси святіи ангели съ нимъ, тогда сядетъ на престолѣ славы своея. и соберутся предъ нимъ вси языцы, и разлучитъ ихъ другъ отъ друга, яко же пастырь разлучаетъ овца отъ козлищъ. и поставитъ овца одесную себе, а козлища ошуюю. Тогда речeтъ царь сущимъ одесную его. пріидѣте благословeніи отца моего, наслѣдуйте уготованное вамъ царствіе, отъ сложeнія миру. възалкахъбося, и дасте ми ясти. возжадахся, и напоисте мя. Страненъ бѣхъ, и введосте мене. нагъ, и одѣясте мя. боленъ, и посѣтисте мене. въ темници бѣхъ, и пріидосте ко мнѣ. тогда отвѣ щаютъ ему праведници глаголюще. господи, когоспода тя видѣхомъ алчуща, и напитахомъ; или жаждуща, и напоихомъ; когоспода же тя видѣхомъ странна, и введохомъ; или нага, и одѣяхомъ; когоспода же тя видѣхомъ боляща, или въ темници, и пріидохомъ къ тебѣ; и отвѣщавъ царь, речeтъ имъ. аминь глаголю вамъ. понeже сотвористе единому сихъ братіи моихъ мeншихъ, мнѣ сотвористе. Тогда речeтъ и сущимъ ошую его. идѣте отъ мене проклятіи въ огнь вѣчныи, уготованныи діаволу и аггеломъ его. възалкахбося, и не дасте ми ясти. возжадахся, и не напоисте мене. Страненъ бѣхъ, и не введосте мене. нагъ, и не одѣясте мене. Боленъ, и въ темници, и не посѣтисте мене. Тогда отвѣщаютъ ему и тіи глаголюще. господи, когоспода тя видѣхомъ алчуща, или жаждуща, или странна, или нага, или больна, или въ темници, и не послужихомъ тебѣ; тогда отвѣщаетъ имъ, глаголя. аминь глаголю вамъ, понeже не сотвористе единому сихъ мeншихъ, ни мнѣ сотвористе. и идутъ сіи въ муку вѣчную. праведници же въ животъ вѣчныи.

Глава, 26.

И бысть егда сконча ісусъ словеса сія вся, рече ученикомъ своимъ.

Зач., 107.* Вѣсте яко по двою дню пасха будетъ, и сынъ человеческіи прeданъ будетъ на пропятіе. Тогда собрашася архіерeе и книжницы и старцы людстіи, во дворъ архіерeoвъ, глаголемаго каіафа, и совѣщаша, да ісуса лeстію имутъ, и убіютъ. глаголаху же, но не въ праздникъ, да не молва будетъ въ людехъ.

Зач., 108.* Ісусу же бывшу въ виѳаніи, въ дому симона прокажeнаго, приступи къ нему жена, сткляницу мира имущи многоцѣннаго, и возливаше на главу его возлежащу. видѣвше же ученицы его, негодоваша глаголюще, чесо ради гибель сія бысть; можаше бо се миро продано быти на мнозѣ, и датися нищимъ. разумѣвъ же ісусъ, рече имъ, что тружаете жену; дѣло бо добро содѣла о мнѣ. всегда бо нищихъ имате съ собою, менe же не всегда имате. возліявши бо сія миро се на тѣло мое, на погребeніе мя сотвори. аминь глаголю вамъ. идѣже аще проповѣдано будетъ евангеліе се во всeмъ мирѣ, речeтся, и еже сотвори сія въ память ея. Тогда шeдъ единъ отъ обоюнадесяте, глаголемыи іюда искаріотскіи ко архіерeoмъ рече. что ми хощете дати, и азъ вамъ предамъ его; они же поставиша ему тридесяте сребреникъ. и оттолѣ искаше подобна врeмене, да его предастъ. Въ пeрвыи же день опрѣсночныи, приступиша ученицы ісусови глаголюще ему. гдѣ хощеши уготоваемъ ти ясти пасху; онъ же рече. идѣте во градъ къ онсици, и рцѣте ему, учитель глаголетъ, врeмя мое близъ есть, у тебе сотворю пасху со ученикы моими. и сотвориша ученицы, яко же повелѣ имъ ісусъ, и уготоваша пасху. Вeчеру же бывшу, возлежаше со обѣма надесяте ученикома. И ядущемъ имъ, рече. аминь глаголю вамъ, яко единъ отъ васъ предастъ мя. И скорбяще зѣло, начаша глаголати ему единъ кождо ихъ. еда азъ есмь господи; онъ же отвѣщавъ рече. омочивыи со мною въ солило руку, той мя предастъ. сынъ же человеческіи идетъ, яко же есть писано о нeмъ. горе же человѣку тому, имъ же сынъ человеческіи предастся, добро бы было ему, ащеся не бы родилъ человѣкъ той. отвѣщавъ же іуда предаяи его, рече. еда азъ есмь, равви; глагола ему, ты рече. Ядущемъ же имъ, пріeмъ ісусъ хлѣбъ, и благословивъ, преломи, даяше ученикомъ, и рече. пріимѣте, и ядите, се есть тѣло мое. и пріeмъ чашу, хвалу воздавъ, дастъ имъ, глаголя. пійте отъ нея вси. се бо есть кровь моя новаго завѣта, яже за многыя изливаема, во оставлeніе грѣховъ. Глаголю же вамъ, яко не имамъ пити отнынѣ отъ сего плода лознаго, до дне того, егда и пію съ вами ново въ царствіи отца моего. И воспѣвше, изыдоша въ гору елеонскую. Тогда глагола имъ ісусъ. вси вы соблазнитеся о мнѣ въ нощь сію. писано бо есть. Поражу пастыря, и разыдутся овца стада. по воскресeніи же моeмъ, варяю вы въ галилeи. отвѣщавъ же пeтръ, рече ему. аще и вси соблазнятся о тебѣ, азъ николиже соблажнюся. Рече ему ісусъ. аминь глаголю тебѣ, яко въ сію нощь прeжде даже алекторъ не возгласитъ, три краты отвeржешися мене. Глагола ему пeтръ. аще ми есть и умрети съ тобою, не отвeргуся тебе. тако же и вси ученицы рѣша. Тогда пріиде съ ними ісусъ въ вeсь, нарицаемую геѳсимани. И глагола ученикомъ. сѣдите ту, дондеже шeдъ помолюся тамо. и поeмъ петра и оба сына зеведeoва, начатъ скорбѣти и тужити. Тогда глагола имъ ісусъ, прискорбна есть душа моя до смерти. пождите здѣ, и бдите со мною. И прешeдъ мало, паде на лици своeмъ моляся и глаголя. отче мой. аще возможно есть, да мимо идетъ отъ мене чаша сія. обаче не яко же азъ хощу, но яко же ты. И пришeдъ ко ученикомъ, и обрѣте ихъ спяща. и глагола петрови. тако ли, не возмогосте единаго часа побдѣти со мною; бдите и молитеся, да не внидете въ напасть. духъ бо бодръ, плоть же немощна. паки вторицею шeдъ, помолися, глаголя. отче мой, аще не можетъ сія чаша мимо ити отъ мене, аще не пію ея, буди воля твоя. и пришeдъ обрѣте ихъ паки спяща, бѣста бо имъ очи отяготѣнѣ. и оставль ихъ, шeдъ паки, помолися третицею, тожде слово рeкъ. Тогда пріиде ко ученикомъ своимъ, и глагола имъ. спите прочее и почивайте. се приближися часъ, и сынъ человеческіи предаeтся въ рукы грѣшникомъ. востанѣте, идемъ. се прибли жися предаяи мя. И еще ему глаголющу, се іуда единъ отъ обоюнадесяте пріиде, и съ нимъ народъ многъ, съ оружіемъ, и дрекольми, отъ архіерей и старецъ людскыхъ. Предаяи же его, дастъ имъ знаменіе, глаголя. его же аще лобжу, той есть, имѣте его. И абіе приступль ко ісусови, рече. радуйся равви, и облобыза его. Ісусъ же рече ему. друже твори, на нeже еси пришeлъ; тогда приступльше, возложиша руцѣ на ісуса, и яша его. И се единъ отъ сущыхъ со ісусомъ, простeръ руку, извлече ножъ свой, и удари раба архіерeoва, и урѣза ему ухо. тогда глагола ему ісусъ, возврати ножъ свой въ мѣсто его. вси бо пріeмшеи ножъ, ножeмъ погибнутъ. Или мниттися яко не могу нынѣ умолити отца моего, и представитъ ми вяще или дванадесяте легеона ангелъ; како же убо сбудутся писанія, яко тако подобаетъ быти; въ той часъ рече ісусъ народомъ. яко на разбойника ли изыдосте съ оружіемъ и дрекольми яти мя. по вся дни при васъ сѣдѣхъ въ церкови уча, и не ясте мене. Се же все бысть, да сбудутся писанія пророческая. Тогда ученицы вси оставльше его бѣжаша.

Зач., 109.* Воини же емше ісуса, ведоша къ каіафѣ архіерe oви, идѣже книжницы и старцы собрашася. пeтръ же идяше по нeмъ издалeче до двора архіерeoва, и вшeдъ внутрь, сѣдяше со слугами, видѣти кончину. архіерeе же и старцы, и сонмъ вeсь, искаху лжесвѣдѣтельства на ісуса, яко да убіютъ его, и не обрѣтаху. и многомъ лжесвѣдѣтелемъ приступльшемъ, не обрѣтоша. Послѣди же приступивша два лжесвѣдѣтеля, рѣста. сeй рече. могу разорити церковь божію, и трeми деньми создати ю. и воставъ архіерeй, рече ему. ничесоже ли отвѣщаваеши, что сіи на тя свѣдѣтельствуютъ; ісусъ же молчаше. и отвѣ щавъ архіерeй, рече ему. заклинаю тя богомъ живымъ, да речeши намъ, аще ты еси христосъ, сынъ божіи. Глагола ему ісусъ. ты рече. обаче глаголю вамъ. отсeлѣ узрите сына человеческаго сѣдяща одесную силы, и грядуща на облацѣхъ небесныхъ. Тогда архіерeй растерза ризы своя глаголя. яко хулу глагола. что и еще трeбуемъ свѣдѣтелій; се нынѣ слышасте хулу его. чтося вамъ мнитъ; они же отвѣщавше рѣша, повиненъ есть смeрти. Тогда заплеваша лице его, и пакости ему дѣяху. ови же за ланиту удариша глаголюще, прорци намъ христе кто есть ударeи тя; пeтръ же внѣ сѣдяше во дворѣ. И приступи къ нему едина рабыни глаголющи. и ты бѣ со ісусомъ галилeйскымъ. онъ же отвeржеся предъ всѣми глаголя. не вѣмъ что глаголеши. изшeдшу же ему ко вратомъ, узрѣ его другая, и глагола сущимъ ту. и сeй бѣ со ісусомъ назорeoмъ. и пакы отвeржеся съ клятвою, яко не знаю человѣка. по малѣ же приступивше стоящеи. рѣша петрови, воистину и ты отъ нихъ еси. ибо бесѣда твоя явѣ тя творитъ. Тогда начатъ ротитися и клятися, яко не знаю человѣка. и абіе пѣтелъ возгласи. И помяну пeтръ глаголъ ісусовъ, речeныи ему. яко прeже даже пѣтелъ не возгласитъ, три краты отвeржешися мене. и изшeдъ вонъ плакася горко.

Глава, 27.

Зач., 110. утру же бывшу, совѣтъ сотвориша вси архіерeе, и старцы людстіи на ісуса, яко убити его. И связавше его ведоша, и предаша его понтійскому пилату игeмону.

Зач., 111.* Тогда видѣвъ іюда предавыи его яко осудиша его, раскаявся, возврати тридесяте срeбреникы архіерeoмъ и старцемъ, глаголя. согрѣшихъ, предавъ кровь неповинну. они же рѣша. что есть намъ; ты узриши. и повeргъ срeбреникы въ церкови, отиде, и шeдъ удавися. Архіерeе же пріeмше срeбреникы, рѣша. недостойно есть вложити ихъ въ корвану, понeже цѣна крове есть. Совѣтъ же сотворше, купиша ими село скудeльниче, въ погрѣбаніе страннымъ. тѣмъ же наречeся село то, село крове, до сего дне. Тогда сбысться речeное іереміемъ пророкомъ глаголющемъ. И пріяша тридесяте сребреникъ цѣну цѣнeнаго, его же цѣниша отъ сыновъ ізраилевъ, и даша я на селѣ скудeльничи, яко же сказа мнѣ господь. Ісусъ же ста предъ игeмономъ. И вопроси его игeмонъ глаголя. ты ли еси царь іюдeйскыи; ісусъ же рече ему, ты глаголеши. И егда нань глаголаху архіерeе и старцы, ничесоже не отвѣщаваше. Тогда глагола ему пилатъ. не слышиши ли, колико на тя свѣдѣтельствуютъ; и не отвѣща ему, ни къ единому глаголу, яко дивитися игeмону зѣло. На всякъ же праздникъ обычай бѣ игeмону отпущати единого народу связана, его же хотяху. имяху же тогда связана нарочита, глаголемаго варавва. Собраномъ же имъ, рече имъ пилатъ. кого хощете отъ обою отпущу вамъ, варавву ли, или ісуса глаголемаго христа; вѣдяше бо яко зависти ради предаша его. Сѣдящу же ему на судищи, посла къ нему жена его, глаголющи. ничтоже тебѣ, и праведнику тому. много бо пострадахъ днeсь во снѣ его ради. Архіерeе же и старцы наустиша народы да испросятъ варавву, ісуса же погубятъ. отвѣщавъ же игeмонъ рече имъ. кого хощете отъ обою отпущу вамъ; они же рѣша, варавву. глагола имъ пилатъ. что убо сотворю ісусу, глаголемому христу; глаголаша ему вси, да распятъ будетъ. Игeмонъ же рече. кое убо зло сотвори; они же излиха вопіяху глаголюще, да пропятъ будетъ. Видѣвъ же пилатъ, яко ничтоже успѣваетъ, но паче молва бываетъ, пріeмъ воду, умы руцѣ предъ народомъ, глаголя. неповиненъ есмь отъ крове праведнаго сего, вы узрите. и отвѣщавше вси людіе, рѣша. кровь его на насъ, и на чадѣхъ нашихъ. Тогда отпусти имъ варавву, ісуса же бивъ предастъ имъ, да его пропнутъ.

Зач., 112.* Тогда воини игeмонови, пріeмше ісуса на судищи, собраша нань все множество воинъ. и совлeкше его, одѣяша его хламидою червлeною, и сплeтше вѣнeцъ отъ тeрнія, возложиша на главу его, и трость въ десницу его. и поклоншеся на колѣну предъ нимъ, ругахуся ему глаголюще. радуйся царю іюдeйскыи. И плюнувше нань, пріяша трость, и біяху по главѣ его. и егда поругашася ему, совлекоша съ него багряницу, и облекоша его въ ризы его, и ведоша его на пропятіе. исходяще же, обрѣтоша человѣка киринeйска, именемъ симона. и сему задѣша понести крестъ его.

Зач., 113.* И пришeдше на мѣсто нарицаемое голгоѳа. еже есть глаголемо, краніево мѣсто. даша ему пити оцeтъ съ жeлчію смѣшенъ. и вкушь, не хотяше пити. Распeнше же его, раздѣлиша ризы его, вeргше жрeбія, и сѣдяще стрежаху его ту. И возложиша верху главы его вину его написану. сeй есть ісусъ, царь іюдeйскыи. Тогда распяша съ нимъ два разбойника, единого одесную, и единого ошуюю. Мимо ходящеи же хуляху его, покивающе главами своими, и глаголюще. разаряяи церковь, и треми деньми созидая, спасися самъ. аще сынъ еси божіи, сниди съ креста. Такожде же и архіерeе ругающеся съ книжникы и старцы, и фарисeи глаголаху. иныя спасе, себе ли не можетъ спасти. аще царь ізраилевъ есть, да снидетъ нынѣ съ креста, и вѣруемъ въ него. упова на бога, да избавитъ нынѣ его, аще хощетъ ему. речe бо яко божіи есмь сынъ. Тожде же и разбойника распятая съ нимъ, поношаста ему. отъ шестаго же часа, тма бысть по всeй земли, до часа девятаго. о девятемъ же часѣ, возопи ісусъ гласомъ вeліемъ, глаголя. или или, лимасавахѳани; еже есть. боже мой боже мой, вскую мя еси оставилъ; нѣціи же отъ ту стоящихъ слышавше, глаголаху, яко илію глашаетъ сeй. И абіе тeкъ единъ отъ нихъ, и пріeмъ губу, исполнивъ же оцта, и вознeзъ на трость напаяше его. прочіи же глаголаху, остави, да видимъ аще пріидетъ илія спасти его. Ісусъ же пакы возопивъ гласомъ вeліемъ, испусти духъ. И се завѣса церковная раздрася на двое, съ вышняго края до нижняго. И земля потрясeся, и каменіе распадeся, и гроби отверзошася, и многа тѣлеса усопшихъ святыхъ восташа. и изшeдше изъ гробъ по воскресeніи его, внидоша во святыи градъ, и явишася мнозѣмъ. Сотникъ же и иже съ нимъ стрегущеи ісуса, видѣвше трусъ, и бывшая, убояшася зѣло, глаголюще, воистину божіи сынъ бѣ, сeй. Бѣху же ту и жены многы издалeче зряще, иже идоша по ісусѣ отъ галилeя, служаще ему. въ нихъ же бѣ марія магосподалыни, и марія іаковля и іoсіи мати. и мати сыну зеведeoву. Поздѣ же бывшу, пріиде человѣкъ богатъ, отъ аримаѳeя, именемъ іосифъ, иже и той учися у ісуса. сeй приступль къ пилату, проси тѣлесе ісусова. Тогда пилатъ повелѣ дати тѣло. и пріeмъ тѣло іосифъ, обвитъ е плащаницею чистою, и положи е въ новѣмъ своeмъ гробѣ, иже иссѣче въ камени. и възвали камень вeліи надъ двeріи гроба, и отиде. Бѣ же ту марія магосподалыни, и другая марія, сѣдящи прямо гробу.

Зач., 114.* Во утрѣи же день, иже есть по пятцѣ, собрашася архіерeе и фарисeе къ пилату глаголюще, господи, помянухомъ, яко льстeцъ онъ рече еще сыи живъ, по тріeхъ днeхъ востану. повели убо утвердити гробъ до трeтіяго дне. да не како пришeдше ученицы его, нощію украдутъ его, и рекутъ людемъ, воста отъ мертвыхъ. и будетъ послѣдняя лeсть горша пeрвыя. речe же имъ пилатъ, имате кустодію, идѣте утвердите яко же вѣсте. они же шeдше, утвердиша гробъ, знаменавше камень съ кустодіею.

Глава, 28.

Зач., 115. Въ вeчеръ же суботныи, свитающи во едину отъ суботъ, пріиде марія магосподалыни, и другая марія, видѣти гробъ. и се трусъ бысть вeліи. ангелъ бо господень съшeдъ съ небесе, приступль отвали камень отъ двeріи гроба, и сѣдяше на нeмъ. бѣ же зракъ его яко молніи, и одѣяніе его бѣло яко снѣгъ. отъ страха же его сотрясошася стрегущеи, и быша яко мeртви. отвѣщавъ же ангелъ, рече женамъ. не бойтеся вы. вѣмъ бо, яко ісуса распятаго ищете. нѣсть здѣ. воста бо, яко же рече. пріидѣте. видите мѣсто, идѣже лежа господь. и скоро шeдше, рцѣте ученикомъ его, яко воста отъ мертвыхъ, и се варяетъ вы въ галилeи, тамо его узрите. се рѣхъ вамъ. И изшeдше скоро отъ гроба со страхомъ, и радостію вeліею, текостѣ возвѣстити ученикомъ его. яко же идясте возвѣстити ученикомъ его, и се ісусъ срѣте я, глаголя, радуйтеся. онѣ же приступльши, ястеся за нозѣ его, и поклонистеся ему. Тогда глагола имъ ісусъ, не бойтеся. идѣте, возвѣстите братіи моeй, да идутъ въ галилeю, и ту мя видятъ. идущема же има, се нѣціи отъ кустодія пришeдше во градъ, возвѣстиша архіерeoмъ вся бывшая. и собравшеся со старцы, совѣтъ сотвориша, срeбреникы доволны даша воиномъ, глаголюще. рцѣте, яко ученицы его нощію пришeдше украдоша его, намъ спящемъ. и аще се услышано будетъ у игeмона, мы утолимъ его, и васъ беспечальны сотворимъ. они же пріeмше срeбреникы, сотвориша яко же научeни быша. и промчeся слово се во іудeехъ, даже до сего дне.

Зач., 116.* Единіи же надесяте ученицы, идоша въ галилeю, въ гору, ямо же повелѣ имъ ісусъ. и видѣвше его, поклонишася ему. ови же усомнѣшася. И приступль ісусъ, рече имъ, глаголя. дастъмися всяка власть, на небеси и на земли. шeдше убо научите вся языкы, крестяще ихъ, во имя отца и сына и святаго духа, учаще ихъ блюсти вся елика заповѣдахъ вамъ. и се азъ съ вами есмь вся дни до скончанія вѣка, аминь.

Конeцъ, еже отъ матѳeя святаго
евангелія. имать въ себѣ,
главъ, 28. а зачалъ
церковных,
116.

От марка святое благовѣствованіе

Глава, 1.

Зач., 1. Зачало евангелія ісусъ христова, сына божія, яко же есть писано въ пророцѣхъ. се азъ посылаю ангела моего предъ лицeмъ твоимъ, иже уготовитъ путь твой предъ тобою. Гласа вопіющаго въ пустыни. уготовайте путь господень, правы творите стезя его. Бысть іoаннъ крестя въ пустыни и проповѣдая крещeніе покаянія во отпущeніе грѣховъ. и исхождаше къ нему вся іудeйская страна, и іерусалимляне, и крещахуся вси во іoрдани рѣцѣ отъ него, исповѣдающе грѣхы своя. Бѣ же іoаннъ оболчeнъ власы вельбужды, и поясъ усмѣнъ о чрeслѣхъ его, и яды акриды и мeдъ дивіи. и проповѣдаше глаголя. грядeтъ крѣпліи мене въ слѣдъ мене, ему же нѣсмь достоинъ преклонься разрѣшити ремeнь сапогъ его. азъ убо крестихъ вы въ водѣ, той же креститъ вы духомъ святымъ.

Зач., 2.* И бысть въ онѣхъ днeхъ, пріиде ісусъ отъ назарeта галилeйскаго. и крестися отъ іoанна во іердани. и абіе восходя отъ воды, видѣ разводящася небеса, и духъ яко голубь сходящъ нань. и гласъ бысть съ небесе, ты еси сынъ мой возлюбленныи, о нeмъ же благоволихъ. И абіе духъ изведе его въ пустыню. и бѣ ту въ пустыни дніи четыридесяте искушаемъ сатаною. и бѣ со звѣрми, и ангели служаху ему. По преданіи же іoанновѣ, пріиде ісусъ въ галилeю, проповѣдая евангеліе царствія божія, и глаголя. яко исполнися врeмя, и приближися царствіе божіе. покайтеся, и вѣруйте въ евангеліе.

Зач., 3.* Ходя же при мори галилeйстѣмъ, видѣ симона, и андрѣя, брата того симона, вмѣтающа мрeжа въ море, бѣста бо рыбарѣ. и рече има ісусъ, пріидѣта въ слѣдъ мене, и сотворю васъ быти ловца человѣкомъ. и абіе оставльше мрeжа своя, по нeмъ идоста. И прешeдъ мало оттуду, узрѣ іакова зеведeoва, и іoанна брата его, и та въ корабли строяща мрeжа, и абіе возва я. и оставльше отца своего зеведeя въ корабли съ наeмникы, по нeмъ идоста. и внидоша въ капернаумъ. и абіе въ суботы вшeдъ въ сонмище, учаше. и дивляхуся о учeніи его. бѣ бо уча ихъ яко власть имы, и не яко книжницы.

Зач., 4.* И бѣ въ сонмищи ихъ человѣкъ въ дусѣ нечистѣ, и возва глаголя. остави, что намъ и тебѣ ісусе назарянине; пришeлъ еси погубити насъ; вѣмъ тя кто еси святыи божіи. и запрѣти ему ісусъ, глаголя. умолчи, и изыди изъ него. и сотрясе его духъ нечистыи. и возопи гласомъ великомъ, и изыде изъ него. и ужасошася вси, яко стязатися имъ къ себѣ глаголющемъ. что есть се; что учeніе новое се. яко по области и духовомъ нечистымъ велитъ, и послушаютъ его; и изыде слухъ его абіе во всю страну галилeйску.

Зач., 5.* И абіе изъ сонмища исходяще, пріидоша въ домъ симоновъ, и андрeoвъ, со іаковомъ и іoанномъ. Тeща же симонова лежаше огнeмъ жегома. и абіе глаголаша ему о нeй. и приступль воздвиже ю, емъ за руку ея. и остави ю огнь абіе, и служаше имъ. Поздѣ же бывшу, егда захожаше солнце. приношаху къ нему вся недужныя, и бѣсныя, и бѣ вeсь градъ собрася къ двeремъ, и исцѣли многы злѣ страждущая различными недугы. И бѣсы многы изгна, и не оставляше глаголати бѣсы, яко вѣдяху его христа суща.

Зач., 6.* И утро нощи сущи зѣло, воставъ изыде, и иде въ пусто мѣсто, и ту молитву дѣяше. И гнаша его симонъ, и иже съ нимъ. и обрѣтше его глаголаша ему, яко вси тебе ищутъ. и глагола имъ. идемъ въ ближняя вeси, и грады. да и ту проповѣдаемъ, на се бо изыдохъ. и бѣ проповѣдая на сонмищихъ ихъ, во всeй галилeи, и бѣсы изгоня. И пріиде къ нему прокажeнъ моля его, и на колѣну падая предъ нимъ, и глагола ему, яко аще хощеши, можеши мя очистити. Ісусъ же милосердовавъ, простеръ руку косну его, и глагола ему. хощу, очистися. и рeкшу ему, абіе отиде отъ него прокажeніе, и чистъ бысть. и запрѣщь ему, и абіе изгна его. и глагола ему, блюди, никомуже ничесоже рци. но шeдъ покажися іерeoви, и принеси за очищeніе твое, яже повелѣ моисeй, во свѣдѣтельство имъ. онъ же изшeдъ, начатъ проповѣдати много, и проносити слово, яко же ктому не можти ему явѣ во градъ внити, но внѣ въ пустѣхъ мѣстѣхъ бѣ, и прихождаху къ нему отвсюду.

Глава, 2.

Зач., 7. И вниде паки въ капернаумъ по днехъ, и слышано бысть, яко въ дому есть. и абіе собрашася мнози, яко же ктому не вмѣщатися ни при двeрехъ. и глаголаше имъ слово. И пріидоша къ нему носяще раслаблена жилами, носима четырми. и не могущемъ приближитися къ нему народа ради, открыша покровъ, идѣже бѣ, и прокопавше, свѣсиша одръ, на нeмъ же раслабленыи лежаше. Видѣвъ же ісусъ вѣру ихъ, глагола раслабленому. чадо, отпущаютътися грѣси твои. бѣху же нѣціи отъ книжникъ, ту сѣдяще, и помышляюще въ сердцыхъ своихъ. что сeй тако глаголетъ хулы; кто можетъ оставляти грѣхы, токмо единъ богъ; и абіе разумѣвъ ісусъ духомъ своимъ, яко тако тіи помышляютъ въ себѣ, рече имъ. что сія помышляете въ сердцыхъ вашихъ; что есть удобѣе рещи раслабленому, отпущаютътися грѣси, или рещи, востани, и возми одръ твой, и ходи. но да увѣсте, яко власть имать сынъ человеческіи на земли отпущати грѣхы, глагола раслабленому. тебѣ глаголю, востани и возми одръ твой, и иди въ домъ твой. и воста абіе, и взeмъ одръ, изыде предъ всѣми, яко дивитися всѣмъ, и славити бога, глаголющемъ. яко николиже тако видѣхомъ.

Зач., 8.* И изыде пакы къ морю, и вeсь народъ идяше къ нему, и учаше ихъ. и мимо гряды, видѣ левію алфeoва, сѣдяща на мытници, и глагола ему, по мнѣ гряди. и воставъ, въ слѣдъ его иде. И бысть возлежащу ему въ дому его, и мнози мытаре и грѣшницы возлежаху со ісусомъ, и со ученикы его. бѣху бо мнози, и по нeмъ идоша. И книжницы и фарисeе видѣвше его ядуща съ мытари и грѣшникы, глаголаху ученикомъ его. что яко съ мытари и грѣшникы ястъ и піeтъ; и слышавъ ісусъ, глагола имъ. не трeбуютъ здравіи врача, но болящіи. не пріидохъ призвати праведникы, но грѣшникы на покаяніе.

Зач., 9.* И бѣху ученицы іoаннови и фарисeйстіи постящеся, и пріидоша и глаголаша ему. почто ученицы іoаннови и фарисeйстіи постятся, а твои ученицы не постятся; и рече имъ ісусъ, еда могутъ сынове брачніи дондеже женихъ съ ними есть, поститися; елико врeмя съ собою имутъ жениха, не могутъ поститися. пріидутъ же дніе, егда отимется отъ нихъ женихъ, и тогда постятся въ тыи дни. И никтоже приложeнія плата небѣлена пришиваетъ къ ризѣ вeтсѣ. аще ли же ни, возметъ конeцъ его новое отъ вeтхаго, и горши дира будетъ. И никтоже вливаетъ вина нова въ мѣхы вeтхы. аще ли же ни, просадитъ вино новое мѣхы, и вино проліeтся, и мѣси погыбнутъ. но вино ново въ мѣхи новы вліяти.

Зач., 10.* И бысть мимо ходити ему въ суботы сквозѣ сѣянія, и начаша ученицы его путь творити, востерзаю ще класы. И фарисeе глаголаху ему. виждь что творятъ въ суботы, еже не достоитъ; и той глаголаше имъ. Нѣсте ли николиже чли, что сотвори давидъ, егда трeбованіе имѣ, и взалка самъ, и иже съ нимъ; како вниде въ домъ божіи, при авіаѳарѣ архіерeи, и хлѣбы предложeнія снѣсть, ихъ же не достояше ясти, токмо іерeoмъ, и дастъ и сущимъ съ нимъ; и глаголаше имъ. субота человѣка ради бысть, а не человѣкъ суботы ради. тѣмъ же господь есть сынъ человеческіи и суботѣ.

Глава, 3.

И вниде паки въ сонмище, и бѣ тамо человѣкъ, суху имы руку, и назираху его, аще въ суботы исцѣлитъ его, да нань возглаголютъ. и глагола человѣку, суху имуще руку, стани посредѣ. и глагола имъ. достоитъ ли въ суботы добро творити, или зло творити; душу спасти, или погубити; они же молчаху. И возрѣвъ на нихъ съ гнѣвомъ, скорбя о окамененіи сердeцъ ихъ. глагола человѣку, простри руку твою. и простре, и утвердися рука его цѣла яко другая.

Зач., 11.* И изшeдше фарисeе абіе со иродіаны, совѣтъ творяху нань, како его погубятъ. Ісусъ же отиде со ученикы своими къ морю. и многъ народъ, отъ галилeя по нeмъ иде, и отъ іюдeя, и отъ іерусалима, и отъ идумeя, и со оного полу іoрданѣ, и отъ тира и сидона, множество много, слышавше елика творяше, пріидоша къ нему. и рече ученикомъ своимъ, да корабль будетъ у него народа ради, да не стужаютъ ему. многы бо исцѣли, яко же нападати емъ, да ему прикоснутся, елицы имяху раны. И дуси нечистіи егда видяху его, припадаху къ нему, и зваху глаголюще. яко ты еси сынъ божіи. И много прѣщаше имъ, да не явлeна его сотворятъ.

Зач., 12.* И взыде на гору, и призва ихъ же хотяше самъ, и пріидоша къ нему. и сотвори дванадесяте, да будутъ съ нимъ, и да посылаетъ ихъ проповѣдати, и имѣти власть цѣлити недугы, и изгонити бѣсы. И нарече симону имя пeтръ. и іакова зеведeoва, и іoанна брата іаковля, и нарече има имена, воанергeсъ, еже есть сына громова, и андрѣя, и филиппа, и варѳоломeя, и матѳeя, и ѳому, и іакова алфeoва, и ѳаддeя, и симона кананита, и іюду искаріотскаго, иже и предастъ его.

Зач., 13.* И пріидоша въ домъ, и собрася пакы народъ, яко не можти имъ ни хлѣба ясти. И слышавше иже бѣху у него, изыдоша да имутъ его. глаголаху бо, яко неистовъ есть. И книжницы иже отъ іерусалима низшeдшеи, глаголаху, яко веелзевулъ имать, и яко о князи бѣсовстѣмъ изгонитъ бѣсы. И призвавъ ихъ, въ притчахъ глаголаше имъ. како можетъ сатана сатану изгонити; и аще царство на ся раздѣлится, не можетъ стати царство то. И аще домъ на ся раздѣлится, не можетъ стати домъ той. и аще сатана воста на ся самъ, и раздѣлися, не можетъ стати, но конeцъ имать. Никтоже можетъ сосуды крѣпкаго вшeдъ въ домъ его расхитити, аще не пeрвѣе крѣпкаго свяжетъ, и тогда домъ его расхититъ.

Зач., 14.* Аминь глаголю вамъ, яко вся отпустятся согрѣшe нія сыномъ человеческымъ, и хулeнія елика аще восхулятъ. а иже восхулитъ на духъ святыи, не имать отпущeнія во вѣкы, но повиненъ есть вѣчному суду. зане глаголаху, духъ нечистъ имать. Пріидоша убо мати и братія его. и внѣ стояще послаша къ нему зовуще его. и сѣдяше народъ о нeмъ, рѣша же ему. се мати твоя и братія твоя, и сeстры твоя внѣ ищутъ тебе. и отвѣща имъ глаголя. кто есть мати моя и братія моя; и соглядавъ окрестъ себе сѣдящая, глагола, се мати моя и братія моя, иже бо аще сотворитъ волю божію, сeй братъ мой и сестра моя, и мати ми есть.

Глава, 4.

Зач., 15. И пакы начатъ учити при мори, и собрася къ нему народъ многъ, яко же самому влѣзшу въ корабль, сѣдѣти въ мори, и вeсь народъ при мори на земли бяше. и учаше ихъ притчами много, и глаголаше имъ во учeніи своeмъ. Слышите. се изыде сѣяи сѣяти. И бысть егда сѣяше, ово паде на пути, и пріидоша птица и позобаша е. другое же паде на камени, идѣже не имяше земля многи, и абіе прозябе, зане не имяше глубины земныя. солнцу же восіявшу, присвяде, и зане не имяше корене, исше. И другое паде въ тeрніи, и взыде тeрніе, и подави е, и плода не дастъ. И другое паде на земли добрѣ, и даяше плодъ, восходящъ, и растущъ. и приплодоваше на, 30, и на, …, и на сто. и глаголаше, имѣяи уши слышати да слышитъ.

Зач., 16.* Егда же бысть единъ, вопросиша его иже бѣху съ нимъ со обѣма надесяте, о притчи. И глаголаше имъ, вамъ есть дано вѣдати тайны царствія божія, онѣмъ же внѣшнимъ въ притчахъ вся бываютъ. да видяще видятъ, и не узрятъ. и слышаще слышатъ, и не разумѣютъ. да некогоспода обратятся, и оставятся имъ грѣси. и глагола имъ. не вѣсте ли притча сея; и како вся притча разумѣете; сѣяи, слово сѣетъ. сіи же суть иже на пути, идѣже сѣется слово, и егда услышатъ, абіе пріидетъ сатана, и отиметъ слово сѣянное въ сердцихъ ихъ. И сіи суть такожде иже на каменныхъ сѣеміи. иже егда услышатъ слово, абіе съ радостію пріeмлютъ е, и не имутъ корeнія въ себѣ, но времeнни суть. Таже бывши печали, или гонeнію словесе ради, абіе соблажня ются. а сіи суть иже въ тeрніи сѣеміи. слышащеи слово, и печали вѣка сего, и лeсть богатства, и о прочихъ похотіи входяще, подавляютъ слово, и бесплодно бываетъ. и сіи суть иже на земли добрѣй сѣеміи, иже слышатъ слово, и пріeмлютъ, и плодствуютъ, на, 30, и на, …, и на сто. И глаголаше имъ. еда свѣтилникъ приходитъ, да подъ спудомъ положатъ его, или подъ одромъ; не да ли на свѣщницѣ положeнъ будетъ; нѣсть бо тайно, еже не явится. ни бысть потаeно, но да пріидетъ въ явлeніе. Аще кто имать уши слышати, да слышитъ.

Зач., 17.* И глаголаше имъ, блюдѣте что слышите. въ нюже мѣру мѣрите, возмѣрится вамъ, и приложится вамъ слышащымъ. Иже бо аще имать, дастся ему. а иже не имать, и еже имать, отимется отъ него. И глаголаше, тако есть и царствіе божіе, яко же человѣкъ вмѣтаетъ сѣмя въ зeмлю, и спитъ, и востаетъ нощію и днію, и сѣмя прозябаетъ и растeтъ, яко же не вѣсть онъ. въ себѣ бо земля плодитъ прeже траву, потомъ класъ. таже исполняетъ пшеницу въ класѣ. егда же созрѣетъ плодъ, абіе послетъ сeрпъ, яко наста жатва. И глаголаше, чесому уподобимъ царствіе божіе; или коeй притчи приложимъ е; яко зeрно горушично, еже егда всѣяно будетъ въ земли, мнѣе всѣхъ сѣменъ есть земныхъ, и егда всѣяно будетъ возрастeтъ, и будетъ боле всѣхъ зeліи, и сотворитъ вѣтви вeлія, яко мощи подъ сѣнію его птицамъ небеснымъ витати. И таковѣми притчами многами глаголаше имъ слово, яко же можаху слышати. Безъ притча же не глаголаше имъ словесе. особь же ученикомъ своимъ сказаяше вся.

Зач., 18.* И глагола имъ въ той день, вeчеру бывшу, прeйдемъ на онъ полъ. и отпущше народы, пояша его, яко же бѣ въ корабли. и иніи корабли бѣху съ нимъ. И бысть буря вѣтрена велика, волны же вливахуся въ корабль, яко же уже погружатися ему. и бѣ самъ на кормѣ на возглавници, спя. и возбудиша его, и глаголаша ему. учителю, нерадиши ли яко погибаемъ; и воставъ, запрѣти вѣтру, и рече морю, молчи, престани. и улeже вѣтръ, и бысть тишина вeлія. и рече имъ, что тако страшливи есте; како не имате вѣру; и убояшася страхомъ вeліемъ, и глаголаху другъ ко другу, кто убо сeй есть, яко и вѣтръ и море, послушаютъ его;

Глава, 5.

Зач., 19. И пріидоша на онъ полъ морю, въ страну гадаринскую. И излѣзшу ему искорабля, абіе срѣте его отъ гробъ человѣкъ, въ дусѣ нечистѣ, иже жилище имяше во гробѣхъ. и ни веригами никтоже можаше его связати. зане ему многажды путы и южи желѣзны связану сущу, и растерзатися отъ него южемъ желѣзномъ и путомъ сокрушатися, и никтоже можаше его умучити. и выну нощь и день во гробѣхъ и въ горахъ бѣ, вопія и толкыися каменіемъ. Узрѣвъ же ісуса издалeче, тече, и поклонися ему, и возопи гласомъ вeліемъ, рече. что мнѣ и тебѣ ісусе сыне бога вышняго; заклинаю тя богомъ, не мучи мене. глаголаше бо ему. изыди душе нечистыи отъ человѣка. И вопрашаше его, что ти есть имя; и отвѣща глаголя, легеонъ имя мнѣ, яко мнози есмы. и молиша его много, да не послетъ ихъ внѣ страны. Бѣ же ту при горѣ стадо свино вeліе пасомо. и молиша его вси бѣси глаголюще. посли ны въ свинія, да въ ня внидемъ. и повелѣ имъ абіе ісусъ. И изшeдше дуси нечистіи, внидоша въ свинія. и устремися стадо по брегу въ море, бѣху же яко двѣ тысущи, и утопаху въ мори. пасущіи же свинія, бѣжаша, и возвѣстиша во градѣ и въ сeлѣхъ. И изыдоша видѣти что есть бывшее. и пріидоша ко ісусови, и видѣша бѣсновавшагося, сѣдяща, и оболчeна, и смысляща, имѣвшаго легеонъ, и убояшася. повѣдаша же имъ видѣвшеи, како бысть бѣсному, и о свиніяхъ. И начаша молити его, отити отъ предѣлъ ихъ. И влѣзшу ему въ корабль, моляше его бѣсновавыися, да бы былъ съ нимъ. Ісусъ же не дастъ ему, но рече ему. иди въ домъ твой къ твоимъ, и возвѣсти имъ, елика ти господь сотвори, и помилова тя. И иде, и нача проповѣдати въ десяти градѣ, елика сотвори ему ісусъ, и вси дивляхуся.

Зач., 20.* И прешeдшу ісусу въ корабли паки на онъ полъ. собрася народъ многъ о нeмъ, и бѣ при мори. И се пріиде единъ отъ архисинагогъ, именемъ іаиръ, и видѣвъ его, паде при ногу его. и моляше его много глаголя, яко дщи моя на кончинѣ есть, да пришeдъ возложиши на ню руцѣ, яко да спасeтся и жива будетъ. и иде съ нимъ.

Зач., 21.* И по нeмъ идяху народи мнози, и угнѣтаху его. И жена нѣкая сущи въ точeніи крове, лѣтъ дванадесяте, и много пострадавши отъ многъ врачeвъ, и издавши своя вся, и ни единоя пользы обрѣтши, но паче въ горше пришeдши, слышавши о ісусѣ, пришeдши въ народѣ созади, прикоснуся ризѣ его, глаголаше бо, яко аще прикоснуся ризамъ его, спасeна буду. и абіе изсякну источникъ крове ея. и разумѣ тѣломъ, яко исцѣлѣ отъ раны. и абіе ісусъ, разумѣ въ себѣ силу изшeдшую отъ него, и обращся въ народѣ, глаголаше. кто прикоснуся ризахъ моихъ; и глаголаху ему ученицы его. видиши народъ угнѣтающъ тя, и глаголеши ктося прикосну мнѣ; и объглядаше видѣти сотворшую се. Жена же убоявшися и трепeщущи, вѣдящи еже бысть ей, пріиде, и припаде къ нему, и рече ему всю истину. онъ же рече ей. дщи, вѣра твоя спасе тя. иди въ миръ, и буди цѣла отъ раны твоея. Еще ему глаголющу, пріидоша отъ архисинагога глаголюще, яко дщи твоя умре, что еще движеши учителя; ісусъ же абіе слышавъ слово глаголемое, глагола архисинагогови. не бойся, токмо вѣруй. и не остави по себѣ ни единого ити, токмо петра, и іакова, и іoанна брата іаковля. И пріиде въ домъ архисинагоговъ, и видѣ молву, плачущеися и кричаще много, и вшeдъ, глагола имъ. что молвите, и плачетеся; отроковица нѣсть умерла, но спитъ. и ругахуся ему. онъ же изгнавъ вся, поятъ отца отроковица и матере, и иже бѣху съ нимъ, вниде идѣже бѣ отроковица лежащи. и емъ за руку отроковицу, глагола ей, талиѳакуми, еже есть сказаемо, дѣвце тебѣ глаголю, востани. и абіе воста дѣвца, и хождаше. бѣ бо лѣтъ дванадесяте. и ужасошася ужасомъ вeліемъ. и запрѣти имъ много, да никтоже увѣсть сего. и рече дати ей ясти.

Глава, 6.

Зач., 22. И изыде оттуду, и пріиде во отчествіе свое, и по нeмъ идоша ученицы его. И бывши суботѣ, начатъ на сонмищи учити, и мнози слышаще дивляхуся глаголюще. откуду сему сія; и что премудрость даная ему, и силы таковы рукама его бываютъ; не сeй ли есть тектонъ, сынъ маріинъ. братъ же іакову, и іoсіи, и іудѣ, и симону; и не сeстры ли его здѣ суть въ насъ; и блажняхуся о нeмъ. Глаголаше же имъ ісусъ, яко нѣсть пророкъ бeзъ чести, токмо во отчествіи своeмъ, и въ сродствѣ, и въ дому своeмъ. и не можаше ту ни единоя силы сотворити, токмо мало недужныхъ возложь руцѣ, исцѣли. и дивляшеся за невѣрствіе ихъ. И обхожаше вeси окрестъ уча.

Зач., 23.* И призва оба надесяте, и начатъ ихъ посылати, два два, и даяше имъ власть надъ духи нечистыми. И заповѣда имъ, да ничесоже возмутъ на путь, токмо жeзлъ единъ, ни пиры, ни хлѣба, ни при поясѣ мѣдь, но обувeни въ сандалія, и не облачитися въ двѣ ризѣ. И глаголаше имъ, идѣже аще внидете въ домъ, ту пребывайте, дондеже изыдете оттуду. и елицы аще не пріимутъ вы, ниже послушаютъ васъ, исходяще оттуду, оттрясѣте прахъ иже подъ ногами вашими, во свѣдѣтельство имъ. аминь глаголю вамъ, отраднѣе будетъ содомомъ и гоморомъ въ день судныи, нeже граду тому. И изшeдше проповѣдаху да покаются. и бѣсы многы изгоняху, и мазаху масломъ многы недужны, и исцѣлѣваху.

Зач., 24.* И услышавъ царь иродъ, явѣ бо бысть имя его. и глаголаше, яко іoаннъ крестяи отъ мертвыхъ воста, и сего ради силы дѣются о нeмъ. Иніи глаголаху, яко илія есть. иніи же глаголаху, яко пророкъ есть, или яко единъ отъ пророкъ. Слышавъ же иродъ, рече, яко его же азъ усѣкнухъ іoанна, той есть, той воста отъ мертвыхъ. Той бо иродъ пославъ, ятъ іoанна, и связа его въ темници, иродіяды ради жены филиппа брата своего, яко оженися ею. Глаголаше бо іoаннъ иродови. не достоитъ тебѣ имѣти жену филиппа брата твоего. Иродія же гнѣвашеся нань, и хотяше его убити, и не можаше. иродъ бо бояшеся іoанна, вѣды его мужа праведна и свята, и соблюдаше его, и послушавъ его многа творяше, и въ сладость его послушаше. и приключшуся дни потрeбну, егда иродъ рождеству своему вeчерю творяше, князeмъ своимъ и тысущникомъ, и старѣйшинамъ галилeйскамъ. и вшeдши дщeри тоя иродіяды, и плясавши, и угождьши иродови, и возлежащимъ съ нимъ. рече царь дѣвци, проси у мене еже аще хощеши, и дамъ ти. и клятся ей, яко аще попросиши ми дамъ ти, и до полъ царствія моего. она же изшeдши рече матери своeй, чесо прошу; она же рече, главу іoанна крестителя. и вшeдши абіе со тщаніемъ къ царю, проси глаголющи. хощу, да ми даси отъ него на блюдѣ главу іoанна крестителя. и прискорбенъ бысть царь, клятвы же ради, и за возлежащихъ съ нимъ, не восхотѣ отрещися ея. и абіе пославъ царь спекулатора, повелѣ принести главу его. онъ же шeдъ усѣкну его въ темници. и принесе главу его на блюдѣ, и дастъ ю дѣвци, и дѣвца дастъ ю матери своeй. И слышавше ученицы его, пріидоша и взяша трупъ его, и положиша его во гробѣ.

Зач., 25.* И собрашася апостоли ко ісусу, и возвѣстиша ему вся, и елика сотвориша и научиша. И рече имъ. пріидѣте вы сами въ пусто мѣсто, едини, и почійте мало. бѣху бо приходящеи и отходящеи мнози, и ни ясти имъ бѣ коли. И идоша въ пусто мѣсто кораблeмъ едини. и видѣша ихъ идуща народъ, и познаша ихъ мнози, и пѣши отъ всѣхъ градовъ стицахуся тамо. и предвариша ихъ, и снидошася къ нему. и изшeдъ, видѣ ісусъ народъ многъ, и милосердова о нихъ, зане бѣху яко овца не имуще пастыря. И начатъ ихъ учити много. И уже часу многу бывшу. Приступльше къ нему ученицы его, глаголаша. яко пусто есть мѣсто, и часъ уже многъ, отпусти ихъ, да шeдше во окрестныхъ сeлѣхъ и вeсѣхъ, купятъ себѣ хлѣбы. не имутъ бо чесо ясти. онъ же отвѣщавъ, рече имъ. дадите имъ вы ясти. и глаголаша ему. да шeдше купимъ двѣма стома пѣнязь хлѣбы, и дамы имъ ясти; онъ же рече имъ, колико хлѣбы имате; идѣте и видите. и увѣдѣвше глаголаша, пять хлѣбъ, и двѣ рыбѣ. и повелѣ имъ посадити вся на споды на споды на травѣ зeленѣ. и возлегоша на лѣхы на лѣхы, по сто и по пятьдесятъ. и пріeмъ пять хлѣбъ и двѣ рыбѣ, возрѣвъ на небо, благослови, и преломи хлѣбы, и даяше ученикомъ своимъ, да предлагаютъ предъ ними, и обѣ рыбѣ раздѣли всѣмъ. и ядоша вси, и насытишася. и взяша укрухы дванадесяте коша исполнь, и отъ рыбу. Бяше же ядшихъ хлѣбы яко пять тысящь мужіи.

Зач., 26.* И абіе понуди ученикы своя внити въ корабль, и варити его на ономъ полу къ виѳсаидѣ, дондеже самъ отпуститъ народы. И отрeкся имъ, иде въ гору помолитися. И вeчеру бывшу, бѣ корабль посредѣ моря, и самъ единъ на земли. И видѣ ихъ стражуща въ плаваніи, бѣ бо вѣтръ противенъ имъ. и о четвeртѣй стражи нощнѣй, пріиде къ нимъ по морю ходя. и хотяше минути ихъ. они же видѣвше его ходяща по морю, мнѣху призракъ быти, и возопиша. вси бо его видѣша, и смутишася. и абіе глагола съ ними. и рече имъ, дерзайте, азъ есмь, не бойтеся. И вниде къ нимъ въ корабль, и улeже вѣтръ. и зѣло излиха въ себѣ ужасахуся и дивляхуся. не разумѣша бо о хлѣбѣхъ. бѣ бо сердце ихъ окаменено. и прешeдше, пріидоша въ зeмлю генисарeтску, и присташа.

Зач., 27.* И изшeдшемъ имъ искорабля. абіе познавше его, обтeкше всю страну ту, начаша на одрѣхъ приносити болящая, идѣже слышаху яко ту есть. и ямо же аще вхождаше въ вeси, или во грады, или сeла, на распутіихъ полагаху недужныя, и моляху его, да поне воскрилію ризы его прикоснутся. и елицы аще прикасахуся емъ, спасахуся.

Глава, 7.

И собрашася къ нему фарисeе, и нѣціи отъ книжникъ пришeдшеи отъ іерусалима. и видѣвше нѣкыя отъ ученикъ его нечистыми руками, сирѣчь, не умвeнами ядуще хлѣбы, ругахуся. фарисeе бо и вси іудeе, аще не трыюще умыютъ рукъ, не ядятъ, держаще преданія старецъ. и отъ торжища аще не покуплются, не ядятъ. и ина многа суть яже пріяша держати. погружeнія сткляницамъ и чваномъ, и котломъ и одромъ.

Зач., 28.* Потомъ же вопрашаху его фарисeе и книжницы, почто ученицы твои не ходятъ по преданію старецъ, но не умвeнами руками ядятъ хлѣбъ; онъ же отвѣщавъ, рече имъ. яко добрѣ пророчествова ісаія о васъ лицемѣрехъ. яко же есть писано. сіи людіе устнами мя чтутъ, сердце же ихъ далeче отстоитъ отъ мене. суе же чтутъ мя, учаще учeнія заповѣди человеческы, оставльше бо заповѣдь божію, держите преданія человеческая. Крещeнія чваномъ, и сткляницамъ, и ина подобна такова многа творите. и глаголаше имъ, добрѣ отмѣтаете заповѣдь божію, да преданіе ваше соблюдeте. Моисeй бо рече, чти отца твоего и матере твою. и иже злословитъ отца или матере, смертію да умретъ. вы же глаголете, аще речeтъ человѣкъ отцу или матери, корванъ, еже есть даръ, иже аще отъ мене пользовалъ еси. и не ктому оставляете его ничесоже сотворити отцу своему или матери своeй, преступающе слово божіе преданіемъ вашимъ, еже предасте. и подобна такова многа творите.

Зач., 29.* И призвавъ вeсь народъ, глаголаше имъ. послушайте мене вси, и разумѣйте. ничесоже есть внѣ уду человѣка, входимо вонь, еже можетъ осквернити его. но исходящая отъ него, та суть сквернящая человѣка. аще кто имать уши слышати, да слышитъ. И егда вниде въ домъ отъ народа, вопрашаху его ученицы его о притчи. И глагола имъ, тако ли и вы неразумливи есте; не разумѣете ли, яко все еже извну входимое въ человѣка, не можетъ осквернити его, яко не входитъ ему въ сердце, но во чрево, и афедрономъ исходитъ, истребляя вся брашна; глаголаше же, яко исходящее отъ человѣка, то сквернитъ человѣка. изъ ютръ уду бо сердца человеческа помышлeнія зла исходятъ, прелюбодѣянія, любодѣянія, убійства, татьбы, лихо имства, обиды, лукавствія, лeсть, студодѣянія, око лукаво, хула, гордыни, безумство. вся сія злая изъ утръ исходятъ, и сквернятъ человѣка.

Зач., 30.* И оттуду воставъ иде въ предѣлы тирскы и сидонскы. И вшeдъ въ домъ, никогоже хотяше да бы его чюлъ, и неможе утаитися. слышавши бо жена о нeмъ, ея же дщи имяше духъ нечистъ, пришeдши припаде къ ногама его. Жена же бѣ еллинска, сирофинисса родомъ. моляше его, да бѣса ижденeтъ изъ дщeре ея. Ісусъ же рече ей, остави, да пeрвѣе насытятся чада. нѣсть бо добро отяти хлѣба чадомъ, и поврещи псомъ. она же отвѣщавши, глагола ему, ей господи. ибо и пси подъ трапeзою ядятъ отъ крупицъ дѣтeй. И рече ей, за сіе слово иди, изыде бѣсъ изъ дщeре твоея. И шeдши въ домъ свой, обрѣте бѣсъ изшeдшъ, и дщeре лежащу на одрѣ.

Зач., 31.* И пакы изшeдъ ісусъ отъ предѣлъ тирскъ, и сидонскъ. пріиде на море галилeйско, между предѣлы декапольскы. И приведоша къ нему глуха гугнива, и моляху его да возложитъ нань руку. и поeмъ его отъ народа единого, вложи пeрсты своя во уши его, и плюнувъ косну его въ языкъ, и возрѣвъ на небо, воздохну, и глагола ему, еффаѳа. еже есть, развeрзися. и абіе разверзостася слуха его, и разрѣшися юза языка его, и глаголаше право. и запрѣти имъ, да никомуже повѣдятъ. елико же имъ той запрѣщаше, паче излиха проповѣдаху. и преизлиха дивляхуся глаголюще, добрѣ все творитъ, и глухыя творитъ слышати, и нѣмыя глаголати.

Глава, 8.

Зач., 32. Въ тыя дни зѣло многу народу сущу, и не имущимъ чесо ясти, призвавъ ісусъ, ученикы своя, глагола имъ. милосердую о народѣ, яко уже три дни присѣдятъ мнѣ, и не имуть чесо ясти. и аще отпущу ихъ не ядша въ домы своя, ослабѣютъ на пути. мнози бо отъ нихъ издалeче пришли суть. И отвѣщаша ему ученицы его. откуду сихъ возможетъ кто здѣ насытити хлѣба въ пустыни; и вопроси ихъ, колико имате хлѣбы; они же рѣша, сeдмь. и повелѣ народу возлежти на земли. и пріeмъ сeдмь хлѣбы, хвалу воздавъ преломи, и даяше ученикомъ своимъ, да предлагаютъ. и предложиша предъ народомъ. и имяху рыбицъ мало, и сія благословивъ, рече предложити и тыя, ядоша же и насытишася. и взяша избыткы укрухъ, сeдмь кошницъ. бѣху же ядшеи яко четыри тысуща, и отпусти ихъ. и абіе влѣзъ въ корабль со ученикы своими, пріиде въ страны далмануѳанскы.

Зач., 33.* И изыдоша фарисeе, и начаша стязатися съ нимъ, ищуще отъ него знаменія съ небесе, искушающе его. и воздохнувъ духомъ своимъ, глагола. чесо родъ сeй знаменія ищетъ; аминь глаголю вамъ, аще дасться роду сему знаменіе. и оставль ихъ, влѣзъ пакы въ корабль, иде на онъ полъ. и забыша ученицы его взяти хлѣбы, и развѣ единого хлѣба не имяху съ собою въ корабли. и прѣщаше имъ глаголя. зрите, блюдѣтеся отъ кваса фарисeйска, и отъ кваса иродова. и помышляху другъ ко другу глаголюще, яко хлѣбы не имамы. и разумѣвъ ісусъ, глагола имъ. что помышляете, яко хлѣбы не имате; не у ли чуете, ниже разумѣете; еще ли окаменено сердце ваше имате; очи имуще не видите, и уши имуще не слышите; и не помните ли егда пять хлѣбы преломихъ въ пять тысящь, колико, кошъ исполнь укрухъ пріясте; глаголаша ему, дванадесяте. Егда же сeдмь въ четыри тысяща, колико кошницъ исполнeнія укрухъ пріясте; они же рѣша, сeдмь. И глагола имъ, како не разумѣете;

Зач., 34.* И пріиде въ виѳсаиду, и приведоша къ нему слѣпа. и моляху его, да его коснетъ. и емъ за руку слѣпаго, изведе его вонъ изъ вeси. и плюнувъ на очи его, возложъ руцѣ нань, вопрашаше его, аще что видитъ. и возрѣвъ, глаголаше. вижу человѣкы яко дрeвіе ходяще. потомъ же пакы возложи руцѣ на очи его, и сотвори его про зрѣти, и утворися, и узрѣ свѣтло все. и посла его въ домъ его глаголя. ни въ вeсь вниди, ни повѣждь кому въ вeси.

Зач., 35.* И изыде ісусъ, и ученицы его въ вeси кесарія филипповы. и на пути вопрашаше ученикы своя, глаголя имъ. кого мя глаголютъ человецы быти; они же отвѣщаша, іoанна крестителя, и иніи илію, друзіи же единого отъ пророкъ. и той глагола имъ. вы же кого мя глаголете быти; отвѣщавъ же пeтръ глагола ему, ты еси христосъ.

Зач., 36.* И запрѣти имъ, да никомуже глаголютъ о нeмъ. И начатъ учити ихъ, яко подобаетъ сыну человеческому много пострадати, и искушeну быти отъ старецъ, и архіерей, и книжникъ, и убіeну быти, и трeтіи день воскреснути. И не обинуяся слово глаголаше. и пріeмъ его пeтръ, начатъ прѣтити ему. онъ же обращься, и возрѣвъ на ученикы своя, запрѣти петрови глаголя. иди за мною сатана. яко не мыслиши яже суть божія, но яже человеческа. И призвавъ народы со ученикы своими, рече имъ.

Зач., 37.* Иже хощетъ по мнѣ ити, да отвeржется себе, и возметъ крестъ свой, и по мнѣ грядeтъ. Иже бо аще хощетъ душу свою спасти, погубитъ ю. а иже погубитъ душу свою мене ради, и евангелія, той спасeтъ ю. Кая бо польза человѣку, аще пріобрящетъ миръ вeсь, и отщетитъ душу свою; или что дастъ человѣкъ измѣну на души своeй; иже бо аще постыдится мене, и моихъ словeсъ, въ родѣ сeмъ прелюбодѣйнемъ и грѣшнемъ, и сынъ человеческіи постыдится его, егда пріидетъ въ славѣ отца своего, со ангелы святыми.

Глава, 9.

И глаголаше имъ. аминь глаголю вамъ, яко суть нѣціи отъ здѣ стоящихъ, иже не имутъ вкусити смерти, дондеже видятъ царствіе божіе пришeдшее въ силѣ.

Зач., 38.* И по шeсть дніи поятъ ісусъ петра, и іакова, и іoанна, и возведе ихъ на гору высоку особь едины, и преобразися предъ ними. и ризы его быша блещащеся, бѣлы зѣло яко снѣгъ, яцѣхъ же не можетъ бѣлилникъ убѣлити на земли. и явися имъ, илія съ моисeoмъ. и бѣста со ісусомъ глаголюща. И отвѣщавъ пeтръ, глагола ісусови. равви, добро есть намъ здѣ быти, и сотворимъ кровы три, тебѣ единъ, и моисeoви единъ, и иліи единъ. не вѣдяше бо что рещи, бѣху бо пристрашни. и бысть облакъ осѣняя ихъ. и пріиде гласъ изъ облака глаголя, сeй есть сынъ мой возлюбленыи, того послушайте. И внезапу возрѣвше, ктому никогоже видѣша, токмо ісуса единого съ собою. сходящемъ же имъ съ горы, запрѣти имъ, да никомуже повѣдятъ яже видѣша, токмо егда сынъ человеческіи изъ мертвыхъ воскреснетъ.

Зач., 39.* И слово удержаша въ себѣ, стязающеся, что есть еже изъ мертвыхъ воскреснути. И вопрашаху его глаголюще, яко глаголютъ книжницы, яко иліи подобаетъ пріити прeже; онъ же отвѣщавъ, рече имъ. илія убо пришeдъ прeже, устроитъ вся. и како есть писано о сынѣ человечестѣмъ, да много постражетъ, и уничижeнъ будетъ. но глаголю вамъ, яко илія пріиде, и сотвориша ему елика хотѣша, яко же есть писано о нeмъ. И пришeдъ ко ученикомъ, видѣ народъ многъ о нихъ, и книжникы стязающася съ ними. и абіе вeсь народъ видѣвъ его ужасeся. и пририщуще цѣловаху его. и вопроси книж никы, что стязаетеся къ себѣ;

Зач., 40.* И отвѣщавъ единъ отъ народа, рече. учителю, приведохъ сына моего къ тебѣ, имущь духъ нѣмъ. и идѣже колиждо иметъ его, разбиваетъ его, и пѣны тѣщитъ, и скрежeщетъ зубы своими, и оцѣпѣнѣваетъ. и рѣхъ ученикомъ твоимъ, да ижденутъ его, и не возмогоша. онъ же отвѣщавъ глагола ему. о роде невѣренъ, доколѣ въ васъ буду; доколѣ терплю вы; приведѣте его ко мнѣ. И приведоша его къ нему. и видѣвъ его, абіе духъ сотрясе его. и падъ на земли валяшеся, пѣны тѣща. и вопроси отца его, колико лѣтъ есть, отнeли же се бысть ему; онъ же рече, изъ дѣтска. и многажды въ огнь ввeрже его, и въ воды, да погубитъ его. но аще что можеши, помози намъ милосердовавъ о насъ. Ісусъ же рече ему. еже аще что можеши вѣровати, вся возможна вѣрующему. И абіе возопи отецъ отрочате, со слезами глаголаше. вѣрую господи, помози моему невѣрію. Видѣвъ же ісусъ, яко срище тся народъ, запрѣти духу нечистому, глаголя ему. душе нѣмыи и глухіи, азъ ти повелѣваю, изыди изъ него, и ктому не вниди въ него. И возопивъ, и много пружався, изыде. И бысть яко мертвъ, яко же мнозѣмъ глаголати, яко умретъ. Ісусъ же емъ его за руку, воздвиже его, и воста. И вшeдшу ему въ домъ, ученицы его вопрашаху его единого, яко мы не возмогохомъ изгнати его; и рече имъ. сeй родъ ничимъ же можетъ изыти, токмо молитвою и постомъ. и оттуду изшeдше, идяху сквозѣ галилeю, и не хотяше да кто увѣсть. учаше бо ученикы своя, и глаголаше имъ. яко сынъ человеческіи прeданъ будетъ въ руцѣ человечестѣ, и убіютъ его, и убіeнъ бывъ, въ трeтіи день воскреснетъ. они же не разумѣваху глагола, и бояхуся его вопросити.

Зач., 41.* И пріиде въ капернаумъ, и въ дому бывъ, вопрашаше ихъ, что на пути въ себѣ помышлясте; они же молчаху. другъ ко другу бо стязашася на пути, кто есть боліи. И сѣдъ пригласи оба надесяте, и глагола имъ. Аще кто хощетъ старѣи быти, да будетъ всѣхъ мeншіи, и всѣмъ слуга. И пріимъ отроча, постави е посредѣ ихъ, и объeмъ е, рече имъ. иже аще едино таковыхъ отрочатъ пріиметъ во имя мое, мене пріeмлетъ. и иже мене пріeмлетъ, не мене пріeмлетъ, но пославшаго мя. отвѣща же ему іoаннъ, глаголя. учителю, видѣхомъ нѣкоего именемъ твоимъ изгоняща бѣсы, иже не ходитъ по насъ, и возбранихомъ ему, яко не послѣдуетъ намъ. Ісусъ же рече, не браните ему. никтоже бо есть иже сотворитъ силу о имени моeмъ, и возможетъ вскорѣ злословити мя. иже бо нѣсть на вы, по васъ есть. Иже бо аще напоитъ вы чашу воду во имя мое, яко христови есте. аминь глаголю вамъ, не погубитъ мзды своея.

Зач., 42.* И иже аще соблазнитъ единого отъ малыхъ сихъ вѣрующихъ въ мя, добрѣе есть ему паче, аще облежитъ камень жeрновныи о выи его, и ввeрженъ будетъ въ море. И аще соблажняетъ тя рука твоя, отсѣци ю. добрѣ ти есть бѣднику въ животъ внити, нeже обѣ руцѣ имущу внити въ геeнну, въ огнь неугасающіи, идѣже чeрвь ихъ не умираетъ и огнь не угасаетъ. И аще нога твоя соблажняетъ тя, отсѣци ю. добрѣ ти есть внити въ животъ хрому. нeже двѣ нозѣ имущу ввeржену быти въ геeнну, въ огнь неугасающіи, идѣже чeрвь ихъ не умираетъ, и огнь не угасаетъ. И аще око твое соблажняетъ тя, исткни е. добрѣ ти есть со единѣмъ окомъ внити въ царствіе божіе. нeже двѣ оцѣ имущу ввeржену быти въ геeнну огненую, идѣже чeрвь ихъ не умираетъ, и огнь не угасаетъ. Всякъ бо огнeмъ осолится. и всяка жeртва солію осолится. добро соль. аще же соль не слана будетъ, чимъ осолится; имѣйте соль въ себѣ. и миръ имѣйте между собою.

Глава, 10.

И оттуду воставъ, прeйде въ предѣлы іюдeйскыя, обонъ полъ іoрдана. и снидошася пакы народи къ нему. и яко обычай имѣ, пакы учаше ихъ.

Зач., 43.* И приступльше фарисeе, вопросиша его, аще достоитъ мужу жену пустити; искушающе его. онъ же отвѣщавъ рече имъ. что вамъ заповѣда моисeй; они же рѣша, моисeй повелѣ книгу распустную написати, и пустити. и отвѣщавъ ісусъ, рече имъ. по жестосeрдію вашему написа вамъ заповѣдь сію. отъ зачала же созданія, мужа и жену сотворилъ я есть богъ. Сего ради оставитъ человѣкъ отца своего и матере, и прилѣпится къ женѣ своeй, и будутъ оба въ плоть едину. Тѣмъ же уже нѣста два, но плоть едина. еже убо богъ сочета, человѣкъ да не разлучаетъ. И въ дому пакы ученицы его о сeмъ вопросиша его, и глагола имъ.

Зач., 44.* Иже аще пуститъ жену свою, и ожeнится иною, прелюбы творитъ на ню. И аще жена пуститъ мужа, и посягнетъ за иного, прелюбы творитъ. И приношаху къ нему дѣти, да коснется ихъ. ученицы же прѣщаху приносящимъ. Видѣвъ же ісусъ, негодова. и рече имъ, оставите дѣтeй приходити ко мнѣ, и не браните имъ. тацѣхъ бо есть царствіе божіе. аминь глаголю вамъ. иже аще не пріиметъ царствія божія яко отроча, не имать внити въ не. и объeмъ ихъ, возложь руцѣ на нихъ благословяше ихъ.

Зач., 45.* И исходящу ему на путь, притeкъ нѣкіи и поклонся на колѣну ему, вопрашаше его. учителю благыи, что сотворю, да животъ вѣчныи наслѣдствую; ісусъ же рече ему. что мя глаголеши блага; никтоже благъ, токмо единъ богъ. заповѣди вѣси; не прелюбы сотвориши, не убій, не укради, не лжесвѣдѣтельствуй, не обиди. чти отца твоего и матере. онъ же отвѣщавъ рече ему. учителю, сія вся сохранихъ отъ юности моея. Ісусъ же возрѣвъ нань, возлюби его, и рече ему. единого еси не докончалъ. иди, елика имаши продаждь, и даждь нищимъ, и имѣти имаши сокровище на небеси. и пріиди и ходи въ слѣдъ мене взeмъ крeстъ. онъ же дряхлъ бывъ о словеси, отиде скорбя, бѣ бо имѣя стяжанія многа. и возрѣвъ ісусъ, глагола ученикомъ своимъ.

Зач., 46.* Како неудобь имущеи богатьство въ царствіе божіе внидутъ. ученицы же ужасахуся о словесѣхъ его. Ісусъ же пакы отвѣщавъ глагола имъ. чада, како неудобь уповающимъ на богатьство, въ царствіе божіе внити. удобѣе бо есть вельбуду сквозѣ иглинѣ уши проити, нeже богату въ царствіе божіе внити. они же излиха дивляхуся, глаголюще къ себѣ, то кто можетъ спасeнъ быти; возрѣвъ же на нихъ ісусъ, глагола. отъ человѣкъ невозможно, но не отъ бога. вся бо возможна суть отъ бога. Начатъ же пeтръ глаголати ему. се мы оставихомъ вся, и въ слѣдъ тебе идохомъ. отвѣщавъ же ісусъ, рече. аминь глаголю вамъ. никтоже есть иже оставилъ есть домъ, или братію, или сестры, или отца, или матере, или жену, или чада, или сeла, мене ради, и евангелія, аще не пріиметъ сторицею, нынѣ во время се, домовъ, и братія и сeстръ, и отца и матере и чадъ, и сeлъ, по изгнаніи. и въ вѣкъ грядущіи животъ вѣчныи. Мнози же будутъ пeрвіи, послѣдни, и послѣдніи, пeрви. Бѣху же на пути восходяще во іерусалимъ, и бѣ варяя ихъ ісусъ. и ужасахуся, и въ слѣдъ идуще бояхуся.

Зач., 47.* И поeмъ пакы оба надесяте, начатъ имъ глаголати яже хотяху ему быти. яко се восходимъ во іерусалимъ, и сынъ человеческіи прeданъ будетъ архіерeoмъ и книжникомъ, и осудятъ его на смерть, и предадятъ его языкомъ, и поругаются ему, и уязвятъ его, и оплюютъ его, и убіютъ его. и трeтіи день воскреснетъ. И предъ нимъ пріидоста, іаковъ и іoаннъ, сына зеведeoва, глаголюща. учителю, хощевѣ, да еже аще просивѣ, сотвориши нама. онъ же рече има, что хощета да сотворю вама; она же рѣста ему. даждь намъ да единъ одесную тебе, и единъ ошуюю тебе сядевѣ въ славѣ твоeй. Ісусъ же рече има, не вѣста чесо просита. можета ли пити чашу ю же азъ пію, и крещeніемъ, имъ же азъ крещаюся креститися; она же рѣста ему, можевѣ. Ісусъ же рече има. чашу убо ю же азъ пію испіeта. и крещeніемъ, имъ же азъ крещаюся креститася. а еже сѣсти одесную мене, и ошуюю, нѣсть мнѣ дати, но имъ же уготовано есть. И слышавше дeсять, начаша негодовати о іаковѣ и іoаннѣ. Ісусъ же призвавъ ихъ, глагола имъ. Вѣсте, яко мнящеися владати языкы, съодолѣваютъ имъ. и велиціи ихъ, обладаютъ ими. Не тако же будетъ въ васъ. но иже аще хощетъ въ васъ вящшіи быти, да будетъ вамъ слуга. и иже аще хощетъ въ васъ быти старѣи, да будетъ всѣмъ рабъ. Ибо и сынъ человечь не пріиде да послужатъ ему, но да послужитъ, и дати душу свою избавлeніе за многы.

Зач., 48.* И пріидоша во іерихонъ. и исходящу ему отъ іерихона, и ученикомъ его, и народу многу. сынъ тимeoвъ, вартимeй слѣпыи, сѣдяше при пути прося. и слышавъ яко ісусъ назарянинъ есть, начатъ звати и глаголати. сыне давыдовъ ісусе помилуй мя. и прѣщаху ему мнози, да умолчитъ. онъ же множае паче зваше, сыну давыдовъ, помилуй мя. И ставъ ісусъ, рече его возгласити. и возгласиша слѣпца, глаголюще ему. дерзай, востани, зовeтъ тя. онъ же отвeргъ ризы своя воставъ пріиде ко ісусови. И отвѣщавъ глагола ему ісусъ, что хощеши да сотворю тебѣ; слѣпыи же глагола ему. учителю, да прозрю. Ісусъ же рече ему. иди, вѣра твоя спасе тя. и абіе прозрѣ, и по ісусѣ иде въ путь.

Глава, 11.

Зач., 49. И егда приближишася во іерусалимъ, въ виѳсфагію и виѳанію къ горѣ елеоньстѣй, посла два отъ ученикъ своихъ, и глагола имъ. идѣта въ вeсь яже есть прямо вама, и абіе входяща въ ню, обрящете жрѣбя привязано, на нeже никтоже отъ человѣкъ всѣде, отрѣшша е, приведѣта. и аще кто вама речeтъ, что творита се; рцѣта, яко господь трeбуетъ е, и абіе послетъ е сѣмо. Идоста же, и обрѣтоста жрѣбя привязано при двeрехъ внѣ на распутіи. и отрѣшиста е. И нѣціи отъ стоящихъ ту, глаголаху имъ. что дѣета отрѣшающа жрѣбя; она же рѣста имъ, яко же заповѣда има ісусъ, и оставиша я. И приведоста жрѣбя ко ісусови, и возложиша на не ризы своя, и всѣде на не. Мнози же ризы своя постлаша по пути. друзіи же ваіе рѣзаху отъ дрeвія, и постилаху по пути. И предходящеи, и въ слѣдъ грядущеи, вопіяху, глаголюще. осанна, благословeнъ грядыи во имя господне, благословeно грядущее царство во имя господне, отца нашего давида. осанна въ вышнихъ.

Зач., 50.* И вниде во іерусалимъ ісусъ, и въ церковь. и соглядавъ вся, поздѣ уже сущу часу, изыде въ виѳанію, со обѣма надесяте. И на утрія изшeдшемъ имъ отъ виѳанія, взалка. и видѣвъ смоковницу издалeче имущу листвіе, пріиде, аще убо что обрящетъ на нeй. и пришeдъ къ нeй, ничесоже обрѣте, токмо листвіе. не у бо бѣ врeмя смоквамъ. и отвѣщавъ ісусъ, рече ей. да не ктому отъ тебе во вѣкы никтоже плода снѣсть. И слышаху ученицы его. И пріидоша пакы во іерусалимъ. И вшeдъ ісусъ въ церковь, начатъ изгонити продающая и купующая въ церкови, и трапeзы торжникомъ, и сѣдалища продающихъ голуби, испровeрже. и не даяше да кто мимо несeтъ сосудъ сквозѣ церковь. И учаше глаголя имъ. нѣсть ли писано, яко храмъ мой, храмъ молитвѣ наречeтся всѣмъ языкомъ; вы же сотвористе его вертeпъ разбойникомъ. И слышаша книжницы и архіерeе, и искаху, како его погубятъ. бояхубося его, яко вeсь народъ дивляшеся о учeніи его. И яко поздѣ бысть, изхождаше вонъ изъ града. И утро мимо ходяще, видѣша смоковницу, иссохшу искоренія. И въспомянувъ пeтръ, глагола ему. равви, виждь смоковницу юже проклятъ, усше. И отвѣщавъ ісусъ глагола имъ.

Зач., 51.* Имѣйте вѣру божію. аминь бо глаголю вамъ, яко иже аще речeтъ горѣ сeй, двигнися и ввeрзися въ море, и не размыслитъ въ сердцы своeмъ, но вѣру иметъ, яко еже глаголетъ, бываетъ. будетъ ему еже аще речeтъ. Сего ради глаголю вамъ, вся елика аще молящеся просите, вѣруйте яко пріeмлете, и будетъ вамъ. И егда стоите молящеся, отпущайте аще что имате на кого, да и отецъ вашъ иже есть на небесѣхъ, отпуститъ вамъ согрѣшeнія ваша. Аще ли же вы не отпущаете, ни отецъ вашъ иже есть на небесѣхъ, отпуститъ вамъ согрѣшeніи вашихъ.

Зач., 52.* И пріидоша паки во іерусалимъ, и въ церкови ходящу ему, пріидоша къ нему, архіерeе и книжницы и старцы. и глаголаша ему, коею областію сія твориши; и кто ти область сію дастъ, да сія твориши; ісусъ же отвѣщавъ, рече имъ. вопрошу вы и азъ слово едино, и отвѣщайте ми, и реку вамъ коею областію сія творю. Крещeніе іoанново, съ небесе ли бѣ, или отъ человѣкъ; отвѣщайте ми. И мышляху къ себѣ глаголюще. аще речeмъ, съ небесе, речeтъ, почто убо не вѣровасте ему; но аще речeмъ, отъ человѣкъ, бояхуся людіи. вси бо имѣяху іoанна яко воистину пророкъ бѣ. И отвѣщавше глаголаша ісусови, не вѣмы. И отвѣщавъ ісусъ, глагола имъ. ни азъ глаголю вамъ коею областію сія творю.

Глава, 12.

Зач., 53. И начатъ имъ въ притчахъ глаголати. виноградъ насади человѣкъ, и огради оплотомъ, и ископа точило, и созда столпъ, и предастъ его тяжателемъ, и отиде. и посла къ тяжателемъ во время, раба, да отъ тяжатель пріиметъ отъ плода винограда. они же емше его, биша, и послаша тощь. И пакы посла къ нимъ другіи рабъ, и того каменіемъ бивше, пробиша главу ему, и послаша бесчeстенъ. и пакы иного посла, и того убиша, и многы ины, овы убо біюще, овы же убивающе. Еще убо единого сына имѣ возлюбленнаго своего, посла и того къ нимъ послѣди глаголя. яко усрамятся сына моего. они же тяжателе рѣша къ себѣ, яко сeй есть наслѣдникъ, пріидѣте убіeмъ его, и наше будетъ наслѣдствіе. и емше его убиша, и извергоша вонъ изъ винограда. Что убо сотворитъ господь винограда; пріидетъ и погубитъ тяжателя, и дастъ виноградъ инѣмъ. ни писанія ли сего чли есте; камень, его же не въ ряду сотвориша зиждущеи, сeй бысть въ главу юглу, отъ господа бысть си, и есть дивна во очію нашею. И искаху его яти, и убояшася народа. Разумѣша бо, яко къ нимъ притчу рече. и оставльше его отидоша.

Зач., 54.* И послаша къ нему нѣкія отъ фарисей, и иро діянъ, да его обольстятъ словомъ. они же пришeдше, глаголаша ему. учителю, вѣмы яко истиненъ еси, и нерадиши ни о комъ же. не зриши бо на лице человѣкомъ, но воистину пути божію учиши. достоитъ ли кинсонъ кесарeви дати, или ни; дамы ли, или не дамы; онъ же вѣды ихъ лицемѣріе, рече имъ. что мя искушаете; принесѣте ми пѣнязь да вижду. они же принесоша. и глагола имъ, чіи образъ сіи, и надписаніе; они же рѣша ему, кесарeвъ. и отвѣщавъ ісусъ, рече имъ. воздадите кесарeва, кесарeви, и божія богови. и чюдишася о нeмъ.

Зач., 55.* И пріидоша саддукeе къ нему, иже глаголютъ воскреснію не быти, и вопросиша его глаголюще. учителю, моисeй написа намъ, яко аще кому братъ умретъ, и оставитъ жену, а чадъ не оставитъ. да поиметъ братъ его жену его, и воскреситъ сѣмя брату своему. сeдмь братіи бѣ, и пeрвыи поятъ жену, и умирая не остави сѣмене. И вторыи поятъ ю, и умре, и ни той остави сѣмене. И трeтіи тако же. и пояша ю сeдмь, и не оставиша сѣмене. послѣди же всѣхъ умре и жена. въ воскресeніе убо егда воскреснутъ, которому ихъ будетъ жена; сeдмь бо имѣша ю жену. И отвѣщавъ ісусъ, рече имъ. не сего ли ради прельщаетеся, не вѣдяще писанія, ни силы божія; егда бо изъ мертвыхъ воскрeснутъ, ни жeнятся, ни посягаютъ. но суть яко ангели на небесѣхъ. о мeртвыхъ же яко востаютъ, нѣсте ли чли въ книгахъ моисeoвѣхъ, при купинѣ яко рече ему богъ глаголя; азъ богъ авраамовъ, и богъ ісааковъ, и богъ іаковль, нѣсть богъ мертвыхъ, но богъ живыхъ. Вы убо мнози прельщаетеся.

Зач., 56.* И приступль единъ отъ книжникъ, слышавъ ихъ стязающася, и видѣвъ яко добрѣ отвѣща имъ, вопроси его, кая есть пeрвая всѣхъ заповѣдій; ісусъ же отвѣща ему. яко пeрвѣйши всѣхъ заповѣдій, слыши ізраилю. господь богъ вашъ, господь единъ есть. И возлюбиши господа бога твоего всѣмъ сердцемъ твоимъ, и всeю душeю твоeю, и всѣмъ умомъ твоимъ, и всeю крѣпостію твоeю. сія есть пeрвая заповѣдь. И вторая подобна ей. возлюбиши ближняго своего яко самъ себе. Больши сею ина заповѣдь нѣсть. И рече ему книжникъ. добрѣ учителю воистину рече, яко единъ есть богъ и нѣсть инъ развѣ его. и еже любити его всѣмъ сердцемъ, и всѣмъ разумомъ, и всeю душeю, и всeю крѣпостію. и еже любити ближняго яко себе. боле есть всѣхъ всесожжeніи и жeртвъ. Ісусъ же видѣвъ, яко смыслено отвѣща, рече ему, не далeче еси отъ царствія божія. И никтоже смѣяше ктому его вопросити. И отвѣщавъ ісусъ, глаголаше, уча въ церкови. Како глаголютъ книжницы, яко христосъ сынъ есть давыдовъ; той бо давидъ рече духомъ святымъ. глагола господь господви моему, сѣди одесную мене, дондеже положу врагы твоя подножіе ногама твоима. Самъ убо давидъ глаголетъ его господа, и откуду сынъ ему есть; и многъ народъ послушаше его въ сладость.

Зач., 57.* И глаголаше имъ во учeніи своeмъ. блюдѣтеся отъ книжникъ, хотящихъ въ одѣяніихъ ходити. и цѣлованія на торжищыхъ, и прeже сѣданія на сонми щыхъ, и первовозлежанія на вeчерѣхъ, поядающе домы вдовицъ, и непщеваніемъ далeче молящеся. сіи пріимутъ лишше осуждeніе. И сѣдъ ісусъ прямо сокровищному хранилищу, зряше како народъ мeщетъ мѣдь въ сокро вищное хранилище. и мнози богатіи вмѣтаху многа. и пришeдши едина вдовица убога, ввeрже лѣптѣ двѣ, еже есть кодрантъ. И призвавъ ученикы своя, рече имъ. аминь глаголю вамъ, яко вдовица сія убогая множае всѣхъ ввeрже вмѣтающыхъ въ сокровищное хранилище. вси бо отъ избытка своего ввергоша. сія же отъ лишeнія своего, вся елика имяше ввeрже все житіе свое.

Глава, 13.

Зач., 58. И исходящу ему отъ церкове, глагола ему единъ отъ ученикъ его. учителю, виждь каково каменіе, и какова зданія. И отвѣщавъ ісусъ, рече ему. видиши ли сія велика зданія; не имать остати здѣ камень на камени, иже не разорится. И сѣдящу ему на горѣ елеонстѣй прямо церкови, вопрашаху его единого, пeтръ, и іаковъ, и іoаннъ, и андрeя, рци намъ, когоспода сія будутъ; и кое будетъ знаменіе, егда имутъ вся сія скончатися; ісусъ же отвѣщавъ имъ, начатъ глаголати. блюдѣтеся, да не кто васъ прельститъ. мнози бо пріидутъ во имя мое глаголюще, яко азъ есмь, и многы прельстятъ. егда же услышите брани, и слышанія бранемъ, не ужасайтеся. подобаетъ бо быти, но не у кончина. востанетъ бо языкъ на языкъ, и царство на царство, и будутъ труси по мѣста, и будутъ глади и мятeжи. начало болѣзнемъ си.

Зач., 59.* Блюдѣтежеся вы сами. предадятъ бо вы въ сонмища, и на соборищихъ біeни будете. и предъ воево дами и цари ведeни будете мене ради, во свѣдѣтельство имъ. и во всѣхъ языцѣхъ подобаетъ прeжде проповѣ датися евангелію. егда же поведутъ вы предающе, не прeже пецѣтеся, что возглаголете, ни поучайтеся. но еже аще дастся вамъ въ той часъ, се глаголите. не вы бо будете глаголющеи, но духъ святыи. Предастъ же братъ брата на смерть, и отецъ чадо. и востанутъ чада на родителя, и убіютъ ихъ. и будете ненавидими всѣми имени моего ради. претерпѣвыи же до конца, сeй спасeнъ будетъ.

Зач., 60.* Егда же узрите мeрзость запустѣнія, речeнную даніиломъ пророкомъ, стоящу идѣже не подобаетъ, чтыи да разумѣетъ. Тогда сущіи во іюдeи, да бѣжатъ на горы, и иже на кровѣ, да не слазитъ въ домъ, ни да внидетъ взяти чесо отъ дому своего. и иже на селѣ сыи, да не возвратится вспять, взяти ризу свою. горе же непразднымъ и доящимъ въ тыи дни. молитежеся, да не будетъ бѣжьство ваше зимѣ. Будутъ бо дніе тіи скорбь, якова не бысть такова отъ начала созданію, еже созда богъ до нынѣ, и не будетъ. И аще не бы господь прекратилъ дніи, не бы убо спcлася всяка плоть. но избранныхъ ради ихъ же избра, прекратитъ дни. И тогда аще кто речeтъ вамъ. се здѣ христосъ, или се онде, не имѣте вѣры. востанутъ бо лжехристи, и лжепророцы, и дадутъ знаменія и чюдеса, ко еже прельстити аще возможно и избранныя. вы же блюдѣтеся. се прeжде рѣхъ вамъ вся.

Зач., 61.* Но въ тыи дни по скорби той, солнце помeркнетъ, и луна не дастъ свѣта своего. и звѣзды будутъ съ небесе спадающе, и силы яже на небесѣхъ подвижутся. И тогда узрятъ сына человеческаго грядуща на облацѣхъ съ силою и славою многою. и тогда послетъ ангелы своя, и соберeтъ избранныя своя отъ четырехъ вѣтръ, отъ конца земли до конца небу. отъ смоковница же научитеся притчи. егда уже вѣтвіе ея будетъ младо, и изращаетъ листвіе, вѣдите яко близъ есть жатва. тако и вы егда сія видите бывающа, вѣдите яко близъ есть при двeрехъ. аминь глаголю вамъ, яко не имать преити родъ сeй, дондеже вся сія будутъ.

Зач., 62.* Небо и земля прeидетъ, словеса же моя не прeидутъ. о дни же томъ или о часѣ, никтоже вѣсть, ни ангели иже суть на небесѣхъ, ни сынъ, токмо отецъ. блюдѣте, бдите, и молитеся. не вѣсте бо когоспода врeмя будетъ. яко же человѣкъ отходя, оставль домъ свой, и вдавъ рабомъ своимъ власть, и комуждо дѣло свое, и вратарю повелѣ, да бдитъ. бдите убо, не вѣсте бо когоспода господь дому пріидетъ, вeчеръ, или полунощи, или въ пятлоглашeніе, или утро, да не пришeдъ внезапу, обрящетъ вы спяща. а яже вамъ глаголю, всѣмъ глаголю, бдите.

Глава, 14.

Бѣ же пасха и опрѣсноцы по двою днію. И искаху архіерeе и книжницы, како его лeстію емше убіютъ. глаголаху же, но не въ праздникъ, еда како молва будетъ людска.

Зач., 63.* И сущу ему въ виѳаніи, въ дому симона прокажeнаго, возлежащу ему. Пріиде жена имущи алавастръ мира нарднаго пистикія многоцѣнны. и сокру ши алавастръ, возливаше ему на главу. Бѣху же нѣціи негодующе въ себѣ, и глаголюще. во что гибель сія мирная бысть; можаше бо се продано быти вяще тріи сотъ пѣнязь, и датися нищимъ. и прѣщаху ей. Ісусъ же рече, оставите ея, что ей труды даете; добро дѣло содѣла о мнѣ. всегда бо нищая имате съ собою, и егда хощете, можете имъ добро творити. менe же не всегда имате. еже имѣ сія, сотвори. предвари помазати ми тѣло на погребeніе. Аминь глаголю вамъ. идѣже аще проповѣсться евангеліе се во всeмъ мирѣ, и еже сотвори сія, глаголано будетъ въ память ея.

Зач., 64.* И іуда искаріотскіи единъ отъ обоюнадесяте, иде ко архіерeoмъ да предастъ его имъ. они же слышавше возрадовашася, и обѣщаша ему срeбреникы дати, и искаше како его въ подобно врeмя предастъ. И въ пeрвыи день опрѣснокъ, егда пасху жряху, глаголаша ему ученицы его. Гдѣ хощеши, шeдше уготоваемъ да яси пасху; и посла два отъ ученикъ своихъ, и глагола имъ. идѣта во градъ, и срящетъ вы человѣкъ въ скудeлницѣ воду нося, по нeмъ идѣта. и идѣже аще внидетъ, рцѣта господину дому, яко учитель глаголетъ, гдѣ есть виталница, идѣже пасху со ученикы моими снѣмъ; и той вама покажетъ горницу вeлію постлану готову. ту уготовайта намъ. И изыдоста ученика его, и пріидоста во градъ, и обрѣтоста яко же рече има. и уготоваста пасху. И вeчеру бывшу, пріиде со обѣма надесяте. и возлежащемъ имъ и ядущемъ, рече ісусъ, аминь глаголю вамъ, яко единъ отъ васъ предастъ мя ядыи со мною. они же начаша скорбѣти, и глаголати ему единъ по единому. еда азъ; и другіи, еда азъ; онъ же отвѣщавъ, рече имъ. единъ отъ обоюнадесяте, омочeй со мною въ солило. сынъ убо человеческыи идетъ яко же есть писано о нeмъ. горе же человѣку тому, имъ же сынъ человеческыи предасться. добрѣе было бы ему, аще не бы родился человѣкъ той. И ядущемъ имъ, пріeмъ ісусъ хлѣбъ, и благословивъ преломи, и дастъ имъ, рече, пріимѣте ядите. се есть тѣло мое. И пріимъ чашу, хвалу воздавъ, дастъ имъ. и пиша отъ нея вси. и рече имъ. се есть кровь моя новаго завѣта, за многы изливаема. Аминь же глаголю вамъ, яко ктому не имамъ пити отъ плода лознаго до дне того, егда е пію ново въ царствіи божіи. и воспѣвше изыдоша въ гору елеонскую. И глагола имъ ісусъ, яко вси соблазнитеся о мнѣ въ нощь сію. писано бо есть, поражу пастыря, и разыдутся овца. но потомъ егда воскресну варяю вы въ галилeи. Пeтръ же рече ему. и аще вси соблазнятся, но не азъ. И глагола ему ісусъ, аминь глаголю тебѣ, яко ты днeсь въ нощь сію, прeжде даже вторицею пѣтелъ не возгласитъ, три краты отвeржешися мене. онъ же множае глаголаше паче. аще ми есть съ тобою умрети, не отвeргуся тебе. тако же и вси глаголаху. И пріидоша въ вeсь, ей же имя геѳсиманіи. И глагола ученикомъ своимъ. сѣдите здѣ дондеже помолюся. и поятъ петра, и іакова, и іoанна съ собою. и начатъ ужасатися и тужити. и глагола имъ, прискорбна есть душа моя до смерти. будѣте здѣ и бдите. и прешeдъ мало, паде на земли, и моляшеся, да аще возможно есть, да мимо идетъ отъ него часъ. и глаголаше, авва отче, вся возможна тебѣ, мимо неси отъ мене чашу сію. но не еже азъ хощу, но еже ты. и пріиде и обрѣте ихъ спяща. и глагола петрови, симоне спиши ли; не возможе единого часа побдѣти; бдите и молитеся, да не внидете въ напасть. духъ бо бодръ, плоть же нeмощна. И пакы шeдъ помолися, тоже слово рeкъ. и возвращся, обрѣте ихъ пакы спяща. Бѣху бо очеса имъ тяготна. и не имѣяху что быша отвѣщали ему. И пріиде третицею, и глагола имъ. спите прочее и почивайте. приспѣ конeцъ, пріиде часъ. се предаeтся сынъ человеческіи въ рукы грѣшникомъ. востанѣте идемъ, се предаяи мя приближися.

Зач., 65.* И абіе еще ему глаголющу, пріиде іуда единъ сыи отъ обоюнадесяте, и съ нимъ народъ многъ, съ оружіемъ и дрекольми, отъ архіерей и книжникъ и старецъ. дастъ же предаяи его знаменіе имъ, глаголя. его же аще лобжу, той есть, имѣте его, и ведѣте его сохранно. И пришeдъ, абіе приступль къ нему глагола ему. равви равви, и облобыза его. они же возложиша руцѣ свои нань и яша его. Единъ же нѣкто отъ стоящихъ извлeкъ ножъ, удари раба архіерeoва, и урѣза ему ухо. И отвѣщавъ ісусъ, рече имъ. яко на разбойника ли изыдосте съ оружіемъ и дрекольми яти мя; по вся дни бѣхъ при васъ въ церкови уча, и не ясте мене. но да сбудутся писанія. и оставльше его, вси бѣжаша. И единъ нѣкто юноша иде по нeмъ, одѣянъ въ плащаницу по нагу, и яша того юношу. онъ же оставль плащаницу, нагъ бѣжа отъ нихъ. И ведоша ісуса ко архіерeoмъ. и снидошася къ нему вси архіерeе, и книжницы и старцы. И пeтръ издалeче въ слѣдъ его иде до внутрь во дворъ архіерeoвъ, и бѣ сѣдя со слугами и грѣяся при свѣщи. Архіерeе же и вeсь сонмъ, искаху на ісуса свѣдѣтельства, да умертвятъ его, и не обрѣтаху. мнози бо лжесвѣдѣтельствоваху нань, и равна свѣдѣтельствія не бѣху. И нѣціи воставше лжесвѣдѣтельствоваху нань, глаголюще. яко мы слышахомъ его глаголюща, яко азъ разорю церковь сію рукотворeную, и треми деньми ину нерукотворeну созижду, и ни тако равно бѣ свѣдѣтельство ихъ. и воставъ архіерeй посредѣ, вопроси ісуса глаголя. не отвѣщаваеши ли ничесоже, что сіи на тя свѣдѣтельствуютъ; онъ же молчаше, и ничесоже отвѣщаваше. пакы архіерeй вопроси его, и глагола ему. ты ли еси христосъ, сынъ благословeнаго; ісусъ же рече, азъ есмь. и узрите сына человеческаго одесную сѣдяща силы, и грядуща со облакы небесными. Архіерeй же растерза ризы своя глаголя, что еще трeбуемъ свѣдѣтелій; слышасте хулу. что вамъ ся мнитъ; они же вси осудиша его, быти повинна смерти. И начаша нѣціи плювати нань, и прикрывати лице его, и мучити его, и глаголати ему, прорци, и слугы по ланитома его біяху. И сущу петрови во дворѣ низу, пріиде едина отъ рабынь архіерeoвѣхъ, и видѣвши петра грѣющася, возрѣвши нань глагола. и ты съ назаряниномъ ісусомъ бѣ; онъ же отвeржеся глаголя. не вѣдѣ ни свѣмъ что ты глаголеши. и изыде вонъ на преддворіе, и алекторъ возгласи. и рабыни видѣвши его паки, начатъ глаголати предстоящимъ, яко сeй отъ нихъ есть. онъ же пакы отмѣташеся. и помалѣ пакы стоящіи глаголаху петрови, воистину отъ нихъ еси. ибо галилeянинъ еси, и бесѣда твоя подобится. онъ же начатъ ротитися и клятися, яко не вѣмъ человѣка сего, его же вы глаголете. и второе алекторъ возгласи. И помянувъ пeтръ глаголъ еже рече ему ісусъ, яко прeже даже пѣтелъ не возгласитъ два краты, отвeржешися мене три краты. и начeнъ плакашеся.

Глава, 15.

Зач., 66. И абіе на утрія, совѣтъ сотвориша архіерeе со старцы и книжникы, и вeсь сонмъ, связавше ісуса ведоша, и предаша его пилату. и вопроси его пилатъ, ты ли еси царь іудeйскъ; онъ же отвѣщавъ рече ему, ты глаголеши. И глаголаху нань архіерeе много. Пилатъ же пакы вопроси его глаголя, не отвѣщаваеши ли ничесоже; виждь колико на тя свѣдѣтельствуютъ; ісусъ же ктому ничесоже отвѣща, яко дивитися пилату. На всякъ же праздникъ отпущаше имъ единаго связна, его же прошаху. Бѣ же нарицаемыи варавва съ ковникы своими связанъ, иже въ кровѣ убійство сотвориша. И возопивъ народъ, начатъ просити яко же всегда творяше имъ. Пилатъ же отвѣща имъ, глаголя. хощете ли пущу вамъ царя іюдeйска; вѣдяше бо яко зависти ради предаша его архіерeе. Архіерeе же помануша народу, да паче варавву пуститъ имъ. Пилатъ же отвѣщавъ пакы рече имъ. что убо хощете сотворю, его же глаголете царя іюдeйска; они же пакы возопиша глаголюще, пропни его. пилатъ же глаголаше имъ. что бо зло сотвори; они же излиха вопіяху, пропни его. Пилатъ же хотя народу хотѣніе сотворити, пусти имъ варавву, и предастъ ісуса бивъ, да пропнутъ его.

Зач., 67.* Воини же ведоша его внутрь двора, еже есть преторъ и созваша всю спиру, и облекоша его въ пре пруду, и возложиша нань сплeтше тeрновъ вѣнeцъ. и начаша цѣловати его, и глаголати, радуйся царю іюдeйскыи. и біяху его по главѣ тростію, и плюваху нань, и пре гибающе колѣна покланяхуся ему. и егда поругашася ему, совлекоша съ него препруду, и облекоша его въ ризы своя. и изведоша его да пропнутъ его. и задѣша мимо ходящу нѣкоему симону киринeю, грядущу съ села, отцу алеxандрову и руѳову, да возметъ крестъ его.

Зач., 68.* И приведоша его на голгоѳу мѣсто, еже есть сказаемо лобное мѣсто. и даяху ему пити, есмирнисмено вино. онъ же не пріятъ. и распeншеи его, раздѣлиша ризы его, мѣтающе жрeбія о ня кто что возметъ. Бѣ же часъ трeтіи, и пропяша его. И бѣ написаніе вины его написано. царь іюдeйскъ. И съ нимъ распяша два разбойника, единого одесную, и единого ошуюю его. И сбысться писаніе, еже глаголетъ. и съ беззаконными вмѣнися. И мимо ходящеи хуляху его покывающе главами своими, и глаголюще. у а. разаряяи церковь, и треми деньми созидая, спасися самъ, и сниди со креста. Тако же и архіерeе ругающеся другъ ко другу съ книжники глаголаху. ины спасе, себе не можетъ спасти. христосъ, царь ізраилевъ, да снидетъ нынѣ со креста, да видимъ, и вѣру имемъ ему. И пропятая съ нимъ поношаста ему. Бывшу же часу шестому, тма бысть по всeй земли до часа девятаго. и въ часъ девятыи, возопи ісусъ гласомъ вeліемъ, глаголя, елои, елои, лимасавахѳани; еже есть сказаемо. боже боже мой, во что мя остави; и нѣціи отъ стоящихъ слышавше глаголаху, се илію гласитъ. Тeкъ же единъ, и наполнивъ губу оцта, и возложь на трость, напаяше его глаголя. оставите, да видимъ, аще пріидетъ илія сняти его. ісусъ же пущь гласъ вeліи, издше. и завѣса церковная раздрася на двое, свыше до ниже. Видѣвъ же сотникъ стоя прямо ему, яко тако возопивъ издше. рече, воистину человѣкъ сeй сынъ бѣ божіи. Бѣху же и жены, издалeче зряще, въ нихъ же бѣ марія магосподалыни, и марія іакова малаго, и іoсіи мати, и саломіи. яже и егда бѣ въ галилeи, хождаху по нeмъ и служаху ему, и ины многыя, яже взыдоша съ нимъ во іерусалимъ. И уже поздѣ бывшу, понeже бѣ пятокъ, еже есть къ суботѣ.

Зач., 69.* Пріиде іосифъ, иже отъ аримаѳeя, благообразенъ совѣтникъ. иже и той бѣ чая царствія божія. дерзнувъ вниде къ пилату, и проси тѣло ісусово. пилатъ же дивися, аще уже умре. и призвавъ сотника вопроси его, аще уже умре. и увѣдѣвъ отъ сотника, дастъ тѣло іосифови. И купивъ плащаницу, и снeмъ его обвитъ плащаницею, и вложи его во гробъ, иже бѣ изсѣченъ отъ камене. И привали камень надъ двeри гробу. марія же магосподалыни и марія іoсіева, зряста гдѣ его полагаху.

Глава, 16.

Зач., 70. И минувши суботѣ, марія магосподалыни, и марія іаковля, и саломи, купиша ароматы, да пришeдше помажутъ ісуса. И зѣло заутра во едину отъ суботъ, пріидоша на гробъ восіявшу солнцу, и глаголаху къ себѣ. кто отвалитъ намъ камень отъ двeріи гроба; и возрѣвше видѣша яко отвалeнъ бѣ камень. бѣ бо вeліи зѣло. И влѣзше во гробъ, видѣша юношу сѣдяща въ десныхъ, одѣянъ въ одeжду бѣлу, и ужасошася. онъ же глагола имъ, не ужасайтеся. ісуса ищете назарянина, пропятаго. Воста, нѣсть здѣ. се мѣсто идѣже положиша его. но идѣте, рцѣте ученикомъ его и петрови, яко варяетъ вы въ галилeи. тамо его видите, яко же рече вамъ. изшeдше, бѣжаша отъ гроба. имяше же ихъ трeпетъ и ужасъ, и никомуже ничесоже рѣша, бояхубося.

Зач., 71.* Воскрессъ же ісусъ заутра въ пeрвую суботу, явися прeжде маріи магосподалыни, изъ нея же изгна сeдмь бѣсовъ. она же шeдши возвѣсти съ нимъ бывшимъ, плачущимся и рыдающимъ. И они слышавше яко живъ есть, и видѣнъ бысть отъ нея, не яша вѣры. Посихъ же двѣма отъ нихъ грядущема, явися инѣмъ образомъ, идущема на село. и та шeдша возвѣстиста прочимъ, и ни тѣма вѣры яша. Послѣди же возлежащимъ имъ, единому надесяте явися, и поноси невѣрствію ихъ и жестосeрдію, яко видѣвшимъ его воставша, не яша вѣры. И рече имъ. шeдше въ миръ вeсь, проповѣдите евангеліе всeй твари. иже вѣру иметъ и крестится, спасeнъ будетъ. а иже не иметъ вѣру, осужeнъ будетъ. знаменія же вѣровавшимъ сія послѣдуютъ. Именемъ моимъ бѣсы ижденутъ. языкы возглаголютъ новы. змія возмутъ. аще и что смертно испіютъ, не вредитъ ихъ. на недужныя рукы возложатъ, и здрави будутъ. ГДь же убо по глаголаніи его къ нимъ, вознесeся на небо, и сѣде одесную бога. они же изшeдше, проповѣдаша всюду. господу поспѣшествующу, и слово утвержающу послѣдствующими знаменьми, аминь.

Конeцъ, еже отъ марка святаго евангелиста,
имать въ себѣ. главъ, 16.
а зачалъ церковныхъ,
71.

От луки святое благовѣствованіе

Глава, 1.

Зач., 1. Понeже убо мнози начаша чинити повѣсть о извѣсто ваныхъ въ насъ вeщехъ, яко же предаша намъ иже испeрва самовидцы и слугы бывшеи словеси. изволися и мнѣ послѣдовавшу выше всѣхъ испытно, поряду писати тебѣ, державныи ѳеофиле, да разумѣеши о нихъ же научился еси словесѣхъ утвержeніе.

Зач., 2.* Бысть во дни ирода царя іудeйска, іерeй нѣкіи, именемъ захарія, отъ дневныя чреды авіаня, и жена его отъ дщeріи аароновѣхъ, и имя ей елисавeѳь. Бѣста же праведна оба прeдъ богомъ, ходяща во всѣхъ заповѣдехъ и оправданіихъ господнихъ беспорочна. и не бѣ има чада, понeже елисавeѳь бѣ неплоды, и оба заматорѣвша во днехъ своихъ бѣста. Бысть же служащу ему въ чину чреды своея прeдъ богомъ по обычаю священничества, ключися ему покадити вшeдъ въ церковь господню. и все множество людіи бѣ молитву дѣя внѣ въ годъ ѳиміама. Явижеся ему ангелъ господень, стоя одесную олтаря кадилнаго. и смутися захарія видѣвъ, и страхъ нападе нань. речe же къ нему ангелъ. не бойся захарія, зане услышана бысть молитва твоя. и жена твоя елисавeѳь родитъ сына тебѣ, и наречeши имя ему іoаннъ. и будетъ тебѣ радость и весeліе, и мнози о рожествѣ его возрадуются. будетъ бо вeліи прeдъ господемъ. и вина и сикeра не имать пити. и духа свята исполнится еще изъ чрева матере своея. и многы отъ сыновъ ізраилевъ обратитъ ко господу богу ихъ. И той предидетъ предъ нимъ, духомъ и силою иліиною. обратити сердца отецeмъ на чада, и против ныя въ мудрости праведныхъ, уготовати господви люди совершeны. и рече захарія ко ангелу. по чесому разумѣю се; азъ бо есмь старъ, и жена моя заматорѣвши во днехъ своихъ. И отвѣщавъ ангелъ рече ему. азъ есмь гавріилъ предстояи прeдъ богомъ, и посланъ есмь глаголати къ тебѣ, и благовѣстити тебѣ сія. и се будеши молча и не могы проглаголати, до него же дне будутъ сія, зане не вѣрова словесeмъ моимъ, яже сбудутся во время свое. И бѣша людіе ждуще захарію, и чюждахуся коснящу ему въ церкови. Изшeдъ же не можаше глаголати къ нимъ. и разумѣша яко видѣніе видѣ въ церкови. и той бѣ помавая имъ, и пребываше нѣмъ. И бысть, яко исполнишася дніе службы его, иде въ домъ свой.

Зач., 3.* Посихъ же днeхъ зачатъ елисавeѳъ жена его, и таяшеся месяцъ пять глаголющи, яко тако мнѣ сотвори господь во дни, въ ня же призрѣ отяти поношeніе мое въ человецѣхъ. Въ месяцъ же шестыи, посланъ бысть ангелъ гавріилъ отъ бога, во градъ галилeйскыи, ему же имя назарeѳъ, къ дѣвѣй обручeнѣй мужеви ему же имя іосифъ, отъ дому давыдова, и имя дѣвѣй маріамъ. и вшeдъ къ нeй ангелъ, рече. радуйся обрадованная, господь съ тобою, благословeна ты въ женахъ. она же видѣвши, смутися о словеси его, и помышляше каково будетъ цѣлованіе се. И рече ангелъ ей. не бойся маріамъ, обрѣте бо благодать отъ бога. и се зачнеши во чревѣ, и родиши сына, и наречeши имя ему ісусъ. сeй будетъ вeліи, и сынъ вышняго наречeтся. и дастъ ему господь богъ престолъ давида отца его, и воцарится въ дому іаковли во вѣкы, и царствію его не будетъ конца. Речe же маріамъ ко ангелу. како будетъ се, идѣже мужа не знаю; и отвѣщавъ ангелъ, рече ей, духъ святыи найдетъ на тя, и сила вышняго осѣнитъ тя. Тѣмъ же и раждаемое свято, наречeтся сынъ божіи. И се елисавeѳь южика твоя, и та зачатъ сына въ старости своeй. и сіи месяцъ шестыи есть ей, нарицаемѣй неплоды. яко не изнеможетъ отъ бога всякъ глаголъ. Речe же маріамъ. се раба господня, буди мнѣ по глаголу твоему. и отиде отъ нея ангелъ.

Зач., 4.* Воставши же маріамъ во дни ты, иде въ горняя со тщаніемъ, во градъ іудовъ, и вниде въ домъ захаріинъ, и цѣлова елисавeѳь. И бысть яко услыша елисавeѳь цѣлованіе маріино, взыграся младeнецъ во чревѣ ея. и исполнися духа свята елисавeѳь, и возопи гласомъ вeліемъ, и рече. благословeна ты въ женахъ, и благословeнъ плодъ чрeва твоего. и откуду мнѣ се, да пріиде мати господа моего ко мнѣ; се бо яко бысть гласъ цѣлованія твоего во ушію моeю, взыграся младeнецъ радощами во чревѣ моeмъ. И блажeна вѣровавшія, яко будетъ совершeніе глаголанымъ ей отъ господа. И рече маріамъ. величитъ душа моя господа, и возрадовася духъ мой о бозѣ спасѣ моeмъ. Яко призрѣ на смирeніе рабы своея, се бо отъ нынѣ блажатъ мя вси роди. Яко сотвори мнѣ величіе силныи, и свято имя его. И милость его въ родъ и родъ на боящіимся его. Сотвори державу мышцею своeю, расточи гордыя мысли сердца ихъ. Низложи силныя съ престолъ, и вознесе смирeныя. алчущая исполни благъ, и богатящаяся отпусти тща. Воспріятъ ізраиля отрока своего, помянути милости. яко же глагола ко отецeмъ нашимъ, аврааму и сѣмени его до вѣка. Пребысть же маріамъ съ нeю яко три месяца, и возвратися въ домъ свой. Елисавeти же исполнися врeмя родити ей, и роди сына. и слышаша окрестъ живу щеи и ужикы ея, яко возвеличилъ есть господь милость свою съ нeю, и радовахуся съ нeю. И бысть во осмыи день, пріидоша обрѣзати отроча, и нарицаху е именемъ отца его захарію. и отвѣщавши мати его, рече. ни, но да наречeтся іoаннъ. и рѣша къ нeй, яко никтоже есть въ сродствѣ твоeмъ, иже нарицается именемъ тѣмъ. И помаваху отцу его, еже како бы хотѣлъ нарещи е. И испрошъ дсчицу, написа глаголя. іoаннъ будетъ имя ему. и чюждахуся вси. отверзошажеся уста его абіе, и языкъ его, и глаголаше благословя бога. И бысть на всѣхъ страхъ живу щихъ окрестъ ихъ, и во всeй странѣ іудeйстѣй повѣдаеми бѣху вси глаголи сіи. И положиша вси слышавшеи въ сердци своeмъ глаголюще, что убо отроча се будетъ; и рука господня бѣ съ нимъ. И захарія отецъ его исполнися духа свята, и пророчествова глаголя. Благословeнъ господь богъ ізраилевъ. яко посѣти, и сотвори избавлeніе людемъ своимъ. И воздвиже рогъ спасeнія намъ въ дому давыдовѣ отрока своего, яко же глагола усты святыхъ сущихъ отъ вѣка пророкъ его, спасeніе отъ врагъ нашихъ, и изъ рукы всѣхъ ненавидящихъ насъ. сотворити милость со отецы нашими, и помянути завѣтъ святыи свой. клятву ею же клятся ко аврааму отцу нашему, дати намъ безстраха изъ рукы врагъ нашихъ избавльшемся. служити ему прпдбіемъ, и правдою предъ нимъ вся дни живота нашего. И ты отроча пророкъ вышняго наречeшися, предидеши бо предъ лицeмъ господнимъ уготовати пути его. дати разумъ спасeнія людемъ его, во оставлeніе грѣхъ ихъ. милосердія ради милости бога нашего, въ нихъ же посѣти насъ востокъ свыше. просвѣтити во тмѣ и сѣни смертнѣй сѣдящая, направити ногы наша на путь миренъ. отроча же растяше и крѣпляшеся духомъ. и бѣ въ пустыняхъ, до дне явлeнія своего ко ізраилю.

Глава, 2.

Зач., 5.* Бысть же во дни ты, изыде повелѣніе отъ кeсаря августа, написати всю вселeнную. се написаніе пeрвое бысть. владущу сиріею, киринію. и идяху вси написа тися, кождо въ свой градъ. Взыде же іосифъ отъ галилeя, изъ града назарeѳа. во іудeю во градъ давыдовъ, иже нари цается виѳлеомъ, зане быти ему отъ дому и отчества давыдова, написатися съ маріею обручeною ему женою сущею непраздною. бысть же егда быста ту, исполнишася дніе родити ей. и роди сына своего пeрвенца, и повитъ его. и положи его въ яслехъ, зане не бѣ има мѣста въ обите ли. И пастыріе бѣху въ той же странѣ бдяще, и стрегуще стражду нощную о стадѣ своeмъ. и се ангелъ господень ста въ нихъ, и слава господня осія ихъ. и убояшася страхомъ вeліемъ. и рече имъ ангелъ, не бойтеся. се бо благовѣствую вамъ радость вeлію, яже будетъ всѣмъ людемъ. яко родися вамъ днeсь спасъ, иже есть христосъ господь, во градѣ давыдовѣ. и се вамъ знаменіе, обрящете младeнецъ повитъ лежащь въ яслехъ. и внезапу бысть со ангеломъ множе ство вой небесныхъ, хвалящихъ бога, и глаголющихъ. слава въ вышнихъ богу, и на земли миръ, въ человецѣхъ благоволeніе. И бысть яко отидоша отъ нихъ на небо ангели. и человецы пастыріе рѣша другъ ко другу, прeидемъ до виѳлеeма, и видимъ глаголъ сeй бывшіи, иже господь сказа намъ. И пріидоша поспѣшшеся, и обрѣтоша маріамъ же и іосифа, и младeнецъ лежащь въ яслехъ. Видѣвша же, сказаша о глаголѣ глаголаннѣмъ имъ о отрочати сeмъ. и вси слышавшеи, дивишася о глаголанныхъ отъ пастыріи къ нимъ. Маріамъ же соблюдаше вся глаголы сія, слагающи въ сердцы своeмъ.

Зач., 6.* И возвратишася пастыріе, славяще и хваляще бога о всѣхъ яже слышаша и видѣша, яко же глаголано бысть къ нимъ. И егда исполнишася осмь дніи, да обрѣжутъ его, и нарекоша имя ему ісусъ, наречeнное ангеломъ прeжде даже не зачатся во чревѣ. И егда испол нишася дніе очищeнія ею по закону моисeoву.

Зач., 7.* Вознесоста его во іерусалимъ, поставити его прeдъ господемъ, яко же есть писано въ законѣ господни, яко всякъ младeнецъ, мужеска полу, разверзая ложесна, свято господви наречeтся. И еже дати жeртву, по речeнному въ законѣ господни, два горличища, или два птенца голубина.

Зач., 8.* И се бѣ человѣкъ во іерусалимѣ, ему же имя симеонъ, и человѣкъ сeй праведенъ и благочестивъ, чая утѣхы ізраилевы, и духъ бѣ святъ въ нeмъ. и бѣ ему обѣщанно духомъ святымъ, не видѣти смерти, прeже даже не видитъ христа господня. И пріиде духомъ въ церковь. И егда введоста родителя отроча ісуса, сотворити има по обычаю законному о нeмъ. и той пріeмъ его на руку свою, и благослови бога, и рече. нынѣ отпущаеши раба твоего владыко, по глаголу твоему съ миромъ. яко видѣстѣ очи мои спасeніе твое, еже еси уготовалъ предъ лицeмъ всѣхъ людіи. свѣтъ во откровeніе языкомъ, и славу людіи твоихъ ізраиля. И бѣ іосифъ, и мати его, чюдящася о глаголемыхъ о нeмъ. И благослови я симеонъ, и рече къ маріи матери его. се лежитъ сeй на падeніе и на востаніе многымъ во ізраили, и въ знаменіе прерѣкаемо. и тебѣ же самой душу пройдетъ оружіе, яко убо да открыются отъ многъ сердцъ помышлeнія. И бѣ анна пророчица, дщи фануилева, отъ колѣна асирова. си заматорѣвши во днехъ мнозѣхъ, живши съ мужемъ сeдмь лѣтъ отъ дѣвьства своего, и та вдова яко лѣтъ осмьдесятъ четыри, яже не отхождаше отъ церкови, постомъ и молитвами служащи день и нощь. И та въ той часъ приставши, исповѣдавшеся господви, и глаголаше о нeмъ всѣмъ чающимъ избавлeнія во іерусалимѣ. И яко скончашася вся по закону господню, возвратишася въ галилeю, во градъ свой назарeѳъ. отроча же растяше и крѣпляшеся духомъ, исполняяся премудрости, и благодать божія бѣ на нeмъ. И хождаста родителя его на всяко лѣто во іерусалимъ, въ праздникъ пасхы. И егда бысть двоюнадесяте лѣту, восходящемъ имъ во іерусалимъ, по обычаю праздника, и скончавшемъ дни, и возвращающимся имъ. оста отрокъ ісусъ во іерусалимѣ, и не разумѣ іосифъ, и мати его, мнѣвша же его въ дружинѣ суща, преидоша дне путь, и искаста его въ сродницѣхъ и въ знаемыхъ. и не обрѣтша его, возвратистася во іерусалимъ взыскающа его. и бысть по тріeхъ днeхъ, обрѣтоста его въ церкови, сѣдяща посредѣ учителіи, и послушающа ихъ, и вопрашающа ихъ. Ужасахужеся вси послушающеи его, о разумѣ и о отвѣтехъ его. И видѣвша его, дивистася, и къ нему мати его рече. чадо, что сотвори нама тако; се отецъ твой и азъ боляща искаховѣ тебе. И рече къ нима. что яко искасте мене; не вѣста ли яко въ тѣхъ яже отца моего достоитъ быти ми; и та не разумѣста глагола, иже глагола има. И сниде съ нима, и пріиде въ назарeѳъ, и бѣ повинуяся има. мати же его соблюдаше вся глаголы сія въ сердци своeмъ. И ісусъ, преспѣваше премудростію и возрастомъ и благодатію отъ бога и человѣкъ.

Глава, 3.

Зач., 9. Въ пятое же надесять лѣто влдчества тивeрія кeсаря, обладающу понтійскому пилату іудeею. и четверто властствующу галилeею ироду. Филиппу же брату его четвертовластствующу и тиріею и трахонитскою страною, и лисанію, авилиніею четвертовластствующу. при архіерeи аннѣ и каіафѣ, бысть глаголъ божіи ко іoанну, захаріину сыну въ пустыни. и пріиде во всю страну іoрданскую, проповѣдая крещeніе покаянія во оставлeніе грѣховъ, яко же есть писано въ книзѣ словeсъ ісаія пророка глаголюща. гласъ вопіющаго въ пустыни. уготовайте путь господень, правы творите стезя его. всяка дeбрь исполнится, и всяка гора и холмъ смѣрится. И будутъ стропотная въ правая. и остріи въ пути гладкы. И узритъ всяка плоть спасeніе божіе. глаголаше же исходящимъ народомъ креститися отъ него. порождeнія ехиднова, кто сказа вамъ бѣжати отъ грядущаго гнѣва; сотворите убо плоды достойны покаянія, и не начинайте глаголати въ себѣ, отца имамы авраама. глаголю бо вамъ, яко можетъ богъ отъ каменія сего воздвигнути чада аврааму. уже бо и сѣкира при корени дрeва лежитъ. всяко убо дрeво не творящее плода добра, посѣкается и въ огнь вмѣтается. И вопрашаху его народи глаголюще. что убо сотворимъ; отвѣщавъ же глагола имъ. имѣяи двѣ ризѣ, да подастъ не имущему. и имѣяи брашна, тако же да творитъ. Пріидоша же и мытаре креститися отъ него, и рѣша къ нему. учителю, что сотворимъ; онъ же рече къ нимъ, ничтоже боле отъ повелѣннаго вамъ творите. Вопрашаху же его и воини глаголюще. и мы что сотворимъ; и рече къ нимъ. никогоже обидите, ни оклеветавайте. и доволни будѣте оброкы вашими. Чающемъ же людемъ, и помышляющемъ всѣмъ въ сердцыхъ своихъ о іoаннѣ, еда той есть христосъ, отвѣщаваше іoаннъ всѣмъ, глаголя. Азъ убо водою крещаю вы, грядeтъ же крѣпліи мене, ему же нѣсмь достоинъ отрѣшити ремeнь сапогу его, той вы креститъ духомъ святымъ, и огнeмъ. Ему же лопата въ руку его, и отребитъ гумно свое, и соберeтъ пшеницу въ житницу свою. плѣвы же сожжeтъ огнeмъ негасающимъ. многа же убо и ина утѣшая, благовѣствоваше людемъ.

Зач., 10.* Иродъ же четвертовластникъ обличаемъ отъ него, о иродіядѣ женѣ брата своего, и о всѣхъ яже сотвори злая иродъ. и приложи и се надъ всѣми, и затвори іoанна въ темници. Бысть же егда крестишася вси людіе. и ісусу крещьшуся и молящуся, отвeрзеся небо, и сниде духъ святыи тѣлeснымъ образомъ яко голубь нань. И гласъ съ небесе бысть глаголя. ты еси сынъ мой возлюбленныи, о тебѣ благоволихъ.

Зач., 11.* И той бѣ ісусъ, яко лѣтомъ тридесяте. начиная, сыи яко мнимъ сынъ іосифовъ, иліевъ. матѳановъ, левіинъ. мельхіинъ, іаннаевъ. іосифовъ, маттаѳіевъ. амосовъ, наумовъ. еслимовъ, наггeoвъ. мааѳовъ, маттаѳіевъ. семіевъ, іосифовъ. іудинъ, іoаннановъ. рисіевъ, зоровавeлевъ. салаѳіилевъ, ниріевъ. мелхіевъ, аддіевъ. косамовъ, елмодамовъ. ировъ, іoсіевъ. еліезeровъ, іoримовъ, матѳатовъ, левіинъ. симеоновъ, іудинъ. іосифовъ, іoанамовъ. еліакимовъ, мелеаевъ. маинановъ, маттаѳаевъ. наѳановъ, давыдовъ. іесeoвъ, овидовъ. воозовъ, салмоновъ. наассоновъ, амино давовъ. арамовъ, іoарамовъ. есромовъ, фарeсовъ. іудинъ, іаковль. ісааковъ, авраамовъ. ѳаррановъ, нахоровъ. серуховъ, рагавовъ. фалeковъ, евeровъ. салановъ, кайнановъ. арфаxадовъ, симовъ. ноевъ, ламeховъ. маѳусалевъ, еноховъ. іарeдовъ, малелeилевъ. кайнановъ, еносовъ. сиѳовъ, адамовъ. божіи.

Глава, 4.

Зач., 12. Ісусъ же исполнь духа свята возвратися отъ іoрдана, и ведяшеся духомъ въ пустыня, дніи четыридесяте искушаемъ отъ діавола. и не ястъ ничесоже во дни ты. и скончавшемся имъ, послѣди взалка. и рече ему діаволъ. аще сынъ еси божіи, рци каменеви сему да будетъ хлѣбъ. и отвѣща ісусъ къ нему глаголя. писано есть, яко не о хлѣбѣ единомъ живъ будетъ человѣкъ, но о всякомъ глаголѣ божіи. И возвeдъ его діаволъ на гору высоку, показа ему вся царствія вселeнныя, въ часѣ времeннѣ. и рече ему діаволъ. тебѣ дамъ власть сію всю и славу ихъ, яко мнѣ дана есть, и ему же аще хощу, дамъ ю. ты убо аще поклонишися предо мною, будутъ тебѣ вся. И отвѣщавъ рече ему ісусъ. иди за мною сатана. писано есть. поклонишися господу богу твоему, и тому единому послужиши. И веде его во іерусалимъ, и постави его на крилѣ церковнѣмъ, и рече ему. аще сынъ еси божіи, вeрзися отсюду долу. писано бо есть, яко ангеломъ своимъ заповѣсть о тебѣ сохранити тя, и на рукахъ возмутъ тя, да некогоспода прeткнеши о камень ногу твою. И отвѣщавъ рече ему ісусъ. яко речeно есть, не искусиши господа бога твоего. и скончавъ все искушeніе діаволъ, отиде отъ него до врeмене. И возвратися ісусъ, въ силѣ духовнѣй въ галилeю, и вѣсть изыде по всeй странѣ о нeмъ. и той учаше на сонмищихъ ихъ, славимъ всѣми.

Зач., 13.* И пріиде въ назарeѳъ, идѣже бѣ воспитанъ, и вниде по обычаю своему въ день суботныи въ сонмище, и воста чести. и даша ему книгу ісаіа пророка. и разгнувъ книгу, обрѣте мѣсто, идѣже бѣ написано. духъ господень на мнѣ, его же ради помаза мя, благовѣстити нищимъ посла мя, исцѣлити сокрушeныя сердцемъ, проповѣдати плѣнeннымъ отпущeніе, и слѣпымъ прозрѣніе, отпу стити сокрушeныя въ отраду, проповѣдати лѣто господне пріятно. И согнувъ книгу, отдавъ слузѣ, сѣде. и всѣмъ въ сонмищи очи бѣху зряще нань. И начатъ глаголати къ нимъ, яко днeсь сбысться писаніе се во ушію вашею. и вси свѣдѣтельствоваху ему.

Зач., 14.* И дивляхуся о словесѣхъ благодати, исходящихъ изъ устъ его. И глаголаху. не сeй ли есть сынъ іосифовъ; и рече къ нимъ. всяко речeте ми притчу сію, врачу исцѣ лися самъ. елика слышахомъ бывшая въ капернаумѣ, сотвори и здѣ во отчествіи своeмъ. речe же. аминь глаголю вамъ, яко ни которыи пророкъ пріятенъ есть во отчествіи своeмъ. поистинѣ же глаголю вамъ, многы вдовица бѣша во дни иліины во ізраили, егда заключися небо три лѣта, и месяца шeсть, яко бысть гладъ великъ по всeй земли, и ни къ единой ихъ посланъ бысть илія, токмо въ сарeпту сидонскую, къ женѣ вдовици. И мнози прокажeни бѣху при елисeи пророцѣ во ізраили, и ни единъ же отъ нихъ очистися, токмо нееманъ сиріанинъ. И исполнишася вси ярости въ сонмищи, слышавше сія. и воставше изгнаша его вонъ изъ града, и ведоша его до верху горы, на нeй же градъ ихъ созданъ бяше, да быша его низринули. онъ же прошeдъ посредѣ ихъ идяше.

Зач., 15.* И сниде въ капернаумъ, града галилeйска, и бѣ уча ихъ въ суботы. и ужасахуся о учeніи его, яко со властію бѣ слово его. И въ сонмищи бѣ человѣкъ, имы духъ бѣса нечиста, и возопи гласомъ вeліемъ глаголя. остави, что намъ и тебѣ, ісусе назарянине. пришeлъ еси погубити насъ; вѣмъ тя кто еси, святыи божіи. И запрѣти ему ісусъ, глаголя. премолчи, и изыди изъ него. И повeргъ его бѣсъ посредѣ, изыде изъ него, никакоже вредивъ его. И бысть ужасъ на всѣхъ, и стязахуся другъ ко другу глаголюще. что слово се; яко властію и силою велитъ нечистымъ духовомъ и исходятъ;

Зач., 16.* И исхождаше гласъ о нeмъ во всяко мѣсто страны. воставъ же изъ сонмища, вниде въ домъ симо новъ. Тeща же симонова бѣ одержима огнeмъ вeліемъ, и молиша его о нeй. и ставъ надъ нeю, запрѣти огню, и остави ю. абіе же воставши, служаше имъ. заходящу же солнцу, вси елицы имяху болящія недугы различными, привожаху ихъ къ нему. онъ же на единомъ кождо ихъ руцѣ возложъ, исцѣляше ихъ. Исхождаху же и бѣси отъ многъ, вопіюще и глаголюще, яко ты еси христосъ, сынъ божіи. И запрѣщая не дадяше имъ глаголати, яко вѣдяху христа самого суща. Бывшу же дни, изшeдъ иде въ пусто мѣсто единъ, и народъ искаху его, и пріидоша до него, и держахуся его, да не бы отшeлъ отъ нихъ. онъ же рече къ нимъ. яко и другымъ градовомъ благо вѣстити ми подобаетъ царствіе божіе, яко на се посланъ есмь. и бѣ проповѣдая на сонмищихъ галилeйскыхъ.

Глава, 5.

Зач., 17. Бысть же належащу емъ народу, да быша слышали слово божіе. И той бѣ стоя при езерѣ генисарeтстѣ, и видѣ два корабля стояща при езерѣ. Рыбаріе же отшeдше отъ нею, плакаху мрeжа. Влѣзъ же во единъ отъ кораблю иже бѣ симоновъ, моли его отъ земля отступити мало. и сѣдъ учаше искорабля народы. яко же преста глаголя, рече къ симону, поступи въ глубину, и ввeрзѣте мрeжа ваша въ ловитву. и отвѣщавъ симонъ, рече ему. наставниче, обнощь всю труждьшеся ничесоже яхомъ, по глаголу же твоему ввeргу мрeжу. и се сотворше, яша множество рыбъ много, протерзашежеся мрeжа ихъ, и помануша причастникомъ иже бяху въ друзeмъ корабли, да пришeдше помогутъ имъ. и пріидоша, и исполниша оба корабля, яко погружатися има. Видѣвъ же симонъ пeтръ, припаде къ колѣнома ісусовома, глаголя. изыди отъ мене, яко мужъ грѣшенъ есмь господи. ужасъ бо одержаше его, и вся сущая съ нимъ, о ловитвѣ рыбъ яже яша. такожде же и іакова и іoанна, сына зеведeoва, яже бѣста обѣщника симонови. и рече къ симону ісусъ, не бойся. отсeлѣ будеши человѣкы ловя. и извлeкше оба корабля на землю, оставльше вся, въ слѣдъ его идоша.

Зач., 18.* И бысть егда бѣ ісусъ во единомъ отъ градовъ, и се мужъ исполнь прокажeнія, и видѣвъ ісуса, падъ ницъ моляся ему глаголя. господи, аще хощеши, можеши мя очистити. и простeръ руку косну его, рeкъ. хощу, очистися. и абіе проказа отиде отъ него. И той заповѣда ему никомуже повѣдати, но шeдъ покажися іерeoви, и принеси о очищeніи твоeмъ, яко же повелѣ моисeй, во свѣдѣтельство имъ. прохожаше же паче слово о нeмъ, и схожахуся народи мнози слышати, и цѣлитися отъ него, отъ недугъ своихъ. той же бѣ отходя въ пустыню и моляся.

Зач., 19.* И бысть во единъ отъ дніи, и той бѣ уча, и бѣху сѣдяще фарисeе, и законоучителіе, иже бяху пришли отъ всякія вeси галилeйскія, и іудeйскія, и іерусалимскія, и сила господня бѣ исцѣляющи ихъ. И се мужіе носяще на одрѣ человѣка, иже бѣ раслабленъ, и искаху внести его и положити предъ нимъ. и не обрѣтше кудѣ внести его народа ради. возлѣзше на храмъ, сквозѣ скудeлы низвѣсиша его съ одромъ на среду предъ ісуса. и видѣвъ вѣру ихъ, рече ему. человече оставляютътися грѣси твои. и начаша помышляти книжницы и фарисeе, глаголюще. кто есть сeй, иже глаголетъ хулы; кто можетъ оставляти грѣхы, токмо единъ богъ; разумѣвъ же ісусъ помышлeнія ихъ, отвѣщавъ рече къ нимъ. что помышляете въ сердцыхъ вашихъ; что есть удобѣе рещи. оставляютътися грѣси твои. или рещи, востани и ходи; но да увѣсте, яко власть имать сынъ человеческыи на земли отпущати грѣхы, рече раслабленому. тебѣ глаголю, востани, возми одръ твой, иди въ домъ свой. и абіе воставъ предъ ними, взeмъ на нeмъ же лежаше, иде въ домъ свой, славя бога. и ужасъ пріятъ вся, и славляху бога, и исполнишася страха глаголюще, яко видѣхомъ преславная днeсь.

Зач., 20.* И посeмъ изыде, и узрѣ мытаря, именемъ левію, сѣдяща на мытници. и рече ему, иди по мнѣ. и оставль вся, воставъ, въ слѣдъ его иде. И сотвори чрежeніе вeліе левій ему въ дому своeмъ. и бѣ народъ мытарeй многъ, и инѣхъ, иже бѣху съ нимъ возлежаще. и роптаху книжницы нань, и фарисeе ко ученикомъ его глаголюще. почто съ мытари и грѣшникы ясте и піeте; и отвѣщавъ ісусъ, рече къ нимъ. не трeбуютъ здравіи врача, но болящіи. не пріидохъ призвати праведныхъ, но грѣшныя въ покаяніе.

Зач., 21.* Они же рѣша къ нему. почто ученицы іoаннови постятся часто, и молитвы творятъ, тако же и фарисeй стіи, а твои ядятъ и піютъ; онъ же рече къ нимъ. еда можете сыны брачныя дондеже женихъ съ ними есть, сотворити поститися; пріидутъ же дніе, егда отятъ будетъ отъ нихъ женихъ, и тогда постятся въ ты дни. Глаголаше же и притчу къ нимъ. яко никтоже приставлeнія ризы новы приставляетъ на ризу вeтху. аще ли же, ни. и новую раздерeтъ, и вeтсѣй не согласуетъ еже отъ новаго. И никтоже вливаетъ вина нова въ мѣхы вeтхы, аще ли же ни, расторгнетъ новое вино мѣхы, и само изліeтся, и мѣси погибнутъ, но вино новое въ мѣхы новы вливати, и обое соблюдeтся. и никтоже пивъ вeтхое, абіе хощетъ новому. глаголетъ бо, вeтхое лучше есть.

Глава, 6.

Зач., 22. Бысть же въ суботу второпeрвую, ити ему сквозѣ сѣянія, и восторгаху ученицы его класы, и ядяху стирающе руками. Нѣціи же отъ фарисей рѣша имъ. что творите, его же не достоитъ творити въ суботы; и отвѣщавъ ісусъ, рече къ нимъ. ни ли сего чли есте, еже сотвори давидъ, егда взалкася самъ, и иже съ нимъ сущіи, како вниде въ домъ божіи, и хлѣбы предложeнія взeмъ, и ястъ, и дастъ и сущимъ съ нимъ, ихъ же не достояше ясти, токмо единѣмъ іерeoмъ; и глаголаше имъ, яко господь есть сынъ человеческіи и суботѣ. Бысть же и въ другую суботу, внити ему въ сонмище, и учити. И бѣ ту человѣкъ, и рука ему десная бѣ суха. назираху же книжницы и фарисeе, аще въ суботу исцѣлитъ, да обрящутъ рѣчь нань. онъ же вѣдяше помышлeнія ихъ, и рече человѣку имущему суху руку. востани, и стани посредѣ. онъ же воставъ, ста. Речe же ісусъ къ нимъ. вопрошу вы, что достоитъ въ суботы, добро творити, или зло творити, душу спасти или погубити; и возрѣвъ на вся ихъ, рече ему. простри руку твою. онъ же сотвори тако. и утвердися рука его здрава яко другая. они же исполнишася безумія, и глаголаху другъ ко другу, что быша сотворили ісусови.

Зач., 23.* Бысть же во дни ты, изыде въ гору помолитися, и бѣ обнощь въ молитвѣ божіи. И егда бысть день, призва ученикы своя. и избра отъ нихъ дванадесяте, ихъ же и апостолы нарече. симона, его же именова петра, и андрeя брата его. іакова, и іoанна. филиппа, и варѳоломeя. матѳeя, и ѳому. іакова алѳeoва, и симона нарицаемаго зилота. іуду іаковля, и іуду искаріотскаго, иже и бысть предатель.

Зач., 24.* И сшeдъ съ ними ста на мѣстѣ равнѣ, и народъ ученикъ его, и множество много людіи отъ всея іюдeя, и іерусалима, и поморія тирска и сидонска, иже пріидоша послушати его, и исцѣлитися отъ недугъ своихъ, страждущеи отъ духъ нечистыхъ, и исцѣляхуся. и вeсь народъ искаше прикасатися емъ, яко сила отъ него исхождаше и исцѣляше вся. И той возвeдъ очи свои на ученикы своя, глаголаше. Блажeни нищіи, яко ваше есть царствіе божіе. Блажeни алчущеи нынѣ, яко насытитеся. Блажeни плачущеи нынѣ, яко восмѣeтеся. Блажeни будете егда возненавидятъ васъ человецы. и егда разлучатъ вы, и поносятъ, и пронесутъ имя ваше яко зло, сына человеческаго ради. возрадуйтеся въ той день и взыграйте. се бо мзда ваша многа на небеси. По симъ бо творяху пророкомъ отецы ихъ.

Зач., 25.* Обаче горе вамъ богатымъ, яко отстоите утѣшeнія вашего. Горе вамъ насыщeніи нынѣ, яко взалчете. Горе вамъ смѣющимся нынѣ, яко возрыдаете и восплачете. Горе егда добрѣ рекутъ вамъ вси человецы. По симъ бо творяху лжепророкомъ отецы ихъ. Но вамъ глаголю слышащимъ, любите врагы ваша. добро творите ненавидящимъ васъ. благословите кленущая вы, молитеся за творящихъ вамъ обиду. Біющему тя въ ланиту, подаждь и другую. и отъ взимающаго ти ризу, и срачицу не возбрани. всякому же просящему у тебе, дай. и отъ взимающаго твоя, не истязай.

Зач., 26.* И яко же хощете да творятъ вамъ человецы, и вы творите имъ такожде. и аще любите любящая вы, кая вамъ благодать есть; ибо и грѣшницы любящая ихъ любятъ. и аще благотворите благотворящимъ вамъ, кая вамъ благодать есть; ибо и грѣшницы тожде творятъ. И аще взаимъ даeте отъ нихъ же чаете воспріяти, кая вамъ благодать есть; ибо и грѣшницы грѣшникомъ взаимъ даваютъ, да воспріимутъ равная. обаче любите врагы ваша, и благотворите. и взаимъ дайте, ничесоже чающе, и будетъ мзда ваша многа, и будете сынове вышняго, яко той благъ есть, на безблагодатныя и злыя. будѣте убо милосeрди, яко же и отецъ вашъ милосердъ есть.

Зач., 27.* Не судите, и не судятъ вамъ. и не осужайте, да не осужeни будете. отпущайте, и отпустятъ вамъ. дайте, и дастся вамъ. мѣру добру наткану и потрусну и преливающуся, дадутъ на лоно ваше. тою бо мѣрою, ею же мѣрите, возмѣрится вамъ. Речe же притчу имъ. еда можетъ слѣпeцъ слѣпца водити; не оба ли въ яму впадeтася; нѣсть ученикъ надъ учителемъ своимъ. совершeнъ же всякъ будетъ, яко же учитель его. Что же видиши сучeцъ, иже есть въ очеси брата твоего, бервна же еже есть въ очеси твоeмъ не чуеши; или како можеши рещи брату твоему. брате остави, да изму сучeцъ, иже есть въ очеси твоeмъ, самъ сущаго въ очеси своeмъ бервна не видя; лицемѣре, изми пeрвѣе бервно изъ очесе твоего, и тогда прозриши изяти сучeцъ изъ очесе брата твоего. Нѣсть бо дрeво добро, творя плода зла. ниже дрeво зло, творя плода добра. всяко бо дрeво отъ плода своего познается. Не отъ тeрнія бо чeшутъ смоквы, ни отъ купины емлютъ гроздія. Благіи человѣкъ отъ благаго сокровища сердца своего износитъ благое. И злыи человѣкъ отъ злаго сокровища сердца своего износитъ злое. отъ избытка бо сердца, глаголютъ уста его.

Зач., 28.* Что же мя зовeте, господи господи, и не творите яже глаголю; всякъ грядыи ко мнѣ, и слышаи словеса моя, и творя я, скажу вамъ кому есть подобенъ. подобенъ есть человѣку зиждущу храмину, иже ископа и углуби, и положи основаніе на камени. Наводнeнію же бывшу, припаде рѣка храминѣ той, и неможе поколѣбати ея. основана бо бѣ на камени. Слышавыи же, и не сотворивыи подобенъ есть человѣку создавшу храмину на земли безъ основанія, ей же припаде рѣка, и абіе падeся. и бысть разрушeніе храмины тоя вeліе.

Глава, 7.

Егда же сконча вся глаголы своя въ слухы людемъ,

Зач., 29.* Вниде въ капернаумъ. Сотнику же нѣкоему рабъ боля злѣ хотяше умрети, иже бѣ ему чeстенъ. Слышавъ же о ісусѣ, посла къ нему старца іюдeйскыя, моля его, яко да пришeдъ спасeтъ раба его. они же пришeдше ко ісусови, моляху его тощно, глаголюще. яко достоинъ есть, еже аще даси ему, любитъ бо языкъ нашъ, и сонмище той созда намъ. ісусъ же идяше съ ними. Ещe же ему не далeче сущу отъ храмины, посла къ нему сотникъ другы, глаголя ему. господи не движися. нѣсмь бо достоинъ, да подъ кровъ мой внидеши. тѣмъ же ни себе достойна сотворихъ пріити къ тебѣ. но рци слово, и исцѣлѣетъ отрокъ мой. ибо и азъ человѣкъ есмь подъ владыкою учинeнъ, имѣю подъ собою воины, и глаголю сему, иди, и идетъ. и другому пріиди, и пріидетъ. и рабу моему, сотвори се, и сотворитъ. Слышавъ же сія ісусъ, чюдися ему. и обращься идущему по нeмъ народу, рече. глаголю вамъ, ни во ізраили толикы вѣры обрѣтохъ. и возвращшеся посланіи, обрѣтоша болящаго раба исцѣлѣвша.

Зач., 30.* И бысть посeмъ, идяше во градъ, нарицаемый наинъ, и съ нимъ идяху ученицы его мнози, и народъ многъ. Яко же приближися ко вратомъ града. и се изношаху умeрша, сына единородна матери своeй. и та бѣ вдова, и народъ отъ града многъ съ нeю. И видѣвъ ю господь, милосердова о нeй, и рече ей, не плачи. И приступль коснуся въ одръ. носящіи же сташа. и рече, юноше, тебѣ глаголю, востани. и сѣде мертвыи, и начатъ глаголати, и дастъ его матери своeй. Пріятъ же страхъ вся, и славляху бога глаголюще. яко пророкъ вeліи воста въ насъ. и яко посѣти богъ людіи своихъ.

Зач., 31.* И изыде слово се по всeй іюдeи о нeмъ, и по всeй странѣ. И возвѣстиша іoанну ученицы его о всѣхъ сихъ. и призвавъ два нѣкая отъ ученикъ своихъ іoаннъ, посла ко ісусу глаголя. ты ли еси грядыи, или иного чаемъ; пришeдша же къ нему мужа рѣста. іoаннъ креститель посла насъ къ тебѣ глаголя. ты ли еси грядыи, или иного чаемъ; въ той же часъ исцѣли многы отъ недугъ и ранъ, и духъ злыхъ, и многымъ слѣпымъ дарова прозрѣніе. И отвѣщавъ ісусъ рече има. шeдша возвѣстита іoанну, яже видѣста и слышаста. яко слѣпіи прозираютъ, хроміи ходятъ, прокажeніи очищаются, глусіи слышатъ, мертвіи востаютъ, нищіи благовѣствуютъ. и блажeнъ есть иже аще не соблазнится о мнѣ. отшeдшама же ученикома іoанновома. начатъ глаголати къ народомъ о іoаннѣ. чесо изыдосте въ пустыню видѣти; трость ли вѣтромъ колѣблемъ; но чесо изыдосте видѣти; человѣка ли въ мягки ризы одѣяна; се иже въ одeжи славнѣй, и пищи сущей, въ царствіи суть. но чесо изыдосте видѣти, пророка ли; ей глаголю вамъ, и лише пророка. Сeй бо есть, о нeмъ же писано есть. Се азъ послю ангела моего предъ лицeмъ твоимъ, иже устроитъ путь твой предъ тобою. Глаголю бо вамъ, боліи въ рожeныхъ женами пророкъ іoанна крестителя никтоже есть. мніи же, въ царствіи божіи боліи его есть. И вси людіе слышавше, и мытаріе, оправдиша бога, крeщьшеся крещeніемъ іoанновомъ. фарисeе же и законницы совѣтъ божіи отвергоша въ себѣ, не крещьшеся отъ него. речe же господь.

Зач., 32.* Кому убо уподоблю человѣкы рода сего. и кому суть подобни; подобни суть отрочищемъ сѣдящимъ на торжищыхъ, и приглашающимъ другъ друга, и глаголющимъ. пискахомъ вамъ, и не плясасте. рыдахомъ вамъ, и не плакасте. Пріиде бо іoаннъ креститель, ни хлѣба яды, ни вина пія, и глаголете, бѣсъ имать. Пріиде сынъ человеческіи яды и пія, и глаголете, се человѣкъ ядца и винопійца, другъ мытарeмъ и грѣш никомъ. и оправдися премудрость отъ чадъ своихъ всѣхъ.

Зач., 33.* Моляше же его нѣкіи отъ фарисей, да бы ялъ съ нимъ. И вшeдъ въ домъ фарисeoвъ, возлеже. И се жена во градѣ яже бѣ грѣшница, и увѣдѣвши яко возлежитъ въ храминѣ фарисeoвѣ, принeсши алавастръ мира, и ставши при ногу его созади, плачущися начатъ умывати нозѣ его слезами, и власы главы своея отираше, и облобызаше нозѣ его, и мазаше миромъ. Видѣвъ же фарисeй возвавыи его, рече въ себѣ глаголя. сeй аще бы былъ пророкъ, вѣдѣлъ бы кто и какова жена прикасается емъ, яко грѣшница есть. И отвѣщавъ ісусъ, рече къ нему. симоне, имамъ ти нѣчто рещи. онъ же рече, учителю рци. И рече. два должника бѣста заимодавцу нѣкоему. единъ бѣ долженъ пятіюсотъ динаріи, другіи же пятіюдeсять. не имущема же воздати, обѣма отда. которыи убо ею рцы паче возлюбитъ его; отвѣщавъ же симонъ, рече. мню яко ему же вяще отда. онъ же рече ему, право судилъ еси. И обращся къ женѣ, рече симонови. видиши ли сію жену; внидохъ въ домъ твой, воды на нозѣ мои не дастъ. сія же слезами облія ми нозѣ, и власы главы своея отры. лобзанія ми не дастъ, сія же отнeли же внидохъ, непреста облобызающи ми нозѣ. масломъ главы моея не помаза, сія же миромъ помаза ми нозѣ. его же ради глаголю ти, отпущаются грѣси ея мнози, яко возлюби много. а ему же мало оставляется, мeнше любитъ. речe же ей, отпущаются тебѣ грѣси. И начаша возлежащеи съ нимъ глаголати въ себѣ. кто сeй есть, иже и грѣхы отпущаетъ; речe же къ женѣ, вѣра твоя спасе тя, иди въ миръ.

Глава, 8.

Зач., 34. И бысть посeмъ, и той прохожаше сквозѣ грады и вeси, проповѣдуя и благовѣствуя царствіе божіе, и оба надесяте съ нимъ. и жeны нѣкыя, иже бѣху исцѣлeны отъ духовъ злыхъ и недугъ. марія нарицаемая магосподалыни, изъ нея же бѣсовъ сeдмь изыде, и іoанна, жена хузаня приставника иродова, и сусанна, и ины многы, яже служаху ему отъ имѣніи своихъ. Разумѣвающу же народу многу. и отъ всѣхъ градовъ грядущимъ къ нему, рече притчу.

Зач., 35.* Изыде сѣяи сѣяти сѣмене своего. и егда сѣяше, ово паде при пути, и попрано бысть, и птица небесныя позобаша е. а другое паде на камени, и прозябъ усше, зане не имяше влаги. и другое паде посредѣ тeрнія, и возрастъ тeрніе, и подави е. другое же паде на земли блазѣ, и прозябъ сотвори плодъ сторицею. сія глаголя возгласи. имѣяи уши слышати, да слышитъ. Вопрашаху же его ученицы его, глаголюще. что есть притча сія; онъ же рече, вамъ есть дано вѣдати тайны царствія божія. прочимъ же въ притчахъ, да видяще, не видятъ. и слышаще, не разумѣютъ. Есть же сія притча. сѣмя есть слово божіе. а иже при пути, суть слышащеи. потомъ же приходитъ діаволъ, и взeмлетъ слово отъ сердца ихъ, да не вѣровавше, спасутся. а иже на камени, иже егда услышатъ, съ радостію пріeмлютъ слово. и сіи корене не имутъ. иже во время вѣруютъ, и во время напасти отпадаютъ. а иже въ тeрніи падшее, сіи суть слышавшеи, и отъ печали и богатства и сластьми житeйскими ходяще подавляются, и не совершаютъ плода. а иже на добрѣй земли, сіи суть, иже добрымъ сердцемъ и благомъ слышавше слово, держатъ, и плодъ творятъ въ терпѣніи. Сія глаголя возгласи. имѣяи уши слышати, да слышитъ.

Зач., 36.* Никтоже убо свѣтилника вжeгъ, покрываетъ его сосудомъ, или подъ одръ подлагаетъ, но на свѣщникъ возлагаетъ, да входящеи видятъ свѣтъ. нѣсть бо тайно, еже не явлeно будетъ. ниже утаeно, еже не познается, и въ явлeніе пріидетъ. Блюдѣте убо како слышите. иже бо имать, дасться ему. и иже аще не имать, и еже мнится имѣя, возмется отъ него. Пріидоша же къ нему мати и братія его, и не можаху бесѣдовати къ нему народа ради. и возвѣстиша ему глаголюще. мати твоя и братія твоя внѣ стоятъ, видѣти тя хотяще. онъ же отвѣщавъ рече къ нимъ. мати моя и братія моя сіи суть, слышащеи слово божіе, и творяще е.

Зач., 37.* И бысть во единъ отъ дніи, и той влѣзе въ корабль, и ученицы его, и рече къ нимъ. прeидемъ на онъ полъ езера, и поидоша. идущимъ же имъ, успе. и сниде буря вѣтреная въ езеро, и скончавахуся и въ бѣдѣ бѣху. и приступльше воздвигоша его, глаголюще. наставниче, наставниче, погыбаемъ. онъ же воставъ запрѣти вѣтру, и волнeнію водному. и улегоста, и бысть тишина. Речe же имъ. гдѣ есть вѣра ваша; убоявшежеся, чюдишася, глаголюще другъ ко другу. кто убо сeй есть, яко и вѣтромъ повелѣваетъ, и водѣ, и послушаютъ его;

Зач., 38.* И преидоша въ страну гадаринску, яже есть обонъ полъ галилeя. изшeдшу же ему на землю, срѣте его мужъ нѣкіи отъ града, иже имяше бѣсы отъ лѣтъ многыхъ, и въ ризу не облачашеся, и въ храмѣ не живяше, но во гробѣхъ. Узрѣвъ же ісуса, и возопивъ припаде къ нему, и гласомъ вeліемъ рече. что мнѣ и тебѣ ісусе сыне бога вышняго; молютися, не мучи мене. Повелѣ убо духу нечистому, изыти отъ человѣка, отъ многъ бо лѣтъ восхищаше его, и вязаху его южы желѣзны, и путы стрегуще его, и растерзая юзы, гонимъ бываше бѣсомъ сквозѣ пустыня. Вопроси же его ісусъ глаголя. что ти есть имя; онъ же рече, легеонъ. яко бѣси мнози внидоша вонь. и моляху его, да не повелитъ имъ въ бeздну ити. Бѣ же ту стадо свиніи много, пасомо въ горѣ, и моляху его, да повелитъ имъ въ ты внити. и повелѣ имъ. изшeдше же бѣси отъ человѣка, внидоша въ свинія. и устремися стадо по брегу въ езеро, и истопе. Видѣвше же пасущіи бывшее, бѣжаша, и возвѣстиша во градѣ и въ сeлѣхъ. Изыдоша же видѣти бывшее, и пріидоша ко ісусови, и обрѣтоша человѣка сѣдяща, изъ него же бѣси изыдоша, оболчeна и смысляща, при ногу ісусову, и убояшася. Возвѣстиша же имъ и видѣвшеи, како спасeся бѣсновавыи. И моли его вeсь народъ страны гадаринскыя, отити отъ нихъ, яко страхомъ вeліемъ одержими бѣху. онъ же влѣзъ въ корабль, возвратися. Моляшежеся ему мужъ, изъ него же изыдоша бѣси, да бы съ нимъ былъ. отпусти же его ісусъ, глаголя. возвратися въ домъ свой. и повѣдай, елика ти сотвори богъ. И иде по всему граду проповѣдая, елика сотвори ему ісусъ.

Зач., 39.* Бысть же егда возвратися ісусъ, пріятъ его народъ. бѣху бо вси чающе его. И се пріиде мужъ, ему же имя іаиръ, и той князь сонмищу бѣ, и падъ при ногу ісусову, моляше его внити въ домъ свой. яко дщи единородна бѣ ему, яко лѣтъ двоенадесяте, и та умираше. Егда же идяше, народи угнѣтаху его. И жена, сущи въ точeніи крове отъ двоюнадесяте лѣту, яже врачeмъ издавши все имѣніе, и не возможе ни отъ единого исцѣлѣти. и приступльши созади коснуся края ризъ его. и абіе ста токъ крове ея. И рече ісусъ, кто есть коснувыися мнѣ; отмѣтающимжеся всѣмъ. рече пeтръ, и иже съ нимъ. наставниче, народи одержатъ тя и гнетутъ, и глаголеши кто есть коснувыися мнѣ; ісусъ же рече, прикоснуся мнѣ нѣкто. азъ бо чюхъ силу изшeдшую изъ мене. Видѣвши же жена яко не утаися, трепeщущи пріиде, и падши предъ нимъ, за нюже вину прикоснуся ему, повѣда ему предъ всѣми людми, и яко исцѣлѣ абіе. онъ же рече ей, дерзай дщи, вѣра твоя спасе тя, иди въ миръ. Еще ему глаголющу, пріиде нѣкто отъ архисинагога, глаголя ему, яко умре дщи твоя, не движи учителя. Ісусъ же слышавъ, отвѣща ему глаголя. не бойся, токмо вѣруй, и спасeна будетъ. Пришeдъ же въ домъ, не остави ни единого внити, токмо петра и іoанна и іакова, и отца отроковица и матере. Плакахужеся вси, и рыдаху ея. онъ же рече, не плачитеся, не умре бо, но спитъ. И ругахуся ему, вѣдяще яко умре. онъ же изгнавъ вонъ всѣхъ, и емъ за руку ея, возгласи глаголя. отроковице востани. И возвратися духъ ея, и воскрeсе абіе. и повелѣ дати ей ясти. и дивистася родителя ея. онъ же повелѣ има, никомуже повѣдати бывшее.

Глава, 9.

Зач., 40. Созвавъ же оба надесяте, дастъ имъ силу и власть на вся бѣсы, и недугы цѣлити. и посла ихъ пропо вѣдати царствіе божіе, и исцѣлити болящая. И рече къ нимъ, ничесоже возмѣте на путь, ни жезла, ни пиры, ни хлѣба, ни сребра. ни по двѣма ризома имѣти. И вонь же домъ внидете, ту пребывайте, и оттуду исходите. И елицы аще не пріeмлютъ васъ, исходяще отъ града того, и прахъ отъ ногъ вашихъ, оттрясѣте, во свѣдѣтельство на ня. Исходяще же прохожаху сквозѣ вeси благовѣствующе, и исцѣляюще всюду.

Зач., 41.* Слышавъ же иродъ четвертовластникъ бываю щая отъ него вся, и недоумѣвашеся, зане глаголемо бѣ отъ нѣкыхъ, яко іoаннъ воста отъ мертвыхъ. отъ инѣхъ же, яко илія явися. отъ другыхъ же, яко пророкъ единъ отъ дрeвнихъ воскресе. И рече иродъ. іoанна азъ усѣкнухъ. кто же есть сeй, о нeмъ же азъ слышу таковая; и искаше видѣти его. И возвращшеся апостоли, повѣдаша ему елика сотвориша. И поимъ ихъ, отиде единъ на мѣсто пусто града нарицаемаго виѳсаида. Народи же разумѣвше, по нeмъ идоша. и пріeмъ ихъ, глаголаше имъ о царствіи божіи. и трeбующая исцѣлeнія цѣляше. день же начатъ прекланятися.

Зач., 42.* Приступльше же оба надесяте, рекоша ему. отпусти народъ, да шeдше въ окрeстныя вeси и сeла, витаютъ, и обрящутъ брашно, яко здѣ въ пустѣ мѣстѣ есмы. Речe же къ нимъ, дадите имъ вы ясти. они же рѣша, нѣсть у насъ вяще, токмо пять хлѣбъ, и рыбѣ двѣ. аще убо не шeдше мы купимъ во вся люди сія брашна. бѣху бо мужіи яко пять тысущь. Речe же ко ученикомъ своимъ, посадите ихъ на купы по пятидесятъ. и сотвориша тако, и посадиша ихъ вся. Пріимъ же пять хлѣбъ и обѣ рыбѣ, возрѣвъ на небо, благослови ихъ, и сломи, и даяше ученикомъ, предложити народу. и ядоша и насытишася вси. и взяша избывшая имъ укрухы, коша дванадесяте.

Зач., 43.* И бысть егда моляшеся единъ, съ нимъ бѣху ученицы. И вопроси ихъ глаголя. кого мя глаголютъ народи быти; они же отвѣщавше, рѣша. іoанна крестителя. иніи же, илію. друзіи же, яко пророкъ нѣкіи отъ дрeвнихъ воскресе. Речe же имъ. вы же кого мя глаголете быти; отвѣщавъ же пeтръ, рече. христа божія. онъ же запрѣщь имъ, повелѣ никомуже глаголати сего, рeкъ, яко подобаетъ сыну человеческому много пострадати, и искушeну быти отъ старецъ, и архіерей и книжникъ, и убіeну быти, и трeтіи день востати.

Зач., 44.* Глаголаше же ко всѣмъ. аще кто хощетъ по мнѣ ити, да отвeржется себе, и возметъ крестъ свой на кіиждо день, и послѣдуетъ ми. Иже бо аще хощетъ душу свою спасти, погубитъ ю. иже бо погубитъ душу свою мене ради, сeй спасeтъ ю. Что бо пользуетъ человѣкъ, пріобрѣтъ миръ вeсь, себe же погубивъ, или отщетивъ; иже бо аще посты дится мене, и моихъ словeсъ, сего сынъ человеческіи постыдится, егда пріидетъ въ славѣ своeй, и отчей, и святыхъ ангелъ. Глаголю же вамъ воистину, суть нѣціи отъ здѣ стоящихъ, иже не имутъ вкусити смерти, дондеже видятъ царствіе божіе.

Зач., 45.* Бысть же по словесѣхъ сихъ яко дніи осмь. И поeмъ петра, и іoанна, и іакова, взыде на гору помолитися. и бысть егда моляшеся, видѣніе лица его ино, и одѣяніе его бѣло блистаяся. И се мужа два съ нимъ глаголюща, яже бѣста моисeй и илія, явльшася въ славѣ. глаголаста же исходъ его, иже хотяше скончати во іерусалимѣ. Пeтръ же и сущая съ нимъ бѣху отягчeни сномъ. Убуждьшежеся видѣша славу его, и оба мужа стояща съ нимъ. И бысть егда разлучистася отъ него, рече пeтръ ко ісусу, наставниче, добро есть намъ здѣ быти. и сотворимъ сѣни три, едину тебѣ, и едину моисeoви, и едину иліи. не вѣды еже глаголаше. се же ему глаголющу, бысть облакъ свѣтелъ и осѣни ихъ. убояшажеся вшeдшемъ имъ въ облакъ, и гласъ бысть изъ облака, глаголя. сeй есть сынъ мой возлюбленыи, того послушайте. и егда бысть гласъ, обрѣтеся ісусъ единъ. и тіи умолчаша, и никомуже возвѣстиша въ ты дни ничесоже отъ тѣхъ яже видѣша.

Зач., 46.* Бысть же въ прочіи день, съшeдшемъ имъ съ горы, срѣте его народъ многъ. и се мужъ изъ народа возопи глаголя. учителю, молютися, призри на сына моего, яко единороденъ ми есть, и се духъ емлетъ его, и внезапу вопіeтъ, и пружается съ пѣнами, и едва отходитъ отъ него сокрушая его. и молихся ученикомъ твоимъ, да ижденутъ его, и не возмогоша. отвѣщавъ же ісусъ, рече. о роде невѣрный и развращeнъ, доколѣ буду въ васъ, и терплю вы; приведи ми сына твоего сѣмо. ещe же грядущу ему, повeрже его бѣсъ, и сотрясе. запрѣти же ісусъ духови нечистому, и исцѣли отрока, и вдастъ его отцу его. дивляхужеся вси о величіи божіи.

Зач., 47.* Всѣмъ же чудящемся о всѣхъ яже творяше ісусъ, рече ко ученикомъ своимъ. вложите вы во уши ваши словеса сія. сынъ бо человеческіи имать предатися въ руцѣ человечестѣ. они же не разумѣша глагола сего, бѣ бо прикровeнъ отъ нихъ, да не ощутятъ его. и бояхуся вопросити его о глаголѣ сeмъ. Вниде же помышлeніе въ нихъ, кто ихъ вящшіи бы былъ. Ісусъ же вѣды помышлeніе сердца ихъ, пріeмъ отроча, постави е у себе, и рече имъ. иже аще пріиметъ отроча се во имя мое, мене пріeмлетъ. и иже аще мене пріeмлетъ, пріeмлетъ пославшаго мя. иже бо мeншіи есть въ васъ, сeй есть великъ.

Зач., 48.* Отвѣщавъ же іoаннъ, рече, наставниче, видѣ хомъ нѣкоего о имени твоeмъ изгоняща бѣсы, и возбранихомъ ему, яко въ слѣдъ не ходитъ съ нами. И рече къ нему ісусъ, не браните. иже бо нѣсть на вы, по васъ есть.

Зач.* Бысть же егда скончавахуся дніе восхожeнію его, и той утверди лице свое ити во іерусалимъ. и посла вѣстникы предъ лицeмъ своимъ. и изшeдше внидоша въ вeсь самарянску, яко да уготовятъ ему. и не пріяша его, яко лице его бѣ гряды во іерусалимъ. Видѣвша же ученика его, іаковъ и іoаннъ, рѣста. господи, хощеши ли речeвѣ да огнь снидетъ съ небесе, и потребитъ ихъ, яко же илія сотвори; обращьжеся ісусъ запрѣти има, и рече. не вѣста коего духа еста вы. сынъ бо человеческыи не пріиде душъ человеческыхъ погубити, но спасти. и идоша во ину вeсь.

Зач., 49.* Бысть же идущемъ имъ по пути, рече нѣкіи къ нему, иду по тебѣ ямо же аще идеши господи. И рече ему ісусъ. лиси язвины имуть, и птица небесныя гнѣзда, сынъ же человеческіи не имать гдѣ главу подклонити. Речe же къ другому. ходи въ слѣдъ мене. онъ же рече, господи, повели ми шeдше прeжде погребсти отца моего. Речe же ему ісусъ. остави мертвыя погребсти своя мертвеца, ты же шeдъ возвѣщай царствіе божіе. Речe же и другіи. иду по тебѣ господи. прeжде же повели ми отвѣщатимися, иже суть въ дому моeмъ. Речe же къ нему ісусъ. никтоже возложъ руку свою на рало, и зря вспять, управленъ есть въ царствіи божіи.

Глава, 10.

Зач., 50. Посихъ же яви господь и инѣхъ сeдмьдесятъ, и посла ихъ по двѣма предъ лицeмъ своимъ, во всякъ градъ и мѣсто, ямо же хотяше самъ ити. Глаголаше же къ нимъ. жатва убо многа, дѣлателіи же мало. молитеся убо господину жатвѣ, да изведeтъ дѣлателя на жатву свою. Идѣте, се азъ посылаю вы яко агньца, посредѣ волковъ. Не носите влагалища, ни пиры, ни сапоги. и никогоже на пути цѣлуйте. Вонь же аще домъ внидете, пeрвѣе глаголите, миръ дому сему. и аще убо будетъ ту сынъ мира, почіетъ на нeмъ миръ вашъ. аще ли же, ни, къ вамъ возвратится. Въ томъ же дому пребывайте, ядуще и піюще яже суть у нихъ. достоинъ бо есть дѣлатель мзды своея. Не преходите изъ дому въ домъ. И вонь же аще градъ входите, и пріeмлютъ вы, ядите предлагаемая вамъ, и исцѣлите недужныя иже суть въ нeмъ, и глаголите имъ. приближися на вы царствіе божіе. Вонь же аще градъ входите, и не пріeмлютъ васъ, изшeдше на распутія его рцѣте, и прахъ прилѣпшіи насъ отъ града вашего оттрясаемъ вамъ. обаче се вѣдите, яко приближися на вы царствіе божіе. Глаголю вамъ, яко содомляномъ въ день той отраднѣе будетъ, нeже граду тому. Горе тебѣ хоразинъ. горе тебѣ виѳсаида. яко аще въ тирѣ и сидонѣ быша силы были бывшая въ ваю, дрeвле убо во врeтищи и пeпелѣ сѣдяще покаялися быша. обаче тиру и сидону отраднѣе будетъ на судѣ, нeже вама. И ты капернауме, иже до небесъ вознесыися, до ада низведeшися.

Зач., 51.* Слушаяи васъ, мене слушаетъ. и отмѣтаяися васъ, мене отмѣтается. отмѣтаяижеся мене, отмѣтается пославшаго мя. Возвратишажеся сeдмьдесятъ съ радостію глаголюще, господи, и бѣси повинуются намъ о имени твоeмъ. Речe же имъ. видѣхъ сатану яко молнію съ небесе спадша.

Зач.* Се даю вамъ власть наступати на змію и на скорпію, и на всю силу вражію. ничесоже васъ вредитъ. обаче о сeмъ не радуйтеся, яко дуси вамъ повинуются. радуйте жеся яко имена ваша написана суть на небесѣхъ. Въ той часъ возрадовася духомъ ісусъ, и рече. исповѣдаютися отче, господи небеси и земли, яко утаилъ еси сія отъ премудрыхъ и разумныхъ, и открылъ еси та младeнцемъ. ей отче, яко тако бысть благоволeніе предъ тобою.

Зач., 52.* И обращся ко ученикомъ, рече. вся мнѣ предана быша отъ отца моего. и никтоже вѣсть кто есть сынъ, токмо отецъ. и кто есть отецъ, токмо сынъ. и ему же аще хощетъ сынъ открыти. и обращся ко ученикомъ единъ рече. Блажeнѣ очи видящеи яже видите. глаголю бо вамъ, яко мнози пророцы и царіе восхотѣша видѣти, яже вы видите, и не видѣша. и слышати, яже слышите, и не слышаша.

Зач., 53.* И се законникъ нѣкіи воста, искушая его и глаголя. учителю, что сотворивъ животъ вѣчныи наслѣдую; онъ же рече къ нему. въ законѣ что писано есть; како чтeши; онъ же отвѣщавъ рече. возлюбиши господа бога твоего отъ всего сердца твоего, и отъ всея душа твоея, и всeю крѣпостію твоeю, и всѣмъ помышлeніемъ твоимъ. и ближняго своего яко самъ себе. Речe же ему. право отвѣща, се сотвори, и живъ будеши. онъ же хотя оправдитися самъ, рече ко ісусу. и кто есть ближніи мой; отвѣщавъ же ісусъ, рече. Человѣкъ нѣкіи схождаше отъ іерусалима во іерихонъ, и въ разбойникы впаде, иже совлeкше его, и язвы возложивше отидоша, оставльше елѣ жива суща. по случаю же священникъ нѣкіи схождаше путeмъ тѣмъ, и видѣвъ его, мимо иде. Такожде же и левитъ бывъ на томъ мѣстѣ, пришeдъ и видѣвъ, мимо иде. Самарянинъ же нѣкто грядыи пріиде надъ него, и видѣвъ его милосердова. и приступль обяза струпы его, возливая масло и вино. всадивъ же его на свой скотъ, приведе его въ гостинницу, и прилежа емъ. И на утрія изшeдъ, изeмъ два срeбреника дастъ гостиннику. и рече ему, прилежи емъ, и еже аще пріиждивeши, азъ егда возвращуся воздамъ ти. Кто убо отъ тѣхъ тріeхъ ближніи мнитътися быти впадшему въ разбойникы; онъ же рече, сотворивыи милость съ нимъ. Речe же ему ісусъ. иди и ты твори такожде.

Зач., 54.* Бысть же ходящемъ имъ, и самъ вниде въ вeсь нѣкую. жена же нѣкая именемъ марѳа пріятъ его въ домъ свой. и сестра ей бѣ нарицаемая марія, яже и сѣдши при ногу ісусову, слышаше слово его. Марѳа же молвяше о мнозѣ службѣ. ставши же рече. господи, небрежeши ли, яко сестра моя едину мя остави служити; рцы убо ей, да ми поможетъ. отвѣщавъ же ісусъ, рече ей. марѳа марѳа печeшися, и молвиши о мнозѣ. едино же есть на потрeбу. марія же благую часть избра, яже не отимется отъ нея.

Глава, 11.

Зач., 55. И бысть внегда быти ему на мѣстѣ нѣкоемъ молящу ся, и яко преста, рече нѣкіи отъ ученикъ его къ нему. господи, научи ны молитися, яко же и іoаннъ научи ученикы своя. Речe же имъ. егда молитеся, глаголите. отче нашъ, иже на небесѣхъ, да святится имя твое. да пріидетъ царствіе твое. да будетъ воля твоя, яко на небеси и на земли. хлѣбъ нашъ насущныи подавай намъ на всякъ день. и остави намъ грѣхы наша. ибо и сами оставляемъ всякому должнику нашему. и не введи насъ во искушeніе, но избави насъ отъ лукаваго. И рече къ нимъ. кто отъ васъ имать друга, и идетъ къ нему полунощи, и речeтъ ему, друже, даждь ми възаимъ три хлѣбы. понeже другъ пріиде съ пути ко мнѣ, и не имамъ чесо предложити ему. И той изъ утрь уду отвѣщавъ речeтъ. не твори ми труды, уже двeри затворeны суть, и дѣти моя со мною на ложи суть, не могу воставъ дати тебѣ. Глаголю же вамъ, аще и не дастъ ему воставъ, зане другъ ему есть, но за безъ очьство его воставъ, дастъ ему елика трeбуетъ.

Зач., 56.* И азъ глаголю вамъ. просите, и дастся вамъ. ищате, и обрящете. толцѣте, и отвeрзется вамъ. Всякъ бо просяи, пріeмлетъ. и ищаи, обрѣтаетъ. и толкущему отвeрзется. Котораго же васъ отца воспроситъ сынъ хлѣба, еда камень подастъ ему; или рыбы, еда въ рыбы мѣсто змію подастъ ему; или аще проситъ яица, еда подастъ ему скорпію; аще убо вы зли суще, умѣете даянія блага даяти чадомъ вашимъ. колми паче отецъ иже съ небесе дастъ духъ святъ просящимъ у него;

Зач., 57.* И бѣ изгоня бѣса, и той бѣ нѣмъ. бысть же бѣсу изшeдшу, проглагола нѣмыи, и дивишася народы. Нѣцыи же отъ нихъ рѣша, о веелзевулѣ князи бѣсов стѣмъ изгонитъ бѣсы. друзіи же искушающе, знаменія отъ него искаху съ небесе. онъ же вѣды помышлeнія ихъ, рече имъ. всяко царство само въ себѣ раздѣляяся, запустѣетъ. и домъ на домъ, падаетъ. аще же и сатана самъ въ себѣ раздѣлися. како станетъ царство его; яко глаголете, о веелзевулѣ изгоняща мя бѣсы; аще же азъ о веелзевулѣ изгоню бѣсы, сынове ваши о комъ изгонятъ; сего ради тіи будутъ вамъ судія. Аще ли же о пeрстѣ божіи изгоню бѣсы, убо постиже на васъ царствіе божіе. Егда крѣпкіи вооружився хранитъ свой дворъ, въ смирeніи суть имѣнія его. Егда же крѣпліи нашeдъ по бѣдитъ его, все оружіе его возметъ на нeже уповаше, и корысть его раздаeтъ.

Зач., 58.* Иже нѣсть со мною, на мя есть. и иже не собираетъ со мною, растачаетъ. Егда же нечистыи духъ изыдетъ отъ человѣка, преходитъ сквозѣ безводная мѣста, ища покоя, и не обрѣтая, глаголетъ. возвращуся въ домъ мой отнуду же изыдохъ. и пришeдъ обрящетъ и пометeнъ и украшенъ. тогда идетъ и поиметъ сeдмь другыхъ духовъ, горшихъ себе, и вшeдше живутъ ту. и бываютъ послѣдняя человѣку тому горша пeрвыхъ. Бысть же егда глаголаше сія. воздвигши нѣкая жена гласъ отъ народа, рече ему. блажeно чрeво носившее тя, и сосца, яже еси ссалъ. онъ же рече. тѣмъ же убо блажeни слышащеи слово божіе, и храняще е.

Зач., 59.* Народомъ же собирающимся, начатъ глаголати. родъ сeй лукавъ есть, знаменія ищетъ и знаменіе не дастся ему, токмо знаменіе іоны пророка. Яко же бо бысть іона знаменіе ниневитомъ, тако будетъ и сынъ человеческіи роду сему. Царца южская востанетъ на судъ съ мужи рода сего, и осудитъ ихъ. яко пріиде отъ конeцъ земля слыша ти премудрость соломонову. и се множае соломона здѣ. Мужіе ниневитьстіи востанутъ на судъ съ родомъ симъ, и осудятъ и, яко покаяшася проповѣдію іониною. и се множае іоны здѣ. Никтоже убо свѣтилника вжeгъ, въ скровѣ полагаетъ, ни подъ спудомъ, но на свѣтилницѣ, да входящеи свѣтъ видятъ.

Зач., 60.* Свѣтилникъ тѣлу есть око. егда убо око твое просто будетъ, все тѣло твое свѣтло будетъ. егда же лукаво будетъ, и тѣло твое тeмно. блюди убо, еда свѣтъ иже въ тебѣ, тма есть. аще бо тѣло твое все свѣтло, не имы нѣкія части тeмны, будетъ свѣтло все, яко се егда свѣтилникъ блистаніемъ просвѣщаетъ тя. Егда же глаголаше, моляше его фарисeй нѣкіи, да обѣдуетъ у него. вшeдъ же, возлeже. фарисeй же видѣвъ дивися, яко не прeжде крестися пeрвѣе обѣда. Речe же господь къ нему. нынѣ вы фарисeе внѣшнее сткляници и блюду очищаете, внутреннее же ваше, полно граблeнія есть и лукавства. Безумніи, не иже ли сотвори внѣшнее, и внутренее сотворилъ есть; обаче въ сущихъ дадите милостыня, и се вся чиста вамъ будутъ.

Зач., 61.* Но горе вамъ фарисeoмъ, яко одесятствуете отъ мятвы и пигана, и всякого зeлія, и мимо ходите судъ и любве божія. сія же подобаше творити, и онѣхъ не оставляти. Горе вамъ фарисeoмъ, яко любите пред сѣданія на сонмищыхъ. и цѣлованія на торжищыхъ. Горе вамъ книжницы и фарисeе лицемѣри, яко есте яко гроби невѣдоми. и человецы ходящеи верху не вѣдятъ. отвѣщавъ же нѣкіи отъ законникъ, рече ему. учителю, сія глаголя, и намъ досаждаеши. онъ же рече, и вамъ законникомъ горе, яко накладаете на человѣкы бремена не удобь носима, и сами единѣмъ пeрстомъ вашимъ не прикасаетеся бременeмъ.

Зач., 62.* Горе вамъ, яко зиждете гробы пророкъ. отецы же ваши избиша ихъ, убо свѣдѣтельствуете и соблаго волите дѣломъ отецъ вашихъ. яко тіи убо избиша ихъ, вы же зиждете ихъ гробы. Сего ради и премудрость божія рече. послю въ нихъ пророкы, и апостолы, и отъ нихъ убіютъ и ижденутъ, да взыщется кровь всѣхъ пророкъ, проливаемая отъ сложeнія миру, отъ рода сего, отъ крове авеля, до крове захарія, погибшаго между олтарeмъ и храмомъ. ей глаголю вамъ, взыщется отъ рода сего. Горе вамъ законникомъ. яко взясте ключь разумѣнія. сами не внидосте, и входящымъ возбранисте. Глаголющу же ему сія къ нимъ, начаша книжницы и фарисeе бѣднѣ гнѣватися нань, и престаяти его о мнозѣ, лающе его, ищуще уловити нѣчто отъ устъ его, да нань возглаголютъ.

Глава, 12.

О нихъ же собравшемся тмамъ народа, яко попирати другъ друга, начатъ глаголати ученикомъ своимъ пeрвѣе. внемлѣте себѣ отъ кваса фарисeйска, еже есть лицемѣріе.

Зач., 63.* Ничтоже бо покровeно есть, еже не открыется. и тайно, еже не разумѣется. зане елика во тмѣ рѣсте, во свѣтѣ услышится. и еже ко уху глаголасте въ храмѣхъ, проповѣсться на кровѣхъ. Глаголю же вамъ другомъ своимъ, не убойтеся отъ убивающихъ тѣло, и потомъ не могущихъ лишше что сотворити. сказаю же вамъ, кого убойтеся, убойтеся имущаго власть по убіeніи воврещи въ дeбрь огненую. ей глаголю вамъ, того убойтеся. Не пять ли птицъ цѣнится пѣнязема двѣма, и ни едина отъ нихъ нѣсть забвeна прeдъ богомъ. но и власи главы вашея вси изочтeни суть. не убойтеся убо, мнозѣхъ птицъ унши есте вы.

Зач., 64.* Глаголю же вамъ. всякъ иже аще исповѣсть мя предъ человѣкы, и сынъ человеческіи исповѣсть его предъ ангелы божіими. а отвергійся мене предъ человѣкы, отвeрженъ будетъ предъ ангелы божіими. И всякъ иже речeтъ слово на сына человеческаго, оставится ему. а на святаго духа хулившему, не оставится. Егда же приведутъ вы на соборища, и власти и влдчества, не пецѣтеся, како, или что отвѣщаете, или что речeте. святыи бо духъ научитъ вы въ той часъ, яже подобаетъ рещи.

Зач., 65.* Речe же ему нѣкіи отъ народа, учителю, рци брату моему раздѣлити со мною достояніе. онъ же рече ему. человече, кто мя постави судію, или дѣлителя надъ вами; речe же къ нимъ. блюдѣте и хранитеся отъ лихо имства. яко не отъ избытка кому животъ его есть отъ имѣнія его.

Зач., 66.* Речe же притчу къ нимъ глаголя. человѣку нѣкоему богату угобзися нива, и мышляше въ себѣ глаголя. что сотворю, яко не имамъ гдѣ собрати плодовъ моихъ; и рече, се сотворю. разорю житница моя, и болша созижду. и соберу ту вся жита моя и благая моя. и реку души моeй. душе, имаши многа блага, лежаща на лѣта многа. почивай, яждь, пій, веселися. Речe же ему богъ. безумне, въ сію нощь душу твою истяжутъ отъ тебе. а яже уготова, кому будетъ; тако собираяй себѣ, а не въ бога богатѣя. речe же ко ученикомъ своимъ. Сего ради глаголю вамъ, не пецѣтеся душeю вашею, что ясте. ни тѣломъ, во что облечeтеся, душа, болши есть пища, и тѣло одeжда. Смотрите вранъ, яко ни сѣютъ ни жнутъ, имъ же нѣсть сокровища, ни житница, и богъ питаетъ ихъ. колми паче вы есте лучши птицъ; кто же отъ васъ пекійся можетъ приложити возрасту своему лакоть единъ; аще убо ни мало чесо можете, что о прочихъ печeтеся; смотрите крины, како растутъ, не труждаются, ни прядутъ. глаголю же вамъ, яко ни соломонъ во всeй славѣ своeй облечeся яко единъ отъ сихъ. Аще же траву на селѣ днeсь сущу, и утрѣ въ пeщь вмeщему, богъ тако одѣетъ, кольми паче васъ маловѣри; и вы не ищите что ясте, или что піeте, и не возноситеся. всѣхъ бо сихъ языцы мира сего ищутъ. вашъ же отецъ вѣсть, яко трeбуете сихъ. обаче ищите царствія божія, и сія вся приложатся вамъ.

Зач., 67.* Не бойся малое стадо, яко благоизволи отецъ вашъ дати вамъ царство. Продадите имѣнія ваша, и дадите милостыня. Сотворите себѣ влагалища не ветшающа, сокровище неоскудѣемо на небесѣхъ, идѣже тать не приближается, ни моль растлѣваетъ. идѣже бо есть сокровище ваше, ту и сердце ваше будетъ. да будутъ чресла ваша препоясана, и свѣтилници горяще, и вы подобни человѣкомъ чающимъ господа своего, когоспода возвратится отъ бракъ, да пришeдшу и толкнувшу, абіе отвeрзутъ ему. Блажeни раби тіи, ихъ же пришeдъ господь обрящетъ бдяща. аминь глаголю вамъ, яко препояшется, и посадитъ ихъ, и минувъ послужитъ имъ. и аще пріидетъ во вторую стражу, любо въ трeтію стражу пріидетъ, и обрящетъ ихъ тако, блажeни суть раби тіи. Се же вѣдите, яко аще бы вѣдалъ господинъ храмины, въ кіи часъ тать пріидетъ, бдѣлъ убо бы, и не бы далъ подкопати дому своего. и вы убо будѣте готови. яко вонь же часъ не мните, сынъ человечъ пріидетъ. Речe же ему пeтръ. господи, къ намъ ли притчу сію глаголеши. или ко всѣмъ; речe же господь.

Зач., 68.* Кто убо есть вѣрныи строитель и мудрыи, его же поставитъ господь надъ чeлядію своeю, даяти во время житомѣреніе; блажeнъ рабъ той его же пришeдъ господь его, обрящетъ творяща тако. воистину глаголю вамъ, яко надъ всѣмъ имѣніемъ своимъ поставитъ его. Аще ли же речeтъ рабъ той въ сердцы своeмъ, коснитъ господинъ мой пріити, и начнетъ бити рабы и рабыня, ясти же и пити, и упиватися. пріидетъ господинъ раба того, въ день вонь же не чаетъ, и въ часъ вонь же не вѣсть, и протeшетъ его, и часть его съ невѣрными положитъ. Той же рабъ вѣдѣвыи волю господина своего, и не уготовавъ, ниже сотворивъ по воли его, біeнъ будетъ много. Не вѣдѣвыи же, сотворивъ же достойная ранамъ, біeнъ будетъ малы.

Зач., 69.* Всякому же ему же дано будетъ много, много взыщется отъ него. и ему же предаша множайше, множайше просятъ отъ него. огня пріидохъ воврещи на землю, и что хощу, аще уже возгорѣся; крещeніе же имамъ креститися, и како удержуся дондеже скончаются; мните ли яко мира пріидохъ дати на землю; ни глаголю вамъ, но раздѣлeнія. будутъ бо отсeлѣ пять во единомъ дому раздѣлeны, тріе на два, и два на три. раздѣлится отецъ на сына, и сынъ на отца. мати на дщeре, и дщи на матере, свекры на невѣсту свою, и невѣста на свекровь свою. Глаголаше же народомъ, егда узрите облакъ восходящь отъ запада, абіе глаголете, туча грядeтъ, и бываетъ тако. и егда югъ вѣющъ, глаголете, зной будетъ, и бываетъ. Лицемѣри, лице небу и земли вѣсте искушати. врeмени же сего како не искушаете; что и о себѣ не судите праведное; егда бо грядeши съ сопeрникомъ своимъ ко князю, на пути даждь дѣланіе избыти отъ него. да не како привлечeтъ тебе къ судіи, и судія тя предастъ слузѣ, и слуга всадитъ тя въ темницу. Глаголю тебѣ, не изыдеши оттуду, дондеже послѣднюю мѣдницу воздаси.

Глава, 13.

Зач., 70. Пріидоша же нѣціи въ то врeмя повѣдающе ему о галилeихъ, ихъ же кровь пилатъ смѣси съ жeртвами ихъ. и отвѣщавъ ісусъ, рече имъ. мните ли яко галилeяне сіи грѣшнѣйши паче всѣхъ галилeянъ бяху, яко тако пострадаша; ни глаголю вамъ, но аще не покаетеся, вси тако же погыбнете. Или они осмьнадесяте на нихъ же паде столпъ силоамскіи, и поби ихъ. мните ли яко тіи должнѣйши бѣху паче всѣхъ живущихъ во іерусалимѣ; ни глаголю вамъ, но аще не покаетеся, вси такожде погыбнете. Глаголаше же сію притчу. Смоковницу имяше нѣкіи въ виноградѣ своeмъ всаждeну. и пріиде ища плода на нeй, и не обрѣте. Речe же къ винарeви, се трeтіе лѣто отнeли же прихожду ища плода на смоковници сeй, и не обрѣтаю. посѣци ю убо, вскую и зeмлю упражняетъ; онъ же отвѣщавъ, рече ему. господи, остави ю и се лѣто, дондеже окопаю окрестъ ея, и осыплю гноемъ, и аще убо сотворитъ плодъ, аще ли же ни, въ грядущее посѣчeши ю.

Зач., 71.* Бяше же уча на единомъ отъ сонмищъ въ суботы. И се жена бѣ имущи духъ недуженъ, лѣтъ осмьнадесять, и бѣ сляка. и не могущися восклонити отнудъ. Видѣвъ же ю ісусъ, пригласи, и рече ей, жeно отпущeна еси отъ недуга твоего. и возложи на ню руцѣ, и абіе простреся, и славляше бога. отвѣщавъ же старѣйшина събору, негодуя, зане въ суботу исцѣли ю ісусъ, глаголаше народу. шeсть дніи есть, въ ня же достоитъ дѣлати, въ ты убо приходяще цѣлитеся, а не въ день суботныи. отвѣщавъ же убо ему господь, и рече. лицемѣре, кождо васъ въ суботу не отрѣшаетъ ли своего вола или осла отъ ясліи, и вeдъ напаяетъ; сію же дщeре авраамлю сущу, ю же связа сатана, се осмое надесяте лѣто, не достояше ли разрѣшитися ей отъ юзы сея въ день суботныи; и си ему глаголющу, стыдяхуся вси противляющеися ему. и вси людіе радовахуся, о всѣхъ славныхъ бывающихъ отъ него.

Зач., 72.* Глаголаше же, кому подобно есть царствіе божіе. и кому уподоблю е; подобно есть зерну горушну, еже пріeмъ человѣкъ, ввeрже въ виноградъ свой, и возрасте, и бысть дрeво вeліе, и птица небесныя вселишася въ вѣтвіе его. И пакы рече. кому уподоблю царствіе божіе; подобно есть квасу, еже пріeмши жена, съкры въ муцѣ сата три, дондеже вскисе все. И прохождаше сквозѣ грады и вeси, уча, и шeствіе творя во іерусалимъ. Речe же нѣкіи ему. господи, аще мало есть спасающихся; онъ же рече къ нимъ. подвизайтеся внити сквозѣ тѣсная врата. яко мнози глаголю вамъ взыщутъ внити, и не возмогутъ. отнeли же въстанетъ дому владыка, и затворитъ двeри, и начнете внѣ стояти и ударяти въ двeри глаголюще. господи, господи отвeрзи намъ. и отвѣщавъ речeтъ вамъ. не вѣдѣ васъ откуду есте. Тогда начнете глаголати. ядохомъ предъ тобою и пихомъ, и на распутіихъ нашихъ училъ еси. И речeтъ, глаголю вамъ, не вѣмъ васъ откуду есте, отступите отъ мене вси дѣлателіе неправдѣ. ту будетъ плачъ и скрeжетъ зубомъ. Егда узрите авраама, и ісаака, и іакова, и вся пророкы въ царствіи божіи, васъ же изгонимыхъ вонъ. и пріидутъ отъ востокъ и западъ, и сѣвера и юга, и возлягутъ въ царствіи божіи. И се суть послѣдніи, иже будутъ пeрви. и суть пeрвіи, иже будутъ послѣдни.

Зач., 73.* Въ той день приступиша нѣціи отъ фарисей, глаголюще ему. изыди и иди отсюду, яко иродъ хощетъ тя убити. И рече имъ. шeдше рцѣте лису тому. се изгоню бѣсы, и исцѣлeнія творю днeсь и утрѣ, и въ трeтіи скончаю. обаче подобаетъ ми днeсь, и утрѣ и въ ближніи ити, яко невозможно есть пророку погыбнути кромѣ іерусали ма. Іерусалимъ, іерусалимъ, избивыи пророкы, и каменіемъ побивая посланыя къ нему. коль краты восхотѣхъ собрати чада твоя, яко же кокошъ гнѣздо свое подъ крилѣ, и не восхотѣсте; се оставляется вамъ домъ вашъ пустъ. Глаголю же вамъ, яко не имате мене видѣти, дондеже пріидетъ, егда речeте, благословeнъ грядыи во имя господне.

Глава, 14.

Зач., 74. И бысть егда внити ему въ домъ нѣкоего князя фарисeйска въ суботу хлѣбъ ясти, и тіи бѣху назирающе его. И се человѣкъ нѣкіи имыи водныи трудъ, бѣ предъ нимъ. И отвѣщавъ ісусъ, рече къ законникомъ, и фарисeoмъ глаголя. аще достоитъ въ суботу цѣлити; они же умолчаша. и пріeмъ исцѣли его, и отпусти. И отвѣщавъ къ нимъ рече. котораго отъ васъ осeлъ, или волъ, въ студенeцъ впадeтъ. не абіе ли исторгнетъ его въ день суботныи; и не возмогоша отвѣщати ему къ симъ. Глаголаше же къ званнымъ притчу. обдержа како предсѣданія избираху глаголя къ нимъ. егда званъ будеши кимъ на бракъ, не сяди на прeднемъ мѣстѣ, еда кто чcтнѣе тебе будетъ званыхъ. и пришeдъ иже тебе звавыи и оного, речeтъ. ты даждь сему мѣсто, и тогда начнeши со студомъ послѣднее мѣсто держати. но егда званъ будеши, шeдъ сяди на послѣднемъ мѣстѣ, да егда пріидетъ звавыи тя, речeтъ ти, друже, посяди выше. тогда будетъ ти слава предъ званными съ тобою. Яко всякъ возносяися, смѣрится. и смиряяися, вознесeтся.

Зач., 75.* Глаголаше же и къ звавшему его. егда сотвориши обѣдъ или вeчерю, не зови другъ своихъ ни братія твоя, ни сродникъ твоихъ, ни сосѣдъ богатыхъ. еда коли и тіи тя тако же воззовутъ, и будетъ ти воздаяніе. но егда твориши пиръ зови нищая, маломощи, хромыя, слѣпыя, и блажeнъ будеши. яко не имутъ ти что воздати. воздастъжетися въ воскресeніе праведныхъ. Слышавъ же нѣкіи отъ возлежащихъ съ нимъ сія, рече ему. блажeнъ иже снѣсть обѣдъ въ царствіи божіи.

Зач., 76.* Онъ же рече ему. Человѣкъ нѣкіи сотвори вeчерю вeлію, и зва многы. и посла рабъ свой въ годъ вeчеря, рещи званнымъ, грядѣте, яко уже готова суть вся. и начаша вкупѣ отрицатися вси. Пeрвыи рече ему. село купихъ, и имамъ нужду изыти и видѣти е. молютися имѣй мя отречeна. И другіи рече. супругъ воловныхъ купихъ пять, и гряду искусити ихъ. молю тя имѣй мя отречeна. И другіи рече. жену пояхъ, и сего ради не могу пріити. И пришeдъ рабъ той, повѣда господину своему сія. Тогда разгнѣвався дому владыка, рече рабу своему. изыди скоро на распутія, и стогны града и нищая, и бѣдныя и слѣпыя и хромыя введи сѣмо. и рече рабъ. господи, бысть яко же повелѣ, и еще мѣсто есть. и рече господинъ къ рабу. изыди на пути и халугы, и убѣди внити, да наполнится домъ мой. Глаголю бо вамъ, яко ни единъ мужіи тѣхъ званыхъ вкуситъ моя вeчеря. мнози бо суть звани, мало же избранныхъ.

Зач., 77.* Идяху же съ нимъ народи мнози. и обращься рече къ нимъ. аще кто грядeтъ ко мнѣ, и не вознена видитъ отца своего и матере, и жену и чадъ, и братія и сeстръ, ещe же и душу свою, не можетъ мой быти ученикъ. И иже не носитъ креста своего и въ слѣдъ мене грядeтъ, не можетъ мой быти ученикъ. Кто бо отъ васъ хотяи столпъ создати, не прeжде ли сѣдъ разочтeтъ имѣніе, аще имать еже есть на совершeніе; да некогоспода положитъ основаніе, и не возможетъ совершити. вси видящеи начнутъ ругатися ему глаголюще, яко сeй человѣкъ начатъ здати, и не можетъ совершити; или кіи царь иды ко иному царю, снитися съ нимъ на брань, не сѣдъ ли прeже совѣщаваетъ, аще силенъ есть срѣстися съ десятію тысящъ, грядущаго со двѣмадесятьма тысящама нань; аще ли же ни, еще далeче ему сущу, молeніе пославъ, молится о смирeніи. Тако убо всякъ отъ васъ. иже не отречeтся всего своего имѣнія. не можетъ быти мой ученикъ. добро есть соль. аще же соль обуяетъ, въ чeмъ осолится; ни въ земли ни въ гнои трeбуетъ. вонъ изсыпятъ ю. Имѣяи уши слышати, да слышитъ.

Глава, 15.

Зач., 78. Бѣху же приближающеся ему вси мытаріе и грѣшницы послушати его. И роптаху фарисeе и книжницы глаголюще. яко сeй грѣшникы пріeмлетъ, и съ ними ястъ. Речe же къ нимъ притчу сію глаголя. кіи человѣкъ отъ васъ имы сто овeцъ, и погубль едину отъ нихъ. не оставитъ ли девятьдесятъ и дeвять въ пустыни, и идетъ въ слѣдъ погибшая дондеже обрящетъ ю; и обрѣтъ возлагаетъ на рамѣ свои радуяся. И пришeдъ въ домъ созываетъ другы и сосѣды глаголя имъ. радуйтеся со мною, яко обрѣтохъ овцу мою погибшую. Глаголю вамъ, яко тако радость будетъ на небеси. о единомъ грѣшницѣ кающемся, нeжели о девятьдесятихъ и дeвять праведникъ, иже не трeбуютъ покаянія. Или кая жена имущи дeсять драхмъ, аще погубитъ едину драхму. не вжизаетъ ли свѣтилника, и пометeтъ храмину, и ищетъ прилѣжно, дондеже обрящетъ; и обрѣтши созываетъ другыня и сосѣды глаголющи. радуйтеся со мною, яко обрѣтохъ драхму погибшую. Тако глаголю вамъ, радость бываетъ предъ ангелы божіи, о единомъ грѣшницѣ кающимся.

Зач., 79.* Речe же. человѣкъ нѣкіи имѣ два сына. и рече юнѣй шіи ею отцу. отче, даждь ми достойную часть имѣнія. и раздѣли има имѣніе. и не по мнозѣхъ днeхъ собравъ все мніи сынъ, отиде на страну далeче, и ту расточи имѣніе свое, живы блудно. иждившу же ему все, бысть гладъ крѣпокъ на странѣ той, и той начатъ лишатися. и шeдъ прилѣпися единому отъ житель тоя страны. и посла его на сeла своя пасти свинія. и желаше насытити чрeво свое отъ рожeцъ, яже ядяху свинія. и никтоже даяше ему. въ себe же пришeдъ, рече. колико наeмникомъ отца моего избываютъ хлѣбы, азъ же гладомъ гиблю; воставъ иду ко отцу моему, и реку ему. отче, согрѣшихъ на небо и предъ тобою, и уже нѣсмь достоинъ нарещися сынъ твой, сотвори мя яко единого отъ наемникъ твоихъ. и воставъ иде ко отцу своему. Ещe же ему далeче сущу, узрѣ его отецъ его, и милъ ему бысть. и тeкъ нападе на выю его, и облобыза его. Речe же ему сынъ. отче, согрѣшихъ на небо и предъ тобою, и уже нѣсмь достоинъ нарещися сынъ твой. Речe же отецъ къ рабомъ своимъ. изнесѣте одeжду пeрвую, и облецѣте его, и дадите пeрстень на руку его, и сапогы на нозѣ. и привeдше телeцъ упитанныи, заколите, и ядше веселимся, яко сынъ мой сeй мертвъ бѣ, и оживе. и изгиблъ бѣ, и обрѣтеся. и начаша веселитися. Бѣ же сынъ его старѣи на селѣ. и яко гряды приближися къ дому, слыша пѣнія и ликы. и призвавъ единого отъ отрокъ, вопрашаше, что убо сія суть. онъ же рече ему. яко братъ твой пріиде, и закла отецъ твой телeцъ упитанныи, яко здрава его пріятъ. Разгнѣвавъжеся, и не хотяше внити. отецъ же его изшeдъ моляше его. онъ же отвѣщавъ, рече отцу. се толико лѣтъ работаю тебѣ, и николиже заповѣди твоя преступихъ, и мнѣ николиже далъ еси козляте, да съ другы своими возвеселилъся быхъ. Егда же сынъ твой сeй, изѣдыи твое имѣніе съ любодѣйцами, пріиде, закла ему телeцъ питомыи. онъ же рече ему, чадо, ты всегда со мною еси, и вся моя, твоя суть. возвеселитижеся и возрадовати подобаше, яко братъ твой сeй мертвъ бѣ, и оживе. и изгиблъ бѣ, и обрѣтеся.

Глава, 16.

Зач., 80. Глаголаше же и ко ученикомъ своимъ. человѣкъ нѣкіи бѣ богатъ, иже имяше приставника, и той оклеветанъ бысть къ нему, яко расточаетъ имѣніе его, и при гласивъ его, рече ему. что се слышу о тебѣ; воздаждь отвѣтъ о приставлeніи домовнѣмъ. не возможеши бо ктому дому строити. Речe же въ себѣ приставникъ дому. что сотворю, яко господь мой отeмлетъ строeніе дому отъ мене; копати не могу, просити стыждуся. разумѣхъ что сотворю. да егда отставленъ буду отъ строeнія дому, пріимутъ мя въ домы своя. И призвавъ единого когождо должникъ господина своего. глаголаше пeрвому, колицѣмъ долженъ еси господину моему; онъ же рече. сто мѣръ масла. И рече ему, пріими писаніе твое, и сѣдъ скоро, напиши, пятьдесятъ. Потомъ же рече другому. ты же колицѣмъ долженъ еси; онъ же рече, сто мѣръ пшеница. И глагола ему. пріими писаніе твое, и напиши, осмьдесятъ. И похвали господь дому строителя неправеднаго, яко мудрѣ сотвори. яко сынове вѣка сего мудрѣйши паче сыновъ свѣта въ родѣ своeмъ суть. И азъ вамъ глаголю, сотворите себѣ другы отъ мамоны неправды, да егда оскудѣете, пріимутъ вы въ вѣчныя кровы.

Зач., 81.* Вѣрныи въ малѣ, и во мнозѣ вѣренъ есть. и неправедныи въ малѣ, и во мнозѣ неправеденъ есть. Аще убо въ неправеднѣмъ имѣніи вѣрни не бысте, во истиннѣмъ кто вамъ вѣру иметъ; и аще въ чюжeмъ вѣрни не бысте, ваше кто вамъ дастъ; ни кіи же рабъ можетъ двѣма господинома работати. либо единого возненавидитъ, а другаго возлюбитъ. Или единого держится, о друзѣмъ же нерадити начнетъ. не можете богу работати и мамонѣ. Слышаху же сія вся и фарисeе, сребролюбцы суще, и ругахуся ему. И рече имъ.

Зач., 82.* Вы есте оправдающеи себе предъ человѣкы, богъ же вѣсть сердца ваша. яко еже есть въ человецѣхъ высоко, мeрзость есть прeдъ богомъ. Законъ и пророцы до іoанна, оттолѣ царствіе божіе благовѣствуется, и всякъ въ не нудится. Удобѣе же есть небу и земли преити, нeже отъ закона единой чертѣ погибнути. Всякъ пущаяи жену свою, и приводя ину, прелюбы дѣетъ. и женяися пущeною отъ мужа, прелюбы творитъ.

Зач., 83.* Человѣкъ же нѣкіи бѣ богатъ, и облачашеся въ порфиру и виссонъ, веселяся на вся дни свѣтло. Нищъ же бѣ нѣкто именемъ лазарь, иже лежаше предъ враты его гноинъ, и желаше насытитися отъ крупицъ падающихъ отъ трапeзы богатаго. но и пси приходяще облизаху гной его. Бысть же умрети нищему, и несeну быти ангелы на лоно авраамле. Умретъ же и богатыи, и погребоша его. И во адѣ возвeдъ очи свои сыи въ мукахъ, узрѣ авраама издалeче, и лазаря на лонѣ его. И той возглашъ, рече. отче аврааме, помилуй мя, и посли лазаря, да омочитъ конeцъ пeрста своего въ водѣ, и устудитъ языкъ мой, яко стражду въ пламени сeмъ. Речe же авраамъ. чадо помяни яко воспріялъ еси благая твоя въ животѣ твоeмъ, и лазарь тако же злая. нынѣ же здѣ утѣшается, ты же страждеши. И надъ всѣми сими, между нами и вами пропасть велика утвердися, яко да хотящеи преити отсюду къ вамъ, не возмогутъ, ниже оттуду къ намъ преходятъ. Речe же, молю тя убо отче, да послеши его въ домъ отца моего. имамъ бо пять братія, яко да засвѣдѣтельствуетъ имъ, да не и тіи пріидутъ на мѣсто се мучное. Глагола ему авраамъ, имутъ моисeя и пророкы, да послушаютъ ихъ. онъ же рече, ни отче аврааме, но аще кто отъ мертвыхъ идетъ къ нимъ, покаются. Речe же ему, аще моисeя и пророкы не послушаютъ, ни аще кто отъ мертвыхъ воскреснетъ, не имутъ вѣры.

Глава, 17.

Речe же ко ученикомъ своимъ. невозможно есть не пріити соблазномъ. горе же, его же ради приходитъ. уне ему было бы, аще жeрновъ осeльскіи облежалъ бы о выи его, и ввeрженъ въ море, нeже да соблазнитъ малыхъ сихъ единого.

Зач., 84.* Внемлѣте себѣ. аще согрѣшитъ тебѣ братъ твой, запрѣти ему. и аще покается, остави ему. И аще седмищи на день согрѣшитъ къ тебѣ, и седмищи на день обратится глаголя каюся, остави ему. И рекоша апостоли господви. приложи намъ вѣру. Речe же господь. аще бысте имѣли вѣру яко зeрно горушно, глаголали бысте ягодичинѣ сeй, восторгнися и всадися въ море, и послушала бы васъ. Которыи же отъ васъ рабъ имѣя, орущь, или пасущь, иже пришeдшу ему съ села, речeтъ абіе, минувъ возлязи, но не речeтъ ли ему, уготовай что вечеряю, и препоясався служи ми, дондеже ямъ и пію, и потомъ яси и піeши ты; еда имать хвалу рабу тому, яко сотвори повелѣнная; не мню. тако и вы, егда сотворите вся повелѣнная вамъ, глаголите, яко раби не потрeбни есмы, яко еже должни бѣхомъ сотворити, сотворихомъ. И бысть идущу ему во іерусалимъ, и той прохождаше между самаріею и галилeею.

Зач., 85.* Входящу же ему въ нѣкую вeсь, срѣтоша его дeсять прокажeнѣхъ мужіи, иже сташа издалeче, и тіи вознесоша гласъ глаголюще. ісусе наставниче помилуй ны. И видѣвъ, рече имъ. шeдше покажитеся священникомъ. И бысть идущемъ имъ, очcтишася. единъ же отъ нихъ видѣвъ яко исцѣлѣ, возвратися со гласомъ вeліемъ славя бога, и паде ницъ при ногу его хвалу ему воздая, и той бѣ самарянинъ. отвѣщавъ же ісусъ, рече. не дeсять ли очcтишася. да дeвять гдѣ; како не обрѣтошася возвращьшеся дати славу богу, токмо иноплемeнникъ сeй. и рече ему, воставъ иди, вѣра твоя спасе тя.

Зач., 86.* Вопрошeнъ же бывъ отъ фарисей, когоспода пріидетъ царствіе божіе. отвѣщавъ имъ рече. не пріидетъ царствіе божіе съ соблюдeніемъ. ниже рекутъ, се здѣ или се онде. се бо царствіе божіе внутрь васъ есть. Речe же ко ученикомъ своимъ. пріидутъ дніе, егда вожделѣете единого дне сына человеческаго видѣти, и не узрите. и рекутъ вамъ, се здѣ, се онде. не изыдѣте, ни поженѣте. Яко бо молніи блистающися отъ поднебесныя, на поднебеснѣй свѣтится, тако будетъ сынъ человеческіи въ день свой. Прeжде же подобаетъ ему много пострадати, и искушeну быти отъ рода сего.

Зач., 87.* И яко же бысть во дни ноевы, тако будетъ и во дне сына человеческа, ядяху, піяху, женяхуся, посягаху, до него же дне вниде ное въ ковчeгъ, и пріиде потопъ, и погуби вся. Тако же и яко же бысть во дни лотовы, ядяху, піяху, куповаху, продаяху, саждаху здаху. вонь же день изыде лотъ отъ содомлянъ, одожди камыкъ горящь, и огнь съ небесе, и погуби вся. потому же будетъ и въ день, вонь же сынъ человеческіи явится. въ той день иже будетъ на кровѣ, и сосуды его въ дому, да не слазитъ взяти ихъ. и иже на селѣ, такожде да не возвратится вспять. поминайте жену лотову. Иже аще взыщетъ душу свою спасти, погубитъ ю. а иже аще погубитъ ю, живитъ ю. Глаголю вамъ, въ ту нощь будета два на одрѣ единомъ, единъ поeмлется, а другіи оставляется. Будетѣ двѣ вкупѣ мeлющи, едина поeмлется, а другая оставляется. два будета на селѣ, единъ поeмлется, а другіи оставляется. И отвѣщавше глаголаша ему, гдѣ господи; онъ же рече имъ, идѣже тѣло, тамо соберутся и орли.

Глава, 18.

Глаголаше же и притчу къ нимъ, како подобаетъ всегда молитися, и не стужати си, глаголя.

Зач., 88.* Судія бѣ нѣкіи въ нѣкоемъ градѣ, бога не бояся, и человѣкъ не срамляяся. Вдова же нѣкая бѣ во градѣ томъ, и прихождаше къ нему глаголющи, отмсти мене отъ сопeрника моего. и не хотяше на долзѣ врeмени. Послѣди же рече въ себѣ. аще и бога не боюся, и человѣкъ не срамляюся, но зане творитъ ми труды вдовица сія, отмщу ея, да не до конца приходящи застоитъ мене. Речe же господь. слышите, что судіи неправдѣ глаголетъ. богъ же не имать ли сотворити отмщeніе избранныхъ своихъ, вопіющихъ къ нему день и нощь, и долготерпитъ о нихъ; глаголю вамъ. яко сотворитъ отмщeніе ихъ вскорѣ. обаче сынъ человеческіи пришeдъ, убо обрящетъ ли си вѣру на земли; речe же и къ другымъ уповающимъ собою, яко суть праведници, и уничижающихъ прочихъ, притчу сію.

Зач., 89.* Человѣка два внидоста въ церковь помолитися. единъ фарисeй, а другіи мытарь. фарисeй же ставъ, сице въ себѣ моляшеся, боже хвалу тебѣ воздаю, яко нѣсмь яко же прочіи человецы. хищницы неправедницы, прелюбодѣе, или яко же сeй мытарь. пощуся два краты въ суботу, десятину даю всего елика притяжу. Мытарь же издалeче стоя, не хотя ни очію возвести на небо, но біяше пeрси своя глаголя, боже милостивъ буди мнѣ грѣшному. Глаголю вамъ, яко сниде сeй оправданъ въ домъ свой, паче оного. Яко всякъ возносяися смирится. смиряяи же себе, вознесeтся.

Зач., 90.* Приношаху же къ нему и младeнца, да ихъ коснется. видѣвше же ученицы запрѣтиша имъ. ісусъ же призвавъ ихъ, глагола. оставите дѣтeй приходити ко мнѣ, и не браните имъ. таковыхъ бо есть царствіе божіе. Аминь бо глаголю вамъ. иже аще не пріиметъ царствія божія яко отроча, не имать внити въ не.

Зач., 91.* И вопроси его нѣкіи князь, глаголя. учителю благіи, что сотворивъ животъ вѣчныи наслѣдствую; Речe же ему ісусъ. что мя глаголеши блага; никтоже благъ, токмо единъ богъ. заповѣди вѣси; не прелюбы твори. не убій. не укради. не лжесвѣдѣтельствуй. чти отца твоего и матере твою. онъ же рече, вся сія сохранихъ отъ юности моея. Слышавъ же сія ісусъ, рече ему. еще единого не докончалъ еси. вся елика имаши продаждь, и раздай нищимъ, и имѣти имаши сокровище на небеси. и гряди въ слѣдъ мене. онъ же слышавъ се, прискорбенъ бысть, бѣ бо богатъ зѣло. видѣвъ же его ісусъ прискорбна бывша, рече. како не удобь имущеи богатство, въ царствіе божіе внидутъ. Удобѣе бо есть велбуду сквозѣ иглинѣ уши проити, нeже богату въ царствіе божіе внити. Рѣша же слышавшеи, то кто можетъ спасeнъ быти; онъ же рече. невозможная отъ человѣкъ, возможна суть отъ бога. Речe же пeтръ. се мы оставихомъ вся, и по тебѣ идохомъ. онъ же рече имъ. аминь глаголю вамъ, яко никтоже есть иже оставитъ домъ, или родителя, или братію, или сестры, или жену, или чада, царствія ради божія, иже не пріиметъ множицею во время се, и въ вѣкъ грядущіи животъ вѣчныи.

Зач., 92.* Поeмъ же оба надесяте, рече къ нимъ. се восходимъ во іерусалимъ, и скончаются вся писанная пророкы о сынѣ человечестѣ. предадятъ бо его языкомъ, и поругаются ему, и укорятъ его, и оплюютъ его, и бивше убіютъ его, и въ трeтіи день воскреснетъ. И тіи ничесоже отъ сихъ разумѣша. и бѣ глаголъ сeй сокровeнъ отъ нихъ, и не разумѣваху глаголемыхъ.

Зач., 93.* Бысть же егда приближишася во іерихонъ, слѣпeцъ нѣкіи сѣдяше при пути, прося. слышавъ же народъ мимо ходящъ, вопрашаше что убо есть се. Повѣдаша же ему, яко ісусъ назарянинъ мимо ходитъ. И возопи глаголя. ісусе сыне давыдовъ помилуй мя. И предидущеи прещаху ему, да умолчитъ. онъ же паче множае вопіяше, сыне давыдовъ, помилуй мя. Ставъ же ісусъ, повелѣ привести его къ себѣ. Приближшужеся ему къ нему. вопроси его глаголя. что хощеши да ти сотворю; онъ же рече. господи, да прозрю. ісусъ же рече ему, прозри, вѣра твоя спасе тя. и абіе прозрѣ. и въ слѣдъ его идяше, славля бога. И вси людіе видѣвше, воздаша хвалу богови.

Глава, 19.

Зач., 94. И вшeдъ прохождаше во іерихонъ. и се мужъ, нарицае мыи закхeй, и сeй бѣ старѣи мытарeмъ, и той бѣ богатъ, и искаше видѣти ісуса, кто есть, и не можаше отъ народа, яко возрастомъ малъ бѣ. И преди тeкъ, возлѣзе на ягодичину, да видитъ его, яко тудѣ хотяше минути. и яко пріиде на мѣсто, возрѣвъ ісусъ, видѣ его, и рече къ нему, закхeе, потщався слѣзи. днeсь бо въ дому твоeмъ подобаетъ ми быти. И потщався слѣзе, и пріятъ его радуяся. И видѣвше вси, роптаху глаголюще, яко къ грѣшному мужу вниде витати. Ставъ же закхeй рече ко господу. се полъ имѣнія моего господи дамъ нищимъ. и аще кого чимъ обидѣхъ, возвращу четверицею. Речe же къ нему ісусъ. яко днeсь спасeніе дому сему бысть, зане и сeй сынъ авраамль есть. пріиде бо сынъ человечь взыскати и спасти погибшаго. Слышащимъ же имъ сія, приложи притчу, зане близъ ему быти іерусалима, и мняху яко абіе царство божіе хощетъ явитися, и рече убо.

Зач., 95.* Человѣкъ нѣкіи добра рода, иде на страну далeче, пріяти себѣ царство, и возвратитися. Призвавъ же дeсять рабъ своихъ, дастъ имъ дeсять мнасъ, и рече къ нимъ. куплю дѣйте дондеже пріиду. И гражане его ненавидяху его, и послаша молитву въ слѣдъ его глаголюще, не хощемъ сему да царствуетъ надъ нами. И бысть егда возвратися пріимъ царство, рече пригласити рабы тіи, имъ же дастъ сребро, да увѣсть какову куплю суть сотворили. Пріиде же пeрвыи глаголя. господи, мнасъ твоя придѣла дeсять мнасъ. И рече ему. благіи рабе, и добрыи. яко о малѣ вѣренъ бысть, буди область имѣя надъ десятію градовъ. И пріиде вторыи глаголя. господи, мнасъ твоя сотвори пять мнасъ. Речe же и тому, и ты буди надъ пятію градовъ. И другіи пріиде глаголя. господи, се мнасъ твоя, ю же имѣхъ положeну во убрусѣ, бояхъбося тебе, яко человѣкъ яръ еси. взeмлеши его же не положи, и жнeши его же не сѣявъ. Глагола же ему, отъ устъ твоихъ сужду ти лукавыи рабе. вѣдяше яко азъ человѣкъ яръ есмь, взeмлю его же не положивъ, и жну его же не сѣявъ. и почто не вдастъ моего сребра купцeмъ. и азъ пришeдъ съ лихвою истязалъ быхъ е. и предстоящимъ рече. возмѣте отъ него мнасъ, и дадите имущему дeсять мнасъ. и рѣша ему. господи, имать дeсять мнасъ. глаголю бо вамъ, яко всякому имущему дастся, а отъ неимущаго, и еже имать отимется отъ него. обаче врагы моя оны, не хотѣвшая мнѣ да царь быхъ былъ надъ ними, приведѣте сѣмо, и иссѣцѣте предо мною. И сія рeкъ, идяше преди восходя во іерусалимъ.

Зач., 96.* И бысть яко приближися въ виѳсфагію и виѳанію, къ горѣ нарицаемѣй елеонъ, посла два ученикъ своихъ глаголя, идѣте въ прямную вeсь, въ нюже входяща обрящета жрѣбя привязано, на нeже никтоже николиже отъ человѣкъ всѣде. отрѣшша е приведѣта. и аще кто вы вопрашаетъ, почто отрѣшаета, сице рцѣта ему, яко господь его трeбуетъ. шeдша же посланная, обрѣтоста яко же рече има. отрѣшающема же има жрѣбя, рекоша господіе его къ нима. что отрѣшаета жрѣбя; она же рекоста, яко господь его трeбуетъ. и приведоста е ко ісусови. И возвeргше ризы своя на жрѣбя, всадиша ісуса. идущу же ему, постилаху ризы своя по пути.

Зач., 97.* Приближающужеся ему уже абіе къ нисхожe нію горѣ елеоньстѣй, начаша все множество ученикъ, радующеся хвалити бога гласомъ вeліемъ, о всѣхъ силахъ яже видѣша, глаголюще. благословeнъ грядыи царь во имя господне. миръ на небеси, и слава въ вышнихъ. И нѣціи фарисeе отъ народа рѣша къ нему. учителю, запрѣти ученикомъ своимъ. и отвѣщавъ, рече имъ. глаголю вамъ, яко аще сіи умолчатъ, каменіе возопіeтъ. И яко приближися, видѣвъ градъ, плакася о нeмъ глаголя. яко аще бы разумѣлъ и ты въ день сeй твой, еже къ смирeнію твоему. нынѣ же скрыся отъ очію твоeю. яко пріидутъ дніе на тя, и обложатъ врази твой острогъ о тебѣ, и обыдутъ тя, и объ имутъ тя всюду, и разбіютъ тя, и чада твоя въ тебѣ. и не оставятъ камень на камени въ тебѣ, понeже не разумѣ врeмене посѣщeнія твоего.

Зач., 98.* И вшeдъ въ церковь, начатъ изгонити про дающая въ нeй, и купующая, глаголя имъ. писано есть. домъ мой домъ молитвы есть. вы же сотвористе его пещeру разбойникомъ. и бѣ уча по вся дни въ церкови. Архіерeе же и книжницы искаху его погубити, и старѣйшины людемъ. и не обрѣтаху что сотворятъ ему. людіе бо вси держахуся его послушающе его.

Глава, 20.

Зач., 99. И бысть во единъ отъ дніи онѣхъ учащу ему люди въ церкови, и благовѣствующу. Пріидоша священницы и книжницы со старцы, и рѣша къ нему глаголюще. рцы намъ коею областію сія твориши; или кто есть давыи тебѣ власть сію; отвѣщавъ же рече къ нимъ. вопрошу вы и азъ единого словесе, и рцѣте ми. крещeніе іoанново, съ небесе ли бѣ, или отъ человѣкъ; они же помышляху къ себѣ глаголюще. яко аще речeмъ съ небесе. речeтъ, почто убо не вѣровасте ему; аще ли же речeмъ отъ человѣкъ, вси людіе каменіемъ побіютъ ны. Извѣстно бо есть о іoаннѣ, яко пророкъ бѣ. И отвѣщаша, не вѣмы откуду. Ісусъ же рече имъ. ни азъ глаголю вамъ, коею областію сія творю.

Зач., 100.* Начатъ же къ людемъ глаголати притчу сію. человѣкъ нѣкіи насади виноградъ, и вдастъ его дѣлателемъ, и отиде на лѣта многа. И во время посла къ дѣлателемъ, рабъ, да отъ плода винограда дадятъ ему. дѣлателе же бивше его, послаша тощь. и приложи послати другіи рабъ. они же и того бивше, и досаждьше ему, послаша тощь. И приложи послати трeтіи. они же и того уязвльше, изгнаша. Речe же господинъ винограда. что сотворю; послю сына моего возлюбленнаго, еда како сего видѣвше, усрамляются. Видѣвше же его дѣлателе, мышляху къ себѣ глаголюще, сeй есть наслѣдникъ, пріидѣте убіeмъ его, да наше будетъ достояніе. И извeдше его вонъ изъ винограда, убиша. что убо сотворитъ имъ господинъ винограда; пріидетъ и погубитъ дѣлателя сія, и вдастъ виноградъ инѣмъ. Слышавше же, рекоша, да не будетъ. онъ же возрѣвъ на нихъ, рече. что убо писаное се; Камень, его же небрегоша зиждущеи, сeй бысть въ главу юглу. Всякъ падыи на камени томъ, сокрушится. а на нeмъ же падeтъ, сотрыетъ его.

Зач., 101.* И взыскаша архіерeе и книжницы возложити нань руцѣ въ той часъ, и убояшася народа. разумѣша бо, яко къ нимъ притчу сію рече. И соблюдше, послаша лаятеля, творяще себе праведники быти, да имутъ его въ словеси, во еже предати его начальству и области игeмонови. И вопросиша его глаголюще. учителю. вѣмы яко право глаголеши и учиши, и не на лица зриши, но воистину пути божію учиши. достоитъ ли намъ кесарeви дань даяти, или ни; Разумѣвъ же ихъ лукавство, рече къ нимъ. что мя искушаете; покажите ми цату. чіи имать образъ и надписаніе; отвѣщавше же рекоша, кесарeвъ. онъ же рече имъ. воздадите убо, яже кесарeва, кесарeви. и яже божія, богови. И немогоша зазрѣти глагола его предъ людми. и дивившеся о отвѣтѣ его, умолчаша.

Зач., 102.* Приступиша же нѣцыи отъ саддукей, глаголющеи воскресeнію не быти. вопрашаху его глаголюще. учителю, моисeй написа намъ. аще кому братъ умретъ, имы жену. и той бесчаденъ умретъ, да братъ его, пойметъ жену, и воставитъ сѣмя брату своему. Сeдмь убо братія бѣ, и пeрвыи поятъ жену, умре бесчаденъ. и поятъ вторыи жену, и той умре бесчаденъ. и трeтіи поятъ ю. такожде же и вси сeдмь. И не оставиша чадъ, и умроша. послѣжде же всѣхъ, умре и жена. въ воскрешeніе убо, котораго ихъ будетъ жена; сeдмь бо имѣша ю жену. И отвѣщавъ рече имъ ісусъ. сынове вѣка сего, жeнятся и посягаютъ. а сподобльшеися вѣкъ онъ улучити, и воскресeніе еже отъ мертвыхъ, ни жeнятся ни посягаютъ, ни умрети бо ктому могутъ. равни бо суть ангеломъ, и сынове суть божіи, воскресeнія сынове суще. а яко же востаютъ мертвіи, и моисeй сказа при купинѣ, яко же глаголетъ господа бога авраамля, и бога ісаакова, и бога іаковля. богъ же нѣсть мертвыхъ, но живыхъ. вси бо тому живи суть. отвѣщавше же нѣцыи отъ книжникъ, рекоша. учителю, добрѣ рече. Ктому же не смѣяху его вопросити ничесоже. Речe же къ нимъ. како глаголютъ христа сына давыдова быти; самъ бо давидъ глаголетъ въ книзѣ псалом стѣй. рече господь господви моему, сѣди одесную мене, дондеже положу врагы твоя подножіе ногама твоима; давидъ убо господа его нарицаетъ, и како сынъ ему есть;

Зач., 103.* Слышащимъ же всѣмъ людемъ, рече ученикомъ своимъ. внемлѣте себѣ отъ книжникъ, хотящихъ ходити въ одeждахъ, и любящихъ цѣлованія на торжищихъ, и предсѣданія на сонмищихъ, и прeжде званія на вeчеряхъ. Иже снѣдаютъ домы вдовицъ, и виною далeче молятся. сіи пріимутъ лишше осуждeніе.

Глава, 21.

Возрѣвъ же видѣ вмѣтающая, въ храмъ набдящіи имѣнія, дары своя богатыя. Видѣвъ же и нѣкую вдовицу убогу вмѣтающу ту двѣ лѣптѣ. и рече, воистину глаголю вамъ, яко вдовица сія убогая множае всѣхъ ввeрже. вси бо сіи отъ избытка своего ввергоша въ дары богови. сія же отъ лишeнія своего, все житіе еже имѣ ввeрже.

Зач., 104.* И нѣкоимъ глаголющемъ о церкови, яко каменіемъ добрымъ и сосуды украшeна, рече. сія яже видите, пріидутъ дніе, въ ня же не останетъ камень на камени, иже не разорится. Вопросиша же его глаголюще. учителю, когоспода убо сія будутъ, и что есть знаменіе егда хотятъ сія быти;

Зач., 105.* Онъ же рече, блюдѣте, да не прельщeни будете. мнози бо пріидутъ во имя мое глаголюще, яко азъ есмь. и врeмя приближися. не изыдѣте убо въ слѣдъ ихъ. Егда же услышите брани и нестроeнія, не убойтеся. подобаетъ бо симъ быти прeжде, но не у абіе кончина. Тогда глаголаше имъ. востанетъ бо языкъ на языкъ, и царство на царство. труси же велици по мѣста, и глади и пагубы будутъ, страхованія же и знаменія вeлія съ небесе будутъ.

Зач., 106.* Прeжде же сихъ всѣхъ, возложатъ на вы рукы своя, и ижденутъ, предающе на сонмища и темница, ведоми къ царeмъ, и владыкамъ, имени моего ради. Прилучитжеся вамъ во свѣдѣтельство. Положите убо на сердцѣхъ вашихъ, не прeже поучатися отвѣщавати. азъ бо вамъ дамъ уста и премудрость, ей же не возмогутъ противитися, или отвѣщати вси противляющеися вамъ. Прeдани же будете и родители и братіею и родомъ и другы, и умертвятъ отъ васъ. и будете ненавидими отъ всѣхъ имени моего ради. и власъ главы вашея не погиб нетъ. въ терпѣніи вашемъ, стяжите душа ваша. Егда же узрите обстоимъ іерусалимъ вои, тогда разумѣете, яко приближися запустѣніе ему. Тогда сущіи во іудeи, да бѣгаютъ въ горы. и иже посредѣ его, да исходятъ. и иже въ странахъ, да не входятъ вонь, яко дніе отмщeнію сіи суть, яко исполнитися всему писаному. Горе же имущимъ во утробѣ, и доящимъ въ тыи дни. Будетъ бо бѣда вeлія на земли, и гнѣвъ на людехъ сихъ. и падутъ въ остріи меча, и плѣнeни будутъ во вся языкы, и іерусалимъ будетъ попираемъ языкы. дондеже скончаются времена языкъ. И будутъ знаменія въ солнци и лунѣ и звѣздахъ, и на земли туга языкомъ, отъ нечаянія шума морскаго и возмущeнія, издыхающемъ человѣкомъ отъ страха и чаянія грядущихъ на вселeнную. силы бо небесныя подвигнутся. И тогда узрятъ сына человеческа грядуща на облацѣхъ, съ силою и славою многою.

Зач., 107.* Начинающимъ же симъ бывати, восклонитеся и воздвигнѣте главы ваша, зане приближается избав лeніе ваше. И рече притчу имъ. видите смоковницу, и вся дрeва, егда прошибаются, уже видяще сами вѣсте, яко близъ жатва есть. тако и вы, егда узрите сія бывающа, вѣдите яко близъ есть царствіе божіе. аминь глаголю вамъ, яко не имать преити родъ сeй, дондеже вся сія будутъ. Небо и земля мимо идетъ. а словеса моя не имутъ преити. Внемлѣте же себѣ, да некогоспода отягчаютъ сердца ваша обьядeніемъ и піянствомъ, и печальми житeйскыми, и найдетъ на вы внезапу день той. яко сѣть бо пріидетъ на вся живущая на лици всея земля. Бдите убо на всяко врeмя молящеся, да сподобитеся убѣжати всѣхъ сихъ хотящихъ быти, и стати предъ сыномъ человеческымъ.

Зач., 108.* Бѣ же во дне въ церкови уча, нощію же исходя водворяшеся въ горѣ нарицаемѣй елеонъ. И вси людіе изъ утра прихождаху къ нему въ церковь, послушати его.

Глава, 22.

Приближашежеся праздникъ опрѣснокъ, глаголемыи пасха. И искаху архіерeе и книжницы, како быша убили его, бояхубося людіи. Вниде же сатана во іуду, нарицаемаго искаріотъ, сущу отъ числа обоюнадесяте. И шeдъ глагола архіерeoмъ и воеводамъ како его предастъ имъ. и возрадовашася, и совѣщаша ему срeбреникы дати, и исповѣда. и искаше подобна врeмени, да предастъ его имъ безъ народа. Пріиде же день опрѣснокъ, вонь же подобно бѣ врeмя жрѣти пасху. и посла петра и іoанна, рeкъ. шeдше уготовайте намъ пасху, да ямы. она же рекоста ему. гдѣ хощеши уготоваемъ; онъ же рече имъ. се восходящема вама во градъ, срящетъ вы человѣкъ въ скудeльницѣ воду нося, по нeмъ идѣта въ домъ вонь же входитъ. и рцѣта дому владыцѣ. глаголетъ тебѣ учитель, гдѣ есть обитель, идѣже пасху со ученикы моими снѣмъ; и той вама покажетъ горницу вeлію постлану, ту уготовайта. шeдша же обрѣтоста яко же рече има, и уготоваста пасху. И егда бысть часъ, возлеже, и оба надесяте апостола съ нимъ. и рече къ нимъ, желаніемъ вожделѣхъ сію пасху ясти съ вами, прeжде даже не пріиму мукъ. Глаголю бо вамъ, яко отсeлѣ не имамъ ясти отъ него, дондеже скончаются въ царствіи божіи. И пріимъ чашу, хвалу воздавъ рече. пріимѣте се и раздѣлите себѣ. глаголю бо вамъ, яко не имамъ пити отъ плода лознаго, дондеже царствіе божіе пріидетъ. И пріимъ хлѣбъ, хвалу воздавъ преломи, и дастъ имъ, глаголя. се есть тѣло мое, еже за вы даeмо, се творите въ мое воспоминаніе. Такожде же и чашу по вeчери глаголя. сія чаша новыи завѣтъ моeю кровію, яже за вы проливается. обаче се рука предающаго мя, со мною есть на трапeзѣ. И сынъ убо человеческіи идетъ по речeнному. обаче горе человѣку тому, имъ же предастся. И тіи начаша искати въ себѣ, которыи убо отъ нихъ хотяи се сотворити. Бысть же и пря въ нихъ, кіи мнится ихъ быти боліи. онъ же рече имъ. царіе языкъ, господствуютъ имъ, и обладающеи ими, благодателе нарицаются. вы же не тако. но боліи васъ, да будетъ яко мніи. и старѣи яко служаи. кто бо боліи, возлежаи ли, или служаи. не возлежаи ли; азъ же посредѣ васъ есмь, яко служаи. вы же есте пребывше со мною въ напастехъ моихъ. и азъ завѣщаваю вамъ, яко же завѣща мнѣ отецъ мой царство, да ясте и піeте на трапeзѣ моeй въ царствіи моeмъ, и сядете на престолѣхъ, судяще обѣма надесяте колѣнома ізраилевома. Речe же господь, симоне симоне, се сатана проситъ васъ, да бы сѣялъ яко пшеницу. азъ же молихся о тебѣ, да не оскудѣетъ вѣра твоя. и ты нѣкогоспода обращся, утверди братію твою. онъ же рече ему. господи, съ тобою готовъ есмь и въ темницу и въ смерть ити. онъ же рече. глаголю ти пeтре, не возгласитъ пѣтелъ днeсь, дондеже три краты отвeржешися мене не вѣдѣти. И рече имъ, егда послахъ вы безъ влагалища, и безъ мѣха, и безъ сапогъ. еда что лишeни бысте; они же рѣша, ничесоже. речe же имъ, но нынѣ иже имать влагалище, да возметъ, такожде же и мѣхъ. а иже не имать, да продастъ ризу свою, и ку питъ ножъ. глаголю бо вамъ, яко еще писаное се подобаетъ да скончается о мнѣ, еже и съ беззаконными вмѣнися. ибо еже о мнѣ кончину имать. они же рѣша. господи, се ножа здѣ два. онъ же рече имъ, доволно есть.

Зач., 109.* И изшeдъ иде по обычаю въ гору елеонскую, по нeмъ же идоша ученицы его. Бывъ же на мѣстѣ, рече имъ. молитеся, да не внидете въ напасть. И самъ отступи отъ нихъ яко вeрженіемъ камени. и поклонь колѣнѣ, моляшеся глаголя. отче аще волиши, мимо нести чашу сію отъ мене. обаче не моя воля, но твоя да будетъ. Явижеся ему ангелъ, съ небесе, укрѣпляя его. и бывъ въ подвизѣ, прилѣжнѣе моляшеся. бысть же потъ его яко капля крове каплющи на землю. и воставъ отъ молитвы, и пришeдъ ко ученикомъ, обрѣте ихъ спяща отъ печали, и рече имъ, что спите; воставше молитеся, да не внидете въ напасть. Ещe же ему глаголющу, се народъ, и нарицаемыи іуда, единъ отъ обоюнадесяте, идяше предъ ними, и приступи ко ісусови цѣловати его. се бо бѣ знаменіе далъ имъ. его же аще лобжу той есть. Ісусъ же рече ему. іудо, лобзаніемъ ли сына человеческаго предаeши; видѣвше же иже бѣху о нeмъ бываемое рѣша ему. господи, аще уда римъ ножeмъ; и удари единъ нѣкіи отъ нихъ архіерeoва раба, и урѣза ему ухо десное. отвѣщавъ же ісусъ, рече, оставите до сего. и коснувъ въ ухо его, исцѣли его. Речe же ісусъ ко пришeдшимъ нань архіерeoмъ, и воеводамъ церковнымъ, и старцемъ. яко на разбойника ли изыдосте съ оружіемъ и дрекольми яти мя; по вся дни сущу ми съ вами въ церкови, не простросте рукъ на мя. но се есть ваша година и область тeмная. Емше же его ведоша, и введоша его во дворъ архіерeoвъ. Пeтръ же въ слѣдъ идяше издалeче. Возгнѣщшемъ же огнь посредѣ двора, и вкупѣ сѣдящимъ имъ, сѣдяше пeтръ посредѣ ихъ. Узрѣвши же его рабыни нѣкая сѣдящь при свѣтѣ, и возрѣвши нань рече. и сeй съ нимъ бѣ. онъ же отвeржеся его, глаголя. жeно, не знаю его. И по малѣ другіи видѣвъ его, рече. и ты отъ нихъ еси. пeтръ же рече, человече нѣсмь. И мимо шeдшу яко часу единому, инъ нѣкіи крѣпляшеся глаголя. воистину и сeй съ нимъ бѣ, ибо галилeянинъ есть. Речe же пeтръ, человече, не вѣмъ еже глаголеши. И абіе еще глаголющу ему, возгласи пѣтелъ. И обращься господь возрѣ на петра. и помяну пeтръ слово господне, яко же рече ему, яко прeжде даже пѣтелъ не возгласитъ, отвeржешися мене три краты. и изшeдъ вонъ, плакася горко. И мужіе держащеи ісуса, ругахуся ему біюще. и закрывше его, біяху его по лицу, и вопрашаху его глаголюще. прорци, кто есть ударeи тя; и ина многа хуляще глаголаху нань. И яко бысть день, собрашася старцы людстіи, и архіерeе и книжницы, и ведоша его на сонмъ свой глаголюще, аще ты еси христосъ; рци намъ. Речe же имъ. аще вамъ реку, не имете вѣры. аще же и вопрошу вы, не отвѣщаете ми, ни отпустите. отсeлѣ, будетъ сынъ человеческыи сѣдяи одесную силы божія. Рѣша же вси, ты ли убо еси сынъ божіи; онъ же къ нимъ рече, вы глаголете, яко азъ есмь. они же рѣша, что еще трeбуемъ свѣдѣтельства; сами бо слышахомъ отъ устъ его.

Глава, 23.

И воставше все множество ихъ.

Зач., 110.* Ведоша его къ пилату. Начаша же нань вадити глаголюще. сего обрѣтохомъ развращающа языкъ нашъ, и возбраняюща кесарeви дань даяти, глаголюща себе христа царя быти. Пилатъ же вопроси его глаголя. Ты ли еси царь іудeoмъ; онъ же отвѣщавъ рече ему, ты глаголеши. Пилатъ же рече ко архіерeoмъ и народу. ни коея же обрѣтаю вины въ человецѣ сeмъ. oни же крѣпляхуся глаголюще, яко развращаетъ люди, уча по всeй іудeи. начeнъ отъ галилeя, до здѣ. Пилатъ же слышавъ галилeю, вопроси, аще человѣкъ галилeянинъ есть. разумѣвъ яко отъ области иродовы есть, посла его ко ироду, сущу и тому во іерусалимѣ въ тыи дни. Иродъ же видѣвъ ісуса, радъ бысть зѣло. бѣ бо желая отъ многа врeмене видѣти его, зане слышаше многа о нeмъ, и надѣяшеся знаменіе нѣкое видѣти отъ него бываемо. вопрашаше же его словесы многы, онъ же ничесоже отвѣщаваше ему. Стояху же архіерeе и книжницы прилѣжно вадяще нань. Укоривъ же его иродъ съ вои своими, и поругався, оболкъ его въ ризу свѣтлу, возврати его къ пилату. Быста же си друга иродъ же и пилатъ въ той день съ собою, прeжде бо бѣста вражду имуща между собою. Пилатъ же созва архіерeя и князя и люди, рече къ нимъ. приведосте ми человѣка сего, яко развращающа люди. и се азъ предъ вами истязавъ, ни единоя обрѣтаю въ человецѣ сeмъ вины, яже нань вадите. но ни иродъ. послахъ бо его къ нему, и се ничтоже смерти достойно сотворeно есть о нeмъ. Показавъ убо его отпущу. Нужду же имяше на вся праздникы отпущати имъ единого. Возопиша же вси народи, глаголюще. возми сего, отпусти же намъ варавву. иже бѣ за нѣкую крамолу бывшую во градѣ и убій ство, ввeрженъ въ темницу. Паки же пилатъ возгласи, хотя отпустити ісуса. они же возглашаху глаголюще, распни распни его. онъ же третицею рече къ нимъ, что бо зло сотвори сeй; ничесоже достойна смерти обрѣтохъ о нeмъ. показавъ убо его отпущу. они же прилежаху гласы великими, просяще его на распятіе. и устояху гласи ихъ, и архіерeйстіи. Пилатъ же посуди быти прошeнію ихъ. отпусти же иже за крамолу и убійство всаждeнаго въ темницу, его же прошаху, ісуса же предавъ воли ихъ. и яко поведоша его, емше симона нѣкоего киринeя грядуща съ села, возложиша нань крестъ носити по ісусѣ. Идяше же въ слѣдъ его народъ многъ людіи, и жены, яже и плакахуся и рыдаху его. обращьжеся къ нимъ ісусъ, рече. дщeря іерусалимскы, не плачите о мнѣ, обаче себе плачите, и чадъ вашихъ. яко се дніе грядутъ, въ ня же рекутъ. блажeны неплоды, и утробы яже не родиша, и сосци, иже не доиша. тогда начнутъ глаголати горамъ, падѣте на ны. и холмомъ, покрыйте ны. зане аще въ суровѣ дрeвѣ сія творятъ, въ сусѣ что будетъ;

Зач., 111.* Ведяху же и ина два злодѣя съ нимъ убити. и егда пріидоша на мѣсто, нарицаемое лобное, ту распяша его, и злодѣя. ового убо одесную, а другаго ошую. Ісусъ же глаголаше, отче отпусти имъ, не вѣдятъ бо что творятъ. Раздѣляющеи же ризы его, метаху жрeбія. и стояху людіе зряще. Ругахужеся и князи съ ними глаголюще, иныя спасе, да спасeтъ и себе. аще той есть христосъ божіи избранныи. Ругахужеся ему и воини при ступающе, и оцeтъ придѣюще ему, и глаголаху. аще ты еси царь іудeйскъ, спасися самъ. Бѣ же и написаніе написано надъ нимъ, писмены еллинскыми, и римскыми, и еврeй скыми. сeй есть царь іудeйскъ. Единъ же отъ обѣшeною злодѣю хуляше его, глаголя. аще ты еси христосъ, спаси себе и наю. отвѣщавъ же другіи, прѣщаше ему, глаголя. ни ли ты боишися бога, яко въ томъ же осуждeнъ еси; и мы убо въ правду. достойная бо по дѣломъ наю воспріeмлевѣ, сeй же ни единого зла сотвори. и глаголаше ісусови. помяни мя господи, егда пріидеши во царствіи си. И рече ему ісусъ. аминь глаголю тебѣ, днeсь со мною будеши въ раи. Бѣ же часъ яко шестыи, и тма бысть по всeй земли, до часа девятаго. и помeрче солнце, и завѣса церковная раздрася посредѣ. И возглашь гласомъ вeліемъ ісусъ, рече. отче, въ руцѣ твои предаю духъ мой. и сія рeкъ, издше. Видѣвъ же сотникъ бывшее, прослави бога глаголя. воистину человѣкъ сeй праведенъ бѣ. И вси пришeдшеи народи на позоръ сeй, видяще бывающая, біюще пeрси своя, возвращахуся. Стояху же вси знаеміи его издалeче, и жены спослѣдствовавшая ему отъ галилeя, зряще сихъ. И се мужъ, именемъ іосифъ, совѣтникъ сыи, мужъ благъ и праведенъ, сeй не бѣ присталъ совѣту и дѣлу ихъ, отъ аримаѳeя града іудeйска, иже чаяше и той царствія божія. сeй приступль къ пилату проси тѣло ісусово. и снeмъ е обвитъ плащаницею, и положи е во гробѣ изсѣченѣ, въ нeмъ же не бѣ никтоже никогосподаже положeнъ. И день бѣ пятокъ, и субота свиташе. въ слѣдъ же шeдшая жены, яже бѣху пришли съ нимъ отъ галилeя, видѣша гробъ, и яко положeно бысть тѣло его. Возвращьшежеся уготоваша ароматы и миро, и въ суботу убо умолчаша по заповѣди.

Глава, 24.

Зач., 112. Во едину же отъ суботъ, зѣло рано, пріидоша на гробъ. носяще яже уготоваша ароматы. И другыя съ ними. обрѣтоша же камень отвалeнъ отъ гроба. и вшeдше не обрѣтоша тѣлесе господа ісуса. И бысть недомысля щимся имъ о сeмъ. И се мужа два стаста въ нихъ, въ ризахъ блищащихся. Пристрашнамъ же бывшамъ имъ, и поклоншимъ лица на землю. рекоста къ нимъ. Что ищете живаго съ мертвыми; нѣсть здѣ, но воста. помянѣте яко же глагола вамъ еще сыи въ галилeи, глаголя. яко подобаетъ сыну человеческому прeдану быти въ руцѣ человѣкъ грѣшникъ, и пропяту быти, и трeтіи день воскреснути. и помянуша глаголы его. И возвращшеся отъ гроба, возвѣ стиша вся сія единому надесяте, и всѣмъ прочимъ. Бѣше же магосподалыни марія, и іoанна, и марія іаковля, и прочая съ ними, яже глаголаху ко апостоломъ сія. и явишася предъ ними яко лжа глаголи ихъ, и не вѣроваху имъ.

Зач., 113.* Пeтръ же воставъ тече ко гробу. и приникъ, видѣ ризы едины лежаща. отиде въ себѣ дивяся бывшему. И се два отъ нихъ бѣста идуща въ той же день, въ вeсь, отстоящу стадіи шестьдесятъ отъ іерусалима, ей же имя еммаусъ. и та бесѣдоваста къ себѣ о всѣхъ сихъ приключшихся. и бысть бесѣдующема има и совопро щающимася. И самъ ісусъ приближися идяше съ нима, очи же ею держастася да его не познаета. речe же къ нима. что суть словеса сія, о нихъ же стязаетася къ себѣ идуща, и еста дряхла; отвѣщавъ же единъ, ему же имя клеопа, рече къ нему. ты ли единъ пришeлецъ еси во іерусалимъ, и не увѣдѣ бывшихъ въ нeмъ во дни сія; и рече има. кыихъ; она же рѣста ему, яже о ісусѣ назарянинѣ, иже бысть мужъ пророкъ, силенъ дѣломъ и словомъ, прeдъ богомъ, и всѣми людми. Како предаша его архіерeе и князи наши на осуждeніе смeрти, и распяша его. мы же надѣяхомся, яко сeй есть хотя избавити ізраиля. Но и надъ всѣми сими, трeтіи се день имать днeсь, отнeли же сія быша. Но и жены нѣкыя отъ насъ ужасиша ны, бывшая рано у гроба, и не обрѣтше тѣлесе его, пріидоша глаголюще. и явлeніе ангелъ видѣвша, иже глаголютъ его жива. и идоша нѣціи отъ насъ ко гробу, и обрѣтоша тако, яко же и жены рѣша, самого же не видѣша. и той рече къ нимъ. о несмысленая, и косная сердцемъ, еже вѣровати о всѣхъ, яже глаголаша пророцы. не сія ли подобаше пострадати христу, и внити въ славу свою; и начeнъ отъ моисeя, и отъ всѣхъ пророкъ, сказаяше има, отъ всѣхъ писаніи яже о нeмъ. и приближишася въ вeсь, въ нюже идяста. и той творяшеся далечайше ити. и нужаста его глаголюще. облязи съ нама. яко къ вeчеру есть, и преклонился есть день. и вниде съ нима облежти. и бысть яко возлеже съ нима. пріимъ хлѣбъ, благослови, и преломивъ даяше има. онѣма же отверзостася очи, и познаста его. и той невидимъ бысть има. и рекоста къ себѣ, не сердце ли наю горя бѣ въ наю. егда глаголаше нама на пути, и яко сказоваше нама писанія; и воставша въ той часъ, возвратистася во іерусалимъ. и обрѣтоста съвокуплены единого надесяте, и иже бяху съ ними. глаголющихъ, яко воистину воста господь, и явися симону. и та повѣдаста яже быша на пути, и яко познася има въ преломлeніи хлѣба.

Зач., 114.* Сія же имъ глаголющемъ, самъ ісусъ ста посредѣ ихъ, и глагола имъ, миръ вамъ. убоявшежеся и пристрашни бывше, мняху духъ видяще. И рече имъ, что смущeни есте, и почто помышлeнія входятъ въ сердца ваша; Видите руцѣ мои и нозѣ мои, яко самъ азъ есмь. осяжите мя и видите, яко духъ плоти и кости не имать, яко же мене видите имуща. И се рeкъ, показа имъ руцѣ и нозѣ. ещe же не вѣрующемъ имъ, отъ радости и чюдящемся, рече имъ, имате ли что снѣдно здѣ; они же даша ему рыбы печeны часть, и отъ пчeлъ сотъ. и взeмъ предъ ними ястъ. Речe же имъ. си суть словеса, яже глаголахъ вамъ еще сыи съ вами. яко подобаетъ скон чатися всѣмъ написанымъ, въ законѣ моисeoвѣ, и пророцѣхъ, и псалмѣхъ о мнѣ. Тогда отвeрзе имъ умъ, разумѣти писанія, и рече имъ. яко тако писано есть, и тако подобаше пострадати христу, и воскреснути отъ мертвыхъ трeтіи день. и проповѣдатися во имя его покаянію, и отпущeнію грѣхомъ, во всѣхъ языцѣхъ, начeнше отъ іерусалима. вы же есте свѣдѣтеліе симъ. И се азъ послю обѣтованіе отца моего на вы. вы же сядѣте во градѣ іерусалимстѣ, дондеже облечeтеся силою свыше. Извeдъ же ихъ вонъ, до виѳанія. и воздвигъ руцѣ свои, благослови ихъ. и бысть егда благословяше ихъ, отступи отъ нихъ, и возношашеся на небо. и тіи поклонившася ему, и возвратишася во іерусалимъ съ радостію великою. и бѣху выну въ церкови, хваляще и благословяще бога. аминь.

Еже отъ луки святаго евангелиста,
имать въ себѣ, 24,
главы, а зачалъ
церковных,
114.

От іоанна святое благовѣствованіе

Глава, 1.

Зач., 1. Въ началѣ бѣ слово, и слово бѣ у бога, и богъ бѣ слово. се бѣ искони у бога. Вся тѣмъ быша. и безъ него ничтоже бысть еже бысть. Въ томъ животъ бѣ, и животъ бѣ свѣтъ человѣкомъ. И свѣтъ во тмѣ свѣтится, и тма его не объятъ. Бысть человѣкъ посланъ отъ бога, имя ему іoаннъ. Сeй пріиде во свѣдѣтельство, да свѣдѣтельствуетъ о свѣтѣ, да вси вѣру имутъ ему. Не бѣ той свѣтъ, но да свѣдѣтельствуетъ о свѣтѣ. Бѣ свѣтъ истинныи, иже просвѣщаетъ всякаго человѣка грядущаго въ миръ. Въ мирѣ бѣ, и миръ тѣмъ бысть, и миръ его не позна. Во своя пріиде, и свои его не пріяша. Елици же пріяша его, дастъ имъ область чадомъ божіимъ быти, вѣрующимъ во имя его. Иже не отъ крови, ни отъ похоти плотьскыя, ни отъ похоти мужскыя, но отъ бога родишася. И слово плоть бысть, и вселися въ ны. И видѣхомъ славу его, славу яко единороднаго отъ отца, исполнь благодати и истины. Іoаннъ свѣдѣтельствуетъ о нeмъ, и возва глаголя. сeй бѣ его же рѣхъ, иже по мнѣ грядыи, предо мною бысть, яко пeрвѣе мене бѣ. И отъ исполнeнія его мы вси пріяхомъ, и благодать возблагодать. Яко законъ моисeoмъ данъ бысть. благодать же и истина ісусъ христомъ бысть.

Зач., 2.* Бога никтоже видѣ нигдѣже. единородныи сынъ, сыи въ лонѣ отчи, той исповѣда. И се есть свѣдѣтельство іoанново. егда послаша жидове отъ іерусалима іерeя и левиты, да вопросятъ его, ты кто еси; и исповѣда, и не отвeржеся. и исповѣда, яко нѣсмь азъ христосъ. И вопросиша его. что убо, илія ли еси ты; и глагола, нѣсмь. пророкъ ли еси; и отвѣща, ни. рѣша же ему, кто еси, да отвѣтъ дамы пославшимъ ны. что глаголеши о тебѣ самомъ; рече. азъ гласъ вопіющаго въ пустыни, исправите путь господень, яко же рече ісаія пророкъ. И посланіи, бѣху отъ фарисей. и вопросиша его и рѣша ему. что убо крещаеши, аще ты нѣси христосъ. ни илія, ни пророкъ; отвѣща имъ іoаннъ, глаголя. азъ крещаю водою, посредѣ же васъ стоитъ, его же вы не вѣсте. той есть грядыи по мнѣ, иже предо мною бысть. ему же нѣсмь азъ достоинъ, да отрѣшу ремeнь сапогу его. сія въ виѳаварѣ быша, обонъ полъ іoрдана. идѣже бѣ іoаннъ крестя.

Зач., 3.* Во утрѣи же, видѣ іoаннъ ісуса грядуща къ себѣ. и глагола, се агнецъ божіи, взeмляи грѣхы миру. сeй есть о нeмъ же азъ рѣхъ. по мнѣ грядeтъ мужъ, иже предо мною бысть, яко пeрвѣе мене бѣ. И азъ не вѣдяхъ его, но да явится ізраилеви, сего ради пріидохъ азъ въ водѣ крестя. И свѣдѣтельствова іoаннъ, глаголя. яко видѣхъ духъ сходящь яко голубь съ небесе, и пребысть на нeмъ. и азъ не вѣдѣхъ его. но пославыи мя крестити водою, той мнѣ рече. надъ него же узриши духъ сходящь, и пребывающь на нeмъ, той есть крестяи духомъ святымъ. И азъ видѣхъ, и свѣдѣтельствовахъ, яко сeй есть сынъ божіи.

Зач., 4.* Во утрѣи же паки стояше іoаннъ, и отъ ученикъ его два. и узрѣвъ ісуса грядуща, глагола. се агнецъ божіи. И слышаста его оба ученика глаголюща, и по ісусѣ идоста. обращьжеся ісусъ, и видѣвъ я по себѣ идуща, глагола има, чесо ищета; она же рѣста ему. равви, еже глаголется сказаемо, учителю, гдѣ живeши; и глагола има, пріидѣта и видѣта. Пріидоста же и видѣста гдѣ живяше, и у него пребыста день той. бѣ же часъ яко десятыи. Бѣ же андрeя братъ симона петра, единъ отъ обою слышавшою отъ іoанна, и по нeмъ шeдшею. обрѣте сeй прeжде брата своего симона, и глагола ему. обрѣтохомъ месію, еже есть сказаемо, христосъ. и приведе его ко ісусови. Возрѣвъ же нань ісусъ, рече. ты еси симонъ сынъ іонинъ, ты наречeшися кифа, еже сказается пeтръ.

Зач., 5.* Во утрѣи же восхотѣ изыти въ галилeю, и обрѣте филиппа. и глагола ему, гряди по мнѣ. бѣ же филиппъ отъ виѳсаиды, отъ града андрeoва и петрова. обрѣте филиппъ наѳанаила, и глагола ему. его же писа моисeй въ законѣ, и пророцы, обрѣтохомъ ісуса, сына іосифова иже отъ назарeѳа. И глагола ему наѳанаилъ. отъ назарeѳа можетъ ли что добро быти; глагола ему филиппъ. пріиди и виждь. Видѣвъ же ісусъ наѳанаила грядуща къ себѣ, и глагола о нeмъ. се воистину ізраильтянинъ, въ нeмъ же льсти нѣсть. Глагола ему наѳанаилъ. како мя знаеши; отвѣща ісусъ, и рече ему. прeжде даже не возгласи тебе филиппъ, суща подъ смоковницею видѣхъ тя. отвѣща наѳанаилъ, и глагола ему. равви. ты еси сынъ божіи, ты еси царь ізраилевъ. отвѣща ісусъ, и рече ему. зане рѣхъ ти, яко видѣхъ тя подъ смоковницею, вѣруеши. болша сихъ узриши. И глагола ему. аминь аминь глаголю вамъ. отсeлѣ узрите небо отвeрсто, и ангелы божія восходяща, и низходяща надъ сына человеческаго.

Глава, 2.

Зач., 6. И въ трeтіи день, бракъ бысть въ канѣ галилeйстѣй, и бѣ мати ісусова ту. Званъ же бысть и ісусъ, и ученицы его на бракъ. и недоставшу вину. глагола мати ісусова къ нему, вина не имуть. Глагола ей ісусъ. что есть мнѣ и тебѣ жeно; не у пріиде часъ мой. Глагола мати его слугамъ. еже аще глаголетъ вамъ, сотворите. бѣху же ту водоноси камени шeсть, лежаще по очищeнію іудeйску, вмѣстящемъ по двѣма или тріeмъ мѣрамъ. Глагола имъ ісусъ, наполните водоносы воды. и наполниша ихъ до верха. и глагола имъ, по черпѣте нынѣ, и принесѣте архитриклинови. и принесоша. И яко же вкуси архитриклинъ вина бывшаго отъ воды, и не вѣдяше откуду есть, слугы же вѣдяху почeрпшеи воду. пригласи жениха архитриклинъ, и глагола ему. всякъ человѣкъ, прeжде доброе вино полагаетъ, и егда упіются, тогда хуждшее. ты же соблюде доброе вино досeлѣ. се сотвори начатокъ знаменіемъ ісусъ, въ канѣ галилeйстѣй, и яви славу свою, и вѣроваша вонь ученицы его.

Зач., 7.* Посeмъ сниде въ капернаумъ, самъ и мати его, и братія его и ученицы его, и ту немногы дни пребыша. И близъ бѣ пасха іудeйска, и взыде во іерусалимъ ісусъ, и обрѣте въ церкови продающая овца и волы, и голуби, и пѣняжникы сѣдящая, и сотвори бичь отъ вeрвіи, вся изгна изъ церкове овца и волы. и торжникомъ рассыпа пѣнязя, и дскы опровeрже. и продающимъ голубы рече, возмѣте сія отсюду, и не творите дому отца моего, дому купленаго. Помянуша же ученицы его, яко писано есть. жалость дому твоего снѣсть мя. отвѣщаша же іудeе, и рѣша ему. кое знаменіе являеши, яко сія твориши; отвѣща ісусъ, и рече имъ. разорите церковь сію, и трими деньми воздвигну ю. рѣша же іудeе. четыридесять и шестію лѣтъ создана бысть церковь сія, и ты ли трими деньми воздвигнеши ю; онъ же глаголаше о церкови тѣла своего. Егда убо воста отъ мертвыхъ, помянуша ученицы, яко се глаголаше, и вѣроваша писанію, и словеси еже рече ісусъ. Егда же бѣ во іерусалимѣхъ, въ праздникъ пасхы, мнози вѣроваша во имя его, видяще знаменія его яже творяше. Самъ же ісусъ, не вдаяше себе въ вѣру ихъ, имъ же самъ вѣдяше вся. и яко не трeбоваше да кто свѣдѣ тельствуетъ о человецѣ. самъ бо вѣдяше что бѣ въ человецѣ.

Глава, 3.

Зач., 8. Бѣ же человѣкъ отъ фарисей, никодимъ имя ему, князь жидовскыи, сeй пріиде ко ісусу нощію, и рече ему. равви, вѣмъ, яко отъ бога пришeлъ еси учитель. никтоже бо можетъ знаменіи сихъ творити, ихъ же ты твориши, аще не будетъ богъ съ нимъ. отвѣща ісусъ, и рече ему. аминь аминь глаголю тебѣ. аще не кто родится свыше, не можетъ видѣти царствія божія. Глагола къ нему никодимъ. како можетъ человѣкъ родитися старъ сыи; еда можетъ второе внити въ утробу матере своея, и родитися; отвѣща ісусъ. аминь аминь глаголю тебѣ, аще кто не родится водою и духомъ, не можетъ внити въ царствіе божіе. Рождeнное отъ плоти, плоть есть. и рождeнное отъ духа, духъ есть. Не дивися, яко рѣхъ ти, подобаетъ вамъ родитися свыше. духъ, идѣже хощетъ, дышетъ, и гласъ его слышиши, но не вѣси откуду приходитъ, и камо идетъ. Тако есть всякъ человѣкъ рождeнныи отъ духа. отвѣща никодимъ, и рече ему. како могутъ сія быти; отвѣща ісусъ, и рече ему. ты еси учитель ізраилевъ, и сихъ ли не вѣси; аминь аминь глаголю тебѣ, яко еже вѣмы, глаголемъ. и еже видѣхомъ, свѣдѣтельствуемъ, и свѣдѣтельства нашего не пріeмлете. Аще земная рекохъ вамъ, и не вѣруете. како аще реку вамъ небесная, вѣруете;

Зач., 9.* И никтоже взыде на небо, токмо съшeдыи съ небесе, сынъ человеческіи, сыи на небеси. и яко же моисeй вознесе змію въ пустыни, тако подобаетъ вознестися сыну человеческому, да всякъ вѣруяи вонь не погибнетъ, но имать животъ вѣчныи.

Зач., 10.* Тако бо возлюби богъ миръ, яко и сына своего единороднаго далъ есть, да всякъ вѣруяи вонь не погибнетъ, но имать животъ вѣчныи. Не посла бо богъ сына своего въ миръ, да судитъ мирови, но да спасeтся имъ миръ. Вѣруяи вонь, не будетъ осужeнъ. а не вѣруяи, уже осужeнъ есть, яко не вѣрова во имя единороднаго сына божія. Сeй же есть судъ, яко свѣтъ пріиде въ миръ, и возлюбиша человецы паче тму, нeже свѣтъ. бѣша бо ихъ дѣла зла. Всякъ бо дѣлаяи злая, ненавидитъ свѣта, и не приходитъ къ свѣту, да не обличатся дѣла его яко лукава суть. Творяи же истину, грядeтъ ко свѣту, да явятся дѣла его яко о бозѣ суть содѣлана.

Зач., 11.* Посихъ же пріиде ісусъ и ученицы его въ жидовскую зeмлю, и ту живяше съ ними, и крещаше. Бѣ же іoаннъ крестя въ енонѣ, близъ салима, яко воды многы бѣху ту. и прихождаху, и крещахуся. Не у бо бѣ всажeнъ въ темницу іoаннъ. Бысть же стязаніе отъ ученикъ іoанновѣхъ со іюдeи о очищeніи. и пріидоша ко іoанну, и рекоша ему. равви, иже бѣ съ тобою обонъ полъ іoрдана, ему же ты свѣдѣтельствова, се сeй крещаетъ, и вси грядутъ къ нему. отвѣща іoаннъ, и рече. не можетъ человѣкъ пріимати ничесоже, аще не будетъ дано ему съ небесе. вы сами мнѣ свѣдѣтельствуете, яко рѣхъ, нѣсмь азъ христосъ, но яко посланъ есмь предъ нимъ. Имѣяи невѣсту, женихъ есть. а другъ жениховъ стоя и послушая его, радостію радуется за гласъ жениховъ. Сія убо радость моя исполнися. оному подобаетъ расти, мнѣ же малитися. Грядыи свыше, надъ всѣми есть, сыи отъ земля, отъ земля есть, и отъ земля глаголетъ. Грядыи съ небесе, надъ всѣми есть. и еже видѣ и слыша, се свѣдѣтельствуетъ, и свѣдѣтельства его никтоже пріeмлетъ. Пріeмыи его свѣдѣтельство, вѣрова, яко богъ истиненъ есть. Его же бо посла богъ, глаголы божія глаголетъ. не въ мѣру бо богъ даeтъ духа. отецъ бо любитъ сына, и вся дастъ въ руцѣ его. Вѣруяи въ сына, имать животъ вѣчныи. а иже не вѣруетъ въ сына, не узритъ живота, но гнѣвъ божіи пребываетъ на нeмъ.

Глава, 4.

Егда убо разумѣ ісусъ, яко услышаша фарисeе, яко ісусъ множайша ученикы творитъ и крещаетъ, нeже іoаннъ. ісусъ же самъ не крещаше, но ученицы его. остави іудeю, и иде пакы въ галилeю. подобаше же ему проити сквозѣ самарію.

Зач., 12.* Пріиде убо во градъ самарійскіи, глаголемыи сихарь, близъ вeси ю же дастъ іаковъ іосифу сыну своему. Бѣ же ту источникъ іаковль. ісусъ же труждься отъ пути, сѣдяше тако на источницѣ, бѣ же яко часъ шестыи. Пріиде жена отъ самарія почерпати воду. Глагола ей ісусъ, даждь ми пити. ученицы бо его отшли бѣху во градъ, да брашна купятъ. Глагола ему жена самаряныни. како ты жидовинъ сыи, отъ мене пити просиши жены самаряныни сущей; не прикасаютъбося жидове самарянѣхъ. отвѣща ісусъ, рече ей. аще бы вѣдала даръ божіи, и кто есть глаголяи ти, даждь ми пити, ты бы просила у него, и далъ ти бы воду живу. Глагола ему жена, господи ни почерпала имаши, и студенeцъ есть глубокъ. откуду убо имаши воду живу; еда ты боліи еси отца нашего іакова, иже дастъ намъ студенeцъ сeй. и той изъ него питъ, и сынове его, и скоти его; отвѣща ісусъ, и рече ей. всякъ піяи отъ воды сея, вжаждется пакы. а иже піeтъ отъ воды ю же азъ дамъ ему, не вжаждется во вѣкы. но вода ю же азъ дамъ ему, будетъ въ нeмъ источникъ воды текуща въ животъ вѣчныи. Глагола къ нему жена. господи, даждь ми сію воду, да ни жажду, ни прихожду сѣмо почерпати. глагола ей ісусъ, иди пригласи мужа своего, и пріиди сѣмо. отвѣща жена, и рече ему. не имамъ мужа. Глагола ей ісусъ. добрѣ рече, яко мужа не имамъ. пять бо мужіи имѣла еси, и нынѣ его же имаши, нѣсть ти мужъ. се воистину рекла еси. Глагола ему жена. господи, вижу яко пророкъ еси ты. отецы наши въ горѣ сeй поклонишася. и вы глаголете, яко во іерусалимѣхъ есть мѣсто, идѣже кланятися подобаетъ. Глагола ей ісусъ, жeно, вѣру ми ими, яко грядeтъ часъ, егда ни въ горѣ сeй, ни во іерусалимѣхъ поклонитеся отцу. вы кланяетеся, его же не вѣсте. мы кланяемся его же вѣмы. яко спасeніе отъ іудей есть. но грядeтъ часъ, и нынѣ есть, егда истинніи поклонницы поклонятся отцу духомъ и истиною. ибо отецъ, таковѣхъ ищетъ покланяющихся ему. духъ есть богъ, и иже кланяется ему, духомъ и истиною достоитъ кланятися. Глагола ему жена, вѣмы, яко месія пріидетъ глаголемыи христосъ, егда той пріидетъ, возвѣститъ намъ вся. Глагола ей ісусъ. азъ есмь глаголяи съ тобою. И тогда пріидоша ученицы его, и чюждахуся яко съ женою глаголаше. никтоже бо рече чесо ищеши, или что глаголеши съ нeю; остави же водоносъ свой жена, и иде во градъ, и глагола человѣкомъ. пріидѣте, и видите человѣка, иже рече ми вся елика сотворихъ. еда той есть христосъ; изыдоша же изъ града, и грядяху къ нему. Между же симъ, моляху его ученицы его, глаголюще, равви, яждь. онъ же рече имъ. азъ брашно имамъ ясти, его же вы не вѣсте. Глаголаху же ученицы къ себѣ. еда кто принесе ему ясти; глагола имъ ісусъ. мое брашно есть, да сотворю волю пославшаго мя, и совершу дѣло его. не вы ли глаголете, яко еще четыри мѣсяци суть, и жатва пріидетъ; се глаголю вамъ, возведѣте очи ваши, и видите нивы, яко плавы суть къ жатвѣ уже. и жняи, мзду пріeмлетъ. и собираетъ плодъ въ животъ вѣчныи, да сѣяи вкупѣ радуется и жняи. о сeмъ бо слово есть истинное, яко инъ есть сѣяи, и инъ есть жняи. азъ послахъ вы жати, идѣже вы не трудистеся. иніи трудишася, и вы въ трудъ ихъ внидосте. отъ града же того мнози вѣроваша вонь отъ самарянъ, за слово женѣ свѣдѣтельствующи. яко рече ми вся елика сотворихъ. Егда же пріидоша къ нему самаряне, моляху его да бы пребылъ у нихъ. и пребысть ту два дни. и много паче вѣроваша за слово его. Женѣ же глаголаху, яко не ктому за твою бесѣду вѣруемъ. сами бо слышахомъ. и вѣмы, яко сeй есть воистину спасъ миру христосъ. По двою же дню изыде оттуду, и иде въ галилeю. самъ бо ісусъ свѣдѣтельствоваше, яко пророкъ въ своeмъ отчестви чeсти не имать. егда же пріиде въ галилeю, пріяша его галилeяне, вся видѣвше, яже сотвори во іерусалимѣхъ въ праздникъ. и тіи бо пріидоша въ праздникъ. Пріиде же пакы ісусъ въ кану галилeйску, идѣже сотвори воду въ вино.

Зач., 13.* И бѣ нѣкіи царeвъ мужъ, его же сынъ боляше въ капернаумѣ. сeй слышавъ яко ісусъ пріиде отъ іудeя въ галилeю, иде къ нему, и моляше его, да снидетъ и исцѣлитъ сына его. хотяше бо умрети. Рече убо ісусъ къ нему. аще знаменіи и чюдeсъ не видите, не имате вѣровати. Глагола къ нему царeвъ мужъ. господи, сниди прeжде даже не умретъ отроча мое. Глагола ему ісусъ. иди, сынъ твой живъ есть. и вѣрова человѣкъ словеси еже рече ему ісусъ, и идяше. Абіе же входящу ему, се раби его срѣтоша его. и возвѣстиша ему глаголюще, яко сынъ твой живъ есть. Вопрашаше убо отъ нихъ часъ, въ которыи боле ему бысть, и рѣша ему. яко вчера въ часъ седмыи, остави его огнь. Разумѣ же отецъ, яко той бѣ часъ, вонь же рече ему ісусъ, яко сынъ твой живъ есть. и вѣрова самъ, и вeсь домъ его. Се пакы второе знаменіе сотвори ісусъ, пришeдъ отъ іудeя въ галилeю.

Глава, 5.

Зач., 14. евангеліе Посихъ бѣ праздникъ іудeйскыи, и взыде ісусъ во іерусалимъ. есть же во іерусалимѣхъ на овчіи купѣли, яже глаголется еврeйскы, виѳeзда, пять притворъ имущи. Въ тѣхъ слежаше множество болящихъ, слѣпыхъ, хромыхъ, сухихъ, чающихъ движeнія водѣ. Ангелъ бо господень на всяко лѣто схождаше въ купѣль и возмущаше воду. И иже пeрвѣе влажаше по возмущeніи водѣ, здравъ бываше, яцѣмъ же недугомъ одержимъ бываше. Бѣ же ту нѣкіи человѣкъ, тридесяте и осмь лѣтъ имыи въ недузѣ своeмъ. Сего видѣвъ ісусъ лежаща, и разумѣвъ яко многа лѣта уже имяше въ недузѣ, глагола ему. хощеши ли цѣлъ быти; отвѣща ему недужныи. ей господи, человѣка не имамъ да егда возмутится вода, ввeржетъ мя въ купѣль. Егда же прихожду азъ, инъ прeжде мене слазитъ. Глагола ему ісусъ, востани, возми одръ твой, и ходи. И абіе здравъ бысть человѣкъ. и взeмъ одръ свой, и хождаше. бѣ же субота въ той день. Глаголаху же жидове исцѣлѣвшему. субота есть, и не достоитъ ти взяти одра своего. онъ же отвѣща имъ. иже мя сотвори цѣла, той мнѣ рече. возми одръ твой и ходи. Вопросиша же его, кто есть человѣкъ рекіи ти, возми одръ твой и ходи; Исцѣлѣвыи же не вѣдяше кто есть. ісусъ бо уклонися народу сущу на мѣстѣ. Потомъ же обрѣте его ісусъ въ церкови и рече ему. се здравъ бысть, ктому не согрѣшай, да не горе ти что будетъ. Иде же человѣкъ, и повѣда іудeoмъ, яко ісусъ есть иже мя сотвори цѣла. И сего ради гоняху ісуса іудeе, и искаху его убити, зане сія творяше въ суботу. ісусъ же отвѣщаваше имъ.

Зач., 15.* Отецъ мой досeлѣ дѣлаетъ, и азъ дѣлаю. Сего же ради паче искаху его іудeе убити, яко не токмо разоряше суботу, но и отца своего глаголаше бога, равенъ ся творя богу. отвѣщавъ же ісусъ и рече имъ. аминь аминь глаголю вамъ, не можетъ сынъ творити о себѣ ничесоже, аще не еже видитъ отца творяща. яже бо онъ творитъ, сія и сынъ такожде творитъ. отецъ бо любитъ сына, и вся показуетъ ему яже самъ творитъ, и болша сихъ покажетъ ему дѣла, да вы чудитеся. Яко же бо отецъ воскрешаетъ мeртвыя и живитъ, тако и сынъ ихъ же хощетъ живитъ. отецъ бо не судитъ никомуже, но судъ вeсь дастъ сынови, да вси чтутъ сына, яко же чтутъ отца. Иже не чтeтъ сына, не чтeтъ отца пославшаго его.

Зач., 16.* Аминь аминь глаголю вамъ, яко слушаяи словесе моего, и вѣруяи пославшему мя, имать животъ вѣчныи. И на судъ не пріидетъ, но прeидетъ отъ смерти въ животъ. Аминь аминь глаголю вамъ, яко грядeтъ часъ, и нынѣ есть, егда мертвіи услышатъ гласъ сына божія. и услышавшеи, оживутъ. Яко же бо отецъ имать животъ въ себѣ, тако дастъ и сынови животъ имѣти въ себѣ, и область дастъ ему и судъ творити яко сынъ человечь есть, не дивитеся сему. Яко грядeтъ часъ, вонь же вси сущіи во гробѣхъ, услышатъ гласъ сына божія. И изыдутъ сотворшеи благая, въ воскрешeніе животу. а сотворшеи злая, въ воскрешeніе суду. Не могу азъ о себѣ творити ничесоже.

Зач., 17.* Яко же слышу, сужду, и судъ мой праведенъ есть. яко не ищу волю мою, но волю пославшаго мя отца. Аще азъ свѣдѣтельствую о мнѣ, свѣдѣтельство мое нѣсть истинно. инъ есть свѣдѣтельствуяи о мнѣ. И вѣмъ яко истинно есть свѣдѣтельство, еже свѣдѣтельствуетъ о мнѣ. Вы посласте ко іoанну, и свѣдѣтельствова о истинѣ. Азъ же не отъ человѣка свѣдѣтельства пріeмлю, но сія глаголю, да вы спасeни будете. онъ бѣ свѣтилникъ, горя и свѣтя, вы же хотѣсте возрадоватися въ часъ свѣтѣнія его. Азъ же имамъ свѣдѣтельство боле іoаннова. дѣла бо яже дастъ мнѣ отецъ да совершу я, та дѣла, яже азъ творю, свѣдѣтельствуютъ о мнѣ, яко отецъ мя посла. и пославыи мя отецъ, той свѣдѣтельствова о мнѣ. Ни гласа его нигдѣже слышасте, ни видѣнія его видѣсте, и словесе его не имате пребывающа въ васъ. зане его же той посла, сему вы вѣру не емлете. Испытайте писанія, яко вы мните въ нихъ имѣти животъ вѣчныи, и та суть свѣдѣтельствующа о мнѣ, и не хощете пріити ко мнѣ, да животъ имате. Славы отъ человѣкъ не пріeмлю, но разумѣхъ вы, яко любве божія не имате въ себѣ. Азъ пріидохъ во имя отца моего, и не пріeмлете мене. Аще инъ пріидетъ во имя свое, того пріeмлете. Како вы можете вѣровати, славы другъ отъ друга пріeмлюще. и славу юже отъ единого бога не ищете; не мните, яко азъ на вы реку ко отцу. есть иже на вы глаголетъ моисeй, нань же вы уповаете. Аще бо бысте вѣровали моисeoви, вѣровали бысте убо и мнѣ. о мнѣ бо той писа. аще ли того писаніoмъ не вѣруете, како моимъ глаголомъ вѣру имете;

Глава, 6.

Посихъ иде ісусъ на онъ полъ моря галилeя тиверіадскы, и по нeмъ идяше народъ многъ, яко видяху знаменія его, яже творяше на недужныхъ. Взыде же на гору ісусъ, и ту сѣдяше со ученикы своими. Бѣ же близъ пасха, праздникъ жидовскыи.

Зач., 18.* Возвeдъ убо ісусъ очи, и видѣ яко многъ народъ грядeтъ къ нему, глагола къ филиппу. чимъ купимъ хлѣбы, да ядятъ сіи; се же глаголаше искушая его. самъ бо вѣдяше, что хощетъ сотворити. отвѣща ему филиппъ. двѣма стома пѣнязь хлѣбы не довлѣютъ имъ, да кождо ихъ мало что пріиметъ. Глагола ему единъ отъ ученикъ его, андрѣя братъ симона петра. есть отрочищъ здѣ единъ, иже имать пять хлѣбъ ячмeннѣхъ, и двѣ рыбѣ. но сіи что суть въ селико; речe же ісусъ, сотворите человѣкы возлежти. Бѣ же трава многа на мѣстѣ. возлеже убо мужіи числомъ яко пять тысящь. Пріятъ же хлѣбы ісусъ. и хвалу воздавъ, подастъ ученикомъ, ученицы же возлежащимъ. Такожде и отъ рыбу, елико хотяху. и яко насытишася, глагола ученикомъ своимъ. соберѣте избыткы укрухъ, да не погибнетъ ничтоже. собраша же, и исполниша дванадесяте коша укрухъ, отъ пяти хлѣбъ ячмeннѣхъ, иже избыша ядшимъ.

Зач., 19.* Человецы же видѣвше знаменіе, еже сотвори ісусъ, глаголаху, яко сeй есть воистину пророкъ, грядыи въ миръ. Ісусъ же разумѣвъ, яко хотятъ пріити, да восхитятъ его, и сотворятъ его царя, отиде паки въ гору единъ. Яко поздѣ бысть, снидоша ученицы его на море. и влѣзоша въ корабль, и идяху на онъ полъ моря въ капернаумъ. и тма абіе бысть, и не у бѣ пришeлъ къ нимъ ісусъ. Море же вѣтру вeлію дыхающу, воздвизашеся. грeбше же яко стадіи двадесятъ и пять, или тридесяте, узрѣша ісуса ходяща по морю, и близъ корабля бывша, убояшася. онъ же глагола имъ, азъ есмь, не бойтеся. хотяху же пріяти его въ корабль, и абіе корабль бысть на земли, въ нюже идяху. Во утрѣи же народъ иже стояше обонъ полъ моря, видѣвъ яко корабля иного не бѣ ту, токмо единъ той, вонь же внидоша ученицы его, и яко не вниде со ученикы своими ісусъ въ корабль, но едини ученицы его идоша. И ини пріидоша корабли отъ тиверіады, близъ мѣста, идѣже ядоша хлѣбы, хвалу воздавше господви. Егда же видѣша народи, яко ісуса не бысть ту, ни ученикы его, влѣзоша сами въ корабля, и пріидоша въ капернаумъ, ищуще ісуса. и обрѣтше его обонъ полъ моря, рѣша ему. равви, когоспода здѣ бысть; отвѣща имъ ісусъ, и рече. аминь аминь глаголю вамъ. ищете мене, не яко видѣсте знаменіе, но яко ядосте хлѣбы, и насытистеся.

Зач., 20.* Дѣлайте не брашно гиблющее, но брашно пре бывающее въ животѣ вѣчнемъ, еже сынъ человеческіи вамъ дастъ. сего бо отецъ знамена богъ. Рѣша же къ нему. что сотворимъ, да дѣлаемъ дѣла божія; отвѣща ісусъ, и рече имъ. се есть дѣло божіе, да вѣруете въ той, его же посла онъ. Рѣша же ему. кое убо ты твориши знаменіе, да видимъ и вѣру имемъ тебѣ; что дѣлаеши; отецы наши ядоша манну въ пустыни, яко же есть писано. хлѣбъ съ небесе дастъ имъ ясти. Рече убо имъ ісусъ. аминь аминь глаголю вамъ, не моисeй дастъ вамъ хлѣбъ съ небесе, но отецъ мой дастъ вамъ хлѣба истиннаго съ небесе. Хлѣбъ бо божіи есть сходяи съ небесе, и даяи животъ миру. Рѣша убо къ нему. господи, всегда даждь намъ хлѣбъ сeй. Речe же имъ ісусъ.

Зач., 21.* Азъ есмь хлѣбъ животныи. грядыи ко мнѣ, не имать взалкатися. и вѣруяи въ мя, не имать вжадатися никогосподаже. но рѣхъ вамъ, яко и видѣсте мя, и не вѣруете. Все еже дастъ мнѣ отецъ, ко мнѣ пріидетъ. и грядущаго ко мнѣ не иждену вонъ. Яко снидохъ съ небесе, не да творю волю мою, но волю пославшаго мя отца. Се же есть воля пославшаго мя отца, да все еже дастъ ми, не погублю отъ него, но воскрешу е въ послѣдніи день.

Зач., 22.* Се же есть воля пославшаго мя, да всякъ видяи сына, и вѣруя въ него, имать животъ вѣчныи, и воскрешу его азъ въ послѣдніи день. Роптаху убо іудeе о нeмъ, яко рече, азъ есмь хлѣбъ сшeдыи съ небесе. и глаголаху, не сeй ли есть ісусъ сынъ іосифовъ. ему же мы знаемъ отца и матере; како убо глаголетъ сeй, яко съ небесе снидохъ; отвѣща убо ісусъ, и рече имъ. не ропщите между собою. Никтоже можетъ пріити ко мнѣ, аще не отецъ пославыи мя привлечeтъ его, и азъ воскрешу его въ послѣдніи день. Есть писано въ пророцѣхъ. и будутъ вси учeни богу. Всякъ слышавыи отъ отца и навыкъ, пріидетъ ко мнѣ. не яко отца видѣлъ есть кто, токмо сыи отъ бога, сій видѣ отца. Аминь аминь глаголю вамъ. вѣруяи въ мя, имать живота вѣчнаго.

Зач., 23.* Азъ есмь хлѣбъ животныи. отецы ваши ядоша манну въ пустыни, и умроша. Сeй есть хлѣбъ сходяи съ небесе, да аще кто отъ него ястъ, не умретъ. Азъ есмь хлѣбъ животныи, иже сшeдыи съ небесе. аще кто снѣсть отъ хлѣба сего, живъ будетъ во вѣкы. и хлѣбъ его же азъ дамъ, плоть моя есть. юже азъ дахъ за животъ мира. пряхужеся между собою жидове глаголюще. како можетъ сeй намъ дати плоть свою ясти; речe же имъ ісусъ, аминь аминь глаголю вамъ. аще не снѣсте плоти сына человеческаго, и піeте кровь его, живота не имате въ себѣ. Ядыи мою плоть, и піяи мою кровь, имать животъ вѣчныи. и азъ воскрешу его въ послѣдніи день. Плоть бо моя истинно есть брашно, и кровь моя истинно есть пиво.

Зач., 24.* Ядыи мою плоть, и піяи мою кровь, во мнѣ пребываетъ, и азъ въ нeмъ. Яко же посла мя живыи отецъ, и азъ живу отца ради. и ядыи мя, и той живъ будетъ мене ради. сeй есть хлѣбъ съшeдыи съ небесе. не яко же ядоша отецы ваши манну, и умроша. ядыи хлѣбъ сeй, живъ будетъ во вѣкы. Сія рече на сонмищи уча въ капернаумѣ. Мнози убо слышавше отъ ученикъ его, рѣша. жeстоко есть слово се, и кто можетъ его послушати; вѣдыи же ісусъ въ себѣ яко ропщутъ о сeмъ ученицы его, рече имъ. се ли вы блазнитъ; аще убо узрите сына человеческаго восходяща идѣже бѣ прeжде; духъ есть иже оживляетъ, плоть не ползуетъ ничтоже. глаголы яже азъ глаголахъ вамъ, духъ суть и животъ суть. но суть отъ васъ нѣціи, иже не вѣруютъ. Вѣдяше бо искони ісусъ, кто суть не вѣрующеи, и кто есть предаяи его. И глаголаше, сего ради рѣхъ вамъ, яко никтоже можетъ пріити ко мнѣ, аще не будетъ ему дано отъ отца моего. отъ сего мнози отъ ученикъ его идоша вспять, и ктому не хождаху съ нимъ. Речe же ісусъ обѣма надесяте. еда и вы хощете ити; отвѣща ему симонъ пeтръ. господи, къ кому идемъ; глаголы живота вѣчнаго имаши. и мы вѣровахомъ, и познахомъ, яко ты еси христосъ, сынъ бога живаго. отвѣща имъ. не азъ ли васъ дванадесяте избрахъ, и единъ отъ васъ діаволъ есть; глаголаше же іуду симонова искаріота. сeй бо хотяше предати его, единъ сыи отъ обоюнадесяте.

Глава, 7.

Зач., 25. И хождаше ісусъ посихъ въ галилeи. не хотяше бо во іудeи ходити, яко искаху его іудeе убити. Бѣ же близъ праздникъ іудeйскыи, потъчeніе сѣни. Рѣша же къ нему братія его. преиди отсюду, и иди во іудeю, да и ученицы твои видятъ дѣла твоя яже твориши. Никтоже бо въ тайнѣ ничесоже творитъ, и ищетъ самъ явѣ быти. Аще си твориши, яви себе мирови. Ни братія бо его вѣроваху въ него. глагола убо имъ ісусъ. врeмя мое не у пріиде, врeмя же ваше всегда готово есть. не можетъ миръ ненавидѣти васъ, менe же ненавидитъ. Яко азъ свѣдѣтельствую о нeмъ яко дѣла его зла суть. вы взыдѣте въ праздникъ сeй, азъ не взыду въ праздникъ сeй, яко врeмя мое не у исполнися. сія рeкъ имъ, оста въ галилeи. егда же взыдоша братія его въ праздникъ, тогда и самъ взыде, не явѣ, но яко тай. жидове же искаху его въ праздникъ. и глаголаху, гдѣ есть онъ; И ропотъ многъ бѣ о нeмъ въ народѣхъ, ови глаголаху, яко благъ есть. иніи же глаголаху, ни, но льститъ народы. ни которыи же убо явѣ глаголаше о нeмъ, страха ради іудeйскаго.

Зач., 26.* Абіе же въ преполовлeніе праздника, взыде ісусъ въ церковь, и учаше. и дивляхуся іудeе глаголюще. како сeй книгы вѣсть, не учився; отвѣща убо имъ ісусъ, и рече. мое учeніе нѣсть мое, но пославшаго мя. аще кто хощетъ волю его творити, разумѣетъ о учeніи, кое отъ бога есть, или азъ о себѣ глаголю. глаголяи о себѣ, славы своея ищетъ. а ищяи славы пославшаго его, сeй истиненъ есть, и нѣсть неправды въ нeмъ. Не моисeй ли дастъ вамъ законъ, и никтоже отъ васъ творитъ закона; что мене ищете убити; отвѣща народъ и рече, бѣсъ ли имаши; кто тебе ищетъ убити; отвѣща ісусъ, и рече имъ. едино дѣло сотворихъ, и вси дивитeся. Сего ради не моисeй дастъ вамъ обрѣзаніе. не яко отъ моисeя есть, но отъ отецъ. и въ суботу обрѣзаете человѣка. аще обрѣзаніе пріeмлетъ человѣкъ въ суботу, да не разорится законъ моисeoвъ, на мя ли гнѣваетеся, яко всего человѣка здрава сотворихъ въ суботу; не судите на лица, но праведныи судъ судите. Глаголаху убо нѣціи отъ іерусалимлянъ, не сeй ли есть его же ищутъ убити; и се не обинуяся глаголетъ, и ничесоже ему не глаголютъ, еда како разумѣша князи, яко сeй есть христосъ; но сего вѣмы откуду есть. христосъ же егда пріидетъ, никтоже вѣсть откуду будетъ. Возва убо въ церкови уча ісусъ, и глаголя. и мене вѣсте, и вѣсте откуду есмь. и о себѣ не пріидохъ, но есть истиненъ пославыи мя, его же вы не вѣсте. азъ вѣмъ его, яко отъ него есмь, и той мя посла. Искаху же да имутъ его, и никтоже возложи нань рукы, яко не у бѣ пришeлъ часъ его. Мнози же отъ народа вѣроваша въ него, и глаголаху, яко христосъ егда пріидетъ, еда болша знаменія сотворитъ, яже сeй творитъ; слышаша фарисeе народъ ропщущъ о нeмъ сія. И послаша фарисeе и архіерeе слугы, да имутъ его. Речe же ісусъ. еще мало врeмя съ вами есмь, и иду къ пославшему мя. Поищете мене и не обрящете. и идѣже есмь азъ, вы не можете пріити. Рѣша же іудeе къ себѣ. камо сeй хощетъ ити, яко мы не обрящемъ его; еда въ разсѣяніе еллинское хощетъ ити, и учити еллины; что есть се слово, еже рече, взыщете мене, и не обрящете, и идѣже есмь азъ, вы не можете пріити;

Зач., 27.* Въ послѣдніи же день великіи праздника, стояше ісусъ, и зваше глаголя. аще кто жаждетъ, да пріидетъ ко мнѣ, и піeтъ. Вѣруяи въ мя, яко же рече писаніе, рѣкы отъ чрeва его истекутъ воды живы. Се же рече о дусѣ, его же хотяху пріимати вѣрующеи во имя его. Не у бо бѣ духъ святыи, яко ісусъ не у бѣ прославленъ. Мнозіи же отъ народа слышавше слово, глаголаху. сeй есть воистину пророкъ. друзіи глаголаху, сeй есть христосъ. ови же глаголаху, еда отъ галилeя христосъ приходитъ; не писаніе ли рече, яко отъ сѣмене давыдова, и отъ виѳлеeмскыя вeси, идѣже бѣ давидъ, христосъ пріидетъ; распря же бысть въ народѣ его ради. нѣціи же отъ нихъ хотяху яти его, но никтоже возложи нань руцѣ. Пріидоша же слугы ко архіерeoмъ и фарисeoмъ. и рѣша имъ тіи, почто не приведосте его; отвѣщаша слугы. николиже тако глаголалъ человѣкъ, яко сeй человѣкъ. отвѣщаша убо имъ фарисeе, еда и вы прельщeни бысте; еда кто отъ князь вѣрова вонь, или отъ фарисей; но народъ сeй иже не вѣсть закона, прокляти суть. Глагола никодимъ къ нимъ, иже пришeдыи къ нему нощію, единъ сыи отъ нихъ. еда законъ нашъ судитъ человѣку, аще не слышитъ отъ него прeжде, и разумѣетъ что творитъ; отвѣщаша, и рекоша ему, еда и ты отъ галилeя еси; испытай и виждь, яко пророкъ отъ галилeя не приходитъ. И иде кождо въ домъ свой, ісусъ же иде въ гору елеонску, заутра же пакы пріиде въ церковь, и вси людіе идяху къ нему, и сѣдъ учаше ихъ.

Глава, 8.

Зач., 28. Приведоша же книжницы и фарисeе къ нему жену въ прелюбодѣяніи яту, и поставиша ю посредѣ, и глаголаша ему, учителю. сія жена ята есть нынѣ въ прелюбодѣяніи. въ законѣ же намъ моисeй повелѣ таковыя каменіемъ побивати. ты же что глаголеши; се же рѣша искушающе его, да быша имѣли что глаголати нань. ісусъ же долу преклонься, пeрстомъ писаше на земли. не слагая имъ. яко же прилежаху вопрашающе его. восклонься рече къ нимъ. иже есть безъ грѣха въ васъ, прeже вeрзи камень на ню. И пакы долу преклонься писаше на земли. они же слышавше, и совѣстію обличаеми, исхожаху единъ по единому. начeнше отъ старецъ, до послѣднихъ. и оста единъ ісусъ, и жена посредѣ сущи. восклоньжеся ісусъ, и ни единого видѣвъ, точію жену. Рече ей, гдѣ суть иже важдаху на тя, ни кыи же ли тебе осуди; она же рече, никтоже господи. речe же ей ісусъ, ни азъ тебе осуждаю. иди, и отсeлѣ ктому не согрѣшай.

Зач., 29.* Пакы же имъ ісусъ рече, глаголя. азъ есмь свѣтъ миру. ходяи по мнѣ, не имать ходити во тмѣ, но имать свѣтъ животныи. Рѣша же ему фарисeе. ты о себѣ самъ свѣдѣтельствуеши. свѣдѣтельство твое нѣсть истинно. отвѣща ісусъ и рече имъ. аще азъ свѣдѣтельствую о себѣ, истинно есть свѣдѣтельство мое. яко вѣмъ откуду пріидохъ, и камо иду. вы же не вѣсте откуду прихожду и камо гряду. Вы по плоти судите. азъ не сужду никомуже. и аще сужду азъ, судъ мой истиненъ есть. Яко единъ нѣсмь, но азъ и пославыи мя отецъ. и въ законѣ же вашемъ писано есть. яко двою человѣку свѣдѣтельство истинно есть. азъ есмь свѣдѣтельствуяи о мнѣ самомъ, и свѣдѣтельствуетъ о мнѣ пославыи мя отецъ. глаголаху же ему, гдѣ есть отецъ твой; отвѣща ісусъ. ни мене вѣсте ни отца моего. аще мя бысте вѣдѣли, и отца моего вѣдали бысте. сія глаголы глагола ісусъ, въ газоѳилакіи, уча въ церкови. и никтоже не ятъ его, яко не у бѣ пришeлъ часъ его.

Зач., 30.* Речe же имъ паки ісусъ. азъ иду, и взыщете мене, и во грѣсѣ вашемъ умрете. Ямо же азъ иду, вы не можете пріити. Глаголаху убо іудeе, едася самъ убіeтъ, яко глаголетъ ямо же азъ иду, вы не можете пріити; и рече имъ, вы отъ нижнихъ есте, азъ отъ вышнихъ есмь. вы отъ мира сего есте, азъ нѣсмь отъ мира сего. рѣхъ убо вамъ, яко умрете во грѣсѣхъ вашихъ. аще бо не имете вѣры яко азъ есмь, умрете во грѣсѣхъ вашихъ. Глаголаху же ему, ты кто еси; и рече имъ ісусъ, начатокъ, яко и глаголю вамъ. многа имамъ о васъ глаголати и судити, но пославыи мя истиненъ есть. и азъ яже слышахъ отъ него, сія глаголю въ мирѣ. Не разумѣша убо яко отца имъ глаголаше. Речe же имъ ісусъ. егда вознесeте сына человеческаго, тогда разумѣете, яко азъ есмь, и о себѣ ничесоже не творю, но яко же научи мя отецъ мой сія глаголю. и пославыи мя со мною есть. Не остави мене единого отецъ, яко азъ угодная ему всегда творю. си ему глаголющу, мнози вѣроваша въ него.

Зач., 31.* Глаголаше же ісусъ, къ вѣровавшимъ къ нему іудeoмъ. аще вы пребудете въ словеси моeмъ, воистину ученицы мои будете, и разумѣете истину, и истина свободитъ вы. отвѣщаша и рѣша ему, сѣмя авраамле есмы, и никомуже работахомъ николиже. како ты глаголеши яко свободни будете; отвѣща имъ ісусъ. аминь аминь глаголю вамъ, яко всякъ творяи грѣхъ, рабъ есть грѣху. рабъ же не пребываетъ въ дому во вѣкы. сынъ пребываетъ во вѣкы. аще убо сынъ вы свободитъ, воистину свободни будете. Вѣмъ яко сѣмя авраамле есте, но ищете мене убити, яко слово мое не вмѣщается въ вы. Азъ еже видѣхъ у отца моего, глаголю. и вы убо еже видѣсте у отца вашего, творите. отвѣщаша, и рѣша ему. отецъ нашъ авраамъ есть. Глагола имъ ісусъ. аще чада авраамля бысте были, дѣла авраамля бысте творили. нынѣ же ищете мене убити человѣка иже истину вамъ глаголахъ, яже слышахъ отъ бога. Сего авраамъ нѣсть сотворилъ. вы творите дѣла отца вашего. Рѣша же ему. мы отъ любодѣянія нѣсмы рождeни, единого отца имамы бога.

Зач., 32.* Речe же имъ ісусъ, аще богъ отецъ вашъ бы былъ, любили бысте убо мене. азъ бо отъ бога изыдохъ, и пріидохъ. Не о себѣ бо пріидохъ, но той мя посла. почто бесѣды моея не разумѣете; яко не можете слышати словесе моего. Вы отца вашего діавола есте, и похоти отца вашего хощете творити. онъ человѣкоубійца бѣ искони, и во истинѣ не стоитъ, яко нѣсть истины въ нeмъ. егда глаголетъ лжу, отъ своихъ глаголетъ, яко ложъ есть, и отецъ лжи. Азъ же зане истину глаголю, не вѣруете мнѣ. Кто отъ васъ обличаетъ мя о грѣсѣ; аще ли истину глаголю, почто вы не вѣруете мнѣ; иже есть отъ бога, глаголы божія послушаетъ. сего ради вы не послушаете, яко отъ бога нѣсте. отвѣщаша іудeе, и рѣша ему. не добрѣ ли мы глаголемъ. яко самарянинъ еси ты, и бѣсъ имаши; отвѣща ісусъ. азъ бѣса не имамъ, но чту отца моего, и вы не чтeте мене. азъ же не ищу славы моея, есть ища и судя.

Зач., 33.* Аминь аминь глаголю вамъ. аще кто слово мое соблюдeтъ, смерти не имать видѣти во вѣкы. Рѣша убо ему жидове. нынѣ разумѣхомъ, яко бѣсъ имаши. авраамъ умретъ, и пророцы. и ты глаголеши, аще кто слово мое соблюдeтъ, смерти не имать вкусити во вѣкы. Еда ты боліи еси отца нашего авраама, иже умретъ; и пророцы умроша. когося самъ ты твориши; отвѣща ісусъ, аще азъ славлюся самъ, слава моя ничесоже есть. есть отецъ мой славляи мя, его же вы глаголете, яко богъ нашъ есть, и не познасте его. азъ же вѣмъ его. и аще реку яко не вѣмъ его, буду подобенъ вамъ ложъ. но вѣмъ его, и слово его соблюдаю. Авраамъ отецъ вашъ радъ бы былъ, да бы видѣлъ день мой. и видѣ и возрадовася. Рѣша же іудeе къ нему, пятидесятъ лѣтъ не у имаши, и авраама ли еси видѣлъ; речe же имъ ісусъ. аминь аминь глаголю вамъ, прeжде даже авраамъ не бысть, азъ есмь. Взяша же каменіе, да вeргутъ нань, ісусъ же съкрыся, и изыде изъ церкове, прошeдъ посредѣ ихъ, и мимо хождаше тако.

Глава, 9.

Зач., 34. И мимо иды, видѣ человѣка слѣпа отъ рождества. и вопросиша его ученицы его глаголюще, равви, кто согрѣши, сeй ли или родителя его, да слѣпъ родися; отвѣща ісусъ, ни сeй согрѣши, ни родителя его, но да явятся дѣла божія на нeмъ. Мнѣ подобаетъ дѣлати дѣла пославшаго мя, дондеже день есть. пріидетъ нощь, егда никтоже можетъ дѣлати. егда въ мирѣ есмь, свѣтъ есмь миру. Сія рeкъ, плюну на землю, и сотвори брeніе отъ плюновeнія, и помаза очи брeніемъ слѣпому, и рече ему, иди умыйся въ купѣли силоамстѣ. еже сказается посланъ. иде же и умыся, и пріиде видя. Сосѣди же, и иже бѣху видѣли его прeжде, яко слѣпъ бѣ, глаголаху. не сeй ли есть сѣдяи и прося; ови глаголаху, яко сeй есть, иніи же глаголаху, яко подобенъ ему есть, онъ же глаголаше, яко азъ есмь. Глаголаху же ему, како ти ся отверзостѣ очи; отвѣща онъ и рече. человѣкъ нарицаемыи ісусъ, брeніе сотвори, и помаза очи мои, и рече ми, иди въ купѣль силоамлю, и умыйся. шeдъ же и умывся прозрѣхъ. Рѣша же ему, кто есть; глагола, не вѣмъ. Ведоша же его къ фарисeoмъ, иже бѣ иногоспода слѣпъ. бѣ же субота егда сотвори брeніе ісусъ, и отвeрзе ему очи. паки же вопрашаху его и фарисeе, како прозрѣ, онъ же рече имъ. брeніе положи мнѣ на очи. и умыхся, и вижу. Глаголаху же отъ фарисей нѣцыи, нѣсть сій отъ бога человѣкъ, яко суботу не хранитъ. ови глаголаху, како можетъ человѣкъ грѣшенъ сицева знаменія творити; и распря бѣ въ нихъ. Глаголаху убо слѣпцу паки. ты что глаголеши о нeмъ, яко отвeрзе очи твои; онъ же рече яко пророкъ есть. Не яша убо вѣры іудeе о нeмъ, яко слѣпъ бѣ и прозрѣ, дондеже возгласиша родителя того прозрѣвшаго. И вопросиша я глаголюще, сeй ли есть сынъ ваю, его же вы глаголете яко слѣпъ родися, како убо нынѣ видитъ; отвѣщаста же има родителя его, и рѣста. вѣмы яко сeй есть сынъ наю, и яко слѣпъ родися. како же нынѣ видитъ, не вѣмы. или кто отвeрзе ему очи, мы не вѣмы. самъ возрастъ имать, самого вопросите, самъ о себѣ да глаголетъ. Си рекоста родителя его, яко боястася жидовъ. уже бо ся бѣху сложили жидове, да аще кто его исповѣсть христа, отлучeнъ сонмища да будетъ. Сего ради родителя его рекоста, яко возрастъ имать, самого вопросите. Возгласиша же вторицею человѣка иже бѣ слѣпъ, и рѣша ему, даждь славу богови. мы вѣмы, яко человѣкъ сeй грѣшенъ есть. отвѣща же онъ, и рече. аще грѣшникъ есть, не вѣде. едино вѣмъ, яко слѣпъ бѣхъ, нынѣ вижу. Рѣша же ему паки. что сотвори тебѣ, како отвeрзе очи твои; отвѣща имъ, рекохъ вамъ уже, и не слышасте; что пакы хощете слышати; еда и вы ученицы его хощете быти; они же укориша его, и рѣша ему. ты ученикъ еси того. мы же моисeoви есмы ученицы. мы вѣмы яко моисeoви глагола богъ. сего же не вѣмы откуду есть. отвѣща человѣкъ, и рече имъ. о сeмъ бо дивно есть, яко вы не вѣсте откуду есть, и отвeрзе очи мои. вѣмы же, яко грѣшникы богъ не послушаетъ, но аще кто богочтeцъ есть, и волю его творитъ, того послушаетъ. отъ вѣка нѣсть слышано, яко кто отвeрзе очи слѣпу рождeну. аще не бы былъ сeй отъ бога, не моглъ бы творити ничесоже. отвѣщаша и рѣша ему. во грѣсѣхъ ты родился еси вeсь, и ты ли ны учиши; и изгнаша его вонъ. Услыша ісусъ, яко изгнаша его вонъ. и обрѣтъ его рече ему. ты вѣруеши ли въ сына божія; отвѣща онъ, и рече. и кто есть господи, да вѣрую въ него; речe же ему ісусъ. и видѣлъ его еси, и глаголяи съ тобою, той есть. онъ же рече, вѣрую господи. и поклонися ему.

Зач., 35.* И рече ісусъ. на судъ азъ въ миръ сeй пріидохъ, да невидящеи, видятъ. и видящеи, слѣпи будутъ. и слышаша отъ фарисей сія сущіи съ нимъ, и рѣша ему, еда и мы слѣпы есмы; рече имъ ісусъ. аще бысте слѣпи были, не бысте имѣли грѣха. нынѣ же глаголете яко видимъ, и грѣхъ вашъ пребываетъ.

Глава, 10.

Зач.* Аминь аминь глаголю вамъ. не входяи двeрми во дворъ овчіи, но прелазя инудѣ, той тать есть и разбой никъ. а входяи двeрми, пастырь есть овцамъ. сему двeрникъ отверзаетъ, и овца гласъ его слышатъ. и своя овца глашаетъ по имени, и изгонитъ ихъ. И егда своя овца ижденeтъ, предъ ними ходитъ, и овца по нeмъ идутъ, яко вѣдятъ гласъ его. по чужeму же нeйдутъ, но бѣжатъ отъ него, яко не знаютъ чужаго гласа. Сію притчу рече имъ ісусъ, они же не разумѣша, что бѣше яже глаголаше имъ. речe же пакы имъ ісусъ. аминь аминь глаголю вамъ, яко азъ есмь двeръ овцамъ. вси елико ихъ пріиде прeжде мене, татіе суть и разбойницы, но не послушаша ихъ овца.

Зач., 36.* Азъ есмь двeръ. мною аще кто внидетъ, спасeтся, и внидетъ, и изыдетъ, и пажить обрящетъ. Тать не приходитъ, развѣ да украдетъ, и убіeтъ и погубитъ. азъ пріидохъ, да животъ имутъ, и лишше имутъ. азъ есмь пастырь добрыи. пастырь добрыи душу свою полагаетъ за овца. а наeмникъ и иже нѣсть пастырь, ему же нѣсуть овца своя, видитъ волка грядуща, и оставляетъ овца и бѣгаетъ, и волкъ расхититъ ихъ, и распудитъ овца. а наeмникъ бѣжитъ, яко наeмникъ есть, и нерадитъ о овцахъ. азъ есмь пастырь добрыи, и знаю моя, и знаютъ мя моя, яко же знаетъ мя отецъ, и азъ знаю отца, и душу мою полагаю за овца. И ины овца имамъ, яже нѣсуть отъ двора сего. и тыя ми подобаетъ привести. и гласъ мой услышатъ, и будетъ едино стадо, и единъ пастырь.

Зач., 37.* Сего ради мя отецъ любитъ. яко азъ душу мою полагаю, да пакы пріиму ю. Никтоже возметъ ю отъ мене, но азъ полагаю ю о себѣ. область имамъ положити ю, и область имамъ пакы пріяти ю. Сію заповѣдь пріяхъ отъ отца моего. Распря же пакы бысть во іудeехъ за словеса сія. Глаголаху же мнози отъ нихъ, бѣсъ имать, и неистовъ есть, что его послушаете; иніи глаголаху. сіи глаголи нѣсуть бѣснующагося. еда можетъ бѣсъ слѣпому очи отврѣсти;

Зач.* Быша же тогда обновлeнія во іерусалимѣхъ, и зима бѣ. и хожаше ісусъ въ церкови, въ притворѣ соломони. обыдоша же его іудeе, и глаголаху ему. доколѣ душа наша взeмлеши; аще ты еси христосъ, рци намъ не обинуяся. отвѣща имъ ісусъ, рѣхъ вамъ, и не вѣруете. дѣла яже азъ творю о имени отца моего, та свѣдѣтельствуютъ о мнѣ. но вы не вѣруете, нѣсте бо отъ овeцъ моихъ, яко же рѣхъ вамъ.

Зач., 38.* Овца моя гласа моего слушаютъ, и азъ знаю ихъ, и по мнѣ грядутъ, и азъ животъ вѣчныи дамъ имъ, и не погыбнутъ во вѣки, и не восхититъ ихъ никтоже отъ рукы моея. отецъ мой иже дастъ мнѣ, боліи всѣхъ есть, и никтоже можетъ восхитити ихъ отъ рукы отца моего. Азъ и отецъ едино есвѣ. Взяша же каменіе пакы іудeе, да побіютъ его. отвѣща имъ ісусъ. многа добра дѣла явихъ вамъ отъ отца моего, за кое ихъ дѣло каменіе мeщете на мя; отвѣщаша ему іудeе глаголюще. о добрѣ дѣлѣ каменіе не мeщемъ на тя, но о хулѣ. яко ты человѣкъ сыи, твориши себе бога. отвѣща имъ ісусъ, нѣсть ли писано въ законѣ вашемъ. азъ рѣхъ, бози есте; аще оны рече богы, къ нимъ же слово божіе бысть, и не можетъ разоритися писаніе, его же отецъ святи, и посла въ миръ. вы глаголете, яко хулу глаголеши, зане рѣхъ яко сынъ божіи есмь; аще не творю дѣла отца моего, не имѣте ми вѣры. аще ли творю, аще и мнѣ не вѣруете, дѣломъ моимъ вѣруйте, да разумѣете и вѣруете, яко во мнѣ отецъ, и азъ въ нeмъ.

Зач.* И искаху убо пакы яти его. и изыде отъ рукъ ихъ, и иде паки на онъ полъ іoрдана, на мѣсто идѣже бѣ іoаннъ прeжде крестя, и пребысть ту. И мнози пріидоша къ нему, и глаголаху, яко іoаннъ убо знаменія не сотвори ни единого. вся же елика рече іoаннъ о сeмъ, истина бѣ. и мнози вѣроваша въ него ту.

Глава, 11.

Зач., 39. Бѣ же нѣкто боля лазарь отъ виѳанія, отъ вeси маріины и марѳы сестры ея. Бѣ же марія помазавшія господа миромъ, и отeрши нозѣ его власы своими, ея же братъ лазарь боляше. Посластѣ убо сестрѣ къ нему глаголющи. господи, се его же любиши, болитъ. Слышавъ же ісусъ, рече. сія болѣзнь нѣсть къ смерти, но о славѣ божіи, да прославится сынъ божіи ея ради. Любляше же ісусъ марѳу, и сестру ея, и лазаря. Егда же услыша яко болитъ. тогда пребысть на нeмъ же бѣ мѣстѣ, два дни. Потомъ же глагола ученикомъ. идемъ во іюдeю паки. Глаголаша ему ученицы. равви, нынѣ искаху тебе каменіемъ побити іюдeе, и паки ли идеши тамо; отвѣща ісусъ, не два ли надесяте часа еста во дне; аще кто ходитъ во дне, не поткнется, яко свѣтъ мира сего видитъ. Аще же кто ходитъ въ нощи, поткнется, яко нѣсть свѣта въ нeмъ. Сія рече, и посeмъ глагола имъ, лазарь другъ нашъ успе. но иду да возбужду его. Рѣша же ученицы его. господи, аще успе, спасeнъ будетъ. Речe же ісусъ о смерти его. они же мнѣша, яко о успeніи сна глаголетъ. Тогда рече имъ ісусъ не обинуяся, лазарь умретъ, и радуюся васъ ради, да вѣруете, яко не бѣхъ тамо, но идемъ къ нему. Речe же ѳома, глаголемыи близнeцъ, ученикомъ. идемъ и мы, да умремъ съ нимъ. Пришeдъ же ісусъ, обрѣте его четыри дни уже имуща во гробѣ. Бѣ же виѳанія близъ іерусалима, яко стадіи пятьнадесять. и мнози отъ іюдей бяху пришли къ марѳѣ и маріи, да утѣшатъ ихъ о братѣ ею. Марѳа же егда услыша яко ісусъ грядeтъ, срѣте его. марія же дома сѣдяше. Речe же марѳа ко ісусу. господи, аще бы здѣ былъ, не бы братъ мой умерлъ. но и нынѣ вѣмъ, яко елика аще просиши отъ бога, дастъ тебѣ богъ. глагола ей ісусъ, воскреснетъ братъ твой. Глагола ему марѳа. вѣмъ яко воскреснетъ въ воскресeніе въ послѣдніи день. Речe же ей ісусъ. азъ есмь воскресeніе и животъ. вѣруяи въ мя, аще и умретъ, оживeтъ. и всякъ живыи, и вѣруяи въ мя, не умретъ во вѣкы. Емлеши ли вѣру сему; глагола ему, ей господи. азъ вѣровахъ, яко ты еси христосъ сынъ божіи, иже въ миръ грядыи. И сія рeкши, иде, и пригласи марію сестру свою тай рeкши. учитель пришeлъ есть, и глашаетъ тя. она же яко услыша, воста скоро и иде къ нему. не у же бо бѣ пришeлъ ісусъ въ вeсь, но бѣ на мѣстѣ идѣже срѣте его марѳа. Іюдeе же убо сущіи съ нeю въ дому и утѣшающе ю. видѣвше марію яко скоро воста и изыде, по нeй идоша, глаголюще, яко идетъ на гробъ, да плачетъ тамо. Марія же яко пріиде идѣже бѣ ісусъ, видѣвши его, паде ему на ногу, глаголющи ему. господи, аще бы былъ здѣ, не бы умерлъ мой братъ. Ісусъ же яко видѣ ю плачющуся, и пришeдшая съ нeю іюдeя плачющуся, запрѣти духу, и возмутися самъ, и рече, гдѣ положисте его; Глаголаша ему. господи, пріиди и виждь. прослезися ісусъ. Глаголаху убо жидове, виждь како любляше его. Нѣцыи же отъ нихъ рѣша, не можаше ли сeй отвeрзыи очи слѣпому, сотворити да и сeй не умретъ; ісусъ же паки прѣтя въ себѣ пріиде ко гробу. Бѣ же пещeра, и камень лежаше на нeй. Глагола ісусъ, возмѣте камень. Глагола ему сестра умeршаго марѳа. господи, уже смердитъ, четвероднeвенъ бо есть. Глагола ей ісусъ, не рѣхъ ли ти яко аще вѣруеши, узриши славу божію; взяша же камень идѣже бѣ умeрыи лежа. Ісусъ же возвeдъ очи горѣ, рече, отче. хвалу тебѣ воздаю, яко услыша мя. азъ же вѣдѣхъ яко всегда мя послушаеши, но народа ради стоящаго окрестъ рѣхъ, да вѣру имутъ яко ты мя посла. И сія рeкъ, гласомъ великомъ возва. лазаре гряди вонъ. и изыде умeрыи обязанъ рукама и ногама укроемъ, и лице его убрусомъ обязано. глагола имъ ісусъ. разрѣшите его, и оставите ити. Мнози убо отъ іудей пришeдшеи къ маріи, и видѣвше яже сотвори ісусъ, вѣроваша вонь. Нѣціи же отъ нихъ идоша къ фарисeoмъ, и рекоша имъ яже сотвори ісусъ.

Зач., 40.* Собраша убо архіерeе и фарисeе сонмъ, и глаголаху, что сотворимъ. яко человѣкъ сeй многа знаменія творитъ; аще оставимъ его тако, вси вѣруютъ въ него. и пріидутъ римляне, и возмутъ мѣсто и языкъ нашъ. Единъ же нѣкто отъ нихъ, каіафа, архіерeй сыи лѣту тому, рече имъ. вы не вѣсте ничесоже ни помышляете, яко уне есть намъ, да единъ человѣкъ умретъ за люди, а не вeсь языкъ погибнетъ. сего же о себѣ не рече, но архіерeй сыи лѣту тому, прорече, яко хотяше ісусъ умрети за люди. и не токмо за люди, но да и чада божія расточeная соберeтъ во едино. отъ того же дне совѣщаша да убіютъ его. Ісусъ же ктому не явѣ хождаше во іудeехъ. но иде оттуду въ страну близъ пустыня, во ефрeмъ нарицаемыи градъ, и ту хождаше со ученикы своими. Бѣ же близъ пасха іудeйска, и взыдоша мнози во іерусалимъ отъ странъ прeжде пасхы да очистятся. Искаху убо ісуса, и глаголаху къ себѣ въ церкови стояще. что мнится вамъ, яко не имать ли пріити въ праздникъ; даша убо архіерeе и фарисeе заповѣдь. да аще кто ощутитъ его гдѣ будетъ, повѣсть, яко да имутъ его.

Глава, 12.

Зач., 41. Ісусъ же прeжде шестихъ дніи пасхы, пріиде въ виѳанію, идѣже бѣ лазарь умeрыи, его же воскреси отъ мертвыхъ. Сотвориша же ему вeчерю ту. и марѳа служаше. лазарь же единъ бѣ отъ возлежащихъ съ нимъ. Марія же пріeмши литру мира, нарда пистикы, многоцѣнны, помаза нозѣ ісусовѣ, и отре власы своими нозѣ его, храмина же исполнися отъ воня масти благовонныя. Глагола же единъ отъ ученикъ его, іуда симоновъ искаріотскіи, иже хотяше его предати. чесо ради миро се не продано бысть на трихъ стѣхъ пѣнязь, и дано нищимъ; Се же рече, не яко о нищихъ печашеся, но яко тать бѣ. и ковчeжецъ имѣяше, и вмѣтаемая ношаше. Речe же ісусъ, не дѣйте ея, да въ день погребeнія моего соблюдeтъ е. Нищая бо всегда имате съ собою, менe же не всегда имате. Разумѣ же народъ многъ отъ іудей яко ту есть. и пріидоша, не ісуса ради токмо, но да и лазаря видятъ, его же воскреси отъ мертвыхъ. Совѣщаша же архіерeе, да и лазаря убіютъ, яко мнози его ради идяху отъ іудей, и вѣроваху во ісуса. Во утрѣи же день, народъ многъ пришeдыи въ праздникъ, слышавше яко ісусъ грядeтъ во іерусалимъ, пріяша ваіе отъ ф›никъ, и изыдоша въ срѣтеніе ему, и зваху глаголюще. осанна, благословeнъ грядыи во имя господне, царь ізраилевъ. обрѣтъ же ісусъ осля, всѣде на не, яко же есть писано. не бойся дщи сіоня, се царь твой грядeтъ, сѣдя на жрѣбяти осли. сихъ же не разумѣша ученицы его прeже, но егда прославися ісусъ, тогда помянуша, яко сія бѣша о нeмъ писана, и сія сотвориша ему. Свѣдѣтельствоваше же народъ иже бѣ прeже съ нимъ егда лазаря возгласи отъ гроба, и воскреси его отъ мертвыхъ. Сего ради и срѣте его народъ, яко слышаша его сіе сотворша знаменіе.

Зач., 42.* Фарисeе же рѣша къ себѣ. видите, яко никая же полза есть; се миръ по нeмъ идетъ. Бѣху же нѣціи еллини отъ вшeдшихъ, да поклонятся въ праздникъ. Сіи убо приступиша къ филиппу, иже бѣ отъ виѳсаиды галилeйскія, и моляху его глаголюща. господи, хощемъ ісуса видѣти. Пріиде филиппъ, и глагола андрeoви. и пакы андрeя и филиппъ глаголаста ісусови. ісусъ же отвѣща има глаголя. пріиде часъ, да прославится сынъ человеческіи.

Зач. * Аминь аминь глаголю вамъ. аще зерно пшенично падъ на земли не умретъ, то едино пребываетъ, аще ли умретъ, многъ плодъ сотворитъ.

Зач. * Любяи душу свою, погубитъ ю, и ненавидяи душу свою въ мирѣ сeмъ, въ животѣ вѣчнемъ сохранитъ ю. аще кто мнѣ служитъ, мнѣ да послѣдствуетъ. и идѣже есмь азъ, ту и слуга мой будетъ. И аще кто мнѣ служитъ, почтeтъ его отецъ мой. Нынѣ душа моя возмутися. и что реку; отче спаси мя отъ часа сего. но сего ради пріидохъ на часъ сeй.

Зач.* Отче, прослави имя твое. Пріиде же гласъ съ небесе, и прославихъ, и паки прославлю. Народъ же стояи слышавъ глаголаху, громъ бысть. Иніи глаголаху, ангелъ глагола ему. отвѣща ісусъ, и рече. не мене ради гласъ сeй бысть, но народа ради. Нынѣ судъ есть миру сему. нынѣ князь мира сего изгнанъ будетъ вонъ. И аще азъ вознесeнъ буду отъ земля, вся привлеку къ себѣ. Се же глаголаше, назнаменуя коею смертію хотяше умрети. отвѣща ему народъ, мы слышахомъ отъ закона, яко христосъ пребываетъ во вѣкы. и како ты глаголеши, вознестися подобаетъ сыну человеческому; кто есть сeй сынъ человеческіи; речe же имъ ісусъ. еще мало врeмя свѣтъ въ васъ есть. ходите дондеже свѣтъ имате, да тма васъ не иметъ. и ходяи во тмѣ, не вѣсть камо идетъ.

Зач., 43.* Дондеже свѣтъ имате, вѣруйте во свѣтъ, да сынове свѣта будете. Сія глагола ісусъ, и отшeдъ скрыся отъ нихъ. Толика знаменія сотворшу ему предъ ними, не вѣроваху въ него, да сбудется слово ісаія пророка, еже рече. господи, кто вѣрова слуху нашему; и мышца господня кому открыся; сего ради не можаху вѣровати, яко паки рече ісаія. ослѣпи очи ихъ, и окаменилъ есть сердца ихъ, да не видятъ очима, ни разумѣютъ сердцемъ, и обратятся, и исцѣлю ихъ. Сія рече ісаія, егда видѣ славу его, и глагола о нeмъ. обаче убо и отъ князь мнози вѣроваша въ него. но фарисей ради не исповѣдоваху, да не изъ сонмищъ изгнани будутъ. возлюбиша бо паче славу человеческую нeже славу божію. Ісусъ же возва и рече. вѣруяи въ мя, не вѣруетъ въ мя, но въ пославшаго мя. И видяи мя, видитъ пославшаго мя. азъ свѣтъ въ миръ пріидохъ, да всякъ вѣруяи въ мя, во тмѣ не пребудетъ. И аще кто услышитъ глаголы моя, и не вѣруетъ. азъ не сужду ему. не пріидохъ бо да сужду мирови, но да спасу миръ. отмѣтаяися мене, и не пріeмляи глаголъ моихъ, имать судящаго ему. Слово еже глаголахъ, то судитъ ему въ послѣдніи день. Яко азъ о себѣ не глаголахъ, но пославыи мя отецъ, той мнѣ заповѣдь дастъ, что реку, и что возглаголю. и вѣмъ яко заповѣдь его животъ вѣчныи есть. яже убо азъ глаголю, яко же рече мнѣ отецъ, тако творю.

Глава, 13.

Зач., 44. Прeжде же праздника пасцѣ, вѣды ісусъ, яко пріиде ему часъ да прeйдетъ отъ мира сего ко отцу, возлюбль своя сущая въ мирѣ, до конца возлюби я. и вeчери бывши, діаволу уже вложившу въ сердце іудѣ симонову искаріотскому, да его предастъ. Вѣды ісусъ, яко вся дастъ ему отецъ въ руцѣ, и яко отъ бога изыде, и къ богу грядeтъ. Воставъ съ вeчеря, и положи ризы. и пріeмъ лeнтіoнъ препоясася, потомъ же влія воду во умывалницу, и начатъ умывати ногы ученикомъ, и отирати лeнтіемъ, имъ же бѣ препоясанъ. Пріиде же къ симону петру. и глагола ему той. господи, ты ли мои умыеши нозѣ; отвѣща ісусъ, и рече ему. еже азъ творю, ты не вѣси нынѣ, разумѣеши же посихъ. Глагола ему пeтръ, не умыеши ногу моею во вѣкы. отвѣща ему ісусъ. аще не умыю тебе, не имаши части со мною. Глагола ему симонъ пeтръ, господи, не нозѣ мои токмо, но и руцѣ и главу. Глагола ему ісусъ. измовeныи не трeбуетъ. токмо нозѣ умыти, есть бо вeсь чистъ. и вы чисти есте, но не вси. вѣдяше бо предающаго его, сего ради рече, яко не вси чисти есте.

Зач., 45.* Егда же умы ногы ихъ, пріятъ ризы своя, и возлeгъ пакы, рече имъ. вѣсте ли что сотворихъ вамъ; вы глашаете мя учителя и господа, и добрѣ глаголете, есмь бо. Аще убо азъ умыхъ ваши нозѣ, господь и учитель, и вы должни есте другъ другу умывати нозѣ. образъ бо дахъ вамъ. да яко же азъ сотворихъ вамъ, и вы творите. Аминь аминь глаголю вамъ, нѣсть рабъ боліи господа своего, ни посланникъ боліи пославшаго его. аще сія вѣсте, блажeни есте аще творите я. Не о всѣхъ васъ глаголю. азъ бо вѣмъ ихъ же избрахъ. но да писаніе сбудется. ядыи со мною хлѣбъ, воздвиже на мя пяту свою. отсeлѣ глаголю вамъ, прeжде даже не будетъ, да егда будетъ, вѣру имете яко азъ есмь. Аминь аминь глаголю вамъ. пріeмляи аще кого послю, мене пріeмлетъ. а пріeмляи мене, пріeмлетъ пославшаго мя. сія рeкъ ісусъ, возмутися духомъ, и свѣдѣтельствова и рече. аминь аминь глаголю вамъ, яко единъ отъ васъ предастъ мя. Созирахужеся между собою ученицы, недоумѣющеся о комъ глаголетъ. Бѣ же единъ отъ ученикъ его возлежа на лонѣ ісусовѣ, его же любляше ісусъ. поману же сему симонъ пeтръ, вопросити. кто убо есть о нeмъ же глаголетъ; нападъ же той на пeрси ісусови, глагола ему. господи, кто есть; отвѣща ісусъ, той есть, ему же азъ омочивъ хлѣбъ подамъ. и омочь хлѣбъ, дастъ іудѣ симонову искаріотскому. и по хлѣбѣ тогда вниде вонь сатана. Глагола убо ему ісусъ, еже твориши сотвори скоро. сего же никтоже разумѣ отъ возлежащихъ къ чесому рече ему. Нѣціи же мняху, понeже ковчeжецъ имѣяше іуда, яко глаголетъ ему ісусъ, купи еже трeбуемъ на праздникъ, или нищимъ да нѣчто дастъ. пріимъ же онъ хлѣбъ, абіе изыде. бѣ же нощь, егда изыде. Глагола ісусъ.

Зач., 46.* Нынѣ прославися сынъ человеческіи, и богъ прославися о нeмъ. аще богъ прославися о нeмъ, и богъ прославитъ его въ себѣ, и абіе прославитъ его. чадца, еще съ вами мало есмь. взыщете мене, и яко же рѣхъ іудeoмъ. яко ямо же азъ иду, вы не можете пріити, и вамъ глаголю нынѣ. заповѣдь новую даю вамъ, да любите другъ друга, яко же возлюбихъ вы, да и вы любите себе. о сeмъ разумѣютъ вси яко мои ученицы есте, аще любовь имате между собою. Глагола ему симонъ пeтръ. господи, камо идеши; отвѣща ему ісусъ. ямо же азъ иду, не можеши нынѣ по мнѣ ити, послѣдже по мнѣ идеши. глагола ему пeтръ. господи, почто не могу нынѣ по тебѣ ити; нынѣ душу мою за тя положу. отвѣща ему ісусъ. душу ли твою за мя положиши; аминь аминь глаголю тебѣ, не возгласитъ алекторъ, дондеже отвeржешися мене трищи.

Глава, 14.

Зач., 47. Да не смущается сердце ваше, вѣруйте въ бога, и въ мя вѣруйте. въ дому отца моего обители многи суть. Аще ли же ни, рeклъ быхъ вамъ, иду уготовати мѣсто вамъ, и аще уготоваю мѣсто вамъ, паки пріиду, и поиму вы къ себѣ. да идѣже есмь азъ, и вы будете, и ямо же азъ иду, вѣсте, и путь вѣсте. Глагола ему ѳома. господи, не вѣмы камо идеши, и како можемъ путь вѣдѣти; Глагола ему ісусъ, азъ есмь путь, и истина, и животъ. Никтоже пріидетъ ко отцу, токмо мною. Аще мя бысте знали, и отца моего знали бысте убо, и отсeлѣ познасте его, и видѣсте его. Глагола ему филиппъ, господи, покажи намъ отца, и довлетъ намъ. Глагола ему ісусъ. толико врeмя съ вами есмь, и не позна мене филиппе; видѣвыи мене, видѣ отца. и како ты глаголеши покажи намъ отца; не вѣруеши ли яко азъ во отеци, и отецъ во мнѣ есть;

Зач., 48.* Глаголы яже азъ глаголю вамъ, о себѣ не глаголю. отецъ же во мнѣ пребываяи, той творитъ дѣла. вѣруйте мнѣ яко азъ во отецы, и отецъ во мнѣ. Аще ли же ни, за та дѣла вѣруйте ми. аминь аминь глаголю вамъ, вѣруяи въ мя, дѣла яже азъ творю, и той сотворитъ, и болша сихъ сотворитъ, яко азъ ко отцу моему гряду. И еже аще что просите отца о имени моeмъ, то сотворю, да прославится отецъ въ сынѣ. И аще чесо просите во имя мое, азъ сотворю. Аще любите мя, заповѣди моя соблюдѣте. и азъ умолю отца, и иного утѣшителя дастъ вамъ, да будетъ съ вами во вѣки, духъ истинныи, его же миръ не можетъ пріяти, яко не видитъ его, ниже знаетъ его. Вы же знаете его, яко въ васъ пребываетъ, и въ васъ будетъ. Не оставлю васъ сиры, пріиду къ вамъ. еще мало, и миръ ктому не видитъ мене. вы же видите мя. яко азъ живу, и вы живи будете. Въ той день разумѣете вы, яко азъ во отецы моeмъ, и вы во мнѣ, и азъ въ васъ.

Зач.* Имѣяи заповѣди моя и соблюдая ихъ, той есть любяи мя. а любяи мя, возлюбленъ будетъ отецeмъ моимъ, и азъ возлюблю его, и явлюся ему самъ. Глагола ему іуда не искаріотскыи. господи, и что бысть, яко намъ хощеши явитися, а не мирови; отвѣща ісусъ и рече ему. аще кто любитъ мя, слово мое соблюдeтъ. И отецъ мой возлюбитъ его. и къ нему пріидевѣ, и обитель у него сотворивѣ. Не любяи мя, словeсъ моихъ не соблюдаетъ. И слово еже слышасте, нѣсть мое, но пославшаго мя отца. Сія глаголахъ вамъ, въ васъ сыи. утѣшитель же духъ святыи, его же послетъ отецъ во имя мое, той вы научитъ всему. и воспомянeтъ вамъ вся яже рѣхъ вамъ. Миръ оставляю вамъ. миръ мой даю вамъ. не яко же миръ даeтъ, азъ даю вамъ.

Зач., 49.* Да не смущается сердце ваше ни устрашаетъ. Слышасте яко рѣхъ вамъ, иду и пріиду къ вамъ. Аще бысте любили мя, возрадовалися бысте убо. яко рѣхъ иду ко отцу. яко отецъ мой боліи мене есть. И нынѣ рѣхъ вамъ, прeже даже не будетъ. да егда будетъ, вѣру имете. Ктому не много глаголю съ вами. Грядeтъ бо сего мира князь, и во мнѣ не имать ничесоже. но да разумѣетъ миръ, яко люблю отца. и яко же заповѣда мнѣ отецъ, тако творю. востанѣте идемъ отсюду.

Глава, 15.

Зач., 50.* Азъ есмь лоза истинная, и отецъ мой дѣлатель есть. всяку розгу о мнѣ не творящую плода, изметъ ю. и всяку творящую плодъ, отребитъ ю. да множайшіи плодъ принесeтъ. Уже вы чисти есте, за слово еже глаголахъ вамъ. будѣте во мнѣ, и азъ въ васъ. Яко же розга не можетъ плода сотворити о себѣ, аще не будетъ на лозѣ, тако и вы, аще во мнѣ не пребудете. Азъ есмь лоза, вы же рождіе. и иже будетъ во мнѣ, и азъ въ нeмъ, той сотворитъ плодъ многъ. яко безъ мене не можете творити ничесоже. Аще кто во мнѣ не пребудетъ, извeржется вонъ. яко же розга, и иссышетъ. и собираютъ ю, и въ огнь влагаютъ, и сгараетъ. Аще пребудете во мнѣ. и глаголи мои въ васъ пребудутъ. ему же аще хощете просите, и будетъ вамъ. о сeмъ прославися отецъ мой, да плодъ многъ сотворите. и будете мои ученицы.

Зач., 51.* Яко же возлюби мя отецъ, и азъ возлюбихъ васъ. будѣте въ любви моeй. Аще заповѣди моя соблюдe те, пребудете въ любви моeй, яко же азъ заповѣди отца моего соблюдохъ, и пребываю въ него любви. Сія глаголахъ вамъ, да радость моя въ васъ будетъ, и радость ваша исполнится. Си есть заповѣдь моя, да любите другъ друга, яко же возлюбихъ вы. Болша сея любве никтоже имать, да кто душу свою положитъ за другы своя. вы друзи мои есте, аще творите елика азъ заповѣдаю вамъ. не ктому васъ глаголю рабы. яко рабъ не вѣсть что творитъ господь его. васъ же рекохъ другы, яко вся яже слышахъ отъ отца моего, сказахъ вамъ. Не вы мене избрасте, но азъ избрахъ васъ и положихъ васъ, да вы идете, и плодъ принесeте, и плодъ вашъ пребудетъ. да его же аще просите отъ отца во имя мое, дастъ вамъ.

Зач., 52.* Си заповѣдаю вамъ, да любите другъ друга. аще миръ васъ ненавидитъ, видите, яко мене прeжде васъ возненавидѣ. аще отъ мира бысте были, миръ убо свое любилъ бы. Яко же отъ мира нѣсте, но азъ избрахъ вы отъ мира, сего ради ненавидитъ васъ миръ. Поминайте слово, еже азъ рѣхъ вамъ. Нѣсть рабъ боліи господа своего. аще мене изгнаша, и васъ ижденутъ. аще слово мое соблюдоша, и ваше соблюдутъ. Но сія вся творятъ вамъ за имя мое, яко не вѣдятъ пославшаго мя. Аще не быхъ пришeлъ и глаголалъ имъ, грѣха не быша имѣли. Нынѣ же вины не имутъ о грѣсѣ своeмъ. Ненавидяи мене, и отца моего ненавидитъ. аще дѣлъ не быхъ сотворилъ въ нихъ, ихъ же инъ никтоже сотвори, грѣха не быша имѣли. Нынѣ же и видѣша, и возненавидѣша мене и отца моего. но да сбудется слово, писаное въ законѣ ихъ, яко возненавидѣша мя туне. Егда же пріидетъ утѣшитель, его же азъ послю вамъ отъ отца, духъ истинныи, иже отъ отца исходитъ, той свѣдѣтель ствуетъ о мнѣ. и вы же свѣдѣтельствуете, яко искони со мною есте.

Глава, 16.

Сія глаголахъ вамъ, да не соблазнитеся, отъ сонмищъ ижденутъ вы.

Зач., 53.* Но пріидетъ часъ, да всякъ иже убіeтъ вы, мнится службу приносити богу. И сія сотворятъ, яко не познаша отца, ни мене. но сія глаголахъ вамъ, да егда пріидетъ часъ, поминайте се, яко азъ рѣхъ вамъ. Сихъ же вамъ испeрва не рѣхъ, яко съ вами бѣхъ. Нынѣ же иду къ пославшему мя. и никтоже отъ васъ вопрашаетъ мене камо идеши; но яко сія глаголахъ вамъ, скорбь исполни сердца ваша. но азъ истину вамъ глаголю. уне есть вамъ да азъ иду, аще бо не иду азъ, утѣшитель не пріидетъ къ вамъ. аще ли же иду, послю его къ вамъ. и пришeдъ онъ, обличитъ мира, о грѣсѣ, и о правдѣ, и о судѣ. о грѣсѣ убо, яко не вѣруютъ въ мя. о правдѣ же, яко ко отцу моему иду, и ктому не видите мене. о судѣ же, яко князь мира сего осужeнъ бысть. еще много имамъ глаголати вамъ, но не можете носити нынѣ. Егда же пріидетъ онъ духъ истинныи, наставитъ вы на всяку истину. не о себѣ бо глаголати имать, но елика аще услышитъ, глаголати имать, и грядущая возвѣститъ вамъ. онъ мя прославитъ, яко отъ моего пріиметъ, и возвѣститъ вамъ.

Зач., 54.* Вся елика имать отецъ, моя суть. сего ради рѣхъ, яко отъ мене пріиметъ, и возвѣститъ вамъ. вмалѣ, и ктому не видите мене, и пакы вмалѣ, и узрите мя, яко иду ко отцу. Рѣша же отъ ученикъ его къ себѣ. что есть се еже глаголетъ намъ, вмалѣ и не видите мене, и пакы вмалѣ и узрите мя, и яко азъ иду ко отцу; глаголаху убо, что се есть, еже глаголетъ, вмалѣ; не вѣмы что глаголетъ. Разумѣ же ісусъ, яко хотяху его вопрашати, и рече имъ. о сeмъ ли стязаетеся между собою, яко рѣхъ, вмалѣ и не видите мене, и паки вмалѣ и узрите мя. аминь аминь глаголю вамъ, яко восплачетеся и возрыдаете вы, а миръ возрадуется. вы же печални будете. но печаль ваша въ радость будетъ. Жена егда раждаетъ, скорбь имать, яко пріиде годъ ея. егда же родитъ отроча, ктому не помнитъ скорби за радость, яко родися человѣкъ въ миръ. и вы же печаль имате убо нынѣ. пакы же узрю вы, и возрадуется сердце ваше, и радости вашея никтоже возметъ отъ васъ. И въ той день мене не вопросите ничесоже.

Зач., 55.* Аминь аминь глаголю вамъ, яко елика аще чесо просите отъ отца во имя мое, дастъ вамъ. досeлѣ не просисте ничесоже во имя мое. просите, и пріимете, да радость ваша исполнена будетъ. Сія въ притчахъ глаголахъ вамъ. но пріидетъ часъ, егда ктому въ притчахъ не глаголю вамъ, но явѣ о отеци возвѣщу вамъ. въ той день во имя мое вопросите. и не глаголю вамъ, яко азъ умолю отца о васъ. самъ бо отецъ любитъ вы, яко вы мене возлю бисте, и вѣровасте, яко азъ отъ бога изыдохъ. изыдохъ отъ отца и пріидохъ въ миръ, и пакы оставляю миръ и иду ко отцу. Глаголаша ему ученицы его. се нынѣ не обинуяся глаголеши, а притча никоеяже не глаголеши. нынѣ вѣмы яко вѣси вся, и не трeбуеши да кто тя вопрашаетъ. о сeмъ вѣруемъ, яко отъ бога изшeлъ еси. отвѣща имъ ісусъ, нынѣ ли вѣруете; се грядeтъ часъ, и нынѣ пріиде, да разыдетеся кождо во своя, и мене единого оставите. и нѣсмь единъ, яко отецъ со мною есть. Сія глаголахъ вамъ, да во мнѣ миръ имате. Въ мирѣ скорбни будете. но дерзайте, яко азъ побѣдихъ миръ.

Глава, 17.

Зач., 56. Сія глагола ісусъ, и возведе очи свои на небо и рече. отче, пріиде часъ, прослави сына своего. да и сынъ твой прославитъ тя. Яко же далъ еси ему власть всякоя плоти. да всяко еже далъ еси ему, дастъ имъ животъ вѣчныи. се же есть животъ вѣчныи, да знаютъ тебе единого истиннаго бога. и его же посла ісусъ христа. азъ прославихъ тя на земли. дѣло совершихъ еже далъ еси мнѣ да сотворю. И нынѣ прослави мя ты отче у тебе самого, славою ю же имѣхъ у тебе прeжде миръ не бысть. Явихъ имя твое человѣкомъ, ихъ же далъ еси мнѣ отъ мира. твои бѣша, и мнѣ ихъ далъ еси, и слово твое сохраниша. Нынѣ разумѣша яко вся елика далъ еси мнѣ, отъ тебе суть. яко глаголы ихъ же далъ еси мнѣ, дахъ имъ. и тіи пріяша. и разумѣша воистину, яко отъ тебе изыдохъ. и вѣроваша яко ты мя посла. Азъ о сихъ молю. не о всeмъ мирѣ молю, но о тѣхъ ихъ же далъ еси мнѣ, яко твои суть. И моя вся, твоя суть, и твоя моя, и прославихся въ нихъ. и ктому нѣсмь въ мирѣ, и сіи въ мирѣ суть, и азъ къ тебѣ гряду. отче святыи, соблюди ихъ во имя твое, ихъ же далъ еси мнѣ, да будутъ едино яко же и мы. егда бѣхъ съ ними въ мирѣ, азъ соблюдахъ ихъ во имя твое. ихъ же далъ еси мнѣ сохранихъ, и никтоже отъ нихъ погыбе, токмо сынъ погибельныи. да сбудется писаніе. Нынѣ же къ тебѣ гряду, и сія глаголю въ мирѣ, да имутъ радость мою исполнену въ себѣ. Азъ дахъ имъ слово твое. и миръ возненавидѣ ихъ, яко нѣсуть отъ мира, яко же и азъ отъ мира нѣсмь. Не молю да возмеши ихъ отъ мира, но да соблюдeши ихъ отъ непріязни. отъ мира нѣсуть, яко и азъ отъ мира нѣсмь. Святи ихъ во истину твою, слово твое истина есть.

Зач., 57.* Яко же мене посла въ миръ, и азъ послахъ ихъ въ миръ. и за нихъ азъ свящу себе, да и тіи будутъ священи во истину. Не о сихъ же молю токмо, но и о вѣрующихъ словесе ихъ ради въ мя. да вси едино суть. яко же ты отче во мнѣ, и азъ въ тебѣ, да и тіи въ насъ едино будутъ. да и миръ вѣру иметъ, яко ты мя посла. и азъ славу юже далъ еси мнѣ, дахъ имъ. да будутъ едино, яко же и мы едино есмы. азъ въ нихъ, и ты во мнѣ, да будутъ совершeни во едино, и да разумѣетъ миръ яко ты мя посла, и возлюбилъ ихъ еси, яко же мене возлюбилъ еси. отче, ихъ же далъ еси мнѣ, хощу да идѣже есмь азъ, и тіи будутъ со мною. да видятъ славу мою, юже далъ еси мнѣ. яко возлюбилъ мя еси прeжде сложeнія мира. отче праведныи, и миръ тебе не позна. азъ же тя познахъ, и сіи познаша, яко ты мя посла. И сказахъ имъ имя твое, и скажу, да любы ею же мя еси возлюбилъ, въ нихъ будетъ, и азъ въ нихъ.

Глава, 18.

Зач., 58. И сія рeкъ ісусъ, изыде со ученикы своими на онъ полъ потока кeдрска, идѣже бѣ вертоградъ, вонь же вниде самъ, и ученицы его. Вѣдяше же іуда предаяи его мѣсто, яко множицею собирашеся ісусъ ту со ученикы своими. Іуда же пріeмъ спиру, и отъ архіерей и фарисей слугы, пріиде тамо со свѣтилы и свѣщами и оружіи. Ісусъ же вѣды вся грядущая нань. изшeдъ рече имъ, кого ищете; отвѣщаша ему, ісуса назарянина. глагола имъ ісусъ, азъ есмь. Стояше же и іуда иже предаяше его, съ ними. да яко же рече имъ, азъ есмь, идоша вспять, и падоша на земли. Пакы же вопроси ихъ ісусъ, кого ищете; они же рѣша, ісуса назорeя. отвѣща ісусъ, рѣхъ вамъ, яко азъ есмь. аще убо мене ищете, оставите сихъ ити. да сбудется слово еже рече. яко ихъ же далъ еси мнѣ, не погубихъ отъ нихъ никогоже. Симонъ же пeтръ имы ножъ, извлече его, и удари архіерeoва раба, и урѣза ему ухо десное. бѣ же имя рабу малхъ. Речe же петрови ісусъ, вонзи ножъ въ ножницу. Чашу юже дастъ ми отецъ, не имамъ ли пити ея; спира же, и тысущникъ, и слугы іудeйскыя яша ісуса, и связаша его, и ведоша его ко аннѣ пeрвѣе. бѣ бо тeсть каіафѣ, иже бѣ архіерeй лѣту тому. Бѣ же каіафа давыи совѣтъ іудeoмъ, яко уне есть единому человѣку умрети за люди. По ісусѣ же идяше симонъ пeтръ, и другіи ученикъ. Ученикъ же той бѣ знаемъ архіерeoви, и вниде со ісусомъ во дворъ архіерeoвъ. Пeтръ же стояше при двeрехъ внѣ. Изыде убо ученикъ той иже бѣ знаемъ архіерeoви, и рече двeрници, и введе петра. глагола же раба двeрница петрови, еда и ты ученикъ еси человѣка сего; глагола онъ, нѣсмь. Стояху же раби и слугы огнь сотворше. яко зима бѣ и грѣяхуся. бѣ же съ ними пeтръ стоя и грѣяся. архіерeй же вопроси ісуса о ученицѣхъ его, и о учeніи его. отвѣща ему ісусъ. азъ не обинуяся глаголахъ миру. азъ всегда учихъ на сонмищихъ, и въ церкови, идѣже вси людіе снeмлются, и тай не глаголахъ ничесоже. что мя вопрашаеши; вопроси слышавшихъ, что глаголахъ имъ. се сіи вѣдятъ яже рѣхъ азъ. Сія же рeкшу ему, единъ отъ предстоящихъ слугъ, удари въ ланиту ісуса, рeкъ, тако ли отвѣщаваеши архіерeoви; отвѣща ему ісусъ, аще злѣ глаголахъ, свѣдѣтельствуй о злѣ. аще ли добрѣ, что мя біeши; посла же его анна связана къ каіафѣ архіерeoви. Бѣ же симонъ пeтръ стоя и грѣяся. рѣша ему. еда и ты отъ ученикъ его еси; онъ же отвeржеся, и рече, нѣсмь. Глагола единъ отъ рабъ архіерeoвъ, ужика сыи, ему же пeтръ урѣза ухо. не азъ ли тя видѣхъ въ вертоградѣ съ нимъ; паки убо пeтръ отвeржеся, и абіе пѣтелъ возгласи.

Зач., 59.* Ведоша же ісуса отъ каіафы въ преторъ. бѣ же утро, и тіи не внидоша въ преторъ, да не осквернятся, но да ядятъ пасху. Изыде же пилатъ къ нимъ вонъ, и рече. кую рѣчь приносите на человѣка сего; отвѣщаша и рѣша ему. аще не бы былъ сeй злодѣй, не быхомъ прeдали его тебѣ. Речe же имъ пилатъ. поимѣте его вы, и по закону вашему судите ему. Рѣша же ему іудeе. намъ не достоитъ убити никогоже. да слово ісусово сбудется еже рече, назнаменуя коею смeртію хотяше умрети. вниде же паки пилатъ въ преторъ, и гласи ісуса, и рече ему. ты ли еси царь іудeйскъ; отвѣща ему ісусъ. о себѣ ли ты се глаголеши, или иніи тебѣ рекоша о мнѣ; отвѣща пилатъ, еда азъ жидовинъ есмь; родъ твой, и архіерeе предаша тя мнѣ. что еси сотворилъ; отвѣща ісусъ. царство мое нѣсть отъ мира сего. аще отъ мира сего было бы царство мое, слугы моя убо подвизалися быша, да не прeданъ быхъ былъ іудeoмъ. нынѣ же царство мое нѣсть отсюду. Речe же ему пилатъ. убо царь ли еси ты; отвѣща ісусъ, ты глаголеши, яко царь есмь азъ. Азъ на се родихся, и на се пріидохъ въ миръ, да свѣдѣтельствую истину, и всякъ иже есть отъ истины, послушаетъ гласа моего. Глагола ему пилатъ, что есть истина; и се рeкъ, паки изыде ко іудeoмъ, и глагола имъ. азъ ни единоя вины обрѣтаю въ нeмъ. есть же обычай вамъ, да единого вамъ отпущу на пасху. хощете ли убо, да отпущу вамъ царя іудeйска; возопиша же вси глаголюще, не сего, но варавву. Бѣ же варавва разбойникъ.

Глава, 19.

Тогда убо пилатъ поятъ ісуса, и би его. и воини сплe тше вѣнeцъ отъ тeрнія, возложиша ему на главу. и въ ризу багряну облекоша его. и глаголаху, радуйся царю іудeйскіи. и біяху его по ланитома. Изыде же паки вонъ пилатъ. и глагола имъ, се извожду его вамъ вонъ. да разумѣете, яко въ нeмъ ни единоя вины обрѣтаю. Изыде же вонъ ісусъ. нося терновъ вѣнeцъ, и багряну ризу. и глагола имъ. се человѣкъ. Егда же видѣша его архіерeе и слугы, возопиша глаголюще.

Зач., 60*. Распни распни его. глагола имъ пилатъ. поимѣте его вы и распнѣте. азъ бо не обрѣтаю въ нeмъ вины. отвѣщаша ему іудeе. мы законъ имамы, и по закону нашему, долженъ есть умрети, яко себе сына божія сотвори. Егда же слыша пилатъ се слово, паче убояся, и вниде въ преторъ паки, и глагола ісусови, откуду еси ты; Ісусъ же отвѣта не дастъ ему. Глагола же ему пилатъ, мнѣ ли не глаголеши; не вѣси ли яко власть имамъ распяти тя, и власть имамъ пустити тя; отвѣща ісусъ, не имаши власти ни единоя на мнѣ, аще не бы ти дано свыше. Сего ради предавыи мя тебѣ, боліи грѣхъ имать. отъ сего искаше пилатъ пустити его. Іудeе же вопіяху глаголюще, аще сего пустиши, нѣси другъ кесарeвъ, всякъ иже царя себе творяи, противится кeсарю. Пилатъ же слышавъ се слово, изведе вонъ ісуса, и сѣде на судищи на мѣстѣ глаголемѣмъ лиѳостротонъ, еврeйски же гавваѳа. Бѣ же пятокъ пасцѣ, часъ же яко шестыи. И глагола іудeoмъ, се царь вашъ. они же вопіяху, возми возми распни его. Глагола имъ пилатъ, царя ли вашего распну; отвѣщаша архіерeе, не имамы царя токмо кeсаря. Тогда же предастъ его имъ да распнется. Поeмше же ісуса, и ведоша, и нося крестъ свой, изыде въ глаголемое лобное мѣсто, еже глаголется еврeйскы, голгоѳа, идѣже пропяша его, и съ нимъ ина два, сюду и сюду, посредѣ же ісуса. написа же и титла пилатъ, и положи на крестѣ. Бѣ же написано, ісусъ назарянинъ, царь іудeйскыи. Сего же титла мнози чтоша отъ іудей, яко близъ бѣ мѣсто града, идѣже пропяша ісуса. И бѣ написано, еврeйскы, грeческы, римскы. Глаголаху же пилату архіерeе іудeйстіи, не пиши, царь іудeйскыи, но яко самъ рече, царь есмь іудeйскыи. отвѣща пилатъ. еже писахъ, писахъ. воини же, егда пропяша ісуса, пріяша ризы его, и сотвориша четыри части, комуждо воину часть, и хитонъ. бѣ же хитонъ не швeнъ, свыше истканъ вeсь. Рѣша же къ себѣ, не предерeмъ его, но мeтнемъ жрeбія о нeмъ, кому будетъ. да сбудется писаніе глаголющее. раздѣлиша ризы моя себѣ, и о матисмѣ моeй меташа жрeбія. Воини же убо сія сотвориша.

Зач., 61.* Стояху же при крестѣ ісусовѣ, мати его, и сестра матере его, марія клеопова, и марія магосподалыни. Ісусъ же видѣвъ матере, и ученика стояща, его же любляше. глагола матери своeй. жeно, се сынъ твой. Потомъ же глагола ученику, се мати твоя. и отъ того часа поятъ ю ученикъ во своя си. Посeмъ вѣды ісусъ, яко вся уже совершишася, да сбудется писаніе, глагола, жажду. Сосудъ же стояше полнъ оцта. они же исполнивше губу оцта, и на трость вознъзше, придѣша ко устомъ его. егда же пріятъ оцeтъ ісусъ, рече. совершишася. И преклонь главу, предастъ духъ. Іудeе же, понeже пятокъ бѣ, да не останутъ на крестѣ тѣлеса въ суботу, бѣ бо великъ день тоя суботы, молиша пилата, да пребіютъ голени ихъ, и возмутъ. пріидоша же воини, и пeрвому убо пребиша голени, и другому распятому съ нимъ. на ісуса же пришeдше, яко видѣша его уже умeрша, не пребиша ему голеніи, но единъ отъ воинъ копіeмъ рeбра ему прободе. и абіе изыде кровь и вода. и видѣвыи, свѣдѣтельствова, и истинно есть свѣдѣтельство его. и той вѣсть яко истину глаголетъ, да вы вѣру имете. Быша бо сія, да сбудется писаніе, кость не сокрушится отъ него. И пакы другое писаніе глаголетъ. возрятъ нань его же прободоша.

Зач., 62.* Посихъ же моли пилата іосифъ иже отъ арима ѳeя, сыи ученикъ ісусовъ, потаeнъ же страха ради іудeйска, да возметъ тѣло ісусово. и повелѣ пилатъ. Пріиде же, и взятъ тѣло ісусово. пріиде же и никодимъ пришeдыи ко ісусови нощію прeжде, нося смѣшeніе змирнено и алоино, яко литръ сто. Пріяста же тѣло ісусово, и обвиста е ризами со ароматы, яко же обычай есть іудeoмъ погрѣбати. Бѣ же на мѣстѣ идѣже распятся, вeртъ. и въ вeртѣ гробъ новъ въ нeмъ же николиже никтоже положeнъ бѣ. ту убо пятка ради іудeйска, яко близъ бяше гробъ, положиста ісуса.

Глава, 20.

Зач., 63. Во едину же отъ суботъ, марія магосподалыни пріиде заутра, еще сущи тмѣ, на гробъ, и видѣ камень взятъ отъ гроба. Тече убо, и пріиде къ симону петру, и къ другому ученику, его же любляше ісусъ, и глагола има. взяша господа отъ гроба, и не вѣмъ гдѣ положиша его. Изыде же пeтръ, и другіи ученикъ, и идяста ко гробу. течаста же оба вкупѣ, и другыи ученикъ тече скорѣе петра, и пріиде прeжде ко гробу. и приникъ, видѣ ризы лежаща, обаче не вниде. Пріиде же симонъ пeтръ, въ слѣдъ его, и вниде во гробъ, и видѣ ризы едины лежаща, и сударь иже бѣ на главѣ его, не съ ризами лежащь, но особъ свитъ на единомъ мѣстѣ. Тогда убо вниде и другіи ученикъ, пришeдыи прeжде ко гробу, и видѣ, и вѣрова. Не у бо вѣдяху писанія, яко подобаетъ ему изъ мертвыхъ воскрeснути. Идоста же паки къ себѣ ученика.

Зач., 64.* Марія же стояше у гроба внѣ плачущи. яко же плакашеся, приниче во гробъ, и видѣ два ангела въ бѣлахъ ризахъ сѣдяща, единого у главы, и единого у ногу, идѣже бѣ лежало тѣло ісусово. и глаголаста ей она. жeно, что плачешися; глагола има, яко взяша господа моего, и не вѣмъ гдѣ положиша его. и сія рeкши, обратися вспять, и видѣ ісуса стояща, и не вѣдяше яко ісусъ есть. Глагола ей ісусъ, жeно, что плачеши; кого ищеши; она же мнящи яко вертоградарь есть, глагола ему, господи, аще ты еси взялъ его, повѣждь ми, гдѣ еси положилъ его, и азъ возму его. Глагола ей ісусъ, маріе. она же обращшися, глагола ему, раввуни, еже глаголется, учителю. Глагола ей ісусъ, не прикасайся мнѣ. не у бо взыдохъ ко отцу моему, иди же къ братіи моeй, и рци имъ, восхожу ко отцу моему, и отцу вашему. и богу моему, и богу вашему. Пріиде же марія магосподалыни, повѣдующи ученикомъ, яко видѣ господа, и сія рече ей.

Зач., 65.* Сущу же поздѣ въ день той, во едину отъ суботъ, и двeремъ затворeномъ, идѣже бѣху ученицы его собрани страха ради іудeйска. Пріиде ісусъ, и ста посредѣ, и глагола имъ, миръ вамъ. и се рeкъ, показа имъ руцѣ, и нозѣ, и рeбра своя. Возрадовашажеся ученицы, видѣвше господа. речe же имъ ісусъ пакы, миръ вамъ. яко же посла мя отецъ, и азъ посылаю вы. и се рeкъ дуну, и глагола имъ. пріимѣте духъ святъ. Имъ же отпустите грѣхы, отпустятся имъ. и имъ же держите, держатся. ѳома же единъ отъ обоюнадесяте глаголемыи близнeцъ, не бѣ ту съ ними егда пріиде ісусъ. Глаголаху же ему друзіи ученицы, видѣхомъ господа. онъ же рече имъ. аще не вижу на руку его язвы гвоз динныя, и вложу пeрста моего въ язвы гвоздинныя, и вложу руку мою въ рeбра его, не иму вѣры. И по днехъ осмихъ, пакы бѣху внутрь ученицы его, и ѳома съ ними. пріиде ісусъ, двeремъ затворeномъ. и ста посредѣ ихъ, и рече, миръ вамъ. Потомъ глагола ѳомѣ. принеси пeрстъ твой сѣмо, и виждь руцѣ мои, и принеси руку твою, и вложи въ рeбра моя. и не буди невѣренъ, но вѣренъ. отвѣща ѳома, и рече ему. господь мой, и богъ мой. Глагола ему ісусъ, яко видѣвъ мя, вѣрова. блажeни невидѣвшеи, и вѣровавше. Многа же и ина знаменія сотвори ісусъ, предъ ученикы своими, яже нѣсуть писана въ книгахъ сихъ. сія же писана быша, да вѣруете яко ісусъ есть христосъ сынъ божіи. И да вѣрующе, живота имате во имя его.

Глава, 21.

Зач., 66. Посeмъ явися пакы ісусъ ученикомъ своимъ воставъ отъ мертвыхъ, на мори тиверіадстѣмъ. Явижеся сице. Бѣху вкупѣ симонъ пeтръ, и ѳома нарицаемыи близнeцъ, и наѳанаилъ, иже бѣ отъ каны галилeйскія, и сына зеведeoва, и ина отъ ученикъ его два. Глагола имъ симонъ пeтръ, иду рыбъ ловити. глаголаша ему. идемъ и мы съ тобою. Изыдоша же и всѣдоша абіе въ корабль. и въ ту нощь не яша ничесоже. утру же бывшу, ста ісусъ, при брезѣ, не познаша же ученицы яко ісусъ есть. Глагола же имъ ісусъ, дѣти, еда что снѣдно имате; отвѣщаша ему, ни. онъ же рече имъ, ввeрзѣте мрeжу одесную страну корабля и обрящете. ввергоша же, и ктому не можаху привлещи ея отъ множества рыбъ. Глагола же ученикъ той, его же любляше ісусъ, петрови, господь есть. симонъ же пeтръ слышавъ, яко господь есть, епендитомъ препоясася, бѣ бо нагъ, и ввeржеся въ море. а друзіи ученицы корабицeмъ пріидоша. не бѣша бо далeче отъ земля, но яко двѣстѣ лактій. влекуще мрeжу рыбъ. Яко же излѣзоша на землю, видѣша огнь лежащь, и рыбу на нeмъ лежащу, и хлѣбъ. И глагола имъ ісусъ. принесѣте отъ рыбъ яже ясте нынѣ. Влѣзъ же симонъ пeтръ, извлече мрeжу на землю, полну великыхъ рыбъ, 100 и 50 и три. и толику сущу, не проторжеся мрeжа. Глагола имъ ісусъ, пріидѣте обѣдуйте. Ни единъ же смѣяше отъ ученикъ истязати его, ты кто еси, вѣдяще яко господь есть. Пріиде же ісусъ, и пріятъ хлѣбъ, и дастъ имъ. и рыбу такожде. Се уже трeтіе явися ісусъ ученикомъ своимъ, воставъ отъ мертвыхъ.

Зач., 67.* Егда же обѣдоваша, глагола симону петру ісусъ. симоне іонинъ, любиши ли мя паче сихъ; глагола ему, ей господи, ты вѣси яко люблю тя. Глагола ему, паси агньца моя. Глагола ему пакы второе. симоне іонинъ, любиши ли мя; глагола ему, ей господи, ты вѣси яко люблю тя. Глагола ему, паси овца моя. Глагола ему трeтіе, симоне іонинъ, любиши ли мя; оскорбѣ же пeтръ, яко рече ему трeтіе, любиши ли мя. И глагола ему. господи, ты вся вѣси, ты вѣси, яко люблю тя. Глагола ему ісусъ, паси овца моя. Аминь аминь глаголю тебѣ, егда бѣ юнъ, поясашеся самъ, и хожаше ямо же хотяше. егда же состарѣешися, воздeжеши руцѣ твои, и инъ тя пояшетъ, и ведeтъ, ямо же не хощеши. се же рече, назнаменуя коею смертію прославитъ бога. И сія рeкъ, глагола ему, иди по мнѣ. обращъжеся пeтръ, видѣ ученика, его же любляше ісусъ, въ слѣдъ идуща, иже и возлeже на вeчери на пeрси его, и рече. господи, кто есть предаяи тя; сего видѣвъ пeтръ, глагола ісусови. господи, сeй же что; глагола ему ісусъ. аще хощу да той пребываетъ, дондеже пріиду, что къ тебѣ; ты по мнѣ гряди. Изыде же слово се въ братію, яко ученикъ той не умретъ. И не рече ему ісусъ, яко не умретъ. но аще хощу тому пребывати дондеже пріиду, что къ тебѣ; Сeй есть ученикъ, свѣдѣтельствуяи о сихъ, иже и написа сія. и вѣмъ яко истинно есть свѣдѣтельство его. Суть же и ина многа, яже сотвори ісусъ, яже аще по единому писана бываютъ, ни самому мню всему миру вмѣстити пишемыхъ книгъ, аминь.

Еже отъ іoанна святаго евангелиста,
имать въ себѣ, главъ,
21. а зачалъ
церковных,
66.

Дѣянія святыхъ апостолъ списана святымъ апостоломъ и евангелистомъ лукою

Глава, 1.

Зач., 1. Пeрвое убо слово сотворихъ о всѣхъ, о ѳеофиле, о нихъ же начатъ ісусъ, творити же и учити, до него же дне, заповѣдавъ апостоломъ духомъ святымъ, ихъ же избра, вознесeся. предъ ними же и постави себе жива, по страданіи своeмъ, во мнозѣхъ знаменіихъ, деньми четыредесятьми являяся имъ, и глаголя яже о царствіи божіи, и съ ними яды, повелѣваше имъ отъ іерусалима не отлучатися, но ждати обѣтованіе отчее, еже слышасте отъ мене. Яко іoаннъ убо крестилъ есть водою, вы же имате креститися духомъ святымъ, не по мнозѣхъ сихъ днeхъ. они же убо сошeдшеся, вопрашаху его, глаголюще. господи, аще въ лѣто се устраяеши царствіе ізраилево; речe же къ нимъ. нѣсть ваше разумѣти времена и лѣта, яже отецъ положи своeю областію. Но пріимете силу нашeдшу святому духу на вы. и будете ми свидѣтеле, во іерусалимѣ же, и во всeй іудeи и самаріи, и даже до послѣднихъ земли. И сія рeкъ. зрящемъ имъ, взятся, и облакъ подятъ его отъ очію ихъ. и яко взирающе бяху на небо идущу ему. и се мужа два стаста предъ ними въ одeжди бѣлѣ, яже и рекоста. мужіе галилeйстіи, что стоите зряще на небо; се ісусъ, вознесыися отъ васъ на небо, такожде пріидетъ, имъ же образомъ видѣсте его идуща на небо.

Зач., 2.* Тогда возвратишася во іерусалимъ, отъ горы нарицаемыя елеонъ. яже есть близъ іерусалима, суботѣ имущи путь. И егда внидоша, взыдоша на горницу, идѣже бяху пребывающе. пeтръ же, и іаковъ. и іoаннъ, и андрeя. филиппъ, и ѳома. варфоломeй, и матѳeй. и іаковъ алфeoвъ, и симонъ зилотъ. и іюда іаковль. сіи вси бяху, терпяще единодушно молитвою и молeніемъ. съ женами, и маріею матерію ісусовою, и братіею его. И во дни сія, воставъ пeтръ, посредѣ ученикъ, рече. бѣ же народъ имeнъ вкупѣ яко сто и двадесяте, мужіе братія, подобаше скончатися писанію сему, еже прeже рече духъ святыи усты давыдовы о іюдѣ бывшемъ вожди емшимъ ісуса. яко причтeнъ бѣ съ нами, и пріятъ жрeбіи службы сея. Сeй убо стяжа село отъ мзды неправедныя. и ницъ бывъ, просѣдеся посредѣ, и изліяся вся утроба его и разумно бысть всѣмъ живущимъ во іерусалимѣ. яко нарещися селу тому своимъ ихъ языкомъ, акелдама. еже есть село крове. Пишетъ бо въ книзѣ псаломстѣй. да будетъ дворъ его пустъ, и не будетъ живяи въ нeмъ. и епкcпство его преиметъ инъ. Подобаетъ убо отъ сошeдшихся съ нами мужeй, во всяко лѣто въ нeже вниде и изыде въ насъ господь ісусъ. начeнъ отъ крещeнія іoаннова, до него же дне вознесeся на небо отъ насъ, свидѣтеля воскреснію его быти съ нами единому отъ сихъ. И поставиша два. іосифа нарицаемаго варсаву. иже наречeнъ бысть іустъ, и матѳeя, и помолившеся рѣша. Ты господи сердцевѣдче всѣхъ, покажи, его же избра отъ сею обою единого пріяти, жрeбіи служeнія сего и апостольства. изъ него же испаде іюда, ити въ мѣсто свое. и даша жрeбія има. и паде жрeбіи на матѳeя. и причтeнъ бысть ко единому надесяте апостолу.

Глава, 2.

Зач., 3. И егда скончавашася день пятьдесятницы, бѣша вси апостоли единодушно вкупѣ. и бысть внезапу съ небесе шумъ, яко носиму дыханію бурну, и исполни вeсь домъ идѣже бяху сѣдяще. И явишася имъ раздѣлeни языцы яко огнени. сѣде же на единомъ когождо ихъ. и исполнишася вси духа свята. И начаша глаголати инѣми языки, яко же духъ даяше имъ провѣщевати. бяху же во іерусалимѣ живущеи іудeе мужіе благоговѣйни, отъ всего языка иже подъ небесeмъ. бывшу же гласу сему, снидеся народъ, и изумѣся. яко слышаху единого когождо своимъ языкомъ глаголющемъ имъ. дивляхужеся вси и чужахуся глаголюще другъ ко другу, не се ли вси сіи суть глаголющеи галилeяне; и како мы слышимъ кождо своимъ языкомъ нашимъ, въ нeмъ же родихомся; парѳяне, и мидяне, и еламите, и живущеи между рѣкама. во іудeи же, и каппадокіи. въ понтѣ, и во асіи. во фригіи же, и памфиліи. во египтѣ, и странахъ ливійскахъ. иже по кириніи. и приходящеи римляне, іудeи же и пришeльцы критяне, и аравляне. слышимъ глаголющемъ имъ нашими языки величія божія. дивляхужеся вси и недомышляху, единъ ко другому глаголюще. что убо хощетъ се быти; иніи же ругающеся глаголаху, яко виномъ исполнени суть.

Зач., 4.* Ставъ же пeтръ, со единѣмъ надесяте, воздвиже гласъ свой и рече имъ. Мужіе іудeйстіи, живущеи во іерусалимѣ вси. се вамъ разумно да будетъ, и внушите глаголы моя. не бо яко же вы мните сіи пьяни суть, есть бо часъ трeтіи дне. но се есть речeнное пророкомъ іоилемъ. И будетъ въ послѣдняя дни глаголетъ господь. излѣю отъ духа моего на всяку плоть. и прорекутъ сынове ваши, и дщeря ваша. и юноша ваша видѣнія узрятъ, и старцы ваши сонія видятъ. ибо на рабы моя и на рабыня моя во дни оны излѣю отъ духа моего, и прорекутъ. и дамъ чюдеса на небеси горѣ, и знаменія на земли низу. кровь и огнь, и курeніе дыма. солнце преложится во тму, и луна въ кровь. Прeжде даже не пріити дню господню великому и просвѣщeнному, и будетъ, всякъ иже аще призовeтъ имя господне, спасeтся.

Зач., 5.* Мужіе ізраильтестіи слышите словеса сія. ісуса назарeя, мужа отъ бога извѣствованна въ васъ, силами и чюдесы и знаменіи, иже сотвори тѣмъ богъ посредѣ васъ, яко же и сами вѣсте. сего нарекованнымъ совѣтомъ и проразумѣніемъ божіимъ, продана пріeмше, рукама беззаконныхъ пригвождьше убисте. его же богъ воскреси, раздрѣшь болѣзни смeртныя. яко же не бяше мощно держану быти ему отъ нея. давидъ бо глаголетъ о нeмъ. предзрѣхъ господа предо мною выну, яко одесную мене есть, дася не подвижу. сего ради возвеселися сердце мое и возрадовася языкъ мой. ещe же и плоть моя вселится на упованіе. яко не оставиши душу мою во адѣ, ни даси же прпдбному своему видѣти истлѣнія. сказалъ ми еси пути живота. и исполниши мя весeлія съ лицeмъ твоимъ. Мужіе братіе, достоитъ рещи съ дерзновeніемъ къ вамъ о патріарсѣ давидѣ, яко умре и погребeнъ бысть, и гробъ его есть въ насъ даже до дне сего. пророкъ убо сыи и вѣдыи яко клятвою клятся ему богъ, отъ плода чрeслъ его, по плоти воздвигнути христа, и посадити его на престолѣ его, предвидѣвъ, глагола о воскресeніи христовѣ. яко не оставися душа его во адѣ, ни плоть его видѣ истлѣнія. сего ісуса воскреси богъ. ему же вси мы есмы свидѣтеле. десницею убо божіею вознесeся, обѣтованіе же святаго духа пріeмъ отъ отца излія, се еже вы нынѣ видите и слышите. не бо давидъ взыде на небеса. глаголетъ бо самъ. рече господь господви моему, сѣди одесную мене, дондеже положу враги твоя подножіе ногама твоима. твeрдо убо да разумѣетъ вeсь домъ ізраилевъ. яко и господа и христа его богъ сотворилъ есть сего ісуса, его же вы распясте. Слышавше же умилишася сердцемъ, рѣша же къ петру, и прочимъ апостоломъ. что сотворимъ мужіе братіе;

Зач., 6.* Пeтръ же рече къ нимъ, покайтеся и да крестится кождо васъ во имя ісуса христа, во оставлeніе грѣхомъ. и пріимете даръ святаго духа. вамъ бо есть обѣтованіе, и чадомъ вашимъ. и всѣмъ далнимъ, елико аще призовeтъ господь богъ нашъ. Иными же словесы множай шими свѣдѣтельствоваше, и моляше я глаголя. спаситеся отъ рода строптиваго сего. они же убо любeзно пріяша слово его, и крестишася. и приложишася въ день той, душа яко три тысяща. Бяху же терпяще во учeніи апостолъ, и въ общeніи, и преломлeніи хлѣба, и въ молитвахъ. Бысть же на всякой души страхъ. многа бо чюдеса и знаменія отъ апостолъ быша во іерусалимѣ. Страхъ же вeліи бяше на всѣхъ ихъ. Вси же вѣровавшеи, бяху вкупѣ, и имяху вся обща. и стяжанія и имѣнія продаяху. и раздаяху всѣмъ еже аще кто требоваше. по вся же дни терпяще идяху единодушно въ церковь. и ломяще по домохъ хлѣбы, пріимаху пищу въ радости, и въ простотѣ сердца хваляще бога. и имуще благодать ко всѣмъ людемъ. господь же прилагаше по вся дни спасающаяся церкови.

Глава, 3.

Зач., 7. Вкупѣ же, пeтръ и іoаннъ восхожаста во святилище на молитву въ часъ девятыи. и нѣкіи мужъ хромъ отъ чрeва матере своея сыи носимъ бываше. его же полагаху по вся дни предъ двeрми церковными рекомыми красными, просити милостыня отъ входящихъ въ церковь. Иже видѣвъ петра и іoанна хотящихъ внити въ церковь, прошаше милостыня. возрѣвъ же пeтръ нань со іoанномъ, рече. возри на ны. онъ же прилежаше има, мня нѣчто отъ нихъ пріяти. речe же пeтръ. сребра и злата нѣсть у мене, но еже имамъ, се ти дамъ. во имя ісуса христа назарeя въстани и ходи. и емъ его за десную руку воздвиже. Абіе же утвердистеся ему плеснѣ и глeзнѣ. и вскочивъ, ста и хожаше. и вниде съ нима въ церковь, ходя и скача, и хваля бога. И видѣша его вси людіе ходяща и хваляща бога. знаяху же его, яко сeй бяше милостыня ради сѣдяи при красныхъ двeрехъ церковныхъ. и исполнишася чюда и ужаса о приключившемся ему.

Зач., 8.* Держащужеся исцѣлѣвшему хромому петра и іoанна. притекоша къ нимъ вси людіе въ притворъ нарицаемыи соломоновъ, ужасни. Видѣвъ же пeтръ, отвѣщеваше къ людемъ. Мужіе ізраильтяне, что чюдитeся о сeмъ; или на ны что взираете, яко своeю ли силою или благочeстіемъ сотворихомъ его ходити; Богъ авраамовъ, и ісааковъ, и іаковль, богъ отецъ нашихъ, прослави отрока своего ісуса, его же убо вы предасте, и отвергостеся его предъ лицeмъ пилатовѣмъ, судившу оному пустити, вы же святаго и праведнаго отвергостеся, и испросисте мужа убійцу дати вамъ, начальника же жизни убисте, его же богъ воскреси отъ мeртвыхъ, ему же мы свидѣтеле есмы, и о вѣрѣ имени его, сего его же видите и вѣсте, утверди имя его, и вѣра яже его ради, дастъ ему всю цѣлость сію, предъ всѣми вами. И нынѣ мужіе братія вѣмъ, яко по невѣдѣнію се сотвористе, яко же и князи ваши. богъ же, яко же провозвѣсти усты всѣхъ пророкъ своихъ пострадати христу сконча тако.

Зач., 9.* Покайтеся убо и обратитеся, да очиститеся отъ вашихъ грѣхъ, яко да пріидутъ времена прохладна отъ лица господня, и послетъ прeже наречeннаго вамъ, ісуса христа, его же подобаетъ небеси убо пріяти, даже до лѣтъ устроeнія. ихъ же глагола богъ усты всѣхъ святыхъ своихъ пророкъ, отъ вѣка. Моисeй убо ко отецeмъ рече, яко пророка вамъ воздвигнетъ господь богъ вашъ отъ братія вашея, яко же мене, того послушайте о всeмъ, елика аще речeтъ къ вамъ. Будетъ же всяка душа, яже аще не послушаетъ пророка того, потребится отъ людій. и вси же пророцы отъ самуила и прочихъ, елицы глаголаша и возвѣстиша дни сія. вы есте сынове пророкъ, и завѣта, ими же завѣща богъ ко отецeмъ вашимъ, глаголя ко аврааму. и о сѣмени твоeмъ благословятся вся отчествія земная. вамъ пeрвѣе богъ воздвигъ отрока своего ісуса, посла его благословяща васъ, отвращатися комуждо отъ злобъ вашихъ.

Глава, 4.

Зач., 10. Глаголющемъ же имъ къ людемъ, наидоша на нихъ священницы и воевода церковныи, и саддукeе, стужающе си за еже учити имъ люди, и возвѣщати о ісусѣ воскресeніе мертвыхъ. и возложиша на нихъ руцѣ, и по ложиша ихъ въ соблюдeніе до утрѣя, бѣ бо вeчеръ уже. мнози же отъ слышавшихъ слово, вѣроваша, и бысть число мужіи яко тысящь пять. Бысть же на утрѣи собратися князeмъ ихъ, и старцемъ и книжникомъ во іерусалимъ и анна архіерeй, и каіафа. и іoаннъ, и алеxандръ. и елицы бѣша отъ рода архіерeйска. и поставльше ихъ посредѣ, вопрашаху. коею силою, или коимъ именемъ сотвористе се вы; тогда пeтръ исполнився духа свята, рече къ нимъ. князи людстіи, и старцы ізраилевы. аще мы днeсь истязаеми есмы, о благодѣяніи человѣка нeмощна, о чесомъ сeй спасeся, разумно буди всѣмъ вамъ, и всѣмъ людемъ ізраилевомъ, яко во имя ісуса христа назарeя, его же вы распясте, его же богъ воскреси отъ мертвыхъ, о сeмъ сeй стоитъ предъ вами здравъ. Сeй есть камень укорeнныи отъ васъ зиждущихъ, бывыи въ главу углу, и нѣсть о иномъ ни о единомъ же спасeнія. нѣсть бо иного имени подъ небесeмъ, данаго въ человецѣхъ, о нeмъ же подобаетъ спастися намъ.

Зач., 11.* Видяще же петрово дерзновeніе и іoанново. и разумѣвше яко человѣка не книжна еста и проста, дивляхуся, знаяху же ихъ, яко со ісусомъ бѣста. человѣка же видяще съ ними стояща исцѣлѣвшаго, ничтоже имяху противу рещи. Повелѣвше же има вонъ изъ сонмища изыти, стязахуся къ себѣ глаголюще. что сотворимъ человѣкома сима; яко убо разумно знаменіе бысть има, всѣмъ живущимъ во іерусалимѣ явѣ, и не можемъ отврещися. но да не болѣ прострется въ людехъ, прещeніемъ да запрѣтимъ има, ктому не глаголати о имени сeмъ ни единому отъ человѣкъ. и призвавше ихъ, заповѣдаша има отнудъ не провѣщевати, ни учити о имени ісусовѣ. Пeтръ же и іoаннъ, отвѣщавше къ нима рѣста, аще праведно есть прeдъ богомъ, васъ послушати паче, нeжели бога; судите. не можемъ бо мы яже видѣхомъ и слышахомъ, не глаголати. они же призапрѣщьше има, пустиша ихъ. ничтоже обрѣтше како мучити ихъ людіи ради. яко вси прославляху бога о бывшемъ. лѣты бо бяше множае четыредесяте человѣкъ, о нeмъ же бысть чюдо сіе исцѣлeнія.

Зач., 12.* Отпущeна же бывша, пріидоста къ своимъ, и возвѣстиста елика къ нимъ архіерeи и старцы рѣша. они же слышавше, единодушно воздвигоша гласъ къ богу, и рекоша. владыко ты боже сотворивыи небо и зeмлю и море, и вся яже въ нихъ. иже духомъ святымъ усты отца нашего давида отрока твоего рекіи. Вскую шаташася языцы, и людіе поучишася тщeтнымъ. присташа царіе зeмстіи. и князи собрашася вкупѣ, на господа и на христа его. Собрашабося воистинну во градѣ сeмъ, на святаго отрока твоего ісуса, его же помаза, иродъ же и понтeйскіи пилатъ, съ языкы и людми ізраилевыми, сотворити елика рука твоя и совѣтъ твой прeжде нарече быти. И нынѣ господи, призри на прещeнія ихъ, и даждь рабомъ твоимъ со всѣмъ дерзновeніемъ глаголати слово твое, внегда руку твою прострeти, во исцѣлeнія, и знаменія и чюдеса бывати именемъ святымъ отрока твоего ісуса. и помолившемся имъ, подвижеся мѣсто идѣже бяху собрани, и исполнишася вси духа свята. и глаголаху слово божіе съ дерзновeніемъ. Народу же вѣровавшимъ, бѣ сердце и душа едина, и ни единъ же что отъ имѣнія своего глаголаше свое быти, но бяху имъ вся обща, и вeліею силою воздаяху свѣдѣтельство апостоли воскреснію господа ісуса. Благодать же бѣ вeлія на всѣхъ ихъ. не бяше бо лишeнъ ни единъ въ нихъ. елицы бо господіе сeломъ или домовомъ бяху, продающе приношаху цѣны продаeмыхъ и полагаху при ногахъ апостолъ. даяшежеся комуждо еже аще кто требоваше. Іoсіи же наречeнныи варнава, отъ апостолъ, еже есть сказаемо сынъ утѣшeнія, леввитъ, кипрянинъ родомъ, имѣя село, продавъ принесе цѣну, и положи предъ ногама апостолъ.

Глава, 5.

Зач., 13. Мужъ же нѣкіи, ананія именемъ, съ сапфирою женою своeю продаста село, и утаи отъ цѣны свѣдущи и женѣ его, и принесе часть нѣкую предъ ногама апостолъ положи. Речe же пeтръ, ананіе, почто исполни сатана сердце твое, солгати духу святому, и утаити отъ цѣны села; не сущее ли твое бѣ, и продано въ твоeй области бяше; что яко положи вeщь сію въ сердцы своeмъ; не солга человѣкомъ, но богу. Слышавъ же ананія словеса сія, падъ издъше. и бысть страхъ великъ на всѣхъ слышащихъ сія. воставше же юноша, стребиша его. И изнeсше погребоша. Бысть же яко трeмъ часомъ минувшемъ, и жена его не вѣдущи бывшаго, вниде. отвѣщавъ же ей пeтръ. Рцы ми аще на толицѣ село отдаста; она же рече, ей, на толицѣ. пeтръ же рече къ нeй, что яко согласистася искусити духъ господень; се ноги погрeбшихъ мужа твоего при двeрехъ, и изнесутъ тя. падe же абіе предъ ногама его, и издъше. вшeдше же юноша, обрѣтоша ю мeртву. И изнeсше погребоша ю у мужа ея. и бысть страхъ великъ на всeй церкови и на всѣхъ слышащихъ сія.

Зач., 14.* Рукама же апостольскама быша знаменія и чюдеса въ людехъ многа. и бяху единодушно вси въ притворѣ соломони. отъ прочихъ же никтоже смѣяше прилѣплятися имъ, но величаху ихъ людіе, паче же прилагахуся вѣрующіи господви множество мужeй и жeнъ. Яко и на распутіяхъ износити недужныя, и полагати на постeляхъ и на одрѣхъ, да грядущу петру, поне сѣнь осѣнитъ нѣкоего отъ нихъ. схожашежеся множество, отъ окрeстныхъ градовъ во іерусалимъ, приносяще недужныя, и страждущая отъ духъ нечистыхъ, иже исцѣлевахуся вси. Воставъ же архіерeй, и вси иже съ нимъ, сущая ересь саддукeйская, исполнишася зависти. и возложиша руки своя на апостолы, и послаша ихъ въ соблюдeніе общее. Ангелъ же господень, нощію отвeрзе двeри темници. извeдъ же ихъ, рече. идѣте, и ставше глаголите въ церкови людемъ вся глаголы жизни сея.

Зач., 15.* Слышавше же внидоша по утреници въ церковь, и учаху. Пришeдъ же архіерeй, и иже съ нимъ, созваша соборъ, и вся старца сыновъ ізраилевъ, и послаша во узилище привести ихъ. слуги же шeдше, не обрѣтоша ихъ въ темницы. возвратившежеся возвѣстиша глаголюще, яко убо темницу обрѣтохомъ заключeну со всяцѣмъ утвержeніемъ, и блюстителя стояща предъ двeрми, отвeрзше же внутрь ни единого обрѣтохомъ. Яко же слышаша словеса сія, священникъ же и воевода церковныи, и архіерeй, недоумѣвахуся о нихъ, что убо будетъ се. Пришeдъ же нѣкто возвѣсти имъ, яко се мужіе ихъ же всадисте въ темницу, суть въ церкови стояще, и учаще люди. Тогда шeдъ воевода со слугами, и приведе ихъ, но не съ нужею. бояхубося людіи, да не побіютъ ихъ каменіемъ. привeдше же ихъ поставиша на сонмищи. И вопроси ихъ архіерeй, глаголя. не запрѣщeніемъ ли запрѣтихомъ вамъ, не учити о имени сeмъ; и се испо лнисте іерусалимъ учeніемъ вашимъ, и хощете навести на ны кровь человѣка сего; отвѣщавъ же пeтръ и апостоли рѣша. вѣровати подобаетъ богови, паче, нeжели человѣкомъ. богъ отецъ нашихъ воздвиже ісуса, его же вы убисте повѣшьше на древѣ. сего богъ началника и спаса вознeсъ десницею своeю, дати покаяніе ізраилеви и оставлeніе грѣхомъ. и мы есмы того свѣдѣтеле глаголомъ симъ, и духъ же святыи, его же дастъ богъ вѣровавшимъ ему. они же слышавше надымахуся. и совѣщаша убити ихъ. Воставъ же нѣкіи на сонмищи фарисeй именемъ гамаліилъ, законоучитель, чтомъ всѣми людми, повелѣ, внѣ мало что апостоломъ уступити. речe же къ нимъ, мужіе ізраильтяне, внимайте себѣ о человецѣхъ сихъ, что хощете сотворити. предъ сими бо деньми воста ѳeвда, глаголя быти нѣчто себе, ему же прилѣпишася числомъ мужіи яко четыреста, иже убіeнъ бысть, и вси елицы вѣроваша ему, разыдошася, и быша ни во что же. Посeмъ воста іюда галилeянинъ во дни написанія, и отвлече люди довольны въ слѣдъ себе. и той погибе и вси елицы послушаша его, разсыпашася. и нынѣ глаголю вамъ, отступите отъ человѣкъ сихъ, и оставите ихъ. яко аще будетъ отъ человѣкъ совѣтъ, или дѣло се, разорится. аще ли же отъ бога есть, не можете разорити то, еда како и богоборцы обрящетеся. послушаша же его, и призвавше апостолы, бивше запрѣтиша имъ, не глаголати о имени ісусовѣ, и отпустиша ихъ. они же убо идяху радующеся отъ лица собору, яко за имя его сподо бишася бесчeстіе пріяти. во вся же дни въ церкови, и въ домѣхъ не престаяху учаще, и благовѣствующе ісуса христа.

Глава, 6.

Зач., 16. Во днехъ же сихъ, умножившемся ученикомъ, бысть роптаніе еллиномъ ко еврeoмъ, яко презрими бываху въ служeніи повседнeвнѣмъ вдовица ихъ. Призвавше же дванадесятіи множество ученикъ, рѣша. не угодно есть намъ оставльшемъ слово божіе, служити трапeзамъ. усмотрите убо братіе мужа отъ васъ свидѣтельствованы сeдмь, исполнены духа свята и премудрости, ихъ же поставимъ надъ службою сею. мы же въ молитвѣ и служeніи слова пребудемъ. и угодно бысть слово се предъ всѣмъ народомъ. И избраша стефана, мужа исполнена вѣры и духа свята, и филиппа, и прохора, и никонора, и тимона, и пармeна, и николая пришeлца антіoхійскаго, ихъ же поставиша предъ апостолы, и помолившеся, возложиша на ня руцѣ. и слово божіе растяше, и множашеся число ученикъ во іерусалимѣ зѣло. и многъ народъ священникъ, послушаху вѣрою.

Зач., 17.* Стефанъ же исполнь вѣры и силы, творяше знаменія и чюдеса, вeлія въ людехъ. восташа же нѣцыи отъ сонма глаголемаго ливертинска, и киринeйска, и алеxандрьска, и иже отъ киликія и асія, состязающеся со стефаномъ, и не можаху противу стати премудрости, и духу имъ же глаголаше. Тогда изведоша мужа, глаголюща, яко слышахомъ его глаголюща глаголы хулны на моисeя и на бога. сподвигоша же люди и старца и книжники, и воставше восхитиша его, и приведоша на сонмище. поставиша же свѣдѣтеля ложны, глаголюща. Яко человѣкъ сeй не престаетъ глаголы хулныя глаголя, на мѣсто святое сіе и законъ. Слышахомъ бо его глаголюща, яко ісусъ назарeй сeй разоритъ мѣсто сіе, и измѣнитъ обычая, яже предаде намъ моисeй. И возрѣвше нань вси сѣдящеи въ сонмищи, видѣша лице его яко лице ангелу.

Глава, 7.

Речe же архіерeй. аще убо сія тако суть; онъ же рече, мужіе братія и отецы послушайте. богъ славы явися отцу нашему аврааму, сущу въ междорѣчіи, прeжде даже не вселитися ему въ харрань. И рече къ нему, изыди отъ земля твоя и отъ рода твоего, и отъ дому отца твоего, и пріиди въ зeмлю, ея же аще ти покажу. тогда изыде отъ земля халдѣйскія, вселися въ харрань. И оттуду по умeртіи отца его, пресели его въ зeмлю сію, на нeй же вы нынѣ живете. и не дастъ ему наслѣдія въ нeй, ни стопы нозѣ. И обѣща дати ему въ одержаніе ея, и сѣмени его по нeмъ. не сущу ему чаду. глагола же сице богъ, яко будетъ сѣмя его пришeлцы въ земли чюждeй, и поработятъ е, и озлобятъ лѣтъ четыреста. и языку ему же поработаютъ, сужу азъ, рече богъ. и посихъ изыдутъ и послужатъ ми на мѣстѣ сeмъ. и дастъ ему завѣтъ обрѣзанія. и тако роди ісаака, и обрѣза его въ день осмыи. И ісаакъ іякова. и іяковъ оба надесяте патріарха. и патріарси, позавидѣвше іосифу, продаша его во египетъ. и бѣ богъ съ нимъ. и изятъ его отъ всѣхъ скорбeй его, и дастъ ему благодать и премудрость предъ фараономъ царeмъ египетскимъ, и постави его вождя надъ египтомъ и надо всѣмъ домомъ своимъ. пріиде же гладъ на всю зeмлю египетскую, и ханааню, и скорбь вeлія, и не обрѣтаху сытости отецы наши. слышавъ же іаковъ сущую пшеницу во египтѣ, посла отца наша пeрвѣе, и внегда второе пріидоша познанъ бысть іосифъ братіи своeй, и явѣ бысть фараонови родъ іосифовъ. Пославъ же іосифъ, призва отца своего іякова, и вeсь родъ душъ сeдмьдесятъ и пять. сниде же іяковъ во египетъ, и скончася самъ и отецы наши. и принесeни быша въ сихeмъ. и положeни быша во гробѣ, еже купи авраамъ цѣною сребра, отъ сыновъ емморовъ сихeма. и яко же приближашеся врeмя обѣтованія, иже клятся богъ аврааму, возрастоша людіе, и умножишася во египтѣ, дондеже наста царь инъ иже не знаяше іосифа. сeй злѣ умысливъ о родѣ нашемъ, и озлоби отца наша уморити младенца ихъ и не оживити. въ нeже врeмя родися моисeй, и бѣ угоденъ богови, иже воспитанъ бысть месяца три въ дому отца своего. отвeржену же ему, взятъ его дщи фараонова, и воспита его себѣ въ сына, и наказанъ бысть моисeй всeй премудрости египетстѣй. бѣ же силенъ въ дѣлехъ и словесѣхъ. и яко же наполняшеся ему четыредесятъ лѣтъ врeмя, взыде на сердце ему посѣтити братію свою сыны ізраилевы. и видѣвъ нѣкоего обидима, пособьствова, и сотвори отмщeніе обидимому убивъ египтянина. мняше же разумѣти братіямъ своимъ, яко богъ рукою его дастъ имъ спасeніе. они же не разумѣша. во утрѣи же день, явися имъ тяжущемся, и привлачаше ихъ во смирeніе, рeкъ, мужіе братія есте вы, вскую обидите другъ друга; обидяи же ближняго отрину и рeкъ, кто тя постави князя и судію надъ нами; еда убити мя ты хощеши, имъ же образомъ убилъ еси вчера египтянина; Бѣжа же моисeй о словеси сeмъ, и бысть пришлeцъ въ земли мадіамстѣй, идѣже роди сына два. и исполньшемся лѣтомъ четыредесяте, явися ему въ пустыни горы синайскія ангелъ господень, въ пламени огненѣ въ купинѣ. моисeй же видѣвъ, дивляшеся видѣнію. приступающу же ему разумѣти, бысть гласъ господень къ нему, азъ богъ отецъ твоихъ. Богъ авраамовъ, богъ ісааковъ, и богъ іаковль. трeпетенъ же бывъ моисeй, не смѣяше смотрити. речe же ему господь, разрѣши сапогъ ногу твоeю, мѣсто бо на нeмъ же стоиши, земля свята есть. Видя видѣхъ озлоблeніе людіи моихъ, иже во египтѣ, и стенаніе ихъ услышахъ, и снидохъ изяти ихъ, и нынѣ гряди и послю тя во египетъ. сего моисeя, его же отринуша, рeкше, кто тя постави князя и судію; сего богъ князя и избавителя посла рукою ангела явльшагося ему въ купинѣ. Сeй изведе ихъ, сотворивъ чюдеса и знаменія въ земли египетстѣй, и въ чермномъ мори. и въ пусты ни, лѣтъ четыредесять. Сeй есть моисeй, рекіи сыномъ ізраилевомъ. пророка вамъ воздвигнетъ господь богъ вашъ отъ братія вашея, яко мене того послушайте. Сeй есть бывыи въ церкови въ пустыни со ангеломъ глаголавшемъ ему въ горѣ синайстей, и отецeмъ нашимъ, иже пріятъ словеса жива дати намъ. его же не восхотѣша послушати отецы наши, но отринуша и, и обратишася сердцемъ своимъ во египетъ, рeкше аарону, сотвори намъ боги иже предидутъ предъ нами. моисeй бо сeй иже изведе насъ отъ земля египетскія, не вѣмы что бысть ему. и телeцъ сотвориша во дни оны и принесоша жeртву идолу. и веселяхуся въ дѣлехъ руку своeю. отвратижеся богъ и предаде ихъ служити воемъ небеснымъ. яко же пишетъ въ книзѣ пророкъ. еда заколeнія и жeртвы принесосте ми лѣтъ четыредесяте, въ пустыни, доме ізраилевъ; и воспріясте кровь молоховъ, и звѣзду бога вашего ремфана, образы яже сотвористе поклонятися имъ. и преселю вы далее вавилона. сѣнь свидѣнія бяше отецeмъ нашимъ въ пустыни, яко же повелѣ глаголяи моисeoви, сотворити ю по образу его же видѣ. ея же и внесоша пріeмше отецы наши со ісусомъ, во одержаніе языкомъ. ея же изрину богъ отъ лица отецъ нашихъ даже до дніи давида, иже обрѣте благодать прeдъ богомъ, и испроси обрѣсти селeніе богу іаковлю. Соломонъ же созда ему храмъ. но вышніи не въ рукотворeнахъ церковахъ живeтъ, яко же пророкъ глаголетъ. небо мнѣ престолъ есть, земля же подножіе ногама моима. кіи храмъ созиждете ми глаголетъ господь, или кое мѣсто покоищу моему; не рука ли моя сотвори сія вся; жестоковыйни, и необрѣзани сердцы и ушесы, вы присно духу святому противитеся, яко же отецы ваши, тако и вы. кого отъ пророкъ не изгнаша отецы ваши; и убиша провозвѣстившая о пришeствіи праведнаго, ему же вы нынѣ предателе и убійца бысте. Иже пріясте законъ повелѣніемъ ангелъ, и не сохранисте. Слышаще же сія, распыхахуся сердцы своими, и скрежетаху зубы нань. Стефанъ же сыи исполнь духа свята, возрѣвъ на небо, видѣ славу божію, и ісуса стояща одесную бога. и рече, се вижу небеса отвeрста, и сына человеча одесную стояща бога. возопивше же гласомъ вeліемъ, затыкаху уши свои, и устремишася единодушно нань. И извeдше внѣ града, каменіемъ побиваху его. и свѣдѣтеліе положиша ризы при ногу юноша нарицаемаго савла. и каменіемъ побиваху стефана молящася и глаголюща. господи ісусе, пріими духъ мой. Преклонь же колѣни, и возопи гласомъ вeліемъ, господи, не постави имъ грѣха сего. и сія рeкъ успе.

Глава, 8.

Савлъ же бѣ, соизволяя убійству его. Бысть же въ той день гонeніе вeліе на церковь іерусалимскую, вси же разсѣяшася по странахъ іудeйскахъ, и самарійскахъ, кромѣ апостолъ. Стребиша же стефана мужіе благоговѣйни, и сотвориша плачь великъ надъ нимъ. Савлъ же озлобляше церковь, по домохъ входя, влача же мужа и жены, предаяше въ темницу. они же убо разсѣявшеся, проидоша благовѣствующе слово.

Зач., 18.* Филиппъ же сошeдъ во градъ самарійскіи, проповѣдаше имъ христа. Внимаху же народи глаголемымъ отъ филиппа единодушно, слышаще и видяще знаменія яже творяше. многимъ бо имущимъ духи нечисты, вопіюще гласомъ вeліемъ исхожаху. мнози же раслабленіи и хроміи исцѣлишася. и бысть радость вeлія во градѣ томъ. Мужъ же нѣкіи именемъ симонъ, прeже бѣ во градѣ волхвуя, и удивляя языкъ самарійскіи, глаголя быти нѣкоего себе велика, ему же внимаху отъ мала даже до велика глаголюще, се есть сила божія великая. Внимаху же ему, за еже довольно врeмя волхвованіи удивляти ихъ. Егда же вѣроваша филиппу благовѣствующу яже о царствіи божіи, и о имени ісусъ христовѣ, крещахуся мужіе же и жены. Симонъ же, и той вѣрова, и крещъся, бѣ же пребывая у филиппа. видя же силы и знаменія вeлія бываема, дивляшеся. Слышавше же иже во іерусалимѣхъ апостоли яко пріятъ самарія слово божіе, послаша къ нимъ петра и іoанна, иже сошeдше, помолишася о нихъ, яко да пріимутъ духъ святыи. не у бо бѣ ни на единаго же сниде, точію же крещeни бяху во имя господа ісуса. Тогда возложиша руцѣ на ня и пріяша духъ святъ.

Зач., 19.* Видѣвъ же симонъ яко возложeніемъ рукъ апостолъ даeтся духъ святыи, принесе имъ сребро глаголя, дадите и мнѣ власть сію, да на него же аще положу руцѣ, пріиметъ духъ святъ. Пeтръ же рече къ нему, сребро твое съ тобою да будетъ въ погибель, яко даръ божіи непщевалъ еси сребромъ стяжати. Нѣсть ти части ни жрeбія въ словеси сeмъ. ибо сердце твое нѣсть право прeдъ богомъ. покайся убо о злобѣ твоeй сeй, и молися богу, аще убо отпуститътися помышлeніе сердца твоего. Въ жeлчи бо горести, и соузѣ неправды зрю тя суща. отвѣщавъ же симонъ, рече. помолитеся вы о мнѣ ко господу, яко да ничтоже найдетъ на мя, ихъ же рекосте. они же убо засвѣдѣтельствовавше и глаголавше слово господне, возвратишася во іерусалимъ, многимъ же вeсемъ самарійскимъ благовѣстиша.

Зач., 20.* Ангелъ же господень рече къ филиппу, глаголя, востани и иди на полудне, на путь, сходящіи отъ іерусалима въ газу, и той есть пустъ. И воставъ пойде, и се мужъ муринъ, евнухъ силенъ, кандакія царицы мурскія, иже бѣ надо всeю газы тоя. иже пріиде поклонитися во іерусалимѣ. Бѣ же возвращаяся и сѣдя на колесницы своeй, и чтяше пророка ісаію. Речe же духъ къ филиппу, приступи, и прилѣпися колесницы сeй. Притeкъ же филиппъ, услыша его чтуща пророка ісаію. И рече, убо разумѣеши ли яже чтeши; онъ же рече, како убо могу, аще не кто наставитъ мя; умоли же филиппа возшeдша сѣсти съ нимъ. Слово же писанія еже чтяше, бѣ се. Яко овча на заколeніе ведeся, и яко агнецъ прямо стригущему его безгласенъ, тако не отверзаетъ устъ своихъ. Во смирeніи его, судъ его взятся. Родъ же его кто исповѣсть; яко взeмлется отъ земля животъ его. отвѣщавъ же каженикъ къ филиппу рече. молю тя, о комъ пророкъ глаголетъ се. о себѣ ли, или о иномъ нѣкоемъ. отвeрзъ же филиппъ уста своя, и начатъ отъ писанія сего, благовѣстити ему ісуса. и яко же идяху путeмъ, пріидоша на нѣкую воду. И рече каженикъ. се вода, что возбраняетъ ми креститися; Речe же ему филиппъ, аще вѣруеши отъ всего сердца своего, мощно ти есть. отвѣщавъ же рече, вѣрую сына божія быти ісуса христа. И повелѣ стати колесницы. и слѣзоста оба на воду, филиппъ же и каженикъ, и крести его. егда же взыдоша отъ воды, духъ святыи нападе на каженика. ангелъ же господень восхити филиппа, и не видѣ его ктому каженикъ. идяше бо въ путь свой радуяся.

Зач., 21.* Филиппъ же обрѣтеся во азотѣ. и проходя благовѣствоваше градомъ всѣмъ, дондеже пріити ему въ кесарію.

Глава, 9.

Савлъ же еще дыхая прещeніемъ, и убійствомъ на ученики господня, приступль ко архіерeю, испроси отъ него посланія въ дамаскъ, къ соборищемъ, яко да аще нѣкія обрящетъ на пути суща мужа и жены, связаны приведeтъ во іерусалимъ. внегда же идущу, бысть ему приближитися къ дамаску, и внезапу облиста его свѣтъ отъ небесе, и падъ на землю, слыша гласъ глаголющь ему. савле савле что мя гониши; речe же, кто еси господи; господь же рече. азъ есмь ісусъ, его же ты гониши. жестоко ти есть противу рожну прати. трeпетенъ же и недоумѣяся рече. господи, что хощеши да сотворю; господь же рече къ нему. но востани и вниди во градъ, и речeтътися что ти подобаетъ творити. мужіе же идущеи съ нимъ, стояху чюдящеся, слышаще убо гласъ, никогоже видяще. воставъ же савлъ отъ земля отвeрстома очима его, ни единаго видяше. водяще же его за руку, введоша въ дамаскъ. и бѣ дни три не видя, и ни ястъ ни питъ.

Зач.* Бѣ же нѣкто ученикъ пeрвыи въ дамасцѣ, именемъ ананія. и рече къ нему господь въ видѣніи, ананіе. онъ же рече, се азъ господи. господь же къ нему. воставъ поиди на стогну нарицаемую праву, и взыщи въ дому іудовѣ, савла именемъ тарсянина. се бо молитву дѣетъ. и видѣ въ видѣніи мужа именемъ ананію вшeдша и возложша нань руку, яко да прозритъ. отвѣщавъ же ананія, господи, слышахъ отъ многъ о мужи сeмъ, колика зла сотвори святымъ твоимъ во іерусалимѣ. и здѣ имать власть отъ архіерей, связати вся нарицающая имя твое. речe же къ нему господь. иди, яко сосудъ избранъ ми есть сeй, пронести имя мое предъ языки и царьми, и сынъми ізраилевыми. азъ бо скажу ему, елика подобаетъ ему о имени моeмъ пострадати. пойде же ананія, и вниде въ храмину, и возложь нань руцѣ, рече. савле брате, господь посла мя ісусъ, явлeитися на пути, имъ же идяше, яко да прозриши, и исполнишися духа свята. и абіе отпадоша отъ очію его яко чешуя, прозрѣ же абіе, и воставъ крестися. и пріeмъ пищу укрѣпися.

Зач., 22.* Бысть же савлъ съ сущими въ дамасцѣ ученикы дни нѣкія. и абіе на сонмищихъ проповѣдаше ісуса, яко сeй есть сынъ божіи. дивляхужеся вси слышащеи, и глаголаху, не сeй ли есть гонивыи во іерусалимѣ нарицающая имя сіе, и здѣ на се пріиде, да связаны тѣхъ приведeтъ ко архіерeoмъ; савлъ же паче крѣпляшеся, и смущаше іудея живущая въ дамасцѣ, препирая, яко се есть христосъ. яко же исполнишася дніе доволни, совѣщаша іудeе убити его. увѣденъ же бысть савлу совѣтъ ихъ. стрѣжаху же врата день и нощь, яко да убіютъ того. поeмше же его ученицы нощію свѣсиша по стенѣ въ кошницы. пришeдъ же савлъ во іерусалимъ, покушашеся прилѣплятися ученицѣхъ. и вси бояхуся его, не вѣрующе яко есть ученикъ. варнава же пріeмъ его приведе ко апостоломъ, и повѣда имъ, како на пути видѣ господа, и яко глагола ему, и како въ дамасцѣ дерзаяше о имени ісусовѣ. и бѣяше съ ними входя и исходя во іерусалимѣ, и дерзая о имени господа ісуса. глаголаше же и стязашеся съ еллины. они же искаху его убити. разумѣвше же братія, сведоша его въ кесарію, и отпустиша въ тарсъ. церкови же убо по всeй іудeи и галилeи и самаріи имяху миръ, созидающеся и ходяще во страсѣ господни, и утѣшeніемъ святаго духа умножахуся.

Зач., 23.* И бысть петру посѣщающу всѣхъ, снити и ко святымъ живущимъ въ лидѣ. обрѣте же ту человѣка нѣкое го, енeя именемъ, отъ осми лѣтъ лежаща на одрѣ, иже бѣ разслабленъ. И рече ему пeтръ. енeя, исцѣляетъ тя ісусъ христосъ. востани съ постeля твоея. и абіе воста. и видѣша его вси живущеи въ лидѣ и во ассаронѣ иже обратишася ко господу. Во іoпіи же бѣ нѣкая ученица именемъ тавиѳа, яже сказаема глаголется сeрна. сія бяше исполнена благихъ дѣлъ и милостыня ихъ же творяше. бысть же во дни ты, болѣвши ей умрети. омывше же ю, положиша въ горницы. близъ же сущи лидѣ іoпіи, ученицы же слышавше, яко пeтръ есть въ нeй, послаша два мужа къ нему, моляще, не обленитися пріити до нихъ. воставъ же пeтръ, иде съ ними. его же пришeдша возведоша въ горницу, и предсташа ему вся вдовица плачуще, и показующе ризы и одeжа елика творяше съ ними сущи сeрна. изгнавъ же вонъ вся пeтръ, и преклонь колѣнѣ помолися, и обращься къ тѣлу рече, тавиѳа востани. она же отвeрзе очи свои, и видѣвши петра, сѣде. подавъ же ей руку, востави ю, призвавъ же святыя и вдовица, постави ю живу. увѣдано же бысть се по всeй іoпіи, и мнози вѣроваша въ господа. бысть же дни доволны пребыти ему во іoпіи у нѣкоего симона усмаря.

Глава, 10.

Зач., 24. Мужъ же нѣкіи бѣ въ кесаріи, именемъ корниліе, сотникъ. отъ спиры нарицающаяся италійскія. благо говѣинъ, и бояся бога со всѣмъ домомъ своимъ. творя же милостыня многы людемъ, и моляся богу всегда. видѣ въ видѣніи явѣ, яко въ часъ девятыи дне, ангела божія сошeдша къ нему, и рeкша ему. корниліе. онъ же возрѣвъ нань, и пристрашенъ бывъ, рече. что есть господи; речe же ему. молитвы твоя и милостыня твоя, взыдоша на память прeдъ богомъ. и нынѣ посли во іoпію мужа и призови симона нарицаемаго петра. сeй страничествуетъ у нѣкоего симона усмаря, ему же есть храмъ при мори. той речeтъ тебѣ глаголы, въ нихъ же спасeшися ты и вeсь домъ твой. и яко же отиде ангелъ глаголяи корнилію, пригласивъ два отъ рабъ своихъ, и воина благочестива отъ служащихъ ему. и сказавъ имъ вся, посла ихъ во іoпію. Во утрѣи же идущемъ имъ по пути, и ко граду приближающимся, взыде пeтръ на горницу помолитися, въ часъ шестыи. бысть же пріалченъ, и хотяше вкусити. готовящемъ же онѣмъ, нападе нань ужасъ, и видѣ небо отвeрсто, и сходящь нань сосудъ нѣкіи яко плащаницу велику, отъ четыри края привязанъ, и низу висящь на землю, въ нeмъ же бяху вся четверо нога земли, и звѣріе, и гади, и птица небесныя. и бысть гласъ къ нему, воставъ пeтре заколи, и яждь. пeтръ же рече, никакоже господи. яко николиже ядохъ всяко сквeрно или нечисто. И се гласъ паки къ нему вторицею, яже богъ очистилъ есть, ты не скверни. се же бысть трищи. и пакы взятся сосудъ на небо. Яко же въ себѣ дивляшеся пeтръ, что убо будетъ видѣніе еже видѣ, и се мужіе посланіи отъ корнилія вопрошше, и увѣдѣвше дому симонова, сташа предъ враты, и возглашше вопрошаху, аще симонъ, нарицаемыи пeтръ здѣ обитаетъ. петру же помышляющу о видѣніи, рече ему духъ, се мужіе ищутъ тебе, но воставъ сниди, и иди съ ними, ничтоже разсужая, зане азъ послахъ ихъ.

Зач., 25.* Сошeдъ же пeтръ къ мужeмъ и рече. се азъ есмь его же ищете. Что есть вина, ея же ради пріидосте; они же рекоша, корниліе сотникъ, мужъ праведенъ и бояся бога, свѣдѣтельствованъ отъ всего языка іудeйска. Глаголано бысть ему отъ ангела свята, призвати тя въ домъ свой, и слышати глаголы отъ тебе. призвавъ же ихъ учреди. На утрѣи же пeтръ воставъ иде съ ними. и нѣцыи отъ братія еже отъ іoпіи идоша съ нимъ. И на утрѣи внидоша въ кесарію. корниліе же бѣ чая ихъ созвавъ сродники своя, и любeзныя други. Яко же бысть внити петру, срѣте его корниліе, падъ на ногу его поклонися. Пeтръ же его воздвиже глаголя, востани, и азъ самъ человѣкъ есмь. и съ нимъ бесѣдуя вниде, и обрѣте собравшася многи. Речe же къ нимъ, вы вѣсте, яко не лѣпо есть мужу іудeянину, прилѣплятися или приходити ино племeннику. И мнѣ богъ показа, ни единого же сквeрна или нечиста глаголати человѣка, тѣмъ же и безъ сумнѣнія пріидохъ призванъ. вопрошаю вы, убо коимъ словомъ посласте по мене; И корниліе рече. отъ четвeртаго дне даже до сего часа бѣхъ постяся, и въ девятыи часъ моляхся въ дому моeмъ. и се мужъ ста предо мною во одeжи свѣтлѣ. И рече, корниліе, услышана бысть молитва твоя и милостыня твоя помянушася прeдъ богомъ. Посли убо во іoпію, и призови симона, иже нарицается пeтръ, сeй обитаетъ въ дому симона усмаря, близъ моря, иже пришeдъ глаголетъ тебѣ. абіе убо послахъ къ тебѣ. ты же добрѣ сотвори пришeдъ. Нынѣ убо вси мы прeдъ богомъ пріидохомъ, слышати вся повелѣнная тебѣ отъ бога.

Зач., 26.* Отвeрзъ же пeтръ уста рече, по истинѣ разумѣваю, яко не на лица зритъ богъ. но во всякомъ языцѣ бояися его и дѣлаяи правду, пріятенъ ему есть. Слово еже посла сыномъ ізраилевомъ, благовѣствуя миръ ісусъ христомъ, сeй есть всѣмъ господь. вы вѣсте глаголъ бывшіи по всeй іудeи, начeнъ отъ галилeя, по крещeніи еже проповѣда іoаннъ. Ісуса иже отъ назарeта, яко помаза его богъ духомъ святымъ и силою, иже пріиде благодѣтельствуя, и исцѣляя вся насилованныя отъ діявола, яко богъ бяше съ нимъ. и мы есмы свѣдѣтеле всѣмъ, ихъ же сотвори въ странѣ іудeйстѣй, и во іерусалимѣ, его же и убиша повѣшше на древѣ. сего богъ воздвиже трeтіи день, и даде ему явѣ быти не всѣмъ людемъ, но свѣдѣтелемъ прeжде наречeннымъ отъ бога намъ, иже ядохомъ съ нимъ и пихомъ по воскресeніи его отъ мертвыхъ. и повелѣ намъ проповѣдати людемъ, и засвѣдѣтельствовати, яко той есть наречeнныи отъ бога судія живымъ и мeртвымъ. о сeмъ вси пророцы свѣдѣтельствуютъ, оставлeніе грѣхомъ пріяти именемъ его всякому вѣрующему вонь.

Зач., 27.* Ещe же глаголющу петру глаголы сія, нападе духъ святыи на вся слышащая слово. И ужасошася иже отъ обрѣзанія вѣрніи, елицы пріидоша съ петромъ, яко и во языцѣхъ даръ святаго духа изліяся. слышаху бо ихъ глаголюща языкы и величающа бога. Тогда отвѣща пeтръ. еда воду возбранити можетъ кто, еже не креститися симъ, иже духъ святыи пріяша яко же и мы; повелѣ же имъ креститися во имя гдcне. тогда молиша его пребыти дни нѣкыя.

Глава, 11.

Слышаша же апостоли, и братія сущіи во іудeи, яко и языцы пріяша слово божіе. и егда взыде пeтръ во іерусалимъ, препирахуся съ нимъ иже отъ обрѣзанія, глаголюще, яко къ мужeмъ обрѣзанія не имущимъ вниде и яде съ ними. Начeнъ же пeтръ, сказаше имъ по ряду, глаголя. Азъ бѣхъ во градѣ іoпійстемъ моляся, и видѣхъ во ужасѣ видѣніе, сходящь сосудъ нѣкіи яко плащаницу вeлію отъ четыри края висящу съ небесъ, и пріиде даже до мене, въ нюже возрѣвъ сматряхъ, и видѣхъ четвероногая, и звѣря земныя и гады и птица небесныя. И слышахъ гласъ глаголющь мнѣ, воставъ пeтре заколи, и яждь. Рѣхъ же, никакоже господи, яко всяко сквeрно ли нечисто николиже вниде во уста моя. отвѣща же ми гласъ вторицею съ небесе глаголющь, яже богъ очисти, ты не скверни. се же бысть третицею, и пакы взяшася вся на небо. И се абіе тріе мужи сташа предъ храминою, въ нeй же бѣхъ, послани отъ кесарія ко мнѣ. речe же ми духъ ити съ ними, ничтоже разсужая. Пріидоша же со мною и шeсть братія сіи, и внидохомъ въ домъ мужа. сказа же намъ, како видѣ ангела свята въ дому своeмъ, ставша и рeкша ему, посли во іопъ мужа, и призови симона нарицаемаго петра, иже речeтъ глаголы къ тебѣ, въ нихъ же спасeшися ты и вeсь домъ твой. внегда же начахъ глаголати, нападе духъ святыи на нихъ, яко же и на ны въ началѣ. помянухъ же глаголъ господень, яко же глаголаше. іoаннъ убо крести водою, вы же имате креститися духомъ святымъ. да аще убо равенъ даръ даде имъ богъ, яко же и намъ вѣровавшимъ въ господа ісуса христа, азъ же кто бѣхъ силенъ возбранити бога; Слышавше же сія умолкоша, и славляху бога, глаголюще, убо и языкомъ богъ покаяніе дастъ въ животъ.

Зач., 28.* Ови же убо разсѣяни быша отъ скорби бывшая при стефанѣ, проидоша до финикія, и кипра, и антіoхія, ни единому же глаголюще слова, токмо единѣмъ іудeoмъ. Бяху же нѣцыи отъ нихъ мужіе кипрстіи, и киринeйстіи, иже вшeдше во антіoхію, глаголаху къ еллиномъ, благовѣствующе господа ісуса. и бѣ рука господня съ ними, много же число вѣровавше, обратишася ко господу. слышано же бысть слово во ушію церкове, сущей же во іерусалимѣхъ о нихъ, и послаша варнаву преити до антіoхія. иже пришeдъ, и видѣвъ благодать божію, воз радовася, и моляше всѣхъ изволeніемъ сердца терпѣти о господѣ, яко бѣ мужъ благъ, и исполнь духа свята и вѣры. и при ложися народъ многъ господви. Изыде же въ тарсъ варнава, взыскати савла. и обрѣтъ его, приведе и во антіoхію. бысть же имъ лѣто цѣло собиратися въ церкови, и учити народъ многъ, нарещи же прeжде во антіoхіи ученикы христіаны. Въ тыя же дни снидошася отъ іерусалима пророцы во антіoхію. воставъ же единъ отъ нихъ именемъ агавъ, назнаменаше духомъ, гладъ великъ хотящъ быти по всeй вселeннѣй, иже и бысть при клавдіи кeсари. Ученикы же, аще имѣяше кто. повелѣша кождо ихъ на службу послати живущимъ во іудeи братіямъ, еже и сотвориша, пославше къ старцемъ рукою варнавлею и савлею.

Глава, 12.

Зач., 29. Въ оно же врeмя, возложи иродъ царь руцѣ, озло бити нѣкія иже отъ церкове. Уби же іакова брата іoаннова мечeмъ. И видѣвъ яко годѣ есть іудeoмъ, приложи яти и петра. Бѣху же дніе опрѣсночніи, его же и емъ, всади въ темницу. предавъ четыремъ четверицамъ воиномъ стрещи его, хотя по пасцѣ извести его къ людемъ. и убо петра стрежаху въ темницы. молитва же бѣ прилѣжна бываема отъ церкове къ богу о нeмъ. Егда же хотяше его извести иродъ, въ нощи той бѣ пeтръ спя между двѣма воинома, связанъ ужема желѣзнома двѣма, стражіе предъ двeрми стрежаху темницу. И се ангелъ господень пріиде, и свѣтъ восія въ храминѣ. Толкнувъ же въ рeбра петра воздвиже его глаголя, востани вскорѣ. и спадоша ему ужа желѣзная съ руку. речe же ангелъ къ нему, препояшися, и вступи въ плесницы своя. Сотвори же тако. и глагола ему, облецыся въ ризу свою и послѣдствуй ми. И изшeдъ въ слѣдъ идяше его, и не вѣдяше яко истинна есть бывшее отъ ангела, мняше же сонъ зрѣти. прошeдше же пeрвую стражу и вторую, пріидоста во врата желѣзная вводящая во градъ, яже о себѣ отверзошася има. И изшeдше преидоша стогну едину. и абіе отступи ангелъ отъ него. И пeтръ бывъ въ себѣ, рече. нынѣ вѣмъ во истинну, яко посла богъ ангела своего и изятъ мя изъ руки иродовы, и всего чаянія людіи іудeйскыхъ.

Зач., 30.* Смотрь же, пріиде въ домъ маріинъ, матере іoанновы, нарицаемаго марка, идѣже бѣху мнози собрани, и молящеся. толкнувшу же петру во врата двору. приступи рабыни слышати, именемъ родіи. и познавши гласъ петровъ, отъ радости не отвeрзе вратъ, притeкши же сказа петра прeдъ враты стояща. они же къ нeй рѣша, бѣснуешилися; она же крѣпляшеся тако быти. они же глаголаху, ангелъ его есть. пeтръ же пребы ваше толкіи. отвeрзше же видѣша его, и ужасошася. Помаавъ же имъ рукою, молчати, сказа имъ, како господь его изведе изъ темницы. речe же, возвѣстите іакову, и братіямъ сія. и изшeдъ иде во ино мѣсто. Бывшу же дни, бѣ молва немала въ воинѣхъ, что убо петру бысть. иродъ же поискавъ его, и не обрѣтъ, и истязавъ стражій, повелѣ отвести ихъ. изшeдъ отъ іудeя въ кесарію живяше. Бѣ же иродъ гнѣваяся на тиряны и сидоняны. единодушно же пріидоша къ нему, и умоливше власта постeлника царeва, прошаху миръ да быша питалися страны ихъ отъ царства его. въ нарочитъ же день оболкся иродъ въ одeжу царску, и сѣдъ на судищи предъ народомъ съ гордостію глаголаше къ нимъ. народъ же возглашаше, гласъ божіи а не человечь. внезапу же порази его ангелъ господень, зане не даде славу богу. и бывъ червми изъяденъ, издъше. и слово божіе растяше и множашеся.

Зач., 31.* Варнава же и савлъ возвратистася во іерусалимъ скончавше службу. Поeмше же съ собою и іoанна нарицаемаго марка.

Глава, 13.

Бяху же нѣцыи во антіoхіи сущей церкови, пророцы и учителе, варнава же и симеонъ нарицаемыи нигеръ, и лукіе киринeянинъ, манаинъ же ироду четвертовластнику другъ, и савлъ. служащимъ же имъ господви, и постящимся, рече духъ святыи, отдѣлите ми варнаву и савла на дѣло, на нeже призвахъ ихъ. Тогда постившеся и помолившеся, и возложше руки на ня, послаша ихъ. Сія убо послана бывша отъ духа свята, снидо ша въ селевкію. оттуду же отплыша въ кипръ. и бывше въ саламинѣ, возвѣщаху слово божіе на сонмищихъ іудeйскихъ. Имѣста же іoанна слугу. прошeдша же островъ даже до пафа, обрѣтоста же нѣкоего мужа волхва лжепророка іудeянина ему же имя варіисусъ, иже бѣ со анѳипатомъ сeргіемъ павломъ мужемъ разумнымъ. Сeй призвавъ варнаву и савла, взыска услышати слово божіе. Противляшежеся имъ еллима волхвъ, тако бо сказается имя его, искіи развратити анѳипата отъ вѣры. Савлъ же, иже и павелъ исполнися духа свята, и возрѣвъ нань, рече. о исполнене всякоя льсти и всякоя злобы, сыне діаволовъ, враже всякоя правды, не престаеши ли развращая пути господня правыя; и нынѣ се рука господня на тя, и будеши слѣпъ, не видя солнца до времене. и внезапу нападе нань мракъ и тма, и осязая искаше вождя. Тогда видѣвъ анѳипатъ бывшее, вѣрова, дивяся о учeніи господни.

Зач., 32.* Отвeзшежеся отъ пафа сущіи съ павломъ, пріидоша въ пергію памѳилійскую. Іoаннъ же отлучився отъ нею, возвратися во іерусалимъ. она же прошeдша отъ пергіи, пріидоста во антіoхію писидійскую. И вшeдше въ сонмище въ день суботныи, сѣдоста. По чтeніи же закона и пророкъ, послаша начальницы сонмища къ нимъ, глаголюще, мужіе братія, аще есть слово въ васъ утѣшeнія къ людемъ, глаголита. Воставъ же павелъ, и помаавъ рукою, рече. Мужіе ізраильтяне, и боящеися бога, услышите. богъ людіи сихъ, избра отца наша, и люди вознесе въ пришeль ствіи въ земли египетстѣй. И съ мышцею высокою изведе ихъ изъ нея, и до четыредесять лѣтъ препита ихъ въ пустыни. И низложивъ языкъ сeдмь, въ земли ханаанстѣй, даде имъ въ наслѣдіе зeмлю ихъ. И посихъ яко лѣтъ четыреста и пятьдесятъ, даде имъ судія до самуила пророка. И оттуду просиша царя, и даде имъ богъ саула, сына киссова, мужа отъ колѣна веніаминова, лѣтъ четыредесять. И преставль его, воздвиже имъ давида въ царя, ему же и рече свѣдѣтельствовавъ. обрѣтохъ давида іесeoва, мужа по сердцу моему, иже сотворитъ вся хотѣнія моя. отъ сего сѣмени богъ по обѣтованію, воздвиже ізраилю спасeніе ісуса, проповѣдавшу іoанну предъ лицeмъ внитія его, крещeніе покаянія всѣмъ людемъ ізраилевымъ.

Зач., 33.* И яко же скончаваше іoаннъ течeніе, глаголаше. Кого мя непщуете быти; нѣсмь азъ, но се грядeтъ по мнѣ, ему же нѣсмь достоинъ разрѣшити ремeнь сапогу его. Мужіе братія, сынове рода авраамля, и иже въ васъ боящеися бога, вамъ слово спасeнія сего послася. живущіи бо во іерусалимѣ и князи ихъ сего не разумѣвше, и гласъ пророческихъ иже по вся суботы чтомыхъ, судивше скончаша, и ни единоя вины смертны обрѣтше, просиша у пилата убити его. яко же скончаша вся яже о нeмъ писаная, снeмше со древа, положиша во гробѣ. Богъ же воскреси его отъ мeртвыхъ. Иже явися на дни многи, возшeдшимъ съ нимъ отъ галилeя во іерусалимъ, иже нынѣ суть свѣдѣтеле его къ людемъ. и мы вамъ благовѣствуемъ еже ко отецeмъ обѣ тованіе бывшее, яко сіе богъ сконча чадомъ ихъ, намъ воздвигъ ісуса. Яко же и во псалмѣ второмъ пишетъ, сынъ мой еси ты, азъ днeсь родихъ тя. а яко же воскреси его отъ мертвыхъ, не ктому хотяща возвратитися во истлѣніе, сице рече, яко дамъ вамъ преподобная давидова вѣрная. Тѣмъ же и въ другомъ глаголетъ, не даси прпдбному своему видѣти истлѣнія. давидъ бо убо своему роду послуживъ, божіимъ совѣтомъ успе, и приложися ко отецeмъ своимъ, и видѣ истлѣніе. а его же богъ воздвиже, не видѣ истлѣнія. Вѣдомо убо да будетъ вамъ мужіе братія, яко ради сего вамъ оставлeніе грѣховъ проповѣдается, и отъ всѣхъ, ихъ же не могосте въ законѣ моисeoвѣ оправдитися, о сeмъ всякъ вѣруяи оправдается. Блюдѣте убо, да не пріидетъ на васъ речeнное въ пророцѣхъ. Видите нерадивіи, и чюдитеся, и узрите и исчeзнете. яко дѣло азъ содѣлаю во дни ваша, ему же не имате вѣровати, аще кто повѣсть вамъ. Исходящимъ же имъ отъ сонмища іудeйска, моляху языцы въ другую суботу глаголатися имъ глаголомъ симъ. Разшeдшужеся собору, послѣдоваша мнози отъ іудей и честивыхъ пришлецъ, павлу и варнавѣ, иже глаголюще имъ, увѣряху ихъ пребывати въ благодати божіи. Въ грядущую же суботу малося не вeсь градъ собра послушати слово божіе. Видѣвше же іудeе народы, исполнишася зависти, и вопреки глаголаху глаголемымъ отъ павла, сопротивъ глаголюще, и хуляще. дерзнувша же павелъ и варнава, рекоста. вамъ бѣ лѣпо пeрвѣе глаголати слово божіе. а понeже отвергосте е, и недостойны творите сами себе вѣчному животу, се обращаемся во языки. тако бо заповѣда намъ господь. Положихъ тя въ свѣтъ языкомъ, еже быти ти во спасeніе даже до послѣднихъ земли. Слышаще же языцы радовахуся, и славляху слово господне. И вѣроваша елицы учинeни бѣху въ жизнь вѣчную. проношаше жеся слово господне по всeй странѣ. Іудeе же наустиша благо честивыя жены, и благообразныя и пeрвыхъ гражанъ. и воздвигоша гонeніе велико на павла и варнаву, и изгнаша ихъ отъ предѣлъ своихъ. она же оттрясше прахъ отъ ногъ своихъ на нихъ, пріидоша во иконію. ученицы же исполняхуся радости и духа свята.

Глава, 14.

Бысть же во иконіи вкупѣ внити имъ въ сонмище іудeйское, и глаголати тако, яко вѣровати іудeoмъ же и еллиномъ множество много. Невѣрующіи же іудeе, воздвигоша и озлобиша душа языкомъ на братію. довольно же убо врeмя пребыша дерзающе, о господѣ свѣдѣтельствующимъ слову благодати своея, и дающу знаменія и чюдеса быти руками ихъ. Раздѣлишажеся множество града. и ови убо бяху со іудeи, ови же со апостолы. и яко же бысть стремлeніе языкомъ же и іудeoмъ съ начальники ихъ, досадити и каменіемъ по бити ихъ, увѣдѣвше же.

Зач., 34.* Прибѣгоста во грады ликаонскія, въ листру и дeрвіи, и иже во окрeстныхъ, и ту бѣста благовѣствую ще. И нѣкто мужъ въ листрѣхъ нeмощенъ ногама сѣдяше хромъ отъ чрeва матере своея сыи, иже николиже бѣ ходилъ. сeй слышаше павла глаголюща. Иже возрѣвъ нань, и видѣвъ яко вѣру имать спастися, рече вeліимъ гласомъ. тебѣ глаголю, во имя ісуса христа, востани на ногу свою правъ. онъ же абіе вскочивъ и хождаше. Народи же видѣвше еже сотвори павелъ, воздвигоша гласъ свой ликаоньски, глаголюще. Бози уподобльшеся человѣкомъ снидоша къ намъ. Нарицаху же убо варнаву дія, павла же ермію, понeже той бяше началникъ слову. Жрeцъ же діевъ, сущаго предъ градомъ ихъ, приведе предъ враты юнца и вѣнца, съ народы хотяше жрeти. Слышавше же апостоли, варнава и павелъ, растерзавше ризы своя вскочиша въ народъ, зовуще и глаголюще, мужіе что сія творите; и мы подобострастна есвѣ вамъ человѣка, благовѣствующа вамъ, отъ сихъ суетныхъ обращатися къ богу живу, иже сотвори небо и зeмлю, и море, и вся яже въ нихъ. иже въ мимошeдшая роды оставилъ бѣ вся языки ходити въ пути своя, иде убо не несвѣдѣтельствована себе остави благотворя, съ небесе вамъ дождевы дая, и врeмена плодоносна, насыщая пища и весeлія сердца наша. И сія глаголюще, едва устависта народы не жрeти има. но отити комуждо во своя си. Пребывающема же има и учащема. пріидоша же отъ антіoхія и иконія, нѣцыи іудeе, и стязающемася има съ дерзновeніемъ. Наустиша народы отступити отъ нею, глаголюще, яко ничтоже глаголета истинно, но все лжeта. И наустивше народы, и каменіемъ побивше павла, извлекоша внѣ града, мняще его умeрша. окрестъ же ставшемъ его ученикомъ, воставъ вниде во градъ.

Зач., 35.* И на утрѣи изыде съ варнавою въ дeрвію. благовѣствовавше же граду тому, и научивше многи, возвратистася въ листру и иконію и антіoхію, утвержа юще душа ученикомъ, моляще пребыти въ вѣрѣ, и яко многими скорбьми подобаетъ намъ внити въ царствіе божіе. освящьше же имъ попы на вся церкови, и помолившеся съ постомъ, предаша ихъ господви, въ него же вѣроваша. и прошeдше писидію, проидоста въ памфилію. и глаголавше въ пергіи слово господне снидоста во италію. И оттуду отплыша во антіoхію, отнуду же бѣста предана благодати божіи въ дѣло еже скончаста. Пришeдша же и собравша церковь, сказаста елика сотвори богъ съ нима, и яко отвeрзе языкомъ двeрь вѣры. Пребыста же ту врeмя немало со ученикы.

Глава, 15.

И нѣцыи сошeдше отъ іудeя учаху братію, яко аще не обрѣжетеся по обычаю моисeoву, не можете спастися. бывши же убо распри, и стязанію не малу павлу и варнавѣ къ нимъ, учиниша взыти павлу и варнавѣ и нѣкымъ другимъ отъ нихъ, ко апостоломъ и старцемъ во іерусалимъ, о вопрошeніи сeмъ. предпосланіи же отъ церкове, прохожаху финикію и самарію, повѣдающе обращeніе языкомъ, и творяху радость велику всeй братіи. Пришeдше же во іерусалимъ, пріята быста отъ церкове и апостолъ и старецъ, сказаста же елика богъ сотвори съ нима. и яко отвeрзе языкомъ двeрь вѣры.

Зач., 36.* Восташа же нѣцыи иже отъ ереси фарисeйскія вѣровавшеи, глаголюще, яко подобаетъ обрѣзати ихъ, завѣщавати же и блюсти законъ моисeoвъ. собраша жеся апостоли и старцы вѣдѣти о словеси сeмъ. многу же взысканію бывшу, воставъ пeтръ рече къ нимъ. Мужіе братіе, вы вѣсте, яко отъ дніи пeрвыхъ богъ въ насъ избра, усты моими услышати языкомъ слово благовѣстія, и вѣровати. и сердцевѣдецъ богъ свѣдѣтельствова имъ, давъ имъ духъ святыи яко же и намъ, и ничтоже разсуди между нами же и онѣми, вѣрою очищь сердца ихъ. нынѣ убо что искушаете бога возложити иго на выя ученикомъ, его же ни отецы наши, ни мы возмогохомъ понести; Но благодатію господа ісуса христа вѣруемъ спастися, яко же и они. умолча же все множество, и послушаху варнаву и павла повѣдающихъ елика сотвори богъ знаменія и чюдеса во языцѣхъ съ нима. по умолчаніи же ихъ, отвѣща іаковъ, глаголя. мужіе братіе послушайте мене. симеонъ повѣда, яко прeжде богъ посѣти пріяти отъ языкъ люди о имени своeмъ. и сему согласуютъ словеса пророкъ, яко же пишетъ. Посихъ обращуся, и созижду кровъ давыдовъ падшіи. и раскопаная его созижду, и исправлю его, яко да взыщутъ прочіи человецы господа, и вси языцы въ нихъ же нарицается имя мое на нихъ, глаголетъ господь творяи сія вся. разумна отъ вѣка суть богови вся дѣла его. тѣмъ же азъ сужду не стужати иже отъ языкъ обращающимся къ богу, но заповѣдати, имъ огрѣбатися отъ трeбъ идольскихъ, и отъ блуда, и удавленины, и отъ крове. елика не угодна себѣ быти инѣмъ не творити, моисeй бо отъ родовъ дрeвнихъ, по вся грады проповѣдающая его имать, въ сонмищихъ по вся суботы чтомыхъ. Тогда изволися апостоломъ и старцемъ, со всeю церковію, избравше мужа отъ нихъ, послати во антіoхію, съ павломъ и варнавою, іуду нарицаемаго варсаву, и силу мужа нарочиты въ братіи, писавше рукою своeю сія. Апостоли и старцы и братія, сущимъ во антіoхіи, и сиріи и киликіи братіи иже отъ языкъ, о господѣ радоватися. Понeже убо слышахомъ, яко нѣцыи отъ насъ изшeдше возмутиша васъ словесы, развращающе душа ваша, глаголюще обрѣзатися и блюсти законъ, имъ же не сложихомся. изволися намъ бывшимъ единодушно избравше мужа послати къ вамъ, съ возлюбленными нашими варнавою и павломъ, человѣкома иже предавшема душа своя о имени господа нашего ісуса христа. Послахомъ убо іуду и силу, и тѣхъ словомъ сказающихъ таяжде. изволибося святому духу и намъ, ничтоже множае возложити вамъ тяготу, развѣ нужныхъ сихъ, огрѣбатися отъ идоложeртвенныхъ, и крове, и удавленины и блуда. и елика не хощете вамъ быти, инѣмъ не творите. отъ нихъ же соблюдающе себе, благо сотворите. здравствуйте. они же убо послани бывше, пріидоша во антіoхію, и собравше народъ, вдаша посланіе, прочeтше же возрадовашася о утѣшeніи. іуда же и сила и та пророка суща, словомъ мнозѣмъ утѣшиста братію и утвердиста. пребывше же лѣто, отпущeна быста съ миромъ отъ братія ко апостоломъ. изволижеся силѣ пребыти ту. іуда же возвратися во іерусалимъ.

Зач., 37.* Павелъ же и варнава живяста во антіoхіи, учаще и благовѣствующе со инѣми многыми, слово господне. По нѣкихъ же днeхъ, рече павелъ къ варнавѣ. воз вращьшеся подобаетъ посѣтити братію нашу во всѣхъ градѣхъ въ нихъ же проповѣдахомъ слово господне, како пребываютъ. варнава же восхотѣ пояти съ собою іoанна нарицаемаго марка. павелъ же веляше отступльшаго отъ наю отъ памфилія, и не шeдша съ ними на дѣло въ нeже положeни быша не пояти сего съ собою. бысть убо распря, яко отлучитися имъ отъ себе. и варнава убо поeмъ марка, отплы въ кипръ. павелъ же избравъ силу, изыде преданъ благодати божіи отъ братія. прохождаше сирію и киликію утвержая церкови.

Глава, 16.

Приспѣ же въ дeрвь и листру, и се учениикъ нѣкіи бѣ ту именемъ тимоѳeй, сынъ жены нѣкія іудeяныня вѣрны, отъ отца же еллина. иже свѣдѣтельствованъ бѣ отъ сущихъ въ листрѣхъ и иконіи братіи, сего восхотѣ павелъ съ нимъ изыти. и пріeмъ обрѣза его, за іудeи сущихъ на мѣстѣхъ онѣхъ. вѣдаху бо вси отца его, яко еллинъ бяше. и яко же прохождаху грады, предаяше имъ хранити нравы суждeныя отъ апостолъ и старецъ иже во іерусалимѣ. церкови же утвержахуся вѣрою, и прибываху въ число по вся дни. прошeдше же фригію и галатійскую страну, возбранeни быша отъ святаго духа глаголати слово во асіи. пришeдше же въ мисію, покушастася въ виѳинію поити, и не остави ихъ духъ. прешeдше же мисію, снидоша въ троаду. и видѣніе въ нощи явися павлу. мужъ нѣкіи бѣ македонянинъ стоя, моля его, и глаголя. пришeдъ въ македонію помози намъ. яко же видѣніе видѣ, абіе взыскахомъ изыти въ македонію, разумѣвше, яко призва ны господь благовѣстити имъ. отвeзшежеся отъ троады, пріидохомъ въ самофракъ, во утрѣи же въ неаполь. оттуду же въ филиппусы, иже есть пeрвая часть македоніи градъ колонія. бѣхомъ же въ томъ градѣ пребывающе дни нѣкія. въ день же суботныи, изыдохомъ внѣ града при рѣцѣ, идѣже мняшеся молитвеница быти, и сѣдше глаголахомъ собравшимся женамъ. и нѣкая жена, именемъ лидія, порфиропро далница, града ѳіатирскаго чтущи бога, слышаше. ей же господь отвeрзе сердце, внимати глаголемымъ отъ павла. яко же крестися та и домъ ея, умоли глаголющи, аще смотристе мя вѣрну господви быти, вшeдше въ домъ мой пребудите. и принуди насъ.

Зач., 38.* Бысть же идущимъ намъ на молитву, рабыни нѣкая имущи духъ пытливъ срѣте насъ, яже дѣланіе много даяше господeмъ своимъ волхвующи. та послѣдо вавши павлу и намъ, взываше глаголющи. сіи человецы раби бога вышняго суть, иже возвѣщаютъ намъ путь спасeнія. се же творяше на многы дни, стуживъ же си павелъ, и обращься, духови рече. запрѣщаю ти именемъ ісуса христа, изыди изъ нея. и изыде томъ часѣ. видѣвше же господіе ея, яко изыде надeжда дѣланія ихъ, поeмше павла и силу, привлекоша на торгъ ко княземъ, и вeдше ихъ къ воеводамъ, рѣша. сіи человецы возмущаютъ нашъ градъ іудeе суще, и завѣщаваютъ обычая, яже недостоитъ намъ пріимати, ни творити римляномъ сущемъ. и снидеся народъ на нихъ и воеводы растерзавше имъ ризы, веляху палицами бити ихъ. многы же давше имъ раны, всадиша въ темницу. завѣщавше темнич ному стражу твeрдо стрещи ихъ. онъ же завѣщаніе таково пріeмъ, всади ихъ во внутренюю темницу, и ногы ихъ заби въ кладѣ. въ полунощи же павелъ и сила молящеся пояста бога. послушаху же ихъ южницы. внезапу же трусъ бысть вeліи, яко поколѣбатися основанію темничному. отверзошажеся абіе двeри вся, и всѣмъ юзы ослабѣша. Возбуждьжеся темничныи стражъ, и видѣвъ отвeрсты двeри темници, извлeкъ ножъ хотяше себе убити, мня избѣгша южникы. возгласи же гласомъ великымъ павелъ, глаголя. ничтоже сотвори себѣ зла, вси бо есмы здѣ. просивъ же свѣща, вскочи, и трeпетенъ бывъ, припаде къ павлу и силѣ. и извeдъ ихъ вонъ рече, господіе, что ми подобаетъ творити, да спасуся; она же рекоста, вѣруй въ господа ісуса христа, спасeшися ты и вeсь домъ твой. И глаголаста ему слово господне и всѣмъ иже въ дому его. и поeмъ ихъ въ той часъ нощію измы отъ ранъ. и крестися самъ, и свои ему вси абіе. ввeдъ же ихъ въ домъ свой, постави трапeзу. и возрадовася со всѣмъ домомъ своимъ, вѣровавъ богу. дни же бывшу послаша воеводы паличники, глаголюще, отпусти человѣка она. сказа же темничныи стражъ словеса сія павлу, яко послаша вое воды да отпущeни будете. нынѣ убо изшeдше идѣта съ миромъ. павелъ же рече къ нимъ. бивше насъ предъ людми, не осуждeна человѣка римлянина суща, всадиша въ темницу, и нынѣ отай изводятъ насъ; ни убо. но да пришeдша сами изведутъ. сказаша же паличницы воеводамъ глаголы сія. и убояшася слышавше яко римлянина еста. и пришeдше умолиша ихъ, и извeдше моляху изыти изъ града. и изшeдше же истемницы, пріидоша къ лидіи. и видѣвше братію утѣшиша ихъ и изыдоша.

Глава, 17.

Зач., 39.* Прешeдше же амфиполь и аполлонію, внидоста въ селунь идѣже бѣ сонмище іудeйское. по обычаю же своему павелъ вниде къ нимъ, и по суботахъ трeхъ стязашеся съ ними отъ писаніи, сказая и предлагая имъ, яко христу подобаше пострадати, и воскреснути отъ мертвыхъ, и яко сeй есть христосъ ісусъ, его же азъ проповѣдаю вамъ. и нѣцыи отъ нихъ вѣроваша, и приложишася къ павлу и силѣ. И отъ благочестивыхъ же еллинъ множество же много, жeнъ же благородныхъ немало. Возревновавше же не покоршеися іудeе, и пріeмше торжники нѣкія мужа злы, и крамолу сотворше молвяху по граду. пришeдше же въ домъ іассоновъ, искаху ихъ извести къ народу. не обрѣтше же ихъ, влечаху іассона и нѣкія отъ братія къ градоначалникомъ, вопіюще. Яко иже вселeнную развративше, сіи здѣ пріидоша, ихъ же пріятъ іассонъ. и сіи вси противно велѣніемъ кесарeвомъ творятъ, царя глаголюще иного быти ісуса. смутиша же народъ и градоначалникы слышащихъ сія. и пріeмше мыто отъ іассона и отъ прочихъ отпустиша ихъ. Братія же абіе въ нощи отслаша павла и силу въ бeрь. иже пришeдше идоша въ соборъ іудeйскіи. сіи же бяху благороднѣйши въ солуни, иже пріяша слово со всѣмъ усeрдіемъ, по вся дни разсужающе писанія, аще суть сія тако. Мнози убо отъ нихъ вѣроваша, и отъ еллинскихъ жeнъ благообразныхъ, и мужeй немало. И яко увѣдаша иже отъ солуня іудeе, яко и въ бeрѣ проповѣдася отъ павла слово божіе, пріидоша и тамо движуще народы. Абіе же тогда павла отпустиша братія ити на поморіе. осташа же сила и тимоѳeй ту. провожающеи же павла, ведоша его до аѳинъ. И пріeмше заповѣдь къ силѣ и тимоѳeю, да яко вскорѣ пріидутъ къ нему, и изыдоша.

Зач., 40.* Во аѳинѣхъ же ждущу ихъ павлу, раздражаше ся духъ его въ нeмъ зрящу идолы полнъ сущъ градъ. Стязашежеся убо на сонмищи со іудeи, и съ честивыми, и на торжищихъ по вся дни съ приключающимися. Нѣцыи же отъ епикуріи и отъ стоикъ философъ, стязахуся съ нимъ. И нѣцыи глаголаху, что убо хощетъ блядивыи сeй глаголати; иніи же, чюжимъ бѣсомъ мнится проповѣдникъ быти, яко же ісуса и воскрешeніе благовѣствоваше имъ.

Зач.* Поeмше же его, на аріевъ лeдъ ведоша глаголюще. не можемъ разумѣти, что новое сіе учeніе тобою глаголемое; странна бо нѣкая влагаеши во ушеса наша. хощемъ убо разумѣти что хотятъ сія быти. аѳинeе же вси и приходящеи странніи, ни во что же ино упражняхуся, развѣ глаголати что или слышати новое. Ставъ же павелъ посредѣ аріева лeда, рече. Мужіе аѳинeйстіи, по всему зрю яко въ вѣрѣ блудяще есте. Проходяи бо и соглядая боги ваша, обрѣтохъ и кумиръ на нeмъ же бѣ написано имя невѣдомому богу. его же убо не вѣдуще благолѣпнѣ чтeте, сего азъ проповѣдую вамъ. богъ сотворивыи миръ и вся яже въ нeмъ, сeй небу и земли господь сыи, не въ рукотворeныхъ храмѣхъ живeтъ, ни отъ рукъ человеческыхъ угожeнія пріeмлетъ трeбуя что. самъ дая всѣмъ животъ, и дыханіе по всяческихъ. Сотворилъ же есть отъ единоя крове вeсь языкъ человечь, жити по всему лицу земному, уставивъ предучинeная времена, и предѣлы селeнія ихъ, взыскати господа, аще убо взыщутъ его, и обрящутъ. яко не далeче есть отъ единого кождо насъ суща. о нeмъ бо живeмъ и движемся и есмы. Яко же и нѣцыи отъ вашихъ книжникъ рекоша, сего бо и родъ есмы. родъ убо суще божіи, не должни есмы непщевати, подобну быти божеству злату или сребру или каменію начертанію художну и смышленію человѣка. Лѣта убо невѣдѣнія презрѣвъ богъ, яже нынѣ повелѣваетъ человѣкомъ всѣмъ, всюду покаятися, зане уставилъ есть день вонь же хощетъ судити вселeннѣй въ правду, о мужи о нeмъ же повелѣ, вѣру подая всѣмъ, воскресивъ его отъ мeртвыхъ. Слышавше же воскресeніе мертвыхъ, ови убо ругахуся, ови же рѣша, да слышимъ тя паки о сeмъ. и тако павелъ изыде отъ среды ихъ. Нѣцыи же мужіе прилѣпившася ему, вѣроваша. въ нихъ же бѣ и діoнисіе ареoпагитскіи, и жена именемъ дамарь, и друзіи мнози съ ними.

Глава, 18.

Посихъ же отлучився павелъ отъ аѳинъ, и пріиде въ коринѳъ. и обрѣте нѣкоего жидовина именемъ акилу, понтянина родомъ, ново пришeдша отъ италія, и прискиллу жену его, зане повелѣ клавдіе отлучитися всѣмъ іудeoмъ отъ рима. И пріиде къ нимъ. и зане едино художникомъ быти имъ, пребысть у нихъ, и дѣлаше. бяху бо усмаре хитростію. стязашежеся на сонмищихъ по вся суботы, препираша же іудея и еллины. И яко же снидоста отъ македонія сила же и тимоѳeй, тужаше духомъ павелъ, свѣдѣтельствуя іудeoмъ христа ісуса. про тивящимжеся имъ и хулящимъ, оттрясъ ризы своя, рече къ нимъ, кровь ваша на главахъ вашихъ, чистъ азъ. отнынѣ во языки иду. и прешeдъ оттуду, пріиде въ домъ нѣкоего, именемъ іустъ, чтуща бога, ему же храмина бѣ вскрай сонмища. Криспъ же началникъ собору вѣрова господви со всѣмъ домомъ своимъ. и мнози отъ коринѳянъ слышавше вѣроваху, и крещахуся. Речe же господь въ видѣніи нощномъ павлу, не бойся, но глаголи, и да не умолкнеши, зане азъ есмь съ тобою. и никтоже приложитъ озлобити тя, зане людіе суть ми мнози во градѣ сeмъ. сѣдe же лѣто и мѣсяца шeсть, уча въ нихъ слову божію. Галіону же анѳипату сущу во ахаіи, нападоша единодушно іудeе на павла, и приведоша его на судилище, глаголюще, яко кромѣ закона сeй развѣщаваетъ человѣки чтити бога. Хотящу же павлу отврести уста, рече галіонъ ко іудeoмъ. Аще бы неправда была кая или обида зла о іудeе, по слову убо послушалъ быхъ васъ. Аще ли же стязанія суть о словеси, и о име нехъ, и о законѣ вашемъ, вѣдите сами. судія бо азъ симъ не хощу быти. И изгна ихъ отъ судилища. емше же вси еллини сосѳeна началника собору, біяху предъ судищемъ, и ничтоже о сихъ галіону радѣніе бысть. Павелъ же еще пребывъ дни довольны, и цѣловавъ братію отплы въ сирію, и съ нимъ акила и прискила остригъ главу, въ кегхрeихъ, обрeкся бо бѣ. приста же во ефeсѣ, и тѣхъ остави ту. Самъ же вшeдъ въ сонмище стязашеся со іудeи. молящимъ же имъ его, о мнозѣ врeмени пребыти у нихъ, не обѣщася, но отречeся имъ, рeкъ, яко подобаетъ ми всяко праздникъ грядущіи сотворити во іерусалимѣ, паки же возвращуся къ вамъ богу хотящу. и отвезeся отъ ефeса. Акила же и прискила осташа во ефeсѣ.

Зач., 41.* И съшeдъ въ кесарію, возшeдъ и цѣловавъ церковь, сниде во антіoхію. и сотворь врeмя нѣкое, изыде. И проходя по ряду галатійскую страну и фригію, утвержая вся ученикы. Іудeянинъ же нѣкто аполлосъ именемъ, алеxандрянинъ родомъ, мужъ словeсенъ, приключися во ефeсѣ, силенъ сыи въ книгахъ. сeй бѣ оглашeнъ пути господню, и горя духомъ, глаголаше и учаше извѣстно яже о господѣ, вѣдыи токмо крещeніе іoанново. и сeй же начатъ дерзати на сонмищихъ. Слышавше же его акила и прискила пріяша его, и извѣстнѣе тому сказаша господень путь. хотящу же ему преити во ахаію предпославше братія, написаша ученикомъ пріяти его. Иже и пришeдъ тамо пособствова много вѣровавшимъ благодатію. твeрдо бо іудeя непрестая обличаше предъ людми, сказая писанми быти христа ісуса.

Глава, 19.

Зач., 42. Бысть же внегда аполлосу быти въ коринѳѣ, павлу же прошeдшу вышняя страны, пріити во ефeсъ. и обрѣтъ нѣкыя ученикы, рече къ нимъ, аще убо духъ святъ пріяли есте вѣровавше; они же рѣша къ нему. но ниже аще духъ святъ есть слышахомъ. речe же къ нимъ, во что убо крестистеся; они же рекоша, во іoанново крещeніе. речe же павелъ, іoаннъ убо крести крещeніемъ покаянія, людемъ глаголя, въ грядущаго по нeмъ да вѣруютъ, сирѣчь во христа ісуса. слышавше же крестишася во имя господа ісуса. и возложшу на ня павлу руцѣ, пріиде духъ святыи на ня. глаголаху же въ языкы и пророчествоваху. бѣше же всѣхъ мужeй яко дванадесяте. вшeдъ же въ сонмище, дерзаше не обинуяся учаше по три месяца, бесѣдуя и увѣряя яже о царствіи божіи. И яко же нѣцыи ожесточахуся и пряху злословяще путь господень предъ народомъ, отступль отъ нихъ, отлучи ученикы, по вся дни стязаяся во училищи мучителя нѣкоего. Се же бысть по двѣ лѣтѣ, яко же всѣмъ живущимъ во асіи слышати слово господа ісуса, жидовомъ же и еллиномъ. силы же не просты творяше богъ рукама павловома, яко же и на недужныя наносити отъ пота тѣла его главотяжа и убрусца, и исцѣлитися имъ отъ недугъ, и духовомъ лукавымъ исходити отъ нихъ. Начаша же нѣцыи отъ скитающихся іудей обаянникъ именовати на имущая духи лукавыя, имя господа ісуса, глаголюще, заклинаемъ вы ісусомъ его же павелъ проповѣдуетъ. бяху же нѣцыи сынове скeвы іудeянина архіерeя сeдмь, иже се творяще. отвѣщавъ же духъ лукавыи, рече. ісуса знаю и павла свѣмъ, вы же кто есте; и скача на нихъ человѣкъ въ нeмъ же бѣ духъ лукавыи, и одолѣвъ имъ укрѣпися на нихъ, яко же нагомъ и ураненомъ избѣжати отъ храма оного. се же бысть разумно всѣмъ живущимъ во ефeсѣ іудeoмъ же и еллиномъ, и нападе страхъ на всѣхъ ихъ, и величашеся имя господа ісуса. мнози же отъ вѣровавшихъ прихожаху исповѣдающе и сказующе дѣла своя. доволни же отъ сотворшихъ чародѣянія, собравше книги своя, сожигаху предъ всѣми. и сложиша цѣны ихъ, и обрѣтоша сребра пять тeмъ. сице крѣпко слово господне растяше и крѣпляшеся. И яко же скончашася сія, вложи павлови духъ, прошeдъ македонію и ахаію, ити во іерусалимъ, рeкъ, яко бывшу ми тамо, подобаетъ ми и римъ видѣти. Пославъ же въ македонію два отъ служащихъ ему, тимоѳeя и ераста, самъ же пребысть врeмя во асіи. Бысть же во время оно молва немала о пути господни. димитріе бо нѣкто именемъ, сребросѣчецъ, творя храмы срeбряны артемидѣ, даяше хитрецeмъ дѣланіе немало. ихъ же собравъ, и яже о сицевыхъ дѣлателя, рече, мужіе, вѣсте яко отъ сего дѣланія довольство житію нашему есть. И видите и слышите, яко не токмо ефeсъ, но отнудъ и всю асію павелъ сeй препрѣвъ и обра ти многъ народъ, глаголя, яко нѣсуть бози иже рукама человеческама бываеміи. не токмо же се, бѣду пріeмлетъ наша часть во обличeніе пріити, но и великія богиня храмъ артемидинъ ни во что же вмѣнитися, хощетъ же и разоритися величество ея, ея же вся асія и вселeнная почитаетъ. Слышавше же, и бывше исполнени ярости, вопіяше глаголюще, велика артемида ефeсьская, и исполнися градъ вeсь мятeжа. устремишажеся единодушно въ позорище, восхищьше гаія и аристарха македоняны, други павловы. павлу же хотящу внити въ народъ, не оставляху его ученицы. нѣцыи же отъ асійскихъ началникъ, суще ему любeзни, пославше къ нему моляху не вдати себе въ позоръ. друзіи же убо, ино нѣчто вопіяху, бѣ бо собраніе смущeнно и множайшіи не вѣдаху чесо ради собрашася. отъ народа же избраша алеxандра, извeдшимъ его іудeoмъ. алеxандръ же помаавъ рукою, хотяше отвѣщати народу. разумѣвше же яко іудeянинъ есть, гласъ бысть единъ отъ всѣхъ яко въ два часа вопіющимъ, велика артемида ефeсьская. уставль же книжникъ народъ, рече, мужіе ефeсьстіи, кто бо есть человѣкъ иже не вѣсть яко ефeсьскіи градъ служитель есть велицей богини артемиди, и діoпeтови; безъ всякого отвѣта убо сущемъ симъ, потрeбно есть вамъ безмолвы быти, и ничтоже безчинно творити. приведосте бо мужа сія, ни храмъ артемидинъ окрадша ни хуляще богиня вашея. аще убо димитрей сeй и иже съ нимъ художницы имутъ къ кому слово, судіи суть и анѳипати суть, да поeмлютъ другъ на друга. аще ли что о иныхъ ищете, по закону церкови да разрѣшится. ибо бѣдствуемъ оклеветаеми быти о крамолѣ о днeшнѣй, ни единѣй винѣ сущи, о нeй же возможемъ воздати слово о крамолѣ сeй. и сія рeкъ, распусти собравшіися народъ.

Глава, 20.

По уставлeніи же молвы, призвавъ павелъ ученикы утѣши. и цѣловавъ ихъ, изыде ити въ македонію. прошeдъ же страны тыя, и утѣшивъ ихъ словомъ мнозѣмъ, пріиде во елладу. сотворь же месяца три, бывшу же нань навѣту отъ іудей, хотящу отвестися въ сирію, бысть хотѣніе возвратитися сквозѣ македонію. Послѣ дова же ему даже до асіи сосипатръ бeрянинъ пировъ. Селуняне же, аристархъ и сeкундъ, и гаія дeрвянинъ, и тимоѳeй. асіяне же, тихикъ и трофимъ. сіи прeжде шeдше ждаху насъ въ троадѣ. мы же отвезохомся по днехъ опрѣсночныхъ отъ филиппъ, и пріидохомъ къ нимъ въ троаду до дніи пять, идѣже пребыхомъ дни сeдмь.

Зач., 43.* Во едину же отъ суботъ, собраномъ ученикомъ преломити хлѣбъ, павелъ же бесѣдоваше къ нимъ хотя изыти на утрѣи и простре слово до полунощи. бяху же свѣща многи въ горницы идѣже бѣхомъ собрани. Сѣдя же нѣкто юноша именемъ евтихъ при оконцы, отягчeнъ сномъ глубокомъ, глаголющу павлу о мнозѣ, преклонься отъ сна, паде отъ трикровника долу, и взяша его мeртва. Съшeдъ же павелъ нападе нань, и объeмъ его рече, не молвите, ибо душа его въ нeмъ есть. вшeдъ же и преломль хлѣбъ и вкушъ. доволно же бесѣдовавъ даже до зорeй, и тако изыде. приведоша же отрока жива, и утѣшишася немало. Мы же пришeдше въ корабль, отвезохомся во ассонъ, оттуду хотяще пояти павла. тако бо бѣ намъ повелѣлъ хотя самъ пѣшъ ити. и яко же совъкупися съ нами во ассонѣ, и взeмше его пріидохомъ въ митилинъ. И оттуду отвeзшеся во утрѣи пристахомъ въ антикрихіи. въ другіи же отвезохомся въ самонъ. и пребывше въ троггиліи, въ настоящіи же день пріидохомъ въ милитъ.

Зач., 44.* Суди бо павелъ мимо ити ефeсъ, яко да не будетъ ему закоснѣти во асіи. тщашебося аще воз можно будетъ ему въ день пятьдесятныи, быти во іерусалимѣ. отъ милита же пославъ во ефeсъ, призвати попы церковныя. и яко же пріидоша къ нему, рече къ нимъ. Вы вѣсте яко отъ пeрваго дне отнeли же пріидохъ во асію, како съ вами все врeмя быхъ работая господви со всѣмъ смиреномудріемъ, и многими слезами, и напастьми, прилучившихмися отъ іудeйскихъ навѣтъ, яко ничтоже обинухся отъ полeзныхъ, еже не сказати вамъ, и научити васъ предъ людми и по домомъ, засвѣдѣтельствуя іудeoмъ же и еллиномъ, еже къ богу покаяніе, и вѣру яже ко господу нашему ісусу христу. И нынѣ се азъ связанъ духомъ, гряду во іерусалимъ, яже въ нeмъ хотящая приключитися мнѣ, не вѣдыи, обаче яко духъ святыи по вся грады свѣдѣтельствуетъ ми глаголя, яко узы мене и скорби ждутъ. но нѣсть ми попечeніе ни едино, ни имамъ душу мою чeстну себѣ, яко еже скончати течeніе мое съ радостію, и службу юже пріяхъ отъ господа ісуса. засвѣдѣтельствовати евангеліе благодати божія. И нынѣ се азъ вѣмъ, яко ктому не узрите лица моего вы вси, въ нихъ же проидохъ проповѣдуя царствіе божіе. Тѣмъ же свѣдѣтельствую вамъ во днeшніи день, яко чистъ азъ отъ крове всѣхъ. не обинухъбося еже не сказати вамъ всю волю божію. Внимайте убо себѣ, и всему стаду, въ нeмъ же васъ духъ святыи постави епcкопы, пасти церковь господа и бога, ея же снабдѣ кровію своeю. Азъ бо вѣмъ се, яко по отшeствіи моeмъ внидутъ волцы тяжцы въ васъ, не щадяще стада. И отъ васъ самѣхъ востанутъ мужіе глаголюще развращeнная, еже отторгати ученикы въ слѣдъ себе. Сего ради бдите поминающе, яко три лѣта нощь и день не престаяхъ уча со слезами единого когождо васъ. И нынѣ предаю васъ братіе богови, и слову благодати его, могущему наздати и дати вамъ наслѣдіе въ освященныхъ всѣхъ. сребру или злату или ризамъ, ни единому вож делѣхъ. сами вѣсте, яко требованію моему и сущимъ со мною послужисте руцѣ мои сіи. вся сказахъ вамъ яко тако тружающимся, подобаетъ заступати немощныя. Поминайте же слово господа ісуса, яко самъ рече. блажeнѣе есть паче даяти, нeжели пріимати. и сія рeкъ, преклонь колѣнѣ свои со всѣми ими помолися. Многъ же бысть плачь всѣмъ. и нападше на выю павлу облобызаху его. скорбяще наипаче о словеси еже рече, яко ктому не имутъ лице его узрѣти. провожаху его въ корабль.

Глава, 21.

И яко же бысть отвестися намъ отторгшеся отъ нихъ, прямо ходивше пріидохомъ въ конъ. въ другіи же день въ родонъ, и оттуду въ патару. и обрѣтше корабль преходящь въ финикію, возшeдше отвезохомся. Воз никшу же кипру, и оставльше его ошую, плавахомъ въ сирію, и пристахомъ въ тирѣ. ту бо бяше кораблю изложити брeмя. И изъ обрѣтше ученики, пребыхомъ ту дніи сeдмь, иже павлови глаголаху духомъ не восходити во іерусалимъ. Егда же бысть намъ скончати дни, изшeдше идяхомъ, провожающимъ насъ всѣмъ съ женами и дѣтми, до внѣ града. И поклонше колѣнѣ при мори помолихомся. и лобызавше другъ друга, внидохомъ въ корабль и отвезохомся. они же возвратишася во своя си. мы же плаваніе начeнше отъ тира, пристахомъ въ птолемаидѣ, и цѣловавше братію, пребыхомъ день единъ у нихъ.

Зач., 45.* Во утрѣи же изшeдше иже о павлѣ, пріидохомъ въ кесарію. и вшeдше въ домъ филиппа благовѣстника, суща отъ седмихъ діаконъ, пребыхомъ у него. сего же бяху дщeря дѣвца четыри прорицающе. пребывающимъ же намъ на дни многи. Сниде нѣкто отъ іудeя пророкъ именемъ агавъ. и пришeдъ къ намъ, и взeмъ поясъ павловъ, и связавъ же свои руцѣ и нозѣ, рече, тако глаголетъ духъ святыи, мужа его же есть поясъ сeй, тако свяжутъ его во іерусалимѣ іудeе и предадятъ въ руцѣ языкомъ. и яко же слышахомъ сія, моляхомъ мы же и намѣстніи, не восходити ему во іерусалимъ. отвѣщавъ же павелъ и рече. что творите плачуще, и сокрушающе ми сердце; Азъ бо не точію связанъ быти хощу, но и умрети во іерусалимѣ готовъ есмь о имени господа ісуса. не повинующужеся ему, умолчахомъ рeкше, воля господня да будетъ. По днехъ же сихъ, уготовльшеся, взыдохомъ во іерусалимъ. Пріидоша же съ нами и нѣцыи отъ ученикъ отъ кесарія, вѣдуще у него же обитаемъ мнасона нѣкоего кипрянина дрeвня ученика. Бывшемъ же намъ во іерусалимѣ, любeзно пріяша насъ братія. На утрѣи же вниде павелъ съ нами ко іакову. вси же пріидоша старцы. и цѣловавъ ихъ, сказаяше по единому кождо ихъ же сотвори богъ во языцѣхъ служeніемъ его. они же слышавше славляху бога. И рeкше ему. видиши ли брате, колико тeмъ есть іудей вѣровавшихъ; и вси ревнителе закону суть. научeни же суть отъ тебе, яко отступлeнію учиши отъ закона моисeoва живущая во языцѣхъ вся іудeя. глаголя не обрѣзовати имъ чадъ, ни по обычаемъ ходити. Что убо есть, всяко подобаетъ народу снитися. услышатъ бо, яко пришeлъ еси. Сіе убо твори еже ти глаголемъ. суть у насъ мужіе четыре обѣщавше себе богу. сихъ поимъ, очистися съ ними и иждиви на нихъ, да острижутъ си главы, и разумѣютъ вси яко имъ же научeни суть отъ тебе, ничтоже есть, но пребываеши и самъ законъ храня. о вѣровавшихъ же языцѣхъ, мы послахомъ суждьше, ничтоже таковое соблюдати имъ, токмо да хранити себе отъ идоложeртвъ и крове и удавленины и блуда.

Зач., 46.* Тогда павелъ поимъ мужа на утрѣи, съ ними очищься, вниде во святилище завѣщая скончаніе днeмъ очищeнія, дондеже принесeно бысть за единого когождо ихъ приношeніе. И яко же хотяху сeдмь дніи скончатися, иже отъ асія іудeе видѣвше его во святилищи, навадиша вeсь народъ, и возложиша нань руцѣ, вопіюще, мужіе ізраильтестіи, помозите. сeй есть человѣкъ иже на люди и законъ, и на мѣсто сіе, всѣхъ всюду уча. ещe же и еллины введе въ церковь, и оскверни святое мѣсто сіе. Бяху бо видѣли трофима ефeсянина во градѣ съ нимъ, его же мняху яко въ церковь ввeлъ есть павелъ. подвиже жеся градъ вeсь, и бысть стечeніе людемъ. И емше павла влечаху его вонъ изъ церкове, и абіе затворишася двeри. ищущимъ же имъ убити его, взыде вѣсть къ тысящнику спирѣ, яко вeсь возмутися іерусалимъ. иже абіе поимъ воины и сотники, притече на ня. они же видѣвше тысящника и воины, престаша біюще павла. Приступль же тысящникъ ятъ его, и повелѣ связати его веригама желѣзнома двѣма, и вопрашаше кто убо есть, и что сотворилъ есть. друзіи же ино нѣчто вопія ху въ народѣ. не могіи же разумѣти извѣстное молвы ради, повелѣ отвести его въ полкъ. егда же бысть на степeнехъ, прилучися воздвижену быти ему отъ воинъ, нужды ради народа. Послѣдоваше бо множество людіи зовуще взяти его. хотя же внити въ полкъ павелъ, глагола тысящнику. аще лѣть ми есть глаголати тебѣ; онъ же рече, то грeчески умѣеши ли; не ты ли еси египтянинъ иже прeжде сихъ дніи превѣщавъ. и извeдъ въ пустыню четыре тысяща мужіи сикарeй; Речe же павелъ. азъ человѣкъ убо есмь жидовинъ, отъ тарса киликійскаго, славнаго града житель. Молю же тя повели ми глаголати къ людемъ. повелѣвшу же ему. Павелъ стоя на степeнехъ, помаавъ рукою къ людемъ. многу же безмолвію бывшу, возгласи еврeйскимъ языкомъ глаголя.

Глава, 22.

Мужіе братіе и отецы, услышите мой къ вамъ нынѣ отвѣтъ. слышавше же яко еврeйскимъ языкомъ возгласи къ нимъ, паче приложиша безмолвіе. и рече, азъ убо есмь мужъ іудeянинъ, родився въ тарсѣ киликійстѣмъ, воспитанъ же во градѣ сeмъ, при ногу гамаліилову, наказанъ извѣстно отeческому закону, ревнитель сыи божіи яко же вси вы есте днeсь, иже сeй путь гонихъ даже до смерти, вяжа и предая въ темницу, мужа же и жены, яко же архіерeй свидѣтельствуетъ ми, и вси старцы, отъ нихъ же и посланія пріeмъ къ живущимъ братіямъ въ дамасцѣ, идяхъ привести тамо сущая связаны во іерусалимъ, да мучатся. бысть же ми идущу и приближающуся къ дамаску, въ полудне. внезапу съ небесе облиста свѣтъ многъ о мнѣ, падохъ же на землю, и слышахъ гласъ глаголющь ми, савле савле что мя гониши; азъ же отвѣщахъ, кто еси господи; речe же ко мнѣ. азъ есмь ісусъ назорeй его же ты гониши. а иже со мною сущіи свѣтъ убо видѣша, и пристрашни быша, гласа же не слышаша глаголющаго ко мнѣ. рекохъ же, что сотворю господи; господь же рече ко мнѣ, воставъ иди въ дамаскъ, и ту речeттися о всѣхъ, ихъ же повелѣно ти есть творити. и яко же не видѣхъ отъ славы свѣта оного, за руку водимъ отъ сущихъ со мною, внидохъ въ дамаскъ. Ананія же нѣкіи мужъ благоговѣинъ по закону, свѣдѣтельствованъ отъ всѣхъ живущихъ въ дамасцѣ іудей, пришeдъ ко мнѣ, и ставъ рече ми. савле брате прозри. и азъ въ той часъ возрѣхъ нань. онъ же рече ми. богъ отецъ нашихъ изволи тя разумѣти хотѣніе его, и видѣти праведника, и слышати гласъ отъ устъ его. яко будеши ему свѣдѣтель ко всѣмъ человѣкомъ, ихъ же видѣ и слыша. И нынѣ что мeдлиши; воставъ крестися и омый грѣхи своя, призвавъ имя господа ісуса. Бысть же ми возвращающуся во іерусалимъ, и молящумися въ церкови, быти во ужасѣ, и видѣти его глаголюща ми. потщися, и изыди скоро отъ іерусалима. зане не пріимутъ свѣдѣтельства твоего еже о мнѣ. и азъ рѣхъ, господи сами вѣдятъ яко азъ бѣхъ всажаяи въ темницу и бія по сонмищихъ вѣрующая въ тя. И егда изливашеся кровь стефана свѣдѣтеля твоего, самъ бѣхъ стоя и поущая о убійствѣ его, и стрегіи ризы убивающихъ его. И рече ко мнѣ, иди, яко азъ во языки далeче послю тя. Послушаху же его даже до сего словесе, и воздвигоша гласъ свой глаголюще, возми отъ земля таковаго, не подобаетъ бо ему жити. вопіющемъ же имъ и пометающимъ ризы, и прахъ возмѣтающимъ на воздухъ. повелѣ тысящникъ отвести его въ полкъ, рeкъ ранами истязати его, да разумѣетъ за кую вину тако вопіяху нань. и яко же протягоша его вeрвьми. рече къ стоящему сотнику павелъ. аще человѣка римлянина и не осуждeна лѣть есть вамъ бити; Слышавъ же сотникъ, приступи къ тысящнику сказа глаголя. виждь что хощеши сотворити. человѣкъ бо сeй римлянинъ есть. приступль же тысящникъ рече ему, глаголи ми аще ты римлянинъ еси; онъ же рече, ей. отвѣща же тысящникъ, азъ многою цѣною наречeніе сіе и жительство стяжахъ. Павелъ же рече, азъ же и родихся въ нeмъ. абіе же убо отступиша отъ него хотящеи его истязати. И тысящникъ же убояся, разумѣвъ яко римлянинъ есть, и яко бѣ его вдалъ. на утрѣи же хотя разумѣти истину что ради оклеветается отъ іудей, разрѣши его отъ узъ, и повелѣ пріити архіерeoмъ и всему собору ихъ. и свeдъ павла постави его предъ ними.

Глава, 23.

Зач., 47.* Возрѣвъ же павелъ на сонмъ, рече. мужіе братіе, азъ всeю совѣстію благою живу богови даже до сего дне. Архіерeй же ананія повелѣ предстоящимъ ему бити ему уста. Тогда павелъ рече къ нему, бити тя имать богъ стѣно повапленая. и ты сѣдиши судя ми по закону, и преступая законъ велиши да біютъ мя; предстоящіи же рѣша, архіерeю ли божію досажаеши; речe же павелъ, не вѣдахъ братіе яко архіерeй есть. писано бо есть, князю людіи своихъ, да не речeши зла. Разумѣвъ же павелъ, яко едина часть есть саддукeи, а другая фарисeи, возва въ сонмищи, мужіе братіе, азъ фарисeй есмь, сынъ фарисeoвъ. о упованіи и о воскресeніи мeртвыхъ, азъ судъ пріeмлю. се же ему рeкшу, бысть распря фарисeoмъ и саддукeoмъ. и раздѣлися народъ. саддукeи бо глаголютъ не быти воскресeнію, ни ангела ни духа. фарисeе же исповѣдуютъ обоя. Бысть же кличь великъ. и воставше книжницы сущіи части фарисeйскія, пряхуся мeжи собою глаголюще, ни едино зло обрѣтаемъ въ человецѣ сeмъ. аще ли же духъ глагола ему или ангелъ, не противимся богу. Мнозѣ же бывши распри, усумнѣвся тысящникъ да не растeрзанъ будетъ павелъ отъ нихъ, повелѣ воиномъ снити и восхитити его отъ среды ихъ, и вести его въ полкъ. Въ наставшую же нощь представъ ему господь рече, дерзай павле. яко же бо свѣдѣтельствова яже о мнѣ во іерусалимѣ, сице ти подобаетъ и въ римѣ свѣдѣтельствовати. Бывшу же дни, сотворше нѣцыи отъ іудей совѣтъ, закляша себе глаголюще, не ясти ни пити дондеже убіютъ павла. Бяше же множае четыредесяте мужіи, иже сію клятву сотворшеи, иже приступльше ко архіерeoмъ и старцемъ, рѣша, клятвою прокляхомъ себе ничтоже вкусити, дондеже убіeмъ павла. нынѣ убо вы скажите тысящнику соборомъ, яко да утрѣ сведeтъ его къ вамъ, яко хотящемъ разумѣти извѣстнѣе яже о нeмъ. мы же прeже даже не приближитися ему, готови есмы убити его. Слышавъ же сынъ сестры павловы, ковъ, пришeдъ и влѣзъ въ полкъ, сказа павлу. Призвавъ же павелъ единого отъ сотникъ рече. юношу сего приведи къ тысящнику, имать бо ему нѣчто сказати. онъ же убо поимъ его приведе къ тысящнику, и рече. ужникъ павелъ призвавъ мя умоли, сего юношу привести къ тебѣ, имуща нѣчто глаголати тебѣ. Поимъ же его за руку тысящникъ, и отшeдъ на единѣ вопрашаше его, что есть еже имаши возвѣстити ми; Речe же, яко іудeе совѣщаша умолити тя, яко да утрѣ павла сведeши къ нимъ въ соборъ, яко хотящемъ извѣстнѣе истязати яже о нeмъ. ты убо не послушай ихъ, ловятъ бо его отъ нихъ мужіе множае четыредесяте, иже закляша себе ни ясти ни пити дондеже убіютъ его. И нынѣ готови суть, чающе еже отъ тебе обѣщанія. тысящникъ же убо отпусти юношу, завѣщавъ ни единому же повѣдати яко сія явилъ еси мнѣ. И призвавъ два нѣкая отъ сотникъ, рече. уготовите ми воины вооружeны двѣстѣ, яко да идутъ до кесарія, а конникъ, сeдмьдесятъ, и стрѣлeцъ, двѣстѣ, отъ трeтіяго часа нощи. скотъ же привести да всадивше павла и проводятъ до филика игeмона. написа же и посланіе, имуще образъ сeй. Клавдіе лисія держав ному игeмону филику радоватися. мужа сего ята отъ іудей, и хотящу убіeну быти отъ нихъ, приступль съ воины отяхъ его, увѣдѣвъ яко римлянинъ есть. хотя же разумѣти вину ея же ради поимаху нань, сведохъ его въ сонмище ихъ, его же обрѣтохъ поeмлема о взысканіи закона ихъ, ни едино же достойно смeрти или узамъ согрѣшeніе имуща. Сказану же бывшу ми кову на мужа хотящу быти отъ іудей, абіе послахъ его къ тебѣ, завѣщавъ и клеветникомъ глаголати предъ тобою, яже имутъ нань, здравъ буди. Воини убо по повелѣнному имъ, взeмше павла ведоша обнощь во антипатриду. Во утрѣи же оставльше конники ити съ нимъ, возвратишася въ полкъ. они же пришeдше въ кесарію, и давше посланіе игeмону, представиша и павла ему. прочeтъ же игeмонъ посланіе, и вопрошь, отъ коея области есть, и увѣдѣвъ яко отъ киликія, да услышу о тебѣ рече, егда и клеветницы твои пріидутъ. повелѣ же его въ преторѣ иродовѣ стрещи.

Глава, 24.

По пятихъ же днeхъ, сниде архіерeй ананія со старцы, и съ риторомъ тертиломъ нѣкоимъ, иже сказаша игeмону о павлѣ. Призвану же бывшу ему, начатъ поношати тертилъ, глаголя. многъ миръ улучающе тобою, и исправлeніемъ бываемымъ языку сему твоимъ промышлeніемъ. всякимъ образомъ и вездѣ, хвалимъ преславне филиxе, со всякымъ благодарeніемъ. но да не множае стужаю тебѣ, молю тя послушати насъ въ кра тцѣ твоeю кротостію. обрѣтше бо мужа сего губителя, и движуща противлeніе всѣмъ іудeoмъ, живущимъ по вселeннѣй, и предстателя суща назорeйстей ереси, иже и церковь покусися осквернити. его же и яхомъ, и по закону нашему хотѣхомъ судити ему. пришeдъ же лисія тысящникъ, многою силою отъ рукъ нашихъ исхити, и къ тебѣ посла. повелѣвъ и намъ глаголющимъ нань пріити къ тебѣ, о нeмъ же возможеши самъ разсудити, и о всѣхъ сихъ познати, о нихъ же мы поeмлемъ нань. сложишажеся іудeе глаголюще, симъ тако быти. отвѣща же павелъ, поманувшу ему игeмону глаголати. отъ многъ лѣтъ суща тя судію праведна языку сему свѣды, благодушнее яже о мнѣ отвѣщаю, могущу ти разумѣти. яко не множае есть ми дніи дванадесятихъ, отнeли же взыдохъ поклонитися во іерусалимѣ. и ни въ церкови обрѣтоша мя къ нѣкоему, глаголюща или развѣтъ творяща народу, ни въ сонмищихъ ни во градѣ, ниже довести ми могутъ елика тебѣ нынѣ на мя глаголютъ. исповѣдую же тебѣ се, яко въ путь его же сіи глаголютъ ересь, тако служу отeческому богу, вѣруя всѣмъ сущимъ въ законѣ и пророцѣхъ писанымъ, упованіе имыи на бога, его же и сами сіи чаютъ, воскресніе хотящее быти мeртвымъ. праведникомъ же и грѣшникомъ. о сeмъ же и азъ подвизаюся, непорочну совѣсть имѣя къ богу и человѣкомъ всегда. по лѣтехъ же мнозѣхъ пріидохъ милостыня сотворити въ языкъ мой и приношeнія, въ нихъ же обрѣтоша мя постившеся въ церкови, ни съ народомъ, ни съ молвою. нѣцыи же отъ асія іудeе, имъ же подобаетъ предъ тя пріити и глаголати, аще имутъ что на мя. или сами тіи да глаголютъ, кую обрѣтоша во мнѣ неправду, ставшу ми въ сонмищи. или о единомъ сeмъ гласѣ, иже возопихъ стоя въ нихъ, яко о воскресніи мeртвыхъ азъ судъ пріeмлю днeсь отъ васъ. Слышавъ же сія филиxъ, отвѣщеваше имъ, извѣстнѣе свѣдыи яже о проповѣди евангельстей, глаголя, егда лисія тысящникъ пріидетъ, разсужду яже о васъ. повелѣвъ же сотнику стрещи павла, имѣти же ослабу, и ни единому же возбраняти своимъ ему служити или приходити къ нему. по днехъ же нѣкихъ пришeдъ филиxъ со друсиліею женою своeю сущею іудeянынею, призва павла, да слышитъ отъ него вѣру яже во христа ісуса. глаголющу же ему о правдѣ и о воздержаніи, и о судѣ хотящемъ быти, пристрашенъ бывъ филиxъ отвѣща, нынѣ убо иди, врeмя же получивъ призову тя. вкупѣ же и надѣяся яко мзда дастся ему отъ павла, яко да отпуститъ его. тѣмъ же и часто призывая его бесѣдова ше съ нимъ. двѣма же лѣтома скончавшемася, пріятъ измѣнeніе филиxъ, поркія фиста. хотя же угодное сотворити іудeoмъ филиxъ, остави павла связана.

Глава, 25.

Фистъ же убо пріeмъ власть, по трeхъ днeхъ взыде во іерусалимъ отъ кесарія. сказаша же ему архіерeе и пeрвіи іудeoмъ на павла, и моляху его просяще благодать нань, яко да послетъ его во іерусалимъ, ловитву творяще яко да убіютъ его на пути. фистъ же повелѣ стрещи павла въ кесаріи, самъ же хотя вскорѣ изыти. иже убо силни въ васъ, рече, со мною шeдше аще есть кая неправда въ мужи сeмъ, да глаголютъ нань. пребывъ же у нихъ не множае десяти дніи, сниде въ кесарію. на утрѣи сѣдъ на судищи, повелѣ павла привести. приведeну же бывшу ему, окрестъ сташа иже отъ іерусалима съшeдшеи іудeе, многи и тяжки вины приносяще на павла, ихъ же не можаху изъљвити, отвѣщавающу ему, яко ни въ законѣ іудeйстѣ ни въ церкови ни на кесаря что согрѣшихъ. фистъ же хотя угодное іудeoмъ сотворити, отвѣщавъ павлови рече. хощеши ли во іерусалимъ возшeдъ тамо о сихъ судъ пріяти отъ мене; речe же павелъ, на судищи кесарeвѣ стоя есмь, идѣже ми достоитъ судъ пріяти. іудeя ни чимъ же обидилъ есмь, яко же и ты добрѣ вѣси. аще убо неправдуя или достойное смeрти сотворихъ что, не отмeщуся умрети. аще ли же ничтоже есть о мнѣ еже сіи на мя клевeщутъ, никтоже мя можетъ тѣмъ выдати, кесаря нарицающу. тогда фистъ состязався съ совѣтникы, отвѣща, кесаря ли нарeклъ еси; къ кесарю да идеши. днeмъ же минувшимъ нѣкоимъ.

Зач., 48.* Агриппа царь и верникій снидоша въ кесарію цѣловати фиста. яко же многи дни пребыста ту, фистъ сказа царю яже о павлѣ, глаголя, мужъ нѣкіи есть оставленъ отъ филиxа ужникъ, о нeмъ же бывшу ми во іерусалимѣ, явиша архіерeе и старцы іудeйстіи, просяще нань пря. къ нимъ же отвѣщахъ, яко нѣсть обычай римляномъ выдати коего человѣка на погибель, прeже даже оклеветаемыи предъ лицeмъ не имать клевeщущихъ его, и мѣсто отвѣта пріиметъ о своeмъ согрѣшeніи. сошeдшимжеся имъ здѣ, закоснѣнія ни единаго же сотворихъ, на утрѣи сѣдъ на судищи, повелѣхъ привести мужа. окрестъ его ставше клеветницы, ни едину вину нанесоша ихъ же непщевахъ азъ. стязанія же нѣкая о своeй различнѣй вѣрѣ имяху къ нему, и о нѣкоемъ ісусѣ умeршемъ, его же павелъ глаголаше жива суща. Недоумѣяжеся азъ еже о сeмъ взысканіи, и истязаніи, глаголахъ аще хощетъ ити во іерусалимъ, и тамо судъ пріимати о сихъ. павлу же испросившу блюдeну быти ему до разсужeнія августа. Повелѣхъ блюсти его дондеже послю его къ кесарю. Агриппа же къ фисту рече, хотѣхъ азъ и самъ человѣка сего слышати. онъ же рече, утрѣ услышиши его. На утрѣи же пришeдшу агриппѣ и верникію со многою гордостію, и вшeдшимъ въ судeбнѣй полатѣ, съ тысящникы, и съ нарочитыми мужи града, и повелѣвшу фисту, приведоша павла. и рече фистъ, агриппо царю, и вси пришeдшеи съ нами мужіе, видите сего, о нeмъ же все множество іудей стужаху ми, во іерусалимѣ же и здѣ, вопіюще, яко не подобаетъ жити ему ктому. азъ же разумѣвъ ничтоже достойно ему смeрти сотворша, и самому же сему нарицающу севаста, судихъ послати его. о нeмъ же извѣстнѣе что писати господину не имамъ, тѣмъ же и приведохъ его предъ вами, наипаче предъ тя агриппо царю, яко да разсуждeнію бывшу, имамъ что писати. безсловeсно бо мнитмися посылающу южника, а яже нань вины не сказати.

Глава, 26.

Зач., 49.* Агриппа же къ павлу рече, повелѣваетътися о себѣ самому глаголати. Тогда павелъ отвѣщаваше простeръ руку. о всѣхъ о нихъ же оклеветаемъ есмь отъ іудей царю агриппо, непщую себе блажeна пріити къ тебѣ, хотяща предъ тобою отвѣщати днeсь, паче вѣдца тя суща всѣмъ іудeйскимъ обычаемъ же и взысканіемъ. тѣмъ же молютися, долготерпѣливно послушати мене. Житіе убо мое еже отъ юности испeрва бывшее во языцѣ моeмъ во іерусалимѣ, вѣдятъ вси іудeе, вѣдяще мя испeрва, аще хотятъ свѣдѣтельствовати, яко по извѣстней ереси нашея вѣры, жихъ фарисeй. И нынѣ о упованіи обѣтованія, бывшаго отъ бога ко отецeмъ нашимъ, стою судимъ, въ нeмъ же обѣнадесяте колѣнѣ наши беспрестани нощь и день служаще, надѣются доити. о нeмъ же упованіи оклеветаемъ есмь царю агриппо отъ іудей. что невѣрно судится вами, аще богъ мертвыя возставляетъ; азъ бо убо мнѣхъ себе противу имени ісуса назорeя, яко подобаетъ многа сотворити сопротивна, еже и сотворихъ во іерусалимѣхъ. и многи отъ святыхъ азъ въ темницахъ затворяхъ, еже отъ архіерей область пріeмъ. убиваемомъ же имъ прилагахъ совѣтъ, и на всѣхъ сонмищахъ множицею муча ихъ принуждахъ хулити, преизлиха же враждуя на нихъ, гоняхъ даже и до внѣшнихъ градовъ. въ нихъ же иды въ дамаскъ, со областію и повелѣніемъ еже отъ архіерей, въ полудне на пути видѣхъ царю, съ небесе паче сіянія солнечнаго осіявши мя свѣтъ, и иже со мною идущихъ. всѣмъ же падшимъ намъ на землю, слышахъ гласъ глаголющь ко мнѣ, и вѣщающъ еврeйскимъ языкомъ. савле савле, что мя гониши; жестоко ти есть противу рожну прати. Азъ же рѣхъ, кто еси господи; онъ же рече, азъ есмь ісусъ его же ты гониши. но востани, и стани на ногу своею. на се бо явихтися, сотворити тя слугу и свѣдѣтеля, ихъ же видѣлъ еси и ихъ же явлю тебѣ, изимая тя отъ людіи іудeйскихъ и отъ языкъ, къ нимъ же азъ тя послю, отвeрсти очи ихъ, да обратятся отъ тмы въ свѣтъ, и отъ области сатанины къ богу, еже пріяти имъ оставлeніе грѣхомъ, и достояніе во святыхъ вѣрою иже въ мя. Тѣмъ же царю агриппо, не быхъ противенъ небесному видѣнію. но сущимъ въ дамасцѣ прeжде, и во іерусалимѣхъ, во всякую же страну іудeйску и языкомъ проповѣдаю покаятися, и обращатися къ богу, достойна покаянію дѣла творяще. Сихъ ради мя іудeе емше во святилищи, хотяху растерзати. Помощь убо улучивъ яже отъ бога, даже до дне сего стоя, свѣдѣтельствую малу же и велику, ничтоже кромѣ вѣщая, ихъ же пророцы рекоша хотящихъ быти, и моисeй. Аще муку пріeмлетъ христосъ, аще пeрвыи отъ воскрешeнія мeртвыхъ, свѣтъ хощетъ проповѣдати людемъ іудeйскимъ и языкомъ. Сія же ему отвѣщавающу, фистъ вeліемъ гласомъ рече, бѣснуешилися павле. многія тя книги въ неистовство прелагаютъ. онъ же, не бѣснуюся рече, державныи фисте, но истинны и цѣломудрія глаголы вѣщаю. вѣсть бо о сихъ царь, къ нему же и со дерзновeніемъ глаголю. утаитибося ему что отъ сихъ не вѣрую ни едино. Нѣсть бо во углѣ сотворeно се. Вѣруеши ли царю агриппо прѣркомъ; вѣмъ яко вѣруеши. Агриппа же къ павлу рече. въ малѣ мя препираеши христіянина быти. Павелъ же рече. молилъ убо быхъ бога и въ малѣ и во мнозѣ, не токмо тебе, но и всѣхъ слышащихъ мя днeсь, быти имъ тацѣмъ, яко же и азъ есмь, кромѣ узъ сихъ. и сія рeкшу ему, воста царь, и игeмонъ, и верникія и сѣдящеи съ ними. и отшeдше бесѣдоваху другъ ко другу глаголюще, яко ничтоже смeрти достойно или узамъ творитъ человѣкъ сeй. Агриппа же фисту рече, отпущeнъ можаше человѣкъ сeй быти, аще не бы нарицалъ кесаря. И тако суди ему игeмонъ послати его къ кесарю.

Глава, 27.

Зач., 50.* И яко же сужено бысть отплыти намъ во италію, преда ху павла же, и ины нѣкія южники сотнику именемъ іулію, спиры севастійскія. Вшeдше же въ корабль адрамитскыи, восхотѣвше плыти во асійская мѣста, отвезохомся, сущу съ нами аристарху македонянину отъ солуня. Въ другіи же пристахомъ въ сидонѣ. человѣколюбіе же іуліе павлови дѣя, повелѣ къ другомъ шeдшамъ прилѣжаніе улучити. И оттуду отвeзшеся, пріидохомъ въ кипръ, зане вѣтри бѣху противни. пучину же киликійскую и памфилійскую преплывше, пріидохомъ въ миру ликійску. и ту обрѣтъ сотникъ корабль алеxандрьскыи пловущь во италію, всади ны вонь. Во многи же дни косно плавающе, и едва бывше въ книдѣ, не оставляющу насъ вѣтру, преплыхомъ въ критъ иже въ салмонъ. едва же избирающе край, пріидохомъ на мѣсто нѣкое нарицаемое доброе пристанище, идѣже бѣ близъ градъ ласeй. многу же врeмени минувшу. И сущу уже соблазнену плаванію, занe же и постъ уже бѣ пришeлъ, совѣтоваше павелъ глаголя имъ, мужіе вижду яко съ досажeніемъ, и многою тщетою, не токмо брeменю и кораблю, но и душамъ нашимъ хощетъ быти плаваніе. Сотникъ же кормчію и навклира послушаше паче, нeжели павломъ глаголемыхъ. Не добру же пристанищу сущу къ озимѣнію, корабницы совѣщаша отвестися оттуду, аще како возмогутъ достигше въ финикію озимѣти, въ пристанищи критстѣмъ, зрящимъ на ливу и къ хору. дъхнувшу же югу, мнѣвше волю свою улучити, взeмше вѣтрила, везущеся вскрай, пріидоша въ критъ. не помнозѣ же возвѣя противенъ ему вѣтръ буренъ, нарицаемыи евроклидонъ. Восхищeну же бывшу кораблю, и не могущу сопротивитися вѣтру, вдавшеся волнамъ носими бѣхомъ. островъ же нѣкіи мимо тeкше, нарицающься клавдій, едва возмогохомъ удержати корабль, его же взeмше всякимъ образомъ помогаху подутвержающе корабль, боящежеся да не въ сирть впадутъ. низу пустивше парусъ, сице носими бѣхомъ, вельми же обуреваемомъ намъ, на утрѣи измѣтаніе творяху брeменемъ. и въ трeтіи день своима рукама ядрило корабленое вергохомъ. Ни солнцу же ни звѣздамъ явльшемся на многи дни, зимѣ же немалѣ належащи. Прочее отимашеся надeжа вся еже спастися намъ. многу же не ядeнію сущу. Тогда ставъ павелъ посредѣ ихъ, рече. подобаше убо о мужіе послушавше мене, и не отвестися отъ крита. избыти же досажeнія сего и тщеты. и се нынѣ молю вы благодушьствовати, погибель бо души ни единого будетъ отъ васъ, развѣ корабля. предста бо ми въ сію нощь, его же азъ есмь, ему же и служу, ангелъ божіи глаголя. не бойся павле, кесарю ти подобаетъ предстати. и се дарова тебѣ богъ вся плавающая съ тобою. тѣмъ же дерзайте мужіе, вѣрую бо богови яко тако будетъ, имъ же образомъ речeно ми бысть. Въ островъ же нѣкіи подобаетъ намъ отпасти. яко же четвeртая надесять нощь бысть, носимомъ намъ во адрійской пучинѣ въ полунощи, непщеваху корабленицы приближитися имъ къ нѣкоей странѣ. И измѣривше глубину, обрѣтоша сажeней двадесять. мало же прешeдше, и паки измѣривше, обрѣтоша сажeней, пятьнадесять. Боящежеся да не како въ прудная мѣста впадутъ. отъ носа кораблю вeргше котвы четыре, моляхомся да день будетъ. Корабленикомъ же ищущемъ бѣжати искорабля, и низвѣсившемъ ладію въ море, извѣтомъ яко отъ носа хотящемъ котвы прострѣти. Рече павелъ къ сотнику и воиномъ, аще не сіи пребудутъ въ корабли, вы спастися не можете. Тогда воини отрѣзаша ужа ладіицы, и оставишася отпасти. дондеже хотяше день быти, моляше павелъ всѣхъ пріяти пищу глаголя. Четыре надесятыи днeсь день чающе не ядше пребываете ничтоже вкусивше. Тѣмъ же молю васъ пріяти пищу, се бо къ вашему спасeнію есть. Ни единому бо отъ васъ власъ отъ главы отпадeтъ. рeкъ же сія, и пріeмъ хлѣбъ, благодари бога предъ всѣми, преломль, начатъ ясти. благонадeжни же бывше вси, и тіи пріяша пищу. бѣ же въ корабли всѣхъ душъ двѣстѣ сeдмьдесятъ шeсть. Насыщшежеся брашна, облегчиша корабль, измѣтающе пшеницу въ море. егда же день бысть, земля не познаваху, нѣдро же нѣкое сматряху имуще пѣсокъ, въ нeже совѣщаша аще мощно есть извлещи корабль. и анкиры собравше везяхуся по морю, и купно ослабивше уже кормиломъ, и воздвигше малое вѣтрило, и дыхающу вѣтрецу везохомся на край. впадше же въ мѣсто исопно, оставиша корабль, и носу убо опрѣвшуся, пребысть не движимъ. кормило же разбивашеся отъ нужа волнъ. воиномъ же совѣтъ бысть, да ужники побіютъ, да не кто поплывъ избѣгнетъ. Сотникъ же хотяше соблюсти павла, возбрани совѣту ихъ. повелѣ же могущимъ плавати вскочьшеи пeрвѣе изыти на край. а прочіи ови убо на дщицахъ, ови же на нѣчемъ отъ корабля. и тако бысть всѣмъ спастися на землю.

Глава, 28.

Зач., 51.* Спасeни же бывше иже о павлѣ отъ корабля, тогда разумѣша яко мелетій островъ нарицается. варвари же творяху немало милосердіе намъ. Возгнѣщьше бо огнь, пріяша всѣхъ насъ, за настоящіи дождь и зиму. Сграмаждьшу же павлу множество рождія, и возложшу на огнь. Ехидна отъ теплоты изшeдши, сѣкну въ руку его. и яко же видѣша варвари висящу змію отъ руки его, глаголаху другъ ко другу, всяко убійца есть человѣкъ сeй, его же спасeна отъ моря, судъ божіи жити не остави. Той же убо оттрясъ змію въ огнь, не пострада ничтоже зла. они же чаяху его хотяща возгорѣтися, или пасти внезапу мeртва. о мнозѣ же того чающемъ и зрящемъ ничтоже зла въ нeмъ бывша, претворшеся глаголаху бога того быти. окрестъ же мѣста оного бѣяху сeла пeрваго въ островѣ именемъ поплія, иже пріимъ насъ, три дни любeзнѣ и с®чнѣ учреди. бысть же отцу попліеву огнeмъ и воднымъ трудомъ одержиму лежати. къ нему же павелъ вшeдъ и помолився, и возложъ руцѣ свои нань, исцѣли его. Сему же бывшу, и прочіи имущеи недуги въ островѣ, прихожаху, и исцѣлевахуся. Иже многими чeстьми почтоша насъ, и отвозящимся намъ дарованія многа вознeсше, полагаху яже на потрeбу. По трeхъ же месяцехъ отвезохомся въ корабли, пре зимѣвшимъ въ островѣ алеxандрьстемъ подписаномъ діoскоры, и доплывше въ сиракусы, пребыхомъ дни три, оттуду же отплывше, пріидохомъ въ ригію. и по единомъ дни, возвѣявшу югу, во вторыи день пріидохомъ въ потіолъ, идѣже обрѣтше братію, умолeни быхомъ отъ нихъ пребыти дніи сeдмь, и тако въ римъ пріидохомъ. И ту братія слышавше яже о насъ. изыдоша въ срѣтеніе наше, даже до апіева торга и тріeхъ корчeмницъ. ихъ же видѣвъ павелъ, и благодаривъ бога, пріятъ дерзновeніе. Егда же пріидохомъ въ римъ, сотникъ предастъ ужники воеводѣ. павлу же повелѣ пребывати о себѣ, соблюдаю щимъ его воиномъ. Бысть же по днехъ трeхъ, созвати павлу сущая іудeoмъ пeрвыя. Сошeдшемжеся имъ, глаголаше къ нимъ. мужіе братіе азъ ничтоже сопротивно сотворихъ людемъ, или обычаемъ отeческымъ, ужникъ отъ іерусалимлянъ прeданъ быхъ въ руцѣ римляномъ, иже разсудивше яже о мнѣ хотяху пустити, зане ни единѣй винѣ смертнѣй быти во мнѣ. сопротивъ же глаголющемъ іудeoмъ, нужа ми бысть нарицати кесаря, не яко на языкъ мой имѣя что оклеветати. Сея ради убо вины умолихъ васъ видѣти и бесѣдовати. надeжда же ради ізраилевы веригами сими обложeнъ есмь. они же къ нему рѣша, мы ни писанія о тебѣ пріяхомъ отъ іудей, ни пришeдъ кто отъ братія возвѣсти или глагола что о тебѣ зло. Молимжеся отъ тебе слышати, яже мудрствуеши. о ереси же сeй вѣдомо есть намъ, яко всюду сопротивъ глаголема есть. уставивше же ему день, пріидоша къ нему въ страннопріeмницу множайшіи. Имъ же сказаше свѣдѣтельствуя царствіе божіе, увѣряя же ихъ яже о ісусѣ, отъ закона моисeoва и пророкъ, отъ утра даже и до вечера. и ови убо вѣроваху глаголемымъ, ови же не вѣроваху. не согласни же суще другъ ко другу, отхожаху. рeкшу павлу глаголъ единъ. Яко добрѣ духъ святыи глагола ісаіемъ пророкомъ ко отецeмъ вашимъ глаголя. Иди къ людемъ симъ и рцы, слухомъ услышите, и не имате разумѣти. и видяще узрите, и не имате видѣти. одебелѣ бо сердце людіи сихъ, и ушима тяжко слышаша, и очи свои смѣжиша, да не како видятъ очима, и ушима услышатъ, и сердцемъ уразумѣютъ, и обратятся, и исцѣлю ихъ. Вѣдомо убо да будетъ вамъ, яко языкомъ послася спасeніе божіе, сами и да слышатъ. и сія тому рeкшу, отидоша іудeе, много имуще въ себѣ взысканіе. Пребысть же павелъ двѣ лѣтѣ исполнь своeю мздою, и пріимаше вся приходящая къ нему проповѣдуя царствіе божіе, и уча яже о господѣ нашемъ ісусѣ христѣ, со всякимъ дерзновeніемъ не возбранно.

Конeцъ дѣяніемъ святыхъ апостолъ. Имать
въ себѣ, главъ, 28. а зачалъ
церковныхъ, 51.

Соборное посланіе іаковле

Глава, 1.

Зач., 50. Іаковъ богу и господу ісусу христу рабъ, обѣма надесяте колѣ нома иже въ разсѣяніи радоватися. всяку радость имѣйте братіе моя, егда во искушeнія впадаете различна. вѣдяще яко искушeніе вашея вѣры, содѣло ваетъ терпѣніе. терпѣніе же дѣло совершeно да имать, яко да будете совершeни и всецѣли, и ничимъ же лишeни. аще кто отъ васъ лишeнъ есть премудрости, да проситъ отдающаго бога всѣмъ вкупѣ, и непоношающа, и дастся ему. да проситъ же вѣрою, ничтоже сумняся. сумняибося уподобися волнeнію морскому вѣтры возмѣтаему и развѣваему. да не мнитъ человѣкъ онъ яко пріиметъ что отъ бога. мужъ двоедушенъ, не устроенъ во всѣхъ путeхъ своихъ. да хвалитжеся братъ смирeныи, въ высотѣ своeй. богатыи же, въ смирeніи своeмъ, зане яко же цвѣтъ травныи мимо идетъ. восія бо солнце со зноемъ, и иссуши траву, и цвѣтъ ея отпаде, и благолѣпіе лица ея погибе. сице и богатыи въ хожeніи своeмъ увядаетъ. Блажeнъ мужъ иже претерпитъ искушeніе, зане искусенъ бывъ, пріиметъ вѣнeцъ жизни, его же обѣща богъ любящимъ его. Никтоже искушаемъ да глаголетъ яко отъ бога искушаемъ есмь. богъ бо нѣсть искуситель злымъ, не искушаетъ же той никогоже. Кождо же искушается отъ своея похоти влекомъ и прельщаемъ. таже похоть зачeнши ражаетъ грѣхъ, грѣхъ же содѣянъ ражаетъ смeрть. не льститеся братіе моя возлюбленая. всяко даяніе благо, и всякъ даръ совершeнъ свыше есть, сходя отъ отца свѣтомъ, у него же нѣсть премѣнeнія или преложeнію стѣнь. восхотѣвъ бо породи насъ словомъ истины во еже быти намъ, начатокъ нѣкіи созданіoмъ его.

Зач., 51.* Тѣмъ же братіе моя возлюбленая, да будетъ всякъ человѣкъ скоръ услышати, и косенъ глаголати, косенъ во гнѣвъ. гнѣвъ бо мужу, правду божію не содѣваетъ. сего ради отложьше всяку сквeрну и избытокъ злобы, въ кротости пріимите всаждeнное слово, могуще спасти душа ваша. бывайте же творцы слову, а не точію слышателе, прельщающе себе самѣхъ. зане аще кто есть слышатель слову а не творeцъ, таковыи уподобися мужу смотряю щу лице бытія своего въ зерцалѣ, усмотри бо себе, и отиде, и абіе забы каковъ бѣ. Приникіи же въ законъ совершeнъ свободѣ, и пребывъ, сeй не слышатель забытливъ бывъ, но творeцъ дѣлу, сeй блажeнъ въ дѣланіи своeмъ будетъ. Аще кто мнится добродѣтеленъ быти въ васъ, и не обуздаваетъ языка своего, но льститъ сердце свое, сего суетна есть добродѣтель. вѣра бо чиста и несквeрна прeдъ богомъ и отецeмъ сія есть, еже посѣщати сирыхъ и вдовицъ въ скорбѣхъ ихъ, и несквeрна себе соблюсти отъ мира.

Глава, 2.

Зач., 52.* Братіе моя, не на лица зряще имѣйте вѣру господа нашего ісуса христа славы. аще бо внидетъ въ сонмище ваше мужъ, златъ пeрстень нося и въ ризѣ свѣтлѣ. внидетъ же и нищъ въ худѣ одeжди, и возрите на носящего ризу свѣтлу, и речeте ему, ты сяди здѣ добрѣ. и нищему речeте, ты стани тамо, или сяди здѣ на подножіи моeмъ, и не расмотристе въ себѣ и бысте судія помышлeніемъ злымъ. слышите братіе моя возлюбленая, не богъ ли избра нищая мира сего, богатыхъ въ вѣрѣ, и наслѣдники царствію, еже обѣща любящимъ его; вы же укористе нищаго. не богатіи ли насилуютъ вамъ, и тіи влекутъ вы на судища; не тіи ли хулятъ доброе имя наречeнное на васъ; аще убо законъ совершаете церкіи по писанію, возлюбиши искреняго своего яко же самого себе, добрѣ творите. аще ли на лица зрите, то грѣхъ содѣваете, обличаеми отъ закона яко же преступницы. Иже бо вeсь законъ соблюдeтъ, согрѣшитъ же во единомъ, бысть всѣмъ повиненъ. рекіи бо не прелюбы сотвориши, рeклъ есть, и не убіeши. аще ли не прелюбы сотвориши, убиваеши же, бысть преступникъ закону. тако глаголите и тако творите, яко закономъ свободномъ хотяще судъ пріяти. судъ бо безъ милости не сотворшему милости. хвалится милость на судѣ.

Зач., 53.* Кая польза братіе моя, аще вѣру глаголетъ кто имѣти, дѣла же не имать, еда можетъ вѣра спасти его; аще же братъ или сестра нага будета, и лишeни будета дневныя пища, речeтъ же кто има отъ васъ, идѣта съ миромъ, грѣйтася и насыщайтася, не дастъ же има трeбованіе тѣлeсное, кая польза; тако и вѣра аще дѣлъ не имать, мeртва есть о себѣ. Но речeтъ кто, ты вѣру имаши, азъ же дѣла имамъ. покажи ми вѣру твою отъ дѣлъ твоихъ, и азъ покажу тебѣ отъ дѣлъ моихъ вѣру мою. ты вѣруеши яко богъ единъ есть; добрѣ твориши. и бѣси вѣруютъ и трепeщутъ. хощеши же ли разумѣти о человече суетне, яко вѣра безъ дѣлъ мeртва есть; авраамъ отецъ нашъ, не отъ дѣлъ ли оправдася. вознeсъ ісаака сына своего на олтарь; видиши ли, яко вѣра поспѣшествоваше дѣломъ его, и отъ дѣлъ вѣра совершися; и совершися писаніе глаголющее, вѣрова же авраамъ богови, и вмѣнися ему въ правду, и другъ божіи наречeтся. зрите ли убо яко отъ дѣлъ оправдается человѣкъ, а не отъ вѣры единыя; такожде же и раавь блудница не отъ дѣлъ ли оправдася, пріeмше сходники, и инымъ путeмъ извeдше ихъ. Яко же бо и тѣло безъ духа мeртво есть, тако и вѣра безъ дѣлъ мeртва есть.

Глава, 3.

Зач., 54.* Не мнози учители бывайте братіе моя, вѣдяще яко вящшее осуждeніе пріимемъ, много бо согрѣшаемъ вси. аще кто въ словѣ не согрѣшаетъ, сeй совершeнъ мужъ, силенъ обуздати и все тѣло. се бо и конемъ узды во уста влагаемъ, да повинуются намъ и все тѣло ихъ обращаемъ. се и корабли велицы суще, и отъ жестокихъ вѣтровъ затачаеми, обращаются малымъ кормилцемъ, ямо же аще стремлeніе правящаго хощетъ. такожде же и языкъ малъ удъ есть, и велми хвалится. се малъ огнь и коль велицы вeщи сожигаетъ. и языкъ огнь, лѣпота неправдѣ. сице и языкъ водворяется во удесѣхъ нашихъ, скверня все тѣло, и паля около твари нашея, и опаляяся отъ геeны. всяко бо естество звѣрeй же и птицъ, гадъ же и рыбъ, умучается и умучится естествомъ человеческимъ. языкъ же никтоже можетъ отъ человѣкъ умучити, не одержимо бо зло, исполнь яда смертоносна. тѣмъ благословляемъ бога и отца, и тѣмъ кленeмъ человѣки, иже по подобію божію бывшая. отъ тѣхъ же устъ исходитъ благословeніе и клятва. не подобаетъ братіе моя возлюбленая симъ тако бывати.

Зач., 55.* Еда убо источникъ отъ единого устія источаетъ сладкое и горкое; еда можетъ братіе моя, смоковница маслины творити, или виноградная лоза смоквы; такожде ни единъ источникъ слану и сладку творити воду. Кто премудръ и худогъ въ васъ; да покажетъ отъ добраго житія дѣла своя въ кротостнѣй премудрости. аще ли зависть горку имате и рвeніе въ сердцыхъ вашихъ, не хвалитеся ни лжите на истину. Нѣсть сія прему дрость свыше низходящи, но зeмна, душeвна, бѣсовска. Идѣже бо зависть и рвeнія, ту нестроeніе, и всяка зла вeщь. а яже свыше премудрость, пeрвѣе убо чиста есть, потомъ же мирна, кротка, благопокорлива, исполнь милости и плодовъ благыхъ. несумѣнна, и не лицемѣрна. Плодъ же правды смирeніемъ сѣется творящимъ миръ.

Глава, 4.

Откуду брани и свары въ васъ; не отсюду ли отъ сластeй вашихъ воюющихъ во удесѣхъ вашихъ; желаете, и не имате. Убиваете и завидите, и не можете улучити. сваряетеся и борете, и не имате, зане не просите. Просите, и не пріeмлете, зане злѣ просите, да въ сластехъ вашихъ иждивeте. Прелюбодѣицы и прелюбодѣица, не вѣсте ли яко любы мира сего, вражда богу есть; иже бо восхощетъ другъ быти миру, врагъ божіи бываетъ. Или мните яко всуе писаніе глаголетъ, къ зависти желаетъ духъ, иже вселися въ ны; болшую же даeтъ благодать. Тѣмъ же глаголетъ, господь гордымъ противится, смирeнымъ же даeтъ благодать.

Зач., 56.* Повинитеся убо богу, противитежеся діаволу, и бѣжитъ отъ васъ. приближитеся богу, и приближится вамъ. очистите руцѣ грѣшницы, исправите сердца ваша двоедушніи. Постражите и слезите и плачитеся, смѣхъ вашъ въ плачь да обратится, и радость въ сѣтованіе. смиритеся прeдъ богомъ, и вознесeтъ вы. Не оклеветайте другъ друга братіе. оклеветаяи бо брата, или осужаяи брата своего, оклеветаетъ законъ, и осужаетъ законъ. аще ли законъ осужаеши, нѣси творeцъ закону, но судіи. Единъ есть законоположникъ, и судіи, могіи спасти и погубити. Ты же кто еси осужаяи друга; слышите нынѣ глаголющеи, днeсь и утрѣ пойдемъ въ сeй градъ, и сотворимъ ту лѣто едино, и куплю дѣемъ и пріобрѣтеніе. иже не вѣсте что утрѣ случится. Кая бо жизнь ваша; пара убо есть, иже вмалѣ является, потомъ же исчезаетъ. вмѣсто еже бы глаголати вамъ, аще господь восхощетъ, и живи будемъ и сотворимъ сіе или оно. нынѣ же хвалитеся въ гордыняхъ вашихъ. всяка хвала такова, зла есть. вѣдящему же убо добро творити, и не творящу, грѣхъ ему есть.

Глава, 5.

Пріидѣте нынѣ богатіи плачитеся и рыдайте о лютыхъ скорбѣхъ вашихъ грядущихъ на вы. Богатство ваше изгни, и ризы ваша моліе поядоша, злато ваше и сребро изоржавѣ, и ржа ихъ въ послушество на васъ будетъ, и снѣсть плоти ваша аки огнь, его же снискасте въ послѣдняя дни. Се мзда дѣлателіи, дѣлавшихъ нивы ваша лишeни отъ васъ, вопіeтъ, и вопіeнія жавшихъ во уши господа саваоѳа внидоша. Возвеселистеся на земли, и насладистеся. упитасте сердца ваша аки въ день заколeнія. осудисте, убисте праведнаго, не противится вамъ. долготерпите убо братіе моя до пришeствія господня. се земледѣлецъ ждeтъ чcтныи плодъ отъ земля долготерпя о нeмъ, дондеже пріиметъ дождь ранъ и позденъ. долготерпите убо и вы. утвердите сердца ваша, яко пришeствіе господне приближися. Не воздыхайте другъ на друга братіе, да не осуждeни будете. се судія предъ двeрми стоитъ.

Зач., 57.* Образъ пріимѣте братіе моя, злострастію и долготерпѣнію, пророкы, иже глаголаша именемъ господнимъ. се блажимъ терпящая. Терпѣніе јoвово слышасте, и кончину господню видѣсте, яко многомилостивъ есть господь, и щeдръ. Прeжде всѣхъ братіе моя, не кленѣтеся, ни небомъ ни землeю, ниже иною клятвою коею. Буди же вамъ, еже ей, ей. и еже ни, ни. да не въ лицемѣріе впадeте. Злостражетъ ли кто въ васъ; да молитву дѣетъ. благодушествуетъ ли кто; да поeтъ. болитъ ли кто въ васъ; да призовeтъ попы церковныя, и да молитву сотворятъ надъ нимъ, помазавше его масломъ во имя господне. И молитва вѣры, спасeтъ болящаго, и воздвигнетъ его, господь. И аще грѣхи будетъ сотворилъ, отпустятся ему. Исповѣдайте убо другъ другу согрѣшeнія, и молитеся другъ за друга, яко да исцѣлѣете. много бо можетъ молитва праведнаго поспѣшествуема. Илія человѣкъ бѣ подобострастенъ намъ, и молитвою помолися, да не будетъ дождь, и не одожди по земли лѣта три, и месяцъ шeсть. и паки помолися, и небо дождь дастъ, и земля прозябе плодъ свой. Братіе, аще кто въ васъ заблудитъ отъ пути истинны, и обратитъ кто его, да вѣсть, яко обративыи грѣшника отъ заблужeнія пути его, и спасeтъ душу отъ смeрти, и покрыетъ множество грѣховъ.

Конeцъ іаковлю соборному посланію.
Имать въ себѣ, главъ, 5.
а зачалъ церков
ныхъ,
8.

Соборное посланіе петрово, 1.

Глава, 1.

Зач., 58. Пeтръ апостолъ ісусъ христовъ, избраннымъ пришeльцемъ разсѣянія. понту, галатіи, каппадокіи, асіи, и виѳиніи. По презрѣнію бога и отца, во святыню духа, въ послушаніе и кроплeніе крови ісусъ христовы. благодать вамъ и миръ да умножится.

Зач.* Благословeнъ богъ и отецъ господа нашего ісуса христа, иже по мнозѣй своeй милости, порождeи насъ во упованіе живо воскресeніемъ ісусъ христовымъ отъ мeртвыхъ, въ наслѣдіе нетлѣнно и несквeрно и не увядаемо, соблюдeно на небесѣхъ въ васъ, иже силою божіею соблюдeныхъ вѣрою, во спасeніе готово явитися во время послѣднее. о нeмъ же радуйтеся мало нынѣ, аще лѣпо есть, прискорбни бывше въ различныхъ напастехъ, да искушeніе вашея вѣры, много чcтнѣйше злата гибнуща, огнeмъ же искушeна, обрящется въ похвалу и славу и чeсть, въ откровeніи ісусъ христовѣ. его же невидѣвше любите, на него же нынѣ не зряще, вѣрующе же, радуитеся радостію неизглаголанною и прославленною, пріeмлюще кончину вѣрѣ вашей, спcніе душамъ. о нeмъ же спасeніи взыскаша и испыташа пророцы, иже о вашей благодати прорeкшей, испытающе въ каково или въ кое врeмя являше въ нихъ духъ христовъ прeжде свѣдѣтельствуя о христовыхъ страстехъ, и яже по сихъ славахъ, имъ же открыся яко не имъ самѣмъ, но и намъ же служаху сія, яже нынѣ возвѣстишася вамъ, благовѣствовавшими вамъ духомъ святымъ посланнымъ съ небесе, въ ня же желаютъ ангели приникнути.

Зач.* Тѣмъ же возлюбленіи, препоясавше чресла помы шлeнія вашего, трезвящеся, совершeнѣ уповайте на приносимую вамъ благодать, откровeніемъ ісусъ христовымъ, яко чада послушанію, не преобразующеся пeрвыми не вѣдѣнія вашего похотѣніи, но позвавшему вы святому, и сами святи во всeмъ житіи будѣте. зане писано есть, святи будѣте, яко азъ святъ есмь. и аще отца называете нелицемѣрно судяща комуждо по дѣлу, со страхомъ житія вашего врeмя жительствуете, вѣдяще яко не истлѣннымъ сребромъ или златомъ избавистеся отъ суетнаго вашего житія отецы преданнаго, но честною кровію яко агньца непорочна и несквeрна христа. Предъ увѣдѣна убо прeжде сложeнія мира, явльшажеся въ послѣдняя лѣта васъ ради, иже его ради вѣровавшихъ въ бога, воздвигшаго его изъ мeртвыхъ, и славу ему давша, яко да вѣра ваша, и упованіе будетъ на бога. душа ваша очистивше въ послушаніе истинѣ духомъ, въ братолюбіе нелицемѣрно, отъ чиста сердца другъ друга любите прилѣжно, порождeни не отъ сѣмене истлѣнна, но неистлѣнна, словомъ живаго бога, и пребывающаго во вѣки. Зане всяка плоть яко трава, и всяка слава человѣку яко цвѣтъ травныи. исше трава и цвѣтъ ея отпаде, глаголъ же господень пребываетъ во вѣки. сeй же есть глаголъ благовѣствованыи въ васъ.

Глава, 2.

Отложше убо всяку злобу, и всяку лeсть, и лице мѣріе и зависть, и вся клеветы, яко новорожeни младeнцы, словeсное и нелeстное млеко возлюбите, да о нeмъ возрастeте во спасeніе. Понeже вкусисте яко благъ господь, къ нему же приходяще, камени живу, отъ человѣкъ убо уничижeну, отъ бога же избрану чeстну, и сами яко каменіе живо зиждѣтеся въ храмъ духовенъ, священство свято, вознести жeртвы духовны, благопріятны богови ісусъ христомъ. Зане писано есть въ писаніи, се полагаю въ сіонѣ камень краеуголенъ избранъ, чeстенъ. и вѣруяи вонь, не постыдится. Вамъ убо чeсть вѣрующимъ, а противящимся, камень, его же небрегоша зиждущеи, сeй бысть въ главу углу. и камень претыканію, и камень соблазну, о нeмъ же и претыкаются слову про тивляющеися, о нeмъ же и положeни быша. Вы же родъ избранъ, церкое священіе, языкъ святъ, людіе обновлeнія, яко да добродѣтели возвѣстите, иже изъ тмы васъ призвавшему въ чюдныи его свѣтъ. иже иногоспода не людіе, нынѣ же людіе божіи. иже не помиловани, нынѣ же помиловани бысте.

Зач.* Возлюбленіи, молю яко пришeлца и странники, огребатися отъ плотьскихъ похотіи, яже воюютъ на душу, житіе ваше имуще добро во языцѣхъ, да о нeмъ же клевeщутъ васъ яко злодѣя, отъ добрыхъ дѣлъ видѣвше, прославятъ бога въ день посѣщeнія. повинитеся убо всякому человечю созданію господа ради. Аще же царю, яко преобладающу. аще ли же князeмъ, яко отъ него посланомъ, во отмщeніе убо злодѣемъ, въ похвалу же благотворцемъ. Яко тако есть воля божія, благо творящемъ, обуздовати безумныхъ человѣкъ невѣждьство. яко свободни, а не яко прикровeніе имуще злобѣ свободу, но яко раби божіи, всѣхъ почитайте, братство возлюбите. Бога бойтеся, царя чтите. раби повинуйтеся во всякомъ страсѣ владыкамъ. Не токмо благимъ и кроткимъ, но и строптивымъ. се бо есть угодно прeдъ богомъ, аще совѣсти ради божія терпитъ кто скорби стражда бесправды. Кая бо хвала, аще согрѣшающе и мучими терпите; но аще добро творяще и страждуще терпите, сіе угодно прeдъ богомъ. на сіe бо и звани бысте.

Зач., 59.* Зане и христосъ пострада по насъ, намъ оставль образъ, да послѣдуемъ стопамъ его, иже грѣха не сотвори, ни обрѣтеся лeсть во устѣхъ его. иже укаряемъ противу не укаряше, стражда, не прѣщаше, предаяше же судящему праведно, иже грѣхи наша самъ вознесе на тѣлѣ своeмъ на древо, да отъ грѣхъ избывше, правдою поживeмъ, его же язвою исцѣлѣсте. Бѣсте бо яко овца заблужшая, не имуще пастыря. но возвра тистеся нынѣ къ пастырю, и посѣтителю душъ вашихъ.

Глава, 3.

Такожде же и жены повинующеся своимъ мужeмъ, да и аще нѣцыи не повинуются слову, жeнскимъ житіемъ, безъ слова плѣнeни будутъ, видѣвше еже со страхомъ чисто житіе ваше. Имъ же да есть не внѣшнее плетeніе власъ, и обложeніе злата, или одѣяніемъ ризъ лѣпота, но потаeныи сердца человѣкъ, въ неистлѣніе кроткаго и молчаливаго духа, еже есть прeдъ богомъ многоцѣнно. Тако бо иногоспода и святыя жены уповающая на бога, украшаху себе, повинующеся своимъ мужeмъ. яко же сарра послушаше авраама, господина того зовущи. ея же бысте чада благотворяще, и не боящеся ни единого страха. Мужіе такожде вкупѣ живуще со своими женами по разуму яко немощнѣйшу сосуду жeнскому, воздающе чeсть, яко и снаслѣдницы благодатнѣй жизни, во еже не прекращатися молитвамъ вашимъ. Конeцъ же, вси единомудрени, милостиви, братолюбцы, милосeрди, благоутробни, мудролюбцы, смиреномудри, не воздающе зла за зло или досаждeніе за досаждeніе, супротивно же, благословяще. вѣдяще яко на се звани бысте, да благословeніе наслѣдите.

Зач., 60*. Хотяи бо животъ любити, и видѣти дни благи, да удержитъ языкъ свой отъ зла, и устнѣ свои не глаголати льсти. да уклонится отъ зла и да сотворитъ благо. да взыщетъ смирeніе, и да держится его, зане очи господни на праведныя, и уши его въ молитву ихъ. лицe же господне на творящая злая. еже потребити ихъ отъ земля. И кто озлобитъ васъ аще благому подобницы будете; но аще и стражете правды ради блажeни. страха же ихъ не убойтеся, ниже смущайтеся. Господа же бога святите въ сердцыхъ вашихъ. готовы же присно къ отвѣту всякому вопрашающему вы слово, о вашемъ упованіи, съ кротостію и страхомъ, совѣсть имуще благу, да о нeмъ же клевeщутъ васъ яко злодѣя, постыдятся злословящеи ваше благое о христѣ житіе. Лучше бо есть благо творящимъ, аще хощетъ воля божія, пострадати, нeжели зло творящимъ. Зане и христосъ единою о грѣсѣхъ пострада, праведникъ за неправедники, да приведeтъ ны богови, умерщвeнъ убо плотію, оживъ же духомъ. о нeмъ же и сущимъ въ темницы духомъ сошeдъ проповѣда, противльшемся иногоспода, егда ожидаше божіе долготерпѣніе, во дни ноевы дѣлаему ковчeгу, въ нeмъ же мало, сирѣчь, осмь душъ спасошася отъ воды. его же воображeніе нынѣ и насъ спасаетъ крещeніе, не плотьскія отложeніе сквeрны, но совѣсти благи вопрошeніе у бога, воскресніемъ ісусъ христовымъ, иже есть одесную бога, возшeдъ на небо, покоршемся ему ангеломъ и властемъ и силамъ.

Глава, 4.

Зач., 61. Христу убо пострадавшу за ны плотію, и вы въ туже мысль вооружитеся, зане пострадавыи плотію преста отъ грѣха, во еже не ктому въ человеческія похоти, но въ волю божію прочее во плоти жити врeмя. довлѣетъ бо вамъ мимошeдшее врeмя житія волю языческую творити, хождьшемъ въ нечистотахъ, въ похотехъ, въ мужеложъ ствѣ, въ скотоложъствѣ, въ помыслохъ, въ піянствѣ, въ козлогласованіихъ, въ лихоиманіихъ, и богомeрскихъ идолослужeніихъ, о нeмъ же дивятся не исходящимся вамъ въ тоже блуда разліяніе, хуляще, иже воздадятъ слово готову сущему судити живымъ и мертвымъ. На се бо и мертвымъ благовѣстися, да судъ убо пріимутъ плотію по человѣку, поживутъ же по бозѣ духомъ. всѣмъ же кончина приближися. Уцѣломудритеся убо и трезвитеся въ молитвахъ, прeжде же всѣхъ яже къ себѣ любовь прилѣжну имуще. зане любовь покрываетъ множество грѣховъ. Страннолюбцы другъ ко другу безъ роптаніи, кождо яко же пріятъ дарованіе между себе сіе служаще, яко добріи строителіе различнѣй благодати божіи. Аще кто глаголетъ, яко словеса божія. аще кто служитъ, яко отъ крѣпости, яко же подастъ богъ, да о всeмъ славится богъ ісусъ христомъ, ему же есть слава и держава во вѣки вѣкомъ, аминь.

Зач., 62.* Возлюбленіи, не дивитеся иже въ васъ раждежeнію, ко искушeнію вамъ бываему, яко чюжду вамъ случающуся, но понeже пріобщаетеся христовымъ святeмъ, радуйтеся, яко да и въ явлeніе славы его возрадуетеся веселящеся. аще укаряеми бываете о имени христовѣ, блажeни есте. Яко славы и божіи духъ, на васъ почіетъ. онѣми убо хулится, а вами прославляется. да не кто убо отъ васъ постражетъ яко убійца, или яко тать, или яко злодѣй, или яко чюжъ посѣтитель. Аще ли же якы христіанинъ, да не стыдится. но да прославляетъ же бога въ части сeй. яко врeмя начати суда отъ дому божія. Аще ли прeже отъ васъ, что кончина противящимся божію евангелію; и аще праведникъ едва спасается, нечестивыи и грѣшныи гдѣ явится; тѣмъ же и страждущеи по воли божіи, яко вѣрну зиждителю да предадятъ душа своя, въ благотворeніе.

Глава, 5.

Старца яже въ васъ молю, яко старецъ сыи, и свѣдѣтель христовымъ страстeмъ, иже и хотящей явитися славѣ обѣщникъ, пасите еже въ васъ стадо божіе, посѣщающе не нуждею, но волею, и по бозѣ, ниже неправедными прибытки, но усeрдно. ни яко силою обладающе ряду, но образи бывайте стаду. и явльшуся пастырей началнику, пріимете неувядаемыи славы вѣнeцъ. Тако же юніи, повинитеся старцемъ, вси же другъ другу повинующеся, смиреномудріе стяжите. зане богъ гордымъ противится, смирeнымъ же даeтъ благодать.

Зач., 63.* Смиритеся убо подъ крѣпкую руку божію, да вы вознесeтъ во время, всю печаль вашу возвeргше нань, яко той печeтся о васъ. Трезвитеся, бодрствуйте, зане супостатъ вашъ діаволъ яко лeвъ рыкая ходитъ искы кого поглотити. ему же противитеся твeрди вѣрою, вѣдяще яко тѣже страсти случаются вашему братству еже въ мирѣ. Богъ же всякія благодати призвавыи васъ въ вѣчную свою славу о христѣ ісусѣ, мало пострадавшемъ, той да совершитъ вы, да утвердитъ, да укрѣпитъ, да основeтъ. тому слава и держава во вѣки вѣкомъ, аминь. Силуаномъ вамъ вѣрнымъ братомъ, яко непщую, въмалѣ написахъ, моля и засвѣдѣтельствуя, сeй быти истиннѣй благодати божіи въ нeй же стоите. цѣлуетъ вы яже въ вавилонѣ соизбранная, и марко сынъ мой. цѣлуйте другъ друга лобзаніемъ любви. Миръ всѣмъ вамъ о христѣ ісусѣ. аминь.

Конeцъ, соборному посланію пeрвому
святаго апостола петра. Имать въ себѣ
главъ, 5, а зачалъ
церковныхъ,
6.

Соборное посланіе петрово, 2.

Глава, 1.

Зач., 64. Симонъ пeтръ, рабъ и посланникъ ісусъ христовъ, въ равночeстную намъ получившимъ вѣру, правдою бога нашего и спаса ісуса христа. Благодать вамъ и миръ да умножится въ познаніе божіе, и христа ісуса господа нашего. яко вся намъ божественыя силы своея, яже къ животу и благочeстію подана, разумомъ призвавшаго насъ, славою и добродѣтелію, имъ же честная намъ и великая обѣтованія даровашася, яко да сихъ ради будете божественаго причастницы естества, отбѣгше иже въ мирѣ похотныя тля. И само еже сіе тщаніе все привнeсше, подадите въ вѣрѣ вашей добродѣтель, въ добродѣтели же, разумъ, въ разумѣ же, воздержаніе, въ воздержаніи же, терпѣніе, въ терпѣніи же, благочeстіе, въ благочeстіи же, братолюбіе, въ братолюбіи же, любовь. Симъ бо въ васъ сущимъ и множащемся, непраздныхъ ниже бесплодныхъ сотворитъ въ господа нашего ісуса христа познаніе. Ему же бо нѣсть сихъ, слѣпъ есть. мжа, забвeніе пріeмъ чищeнія дрeвнихъ своихъ грѣховъ.

Зач., 65.* Тѣмъ же паче братіе, потщитеся извѣстно ваше званіе и избраніе творити. Сія бо творяще, не имате согрѣшити никогосподаже. сице бо обильно приподастся вамъ входъ въ вѣчное царство господа нашего и спаса ісуса христа. сего ради не облѣнюся воспоминати вамъ присно о сихъ, аще и вѣдите и утвержeни есте въ настоящей истинѣ. праведно бо мню, донeлѣ же есмь въ сeмъ тѣлеси, воставляти васъ воспоминаніемъ, вѣдыи яко скоро есть отложeніе тѣлеси моему, яко же и господь нашъ ісусъ христосъ сказа мнѣ. Потщужеся и всегда имѣти васъ по моeмъ исходѣ яже о сихъ память творити. не ухищрeнымъ бо баснемъ послѣдовавше сказахомъ вамъ силу и пришeствіе господа нашего ісуса христа. но самовидцы бывше величествію оного. пріeмъ бо отъ бога отца чeсть и славу, гласу пришeдшу къ нему такову отъ велелѣпныя славы, сeй есть сынъ мой возлюбленыи, о нeмъ же азъ благоизволихъ. и сeй гласъ мы слышахомъ съ небесе съшeдшъ, съ нимъ суще на горѣ святѣй. И имамы извѣстнѣе пророческое слово, еже добрѣ творите внимающе яко же свѣтилнику сіяющу въ тeмнѣ мѣстѣ, и дондеже день озаритъ, и денница восіяетъ въ сердцыхъ вашихъ.

Зач., 66.* Сіе прeжде вѣдуще, яко всяко пророчество книжное по своему сказанію не бываетъ. ни бо волею бысть когоспода человѣкомъ пророчество, но отъ святаго духа просвѣ щаеми, глаголаша святіи божіи человецы.

Глава, 2.

Быша же и лживи пророцы въ людехъ, яко же и въ васъ будутъ лживи учители иже внесутъ ереси погибели, и искупльшаго ихъ владыки отмѣтающеся, приводяще себѣ скору погибель. и мнози послѣдствуютъ ихъ нечистотамъ, ими же путь истинныи похулится, и въ преумножeніи льстивыхъ словeсъ васъ уловятъ. ихъ же судъ искони не коснитъ, и погибель ихъ не воздрѣмлетъ. аще бо богъ ангеловъ согрѣшившихъ не пощадѣ, но пленицами мрака связавъ, предастъ на судъ мучимы блюсти, и пeрваго мира не пощадѣ, но осмаго ноя правдѣ проповѣдника сохрани, потопъ миру нечествовавшихъ навeдъ, и грады содомскія и гоморскія съжeгъ, разорeніемъ осуди, образъ хотящимъ нечествовати положивъ. и праведника лота обидима отъ беззаконныхъ и живущихъ въ нечистотѣ житeйстей избави. видѣніемъ бо и слухомъ праведныи живыи въ нихъ, день отъ дне душу праведну беззаконными дѣлы мучаше.

Зач., 67.* Вѣсть господь благочестивыя отъ напасти избавляти, неправедники же въ день судныи мучимы блюсти. Наипаче же въ слѣдъ похоти плотьскія сквернeнія ходящихъ, и о господьствѣ нерадящихъ. продерзателехъ, себѣ угодныхъ, славы не трепeщутъ хуляще. идѣже ангели крѣпостію и силою болши суще, не терпятъ на ся отъ господа укоризненъ судъ. сіи же яко скоти животни естествомъ бывше въ погибель и тлю, въ нихъ же не разумѣютъ хуляще, во истлѣніи своeмъ истлѣютъ, пріeмлюще мзду неправедну, сласть мняще вседнeвное насыщeніе, сквернители и порочницы, питающеся лeстьми своими, ядуще съ вами, очи имуще исполнь блудодѣянія и непрестаемаго грѣха. прельщающе душа не утвержeны, сердце научeно лихоимству имуще, клятвы чада, оставльше правыи путь, заблудиша, послѣдовавше пути валаамову восорова, иже мзду неправедну возлюби, обличeніе же имѣ своего беззаконія. подъярeмникъ безгласенъ, человеческымъ гласомъ провѣщавша, возбрани пророку безуміе. Сіи суть источницы безводни, и облацы и мглы отъ вѣтръ преносими, имъ же мракъ тeмныи во вѣкы блюдeтся. прегордая бо суеты вѣщающе, прельщаютъ въ сквeрны плотьскія похоти, отбѣгающе отинудь живущихъ во льсти, свободу имъ обѣщавающе, сами раби суще тлѣнію. имъ же бо кто побѣжeнъ бываетъ, сему и работенъ есть. Аще бо отбѣгше сквeрнъ мира въ разумъ господа нашего и спаса ісуса христа, сими же пакы соплeтшеся побѣждаеми бываютъ, быша же имъ послѣдняя горша пeрвыхъ. лучше бо бѣ имъ не познати пути правды, нeжели познавшемъ возвратитися отъ преданыя имъ святыя заповѣди. случибося имъ истинная притча, пeсъ возвращся на свою блевотину, и свинія омывшися въ калѣ тиннѣ.

Глава, 3.

Зач., 68. Сіе уже возлюбленіи второе вамъ пишу посланіе, въ нихъ же возбужаю васъ воспоминаніемъ чистаго смысла, помянути прeже речeнныя глаголы отъ святыхъ пророкъ, и апостолъ вашихъ, и заповѣдей господа и спаса. сіе прeжде вѣдяще, яко пріидутъ въ послѣдняя дни ругателе, по своихъ похотехъ ходяще, и глаголюще, гдѣ есть обѣтованіе пришeствія его; отнeли же бо отецы успоша, вся тако пребываютъ отъ начала созданію. утаитъбося имъ сіе хотящимъ, яко небеса бѣша испeрва и земля отъ воды и водою составлена божіимъ словомъ, ими же тогдашніи миръ водою потоплeнъ бывъ погибе. а нынѣшняя небеса и земля тѣмъ же словомъ сокровeна суть, огнeмъ блюдома въ день суда и въ погибель нечестивымъ человѣ комъ. Едино же сіе да не утаится вамъ возлюбленіи, яко единъ день прeдъ господемъ яко тысяща лѣтъ, и тысяща лѣтъ яко день единъ. не коснитъ господь обѣтованія, яко же нѣцыи коснѣніе мнятъ, но долготерпитъ на насъ, не хотя да никтоже погибнетъ, но да вси въ покаяніе пріидутъ. Пріидетъ же день господень, яко тать въ нощи, вонь же небеса убо съ шумомъ мимо идутъ, стихія же сожегаемы разорятся, земля же и яже на нeй дѣла сгорятъ. симъ убо всѣмъ разоряемомъ, кацѣмъ подобаетъ быти намъ во святыхъ пребываніихъ и благовѣріихъ, чающемъ и скорѣе быти желающемъ пришeствія божіяго дне его же ради небеса жегома разо рятся, и стихія опаляеми растаются; нова же небеса и зeмлю нову по обѣтованію его чаемъ, въ нихъ же правда живeтъ. Тѣмъ же возлюбленіи, сихъ чающе, потщитеся несквeрни и непорочни тому обрѣстися въ мирѣ. И господа нашего долготерпѣніе, спасeніе непщуйте. яко же и возлюбленыи нашъ братъ павелъ, по данѣй ему премудрости написа вамъ, яко же и во всѣхъ своихъ посланіихъ глаголя въ нихъ о сихъ, въ нихъ же суть не удобь разумна нѣкая, яже не научeніи и не утвержeніи развращаютъ. яко же и прочая писанія, къ своeй погибели имъ. Вы же убо возлюбленіи прeжде вѣдяще, хранитеся, да не лeстію беззаконныхъ сведeни бывше, отпадeте своего утвержeнія, но да растѣте же въ благодати и разумѣ господа нашего и спаса ісуса христа. Тому слава и нынѣ и въ день вѣка аминь.

Конeцъ, посланію второму святаго
апостола петра. Имать въ себѣ
главъ, 3, а зачалъ
церковных,
5.

Соборное посланіе іоанново, 1.

Глава, 1.

Зач., 68.* Е же бѣ испeрва, еже слышахомъ, еже видѣхомъ очима нашима, еже узрѣхомъ, и руки наша осязаша о словеси животнѣмъ, и животъ явися, и видѣхомъ, и свѣдѣтельствуемъ, и возвѣщаемъ вамъ животъ вѣчныи, иже бѣ у отца, и явися намъ. Еже видѣхомъ и слышахомъ, повѣдаемъ вамъ, да и вы общeніе имате съ нами. И пріобщeніе же наше со отецeмъ и съ сыномъ его ісусомъ христомъ. И сія пишемъ вамъ, да и радость ваша будетъ исполнена. И сіе есть обѣтованіе, еже слышахомъ отъ него, и повѣдаемъ вамъ, яко богъ свѣтъ есть, и тмы въ нeмъ нѣсть ни единоя. Аще речeмъ, яко причастіе имамы съ нимъ, и во тмѣ ходимъ, лжeмъ, и не творимъ истины. Аще ли же во свѣтѣ ходимъ, яко самъ есть во свѣтѣ, причастіе имамы другъ ко другу, и кровь ісуса христа сына его очиститъ насъ отъ всякого грѣха.

Зач., 69.* Аще речeмъ, яко грѣха не имамы, себе прель щаемъ и истины нѣсть въ насъ. аще исповѣдаемъ грѣхи наша, вѣренъ есть и праведенъ, да оставитъ намъ грѣхи, и очиститъ насъ отъ всякія неправды. аще речeмъ яко не согрѣшихомъ, лжа творимъ его, и слово его нѣсть въ насъ.

Глава, 2.

Чадца моя, сія пишу вамъ, да не согрѣшаите. и аще кто согрѣшитъ, ходатая имамы ко отцу, ісуса христа праведника. и той оцѣщeніе есть о грѣсѣхъ нашихъ. не о нашихъ же точію, но и о всeмъ мирѣ. и о сeмъ разумѣемъ, яко познахомъ его, аще заповѣди его соблюдаемъ. глаголяи яко познахъ его, и заповѣди его не соблюдаетъ, ложъ есть, и въ сeмъ истины нѣсть. иже бо аще соблюдeтъ слово его, по истинѣ въ сeмъ любы божія совершeна есть. о сeмъ разумѣемъ, яко въ нeмъ есмы. глаголяи въ нeмъ пребывати, долженъ есть, яко же онъ ходилъ есть, и сeй тако же да ходитъ.

Зач., 70.* Возлюбленіи, не заповѣдь нову пишу вамъ, но заповѣдь вeтху, ея же имате испeрва. заповѣдь вeтха, есть слово еже слышасте испeрва. Паки заповѣдь нову пишу вамъ, еже есть по истинѣ въ нeмъ и въ васъ, яко тма мимо ходитъ, и свѣтъ истинныи сeй сіяетъ. Глаголяи во свѣтѣ быти, а брата своего ненавидитъ, во тмѣ есть досeлѣ. любяи брата своего, во свѣтѣ пребываетъ, и соблазна въ нeмъ нѣсть. а ненавидяи брата своего, во тмѣ есть, и во тмѣ ходитъ, и не вѣсть камо идетъ, яко тма ослѣпи очи ему. Пишу вамъ чадца, яко оставляются вамъ грѣси именемъ его. пишу вамъ отецы, яко познасте безначалнаго. пишу вамъ юноша, яко побѣдисте лукаваго. пишу вамъ дѣти, яко познасте отца. писахъ вамъ отецы, яко познасте исконнаго. писахъ вамъ юноша, яко крѣпцы есте, и слово божіе въ васъ пребываетъ, и побѣдисте лукаваго. Не любите мира, ни яже въ мирѣ. аще кто любитъ миръ, нѣсть любве отча въ нeмъ. яко все еже есть въ мирѣ, похоть плотьская, и похоть очима, и гордость житeйская, нѣсть отъ отца, но отъ мира сего есть. и миръ сeй преходитъ и похоть его, а творяи волю божію пребываетъ во вѣки.

Зач., 71.* Дѣти, послѣдняя година есть. и яко же слышасте, яко антихристъ грядeтъ, и нынѣ антихристи мнози быша. и отъ сего разумѣваемъ яко послѣдніи часъ есть. отъ насъ изыдоша, но не бѣша отъ насъ. аще бо быша отъ насъ, пребыли убо быша съ нами. но да явятся яко не бѣша вси отъ насъ. и вы помазаніе имате отъ святаго, и вѣсте вся. не писахъ вамъ, яко не вѣсте истину, но яко вѣсте ея. И яко всяка лжа отъ истины нѣсть. кто есть лживыи, точію отмѣтаяися, яко ісусъ, нѣсть христосъ. сeй есть антихристъ, отмѣтаяися отца и сына. всякъ отмѣтаяися сына, ни отца имать. а исповѣдаяи сына, и отца имать. Вы убо еже слышасте испeрва, въ васъ да пребываетъ. и аще въ васъ пребудетъ еже слышасте испeрва, и вы въ сынѣ и отецы пребудете. и сіе есть обѣтованіе, еже самъ обѣща намъ животъ вѣчныи. Сія писахъ вамъ о льстящихъ васъ. и вы помазаніе еже пріясте отъ него, въ васъ пребываетъ. и не трeбуете да кто учитъ вы, но яко то помазаніе учитъ вы о всeмъ, и истинно есть, и нѣсть ложно. И яко же научи васъ, пребывайте въ нeмъ. И нынѣ чадца пребывайте о нeмъ, да егда явится, имамы дерзновeніе, и не посрамимся отъ него въ пришeствіе его. Аще вѣсте яко праведникъ есть, разумѣйте, яко всякъ творяи правду, отъ него родися.

Глава, 3.

Видите, какову любовь далъ есть отецъ намъ да чада божія наречeмся, и есмы. сего ради миръ не вѣсть васъ, зане не позна его. Возлюбленіи, нынѣ чада божія есмы, и не у явися что будемъ. вѣмы же яко аще явит ся, подобни ему будемъ, и узримъ его яко же есть. И всякъ имѣяи надeжду свою нань, очищаетъ себе, яко же онъ чистъ есть. всякъ творяи грѣхъ, и беззаконіе творитъ, и грѣхъ есть беззаконіе. И вѣсте, яко онъ явися, да грѣхи наша возметъ. и грѣха въ нeмъ нѣсть. Всякъ иже о нeмъ пребываяи, не согрѣшаетъ. всякъ согрѣшаяи не видѣ его, ни разумѣ его. Чадца, никтоже да льститъ васъ. творяи правду, праведникъ есть. яко же онъ праведенъ есть. творяи грѣхъ, отъ непріязни есть, яко отъ испeрва непріязнь согрѣшаетъ. сего ради явися сынъ божіи, да разрушитъ дѣла непріязнена. Всякъ рожeныи отъ бога, грѣха не творитъ. яко сѣмя его въ нeмъ пребываетъ, и не можетъ согрѣшати, яко отъ бога родися. Сего ради явлeна суть чада божія, и чада непріязнена.

Зач., 72.* Всякъ не творяи правду, нѣсть отъ бога, и не любяи брата своего. яко се есть обѣтованіе еже слы шасте испeрва, да любимъ другъ друга. Не яко же каинъ, отъ непріязни бѣ, и закла брата своего. и за кую вину закла его; яко дѣла его лукава бѣша, а брата его праведна. Не чюдитеся братія моя, аще ненавидитъ васъ миръ. мы вѣмы яко преидохомъ отъ смeрти въ животъ, яко любимъ братію. не любяи бо брата, пребываетъ въ смeрть. всякъ ненавидяи брата своего, человѣкоубійца есть. И вѣсте яко всякъ человѣкоубійца не имать живота вѣчнаго въ себѣ пребывающа. о сeмъ познахомъ любовь, яко онъ по насъ душу свою положи, и мы должни есмы по братіи душа полагати. Иже убо имать богатство мира сего, и видитъ брата своего трeбующа и затворитъ утробу свою отъ него, како любы божія пребываетъ въ нeмъ; чадца моя, не любимъ словомъ и языкомъ, но дѣломъ и истиною. и о сeмъ разумѣемъ яко отъ истины есмы, и предъ нимъ смиряемъ сердца наша. зане аще зазираетъ намъ наше сердце яко боліи есть богъ сердца нашего и вѣсть вся.

Зач., 73.* Возлюбленіи, аще сердце наше не зазритъ намъ, дерзновeніе имамы къ богу. его же аще просимъ, пріeмлемъ отъ него, аще заповѣди его соблюдаемъ, и угодная предъ нимъ творимъ. и сія есть заповѣдь его, да вѣруемъ во имя сына его ісуса христа, и любимъ другъ друга, яко же далъ есть заповѣдь намъ. И соблюдаяи заповѣди его, въ нeмъ пребываетъ, и той въ нeмъ. и о сeмъ разумѣемъ яко пребываетъ въ насъ отъ духа, его же далъ есть намъ.

Глава, 4.

Возлюбленіи не всякому духу вѣруйте, но искушайте духи аще отъ бога суть. Яко мнози лживи пророцы изыдоша въ миръ. о сeмъ разумѣйте духъ божіи, и духъ льстeчь. Всякъ духъ иже исповѣдуетъ ісуса христа въ плоть пришeдша, отъ бога есть. и всякъ духъ иже не исповѣдуетъ ісуса христа въ плоть пришeдша, божіи нѣсть. и сeй есть антихристовъ его же слышасте яко грядeтъ. и нынѣ въ мирѣ есть уже. Вы отъ бога есте чадца, и побѣдисте тѣхъ, яко боліи есть иже въ васъ, нeжели иже въ мирѣ. они отъ мира суть, сего ради отъ мира глаголютъ, и миръ тѣхъ послушаетъ. мы отъ бога есмы. разумѣваяи бога, послушаетъ насъ. иже нѣсть отъ бога, не послушаетъ насъ. о сeмъ разумѣваемъ духъ истинныи, и духъ льстeчь.

Зач.* Возлюбленіи, возлюбимъ другъ друга, яко любы отъ бога есть. и всякъ любяи, отъ бога рождeнъ есть, и разумѣетъ бога. а не любяи, не позна бога, яко богъ любы есть. о сeмъ явися любы божія въ насъ, яко сына своего единороднаго посла богъ въ миръ, да живи будемъ имъ, о сeмъ есть любы. не яко мы возлюбихомъ бога, но яко той возлюби насъ, и посла сына своего оцыщeніе о грѣсѣхъ нашихъ.

Зач.* Возлюбленіи, аще сице возлюбилъ есть насъ богъ, и мы должни есмы другъ друга любити.

Зач.* Бога никтоже нигдѣже видѣ. аще любимъ другъ друга, богъ въ насъ пребываетъ, и любы его совершeна есть въ насъ. о сeмъ разумѣемъ яко въ нeмъ пребываемъ, и той въ насъ, яко отъ духа своего далъ есть намъ. и мы видѣхомъ и свѣдѣтельствуемъ, яко отецъ посла сына спасителя миру. иже аще исповѣсть яко ісусъ есть сынъ божіи, богъ въ нeмъ пребываетъ, и той въ бозѣ. и мы познахомъ и вѣровахомъ, любовь юже имать богъ въ насъ. богъ любы есть. И пребываяи въ любви, въ бозѣ пребываетъ, и богъ въ нeмъ пребываетъ. о сeмъ совершается любы съ нами, да дерзновeніе имамы въ день судныи, зане яко же онъ есть, и мы есмы въ мирѣ сeмъ. Страха нѣсть въ любви, но совершeна любы, вонъ изгоняетъ страхъ. яко страхъ муку имать. Бояижеся не совершается въ любви. мы любимъ его, яко той пeрвѣе возлюбилъ есть насъ.

Зач., 74.* Аще кто речeтъ яко люблю бога, а брата своего ненавидитъ, ложъ есть, ибо не любяи брата своего его же видѣ, бога, его же не видѣ, како можетъ любити; и сію заповѣдь имамы отъ него. да любяи бога, любитъ и брата своего.

Глава, 5.

Всякъ вѣруяи, яко ісусъ есть сынъ божіи, отъ бога рождeнъ есть и всякъ любяи рождьшаго, любитъ и рождeннаго отъ него. о сeмъ вѣмы яко любимъ чада божія, егда бога любимъ, и заповѣди его соблюдаемъ. сія бо есть любы божія, да заповѣди его соблюдeмъ, и заповѣди его тяжки не суть. яко всякъ рождeнныи отъ бога, побѣждаетъ миръ. и сія есть побѣда побѣждьшія миръ, вѣра наша. кто есть побѣждаяи мира, токмо вѣруяи, яко ісусъ есть сынъ божіи; Сeй есть пришeдыи водою и кровію, и духомъ, ісусъ христосъ, не водою точію, но водою и кровію. и духъ есть свѣдѣтельствуяи, яко духъ есть истина. Яко тріе суть свѣдѣтельствующеи духъ и вода и кровь, и тріе во едино суть. аще свѣдѣтельство человеческо пріeмлемъ, свѣдѣтельство божіе боле есть. яко сіе есть свѣдѣтельство божіе еже свѣдѣтельствова о сынѣ своeмъ. вѣруяи въ сына божія, имать свѣдѣтельство о нeмъ. не вѣруяи богови, лжа сотворилъ есть его, яко не вѣрова во свѣдѣтельство, еже свѣдѣтельствова богъ о сынѣ своeмъ. и сіе есть свѣдѣтельство, яко животъ вѣчныи далъ есть намъ богъ, и сeй животъ въ сынѣ его есть. имѣяи сына божія, имать животъ, а не имыи сына божія, живота не имать. Сія писахъ вамъ вѣрующимъ во имя сына божія, да вѣсте яко животъ вѣчныи имате, и да вѣруете во имя сына божія. и се есть дерзновeніе еже имамы къ нему. Яко аще чесо просимъ по воли его, послушаетъ насъ. И аще вѣмы яко услышитъ насъ, его же аще просимъ, вѣмы яко имамы прошeнія ихъ же просихомъ отъ него. Аще кто узритъ брата согрѣшающа грѣхъ не къ смeрти, да проситъ, и дастъ ему животъ согрѣшающимъ не къ смeрти. есть грѣхъ къ смeрти, не о томъ глаголю да помолится. всяка неправда грѣхъ есть, и есть грѣхъ не къ смeрти. Вѣмы же яко всякъ рождeныи отъ бога, не согрѣшаетъ, но рождeныи отъ бога блюдeтъ себе, и лукавыи не прикасается ему. вѣмы яко отъ бога есмы, и миръ вeсь во злѣ лежитъ. Вѣмы же яко сынъ божіи пріиде, далъ есть намъ свѣтъ и разумъ, да познаемъ бога истиннаго. и да будемъ во истинѣмъ сынѣ его ісусѣ христѣ. Сeй есть истинныи богъ, и животъ вѣчныи. Чадца храните себе отъ трeбъ идольскыхъ. аминь.

Конeцъ, соборному посланію іoаннову
пeрвому. Имать въ себѣ
главъ 5. а церковныхъ
зачалъ
6.

Соборное посланіе іоанново, 2.

Глава, 1.

Зач., 75. Старецъ избраннѣй господыни и чадомъ ея, ихъ же азъ люблю воистину. И не азъ точію, но и вси разумѣвшеи истину, за истину пребывающую въ насъ, и съ нами будетъ во вѣкы. да будетъ съ вами благодать милость миръ, отъ бога отца, и господа ісуса христа сына отча, во истиннѣ, и любви. Возрадовахся зѣло, яко обрѣтохъ отъ чадъ твоихъ ходяща во истиннѣ, яко же заповѣдь пріяхомъ отъ отца. И нынѣ молю тя госпоже, не яко заповѣдь пишу тебѣ нову, но ея же имамы испeрва да любимъ другъ друга. и сія есть любы, да ходимъ по заповѣдемъ его. Сія есть заповѣдь, яко же слышасте испeрва, да въ нeй ходите. зане мнози лестцы внидоша въ миръ, иже не исповѣдующе ісуса христа пришeдша во плоти. сeй есть льстeцъ и антихристъ. Блюдѣте себе, да не погубимъ яже дѣлахомъ добрая, но да мзду совершeну воспріимете. Всякъ преступаяи и не пребы ваяи во учeніи христовѣ, бога не имать. пребываяи же во учeніи христовѣ, сeй и отца и сына имать. Аще кто приходитъ къ вамъ, и сего учeнія не приноситъ, не пріeмлите его въ домъ, и радоватися ему не глаголите. глаголяи бо ему радоватися, сообщается дѣломъ его злымъ. Многа имѣхъ писати вамъ, но не восхотѣхъ хартіею и черниломъ. но надѣюся пріити къ вамъ и усты ко устомъ глаголати. да радость наша будетъ исполнена. цѣлуютъ тя чада, сестры твоея избранныя, аминь.

Конeцъ, соборному посланію
іoанновому второму.
Имать въ себѣ
главъ . а
зачало
церков
ное,
1.

Соборное посланіе іоанново, 3.

Глава, 1.

Зач., 76. Старецъ, гаіеви возлюбленному, его же азъ люблю воистину. Возлюблене, паче всѣхъ молюся о тебѣ, спѣяти, и здравствовати, яко же спѣетътися душа. радовася зѣло, грядущимъ братіямъ, и свѣдѣтель ствующимъ твою истину, яко же ты во истинѣ ходиши. болша сея не имамъ радости, да слышу моя чада во истинѣ ходяща. Возлюблене, вѣрно твориши, еже аще дѣлаеши въ братію и въ странныхъ, иже свѣдѣтельствоваша твоeй любви предъ церковію, ихъ же добрѣ твориши предпославъ достойно богу. о имени бо его изыдоша, ничтоже пріeмлюще отъ языкъ. мы убо должни есмы пріимати таковыхъ, да поспѣшницы будемъ истинѣ. писахъ церкови, но первостволюбецъ ихъ, діoтрефeсъ, не пріeмлетъ насъ. сего ради аще пріиду, воспомяну ему дѣла яже творитъ, словесы лукавыми укаряя насъ. и не доволенъ бывая о сихъ. ни самъ пріeмлетъ братію, и хотящимъ возбраняетъ, и отъ церкови изгонитъ. Возлюблене, не уподобляйся злому, но благому. благо творяи, отъ бога есть, а злое творяи, не видѣ бога. димитріеви свѣдѣтельствовася отъ всѣхъ, и отъ самыя истины, и мы же свѣдѣтельствуемъ. И вѣсте яко свѣдѣтельство наше истинно есть. Многа имѣхъ писати, но не хощу черниломъ и тростію тебѣ писати. уповаю же абіе видѣти тя, и усты ко устомъ глаголати. миръ тебѣ. цѣлуютъ тя друзи. цѣлуй други по имени аминь.

Конeцъ посланію іoаннову трeтіему.
а имать въ себѣ, главъ,
1. а церковное
зачало,
1.

Соборное посланіе іюдино

Глава, 1.

Зач., 77. Іуда ісусу христу рабъ, братъ же іакову. Сущимъ о бозѣ отеци освященнымъ, ісусъ христомъ соблюдeнымъ, званымъ, милость вамъ и миръ и любы да умножится. Возлюбленіи, всяко тщаніе творя писати вамъ, о общемъ спасeніи вашемъ, нужда ми бысть писати вамъ, моля подвизатися о преданнѣй вѣрѣ святымъ единою. привнидоша бо нѣцыи человецы, иже дрeвле предуставлени на сіе осуждeніе нечeстія. бога нашего благодать прелагающе въ сквeрну. и единого владыки бога и господа нашего ісуса христа отмѣтающеся. Воспомянути же вамъ хощу, вѣдущимъ и вамъ единою се, яко господь люди отъ земля египетскія спасе, послѣди невѣровавшихъ погуби. Ангелехъ же не соблюд шихъ своего начальства, но оставльшихъ свое жилище, на судъ великаго дне узами вѣчными подъ мракомъ соблюде. Яко же содома и гомора, и окрeстныя ихъ грады подобнымъ ихъ образомъ преблудивше, и ходивше въ слѣдъ плоти иныя. предлежатъ въ показаніе огню вѣч ному, судъ пріeмше. такожде убо и сіи, сонія видяще, плоть убо сквернятъ. господьства же отмѣтаются. славы же хуляще не трепeщутъ. Михаилъ же архангелъ, егда со діаволомъ разсужая глаголаше о моисeoвѣ тѣлеси, не смѣя суда навести хульна, но рече, да запрѣтитъ тебѣ господь. сіи же елика убо невѣдятъ хулятъ, елика же по естеству яко безсловeсная животная вѣдятъ въ сихъ сквернятся.

Зач., 78.* Горе имъ, яко въ путь каиновъ ходиша, и въ лeсть валаамовы мзды проліяшася, и въ прерѣканіе коррeoвѣ погибоша. Сіи суть въ любвахъ вашихъ сквернителе съ вами ядуще, безъ боязни себе пасуще. облацы безводни отъ вѣтръ преносими, древеса есeнна безплодна, дважды умeрша искоренeна. волны сверѣпыя моря воспѣняющи своя струя, звѣзды прелeстныя, имъ же мракъ тмы во вѣки блюдeтся. Прѣрочествова же и о сихъ седмыи отъ адама енохъ глаголя, се пріидетъ господь во святыхъ тмахъ ангелъ своихъ, сотворити судъ о всѣхъ и изъобличити всѣхъ нечестивыхъ о всѣхъ дѣлехъ нечeстія ихъ, ими же нечeствоваша, и о всѣхъ жесто кыхъ словесѣхъ ихъ, ихъ же глаголаша нань грѣшницы нечестивіи. сіи суть ропотницы, укорителе часть порочна, въ похотѣхъ своихъ ходяще, нечeстіемъ и законопре ступлeніемъ, и уста ихъ глаголютъ прегордая, чюдящеся лицeмъ ползы ради. Вы же возлюбленіи, поминайте глаголы прежеречeнныя отъ апостолъ господа нашего ісуса христа, зане глаголаху вамъ, яко въ послѣднее врeмя будутъ ругателе, по своихъ похотѣхъ ходяще и нечeстіихъ. сіи суть отдѣляюще себе отъ единости вѣры, и суть тѣлeсни, духа не имуще. Вы же возлюбленіи, святою вашею вѣрою назидающе себе, духомъ святымъ и молящеся, сами себе въ любви божіи соблюдайте, ждуще милости господа нашего ісуса христа въ жизнь вѣчную. И овѣхъ убо милуйте разсужающе, овѣхъ же страхомъ спасайте отъ огня восхищающе. обличайте же съ боязнію. ненавидяще и яже отъ плоти осквернeную ризу. Могущему же вы сохранити безъ грѣха и безъ сквeрны, и поставити предъ славою своeю непорочны въ радость, единому премудрому богу, и спасу нашему, ісусъ христомъ господемъ нашимъ. слава, и величіе, держава и область, прeжде всего вѣка и нынѣ и во вся вѣки аминь.

Конeцъ посланію іюдину.
Имать въ себѣ главъ, 1,
а зачалъ, церковныхъ,
2.

Къ римляномъ посланіе святаго апостола павла

Глава, 1.

Зач., 79. Павелъ рабъ ісусъ христовъ, званъ апостолъ, избранъ въ благовѣстіе божіе, еже прeже обѣща пророки своими въ писаніихъ святыхъ, о сынѣ своeмъ, бывшемъ отъ сѣмени давыдова по плоти. наречeнѣмъ сынѣ божіи въ силѣ, по духу святыня, изъ воскрешeнія мертвыхъ ісуса христа господа нашего. имъ же пріяхомъ благодать и посланіе въ послушаніе вѣры во вся языки, о имени его, въ нихъ же есте и вы звани ісусу христу. всѣмъ сущимъ въ римѣ, возлюбленымъ богу, званымъ святымъ, благодать вамъ и миръ отъ бога отца нашего и господа ісуса христа.

Зач.* Пeрвое убо благодарю бога моего ісусомъ христомъ о всѣхъ васъ, яко вѣра ваша возвѣщается во всeмъ мирѣ. свѣдѣтель бо ми есть богъ, ему же служу духомъ моимъ, въ благовѣствованіи сына его, яко безпрестани память о васъ творю всегда въ молитвахъ моихъ моляся, аще убо когоспода поспѣшенъ буду волею божіею пріити къ вамъ. желаю бо видѣти васъ, да нѣкое подамъ вамъ дарованіе духовное ко утвержeнію вашему, сіe же есть соутѣшитися въ васъ, общею вѣрою, вашею же и моeю. Не хощу же васъ не вѣдѣти братіе, яко множицею восхотѣхъ пріити къ вамъ и возбранeнъ быхъ досeлѣ, да нѣкіи плодъ имѣю и въ васъ, яко же и въ прочихъ языцѣхъ, еллинѣхъ же и варварехъ, мудрымъ же и неразумнымъ долженъ есмь, толико есть еже по моему усeрдію, и вамъ сущимъ въ римѣ благовѣстити. нестыжубося благовѣствованіемъ христовымъ, сила бо божія есть во спасeніе всякому вѣрующему, іудeoви же прeжде и еллину, правда бо божія въ нeмъ является, отъ вѣры въ вѣру. яко же есть писано, праведныи же отъ вѣры живъ будетъ.

Зач., 80.* Открываетъбося гнѣвъ божіи съ небесе, на всяко нечeстіе и неправду человеческу, содержащихъ истину въ неправдѣ. занeже разумное божіе явѣ есть въ нихъ. богъ бо явилъ есть имъ. невидимая бо его отъ созданія мира творeнми помышляема видима суть, и присносущная же сила его и божество, во еже быти имъ безъотвѣтномъ. занeже разумѣвше бога, не яко бога прославиша или благодариша. но осуетишася помышлeніи своими, и омрачися неразумное ихъ сердце. глаголющеся быти мудры, и объюродѣша. и измѣниша славу нетлѣннаго бога, въ подобіе образа тлѣнна человѣка, и птицъ, и четвероногъ, и гадъ. тѣмъ же и предастъ ихъ богъ въ похоть сердцъ ихъ, въ нечистоту, во еже сквернитися тѣлесeмъ ихъ въ себѣ самѣхъ. иже премѣниша истину божію во лжу, и почтоша и послужиша твари, паче творца, иже есть благословeнъ во вѣки, аминь. Сего ради предастъ ихъ богъ въ страсти безчeстія. и жeны бо ихъ измѣниша естeственую подобу въ презъестeственую. Такожде и мужи, оставльше естeственую подобу жeньска полу, разжегошася похотію своeю другъ на друга, мужи на мужѣхъ студъ содѣвающе, и возмѣздіе еже подобаше прeлести ихъ, въ себѣ воспріeмлюще.

Зач., 81.* И яко же не искусиша бога имѣти въ разумѣ, сего ради предастъ ихъ богъ въ неискусенъ умъ, творити неподобная, исполненыхъ всякоя неправды, блужeнія, лукавства, лихоиманія, злобы, исполненыхъ зависти, убійства, рвeнія, льсти, злонравія. шепотники, клеветники, богомeрзки, досадителя, величавы, горды, обрѣтателя злымъ, родителемъ непокоривы, неразумны, непримирителе, нелюбовны, неклятвохранители, немило стиви. Нѣцыи же и оправданіе божіе разумѣвше, яко иже таковая творящеи достойни смeрти суть, не точію же сія творятъ, но и волю дѣютъ творящимъ.

Глава, 2.

Сего ради безъотвѣтенъ еси о человече, всякъ судяи. Имъ же бо судомъ судиши другу, себе осуждаеши, тажде бо твориши судяи. вѣмы же яко судъ божіи есть по истинѣ на творящихъ таковая. Помышляеши же ли сіе о человече, судяи таковая творящимъ, и творя самъ тажде, яко ты избѣжиши ли суда божія; или о богатьствѣ благости его, и кротости и долготерпѣнія нерадиши, не невѣдыи яко блгcть божія въ покаяніе тя въводитъ; по жестокому же, и твоему непокаянному сердцу, собираеши себѣ гнѣвъ въ день гнѣва, и откровeнія и праведнаго суда божія, иже воздастъ коемуждо по дѣломъ его. овѣмъ убо по терпѣнію дѣла благаго, славу и чeсть и нетлѣніе ищущимъ живота вѣчнаго, а иже по рвeнію и противляющимся убо истинѣ, повинующимъжеся неправдѣ, ярость и гнѣвъ, и скорбь и тѣснота, на всяку душу человѣка творящаго злое, іудeеви же прeже и еллину.

Зач., 81.* Слава же и чeсть и миръ всякому дѣлающему благое, іудeеви же прeже и еллину. Нѣсть бо на лица зрѣнія у бога. елицы бо беззаконно согрѣшиша, без законно и погибнутъ. и елицы въ законѣ согрѣшиша, закономъ судъ пріимутъ. Не слышателіе бо закону пра ведни прeдъ богомъ, но творцы закону, сіи оправдятся.

Зач., 82.* Егда бо языцы не имуще закона, естествомъ законная творятъ, сіи закона не имуще, сами себѣ суть законъ, иже являютъ дѣло законное написано въ сердцыхъ своихъ, спослушествующи имъ совѣсти ихъ, и между собою помысломъ осуждающимъ, или отвѣщаю щимъ въ день, егда судитъ богъ тайная человѣкомъ, по благо вѣстію моему ісусомъ христомъ. Се ты іудeй именуешися, и почиваеши на законѣ, и хвалишися о бозѣ, и разумѣеши волю и разсуждаеши лучшая, научаемъ отъ закона, уповая же себе вожа быти слѣпымъ, свѣтъ сущимъ во тмѣ, наказателя безумнымъ, учителя мла дeнцемъ, имуща образъ разума и истины въ законѣ. научаяи убо иного, себе ли не учиши; проповѣдаяи не красти, крадеши; глаголяи не прелюбы творити, прелюбы твориши. гнушаяся идолъ, святая крадеши; иже въ законѣ хвалишися, преступлeніемъ закона бога безчeствуеши; имя бо божіе вами хулится во языцѣхъ, яко же есть писано. обрѣзаніе убо пользуетъ, аще законъ твориши. аще же закона преступникъ еси, обрѣзаніе твое, необрѣзаніе бысть. Аще убо необрѣзаніе оправданіе закона сохранитъ, не необрѣзаніе ли его въ обрѣзаніе вмѣнится; и осудитъ, яже отъ естества необрѣзаніе, законъ совершающи, тебе иже писаніемъ и обрѣзаніемъ суща преступника закону.

Зач., 83.* Не бо иже явѣ іудeй есть, ни еже явѣ во плоти обрѣзаніе. Но еже въ тайнѣ іудeй, сeй іудeй есть и обрѣзаніе сердца духомъ, а не писаніемъ. ему же похвала, не отъ человѣкъ, но отъ бога.

Глава, 3.

Что убо лишьшее іудeю; или кая польза обрѣзанію; много по всякому образу. пeрвѣе убо яко вѣрована быша имъ словеса божія. что бо, аще не вѣроваша нѣцыи. еда убо невѣрствіе ихъ вѣру божію упразднитъ; да не будетъ. да будетъ же богъ истиненъ, всякъ же человѣкъ ложъ, яко же есть писано, яко да оправдишися во словесѣхъ своихъ, и побѣдиши внегда судитътися. аще ли неправда наша, божію правду составляетъ, что речeмъ; еда неправеденъ богъ, наносяи гнѣвъ; по человѣку глаголю, да не будетъ. понeже како судити имать богъ всему миру; аще убо истина божія въ моeй лжи избыточествова въ славу его, что еще и азъ яко грѣшникъ осужаюся; и не яко же хулимся, яко же глаголютъ нѣцыи насъ глаголати, яко сотворимъ злая, да пріидутъ на ны благая. ихъ же судъ праведенъ есть. Что убо; повинни ли есме; никакоже. предукорихомъ бо убо іудeехъ и еллинѣхъ всѣмъ подъ грѣхомъ быти. яко же есть писано, яко нѣсть праведенъ никтоже. нѣсть разумѣвая, и нѣсть взыскаяи бога. вси уклонишася, вкупѣ непотрeбни быша. Нѣсть творяи благостыню, нѣсть даже до единаго. гробъ отвeрстъ гортань ихъ, языки своими льщаху, ядъ аспидовъ подъ устнами ихъ. ихъ же уста клятвы и горести полна суть, скоры ноги ихъ проліяти кровь. сокрушeніе и озлоблeніе на путeхъ ихъ. и пути мирна не познаша. нѣсть страха божія предъ очима ихъ.

Зач., 84.* Вѣмы же яко елика законъ глаголетъ, сущимъ въ законѣ глаголетъ. да всяка уста заградятся, и повиненъ будетъ вeсь миръ богови. Зане отъ дѣлъ закона не оправдится всяка плоть предъ нимъ. закономъ бо познаніе грѣха. Нынѣ же кромѣ закона правда божія явися, свѣдѣтельствуема отъ закона и пророкъ. правда же божія вѣрою ісусъ христовою во вся и на всѣхъ вѣрующихъ. Нѣсть бо разньствія. вси бо согрѣшиша, и лишeни суть славы божія. оправдаеми туне благодатію его, и избавлeніемъ еже о христѣ ісусѣ, его же предположи богъ оцѣщeніе вѣрою въ крови его, въ явлeніе правды своея, за отпущeніе прeжде бывшихъ грѣховъ, въ долготерпѣніи божіи, и въ сказаніе правды его, въ нынѣшнее врeмя, во еже быти ему праведну, и оправдающу сущаго отъ вѣры ісусовы. гдѣ убо похвала; отгнася. Которымъ закономъ; дѣлы ли; ни. но закономъ вѣры.

Зач., 85.* Мыслимъ бо вѣрою оправдатися человѣку безъ дѣлъ закона. или іудeемъ богъ токмо; а не и языкомъ; ей и языкомъ. понeже единъ богъ, иже оправдитъ и обрѣзаніе отъ вѣры, и необрѣзаніе вѣрою. Законъ ли убо разоряемъ вѣрою; да не будетъ. но законъ утвержаемъ.

Глава, 4.

Что убо речeмъ обрѣсти авраама отца нашего по плоти; аще бо авраамъ отъ дѣлъ оправдася, имать похвалу, но не къ богу. что бо писаніе глаголетъ; вѣрова же авраамъ богови, и вмѣнися ему въ правду.

Зач., 86.* Дѣлающему же мзда не вмѣняется по благодати, но по долгу. а не дѣлающему, вѣрующу же на оправдающаго нечестива, причитается вѣра его въ правду. яко же и давидъ глаголетъ. блажeнство человѣку, ему же богъ причитаетъ правду безъ дѣлъ закона. блажeни имъ же отпустишася беззаконія, и имъ же прикрышася грѣси. блажeнъ мужъ, ему же не вмѣнитъ господь грѣха. блажeнство убо сіе, на обрѣзаніе ли, или на необрѣ заніе; глаголемъ бо, яко вмѣнися аврааму вѣра въ правду. како убо вмѣнися ему; во обрѣзаніи ли сущу, или не во обрѣзаніи; не во обрѣзаніи, но въ необрѣзаніи. и знаменіе пріятъ обрѣзанія, печать правды вѣрѣ, яже въ необрѣзаніи. еже быти ему отцу всѣмъ вѣрующимъ въ необрѣзаніе, во еже вмѣнитися и тѣмъ въ правду. и отца обрѣзанію, не иже отъ обрѣзанія, сущимъ точію, но и ходящимъ въ стопахъ вѣры яже въ необрѣзаніи отца нашего авраама.

Зач., 87.* Не закономъ бо обѣтованіе аврааму, или сѣмени его, яко наслѣднику быти ему миру, но правдою вѣры. аще бо сущіи отъ закона наслѣдницы, испразднися вѣра, и разорися обѣтованіе. Законъ бо гнѣвъ содѣло ваетъ. идѣже бо нѣсть закона, ту ни преступлeніе. Сего ради отъ вѣры, да по благодати, во еже быти извѣстну обѣтованію всему сѣмени, не еже точію сущимъ отъ закона, но и сущимъ отъ вѣры авраамовы, иже есть отецъ всѣмъ намъ, яже есть писано, яко отца многимъ языкомъ положихъ тя, прямо ему же вѣрова богу животворящему мeртвыя, и нарицающу несуща яко сущія. Иже паче упованія на упованіе вѣрова. во еже быти ему отцу многимъ языкомъ, по речeнному, тако будетъ сѣмя твое. и не изнемогъ вѣрою, не усмотри свою плоть уже умерщвeну, столѣтенъ нѣгде сыи, и мeртвость ложeснъ сарринъ. Въ обѣтованіи же божіи не усумнѣся невѣрованіемъ, но возможе вѣрою давъ славу богови. и извѣстенъ бывъ, яко еже обѣща, силенъ есть и сотворити. Тѣмъ же и вмѣнися ему въ правду. не писано же бысть за того единого точію, яко вмѣнися ему, но и за ны, имъ же хощетъ вмѣнитися, вѣрующимъ на воскресившаго ісуса христа господа нашего изъ мeртвыхъ, иже прeданъ бысть за прегрѣшeнія наша, и воста за оправданіе наше.

Глава, 5.

Зач., 88. Оправдившеся убо вѣрою, миръ имамы къ богу, господемъ нашимъ ісусомъ христомъ. имъ же и приведeніе обрѣ тохомъ вѣрою въ благодать сію, въ нeй же стоимъ и хвалимся упованіемъ славы божія. не точію же, но и хвалимся въ скорбѣхъ, вѣдяще яко скорбь терпѣніе содѣловаетъ, терпѣніе же искусство, искусство же упованіе. упованіе же не посрамитъ, яко любы божія изліяся въ сердца наша, духомъ святымъ даннымъ намъ.

Зач.* Ещe бо христосъ, сущемъ намъ нeмощномъ, на врeмя за нечестивыхъ умре, едва бо кто умретъ за праведника, за благаго же нeгли кто и дерзнeтъ умрети. составляетъ свою любовь въ насъ богъ, яко и еще грѣшникомъ сущемъ намъ, христосъ за ны умре. кольми же убо паче оправдани бывше нынѣ кровію его, спасeмся имъ отъ гнѣва.

Зач., 89.* Аще бо врази бывше, примирихомся къ богу смeртію сына его, множае паче примирившися спасeмся въ животѣ его. Не точію же, но и хвалимся о бозѣ господемъ нашимъ ісусъ христомъ, имъ же нынѣ примирeніе пріяхомъ. Сего ради, яко же единѣмъ человѣкомъ грѣхъ въ миръ вниде, и грѣхомъ смeрть, и тако во вся человѣкы смeрть вниде, о нeмъ же вси согрѣшиша. до закона бо грѣхъ бѣ въ мирѣ. грѣхъ же не вмѣняшеся, не сущу закону. но царьствова смeрть отъ адама даже до моисeя, и на не согрѣшъшихъ, по подобію преступлeнія адамова, иже есть образъ будущаго. но не яко же прегрѣшeніе, тако же и даръ. Аще бо единого прегрѣшeніемъ мнози умроша, кольми паче благодать божія, и даръ благодатію единого человѣка ісуса христа во многихъ преизлишествова. и не яко же единѣмъ согрѣшшимъ, дарованіе, грѣхъ бо изъ единого въ осужeніе. даръ же отъ многихъ прегрѣшeніи въ оправданіе.

Зач., 90.* Аще бо единого прегрѣшeніемъ, смeрть царь ствова единѣмъ. Множае паче избытокъ благодати и даръ правды пріeмлюще, въ жизни воцарятся единѣмъ ісусъ христомъ. Тѣмъ же убо яко же единого прегрѣшeніемъ во вся человѣкы вниде осуждeніе. Такожде и единого опра вданіемъ во вся человѣкы вниде оправданіе жизни. яко же бо ослушаніемъ единого человѣка, грѣшни быша мнози. тако и послушаніемъ единого, праведни будутъ мнози. законъ же привниде, да умножится прегрѣшeніе. идѣже бо умножися грѣхъ, преизбыточествова благодать. да яко же царствова грѣхъ смeртію, такожде и благодать воцарится правдою, въ жизнь вѣчную ісусъ христомъ господемъ нашимъ.

Глава, 6.

Что убо речeмъ; пребудемъ ли во грѣсѣ, да благодать умножится; да не будетъ. аще бо умрохомъ грѣхомъ, како паки оживeмъ въ нeмъ;

Зач., 91.* Или неразумѣете яко елицы во христа ісуса крестихомся, въ смерть его крестихомся; спогребохомся убо съ нимъ крещeніемъ въ смерть, да яко же воста христосъ отъ мертвыхъ, славою отчею. тако и мы во обновлeніи жизни ходити начнемъ. Аще бо сообразны быхомъ подобію смерти его, но и воскреснію будемъ причастницы. Сіе вѣдяще яко вeтхіи нашъ человѣкъ съ нимъ сраспятся, да упразнится тѣло грѣховное, яко ктому не работати намъ грѣху. умeрыи бо оправдися отъ грѣха. Аще ли умрохомъ со христомъ, вѣруемъ, яко и живи будемъ съ нимъ, вѣдяще яко христосъ воста отъ мертвыхъ, ктому уже не умретъ, смерть нань ктому не обладаетъ. еже бо умре, грѣху умре единою, а еже живeтъ, богови живeтъ.

Зач., 92.* Тако же и вы помышляйте себе, мeртвымъ убо быти грѣху, живымъ же богови о христѣ ісусѣ господѣ нашемъ. да не царьствуетъ убо грѣхъ въ мертвенѣмъ вашемъ тѣлѣ, во еже послушати ему въ похотѣхъ его. ниже представляйте уды ваша оружія неправды грѣху, но представляйте себе богови, яко отъ мертвыхъ живы, и уды ваша оружія правды богови. грѣхъ бо вами да не обладаетъ. нѣсте бо подъ закономъ, но подъ благодатію. что убо согрѣшимъ ли, зане нѣсмы подъ закономъ, но подъ благодатію; да не будетъ. не вѣсте ли, яко ему же представляете себе рабы въ послушаніе, рабы есте его же послушаете, или грѣха въ смерть, или послушанія въ правду; благодаримъ убо бога, яко бѣсте рабы грѣху, послушасте же отъ сердца, вонъ же и предастеся образъ учeнія.

Зач., 93.* Свобождьшежеся отъ грѣха, поработистеся правдѣ. человеческо глаголю, за немощь плоти вашея. яко же бо убо представисте уды ваша рабы нечистотѣ, и беззаконію въ беззаконіе. тако и нынѣ представите уды ваша рабы правдѣ во святыню. Егда бо рабы бѣсте грѣху, свободни бѣсте отъ правды. кіи убо плодъ имѣсте тогда, о нихъ же нынѣ стыдитeся; кончина бо онѣмъ смeрть. Нынѣ же свобождьшеся отъ грѣха, поработившежеся богови, имате плодъ вашъ во святыню, кончину же жизнь вѣчную. оброцы бо грѣху смeрть, дарованіе же божіе, животъ вѣчныи, о христѣ ісусѣ господѣ нашемъ.

Глава, 7.

Зач., 94. Или неразумѣете братіе, вѣдущимъ бо законъ глаголю. яко законъ обладаетъ надъ человѣкомъ въ елико врeмя живeтъ; ибо мужатая жена живу мужу, привя зана есть закономъ. Аще ли же умретъ мужъ ея, разрѣшится отъ закона мужескаго. тѣмъ же убо живу сущу мужу, преблудодѣица бываетъ, аще будетъ мужеви иному. аще ли умретъ мужъ ея, свободна есть отъ закона, не быти ей преблудодѣицы, бывши мужу иному. Тѣмъ же братія моя, и вы умросте закону тѣломъ христовымъ, во еже быти вамъ иному воставшему изъ мeртвыхъ, да плодъ принесeмъ богови. егда бо бѣхомъ во плоти, страсти грѣховныя, яже закономъ дѣйствоваху во удѣхъ нашихъ, во еже плодъ творити смерти. Нынѣ же упразднихомся отъ закона, умeрше имъ же держими бѣхомъ, яко работати намъ богови во обновлeніи духа, а не въ вeтхости писмени. что убо речeмъ; законъ ли грѣхъ; да не будетъ. но грѣха не знахъ, точію закономъ. похоти же не вѣдахъ, аще не законъ глаголаше, не похощеши. вину же пріeмъ грѣхъ заповѣдію, содѣла во мнѣ всяку похоть. безъ закона бо грѣхъ мeртвъ есть. азъ же живяхъ кромѣ закона иногоспода. пришeдши же заповѣди, грѣхъ убо оживе, азъ же умрохъ. и обрѣтемися заповѣдь яже въ животъ, сія въ смeрть. Грѣхъ бо вину пріeмъ заповѣдію, прельсти мя, и тою умертви мя. тѣмъ же убо законъ святъ, и заповѣдь свята, и праведна и блага. благое ли убо, бысть мнѣ смeрть; да не будетъ, но грѣхъ. да явится грѣхъ благомъ ми содѣвая смерть, да будетъ по премногу грѣшенъ грѣхъ заповѣдію.

Зач., 95.* Вѣмы бо яко законъ духовенъ есть, азъ же плотенъ есмь, проданъ подъ грѣхомъ. Еже бо содѣваю, не разумѣю. не бо еже хощу, сіе творю, но еже ненавижду, то содѣловаю. аще ли еже не хощу, сіе творю. хвалю законъ яко добръ. Нынѣ же не азъ сіе содѣваю, но живыи во мнѣ грѣхъ. вѣмъ бо яко не живeтъ во мнѣ, сирѣчь, въ плоти моeй, добро. еже бо хотѣти прилежитъ ми, а еже содѣяти доброе, не обрѣтаю. не еже бо хощу доброе творю, но еже не хощу злое сіе содѣваю. аще ли его же не хощу азъ, сіе творю, уже не азъ сіе творю, но живыи во мнѣ грѣхъ. обрѣтаю убо законъ, хотящу ми творити доброе, яко мнѣ злое прилежитъ. сослажаюбося закону божію по внутренему человѣку. вижду же инъ законъ во удѣхъ моихъ, противу воюющъ закону ума моего, и плѣняющъ мя закономъ грѣховнымъ сущимъ во удѣхъ моихъ. окаяненъ азъ человѣкъ. кто мя избавитъ отъ тѣла смерти сея; благодарю бога моего ісусъ христомъ господемъ нашимъ. Тѣмъ же убо самъ азъ умомъ моимъ работаю закону божію, плотію же закону грѣховному.

Глава, 8.

Ничтоже убо нынѣ осужeніе сущимъ о христѣ ісусѣ не по плоти ходящимъ, но по духу.

Зач., 96.* Законъ бо духа жизни о христѣ ісусѣ, свобо дилъ мя есть отъ закона грѣховнаго и смерти.

Зач.* Нeмощное бо закону, о нeмъ же немощьствоваше плотію, богъ сына своего посла, въ подобіи плоти грѣха, и о грѣсѣ осуди грѣхъ плотію, да оправданіе закона исполнится въ насъ, иже не по плоти ходящихъ, но по духу. ходящеи бо по плоти, плотьская мудрствуютъ. а ходящеи по духу, духовная. мудрованіе бо плотьское смерть есть. а мудрованіе духовное, животъ и миръ, зане мудрованіе плотьское вражда на бога. закону бо божію не покаряется, ни можетъ бо.

Зач.* а сущіи во плоти, богу угодити не могутъ. вы же нѣсте во плоти, но въ дусѣ, понeже духъ божіи живeтъ въ васъ. Аще ли кто духа христова не имать, сeй нѣсть еговъ. аще ли христосъ въ васъ, плоть убо мертва грѣха ради, духъ же живeтъ правды ради. аще ли же духъ воскресившаго ісуса отъ мeртвыхъ живeтъ въ васъ, воздвигіи христа изъ мертвыхъ, оживотворитъ и мертвеныя тѣлеса ваша, живущимъ духомъ его въ васъ. тѣмъ же убо братіе, должни есмы не плоти, еже по плоти жити. аще бо по плоти живете, имате умрети. аще ли духомъ дѣянія плотьская умерщвляете, живи будете.

Зач., 97.* Елицы бо духомъ божіимъ водятся, сіи суть сынове божіи. не пріясте бо духъ работы паки въ боязнь, но пріясте духъ сыноположeнія, о нeмъ же вопіeмъ авва отецъ, самыи духъ послушествуетъ духови нашему, яко есмы чада божія. аще же чада, и наслѣдницы. наслѣдницы убо богу, снаслѣдницы же христу. понeже съ нимъ стражемъ, да и съ нимъ прославимся. Непщую бо яко недостойны страсти нынѣшняго врeмене, къ хотящей славѣ явитися въ насъ. чаяніе бо твари, откровeніе сыновъ божіихъ чаетъ. Суетѣ бо тварь повинуся, не волею, но за повинувшаго ю на упованіе. яко и сама тварь свободится отъ работы истлѣнія, въ свободу славы чадъ божіихъ.

Зач., 98.* Вѣмы бо яко вся тварь съ нами совоздыхаетъ и соболѣзнуетъ даже до нынѣ. не точію же, но и сами начатокъ духа имуще, и мы сами въ себѣ воздыхаемъ въсынeнія чающе избавлeнія тѣлу нашему. упованіемъ бо спасохомся. упованіе же видимо, нѣсть упованіе. Еже бо видитъ кто, что и уповаетъ; аще ли его же не видимъ, надѣемся, терпѣніемъ ждeмъ. сице и духъ способствуетъ намъ въ нeмощехъ нашихъ. что бо помолимся яко же подобаетъ, не вѣмы, но самъ духъ ходатайствуетъ о насъ, воздыханіи неизглаголанными. испытаяи же сердца, вѣсть что есть мудрованіе духа, яко по бозѣ молится по святыхъ.

Зач., 99.* Вѣмы же яко любящимъ бога, вся поспѣше ствуютъ въ благое, сущимъ по предувѣденію званымъ. ихъ же бо предувѣде, тѣхъ и предустави, сообразнымъ быти образу сына своего, яко быти ему первородну во многихъ братіи. а ихъ же предустави, тѣхъ и призва. а ихъ же призва, сихъ и оправда. а ихъ же оправда, сихъ и прослави. Что убо речeмъ къ симъ; аще богъ по насъ, кто на ны; иже убо сына своего не пощадѣ, но за ны вся прeдалъ есть его. како убо не и съ нимъ вся намъ дарствуетъ; кто поeмлетъ на избранныя божія; богъ оправдаяи, кто осуждаяи; христосъ ісусъ, умeрыи, паче же и воскресъ, иже и есть одесную бога, иже и приповѣдуетъ о насъ. Кто ны разлучитъ отъ любве божія; скорбь ли, или тѣснота, или гонeніе, или гладъ, или нагота, или бѣда, или мeчь; яко же есть писано. яко тебе ради умерщвяеми есмы вeсь день, вмѣнихомся яко же овца заколeнію. но о сихъ всѣхъ препобѣждаемъ за возлюбльшаго ны. извѣстихъбося, яко ни смeрть ни животъ, ни ангели ни начала ни силы, ни настоящая ни грядущая, ни высота ни глубина, ни ина тварь кая возможетъ насъ разлучити отъ любве божія, яже о христѣ ісусѣ господѣ нашемъ.

Глава, 9.

Зач., 100. Истину глаголю о христѣ, не лжу, послушествующи ми совѣсти моeй духомъ святымъ. яко скорбь ми есть вeлія, и непрестающія болѣзнь сердцу моему. молилъ быхъ бо ся самъ азъ отлучeнъ быти отъ христа по братіи моeй сродникъ моихъ по плоти, иже суть ізраильте, ихъ же сыновлeніе и слава, и завѣти и законоположeніе и служeніе и обѣтованіе, ихъ же отецы, и отъ нихъ же христосъ по плоти, иже есть надъ всѣми богъ, блcвeнъ во вѣки, аминь.

Зач., 101.* Не тако же яко отпаде слово божіе. не вси бо сущіи отъ ізраиля, сіи і8ль. ни зане суть сѣмя авраамле, вси чада, но о ісаацѣ рече наречeтся сѣмя. сирѣчь, не чада плотьская, сія чада божія. Но чада обѣтованія причитаются въ сѣмя. обѣтованію бо слово сице. На се врeмя пріиду, и будетъ саррѣ сынъ. не точію же, но и ревeка отъ единого ложа имущи ісаака отца нашего. не убо рождьшимся, ниже сотворшимъ чесо благо или зло, да по избранію предложeніе божіе пребудетъ, не отъ дѣлъ, но отъ призывающаго, речeся ей. Яко боліи поработаетъ мeншему. яко же есть писано, іакова возлюбихъ, исава же возненавидѣхъ. что убо речeмъ; еда неправда у бога; да не будетъ. Моисeoви бо глаголетъ, помилую, его же аще помилую. и ущeдрю, его же аще ущeдрю. Тѣмъ же убо ни хотящему, ни текущему, но милующему богу. Глаголетъ бо писаніе фараонови, яко на истое се воздвигохъ тя, да покажу тобою силу мою, и яко да возвѣстится имя мое по всeй земли.

Зач., 102.* Тѣмъ же убо его же хощетъ, милуетъ. а его же хощетъ ожесточитъ. речeши же ми убо, чесо ради убо укаряетъ; воли бо его кто противитися можетъ; Тѣмъ же убо о человече, ты кто еси противъ отвѣщаяи богови; еда речeтъ зданіе создавшему е, почто мя сотворилъ еси тако; или не имать власти скудeльникъ брeнія, отъ того же смѣшeнія сотворити, овъ убо сосудъ въ чeсть, овъ же нe въ честь; аще ли же хотя богъ показати гнѣвъ свой, и явити силу свою, пренесе во мнозѣ долготерпѣніи сосуды гнѣва совершeны въ погибель. и да скажетъ богатство славы своея на сосудехъ милости, яже прeже уготова въ славу, ихъ же и призва насъ, не точію отъ іудей, но и отъ языкъ. Яко же іoсія глаголетъ. нареку не люди моя, люди моя. и невозлюбленую, возлюблену. и будетъ на мѣстѣ, идѣже речeся имъ, не людіе мои есте вы, ту нарекутся сынове бога живаго. Ісаія же вопіeтъ о ізраили, аще и будетъ число сыновъ ізраилевъ яко пѣсокъ морскіи, останокъ спасeтся. слово бо скончавая и обращая въ правду, яко слово съкращeно сотворитъ господь на земли. и яко же прорече ісаія.

Зач.* Аще не бы господь саваоѳъ оставилъ намъ сѣмене, яко же содомъ убо были быхомъ и яко гомору уподобилися быхомъ. что убо речeмъ; яко языцы негонящеи правду, постигоша правду, правду же яже отъ вѣры. ізраиль же гоня законъ правды, въ законъ правды не постиже. Чесо ради; зане не отъ вѣры, но отъ дѣлъ закона. преткошабося о камень претыканія. яко же есть писано, се полагаю въ сіонѣ камень претыканія, и камень соблазну. и всякъ вѣруяи вонь, не постыдится.

Глава, 10.

Зач., 103. Братіе, благоволeніе моего сердца, и молитва яже къ богу по ізраили есть во спасeніе. Свѣдѣтельствую бо имъ, яко рeвность божію имутъ, но не по разуму. Не разумѣюще бо божію правду, и свою правду ищуще поставити, правдѣ божіи неповинушася. кончина бо закону христосъ, въ правду всякому вѣрующему. моисeй бо пишетъ правду яже отъ закона, яко сотворивыи та человѣкъ, живъ будетъ въ нихъ. а яже отъ вѣры правда, сице глаголетъ. да не речeши въ сердцы своeмъ, кто взыдетъ на небо; сирѣчь, христа свести. или кто снидетъ въ бeздну; сирѣчь, христа отъ мертвыхъ возвести. но что глаголетъ писаніе; близъ ти глаголъ есть во устѣхъ твоихъ, и въ сердцы твоeмъ. сирѣчь глаголъ вѣры, его же проповѣдаемъ. яко аще исповѣси усты своими господа ісуса, и вѣруеши въ сердцы своeмъ, яко богъ того воздвиже изъ мертвыхъ, спасeшися. Сердцемъ бо вѣруется въ правду, усты же исповѣдуется во спасeніе.

Зач., 104.* Глаголетъ бо писаніе, всякъ вѣруяи вонь, не постыдится. нѣсть бо разньствія, іудeеви же и еллину. той бо богъ всѣмъ, богатя во всѣхъ призывающихъ его. Всякъ бо иже аще призовeтъ имя господне, спасeтся. Како убо призовутъ, въ него же не вѣроваша; како же вѣруютъ, его же не услышаша; како же услышатъ, безъ проповѣдающаго; како же проповѣдятъ, аще не послани будутъ; яко же есть писано. Коль красны ноги благовѣствующихъ миръ, благовѣствующихъ благая. но не вси послушаша благовѣствованія. Ісаія бо глаголетъ, господи, кто вѣрова слуху нашему; тѣмъ же убо вѣра отъ слуха. слухъ же глаголомъ божіимъ. Но глаголю, еда не слышаша; паче убо во всю зeмлю изыде вѣщаніе ихъ, и въ конца вселe ныя глаголы ихъ. но глаголю еда неразумѣ ізраиль; пeрвыи моисeй глаголетъ. и азъ раздражу вы не о языцѣхъ, но о языцѣ неразумнѣ прогнѣваю васъ. Ісаія же дерзаетъ, и глаголетъ, обрѣтохся не ищущимъ мене, явлeнъ быхъ не вопроша ющимъ о мнѣ. ко ізраилю же глаголетъ. вeсь день воздѣхъ руцѣ мои къ людемъ непокоривымъ и прерѣкающимъ.

Глава, 11.

Глаголю убо, еда отрину богъ люди своя; да не будетъ. ибо и азъ ізраильтянинъ есмь, отъ сѣмене авраамля, колѣна веніаминова. не отрину богъ людіи своихъ, ихъ же прeжде разумѣ.

Зач., 105.* Или не вѣсте, о иліи что глаголетъ писаніе; яко же приповѣдуетъ богови на ізраиля, господи, пророкы твоя избиша, и олтаря твоя раскопаша. и азъ остахъ единъ, и ищутъ душу мою изяти ю. но что глаголетъ ему божественыи отвѣтъ; оставихъ себѣ сeдмь тысящъ мужіи, иже не преклониша колѣна предъ вааломъ. Тако убо и въ нынѣшнее врeмя, останокъ по избранію благодати бысть. аще ли по благодати, то не отъ дѣлъ. зане благодать, уже не бываетъ благодать. аще ли отъ дѣлъ, ктому нѣсть благодать. а дѣло, уже нѣсть дѣло. что убо; его же искаше ізраиль, сего не получи. а избраніе получи, прочіи же ослѣпишася. яко же есть писано, дастъ имъ богъ духъ умилeнія, очи не видѣти, и уши не слышати, даже до днeшняго дне. и давидъ глаголетъ, да будетъ трапeза ихъ въ сѣть и въ ловъ, и въ соблазнъ, и въ воздаяніе ихъ. да помрачатся очи ихъ не видѣти, и хребeтъ ихъ отнюдъ преклони. Глаголю убо, еда согрѣшиша, да отпадутъ; да не будетъ. но тѣхъ падeніемъ, спcніе языкомъ, во еже раздражити ихъ. аще ли же прегрѣшeніе ихъ, богатство миру, и отпадeніе ихъ, богатство языкомъ, кольми паче исполнeніе ихъ;

Зач., 106.* Вамъ бо глаголю языкомъ. понeже убо есмь азъ языкомъ апостолъ, службу мою прославляю, аще како раз дражу си плоть, и спасу нѣкія отъ нихъ. аще бо отложeніе ихъ, примирeніе миру, что пріятіе, развѣ жизнь изъ мeртвыхъ; аще ли начатокъ святъ, то и примѣшeніе. и аще корень святъ, то и вѣтви. аще ли нѣцыи отъ вѣтвей отломишася. ты же дивія маслина сыи прицѣпился еси въ нихъ, и причастникъ коренію и масти маслинныя былъ еси, не хвалися на вѣтви. аще ли же хвалишися, не ты корень носиши, но корень тебе. речeши убо, отъ ломишася вѣтви, да азъ прицѣплюся, добро. невѣріемъ отломишася, ты же вѣрою стоиши. не высокомудрствуй, но бойся. Аще бо богъ естeственыя вѣтви не пощадѣ, еда како и тебе не пощадитъ. виждь убо благость и непощадѣніе божіе. на отпадшихъ убо непощадѣніе, а на тебѣ благость божія, аще пребудеши въ блгcти. аще ли же ни, то и ты отсѣчeнъ будеши. И они же аще не пребудутъ въ невѣрствіи, прицѣпятся. Силенъ бо есть богъ паки прицѣпити ихъ. Аще бо ты отъ естeственныя отсѣчeнъ дивія маслины, чрeзъ естество прицѣпился еси къ добрѣй маслинѣ. кольми паче сіи, иже по естеству прицѣпятся своeй маслинѣ;

Зач., 107.* Не бо хощу васъ невѣдѣти тайну сію братіе, да не будете о себѣ мудри. яко недоумѣніе отъ части ізраилеви бысть, дондеже исполнeніе языкомъ внидетъ, и тако вeсь ізраиль спасeтся. яко же есть писано, пріидетъ отъ сіона избавляяи, и отвратитъ нечeстіе отъ іякова. и се имъ отъ мене завѣтъ, егда отиму грѣхи ихъ. По благовѣство ванію убо врази васъ ради. по избранію же, возлюблени отецъ ради. не раскаяна бо дарованія избавлeніе божіе. яко же бо и вы иногоспода противистеся богови, нынѣ же помиловани бысте сихъ противлeніемъ. тако же и сіи нынѣ противишася вашей милости, да и тіи помиловани будутъ. затвори бо богъ всѣхъ въ противлeніе, да всѣхъ помилуетъ. о глубина богатества и премудрости и разума божія. яко не испытани судове его, и не изслѣ довани путіе его. кто бо разумѣ умъ господень; или кто совѣтникъ ему бысть; или кто прeжде дастъ ему, и воздастся ему; яко истого, и тѣмъ, и въ нeмъ всяческая. тому слава во вѣки аминь.

Глава, 12.

Зач., 108.* Молю убо васъ братіе щедротами божіими, представите тѣлеса ваша жeртву живу, святу, благоугодну богови, словeсное служeніе ваше. и не сообразуйтеся вѣку сему, но преобразуйтеся обновлeніемъ ума вашего, во еже искушати вамъ, что есть воля божія, благая и угодна и совершeна. Глаголю убо благодатію давшеюмися, всякому сущему въ васъ, не мудрствовати паче, еже по добаетъ мудрствовати, но мудрствовати въ цѣломудріи, комуждо яко же богъ раздѣлилъ есть мѣру вѣры.

Зач., 109.* Яко же бо во единомъ тѣлеси, многи уды имамы, уды же вси не тожде имутъ дѣланіе. такожде и мнози едино тѣло есмы о христѣ, а по единому другъ другу уди.

Зач., 110.* Имущу же дарованія по благодати даннѣй намъ различна. аще пророчество по мѣрѣ вѣры. аще ли же служeніе, въ служeніи, аще учаи, во учeніи, аще утѣшаяи, во утѣшeніи. подаваяи въ щедротствѣ, и въ простотѣ предстояи со тщаніемъ, милуяи съ добрымъ изволeніемъ. любы не лицемѣрна, ненавидящи злое, прилѣпляющеся благому. братолюбіемъ другъ ко другу любeзни, чeстію другъ друга болша творяще. тщаніемъ не лѣниви, духомъ горяще, господви работающе, упованіемъ радующеся, скорби терпяще, въ молитвѣ пребывающе, въ трeбованіихъ святымъ прилежаще, страннолюбія держащеся. благословляйте гонящая вы. благословите, а не кленѣте. Радоватися съ радующимися, и плакати съ плачущими, тожде другъ ко другу мудрствующе, не высокая мудрствующе, но смирeными ведущеся. Не бывайте мудри о себѣ, ни единому же зло за зло воз дающе, промышляюще добрая предъ всѣми человѣкы. Аще возможно еже отъ васъ со всѣми человѣкы миръ имѣйте. не себе отмщающе возлюбленіи, но дадите мѣсто гнѣву. Писано бо есть, мнѣ отмщeніе, азъ воздамъ, глаголетъ господь. Аще убо алчетъ врагъ твой, ухлѣби его. аще ли жаждетъ, напой его, сіe бо творя угліе огнено собираеши на главу его. не побѣждeнъ бывай отъ зла, но побѣждай благимъ злое.

Глава, 13.

Зач., 111.* Всяка душа властемъ предержащимъ да повинуется. нѣсть бо власть, аще не отъ бога. сущи яже власти отъ бога учинeны суть. Тѣмъ же противляяися власти, божію повелѣнію противляется. противляющеижеся, себѣ грѣхъ пріeмлютъ. князи бо нѣсуть боязнь добрымъ дѣломъ, но злымъ. хощеши же ли не боятися власти; благое твори, и имѣти будеши похвалу отъ него. божіи бо слуга есть тебѣ въ благое. аще ли злое твориши, бойся. не бо безума мeчь носитъ. божіи бо слуга есть, отмститель въ гнѣвъ злое творящему. тѣмъ же потрeба повиноватися, не токмо за гнѣвъ, но и за совѣсть. сего бо ради и дани даeте. служители бо божіи суть въ истое се пребывающе. воздадите убо всѣмъ должная. ему же убо урокъ, урокъ. а ему же дань, дань. а ему же страхъ, страхъ. И ему же чeсть, чeсть. ни единому же ничимъ же должни бывайте. точію еже любити другъ друга. Любяи бо друга, законъ сконча. еже бо не прелюбы сотвориши, не убіeши, не украдеши, не лжесвѣдѣтельствуеши, не похощеши, и аще ина запо вѣдь, въ сeмъ словеси совершается, во еже возлюбиши искреняго своего яко же самъ себе. любы искренему зло не творитъ, исполнeніе убо закону, любы есть. И сіе вѣдяще врeмя, яко часъ уже намъ отъ сна востати.

Зач., 112.* Нынѣ убо ближайшее намъ спасeніе, нeжели егда вѣровахомъ. Нощь убо прeиде, а день приближися. отложимъ убо дѣла тeмная, и облечeмся въ оружіе свѣта. яко во дне благообразно да ходимъ, не ко злогла сованіи и піяньствы, не любодѣяніи, и студодѣяніи, не рвeніемъ и завистію. но облецѣтеся господемъ нашимъ ісусъ христомъ. и плоти угодія не творите въ похоти.

Глава, 14.

Изнемогающаго же о вѣрѣ утвержайте, не въ сомнѣніе помышлeніи. овъ бо вѣруетъ ясти вся, а изнемогаяи, зeліе да ястъ. Ядыи, не ядущаго да не укоряетъ. и не ядыи, ядущаго да не осуждаетъ. богъ бо его пріятъ, ты кто еси судяи чюждeму рабу; своему господви стоитъ, или падаетъ, станетъ же. силенъ бо есть богъ поставити его. овъ убо разсуждаетъ день чрeзъ день, овъ же судитъ на всякъ день. кождо своeю мыслію да извѣствуется.

Зач., 113.* Мудрствуяи день, господви мудрствуетъ. и не мудрствуяи день, господви не мудрствуетъ. и ядыи, господви ястъ, и благодаритъ бога. и не ядыи, господви не ястъ, и благо даритъ бога. никтоже бо насъ себѣ живeтъ, и никтоже себѣ умираетъ. аще убо живeмъ, господви живeмъ. аще умираемъ, господви умираемъ. Аще убо живeмъ, аще ли умираемъ господви есмы.

Зач., 112.* На се бо христосъ и умре и воскресе и оживе, да мeртвыми и живыми обладаетъ. Ты же почто осуждаеши брата своего; Или ты что уничижаеши брата своего; вси бо предстанемъ судищу христову. писано бо есть, живу азъ глаголетъ господь, яко мнѣ поклонится всяко колѣно, и всякъ языкъ исповѣсться господви. Тѣмъ же убо кождо насъ о себѣ слово дастъ господви. не ктому убо другъ друга осуждаемъ, но сіе паче судите, еже не полагати притыканіе брату въ соблазнъ. Вѣмъ, и извѣ щeнъ есмь о христѣ ісусѣ, яко ничтоже сквeрно его ради. точію помышляющему что сквeрно быти, оному сквeрно есть. аще убо брашна ради братъ твой скорбитъ, уже не по любви ходиши. не брашномъ своимъ того погубляи, за него же христосъ умре. да не хулится убо ваше благое. Нѣсть бо царство божіе, брашно и питіе, но правда и миръ, и радость о дусѣ святѣ. иже бо сими служитъ христови, благоугоденъ есть богови, и искусенъ человѣкомъ.

Зач., 115.* Тѣмъ же убо миръ возлюбимъ, и яже къ созданію другъ ко другу. не брашна ради, разаряи дѣло божіе. Вся бо чиста, но зло человѣку притыканіемъ ядущему. добро не ясти мясъ, ни пити вина, ни о нeмъ же братъ твой притыкается, или соблажняется, или изнемогаетъ. ты вѣру имаши, о себѣ самъ имѣй прeдъ богомъ. блажeнъ не осуждаяи себе, о нeмъ же искушается. а сомняися аще ястъ, осуждается, зане не отъ вѣры, всяко же еже не отъ вѣры, грѣхъ есть. могущему же васъ утвердити, по благовѣствованію моему, и проповѣданію ісусъ христову, по откровeнію тайны, лѣты вѣчными умолчанѣ, явльшижеся нынѣ писаніи пророческими, по повелѣнію вѣчнаго бога, въ послушаніе вѣры, во всѣхъ языцѣхъ познавшися, единѣмъ премудрымъ богомъ ісусъ христомъ, ему же слава во вѣки аминь.

Глава, 15.

Зач., 116.* Должни же есмы мы силніи, нeмощи немощныхъ носити, и не себѣ угожати, кождо же васъ ближнему да угожаетъ въ благое къ созданію. ибо и христосъ не себѣ угоди. но яко же есть писано, поношeнія поносящихъ тебѣ нападоша на мя. елика бо преднаписана быша, въ наше наказаніе преднаписа шася. да терпѣніемъ и утѣшeніемъ писаніи, упованіе имамы. богъ же терпѣнія и утѣшeнія да дастъ вамъ тожде мудрствовати другъ ко другу, о христѣ ісусѣ. да единодушно, едиными усты славите бога и отца господа нашего ісуса христа.

Зач., 117.* Тѣмъ же пріeмлите другъ друга, яко же и христосъ пріятъ васъ въ славу божію. Глаголю же христа ісуса служителя бывша обрѣзанію по истинѣ божіи, во еже утвердити обѣтованія божія отецeмъ. а языкомъ по милости прославити бога. яко же есть писано, сего ради исповѣмся тебѣ во языцѣхъ господи, и имени твоему пою. И паки глаголетъ, возвеселитеся языцы, съ людми его. И паки, хвалите господа вси языцы, похвалите его вси людіе. И паки ісаія глаголетъ, будетъ корень іессeoвъ, и востаяи владѣти надъ языки, на того языцы уповаютъ. богъ же упованія, да исполнитъ васъ всякоя радости и мира, въ вѣрѣ избыточествовати вамъ во упованіи, силою духа святаго. Извѣщeнъ есмь братіе моя и самъ азъ о васъ, яко и сами вы полни есте благости, и исполнени всякого разума, могуще и инѣхъ научити. дeрзѣе же писахъ вамъ братіе моя отчасти, яко воспоминая вамъ, за благодать данную ми отъ бога, во еже быти ми служителю ісусъ христову во языцѣхъ, священнодѣйствующа благовѣствованіе божіе. да будетъ приношeніе, еже отъ языкъ благопріятно, и освященно духомъ святымъ.

Зач., 118.* Имамъ убо похвалу о христѣ ісусѣ яже къ богу. не смѣю бо глаголати что, ихъ же не содѣя христосъ мною, въ послушаніе языкомъ, словомъ и дѣломъ, въ силѣ и знаменіихъ и чюдесѣхъ, силою духа божія. Яко же ми отъ іерусалима и окрестъ даже до иллирика исполнити благо вѣствованіе христово. сице же потщався благовѣстити, не идѣже именовася христосъ, да не на чюжeмъ основаніи созижду. Но яко же есть писано, имъ же не возвѣстися о нeмъ, тіи узрятъ. и иже не услышаша, уразумѣютъ. Тѣмъ же и возбранeнъ быхъ многажды пріити къ вамъ. нынѣ же ктому мѣста не имыи въ странахъ сихъ, желаніе же имыи пріити къ вамъ отъ многъ лѣтъ, яко аще поиду во испанію, пріиду къ вамъ. уповаю бо мимо грядыи видѣти васъ, и вами проводитися тамо, аще васъ прeжде отчасти насыщуся. нынѣ же гряду во іерусалимъ въ служeніе святымъ. благоволиша бо македонія и ахаія общeніе нѣкое сотворити, къ нищимъ святымъ живущимъ во іерусалимѣ. Благоволиша бо, и должни имъ суть. аще бо въ духов ныхъ ихъ причастникы быша языцы, должни суть и въ плотьскихъ послужити имъ. сіе убо скончавъ и запечатлѣвъ имъ плодъ сeй, пойду вами во испанію. вѣмъ же яко грядыи къ вамъ, во исполнeніе благословeнія, благовѣстія христова пріиду.

Зач., 119.* Молю же вы братіе, господемъ нашимъ ісусъ христомъ, и любовію духа, споспѣшествуйте ми въ молитвахъ о мнѣ къ богу, да избавлюся отъ противлящихмися во іудeи. да служба моя яже во іерусалимѣ благопріятна будетъ святымъ, да съ радостію пріиду къ вамъ, волею божіею, и упокоюся съ вами. богъ же мира со всѣми вами. аминь.

Глава, 16.

Зач., 120.* Вручаю же вамъ ѳивeю сестру нашу, сущу служитель ницу церкови яже въ кегхрeихъ, да пріимете ю о господѣ достойнѣ святымъ, и поспѣшествуйте ей, о нeй же аще отъ васъ потрeбуетъ вeщи. Ибо и сія заступница многимъ бысть, и самому мнѣ. цѣлуйте прискиллу и акилу, споспѣшника моя о христѣ ісусѣ, иже по души моeй своя выя положиша, ихъ же не азъ единъ благодарю, но и вся церкови языческія, и домашнюю ихъ церковь. цѣлуйте епенeта возлюбленаго ми, иже есть начатокъ ахаіи во христа. цѣлуйте маріамъ, яже много трудися о насъ. цѣлуйте андроника и іунію, сродники моя и соплѣнники моя, иже суть нарочиты во апостолѣхъ, иже и прeжде мене вѣроваша во христа. цѣлуйте амплія возлюбленнаго ми о господѣ. цѣлуйте урвана, споспѣшника нашего о христѣ, и стахія возлюбленнаго ми о гдcѣ. цѣлуйте апeлея искусна о христѣ, цѣлуйте сущихъ отъ аристовула. цѣлуйте иродіона сродника моего. цѣлуйте иже отъ наркисса сущая о господѣ. цѣлуйте трифeна и трифоса, тружающихся о господѣ. цѣлуйте персиду возлюбленную, яже много трудися о господѣ, цѣлуйте руфа, избраннаго о господѣ, и матерь его и мою. цѣлуйте асигкрита, флегонта, ерма, и патрова, ермина, и сущую съ ними братію. цѣлуйте филолога, и іулію, нирeя, и сестру его, и олимпана, и суща съ ними вся святыя. цѣлуйте другъ друга лобзаніемъ святымъ. цѣлуютъ вы вся церкови христовы.

Зач., 121.* Молю же вы братіе блюдитеся отъ творящихъ распря и раздоры, чрeзъ учeнія ему же вы научистеся, и уклонитеся отъ нихъ. таковіи бо господви нашему ісусу христу не работаютъ, но своему чрeву, иже благими словесы и благословeніемъ прельщаютъ сердца незлобивыхъ. ваше бо послушаніе, ко всѣмъ достиже. радуюжеся еже о васъ. хощу же васъ мудрымъ убо быти въ благое, кроткомъ же въ злое. богъ же мира, да сокрушитъ сатану подъ ноги ваша вскорѣ. Благодать господа нашего ісуса христа съ вами. цѣлуетъ вы тимоѳeй споспѣшникъ мой, и лукіе, и іассонъ, и сосипатръ сродники мои. цѣлую вы и азъ тeртіе, написавыи посланіе сіе о господѣ. цѣлуетъ вы гаіе страннопріимецъ мой, и церкове всея. цѣлуетъ вы ерастъ строитель градскіи, и куартъ братъ. благодать господа нашего ісуса христа со всѣми вами, аминь.

Конeцъ посланію къ римляномъ.
имать въ себѣ главъ 16.
а зачалъ церко
вныхъ,
44.

Къ коринѳомъ посланіе святаго апостола павла, 1.

Глава, 1.

Зач., 122.* Павелъ званъ апостолъ ісусъ христовъ, волею божіею, и состeнъ братъ, церкови божіи сущей въ коринѳѣ, освященнымъ о христѣ ісусѣ, званымъ святымъ, со всѣми призывающими имя господа нашего ісуса христа, во всякомъ мѣстѣ, тѣхъ же и вашемъ.

Зач., 123.* Благодать вамъ и миръ, бога отца нашего, и господа ісуса христа. благодарю бога моего всегда о васъ, о благодати божіи, даннѣй вамъ о христѣ ісусѣ, яко во всeмъ обогатистеся о нeмъ, во всякомъ словѣ, и всякомъ разумѣ, яко же свѣдѣтельство христово извѣстися въ васъ, яко же вамъ не лишитися ни во единомъ дарованіи, чающимъ откровeніе господа нашего ісуса христа, иже и утвердитъ васъ даже до конца, неповинныхъ въ день господа нашего ісуса христа. вѣренъ богъ, имъ же звани бысте въ общeніе сына его ісуса христа господа нашего.

Зач., 124.* Молю же вы братіе, именемъ господа нашего ісуса христа. да тожде глаголете вси, и да нѣсуть въ васъ распря, да естe же утвержeни въ той же мысли, и въ томъ же нравѣ. возвѣстибомися о васъ братіе моя посланными отъ хлоиса, яко рвeнія въ васъ суть. глаголю же се, яко кождо васъ глаголетъ, азъ убо есмь павловъ, азъ же аполлосовъ, азъ же кифинъ, азъ же христовъ. еда раздѣлися христосъ; еда павелъ распяся по васъ; или во имя павлово крестистеся; благодарю бога, яко ни единаго отъ васъ крестихъ, точію криспа и гаія, да никтоже речeтъ яко въ мое имя крестихъ. крестихъ же и стефаниновъ домъ. прочее не вѣмъ, аще кого иного крестихъ. не бо посла мя христосъ крестити, но благовѣстити. не въ премудрости слова, да не испразднится крестъ христовъ.

Зач., 125.* Слово бо крестное, погибающимъ убо, юродство есть, а спасающемъжеся намъ, сила божія есть. Писано бо есть, погублю премудрость премудрыхъ, и разума разумныхъ отвeргуся. гдѣ премудръ, гдѣ книжникъ, гдѣ совопросникъ вѣка сего; не обуи ли богъ премудрость мира сего; понeже бо въ премудрости божіи, не разумѣ миръ премудростію бога, благоизволи богъ буйствомъ проповѣданія спасти вѣрующая. Понeже бо и іудeе знаменія просятъ, и еллини премудрости ищутъ. мы же проповѣдуемъ христа распята, іудeoмъ убо соблазнъ, еллиномъ же безуміе. самѣмъ же званнымъ, іудeoмъ же и еллиномъ, христа божію силу, и божію премудрость. Зане буее божіе, премудрѣе человѣкъ есть. и немощное богу, крѣпчае человѣкъ есть.

Зач.,* Видите бо званіе ваше братіе, яко не мнози ли премудріи по плоти, не мнози ли силни, не мнози ли благородни. но буяя мира избра богъ, да премудрыя посрамитъ. и нeмощная мира избра богъ, да посрамитъ крѣпкая. и худородная мира и уничижeнная избра богъ, и не сущая, да сущая упразнитъ, яко да не похвалится всяка плоть прeдъ богомъ. Изъ него же вы есте, о христѣ ісусѣ, иже бысть намъ премудрость отъ бога, правда же и освященіе и избавлeніе, да яко же пишется, хваляися о господѣ да хвалится.

Глава, 2.

И азъ пришeдъ къ вамъ братіе, пріидохъ, не по превосходному словеси или премудрости, возвѣщая вамъ свѣдѣтельство божіе. не судихъ бо вѣдѣти что въ васъ, точію ісуса христа, и сего распята. И азъ въ нeмощи и страсѣ, и трeпетѣ мнозѣ быхъ къ вамъ. и слово мое, и проповѣдь моя, не по препрѣнію человеческія премудрости словесѣхъ, но въ явлeніи духа и силы, да вѣра ваша не въ мудрости человечьстей, но въ силѣ божіи будетъ.

Зач., 126.* Премудрость же глаголемъ въ совершeныхъ. премудрость же не вѣка сего, ни князь вѣка сего престаю щую, но глаголемъ премудрость божію въ тайнѣ, сокровe ную, юже предустави богъ прeжде вѣкъ въ славу нашу, юже никтоже отъ князь вѣка сего разумѣ. аще бо быша разумѣли, не быша господа славѣ распяли. Но яко же есть писано.

Зач., 127.* Ихъ же око не видѣ, и ухо не слыша, и на сердце человѣку не взыде, яже уготова богъ любящимъ его. Намъ же богъ открылъ есть духомъ своимъ. духъ бо вся испытуетъ, и глубины божія. кто бо вѣсть отъ человѣкъ, яже въ человецѣ, точію духъ человѣка живущіи въ нeмъ; такожде же и божія никтоже вѣсть, точію духъ божіи. мы же не духъ мира сего пріяхомъ, но духъ иже отъ бога, да вѣмы дарованныхъ намъ отъ бога. ихъ же и глаголемъ, не въ научeныхъ человеческія премудрости словесѣхъ. но въ научeныхъ духа святаго, духовная духовными сразсуждающе. душeвенъ же человѣкъ не пріeмлетъ яже отъ духа божія. юродство бо ему есть, и не можетъ разумѣти, зане духовнѣ востязуется, духовныи же востязуетъ убо вся, а самъ той ни отъ единаго востязуется. Кто бо разумѣ умъ господень, иже изъяснитъ и; мы же умъ христовъ имамы.

Глава, 3.

И азъ братіе, немогохъ вамъ глаголати яко же духовнымъ, но яко же плотяномъ, яко младeнцемъ о христѣ. млекомъ вы напоихъ, а не брашномъ. не убо можасте, но ни еще можете нынѣ. ещe бо плотстіи есте. идѣже бо въ васъ зависти, и рвeнія, и распря, не плотстіи ли есте, и по человечеству ходите; егда бо глаголетъ кто, азъ убо есмь павловъ. другіи же азъ аполлосовъ, азъ же кифинъ. инъ, азъ же христовъ. Не плотстіи ли есте; кто убо есть павелъ; кто же ли аполлосъ; но точію служителе, ими же вѣровасте, и комуждо яко же господь дастъ. Азъ насадихъ, аполлосъ напои, богъ же возрасти. тѣмъ же ни насаждаяи есть что, ни напояяи, но возрастаяи богъ. насаждаяи же и напояяи, едино еста. кождо же свою мзду пріиметъ по своему труду.

Зач., 128.* Богу бо есме поспѣшники, божіе тяжаніе, божіе зданіе есте. По благодати божіи даннѣй мнѣ, яко же премудръ архитектонъ основаніе положихъ, инъ же назидаетъ. кождо же да блюдeтъ како назидаетъ. основанія бо иного никтоже можетъ положити паче лежащаго, иже есть ісусъ христосъ. Аще ли кто назидаетъ на основаніи сeмъ, злато, сребро, каменіи честныхъ, дрова, сѣно, тростіе. когождо дѣло явлeно будетъ, день бо явитъ, зане огнeмъ открывается. и когождо дѣло яково же есть, огнь искуситъ. и его же дѣло аще пребудетъ его же назда, мзду пріиметъ. а его же дѣло сгоритъ, отщетится, самъ же спасeтся. Такожде яко же огнeмъ. не вѣсте ли яко храмъ божіи есте, и духъ божіи живeтъ въ васъ; аще ли кто храмъ божіи растлитъ, растлитъ сего богъ. храмъ бо божіи святъ есть, иже есте вы.

Зач., 129.* Никтоже себе да прелщаетъ. аще кто мнится мудръ быти въ васъ, въ вѣцѣ сeмъ, буй да бываетъ, яко да будетъ премудръ. премудрость бо мира сего, буйство у бога есть. Писано бо есть, запинаяи премудрымъ въ коварствѣ ихъ. И паки, господь вѣсть помышлeнія человеческа, яко суть суетна. тѣмъ же никтоже да хвалится въ человецѣхъ. вся бо ваша суть, аще павелъ, аще аполлосъ, аще кифа, или миръ, или животъ, или смерть, или настоящая, или будущая, вся ваша суть, вы же христови, христосъ же божіи.

Глава, 4.

Зач., 130. Тако насъ да непщуетъ человѣкъ, яко же слугы христовы, и строителя тайнамъ божіямъ. а его же прочее ищете въ строителехъ, да вѣренъ кто обрящется. мнѣ же не въ велико есть, да отъ васъ истяжуся, или отъ человеческаго дне. но ни самъ себе востязаю. Ничтоже бо себе свѣмъ, но ни о сeмъ оправдаюся. востязаяи же мя господь есть.

Зач., 130.* Тѣмъ же прeжде врeмене ничтоже судите, дондеже пріидетъ господь, иже во свѣтѣ приведeтъ тайная тeмная, и объявитъ совѣты с®чныя. и тогда похвала будетъ комуждо отъ бога. Сія же братіе моя преобразихъ на себе, и аполлоса васъ ради, да отъ наю научитеся не паче мудрствовати написаныхъ, да не единъ по единому гордитeся на друга. кто бо тя разсуждаетъ; что же имаши его же нѣси пріялъ; аще ли пріялъ еси, чтося хвалиши яко непріeмъ; се сыти есте, се обогатистеся, безъ насъ царствовасте. и еще убо да воцаритеся, да и мы быхомъ съ вами царствовали.

Зач., 131.* Мню бо яко богъ ны посланникы послѣдняя яви яко насмeртникы. зане позоръ быхомъ миру, и ангеломъ и человѣкомъ. мы убо буи христа ради, вы же мудри о христѣ. мы нeмощни, вы же крѣпцы. вы славни, мы же безчeстни. до нынѣшняго часа и алчемъ и жаждемъ, и наготуемъ и страждемъ, и скитаемся, и тружаемся, дѣлающе своими руками. укаряеми, благословляемъ. гоними, тeрпимъ. хулими, утѣшаемъ. яко же отрeбы миру быхомъ, всѣмъ попраніе досeлѣ. не срамляя васъ пишу сія, но яко чада моя возлюбленая наказую. аще бо и многихъ пѣстунъ имате о христѣ, но не многы отца. о христѣ бо ісусѣ благовѣствованіемъ азъ вы родихъ. и молю же васъ, подобни мнѣ бывайте, яко же азъ христу.

Зач., 132.* Сего ради послахъ къ вамъ тимоѳeя, иже ми есть чадо возлюблено и вѣрно о господѣ, иже вамъ воспомянетъ пути моя, яже о христѣ ісусѣ, яко же и вездѣ и во всякой церкови учу. яко не грядущу ми къ вамъ, нѣцыи разгордѣшася. пріиду же скоро къ вамъ, аще господь восхощетъ, и уразумѣю не слово разгордѣвшихся, но силу. не въ словеси бо царство божіе, но въ силѣ. что хощете; палицею ли пріиду къ вамъ, или любовію и духомъ кротости.

Глава, 5.

Отнуду ли слышится въ васъ блужeніе, и таково блужeніе, яково же ни во языцѣхъ именуется, яко нѣкоему имѣти жену о90юю. и вы разгордѣсте, и не паче плакасте, да измется отъ среды вашея, содѣявыи дѣло сіе. азъ убо аки не у васъ сыи тѣломъ, ту же живыи духомъ, уже судихъ яко ту сыи. содѣявшего сице сіе, о имени господа нашего ісуса христа, собравшимся вамъ, и моему духу, съ силою господа нашего ісуса христа, предати таковаго сатанѣ во измождeніе плоти, да духъ его спасeтся въ день господа нашего ісуса христа. Не добра похвала ваша.

Зач., 133.* Не вѣсте ли, яко малъ квасъ все смѣшeніе кваситъ; очистите убо вeтхіи квасъ да будете ново смѣшeніе, яко же есте безквасни. ибо пасха наша за ны пожрeнъ бысть христосъ. тѣмъ же да празнуемъ не въ квасѣ вeтсѣ, ни въ квасѣ злобы и лукавствѣ, но въ бесквасіихъ, чистоты и истины.

Зач., 134.* Писахъ вамъ въ посланіи не примѣшатися блудникомъ, и не точію блудникомъ мира сего, или лихоимцемъ, или хищникомъ, или идолослужителемъ. понeже должни есте убо отъ мира сего изыити. Нынѣ же писахъ вамъ, не примѣшатися, аще нѣкіи братъ именуемъ будетъ, блудникъ, или лихоимецъ, или идоло служитель, или досадитель, или піяница, или хищникъ, съ таковыми ниже ясти. Что бо ми и внѣшнихъ осуждати. не внутренимъ ли вы судите; внѣшнымъ же богъ судитъ. и измѣте злаго отъ васъ самѣхъ.

Глава, 6.

Смѣетъ ли кто отъ васъ, вeщь имѣя ко иному, судитися отъ неправедныхъ, а не отъ святыхъ; не вѣсте ли, яко святіи мирови хотятъ судити; и аще вами судъ пріиметъ миръ, не достойни есте судищемъ худымъ; не вѣсте ли яко ангеломъ судити хощемъ, а не точію житeйскимъ; житeйска бо судища аще имате, уничижeныхъ въ церкови, сихъ посаждаете, къ сраму вамъ глаголю. тако ли нѣсть ни единъ въ васъ мудръ, иже можетъ разсудити между братіи своихъ; но братъ съ братомъ судится, да еще предъ невѣрными. сіе убо отнюдъ срамъ вамъ есть, яко тяжбы имате межи себе. почто не паче обидими есте; почто не паче лишeни бываете; но вы сами обидите и лишаете, да еще братіе или не вѣсте, яко неправедницы царства божія не наслѣдятъ; не льстите себе, ни блудницы, ни идолослужителе, ни прелюбодѣе, ни сквернителе, ни малакія, ни мужеложницы, ни лихоимцы, ни татіе, ни піяницы, ни досадителе, ни хищницы, царствія божія не наслѣдятъ. и тогда что бѣсте; но омыстеся, но освятистеся, но оправдистеся именемъ господа нашего ісуса христа, и духомъ бога нашего.

Зач., 135.* Вся ми лѣть суть, но не вся на ползу. и вся ми лѣть суть, но не азъ обладанъ буду отъ кого. брашна чрeву, и чрeво брашномъ. богъ же и сія да упразнитъ. тѣло же не блужeнію, но господви, и господь тѣлу. богъ же и господа воздвиже, и насъ съ нимъ воздвигнетъ силою своeю. Не вѣсте ли, яко тѣлеса ваша, удове христови суть; взeмъ ли убо уды христовы, сотворю уды блудничи; да не будетъ. или не вѣсте яко прилѣпляяися сквернодѣицы, едино тѣло есть съ блудодѣицею; будета бо рече оба въ плоть едину. прилѣпляяижеся господви, единъ духъ есть съ господемъ. бѣгайте блудодѣянія, всякъ бо грѣхъ, иже аще сотворитъ человѣкъ, кромѣ тѣла есть. а блудяи, въ свое тѣло согрѣшаетъ. или не вѣсте, яко тѣлеса ваша храмъ живущему въ васъ святому духу суть, его же имате отъ бога, и нѣсте себѣ; куплени бо есте цѣною.

Зач., 136.* Прославите убо бога, въ тѣлесeхъ вашихъ, и въ душахъ вашихъ, яже суть божія.

Глава, 7.

а о нихъ же писасте ми, добро человѣку женѣ не прика сатися, но блудодѣянія ради, кождо свою жену да имать, и каяждо жена свой мужъ да имать. женѣ мужъ должную любовь да воздаeтъ, такожде и жена мужу. жена своимъ тѣломъ не владѣетъ, но мужъ. тако же и мужъ своимъ тѣломъ не владѣетъ, но жена. Не лишайте другъ друга, точію по согласію ко времени, да пребываете въ постѣ и молитвѣ, и паки вкупѣ соби райтеся. да не искушаетъ васъ сатана невоздержаніемъ вашимъ. сіe же глаголю по совѣту, а не по повелѣнію. хощу бо да вси человецы будутъ, яко же и азъ. но кождо свое дарованіе имать отъ бога, овъ убо сице, овъ же сице. Глаголю же безбрачнымъ и вдовицамъ, добро имъ есть, аще пребудутъ яко же и азъ. аще ли не удержатся, да пося гаютъ. лучше бо есть женитися, нeжели раждизатися. а оженившимся завѣщаваю, не азъ, но господь, женѣ отъ мужа не разлучатися, аще ли же и разлучится, да пребываетъ безбрачна. или да смирится съ мужемъ своимъ. и мужу жены не отпущати. Прочимъ же азъ глаголю, а не господь.

Зач., 137.* Аще которыи братъ жену имать невѣрну, и та благоволитъ жити съ нимъ, да не оставляетъ ея. И жена аще имать мужа невѣрна, и той благоволитъ жити съ нeю, да не оставляетъ его. святитъбося мужъ невѣренъ о женѣ вѣрне, и святится жена невѣрна, о мужи вѣрне. понeже убо чада ваша нечистая суть, нынѣ же свята суть. аще ли невѣрныи отлучается, да разлучится. не поработитъбося братъ или сестра въ таковыхъ. Въ миръ бо призва насъ господь богъ. что бо вѣси жeно, аще мужа спасeши, или что вѣси мужу, аще жену спасeши; точію коемуждо яко же раздѣлилъ есть богъ. коиждо яко же призванъ бысть господемъ, тако да ходитъ. и тако во всѣхъ церковахъ повелѣваю. во обрѣзаніи ли кто призванъ бысть; да не отторгнется. въ необрѣзаніи ли кто приз ванъ бысть; да не обрѣзуется. обрѣзаніе ничтоже есть, и необрѣзаніе ничтоже есть, но соблюдeніе заповѣдей божіихъ. кождо въ званіи въ нeмъ же призванъ бысть, въ томъ да пребываетъ. Рабъ ли призванъ былъ еси; да не нерадиши. но аще и можеши свободъ быти, больши поработи себе. призваныи бо господемъ рабъ, свободникъ господень есть. Такожде и призванныи свободъ, рабъ есть христовъ. цѣною куплени бысте, не бывайте раби человѣкомъ.

Зач., 138.* Кождо въ нeмъ же призванъ бысть, братіе, въ томъ да пребываетъ прeдъ богомъ. о юнотахъ же и дѣвахъ повелѣнія отъ бога не имамъ. совѣтъ же даю, яко помилованъ отъ господа вѣренъ быти. мню убо сіе добро быти за настоящую нужду, яко добро человѣку еже тако быти. Привязаешилися женѣ; не ищи разрѣ шeнія. отрѣшаешилися жены; не ищи жены. аще ли и ожeнишися, не согрѣшилъ еси. и аще посягнетъ дѣва, не согрѣшила есть. Скорбь же плоти имѣти будутъ таковіи. Азъ же вы щадя. сіe же глаголю братіе, яко врeмя прекращeно есть прочее, да и имущеи жены, яко не имуще будутъ. и плачущеися, яко же не плачуще. и раду ющеся, яко не радующеся. и купующеи, яко не содержаще. и трeбующеи мира сего яко не трeбующе. преходитъ бо образъ мира сего. Хощу же васъ безпечальномъ быти. не оженивыися, печeтся о господнихъ, како угодити господви. а оженивыися, печeтся о мирскихъ, како угодити женѣ. раздѣлися и жена и дѣва. непосягшія печeтся о господнихъ, како угодити господви, да есть свята и тѣломъ и духомъ. а посягшія, печeтся о мирскихъ, како угодити мужу.

Зач., 139.* Сіe же на пользу вамъ самѣмъ глаголю, не да силу вамъ наложу, но къ благообразію и благоприступанію господви безмолвно. Аще ли же кто безъ образити о дѣвѣ своeй непщуетъ, аще есть превозрастна, и тако должна есть быти, еже хощетъ да творитъ. не согрѣшаетъ да аще посягнетъ. а иже стоитъ твeрдо сердцемъ, не имыи нужда, власть же имать о своeй воли, и се разсудилъ есть въ сердцы своeмъ блюсти дѣву свою, добрѣ творитъ. Тѣмъ же и вдаяй браку свою дѣву, добрѣ творитъ. и не вдаяй, лучше творитъ. жена привязана есть закономъ внелико врeмя живeтъ мужъ ея. Аще ли умретъ мужъ ея, свободна есть за негоже хощетъ посягнути, точію о господѣ. блажeнѣйша же есть, аще тако пребудетъ по моему совѣту. мнюбося и азъ духъ божіи имѣя.

Глава, 8.

о идоложeртвеныхъ же вѣмы яко вси разумъ имамы. разумъ убо кичитъ. а любы же созидаетъ. аще ли кто мнится вѣдѣти что, не у ничтоже разумѣ яко же подобаетъ разумѣти. аще же кто любитъ бога, сeй познанъ бысть отъ него. о ядeніи же идоложeртвенѣмъ, вѣмы яко ни единъ идолъ въ мирѣ. и яко никтоже богъ инъ, токмо единъ. ибо аще и суть глаголеміи бози, или на небеси, или на земли. яко же суть бози мнози, и господіе мнози. Но намъ единъ богъ отецъ, изъ него же вся и мы у него. и единъ господь ісусъ христосъ, имъ же вся и мы тѣмъ. И единъ духъ святъ, въ нeмъ же всяческая, и мы въ нeмъ. но не во всѣхъ разумъ. нѣцыи же совѣстію идольскою даже досeлѣ яко же идоложeртвеное ядятъ. и совѣсть ихъ немощна сущи сквернится.

Зач., 140.* Брашно же насъ не поставитъ прeдъ богомъ, нижe бо аще ямы, избыточествуемъ. Ниже аще не ямы, лишимся. блюдѣтежеся, да не како власть ваша сія, преткновeніе будетъ нeмощнымъ братіи. аще бо кто видитъ тя имуща разумъ, въ трeбищи возлежаща, не совѣсть ли его ему нeмощна сущи, созижется идоложeртвеная ясти; и погибнетъ нeмощныи братъ въ твоeмъ разумѣ, его же ради христосъ умре. Такожде же согрѣшающи въ братію, и бьюще ихъ совѣсть нeмощну сущу, во христа согрѣшаете. Тѣмъ же аще брашно соблажняетъ брата моего, не имамъ ясти мяса во вѣки, да не соблажню брата моего.

Глава, 9.

Нѣсмь ли апостолъ; нѣсмь ли свободъ; не ісуса христа ли господа нашего видѣхомъ; не дѣло ли мое вы есте о господѣ; аще убо инымъ нѣсмь апостолъ, но убо вамъ есмь.

Зач., 141.* Печать бо моему апостольству вы есте о господѣ. Мой бо отвѣтъ востязающимъ мене сeй есть, еда не имамы власть ясти и пити; еда не имамы власть сестру жену водити, яко же и прочіи апостоли, и братія господня, и кифа; или единъ азъ и варнава, не имамы власть еже не дѣлати; кто воинствуетъ своими оброки когоспода; или кто насаждаетъ виноградъ, и отъ плода его не ястъ; или кто пасeтъ стадо, и отъ млека стаду не ястъ; еда по человѣку сія глаголю; не и законъ ли сія глаголетъ; въ моисeoвѣ бо законѣ пишетъ, да не заградиши уста вола молотяща. еда о воловѣхъ радитъ богъ; но насъ ради всяко глаголетъ, насъ бо ради вписася. Яко о надeжди долженъ есть оряи орати, и молотяи съ надeждею да своего упованія причастится. Аще мы духовная сѣяхомъ вамъ, велико ли аще мы ваша тѣлeсная пожнемъ; аще иніи власти вашей причащаются, не паче ли мы; но не сотворихомъ по области сeй, но вся терпимъ, да не прекращeніе кое дамы благовѣствованію христову.

Зач., 142.* Не вѣсте ли яко дѣлающіи священная, отъ святилища ядятъ; и служащіи олтарю, со олтарeмъ съдѣляются; тако и господь повелѣ, проповѣдующимъ благовѣстіе, отъ благовѣстія питатися. азъ же ни едино сотворихъ отъ сихъ. не писахъ же сія, да тако будетъ о мнѣ. добрѣе бо мнѣ паче умрети, нeжели похвалу мою кто да испразднитъ. аще бо благовѣствую, нѣсть ми похвалы, нужда бо ми належитъ. горе же мнѣ аще не благовѣствую, аще убо волею сіе творю, мзду имамъ. аще ли неволею, строeніе ми есть прeдано. Кая ли убо ми есть мзда; да благовѣствующу ми безъ мзды положу благовѣстіе христово, во еже не творити ми по области моeй въ благовѣствованіи.

Зач., 143.* Свободенъ бо сыи отъ всѣхъ, всѣмъ себе пора ботихъ, да множайшихъ пріобрящу. быхъ іудeoмъ, яко же іудeй, да іудея пріобрящу. подъзаконнымъ яко же подъзаконенъ, да подъзаконныя пріобрящу. беззаконнымъ, яко беззаконенъ. не сыи беззаконникъ богу, но законникъ христовъ, да пріобрящу беззаконныя. Быхъ нeмощнымъ яко нeмощенъ, да нeмощныя пріобрящу. всѣмъ быхъ вся, да всяко нѣкія спасу. сіe же творю за благовѣстіе, да сообѣщникъ ему буду. Не вѣсте ли, яко текущіи въ позорищи, вси убо текутъ, единъ же пріeмлетъ почесть; тако тецѣте да постигнете. Всякъ же подвизаяися, отъ всѣхъ воздержится. и они убо да истлѣненъ вѣнeцъ пріимутъ, мы же не истлѣненъ. азъ убо тако теку, не аки безвѣстно. тако подвизаюся, не аки воздухъ бія. но умерщвляю тѣло свое и порабощу е. да не како инымъ проповѣдуя, самъ неключимъ буду.

Глава, 10.

Зач.* Не хощу же васъ невѣдѣти братіе, яко отецы наши вси подъ облакомъ бѣша, и вси сквозѣ море проидоша, и вси у моисeя крестишася въ облацѣ и въ морѣ. и вси тожде брашно духовно ядоша, и вси тожде пиво духовно пиша. піяху бо отъ духовнаго послѣдующаго камени. камень же бѣ христосъ.

Зач., 144.* Но не въ множайшихъ ихъ благоволи богъ. поражeни бо быша въ пустыни. сія же образы намъ быша, яко не быти намъ похотникомъ злыхъ, яко же и они похотѣша. Ни идолослужители бывайте, яко же нѣцыи отъ нихъ, яко же есть писано, сѣдоша людіе ясти и пити, и восташа играти. ниже соблудимъ, яко же нѣцыи отъ нихъ соблудиша, и падоша во единъ день, двадесяте и три тысуща. Ни да искушаемъ бога, яко же нѣцыи отъ нихъ искусиша, и отъ змій погибоша. ни ропщите, яко же нѣцыи отъ нихъ поропташа, и погибоша отъ всегубителя. сія же вся образи прилучахуся онѣмъ, писана же быша въ научeніе наше, въ нихъ же концы вѣкъ достигоша.

Зач., 145.* Тѣмъ же мняися стояти, да блюдeтся, да не падeтъ. Напасть васъ не достиже, точію человеческа. силенъ же богъ, иже не оставитъ васъ искуситися, паче еже можете. но сотворитъ со искушeніемъ и избытіе, яко возмощи вамъ понести. Тѣмъ же братія моя возлю бленая, бѣгайте отъ идолослужeнія. Яко мудрымъ глаголю, судите вы еже глаголю, чаша благословeнія, ея же благо словляемъ, не общeніе ли крови христовѣ есть; хлѣбъ его же ломимъ, не общeніе ли тѣлу христову есть; яко единъ хлѣбъ, едино тѣло есмы мнози. вси бо отъ единого хлѣба причащаемся. видите ізраиля по плоти. не ядущеи ли жeртвы, обѣщницы олтарeви суть; что убо глаголю; яко идолъ что есть, или идоложeртвено что есть; но зане яже жрутъ языцы, бѣсомъ жрутъ, а не богови. Не хощу же васъ обѣщникомъ быти бѣсомъ. не можете чашу господню пити, и чашу бѣсовску. Не можете трапeзѣ господни причащатися, и трапeзѣ бѣсовстѣй. или раздражаемъ господа, еда крѣпчайши его есмы;

Зач., 146.* Вся ми лѣть есть, но не вся на пользу. вся ми лѣть суть, но не вся назидаютъ, никтоже своего си да ищетъ, но яже ближняго кождо. все еже на торжищи продаeмое ядите, ничтоже сумнящеся за совѣсть. Гдня бо земля, и исполнeніе ея. аще ли кто отъ невѣрныхъ призываетъ вы, и хощете ити. все предлагаемое вамъ ядите, ничтоже сумнящеся за совѣсть.

Зач., 147.* Аще ли кто вамъ речeтъ, се идоложeртвено есть, не ядите, за оного повѣдавшаго, и совѣсть, господня бо земля и исполнeніе ея. Совѣсть же глаголю, не свою но другаго. вскую бо свобода моя судится отъ иноя совѣсти; аще азъ благодатію причащаюся, почто хулу пріeмлю, о нeмъ же азъ благодарю; аще убо ясте, аще ли піeте, аще ли ино что творите, вся во славу божію творите. безпреткновeни бывайте іудeемъ и еллиномъ и церкови божіи. яко же и азъ во всeмъ всѣмъ угождаю, не искіи свою пользу, но многихъ да спасутся. подражатели мнѣ бывайте, яко же и азъ христу.

Глава, 11.

Хвалю же вы братіе, яко вся моя помните. И яко же предахъ вамъ, преданія держите. хощу же васъ вѣдѣ ти, яко всякому мужу глава христосъ есть. Глава же женѣ, мужъ. Глава же христу, богъ. всякъ мужъ молитву дѣя, или пророчествуя, покрытою главою, срамляетъ главу свою. и всяка жена молитву дѣющи, или пророчествующи, откровeнною главою, срамляетъ главу свою. едино бо есть и тожде оструганѣй. аще убо не покрывается жена, да стрижeтся. Аще ли же срамъ женѣ стрищися или бритися, да покрывается. Мужъ бо не долженъ есть покрывати главу, образъ и слава божія сыи. жена же слава мужу есть.

Зач., 148.* Нѣсть бо мужъ отъ жены, но жена отъ мужа. ибо не созданъ бысть мужъ жены ради, но жена мужа ради. Сего ради должна есть жена власть имѣти на главѣ ангелъ ради. обаче ни мужъ безъ жены, ни жена бeзъ мужа о господи. яко же бо жена отъ мужа, сице и мужъ отъ жены, вся же отъ бога. Въ васъ самѣхъ судите. Лѣпо ли есть женѣ откровeнѣ богу молитися; или и не самое естество учитъ вы, яко мужъ убо, аще власы раститъ, безчeстіе ему есть. жена же аще власы раститъ, слава ей есть; зане растѣніе власомъ, вмѣсто одѣянія дано бысть ей. аще ли кто мнится спорливъ быти, мы таковаго обычая не имамы, ниже церкови божія. сіe же завѣщавая не хвалю. яко не на лучшее, но на хуждьшее собираетеся. Пeрвое убо сходящимся вамъ въ церкови, слышу въ васъ распря сущу, и часть нѣкую сихъ вѣрую. подобаетъ бо и ересeмъ въ васъ быти, да искусніи явлeни бываютъ въ васъ. Сходящимся убо вамъ вкупѣ, нѣсть господьскую вeчерю ясти. кождо бо свою вeчерю предваряетъ въ снѣдeніе. и овъ убо алчетъ, овъ же упивается. еда бо домовъ не имате во еже ясти и пити; или о церкови божіи нерадите, и срамляете не имущая; что вамъ реку; похвалю ли вы; о сeмъ не похвалю.

Зач., 149.* Азъ бо пріяхъ отъ господа, еже и предахъ вамъ. Яко господь ісусъ, въ нощъ въ нюже прeданъ бываше, пріeмъ хлѣбъ, и благодаривъ преломи, и рече. пріимите, ядите. се есть тѣло мое еже за вы ломимое. се творите въ мое воспоминаніе. Такожде и чашу по вeчери глаголя. сія чаша новыи завѣтъ есть о моeй крови. Сіе творите, елижды аще піeте, въ мое воспоминаніе. елижды бо аще ясте хлѣбъ сeй, и чашу сію піeте, смерть господню возвѣщаете, дондеже убо пріидетъ. Тѣмъ же убо иже аще ястъ хлѣбъ сeй, или піeтъ чашу господню недостойнѣ, повиненъ будетъ тѣлу и крови господни. да искушаетъ же человѣкъ себе, и тако отъ хлѣба да ястъ, и отъ чаши да піeтъ. Ядыи бо и пія недостойнѣ, судъ себѣ ястъ и піeтъ, не разсуждая тѣла господня. сего ради въ васъ мнози нeмощни и недуж ливи, и спятъ доволни.

Зач., 150.* Аще бо быхомъ себе разсужали, не быхомъ убо осуждeни были, судими же отъ господа наказуемся, да не съ миромъ осудимся. Тѣмъ же братія моя, сходящеся ясти, другъ друга ждите. аще ли кто алчетъ, въ дому да ястъ, да не въ грѣхъ сходитеся. о прочихъ же егда пріиду устрою.

Глава, 12.

о духовныхъ же братіе не велю вамъ невѣдѣти. вѣсте яко егда невѣрни бѣсте, ко идоломъ безгласнымъ, яко ведоми ведостеся. тѣмъ же сказую вамъ, яко никтоже духомъ божіимъ глаголя, речeтъ анаѳeма ісуса. и никтоже можетъ рещи господа ісуса, точію духомъ святымъ. раздѣлeнія же дарованіемъ суть, а тойжде духъ. и раздѣлeнія служeніи суть, а тойжде господь. И раздѣлeнія дѣйствомъ суть, а тойжде богъ, и дѣйствуя вся во всѣхъ.

Зач., 151.* Комуждо же даeтся явлeніе духа, на пользу. овому бо духомъ даeтся слово премудрости, иному же слово разума, о томъ же дусѣ. другому же вѣра, тѣмъ же духомъ. иному же дарованія исцѣлeніемъ, о томъ же дусѣ. другому же дѣйствія силамъ. иному же пророчество. другому же разсуждeнія духовомъ. иному же роди языкомъ, другому же сказанія языкомъ. вся же сія дѣйствуетъ единыи тойжде духъ, раздѣляя властію коемуждо яко же хощетъ.

Зач., 152.* Яко же бо тѣло едино есть, и уды имать многи, вси же уды единаго тѣла, мнози суще, едино суть тѣло, тако и христосъ. ибо единѣмъ духомъ мы вси во едино тѣло крестихомся, аще іудeе, аще еллини, или раби, или свободни, и вси единѣмъ пивомъ духомъ напоихомся. ибо тѣло нѣсть единъ удъ, но мнози. аще речeтъ нога яко нѣсмь рука, нѣсмь отъ тѣла, не сего ради нѣсть отъ тѣла; и аще речeтъ ухо, нѣсмь око, нѣсмь отъ тѣла, не сего ради нѣсть отъ тѣла; и аще все тѣло око, гдѣ слухъ; аще же все слухъ, гдѣ уханіе; нынѣ же положи богъ уды единого коегождо ихъ въ тѣлеси, яко же изволи. Аще ли быша вси единъ удъ, гдѣ тѣло; нынѣ же мнози убо удове, едино же тѣло. Не можетъ же око рещи руцѣ, не трeбѣ ми еси, или паки глава ногама, не трeбѣ ми есте. но много паче мнящіися уди тѣла нeмощнѣйши быти, нужднѣйши суть. и ихъ же мнимъ безчeстнѣйшихъ быти тѣлу, симъ чeсть множайшу прилагаемъ. и неблагообразніи наши, благообразіе множайше имутъ, а благообразніи наши, нетрeбѣ имутъ, но богъ раствори тѣло, худѣйшему болшу давъ чeсть, да не будетъ распря въ тѣлеси, но да тожде въ себѣ пекутся уди. И аще стражетъ единъ удъ, съ нимъ стражутъ вси уди. аще ли же славится единъ удъ, съ нимъ срадуются вси уди.

Зач., 153.* Вы же есте тѣло христово, и уди отчасти. и овѣхъ убо положи богъ въ церкови, пeрвѣе апостолы, второе пророкы, трeтіе учителя, потомъ же силы, таже дарованія исцѣлeніемъ. заступлeнія, исправлeніе, роди языкомъ. еда вси апостоли; еда вси пророцы; еда вси учители; еда вси силы; еда вси дарованія имутъ исцѣлeніемъ; еда вси языкы глаголютъ; еда вси сказуютъ; ревнуйте же дарованіи болшихъ. и еще по превосхожeнію путь вамъ показую.

Глава, 13.

Аще языкы человеческыми глаголю, и ангельскыми, любвe же не имамъ, быхъ мѣдь звенящи или кимвалъ звяцая. и аще имамъ пророчество, и вѣмъ тайны вся, и вeсь разумъ, и аще имамъ всю вѣру, яко и горы преставляти, любвe же не имамъ, ничтоже есмь. и аще раздамъ вся имѣнія моя, и аще предамъ тѣло мое во еже съжещи е, любвe же не имамъ, никоея пользы ми есть.

Зач., 154.* Любы долготерпитъ, милосердствуетъ. любы не завидитъ, любы не превозносится, не гордитъ, ни безчинствуетъ, не ищетъ своихъ си, не раздражается, не вмѣняетъ злое, не радуется о неправдѣ, радуетжеся о истинѣ, вся любитъ, всему вѣру емлетъ, все уповаетъ, вся терпитъ. любы, николиже отпадаетъ. Аще же пророчествія, упразнятся, аще ли языцы умолкнутъ, аще разумъ испразнится. отчасти бо разумѣваемъ, и отчасти пророчествуемъ, егда же пріидетъ совершeное, тогда еже отчасти упразнится.

Зач.* Братіе, егда бѣхъ младeнецъ, яко младeнецъ глаголахъ, яко младeнецъ мудрствовахъ, яко младeнецъ смышляхъ. егда же быхъ мужъ, отвергохъ младeнческая. видимъ убо нынѣ яко же зерцаломъ въ гаданіихъ, тогда же лицeмъ къ лицу. Нынѣ разумѣю отчасти, тогда же познаю яко же и познанъ быхъ. нынѣ же пребываютъ, вѣра, надeжа, любы, трое сіе. больши же сихъ, любы.

Глава, 14.

Держитеся любве, ревнуйте же духовная, паче же да пророчествуете. глаголяи бо языкы, не человѣкомъ глаголетъ, но богу. никтоже бо слышитъ, духомъ же глаголетъ тайны. а пророчествуяи, человѣкомъ глаголетъ созданіе и утѣшeніе и утвержeніе. глаголяи бо языки, себе зиждетъ, а пророчеству яи, церковь зиждетъ. хощу же всѣхъ васъ глаголати языки, паче же да прорицаете. боліи бо пророчествуяи, нeжели глаголяи языки, развѣ аще кто не сказуетъ, да и церковь созиданіе пріeмлетъ.

Зач., 155.* Нынѣ же братіе, аще пріиду къ вамъ языки глаголя, кую вамъ пользу сотворю; аще вамъ не глаголю, или по откровeніи, или въ разумѣ, или въ пророчествіи, или въ научeніи; обаче бездушная гласъ дающа, аще сопѣль, аще гусли, аще разньствія писканіемъ не дадятъ, како разумно будетъ писканіе, или гудeніе; ибо аще безвѣстенъ гласъ труба дастъ, кто уготовится на брань; тако и вы, аще не благоразумно слово дадите языкомъ, како уразумѣется глаголемое; будете бо въ воздухъ глаголюще. толико убо ащеся ключитъ роды гласовъ суть въ мирѣ, и ни единъ ихъ безгласенъ. Аще убо не увѣмъ силу гласу, буду подобенъ слышащему иноязычника, и глаголющаго мнѣ иноязычески. такожде и вы, понeже ревнители есте духовнымъ, яже къ созданію церкови просите, да избыточествуете. Тѣмъ же глаголяи языки, да молится, да сказуетъ. аще бо помолюся языкомъ, духъ мой молится, а умъ мой безъ плода есть. что убо есть; помолюся духомъ, помолюжеся и умомъ. воспою духомъ, воспою же и умомъ. понeже аще благословиши духомъ, исполняяи мѣсто. невѣжда како речeтъ аминь по твоему благодарeнію, понeже не вѣсть что глаголеши; ты убо добрѣ благодариши, но другіи не созидается. Благодарю бога моего, паче всѣхъ васъ языки глаголя. но въ церкови хощу пять словeсъ умомъ моимъ глаголати, да и ины пользую, нeжели тмы словeсъ языкомъ.

Зач., 156.* Братіе, не дѣти бывайте умы, но злобою младeнствуйте, умы же совершeни бывайте. Въ законѣ пишетъ. яко иноязычными и устны инѣми возглаголю людемъ симъ, и ни тако же послушаютъ мене, глаголетъ господь. Тѣмъ же языцы въ знаменіе суть не вѣрующимъ, но невѣрнымъ. а пророчество, не невѣрнымъ, но вѣрующимъ. Аще убо снидется церкови вся вкупѣ, и вси языцы глаголютъ. внидутъ же и неразумивіи, или невѣрніи, не рекутъ ли, яко бѣснуетеся; аще же вси пророчествуютъ, внидетъ же нѣкіи невѣренъ, или невѣжа, и обличается всѣми, и истязуется отъ всѣхъ. и сице тайная сердца его явлeна бываютъ. и тако падъ ницъ, поклонится богови, возвѣщая яко воистину богъ съ вами есть.

Зач., 157.* Что убо братіе; егда сходитеся, кождо васъ псаломъ имать, учeніе имать, языкъ имать, откровeніе имать, сказаніе имать. вся же къ созданію да бываютъ. аще языкомъ кто глаголетъ, по двѣма, или множае по трeмъ, и почасти, и единъ да сказуетъ. аще ли не будетъ сказатель, да молчитъ въ церкови, себѣ же да глаголетъ и богови. Прѣроцы же два или тріе да глаголютъ, и друзіи да разсуждаютъ. Аще ли иному открыется сѣдящу, пeрвыи да молчитъ. можете бо вси по единому пророчествовати, да вси учатся, и вси утѣшаются. и дуси пророчестіи, пророкомъ повинуются. нѣсть бо нестроeнію богъ, но миру, яко же во всѣхъ церковахъ святыхъ. жены ваша въ церкови да молчатъ. неповелѣбося имъ глаголати, но повиноватися, яко же и законъ глаголетъ. аще ли чесому научитися хотятъ, въ домѣхъ своя мужа да вопрошаютъ. срамно бо есть женѣ въ церкови глаголати. или отъ васъ слово божіе изыде; или въ васъ единѣхъ достиже; аще кто мнится пророкъ быти, или духовенъ, да разумѣетъ яже пишу вамъ, зане господня суть заповѣди. аще ли кто не разумѣетъ, да не разумѣваетъ. тѣмъ же братія моя, ревнуйте еже пророчествовати, и еже глаголати языки не возбраняйте. вся же благообразно, и почину да бываютъ.

Глава, 15.

Зач., 158. Сказую же вамъ братіе благовѣствованіе, еже благо вѣстихъ вамъ, еже и пріясте, въ нeмъ же и стоите, имъ же и спасаетеся. кацѣмъ словомъ благовѣстихъ вамъ, аще содержите, развѣ аще не всуе вѣровасте. предахъ бо вамъ испeрва, еже и пріяхъ, яко христосъ умре грѣхъ ради нашихъ по писаніихъ, и яко погребeнъ бысть и яко воста въ трeтіи день, по писаніихъ, и яко явися кифѣ, таже единомунадесяте. потомъ же явися боле пятіи сотъ братіямъ единою, отъ нихъ же множайши пребы ваютъ досeлѣ, нѣцыи же и почиша. потомъ же явися іакову, таже апостоломъ всѣмъ. послѣди же всѣхъ, яко нѣкоему извергу явися и мнѣ. азъ бо есмь мніи апостоловъ, иже нѣсмь достоинъ нарещися апостолъ, зане гонихъ церковь божію. благодатію же божіею есмь, еже есмь. и благодать его яже во мнѣ, не тща бысть, но паче всѣхъ ихъ потрудихся. не азъ же, но благодать божія, яже со мною. Аще убо азъ, аще ли они, тако проповѣдаемъ, и тако вѣровасте.

Зач., 159.* Аще же христосъ проповѣдуется, яко изъ мертвыхъ воста, како глаголютъ нѣцыи въ васъ, яко воскресeнія мертвымъ нѣсть; аще же воскресeнія мертвымъ нѣсть, то ни христосъ воста. Аще же христосъ не воста, тще убо проповѣданіе наше, тща же и вѣра ваша. обрѣтаемъжеся и лжесвѣдѣтеле божіи, яко послушествовахомъ на бога, яко воскреси христа, его же не воскреси. понeже убо мертвіи не востаютъ. аще убо мертвіи не востаютъ, то ни христосъ воста. аще ли и христосъ не воста, суетна вѣра ваша, еще есте во грѣсѣхъ вашихъ. то убо и умeршіи о христѣ, погибоша. и аще въ животѣ сeмъ уповающе есме во христа точію, окаяннѣйши всѣхъ человѣкъ есме.

Зач., 160.* Нынѣ же христосъ воста отъ мертвыхъ, начатокъ умeршимъ бысть. понeже бо человѣка ради смeрть бысть, и человѣка ради воскресeніе мертвымъ. яко же бо о адамѣ вси умираютъ, такожде и о христѣ вси оживутъ. кождо же въ своeмъ чину, начатокъ христосъ, потомъ же христовніи, въ пришeствіе его. Потомъ же кончина, егда предастъ царство богу и отцу, егда испразнитъ всяку власть и всяко владычество и силу. подобаетъ бо ему царствовати, дондеже положитъ вся враги подъ ногама своима. послѣдніи же врагъ испразнится смeрть, вся бо покори подъ нозѣ его. внегда же речeтъ яко вся покорeна суть ему, явѣ яко развѣ покоршаго ему вся. егда же покоритъ ему всяческая, тогда и самъ сынъ покорится покоршему ему всяческая, да будетъ богъ всяческая во всѣхъ.

Зач., 161.* Понeже, что творятъ крестящеися мертвыхъ ради, аще отнудъ мертвіи не востаютъ; что и крещаются мертвыхъ ради; почто же и мы бѣды пріeмлемъ на всякъ часъ; по вся дни умирающе, тако ми ваша похвала братіе, юже имамы о христѣ ісусѣ господѣ нашемъ. Аще бо по человѣку со звѣремъ боряхся во ефeсѣ, кая ми польза, аще мертвіи не востаютъ; да ямы и піeмъ, утрѣ бо умремъ. Не льститеся. тлятъ обычая благи, бесѣды злы. истрезвитеся праведно, и не согрѣшайте. невѣденіе бо божіе нѣцыи имутъ. къ сраму вамъ глаголю. но речeтъ нѣкто, како востанутъ мертвіи; коимъ же тѣломъ пріидутъ; безумне, ты еже сѣеши, оживeтъ ли аще не умретъ; и еже ты сѣеши, не тѣло сущее сѣеши, но голо зeрно. аще случится пшеницы, или иного отъ прочихъ. богъ же даeтъ ему тѣло яко же восхощетъ, и коемуждо сѣмени свое тѣло.

Зач., 162.* Не всяка плоть, таже плоть, но ина убо человѣкомъ, ина же плоть скотомъ, ина же рыбамъ, ина же птицамъ. и тѣлеса небесная, и тѣлеса зeмная. но ина убо небеснымъ слава, ина же зeмнымъ, ина слава солнцу, и ина слава лунѣ, и ина слава звѣздамъ. звѣзда бо звѣзды изообилуетъ въ славѣ. такожде и воскресeніе мертвыхъ. сѣется въ тлѣніе, востаетъ въ нетлѣніе. сѣется нe въ честь, востаетъ въ славу. сѣется въ нeмощи, востаетъ въ силу. сѣется тѣло душeвно, востаетъ тѣло духовно. есть тѣло душeвно, и есть тѣло духовно. Тако и есть писано. бысть пeрвыи человѣкъ адамъ въ душу живу, послѣдніи адамъ, въ духъ животворящъ. Но не прeжде духовныи, но душeвныи, потомъ же духовныи.

Зач., 163.* Пeрвыи человѣкъ отъ земли, пeрстенъ. вторыи человѣкъ, господь съ небесе. Яковъ пeрстныи, таковіи пeрстніи. и яковъ небесныи, тацы же и небесніи. и яко же облекохомся въ образъ пeрстнаго, да облечeмся и въ образъ небеснаго. Сіe же глаголю братіе, яко плоть и кровь царствія божія на слѣдити не могутъ. ни тлѣніе нетлѣнія наслѣдствуетъ. Се тайну вамъ глаголю, вси бо не успнемъ, вси же измѣ нимся, вскорѣ, во мгновeніи ока, въ послѣдней трубѣ. вострубитъ бо, и мeртвіи востанутъ нетлѣнни, и мы измѣнимся. Подобаетъ бо тлѣемому сему облещися въ нетлѣніе, и мeртвеному сему, облещися въ безсмeртіе. егда же тлѣнное сіе облечeтся въ нетлѣніе, и смeртное сіе облечeтся въ безсмeртіе, тогда будетъ слово написанное, пожeрта бысть смeрть побѣдою. гдѣ ти смeрте жало; гдѣ ти аде побѣда; жало же смeрти, грѣхъ. сила же грѣху, законъ. богу же благодарeніе давшему намъ побѣду господемъ нашимъ ісусъ христомъ.

Зач., 164.* Тѣмъ же братія моя возлюбленая, твeрди бывайте, не поступни, избыточествующе въ дѣлѣ господни всегда, вѣдяще яко трудъ вашъ нѣсть тощь прeдъ господемъ.

Глава, 16.

о милостыни же, яже ко святымъ, яко же устроихъ церковамъ галатійскамъ, такожде и вы сотворяйте. по единѣй отъ суботъ кождо васъ да полагаетъ у себе сохраняя, еже аще поспѣшится, да не егда пріиду, тогда собранія бываютъ. егда же пріиду, ихъ же аще искусите посланіемъ, сихъ послю принести благодать вашу во іерусалимъ.

Зач., 165.* Аще ли же достойно будетъ и мнѣ ити, со мною пойдутъ. пріиду же къ вамъ егда македонію преиду. македонію бо прохожу. у васъ же аще случитъмися, пребуду, или озимѣю. да вы мя проводите, амо же аще поиду. не хощу бо васъ нынѣ въ мимохожeніи видѣти, уповаю же врeмя нѣкое пребыти у васъ, аще господь повелитъ. пребуду же во ефeсѣ до пентикостія. двeрь бо ми ся отвeрзе велика и поспѣшна, и сопротивніи мнози. Аще же пріидетъ тимоѳeй, блюдите да бeзъ страха будетъ у васъ. дѣло бо господне дѣлаетъ, яко же и азъ. да никтоже убо его уничижитъ. проводите же его съ миромъ, да пріидетъ ко мнѣ. жду бо его съ братіею. о аполлосѣ же брате, много молихъ его, да пріидетъ къ вамъ съ братіею, и всяко не бѣ воля, да нынѣ пріидетъ, пріидетъ же егда упразнится.

Зач., 166.* Бодрствуйте, стойте въ вѣрѣ, мужайтеся, утвержайтеся. вся вамъ любовію да бываютъ. молю же вы братіе, вѣсте домъ стефаниновъ, и фуртунатовъ, яко еста начатокъ ахаіи, и въ служeніе святымъ учиниша себе. да и вы повинуйтеся таковымъ, и всякому спо спѣшествующу и тружающуся. Возрадовахжеся о пришeствіи стефаниновѣ, и фуртунатовѣ, и ахаиковѣ. яко ваше лишeніе сіи исполниша. покоиша бо мой духъ и вашъ. познавайте убо таковыя. цѣлуютъ вы церкови восточныя. цѣлуютъ вы о господѣ много акилла и прискилла, съ домашнею ихъ церковію. цѣлуютъ вы братія вся. цѣлуйте другъ друга лобзаніемъ святымъ. цѣлованіе моeю рукою павлею. иже не любитъ господа ісуса, да будетъ проклятъ. маранафа. благодать господа нашего ісуса христа съ вами, и любы моя со всѣми вами, о христѣ ісусѣ аминь.

Конeцъ коринѳскому пeрвому
посланію. Имать въ
себѣ главъ, 16,
а зачалъ
церков
ных,
46.

Къ коринѳомъ посланіе святаго апостола павла, 2.

Глава, 1.

Зач., 167. Павелъ посланникъ ісусъ христовъ, волею божіею, и тимоѳeй братъ, церкови божіи, сущей въ коринѳѣ, со святыми всѣми сущими во всeй ахаіи. благодать вамъ и миръ отъ бога отца нашего, и господа ісуса христа.

Зач.* Благословeнъ богъ, и отецъ господа нашего ісуса христа отецъ щедротамъ, и богъ всякоя утѣхи, утѣшаяи насъ о всякой скорби нашей, яко возмощи намъ утѣшити сущая во всякой скорби, утѣшeніемъ, имъ же утѣшаемся сами отъ бога. зане яко же избыточествуютъ страданія христова въ насъ, тако и христомъ избыточе ствуетъ и утѣшeніе наше. аще ли же скорбимъ о вашемъ утѣшeніи и спасeніи, дѣйствующимся въ терпѣ ніи того страданіи, ими же и мы стражемъ. И упованіе наше извѣстно о васъ. аще ли утѣшаемся о вашемъ утѣшeніи и спасeніи. вѣдяще зане яко же обѣщницы есте страстемъ нашимъ, тако же и утѣшeнію.

Зач., 168.* Не хощемъ васъ братіе невѣдѣти о скорби нашей, бывшей намъ во асіи, яко по премногу и паче силы отяготихомся, яко не надѣятися намъ и жити. но сами въ себѣ осужeніе смерти имѣхомъ, да не надѣющеся будемъ на ся, но на бога воставляющаго мертвыя, иже отъ толь великія смерти избавилъ ны есть и избавляетъ. вонь же и уповахомъ, яко и еще избавитъ, поспѣшающимъ и вамъ по насъ молитвою, да отъ многъ лицъ, еже въ насъ дарованіе, многими благодарится о васъ.

Зач., 169.* Похвалeніе бо наше, сіе есть, свѣдѣтельство совѣсти нашея, яко въ простотѣ и чистотѣ божіи, а не въ мудрости плотьстѣй, но благодатію божіею жихомъ въ мирѣ, множае же у васъ. Не иная бо пишемъ вамъ, но яже чтeте и разумѣваете, уповаю же яко и до конца уразумѣете яко же и разумѣсте насъ отчасти, яко похвалeніе вамъ есмы, яко же и вы намъ, въ день господа нашего ісуса христа. и симъ упованіемъ хотѣхъ къ вамъ пріити прeжде, да вторую благодать имате, и вами проити въ македонію, и паки отъ македоніи пріити къ вамъ, и вами проводитися во іудeю. сіe же хотя, еда что убо легкотою дѣяхъ; или яже совѣщаваю, по плоти совѣщаваю; да будетъ у мене, еже, ей, ей. и еже, ни, ни. вѣренъ же богъ, яко слово наше еже къ вамъ, не бысть ей, и ни, ибо божіи сынъ ісусъ христосъ, иже у васъ нами проповѣданыи, мною и силуаномъ, и тимоѳeoмъ, не бысть ей, и ни, но въ нeмъ самомъ, ей бысть. елика бо обѣтованія божія, въ томъ ей, и въ томъ аминь, къ богу славѣ нами.

Зач., 170.* Извѣстуяи же насъ съ вами во христа, и пома завыи насъ богъ, иже и запечатлѣвыи насъ, и давыи обручeніе духа въ сердца наша. азъ же свѣдѣтеля бога при зываю, на мою душу, яко щадя васъ ктому не пріидохъ въ коринѳъ. не яко обладаемъ вѣрѣ вашей, но яко споспѣшницы есмы вашей радости. вѣрою бо стоите.

Глава, 2.

Судихъ же въ себѣ сіе, не паки скорбію къ вамъ пріити. аще бо азъ скорбь творю вамъ, то кто есть веселяяи мя, точію пріeмляяи скорбь отъ мене; ибо писахъ вамъ сіе истое, да не пришeдъ скорбь на скорбь пріиму, отъ нихъ же подобаетъмися радовати. надѣяся на вся вы.

Зач., 171.* Яко моя радость всѣмъ вамъ есть. отъ печали бо многія и туги сердца, написахъ вамъ, многими слезами, не яко да оскорбитеся, но любовь да познаете, ея же имамъ изъобилно къ вамъ. Аще ли кто оскорбилъ мене, не мене оскорби, но отчасти да не отягчу всѣхъ васъ. доволно бо таковому запрѣщeніе сіе еже отъ многихъ, тѣмъ же супротивное паче вамъ даровати и утѣшити, да не како многою скорбію пожeртъ будетъ таковыи. тѣмъ же молю вы, утвердите къ нему любовь. на се бо и писахъ, да разумѣю искусство ваше, аще во всeмъ послушливи есте. ему же аще что даруете, и азъ. ибо и азъ аще что подахъ, ему же подахъ, васъ ради о лицѣ ісусъ христовѣ, да не обидими будемъ отъ сатаны, не неразумѣваемъ бо умышлeнія его. Пришeдъ же въ троаду, въ благовѣстіе христово и двeри отвeрзенѣ ми бывши велицѣи о господѣ, не имѣхъ покоя духу моему, не обрѣтшу ми тита брата моего, но отрeкся имъ, изыдохъ въ македонію.

Зач., 172.* Богу же благодарeніе, иже всегда являющу насъ о христѣ ісусѣ, и воню разума его являющу нами во всякомъ мѣстѣ. яко христу благоуханіе есмы богови, и въ спасаемыхъ и въ погибающихся. овѣмъ убо воня смертная, въ смерть. овѣмъ же воня животная въ животъ. и къ симъ кто доволенъ; нѣсмы бо яко же мнозіи нечисто проповѣдующе слово божіе, но яко отъ чистоты, но яко же отъ бога, прямо богу о христѣ глаголемъ.

Глава, 3.

Зачинаемъ же паки яже о насъ самѣхъ извѣщавати вамъ, или трeбуемъ яко же нѣцыи извѣщавателныхъ посланіи къ вамъ, или отъ васъ извѣстителныхъ; посланіе бо наше вы есте, написано въ сердцыхъ нашихъ, знаемо и прочитаемо отъ всѣхъ человѣкъ, являеми яко есте посланіе христово, служeно нами, написано не черниломъ, но духомъ бога жива, не на скрижалѣхъ каменыхъ, но на скрижалѣхъ сердцъ плотянъ.

Зач., 173.* Надѣяніе же таково имамы христомъ къ богу, не яко доволни есмы отъ себе помыслити что яко отъ себе, но довольство наше отъ бога. Иже и удоволи насъ служителе быти нову завѣту, не писмeне, но духу. писмя бо убиваетъ, а духъ живитъ. аще ли служeніе смерти писмены образовано въ камени бысть въ славу, яко не мощи взирати сыномъ ізраилевомъ на лице моисeoво, славы ради лица его престающія. како не множае паче служeніе духа будетъ въ славѣ; аще бо служeніе осужeнія, слава. много паче избыточествитъ служeніе правды въ славѣ. ибо не прославися прославленое въ части сeй, за прево сходящую славу. аще бо престающе славою, много паче пребывающе въ славѣ.

Зач., 174.* Имуще убо таково упованіе, многимъ дерзновeніемъ дѣйствуемъ, и не яко же моисeй полагаше покрывало на лицы своeмъ, за еже немощи възирати сыномъ ізраилевомъ на конeцъ престающаго, но ослѣпишася помышлeнія ихъ. даже бо до сего дне тоже покрывало въ чтeніи вeтхаго завѣта пребываетъ не открываяся, зане о христѣ престаетъ. но даже до днeсь внегда чтeтся моисeй, покрывало на сердцы ихъ лежитъ. внегда же обратятся къ господу, взимается покрывало. господь же духъ есть. а идѣже духъ господень, ту свобода. мы же вси откровeномъ лицeмъ славу господню взирающе, въ той же образъ преобразуемся отъ славы въ славу, яко же отъ господня духа.

Глава, 4.

Зач., 175. Сего ради имуще служeніе се, яко же помиловани быхомъ да нестужаемъ си, но отрекохомся дѣлeсъ тайныхъ срамныхъ. не въ лукавствіи ходяще, ни льстяще словесе божія, но явлeніемъ истины представля юще себе ко всякой совѣсти человечестей прeдъ богомъ. Аще ли же есть покровeнно благовѣствованіе наше, въ гибнущихъ есть покровeно, въ нихъ же богъ вѣка сего ослѣпи разумы невѣрныхъ, во еже не восіяти имъ свѣту благовѣствованія славы христовы, иже есть образъ бога невидимаго. не себe бо проповѣдаемъ, но христа ісуса господа, себe же самѣхъ, рабы вамъ, ісуса господа ради.

Зач., 176.* Яко же богъ рекіи истмы свѣту восіяти, иже восія въ сердцыхъ нашихъ, къ просвѣщeнію разума славы божія, о лицы ісусъ христовѣ. Имамы же сокровище сіе въ скудeлныхъ сосудѣхъ, да премножество силы будетъ божія, а не отъ насъ. Во всeмъ скорбяще, но нестужающе си. нечаеми, но не отчаваеми. гоними, но не оставляеми. низлагаеми, но не погибающе. всегда мeртвость господа ісуса въ тѣлѣ носяще, да и животъ ісусовъ въ тѣлѣ нашемъ явится. Присно бо мы живіи въ смерть предаeмся ісуса ради, да и животъ ісусовъ явится въ мeртвенѣй плоти нашей. Тѣмъ же смерть убо въ насъ дѣйствуется, а животъ въ васъ.

Зач., 177.* Имуще же той же духъ вѣры, по писаному, вѣровахъ, тѣмъ же и возглаголахъ, и мы вѣруемъ, тѣмъ же и глаголемъ. Вѣдяще яко воздвигіи господа ісуса, и насъ со ісусомъ воздвигнетъ, и предпоставитъ съ вами. Вся бо васъ ради, да благодати умножившися, множайшими благодарeніе избыточествитъ въ славу божію. Тѣмъ же нестужаемъ си. но аще и внѣшніи нашъ человѣкъ тлѣетъ, но внутреныи нашъ обновляется по вся дни. Еже бо нынѣ лeгкое печали нашея, по преумножeнію въ преспѣяніе, тяготу вѣчныя славы содѣловаетъ намъ, несматряющимъ намъ видимыхъ, но невидимыхъ. видимая бо врeменна, невидимая же вѣчна.

Глава, 5.

Зач., 178. Вѣмы бо яко аще земная наша храмина тѣла разорится, созданіе отъ бога имамы, храмину неруко творeну, вѣчну на небесѣхъ. Ибо о сeмъ воздыхаемъ, въ жилище наше небесное облещися желающе, аще и облeкшеся, не нази обрящемся. ибо сущіи въ тѣлѣ сeмъ воздыхаемъ отягчаеми. Понeже не хощемъ совле щися, но пооблещися, да пожeрто будетъ мeртвеное животомъ. Сотворивыи же насъ въ сіе се истое богъ, иже и дастъ намъ обручeніе духа. дерзающе убо всегда, и вѣдяще яко живуще въ тѣлѣ, отходимъ отъ бога. вѣрою бо ходимъ, а не образомъ. дерзаемъ же, и благоволимъ паче отити отъ тѣла, и внити къ богу. Тѣмъ же и чcтною любовію тщимся, аще входяще, аще ли отходяще, благоугодни ему быти.

Зач., 179.* Всѣмъ бо явитися намъ подобаетъ предъ судищемъ христовымъ. да пріиметъ кождо яже съ тѣломъ, содѣла, или блага, или зла. Вѣдяще убо страхъ господень. человѣкы увѣщаваемъ, богови же явлeни быхомъ. Уповаемъ же и въ совѣстехъ вашихъ явлeни есме. не паки бо себе хвалимъ предъ вами, но вину даeмъ вамъ похвалeнію по насъ, да имате къ хвалящимся въ лице, а не въ сердцы. аще бо изумихомся, богови. аще ли добрѣ мыслимъ, вамъ. ибо любы божія содержитъ насъ, суждьшихъ сіе, яко аще единъ по всѣхъ умре, то убо вси умроша.

Зач., 180.* Ибо и христосъ за вся умре, да живущеи не ктому себѣ живутъ, но умeршему за нихъ и воскрeсше му. Тѣмъ же и мы отъ нынѣ ни единаго вѣмы по плоти. аще ли же и разумѣхомъ по плоти христа, но нынѣ ктому не разумѣемъ. тѣмъ же аще кая о христѣ, нова тварь. дрeвняя мимо идоша, се быша вся нова. Всяческа же отъ бога, примирившаго насъ себѣ ісусомъ христомъ, и давшаго намъ служeніе примирeнія. зане богъ бѣ о христѣ вeсь миръ примиряя себѣ. не вмѣнивъ тѣмъ согрѣшeнія ихъ, и положивъ въ насъ слово примирeнія. по христѣ убо молимъ, яко богу молящу нами. молимся убо по христѣ, примиритеся съ богомъ. иже бо невѣдѣвшаго грѣха, по насъ грѣхъ сотвори, да мы будемъ правда божія о нeмъ.

Глава, 6.

Зач., 181. Поспѣшествующе же молимъ, не во тще благодать божію пріяти вамъ. Глаголетъ бо, во время пріятно послушахъ тебе, и въ день спcнія помогохъ ти. Се нынѣ врeмя благопріятно, се нынѣ день спасeнія. ни едино ни въ чeмъ же дающе претыканіе, да служeніе беспорочно будетъ, но во всeмъ представляюще себе яко же божія слуги. въ терпѣніи мнозѣ, въ скорбѣхъ, въ бѣдахъ, въ тѣснотахъ, въ ранахъ, въ темницахъ, въ нестроeніихъ, въ трудѣхъ, во бдѣніихъ, въ пощeніихъ, въ очищeніихъ, въ разумѣ, въ долготерпѣніи, въ благости, въ дусѣ святѣ, въ любви нелицемѣрне, въ словеси истинѣ, въ силѣ божіи, оружіи правды десными и шуими, славою и бесчeстіемъ, гаждeніемъ, и благохвалeніемъ, яко лестьцы и истинни, яко незнаеми, и познаваеми, яко умирающе, и се живи есмы, яко наказаеми, а не умерщвяеми. Яко скорбяще, присно же радующеся. яко нищи, а многихъ богатяще. яко ничесоже имуще, а вся содержаще.

Зач., 182.* Уста наша отверзошася къ вамъ коринѳяне. сердце наше распространися. Не тѣсно вмѣщаетеся въ насъ, утѣсняетежеся во утробахъ вашихъ. Тожде возмѣздіе яко же чадомъ глаголю. распространитеся и вы. и не бывайте удобь преложени ко иному ярму, яко же невѣрніи. кое бо причастіе правдѣ къ беззаконію; или кое общeніе свѣту ко тмѣ; кое же согласіе христови, съ веліяромъ; или кая часть вѣрну съ невѣрными; или кое сложeніе церкови божіи со идолы;

Зач., 182.* Вы бо есте церкови бога жива, яко же рече богъ, яко вселюся въ нихъ, и похожу, и буду имъ богъ, и тіи будутъ мнѣ людіе. Тѣмъ же изыдѣте отъ среды ихъ, и отлучитеся, глаголетъ господь, и нечистотѣ не прикасайтеся, и азъ пріиму вы, и буду вамъ въ отецъ, и вы будете мнѣ въ сыны и дщeри, глаголетъ господь вседержитель.

Глава, 7.

Сицева убо имуще обѣтованія о возлюбленіи.

Зач., 183.* Очистимъ себе отъ всякія сквeрны плоти и духа, творяще святыню въ страсѣ божіи. вмѣстите ны. ни единого обидѣхомъ, ни единого истлихомъ, ни единого лихоимствовахомъ. не на осужeніе глаголю. прeжде бо рѣхъ, яко въ сердцыхъ нашихъ есте, во еже умрети съ вами и съжити. Много ми дерзновeніе къ вамъ, многа ми похвала по васъ. исполнихся утѣхи. преизбыточествую радостію, о всякой печали нашей. Ибо пришeдшимъ намъ въ македонію, ни единого имѣ покоя плоть наша, но во всeмъ скорбяще, внѣ юду брань, внутрь юду боязнь. Но утѣшаяи смирeнныя, утѣши насъ богъ пришeствіемъ титовымъ. Не токмо же пришeствіемъ его, но и утѣшeніемъ имъ же утѣшишася о васъ, повѣдая намъ ваше желаніе, ваше рыданіе, вашу рeвность по мнѣ. яко же ми паче возрадоватися. яко аще и оскорбихъ васъ посланіемъ, не раскаюся, аще и раскаяхся вижу бо яко посланіе оно, аще и въ часъ оскорби васъ. нынѣ радуюся, не яко скорбни бысте, но яко оскорбистеся въ покаяніе. оскорбѣсте бо по бозѣ, да ни о единомъ отщетитеся отъ насъ.

Зач., 184.* Печаль бо яже по бозѣ покаяніе нераскаяно во спасeніе содѣловаетъ. а сего мира печаль смерть содѣловаетъ. се бо само еже по бозѣ оскорбѣти вамъ, колико содѣла въ васъ тщаніе, но отвѣтъ, но негодованіе, но страхъ, но вожделѣніе, но рeвность, но отмщeніе. Во всeмъ представисте себе чистомъ быти въ вeщи. аще бо и писахъ вамъ, не обидѣвшаго ради, ниже обидимаго ради, но за еже явитися тщанію вашему еже по васъ къ вамъ прeдъ богомъ. Сего ради утѣшихомся о утѣшeніи вашемъ. Лише же паче возрадовахомся о радости титовѣ, яко покоися духъ его отъ всѣхъ васъ. Яко аще что ему о васъ похвалихся, не посрамихся. но яко вся воистину глаголахомъ вамъ, тако и похвалeніе наше еже къ титу, истинно бысть. И утроба его излиха въ васъ есть, воспоминающу всѣхъ васъ послушаніе, яко страхомъ и трeпетомъ пріясте его. радуюся, яко во всeмъ дерзаю въ васъ.

Глава, 8.

Зач., 185. Сказую же вамъ братія моя, благодать божію, данную въ церковахъ македонскахъ, яко во мнозѣмъ искуствѣ печалей, избытокъ благодати ихъ, и яже въ глубинѣ нищета ихъ, избыточествова въ богатство простоты ихъ. яко противу силѣ ихъ, свѣдѣтельствую, и паче силы, самоволны. со многимъ молeніемъ молящемъ насъ, благодать и общeніе служeнія еже во святыхъ пріяти намъ. и не яко же надѣяхомся, но себе вдаша пeрвѣе господви, и намъ волею божіею, во еже умолити намъ тита. да яко же прeжде начатъ, тако же и скончаетъ въ васъ благодать сію.

Зач., 186.* Но яко же во всeмъ избыточествуете, вѣрою, и словомъ и разумомъ, и всяцѣмъ тщаніемъ, и любовію яже отъ васъ къ намъ, да и всeй благодати избыточествуете. Не по повелѣнію глаголю, но за инѣхъ тщаніе, и вашея любве истинное искушая. Вѣсте бо благодать господа нашего ісуса христа, яко васъ ради обнища богатъ сыи, да вы нищетою его обогатитеся. И совѣтъ даю о сeмъ, се бо вамъ есть на пользу, вы иже не точію еже творити, но и еже хотѣти прeжде начасте отъ прошeдшаго лѣта, нынѣ же и еже творити скончайте, да яко же усeрдіе хотѣнію, такожде и скончати отъ еже имѣти. аще бо усeрдіе предлежитъ, по елико аще кто имать, благопріятенъ есть, а не по елико не имать. не бо да инѣмъ убо отрада вамъ же скорбь, но отъ изравнeнія въ нынѣшнее врeмя, ваше избыточествіе, въ онѣхъ лишeніе, да и онѣхъ избытокъ будетъ въ вашемъ лишeніи. яко да будетъ равенство, яко же есть писано. Иже многое, не преумножилъ есть, и иже малое не умалилъ.

Зач., 187.* Благодарeніе же богови, давшему тожде тщаніе о васъ въ сердце титово, яко молeніе убо пріятъ, тщивѣ иже сыи, своeю волею изыде къ вамъ. Послахомъ же съ нимъ и брата, его же похвала въ благовѣстіи по всѣмъ церковамъ. не точію же, но и освящься отъ церкови съ нами ходити, въ благодати сeй служимѣй нами, къ самого господа славѣ, и спѣху вашему посылаеми. Блюдущеся того. да не кто насъ поречeтъ въ величествіи сeмъ служимѣмъ нами, промышляюще добрая, не токмо прeдъ богомъ, но и предъ человѣки. послахомъ же съ ними и брата нашего, его же искусихомъ во многихъ многащи въстанлива суща. нынѣ же зѣло въстанливѣйша, надѣяніемъ многимъ еже въ васъ. аще же по титѣ, обѣщникъ мнѣ, и въ васъ поспѣшникъ, аще ли отъ братія наша. Посланницы церковамъ, слава христу. показаніе убо любви вашей, и нашему хвалeнію еже о васъ, въ нихъ покажите и въ лице церковамъ.

Глава, 9.

о службѣ бо яже ко святымъ, лише ми есть писати къ вамъ. вѣмъ бо усeрдіе ваше, еже о васъ хвалюся македоняномъ, яко ахаія приготовися отъ мимо шeдшаго лѣта, и яже отъ васъ рeвность раздражи множайшихъ. Послахъ же братію, да не похвалeніе наше еже о васъ испразнится въ части сeй, но да яко же глаголахъ, приготовани будѣте, еда како аще пріидутъ со мною македоняне, и обрящутъ вы не приготованыхъ, и постыдимся мы, да не глаголемъ, вы въ части сeй похвалeнія. Потрeбно убо умыслихъ умолити братію, да прeжде пріидутъ къ вамъ, и предъ уготовятъ прeжде возвѣщeнное благословeніе ваше, сіе готово быти, тако яко же благословeніе, а не яко лихоимство.

Зач., 188.* Се же глаголю, сѣяи скудостію, скудостію и пожнетъ. а сѣяи о благословeніи, о благословeніи и пожнетъ. кождо яко же изволeніе имать сердцемъ. не отъ скорби ни отъ нужды. доброхотна бо дателя любитъ богъ. Силенъ же богъ всяку благодать изъобиловати въ васъ, да о всeмъ всегда всяко довольство имуще, избыточествуйте во всяко дѣло благо. Яко же есть писано, расточи даде убогимъ, правда его пребываетъ во вѣки. даяи же сѣмя сѣющему, и хлѣбъ въ снѣдь, да подастъ и умножитъ сѣмя ваше, и да возраститъ жита правды вашея, о всeмъ богатящеся во всяку простоту, яже содѣваетъ нами благодарeніе къ богу.

Зач., 189.* Яко работа сему служeнію, нѣсть точію исполняющи лишeнія святымъ. но избыточествующи многими благодарeньми богови, искушeніемъ служeнію сему, славяще бога въ покорeніи исповѣданія вашего, въ благовѣствованіи христовѣ и простотѣ съобщeнія еже къ нимъ, и во всѣхъ, и тѣхъ молитвою по васъ, вожделѣющемъ васъ, за премногую благодать божію на васъ. благодарeніе же богови о неисповѣдимемъ его дарѣ.

Глава, 10.

Самъ же азъ павелъ молю вы кротостію и тихостію христовою, иже на лицы убо смирeнъ въ васъ, не сыи же у васъ дерзаю въ васъ. молю же еже не сыи ту дерзати надѣяніемъ, имъ же помышляю, смѣти на нѣкія непщующая насъ яко по плоти ходящихъ. во плоти бо ходяще, не по плоти воиньствуемъ. оружія бо воиньства нашего, не плотьская, но силна богови, на разорeніе твeрдемъ, помышлeнія низлагающе. и всяко возношeніе взимающеся на разумъ божіи, и плѣняюща всякъ разумъ въ послушаніе христово, и готово имуще отмстити всяко преслушаніе, егда исполнится ваше послушаніе. яже на лица ли зрите;

Зач., 190.* Аще кто надѣется себе христовъ быти, се да помышляетъ паки отъ себе, зане яко же онъ христовъ, такожде и мы христови. Аще бо и лише что похвалюся, о власти нашей, юже дастъ намъ господь въ созданіе, а не на разорeніе ваше, не постыжуся. но да не явлюся яко страша васъ посланьми. яко посланія убо рече тяжки и крѣпки, а пришeствіе тѣла, нeмощно, и слово уничижeно. Сіе да помышляетъ таковыи, яко яцы же есмы словомъ посланіи отстояще, таковіи ту суще есмы дѣломъ. не смѣемъ бо судити или прикладовати себе инымъ хвалящимъ себе самѣхъ. но сами въ себѣ себе измѣряюще. и прилагающе себе, себѣ, неразумѣваютъ. мы же не въ безмѣрная похвалимся, но по мѣрѣ правила, его же раздѣли намъ богъ мѣру достизати даже и до васъ. не яко бо не досяжуще до васъ, паче простираемъ себе, даже бо и до васъ достигохомъ благовѣстіемъ христовымъ, не въ безмѣрная хвалящеся, ниже въ чюжихъ трудѣхъ, упованіе имуще растящи вѣрѣ вашей въ васъ, велича тися по правилу нашему, изообилно, въ превышшая намъ благовѣстити, не чюжимъ правиломъ въ готовая похвалитися. хваляижеся, о господѣ да хвалится. не хваляи бо себе сeй искусенъ, но его же богъ восхваляетъ.

Глава, 11.

Зач., 191. Аще бысте пріяли малое безуміе мое, но и пріeмлете. ревную бо о васъ божіею рeвностію. обручихъ бо васъ единому мужу, дѣву чисту представити христови. боюжеся, да не како яко же змія евву прельсти лукавствомъ своимъ, тако истлѣютъ и разумы ваша отъ простоты яже о христѣ. аще бо грядыи иного ісуса проповѣдаетъ, его же не проповѣдахомъ, или духъ инъ пріeмлетъ, его же не пріясте, или благовѣствованіе ино, еже не пріясте добрѣ бысте пріяли.

Зач., 192.* Непщую бо ничимъ же лишитися прeднихъ апостолъ. аще бо и невѣжа словомъ, но не разумомъ. но вездѣ явльшеся о всeмъ въ васъ. Или грѣхъ сотворихъ себе смиряя да вы вознесeтеся; яко туне божіе благовѣ ствованіе благовѣстихъ вамъ; отъ иныхъ церковeй уимъ и пріимъ оброкъ вашему служeнію. и пришeдъ къ вамъ, и въ скудости бывъ, не стужихъ ни единому. скудость бо мою исполниша братія пришeдше отъ македоніи. и о всeмъ безъ стужeнія вамъ себе соблюдохъ, и соблюду. есть истинна христова во мнѣ, яко похвалeніе се не заградится о мнѣ въ странахъ ахаистѣхъ. почто ли; зане не люблю ли васъ; богъ вѣсть еже творю, и сотворю, да отсѣку вину, хотящемъ винѣ, да о нeмъ же хвалятся, обрящутся яко же и мы. таковіи бо, лживи апостоли, дѣлатели льстивіи, преобразующеся во апостолы христовы. и не дивно. самъ бо сатана преобразуется во ангела свѣта. не вeліе убо аще и служителіе его преобразуются яко служители правды, ихъ же кончина будетъ по дѣломъ ихъ. пакы глаголю, да никтоже мнитъ мя безумна быти, аще ли ни, поне яко безумна пріимите мя, да и азъ мало что похвалюся, а еже глаголю, не глаголю по господѣ, но яко въ безуміи въ сeй части похвалы. понeже мнози хвалятся по плоти, и азъ похвалюся. любeзно бо пріeмлете безумныя мудры суще. пріeмлете бо аще кто васъ порабощаетъ, аще кто поядаетъ, аще кто не въ лѣпоту проторитъ. аще кто по лицу біeтъ вы, аще кто вели чается, по досажeнію глаголю, зане яко мы изнемогохомъ.

Зач., 193.* о нeмъ же аще дерзаетъ кто, несмыслено глаголю, дерзаю, и азъ. еврeи ли суть, и азъ. ізраильте ли суть, и азъ. сѣмя авраамле ли суть, и азъ. служители христови ли суть, не въ мудрости глаголю, паче азъ въ трудѣхъ множае, въ ранахъ преболѣ, въ темницахъ излиха, въ смертехъ многощи. отъ іудeехъ пять краты четыридесять развѣ единыя пріяхъ, трищи палицами біeнъ быхъ, единою каменьми намeтанъ быхъ, трикраты корабль опровeр жеся со мною, нощь и день въ глубинѣ сотворихъ. въ путныхъ шeствіихъ множицею. бѣды въ рѣкахъ, бѣды отъ разбойникъ, бѣды отъ сродникъ, бѣды отъ языкъ, бѣды во градѣхъ, бѣды въ пустыни, бѣды въ мори, бѣды въ лжебратіи, въ трудѣ и подвизѣ, во бдѣніихъ множицею, во алчьбѣ и въ жажди, въ пощeніихъ многощи, въ зимѣ и наготѣ, кромѣ внѣшнихъ нападeніи яже по вся дни, и попечeніе всѣмъ церковамъ. кто изнемогаетъ, и не изнемогаю; кто соблажняется и азъ не разжизаюся; аще хвалитимися подобаетъ, яже о нeмощи моeй похвалюся.

Глава, 12.

Зач., 194. Богъ и отецъ господа нашего ісуса христа, вѣсть, сыи благословeнъ во вѣки, яко не лжу. въ дамасцѣ языческіи князь арeѳы царя, стрежаше дамаскъ градъ, яти мя хотя, и оконцемъ въ кошницы свѣшенъ быхъ по стенѣ и избѣгохъ изъ руку его. похвалитижеся не пользуетъ ми, пріиду бо въ вѣдѣнія и откровeнія господня. вѣмъ человѣка о христѣ, прeжде лѣтъ четыринадесяте, аще въ тѣлѣ, не вѣмъ, аще ли кромѣ тѣла, не вѣмъ, богъ вѣсть, восхищeна бывша таковаго до трeтіяго небесе. и вѣмъ такова человѣка, аще въ тѣлѣ, или кромѣ тѣла, не вѣмъ, богъ вѣсть, яко восхищeнъ бысть въ рай, и слыша не изречeнны глаголы, ихъ же не лѣть есть человѣку глаголати. о таковѣмъ похвалюся, о себѣ же не похвалюся, токмо о нeмощехъ моихъ. аще бо восхощу похвалитися, не буду безуменъ, истину бо реку. щажду же еда не како кто вознепщуетъ о мнѣ паче еже видитъ мя или слышитъ что отъ мене. и за премногая откровeнія да не превозношуся, дастъмися пакостникъ плоти, ангелъ сатанинъ, да ми пакости дѣетъ, да не превозношуся. о сeмъ трикраты господа молихъ, да отступитъ отъ мене, и речe ми, довлѣтъ ти благодать моя. сила бо моя въ нeмощи совершается. сладцѣ убо похвалюся паче въ нeмощехъ моихъ, да вселится въ мя сила христова.

Зач., 195.* Тѣмъ же благоволю въ нeмощехъ, въ досаждe ніихъ, въ бѣдахъ и во изгнаніихъ, въ тѣснотахъ по христѣ. егда бо нeмощьствую, тогда силенъ есмь. быхъ несмысленъ хваляся, вы мя понудисте. азъ бо долженъ бѣхъ отъ васъ хвалимъ бывати. ничимъ же бо лишихся прeжнихъ апостолъ, аще и ничтоже есмь. Знаменія бо апостолова содѣяшася въ васъ, во всякомъ терпѣніи, и въ знаменіихъ и чюдесѣхъ и силахъ. что бо есть, его же лишистеся паче прочихъ церковeй, аще точію яко азъ самъ не стужихъ вамъ; дадите ми неправду сію. се трeтіе готовъ есмь пріити къ вамъ, и не стужу вамъ. не ищу бо вашихъ, но васъ. Не должна бо суть чада родителемъ снискати имѣнія, но родителіе чадомъ. Азъ же въ сладость изждиву, и изждивeнъ буду по душахъ вашихъ, аще и паче васъ люблю, мeнши любимъ есмь. буди же, азъ не отягчихъ вамъ, но коваренъ сыи, лeстію васъ пріяхъ. Еда его же послахъ къ вамъ, тѣмъ лихоимствовахъ ли васъ; умолихъ тита, и съ нимъ послахъ брата. еда лихоимствова ли чимъ васъ титъ; не тѣмъ же ли духомъ ходиховѣ, не тѣми же ли стопами; паки ли мните, яко отвѣтъ вамъ творимъ; прeдъ богомъ о христѣ глаголемъ, всe же возлюбленіи о вашемъ созданіи и утвержeніи.

Зач., 196.* Боюжеся, еда како пришeдъ, не яцѣхъ же хощу обрящу васъ, и азъ обрящуся вамъ, якова не хощете. да не како рвeнія, зависти, ярости, рeти, клеветы, шептанія, кичeнія, нестроeнія. Еда паки пришeдша мя смиритъ богъ мой къ вамъ, и восплачюся многихъ прeжде согрѣшшихъ, и не покаявшихся о нечистотѣ и блужeніи и студоложствіи яже содѣяша.

Глава, 13.

Третицею се гряду къ вамъ. да при устѣхъ двою или тріeхъ свѣдѣтелехъ станетъ всякъ глаголъ. прeже рѣхъ, и предъ глаголю, яко бывъ второе, и не сыи нынѣ пишу, прeжде согрѣшшимъ, и прочимъ всѣмъ. яко аще пріиду паки, не пощажу.

Зач., 197.* Понeже искушeніе ищете глаголющаго во мнѣ христа. иже въ васъ не изнемогаетъ, но можетъ въ васъ. ибо аще и распятъ бысть отъ нeмощи, но живъ есть отъ силы божія. Ибо мы немощьствуемъ о нeмъ, но живи будемъ съ нимъ отъ силы божія въ васъ. себе искушайте. аще есте въ вѣрѣ, себе искушайте. или не знаете себе, яко ісусъ христосъ въ васъ есть; аще точію чимъ не искусни есте. уповаю же, яко разумѣти имате яко мы нѣсмы неискусни. Молимжеся къ богу, не сотворити вамъ ни единаго зла. не яко да мы искусни явимся, но да и вы доброе сотворите, мы же яко неискусни будемъ. ничтоже бо можемъ на истину, но поистинѣ. радуемжеся егда мы немощьствуемъ, вы же силни бываете. Се же и молимся о вашемъ совершeніи. сего ради не сыи у васъ сія пишу, да не пришeдъ, бесщадно сотворю, по власти, юже господь далъ ми есть въ созданіе, а не на разорeніе. Тѣмъ же братіе, радуйтеся. совершайтеся, утѣшайтеся, тожде мудрствуйте, миръ имѣйте, и богъ любве и мира будетъ съ вами. Цѣлуйте другъ друга лобзаніемъ святымъ. цѣлуютъ вы святіи вси. Благодать господа нашего ісуса христа, и любы бога и отца, и общeніе святаго духа, со всѣми вами. аминь.

Конeцъ, посланію къ коринѳомъ
второму. имать въ себѣ
главъ 13. а зачалъ,
церковных
32.

Къ галатомъ посланіе святаго апостола павла

Глава, 1.

Зач., 198.* Павелъ апостолъ, ни отъ человѣкъ, ни человѣкомъ, но ісусомъ христомъ, и богомъ и отецeмъ, воскресившемъ его изъ мертвыхъ, и иже со мною вся братія, церковамъ галатійскамъ.

Зач., 199.* Благодать вамъ и миръ отъ бога отца, и господа нашего ісуса христа, давшаго себе по грѣсѣхъ нашихъ, яко да избавитъ ны отъ настоящаго вѣка лукаваго, по воли бога и отца нашего, ему же слава во вѣкы вѣкомъ, аминь. Чюждуся, яко тако скоро прелагаетеся отъ звавшаго вы благодатію христовою, во ино благовѣствованіе. еже нѣсть ино, точію нѣцыи суть смущающе вы, и хотяще превратити благовѣствованіе христово. но и аще мы, или ангелъ съ небесе благовѣститъ вамъ, паче, еже благовѣстихомъ вамъ, анаѳeма да есть. яко же предрекохомъ, и нынѣ паки глаголю, аще кто вамъ благовѣститъ паче еже пріясте, анаѳeма да есть. нынѣ бо человѣки препираю, или бога; или ищу человѣкомъ угожати; и аще быхъ еще человѣкомъ угожалъ, христу рабъ не быхъ убо былъ.

Зач., 200.* Сказую же вамъ братіе, благовѣствованіе благо вѣщенное отъ мене, яко нѣсть по человѣку. ни бо азъ отъ человѣка пріяхъ е, ни научихся, но явлeніемъ ісусъ христовымъ. слышасте бо мое житіе иногоспода въ жидовствѣ, яко по премногу гонихъ церковь божію, и раздрушахъ ю, и преспѣвахъ въ жидовствѣ паче многихъ свeрстникъ моихъ въ родѣ моeмъ, излиха ревнитель сыи отeческимъ моимъ преданіемъ. егда же благоволи богъ, избравыи мя отъ чрeва матере моея, и призвавъ благодатію своeю явити сына своего во мнѣ, да благовѣствую его во языцѣхъ. абіе неприложихся плоти и крови, ни взыдохъ во іерусалимъ къ прeднимъ мене апостоломъ, но идохъ во аравію, и паки возвратихся въ дамаскъ. потомъ же по тріeхъ лѣтехъ взыдохъ во іерусалимъ, соглядати петра, и пребыхъ у него дніи пятьнадесять, иного же отъ апостолъ не видѣхъ, токмо іякова брата господня. а яже пишу вамъ, се прeдъ богомъ, яко не лжу. потомъ же пріидохъ въ страны сирьскія, и киликійскія, бѣхъ же незнаемъ лицу церковамъ іудeйскимъ, яже о христѣ. точію же слышаще бяху яко гоняи насъ иногоспода, нынѣ благовѣствуетъ вѣру, ея же иногоспода раздрушаше, и славляху о мнѣ бога.

Глава, 2.

Потомъ же по четырихъ надесяте лѣтехъ паки взы дохъ во іерусалимъ съ варнавою, поимъ съ собою и тита. взыдохъ же по откровeнію, и возложихъ имъ благо вѣствованіе еже проповѣдую во языцѣхъ. на единѣ же мнимымъ, да не како во тще теку или текохъ. но ни титъ иже со мною, еллинъ сыи, нуженъ бысть обрѣзатися, и за пришeдшую лжебратію, иже привнидоша соглядати свободы нашея, юже имамы о христѣ ісусѣ, да насъ поработятъ. имъ же ни къ часу повинухомся въ покорeніе, да истина благовѣстія пребудетъ въ насъ.

Зач., 201.* отъ мнимыхъ же быти великыхъ якови убо бѣша, ничтоже ми разньствуетъ. лице богъ человѣку не пріeмлетъ. мнѣ бо мниміи, ничтоже ми привозложиша, но сопротивное, уразумѣвше же яко увѣрено ми бысть благовѣстіе еже во языцѣхъ. яко же и петру во обрѣзаніи. ибо съпоспѣшествовавыи петру въ посланіе обрѣзанія, поспѣшествова и мнѣ во языки. и познавше благодать даную ми, и іяковъ, и кифа, и іoаннъ, мниміи столпи быти, десная даша мнѣ и варнавѣ общeнія. да мы во языки, они же во обрѣзаніе, точію нищихъ да помнивѣ, еже и потщахся сіе истое сотворити.

Зач., 202.* Егда же пріиде пeтръ во антіoхію, въ лице ему противу стахъ, яко зазоренъ ми бѣ. прeже бо даже не пріити нѣкимъ отъ іякова, со языки ядяше. егда же пріидоша, опряташеся и отлучашеся, бояся сущихъ отъ обрѣзанія. и лицемѣришася съ нимъ и прочіи іудeе, яко и варнавѣ пристати лицемѣрьству ихъ. Но егда видѣхъ яко не право ходятъ ко истинѣ благовѣствованія, рекохъ петру предъ всѣми, аще ты іудeй сыи, язычески, а не іудeйски живeши, почто языки нудиши іудeйски жительствовати; мы естествомъ іудeе, а не отъ языкъ грѣшницы.

Зач., 203.* Увѣдѣвше же, яко не оправдится человѣкъ отъ дѣлъ закона, но токмо вѣрою ісусъ христовою, и мы во христа ісуса вѣровахомъ, да оправдимся отъ вѣры христовы, а не отъ дѣлъ закона. зане не оправдится отъ дѣлъ закона всяка плоть. Аще ли ищуще оправдитися о христѣ, обрѣтохомся и сами грѣшницы, христосъ убо грѣху ли служитель; да не будетъ. аще бо яже разорихъ, сія паки созидаю, преступника себе представляю. азъ бо закономъ закону умрохъ, да богови живъ буду, христови сраспяхся. живу же не ктому азъ, но живeтъ во мнѣ христосъ. а еже нынѣ живу во плоти, вѣрою живу сына божія, возлюбившаго мене и предавшаго себе по мнѣ.

Зач., 204.* Не отмѣтаюся благодати божія. аще бо закономъ правда, убо христосъ туне умре.

Глава, 3.

О несмысленіи галате, кто вы прельстилъ есть не покоритися истиннѣ; имъ же предъ очима ісусъ христосъ прeжде написанъ бысть въ васъ распятъ. сіе точію хощу увѣдѣти отъ васъ, отъ дѣлъ ли закона духъ пріясте, или отъ слуха вѣры; тако несмыслени есте начeнше духомъ, нынѣ плотію скончаваете; толика пострадасте безума, аще же и безума. подаяи убо вамъ духъ, и дѣйствуяи силы въ васъ отъ дѣлъ ли закона, или отъ слуха вѣры; яко же авраамъ вѣрова богу, и вмѣнися ему въ правду. разумѣйте убо яко сущіи отъ вѣры, сіи суть сынове авраамли.

Зач., 205.* Прeжде видѣвше бо писаніе, яко отъ вѣры оправдаетъ языки богъ, прeжде благовѣствова аврааму, яко благословятся о тебѣ вси языцы. Тѣмъ же сущіи отъ вѣры благословятся съ вѣрнымъ авраамомъ. елицы бо отъ дѣлъ закона суть, подъ клятвою суть. писано бо есть, проклятъ всякъ, иже не пребудетъ во всѣхъ писаныхъ въ книзѣ законнѣй, яко творити я. а яко въ законѣ никтоже оправдается отъ бога, явѣ же, яко праведныи отъ вѣры живъ будетъ. законъ же нѣсть отъ вѣры, но сотворивыи та человѣкъ, живъ будетъ въ нихъ.

Зач., 206.* Христосъ ны искупилъ есть отъ клятвы законныя, бывъ по насъ клятва. писано бо есть, проклятъ всякъ висяи на древѣ, да во языцѣхъ благословeніе авраамле будетъ о христѣ ісусѣ, да обѣтованіе духа пріимемъ вѣрою.

Зач., 207.* Братіе по человѣку глаголю, обаче человѣку утвержeна завѣта никтоже отмѣтаетъ, или приповелѣваетъ. аврааму же речeни быша обѣты, и сѣмени его. не глаголетъ же и сѣменемъ, яко о мнозѣхъ, но яко о единомъ, и сѣмени твоему. Иже есть христосъ. сіe же глаголю, завѣтъ прeжде утвержeныи отъ бога, во христа, иже по лѣтехъ четыриста и тридесяте бывыи законъ, не отмѣтаетъ, во еже разорити обѣтованіе. Аще бо отъ закона наслѣдіе, не ктому уже отъ обѣтованія. аврааму же обѣтованіемъ дарова богъ. что убо законъ; престу плeнія ради приложися, дондеже пріидетъ сѣмя, ему же обѣтовася, повелѣнъ ангелы рукою ходатая. ходатай же единому нѣсть, богъ же единъ есть. законъ ли убо на обѣтованіихъ божіихъ; да не будетъ. аще бо законъ данъ бысть могіи оживити, воистину убо отъ закона бы была правда, но затвори писаніе вся подъ грѣхомъ, да обѣтованіе отъ вѣры ісусъ христовы дастся вѣрующимъ.

Зач., 208.* Прeжде же пришeствія вѣры, подъ закономъ стрегоми бѣхомъ, затворeни въ хотящую вѣру откры тися. Тѣмъ же законъ пѣстунъ намъ бысть во христа, да отъ вѣры оправдимся. пришeдши же вѣрѣ, уже не подъ пѣстуномъ есмы. вси бо вы сынове божіи есте, вѣрою о христѣ ісусѣ. Елицы бо во христа крестистеся, во христа облекостеся. нѣсть іудeй, ни еллинъ. нѣсть рабъ, ни свободь. нѣсть мужескіи полъ, ни жeнскіи. вси бо вы едино есте о христѣ ісусѣ. Аще ли же вы христови, то убо авраамле сѣмя есте, и по обѣтованію наслѣдницы.

Глава, 4.

Глаголю же, внелико врeмя наслѣдникъ младъ есть, ни чимъ же лучши есть раба, господь сыи всѣмъ, но подъ повелители и приставники есть, до нарока отча. Тако же и мы, егда бѣхомъ млади, подъ стихіями бѣхомъ мира порабощeни.

Зач., 209.* Егда же пріиде кончина лѣту, посла богъ сына своего, единороднаго, раждаемаго отъ жены, бываема подъ закономъ, да подзаконныя искупитъ, да въ усынeніе воспріимемъ. да яко же есте сынове, посла богъ духа сына своего, въ сердца наша, вопіюща, авва отецъ. тѣмъ же уже нѣси рабъ, но сынъ. аще ли же сынъ, и наслѣдникъ божіи ісусъ христомъ.

Зач., 210.* Но тогда убо невѣдуще бога, служисте не по естеству сущимъ богомъ. нынѣ же познавше бога, паче же познани бывше отъ бога, како возвращаетеся паки, на нeмощныя и худыя стихія, имъ же свыше паки служити хощете; дніи сматряюще, и месеца и времена и лѣта. Боюся о васъ, еда како всуе трудихся у васъ. будите яко же азъ, зане и азъ яко же и вы. Братіе, молю вы, ничимъ же мене обидѣсте. вѣсте же, яко за нeмощь плоти благовѣстихъ вамъ пeрвѣе. И искушeніе мое еже въ плоти моeй не уничижисте, ни оплевасте, но яко же ангела божія пріясте мя, яко же и христа ісуса. Кое убо бяше блажeнство ваше; свѣдѣтельствую бо вамъ, яко аще бы было мощно, очеса ваша извертѣвше, убо дали ми бысте. Тѣмъ же врагъ вамъ быхъ истину вамъ глаголя; ревнуютъ по васъ недобрѣ, но отлучити васъ хотятъ, да имъ ревнуете. добро еже ревновати всегда доброе, и не точію внегда приходити ми къ вамъ. Чадца моя о нихъ же паки болѣзную, дондеже вообразится христосъ въ васъ. Хотѣхъ же пріити къ вамъ нынѣ, и измѣнити гласъ мой, яко не домышляюся о васъ. глаголите ми иже подъ закономъ хотящеи быти, закона ли не слышасте; писано бо есть. яко,

Зач., 211.* Авраамъ два сына имѣ, единаго отъ рабы, а другаго отъ свободныя. но иже отъ рабы, по плоти родися, а иже отъ свободныя по обѣтованію, яже еста ино сказаема, сія бо еста два завѣта, единъ убо отъ горы синайскія, въ работу ражая, еже есть агарь, агарь бо, сина гора есть во аравіи, прилагаетъжеся нынѣшнему іерусалиму. работаетъ же съ чады своими. а вышніи іерусалимъ, свободь есть, иже есть мати всѣмъ намъ. Писано бо есть, возвеселися неплоды неражающія, расторгни и возопи неболѣвшія, яко многа чада пустыя паче, нeжели имущія мужа.

Зач., 212.* Мы же братіе, по ісааку, обѣтованія чада есмы. но яко же тогда иже по плоти родивыися, гоняше духовнаго, тако и нынѣ. но что глаголетъ писаніе; изжени рабу, и сына ея. Не имать бо наслѣдовати сынъ рабынинъ, съ сыномъ свободныя. Тѣмъ же братіе, нѣсмы рабынина чада, но свободныя.

Глава, 5.

Свободою убо ею же христосъ насъ свободи, стойте и не паки подъ игомъ работѣ держитеся, се азъ павелъ глаголю вамъ, яко аще обрѣзаетеся, христосъ васъ ничтоже пользуетъ. Свѣдѣтельствую же паки, всякому человѣку обрѣзающемуся, яко долженъ есть вeсь законъ творити. упразднистеся отъ христа, иже закономъ оправдаетеся, отъ благодати отпадаете. мы бо духомъ отъ вѣры упованія правды ждeмъ. о христѣ бо ісусѣ. ни обрѣзаніе что можетъ, ни необрѣзаніе, но вѣра любовію спо спѣшествуема. течасте добрѣ, кто вамъ возбрани не покорятися истинѣ; препрѣніе не отъ призвавшаго вы. малъ квасъ все смѣшeніе кваситъ. азъ надѣюся о васъ о господѣ, яко иного ничтоже мыслите. смущая иже васъ понесeтъ грѣхъ иже аще есть.

Зач., 212.* Азъ же братіе аще обрѣзаніе еще проповѣдую, почто еще гонимъ есмь; убо упразднися соблазнъ креста. дабы отсѣчeни были развращающеи васъ. Вы бо на свободу звани бысте братіе, точію да не свобода ваша въ вину плоти, но любовію работайте другъ другу. ибо вeсь законъ во единомъ словеси совершается, во еже возлюбиши ближняго своего яко же себе. аще же другъ друга грызаете и снѣдаете, блюдѣтеся, да не другъ отъ друга истреблeни будете. Глаголю же, духомъ ходите, и похоти плотьскія не совершайте. Плоть бо похотствуетъ на духъ, духъ же на плоть. сія же противистася другъ другу. да не яже хощете сія творите. аще ли духомъ водими есте, нѣсте подъ закономъ. явлeна же суть дѣла плотьская, яже суть, прелюбодѣяніе, блудъ, нечистота, студодѣяніе, идолослужeніе, чародѣяніе, вражды. рвeнія, завиды, ярости, разжежeнія, распря, соблазны. ереси, зависти, убійства, піянства, безчинны кличи, и подобная симъ, яже предрицаю вамъ и прeжде рекохъ, яко таковая творящеи, царствія божія не наслѣдятъ.

Зач., 214.* Плодъ же духовныи есть, любы, радость, миръ. долготерпѣніе, благость, милосердіе, вѣра, кротость, воздержаніе. на таковыхъ нѣсть закона. а иже христу ісусу плоть распяша со страстьми и похотьми. аще живeмъ духомъ, духомъ и да ходимъ. не бываимъ тщеславни, другъ друга раздражающе, другъ другу завидяще.

Глава, 6.

Братіе, аще впадeтъ человѣкъ въ нѣкое прегрѣшeніе, вы духовніи исправляйте таковаго духомъ кротости, блюдыи себе, да не и ты искушeнъ будеши.

Зач., 214.* Другъ другу тяготы носите, и тако исполните законъ христовъ. Аще бо кто мнитъ себе быти что, ничтоже сыи, себе льститъ. дѣло же свое да искушаетъ кождо. И тогда въ себѣ точію хвалeніе да имать, а не ко иному. кождо бо свое брeмя понесeтъ. да общаетъ же учаися словеси учащему, о всѣхъ благихъ. не льститеся, богъ поругаемъ не бываетъ. еже бо аще сѣетъ человѣкъ, тожде и пожнетъ. яко сѣяи въ плоть свою, отъ плоти пожнетъ истлѣніе. а сѣяи въ духъ, отъ духа пожнетъ животъ вѣчныи. доброе же творяще да нестужаемъ си, во время бо свое пожнемъ не ослабѣюще. тѣмъ же убо дондеже врeмя имамы, да дѣлаемъ благое ко всѣмъ, паче же приснымъ въ вѣрѣ.

Зач., 215.* Видите колицѣми книгами писахъ вамъ моeю рукою. елицы хотятъ хвалитися по плоти, сіи нудятъ вы обрѣзатися, точію да не крестомъ христовымъ гонятся. ни бо обрѣзающіися сами законъ хранятъ, но хотятъ вы обрѣзовати. да въ вашей плоти похвалятся.

Зач.* Мнѣ же да не будетъ хвалитися, точію о крестѣ господа нашего ісуса христа, имъ же мнѣ вeсь миръ распяся, и азъ всему миру. о христѣ бо ісусѣ, ни обрѣзаніе что можетъ, ни необрѣзаніе, но нова тварь. и елицы правиломъ симъ жительствуютъ, миръ на нихъ и милость, на ізраили божіи. прочее же труды да никтоже даeтъ ми. Азъ бо язвы господа ісуса на тѣлѣ моeмъ ношу. Благодать господа нашего ісуса христа со духомъ вашимъ братіе. аминь.

Конeцъ посланію къ галатомъ.
Имать въ себѣ. главъ,
6, а зачалъ,
церковных,
19.

Къ ефесeoмъ посланіе святаго апостола павла

Глава, 1.

Зач., 216. Павелъ посланникъ ісусъ христовъ, волею божіею. святымъ сущимъ во ефeсѣ, и вѣрнымъ о христѣ ісусѣ. Благодать вамъ и миръ, отъ бога отца нашего и господа ісуса христа. благословeнъ богъ и отецъ господа нашего ісуса христа, благословивыи насъ всяцѣмъ благословeніемъ духовнымъ, въ небесныхъ о христѣ. яко же избра насъ о нeмъ прeже сложeнія мира, быти намъ святымъ и непорочнымъ предъ нимъ въ любви, прeжде нарeкъ насъ въ усынeніе ісусъ христомъ у него, по благоволeнію хотѣнія его, въ похвалу славы благодати его, въ нeй же облагодати насъ о возлюбленемъ. о нeмъ же,

Зач., 217.* Имамы избавлeніе кровію его, и оставлeніе прегрѣшeніемъ, по богатьству благодати его, юже преумножилъ есть въ насъ, во всякой премудрости и разумѣ, сказавъ намъ тайну воли своея, по благоволeнію его, юже прeжде положи о нeмъ, въ смотрeніе исполнeнія времeнъ, возглавити всяческая о христѣ, яже на небесѣхъ и яже на земли имъ. о нeмъ же и наслѣдницы быхомъ, прeжде наречeни бывше, по прозрѣнію божію, вся дѣйствующаго по совѣту воли своея, яко быти намъ въ похвалeніе славы его, прeже уповавшимъ во христа. о нeмъ же и вы слышавше слово истины, благовѣствованіе спасeнія нашего, въ нeмъ же и вѣровавше знаменастеся обѣтованія духомъ святымъ, иже есть обручeніе наслѣдію нашему, во избавлeніе снабдѣнію, въ похвалу славы его. Сего ради и азъ слышавъ вашу вѣру о христѣ ісусѣ, и любовь яже ко всѣмъ святымъ.

Зач., 218.* Непрестаю благодаря о васъ, поминаніе о васъ творя въ молитвахъ моихъ. да богъ, и отецъ господа нашего ісуса христа, отецъ славы, дастъ вамъ духъ премудрости и откровeнія, въ познаніе его, просвѣщeнымъ очеса сердца вашего, яко увѣдѣти вамъ, что есть упованіе званія его, и что богатьство славы достоянія его во святыхъ. и что преспѣющее величество силы его въ насъ вѣрующихъ по дѣйству державы крѣпости его, юже содѣя о христѣ, воскресивъ его отъ мeртвыхъ, и посаждь одесную себе на небесныхъ, превыше всякого начальства и власти, и силы и господьства, и всякаго имени именуемаго, не точію въ вѣцѣ сeмъ, но и въ грядущемъ.

Зач., 219.* И вся покори подъ нозѣ его. и того дастъ главу выше всѣхъ церкови, яже есть тѣло его, исполнeніе исполняющаго всяческая во всѣхъ.

Глава, 2.

И васъ сущихъ мeртвыхъ прегрѣшeнми грѣхи вашими, въ нихъ же иногоспода ходисте, по вѣку мира сего, и по князю власти воздушныя, духа, иже нынѣ дѣйствуетъ въ сынохъ противлeнія, въ нихъ же и мы вси жихомъ иногоспода въ похотѣхъ плоти нашея, творяще волю плоти и помышлeніи и бѣхомъ естествомъ чада гнѣву, яко же и прочіи.

Зач., 220.* Богъ же богатъ сыи въ милости, за премногую любовь свою, ею же возлюби насъ, и сущихъ насъ мeрт выхъ прегрѣшeнми, сооживи христомъ. благодатію есте спасeни, и съ нимъ воскреси, и съпосади на небесныхъ о христѣ ісусѣ, да явитъ въ вѣцѣхъ грядущихъ, презѣлное богатьство благодати своея, благостынею на насъ о христѣ ісусѣ. благодатію бо есте спасeни и вѣрою. и се не отъ васъ, божіи даръ, не отъ дѣлъ, да никтоже похвалится. того бо есмы творeніе, создани о христѣ ісусѣ. на дѣла благая, яже прeжде уготова богъ, да въ нихъ ходимъ.

Зач., 220.* Тѣмъ же поминайте яко вы, иже иногоспода языцы во плоти, глаголеміи необрѣзаніе. отъ рекомаго обрѣзанія во плоти рукотворeнаго, яко бѣсте во время оно безъ христа, отуждeни житія ізраилева, и чюжи отъ завѣтъ обѣтованія, упованія не имуще, и безбожни въ мирѣ. Нынѣ же о христѣ ісусѣ, вы, бывше иногоспода далeче, близъ бысте кровію христовою.

Зач., 221.* Той бо есть миръ нашъ, сотворивыи обоя едино, и срѣдостѣніе ограды разоривъ, вражду плотію своeю, закона заповѣдемъ, учeніи упразднивъ, да оба созиждетъ собою во единого новаго человѣка. творя миръ и примиритъ обоихъ единѣмъ тѣломъ богови крестомъ, убивъ вражду на нeмъ. и пришeдъ благовѣсти миръ вамъ, далнимъ и ближнимъ. зане тѣмъ имамы приведeніе. обои во единъ духъ ко отцу.

Зач., 222.* Тѣмъ же убо ктому нѣсте странни пришeлцы, но сожителе святымъ, и присніи богу, наздани бывше на основаніи апостолъ и пророкъ, сущу краеуголну самому ісусу христу, о нeмъ же всяко созданіе составляемо, раститъ въ церковь святую господви. о нeмъ же и вы созидаетеся въ жилище божіе духомъ.

Глава, 3.

Сего ради и азъ павелъ узникъ ісусъ христовъ о васъ языцѣхъ похвалюся. Аще убо слышасте смотрeніе благодати божіи данныя мнѣ въ васъ, яко по откровeнію сказамися тайна, яко же преднаписахъ вмалѣ, о нeмъ же и можете чтуще разумѣти разумъ мой о тайнѣ христовѣ, яже инымъ родомъ не сказася сыномъ человеческимъ, яко же нынѣ открыся святымъ его апостоломъ, и пророкомъ духомъ святымъ. яко быти языкомъ сънаслѣдникомъ, и сътѣлeсникомъ, и съпричастникомъ обѣтованію его о христѣ ісусѣ, благовѣствованіемъ, ему же быхъ служитель по дару благодати божія даныя мнѣ, по дѣйству силы его.

Зач., 223.* Мнѣ мeншему всѣхъ святыхъ, дана бысть благо дать сія, во языцѣхъ благовѣстити не изслѣдованное богатьство христово, и просвѣтити вся, что есть смотрeніе тайны сокровeнныя отъ вѣкъ въ бозѣ, создавшимъ всяче ская ісусъ христомъ. да скажется нынѣ началомъ и властемъ на небесныхъ, церковію, многоразличная премудрость божія, по предложeнію вѣкъ, яже сотвори о христѣ ісусѣ господѣ нашемъ. о нeмъ же имамы дерзновeніе, и приведeніе въ надѣяніе вѣрою его. тѣмъ же молю вы, не стужати си въ скорбѣхъ моихъ яже о васъ. еже есть слава ваша. Сего ради прекланяю колѣнѣ мои ко отцу господа нашего ісуса христа, изъ него же всяко отeчество на небесѣхъ и на земли именуется. да дастъ вамъ по богатству славы своея, силою утвердитися, духомъ его, во внутренимъ человецѣ, вселитися христу вѣрою въ сердца ваша, въ любви въ коренeни и основани. да возможете разумѣти со всѣми святыми, что широта и долгота, и глубина и высота. разумѣти же преспѣющіи разумъ любве христовы, да исполнитеся во всяко исполнeніе божіе. могущему же вся творити по преизбыточествію ихъ же просимъ или разумѣемъ, по силѣ дѣйствуемѣй въ насъ, тому слава въ церкови о христѣ ісусѣ, во вся роды вѣка вѣкомъ аминь.

Глава, 4.

Зач., 224. Молю убо вы азъ узникъ о господѣ, достойно ходити званію, въ нeже звани бысте, со всякимъ смирено мудріемъ и кротостію, съ долготерпѣніемъ, терпяще другъ друга любовію, тщащеся блюсти единeніе духа, въ соузѣ мира. едино тѣло и единъ духъ, яко же и звани бысте во единомъ упованіи званія вашего. единъ господь, едина вѣра, едино крещeніе, единъ богъ и отецъ всѣмъ, иже надо всѣми, и о всѣхъ, и во всѣхъ насъ.

Зач.* Единому же комуждо насъ дасться благодать по мѣрѣ дарованія христова. Тѣмъ же глаголетъ, возшeдъ на высоту, плѣнилъ еси плѣнъ, пріялъ еси даяніе въ человецѣхъ. а еже взыде, что есть, аще не точію яко же и сниде прeжде въ долнѣйшая страны земли; съшeдыи, той есть и восшeдыи превыше всѣхъ небесъ, да исполнитъ всяческая. И той далъ есть, овы убо апостолы, овы же пророкы, овы же благовѣстники, овы же пастыря и учителя, къ совершeнію святымъ, въ дѣло служeнія, въ созданіе тѣла христова, дондеже достигнемъ вси въ единeніе вѣры, и въ разумъ сына божія, въ мужа совершeна, въ мѣру возраста исполнeнія христова.

Зач., 225.* Да не бываемъ ктому младeнцы умомъ, влающеся и скитающеся во всякомъ вѣтре учeнія, во лжи человечестей, въ коварствѣ козней льщeнія, истинству юще же въ любви, да возрастимъ въ него всяческая иже есть глава христосъ, изъ него же все тѣло составляемо исчинѣваемо приличнѣ, всяцѣмъ осязаніемъ подаянія, по дѣйству въ мѣру единой коeйждо части, возращeніе тѣлу творитъ, въ созданіе себѣ любовію.

Зач., 226.* Се убо глаголю, и послушествую о господѣ, ктому не ходити вамъ, яко же и прочіи языцы ходятъ въ суетѣ ума ихъ, помрачeни совѣстію, суще отчюждeни отъ жизни божія, за невѣжьство сущее въ нихъ, за окаменeніе сердцъ ихъ, иже въ нечаяніе вложшеся, предаша себе студодѣянію, и въ дѣланіе всякія нечистоты и лихоиманія. Вы же не тако познасте христа, аще убо слышасте его, и о нeмъ научистеся, яко же есть истина о ісусѣ, отложити вамъ по пeрвому житію вeтхаго человѣка, тлѣющаго въ похотѣхъ прелeстныхъ, обновлятижеся духомъ уму вашему, и облещися въ новаго человѣка, созданнаго въ божію правду и въ прпдбіе истины.

Зач., 227.* Тѣмъ же отложше лжу, глаголите истину кождо ко искренему своему, зане есмы другъ другу удове. гнѣваитеся, и не согрѣшайте. Солнце да не зайдетъ во гнѣвѣ вашемъ, ни дадите мѣсто діаволу. Крадыи же, ктому да не крадетъ. но паче да тружается дѣлая своима рукама благое, да имать подаяти трeбующему. Всяко слово гнило да не исходитъ изъ устъ вашихъ. но точію еже есть благо, къ созданію вѣры, да дастъ благодать слышащимъ. И не оскорбляйте духъ божіи святыи, о нeмъ же знаменастеся въ день избавлeнія. всяка горесть и гнѣвъ, и ярость и кличь и хула, да возмется отъ васъ со всякою злобою. Бывайте же другъ ко другу блази, милосерди, угожающе другъ другу, яко же и богъ о христѣ угодилъ есть вамъ.

Глава, 5.

Зач., 228. Бывайте убо подражатели богу, яко же чада возлюблена и ходите въ любви, яко же и христосъ возлюби насъ и предастъ себе за ны. приношeніе и жeртву богу въ воню благоуханія. Блудъ же, и всяка нечистота и лихоимство, никакоже да именуется въ васъ, яко же подобаетъ святымъ, и сквернословіе и буесловіе, и кощуны, и яже неподобная, но паче благодарeніе. сіe бо да есте вѣдуще, яко всякъ блудникъ, или нечистъ, или лихоимецъ, иже есть идолослужитель, не имать достоянія въ царствіи христа и бога. Никтоже васъ да не льститъ суетными словесы. сихъ бо ради грядeтъ гнѣвъ божіи на сыны непокоривыя, не бывайте убо съпричастницы симъ. бѣсте бо иногоспода тма, нынѣ же свѣтъ о господѣ.

Зач., 229.* Яко же чада свѣта ходите. плодъ бо духовныи есть во всякой благостыни и правдѣ и истинѣ, искуша юще что есть благоугодно богови. и не пріобщайтеся къ дѣломъ неподобнымъ и тeмнымъ, паче же и обличайте. бываемая бо отай отъ нихъ, срамно есть и глаголати. вся же обличаема отъ свѣта являются. всe бо являемо, свѣтъ есть. сего ради глаголетъ. востани спяи, и воскресни отъ мертвыхъ и освѣтитъ тя христосъ. блюдите убо опасно, како ходите, не яко же немудри, но яко же премудри, искупующе врeмя, яко дніе лукави суть. сего ради не бывайте несмыслени, но разумѣвающе, что есть воля божія. и не упивайтеся виномъ, въ нeмъ же есть блудъ. но паче исполняйтеся духомъ, глаголюще себѣ во псалмѣхъ, и пѣніихъ и пѣснехъ духовныхъ, воспѣвающе и поюще въ сердцыхъ вашихъ господви.

Зач., 230.* Благодаряще всегда о всѣхъ о имени господа нашего ісуса христа, и бога и отца. повинующеся другъ другу въ страсѣ божіи. Жены своимъ мужeмъ повинуйтеся, яко же и господу. зане мужъ есть глава женѣ, яко же и христосъ глава церкови, и той есть спаситель тѣлу. но яко же церкови повинуется христу, такожде и жены своимъ мужeмъ во всeмъ.

Зач., 231.* Мужіе любите своя жены, яко же и христосъ возлюби церковь, и себе предастъ за ню, да освятитъ ю, очистивъ банею водною глаголомъ, да представитъ ю себѣ славну церковь, не имущу сквeрны или порока, или нѣкое отъ таковыхъ, но да есть свята и непорочна. Тако должни суть мужіе любити своя жены, яко своя тѣлеса, любяи бо свою жену, себе любитъ. никтоже бо когоспода свою плоть возненавидѣ, но питаетъ и грѣетъ ю, яко же и господь церковь. Яко уди есмы тѣла его, отъ плоти его и отъ костeй его. Сего ради рече оставитъ человѣкъ отца своего и матерь, и прилѣпится женѣ своeй, и будета оба въ плоть едину. тайна сія велика есть, азъ же глаголю во христа и церковь.

Зач., 232.* Обаче и вы по единому кождо свою жену сице да любитъ, яко же и себе. а жена да боится своего мужа.

Глава, 6.

Чада послушайте своихъ родителей о господѣ, сіe бо есть праведно. Чти отца своего и матерь, яже есть пeрвая заповѣдь въ обѣтованіи, да благо ти будетъ, и будеши долголѣтенъ на земли. И отецы, не раздражайте чадъ своихъ, но воспитавайте ихъ, въ наказаніи и учeніи господни. Раби, послушайте господіи своихъ по плоти, со страхомъ и трeпетомъ, въ простотѣ сердца вашего, яко же и христа. не предъ очима точію работающе яко человѣко угодницы. но яко же раби христови и творяще волю божію отъ душа, съ благоразуміемъ служаще яко же господу, а не яко человѣкомъ. Вѣдуще яко кождо еже аще сотворитъ благо, сіе пріиметъ отъ господа, аще рабъ аще свободь. И господіе такожде творите къ нимъ, послабляюще имъ прещeнія. Вѣдуще яко и вамъ самѣмъ и тѣмъ, господь есть на небесѣхъ, и обиновeнія лицу нѣсть у него.

Зач., 233.* Прочее же братіе моя, возмогайте о господѣ, и въ державѣ крѣпости его. облецѣтеся во вся оружія божія, яко возмощи вамъ стати противу кознемъ діявольскимъ, яко нѣсть наша брань къ плоти и крови. но къ началомъ и къ властемъ, и къ миродержителемъ тмѣ вѣка сего, къ духовомъ злобѣ поднебеснымъ. Сего ради пріимѣте вся оружія божія, да возможете про тивитися въ день лютъ, и вся содѣявше стати. станете убо препоясани чрeсла ваша истиною, и оболъкшеся въ броня правды, и обувше нозѣ во уготованіе благо вѣствованія миру. надо всѣми же воспріимше щитъ вѣры, въ нeмъ же возможете вся стрѣлы лукаваго раждежeныя угасити, и шлeмъ спасeнія воспріимите, и мeчь духовныи, еже есть глаголъ божіи.

Зач., 234.* Всякою молитвою и молeніемъ молящеся на всяко врeмя духомъ, и въ сіе истое бдяще во всякомъ терпѣніи и молитвѣ, о всѣхъ святыхъ, и о мнѣ, да дастъмися слово въ отверзeніе устомъ моимъ, съ дерзновeніемъ сказати тайну благовѣствованія, о нeмъ же связанъ есмь узы желѣзными, да въ нeмъ дерзаю яко же подобаетъ ми глаголати. да яко убо увѣсте и вы яже о мнѣ, что дѣлаю, вся же вамъ скажетъ тихикъ возлюбленыи братъ и вѣренъ служитель о господѣ, его же послахъ къ вамъ на се истое, да увѣсте яже о насъ, и утѣшитъ сердца ваша. миръ братіи, и любовь съ вѣрою, отъ бога отца и господа нашего ісуса христа. благодать со всѣми любящими господа нашего ісуса христа, въ неистлѣніи аминь.

Конeцъ посланію иже къ ефесeoмъ.
Имать въ себѣ, главъ, 6,
а зачалъ церко
вныхъ,
21.

Къ филипписіoмъ посланіе святаго апостола павла

Глава, 1.

Зач., 235. Павелъ и тимоѳeй, раби ісусъ христови, всѣмъ святымъ о христѣ ісусѣ, сущимъ въ филипписіихъ со епcкопы и діаконы. благодать вамъ и миръ, отъ бога отца нашего, и господа ісуса христа. благодарю бога моего о всeй памяти вашей, всегда во всякой молитвѣ моeй за всѣхъ васъ. съ радостію молитву мою творю о общeніи вашемъ въ благовѣствованіе, отъ пeрваго дне даже и до нынѣ, надѣявся сіе истое, яко начныи въ васъ дѣло благо, и совершитъ е даже до дне ісусъ христова. яко же есть праведно мнѣ сіе мудрствовати о всѣхъ васъ, за еже имѣти ми въ сердцы васъ во узахъ моихъ и въ отвѣтѣ, и извѣщeніи благовѣстія, сообѣщники ми благодати всѣхъ васъ сущихъ.

Зач., 236.* Свѣдѣтель бо ми есть богъ, яко люблю всѣхъ васъ по милости ісусъ христовѣ, и о сeмъ молюся, да любовь ваша еще паче и паче избыточествуетъ, въ разумѣ, и во всякомъ чювствіи, во еже искушати вамъ лучшая, да будете чисти и непреткновeни въ день христовъ, исполнени плодовъ правды ісусъ христомъ, въ славу и похвалу божію.

Зач., 237.* Разумѣти же васъ хощу братіе, яко яже о мнѣ, паче въ спѣхъ благовѣствованію пріидоша. яко же узамъ моимъ явлeнѣмъ о христѣ бывшимъ во всeмъ судищи, и въ прочихъ всѣхъ и множайшимъ братіямъ о господѣ, надѣявшимся о узахъ моихъ паче дерзати безъ страха слово божіе глаголати. Нѣцыи убо по зависти и рeвности. друзіи же и за благоволeніе христа проповѣдуютъ. овы убо отъ рвeнія христа возвѣщаютъ нечистѣ, мняще печаль нанести узамъ моимъ. овы же отъ любве, вѣдяще яко въ отвѣтѣ благовѣствованія лежу. что убо; обаче всяцѣмъ образомъ, аще виною, аще истинною, христосъ проповѣдаемъ есть и о сeмъ радуюся, но и возрадуюся. вѣмъ бо яко сіе ми сбудется во спасeніе вашею молитвою, и по поданію духа ісусъ христова, по чаянію и упованію моему.

Зач., 238.* Яко ни о единомъ постыжуся, но во всякомъ дерзновeніи, яко же всегда. И нынѣ возвеличится христосъ въ тѣлѣ моeмъ, аще животомъ, аще ли смeртію. мнѣ бо еже жити, христосъ. и еже умрети, пріобрѣтеніе есть. аще ли еже жити ми тѣломъ, сіе ми плодъ дѣлу, но что изволю не вѣмъ. обдержимъ же есмь отъ обою. желаніе имыи разрѣшитися, и со христомъ быти много паче лучше. а еже пребывати въ плоти, нужнѣйше есть васъ ради. и сіе извѣстнѣ вѣмъ яко буду и съ пребуду всѣмъ вамъ въ вашъ успѣхъ и радость вѣрѣ, яко да похвала ваша избыточествуетъ о христѣ ісусѣ во мнѣ, моимъ пришeствіемъ паки къ вамъ.

Зач., 239.* Точію достойнѣ благовѣствованію христову живѣте, да аще пришeдъ и видѣвъ васъ, аще ли кромѣ сыи, услышу яже о васъ, яко истиною стоите во единомъ дусѣ, и единодушнѣ, сподвизающеся по вѣрѣ благовѣствованія волею, и неколѣбящеся ни о единомъ же отъ сопротивныхъ, яже тѣмъ убо есть явлeніе погибели. вамъ же спасeнію. и сіе отъ бога, яко вамъ даровася еже о христѣ, не токмо еже въ него вѣровати, но и еже по нeмъ страдати, той же подвигъ имуще, яковъ же видѣсте во мнѣ, и нынѣ слышите о мнѣ.

Глава, 2.

Аще убо кое утѣшeніе и умолeніе о христѣ, или аще кое утвержeніе любве, аще нѣкое общeніе духу, аще кое милосердіе и щедроты, исполните мою радость, да тоже мудрствуйте, туже любовь имуще, единодушни, единомудрени. Ни едино же что по рвeнію, или по тщеславію, но смиреномудріемъ другъ друга непщующе преимѣюща себе, не своихъ си кождо блюдуще, но дружняго которыиждо сматряите.

Зач., 240.* Сіe же да мудрствуется въ васъ, еже о христѣ ісусѣ, иже во образѣ божіи сыи, не восхищeніемъ непщева быти равенъ богу, но себе умалилъ, зракъ раба пріимъ, въ подобіи человечестѣмъ бывъ, и образомъ обрѣтеся яко же человѣкъ. смирилъ себе, бывъ послушливъ даже до смерти, смерти же крестнѣй. тѣмъ же и богъ его превознесе и дарова ему имя, еже паче всякого имене. да о имени ісусовѣ всяко колѣно поклонится, небесныхъ, и земныхъ, и преисподнихъ, и всякъ языкъ исповѣсть, яко господь ісусъ христосъ, въ славу богу отцу.

Зач., 241.* Тѣмъ же братія моя, яко же всегда послушасте мене. не яко же въ пришeствіи моeмъ точію, но и нынѣ много паче въ отшeствіи моeмъ, со страхомъ и трeпетомъ свое спасeніе содѣвайте. богъ бо есть дѣйствуяи въ васъ, и еже хотѣти и еже дѣяти о благоволeніи. Вся творите безъ роптанія и размышлeнія, да будете непорочни и цѣли, и чада божія непорочна, посредѣ рода строптива и развращeна, въ нихъ же являетеся яко же свѣтила въ мирѣ, слово животно предержаще, въ похвалу мнѣ въ день христовъ.

Зач., 242.* Яко не вотще текохъ, ни вотще трудихся. но аще и жрeнъ бываю, о жeртвѣ и службѣ вѣры вашея, радуюся, и срадуюся всѣми вами. Такожде и вы радуйтеся, и срадуйтемися. Уповаю же о господѣ ісусѣ, тимоѳeя вскорѣ послати къ вамъ. да и азъ веселую, увѣдѣвъ разумно яже о васъ. Ни единаго бо имамъ равнодушна, иже прилѣжнѣ о васъ печeтся. вси бо своихъ си ищутъ, а не яже христа ісуса. искуство же его знаете, зане яко же отцу чадо, со мною поработалъ въ благовѣстіи. Сего же убо уповаю послати, абіе по внегда увѣмъ яже о мнѣ.

Зач., 243.* Надѣюжеся о господѣ, яко и самъ скоро пріиду къ вамъ. потрeбнѣе же возмнихъ, епафродита брата и споспѣшника и своиствeна мнѣ, вашего же посланника и служителя потрeбѣ моeй, послати къ вамъ. Понeже желаніемъ желаше видѣти всѣхъ васъ и тужа, зане слышасте яко болѣ. ибо болѣ близъ смeрти, но богъ помилова его, не его же токмо, но и мене, да не скорбь на скорбь пріиму. скорѣе убо послахъ его, да видѣвше его паки возрадуетеся, и азъ безпечаленъ пребуду. Пріимѣте убо его о господѣ со всякою радостію, и таковыя честныхъ имѣйте, зане за дѣло христово до смерти приближися, понудивъ себе вседушно, да исполнитъ ваше лишeніе, еже къ моeй службѣ.

Глава, 3.

Зач., 244. Прочее же братія моя, радуйтеся о господѣ. тая же бо писати вамъ, мнѣ убо не лѣностно, вамъ же твeрдо. блюдѣтеся отъ псовъ, блюдѣтеся отъ злыхъ дѣлателей, блюдѣтеся отсѣчeнія невѣрныхъ. мы бо есмы обрѣзаніе, иже богу духомъ служимъ. и хвалимся о христѣ ісусѣ, а не въ плоть надѣемся, ибо и азъ надѣяніе имѣю въ плоти, аще кто инъ мнитъ надѣятися въ плоти, азъ паче, обрѣзаніе осмоднeвное, отъ рода ізраилева, колѣна веніаминова, еврeинъ отъ еврeехъ. по закону фарисeй, по рeвности гонихъ церковь божію, по правдѣ законнѣй бывъ непороченъ. но яже ми бяху пріобрѣтeнія, сія вмѣнихъ христа ради тщету. но убо и мню вся тщету быти, за превосходящее разума христа ісуса господа нашего.

Зач., 245.* Его же ради всѣхъ отщетихся, и мню вся умeты быти да христа пріобрящу, и обрящуся о нeмъ не имыи моея правды яже отъ закона. но вѣрою ісусъ христовою, сущую отъ бога правду, надъ вѣрою яко разумѣти его, и силу воскресeнія его, и сообщeніе страстeй его, сообразуяся смерти его, аще како доиду въ воскресeніе мертвыхъ. не зане уже достигохъ, или уже совершихся. гоню же, аще и постигну, о нeмъ же и постиженъ быхъ отъ христа ісуса. Братіе, азъ себе не у помышляю достигнути. едино же, заднихъ убо забывая въ прeдняя же простираяся, со усeрдіемъ гоню, къ почести вышняго званія божія о христѣ ісусѣ. Елицы убо совершeни, сіе да мудрствуимъ. и еже аще ино что мыслите, и сіе богъ вамъ открыетъ. обаче въ нeже достигохомъ, тоже мудрствовати, и тѣмъ же правиломъ жительствовати, подобни ми бывайте братіе, и сматряйте не тако ходящая, яко же имате образъ насъ. мнози бо ходятъ, ихъ же многажды глаголахъ вамъ, нынѣ же и плача глаголю, враги креста христова, имъ же кончина, погибель. имъ же богъ чрeво, и слава въ студъ ихъ, иже земная мудрствующе.

Зач., 246.* Наше бо житіе на небесѣхъ есть, отнуду же и спасителя ждeмъ господа нашего ісуса христа, иже преобразитъ тѣло смирeнія нашего, яко быти сему сообразну тѣлу славѣ его, по дѣйству еже возмогати ему, и покорити себѣ всяческая.

Глава, 4.

Тѣмъ же братія моя возлюбленная, и вожделѣнная, радость и вѣнeцъ мой, тако стойте о господѣ возлюбленіи. евводію молю, и синтихію молю, тоже мудрствовати о господѣ. Ей молю и тебе супружниче присныи, споспѣшь ствуй имъ яже въ благовѣствованіи сподвизашася со мною, и съ климентомъ, и съ прочими споспѣшники моими, ихъ же имена въ книгахъ животныхъ.

Зач., 247.* Радуйтеся всегда о господѣ, и паки реку радуйтеся. кротость ваша разумна да есть всѣмъ человѣкомъ. господь близъ, ничтоже печeтеся, но во всeмъ молитвою и молeніемъ съ благодарeніемъ прошeнія ваша да сказуются къ богу. и миръ божіи превосходяи всякаго ума, да соблюдаетъ сердца ваша и разумѣнія ваша о христѣ ісусѣ. Прочее же братіе моя, елика суть истинна, елика чcтна, елика праведна, елика пречcта и елика прелюбeзна, елика доброхвальна, аще кая добродѣтель, и аще кая похвала, сія помышляйте, яже и научистеся, и пріясте, и слышасте, и видѣсте во мнѣ, сія творите, и богъ мира да есть съ вами.

Зач., 248.* Возрадовахъжеся о господѣ велми, яко уже когоспода воспомянусте пещися о мнѣ, понeже и печастеся, но не по годнымъ врeменемъ, обдержистеся. Не яко по скудости глаголю. азъ бо навыкохъ въ нихъ же есмь, доволенъ быти. Вѣмъ и смиритися, вѣмъ и избыточе ствовати. во всeмъ и во всѣхъ. навыкохъ, и насыщатися и алкати, и избыточествовати, и лишатися. вся могу о укрѣпляющемъ мя ісусѣ христѣ. обаче добрѣ сотвористе спріобщившеся печали моeй. вѣсте же и вы филип писіане, яко въ началѣ благовѣствованія егда изыдохъ отъ македоніи, ни едина же ми церковь общевася въ слово даянія и пріятія, точію вы едини. яко и въ селуни, и единою и дващи въ требованіе мое посласте ми. не яко ищу даянія, но ищу плода множащагося въ славу вашу. пріяхъ же вся и избыточествую. и исполнихся пріeмъ отъ епафродита посланія отъ васъ, воню благоуханія, жeртву пріятну благоугодну богу. богъ же мой да исполнитъ всяко требованіе ваше, по богатству своему славою, о христѣ ісусѣ. богу же и отцу нашему слава, во вѣки вѣкомъ аминь. цѣлуйте всякаго свята о христѣ ісусѣ. цѣлуютъ вы сущая со мною братія. цѣлуютъ вы вси святіи, паче же иже отъ кесарeва дому. Благодать господа нашего ісуса христа со всѣми вами аминь.

Конeцъ, посланію филипписійскому.
Имать въ себѣ главъ, 2.
а зачалъ церковныхъ
14.

Къ коласаемъ посланіе святаго апостола павла

Глава, 1.

Зач., 249. Павелъ посланникъ ісусъ христовъ, волею божіею, и тимоѳeй братъ, сущимъ въ коласаехъ, святымъ вѣрнымъ братіямъ о христѣ ісусѣ.

Зач.* Благодать вамъ и миръ, отъ бога отца нашего, и господа ісуса христа. Благодаримъ бога и отца господу нашему ісусу христу, всегда о васъ молящеся, слышавше вѣру вашу яже о христѣ ісусѣ, и любовь юже имате ко всѣмъ святымъ. За упованіе лежащее вамъ на небесѣхъ, его же прeже слышасте въ словеси истиннѣ благовѣствованія сущаго въ васъ, яко же есть и во всeмъ мирѣ, плодоносимо и растимо, яко же и въ васъ. отъ него же дне слышасте и разумѣсте благодать божію воистину. Яко же слышасте, и увѣдѣсте отъ епафраса возлюбленаго сработника нашего, иже есть о васъ вѣренъ служитель христовъ, иже и яви намъ вашу любовь о бозѣ. сего ради и мы отъ него же дне слышахомъ, не престаемъ о васъ молящеся, и просяще да исполнитеся въ разумѣ воля его, во всякой премудрости и разумѣ духовнемъ, яко ходити вамъ достойнѣ богу, во всякомъ угожeніи, и всякомъ дѣлѣ блазѣ. плодоносни, и возрастающе въ разумъ божіи, всякою силою возмогающе, по державѣ славы его, во всякомъ терпѣніи и кротости, съ радостію.

Зач., 250.* Благодаряще бога и отца, призвавшаго васъ въ причастіе наслѣдія святыхъ во свѣтѣ, иже избави насъ отъ власти тeмныя, и престави въ царство сына любве своея, о нeмъ же имамы избавлeніе кровію его, и оставлeніе грѣхомъ, иже есть образъ бога невидимаго перворожeнъ всея твари. Яко о нeмъ создана быша всяческая, яже на небеси и яже на земли, видимая и невидимая, аще престоли, аще господьствія, аще начала, аще власти, всяческая тѣмъ и о нeмъ создашася. и той есть прeжде всѣхъ, и всяческая о нeмъ состоятся.

Зач., 251.* И той есть глава тѣлу церкове, иже есть начатокъ, перворожeнъ изъ мертвыхъ, яко да будетъ во всѣхъ той пeрвенствуя, яко въ нeмъ благоизволи все исполнeніе вселитися, и тѣмъ примирити всяческая къ себѣ, умиривъ кровію креста своего, собою, аще земная, аще ли небесная. И васъ иногоспода сущихъ отчюждeныхъ и враговъ помышлeнми въ дѣлехъ лукавыхъ. Нынѣ же примири въ тѣлѣ плоти своея смертію его, представити васъ святы и непорочны и неповинны предъ собою. Аще убо пребываете въ вѣрѣ основани, и твeрди, и непод вижими отъ упованія благовѣствованія, еже слышасте, проповѣдано бывше по всeй твари поднебеснѣй, ему же быхъ азъ павелъ служитель.

Зач., 252.* Нынѣ радуюся въ страданіихъ моихъ о васъ, яко исполняю лишeніе скорбeй христовыхъ въ плоти моeй, за тѣло его, еже есть церкови, ей же быхъ азъ служитель, по смотрeнію божію данному мнѣ въ васъ, исполнити слово божіе, тайну сокровeную отъ вѣкъ и отъ родовъ. Нынѣ же явися святымъ его, имъ же восхотѣ богъ сказати, что богатьство славы тайны сея во языцѣхъ, иже есть христосъ въ васъ упованіе славы, его же мы проповѣдуемъ, наказующе всякого человѣка, и учаще всякого человѣка во вся кую премудрость. да представимъ всякого человѣка совершeна о христѣ ісусѣ, въ нeже и тружаюся, и подвизаюся по дѣйству его, дѣйствуемому во мнѣ силою.

Глава, 2.

Зач., 253. Хощу убо васъ вѣдѣти, коликъ подвигъ имамъ о васъ, и о сущихъ въ лаодикіи, и во іерополіи. Елицы не видѣша лица моего во плоти, да утѣшатся сердца ихъ снeмшихся въ любви, и во всякомъ богатствѣ извѣщeнія разума, въ познаніе тайны бога отца и христа, въ нeмъ же суть вся сокровища премудрости и разума сокровeни. Сіe же глаголю, да никтоже васъ прельститъ слово прѣніи. аще бо и плотію отстою, но духомъ со всѣми вами есмь, радуяся, и видя вашъ чинъ, и утвержeніе вашея вѣры яже во христа. яко же убо пріясте христа ісуса господа, тако же въ нeмъ ходите укоренeни, и наздани о нeмъ, и извѣствовани вѣрою, яко же научистеся, избыточествующе въ нeй благодарeніемъ.

Зач., 254.* Братіе блюдѣтеся да никтоже васъ будетъ прельщая, хитростію и тщeтною лeстію, по преданію человеческому, по стихіямъ мира сего, а не по христѣ ісусѣ. яко въ томъ живeтъ всяко исполнeніе божества тѣлeснѣ, и да будете въ нeмъ исполнени, иже есть глава всякому началу и власти, о нeмъ же и обрѣзани бысте обрѣ заніемъ нерукотворeнымъ, въ совлечeніи тѣла грѣхов наго плоти, во обрѣзаніи христовѣ, спогрeбшеся ему крещeніемъ, о нeмъ же и совостасте вѣрою, дѣйствомъ бога, воскресивша его изъ мeртвыхъ.

Зач., 255.* И васъ мертвыхъ суща въ прегрѣшeніихъ, и въ не обрѣзаніи плоти вашей, сооживилъ есть съ нимъ, даровавъ вамъ, вся прегрѣшeнія, истребивъ еже на насъ рукописаніе, учeніи, еже бѣ сопротивно намъ, и то взятъ отъ среды. пригвоздивъ е на крестѣ, совлeкся началъ и властей, посрами дерзновeніемъ обличивъ ихъ въ нeмъ. да никтоже убо васъ осужаетъ о ядeніи или о питіи, или о части праздника, или о новомѣсячіихъ, или о суботахъ, яже бѣша стѣнь грядущихъ. тѣла же христова никтоже васъ да не небрежeтъ, изволeнымъ ему смиреномудріемъ, и въ службѣ ангельстѣй, яже не увѣдѣ уча, безума дмяся отъ мысли плоти своея, и не держа главы. изъ нея же все тѣло составы и соузы подаeмо. и снeмлемо, раститъ возращeніе божіе.

Зач., 256.* Аще убо умросте со христомъ отъ стихіи мира. почто аки живуще въ мирѣ стязаетеся; не косни, ниже вкуси, ни прикоснися, яже суть вся во истлѣніе и истощeніе, заповѣдми и учeнми человеческими, яже суть слово убо имуще премудрости, въ самоволнѣй службѣ и смиреномудріи, и непощадѣніи тѣла, не въ чeсти нѣкоей къ сытости плоти.

Глава, 3.

Аще убо воскреснусте со христомъ, вышнихъ ищите, идѣже христосъ есть одесную бога сѣдя. Горняя мудрствуйте, а не земная. умросте бо, и животъ вашъ сокровeнъ есть со христомъ въ бозѣ.

Зач., 257.* Егда же христосъ явится животъ вашъ, тогда и вы съ нимъ явитеся въ славѣ. умертвите убо уды ваша яже на земли, блудъ, нечистоту, страсть, похоть злую, и лихоиманіе еже есть идолослужeніе, ихъ же ради грядeтъ гнѣвъ божіи на сыны противлeнія, въ нихъ же и вы иногоспода ходисте, егда живясте въ нихъ. нынѣ же отвeрзите и вы всяческая, гнѣвъ, ярость, злобу, хулeніе, и срамословіе отъ устъ вашихъ. Не лжите другъ другу, совлeкшеся вeтхаго человѣка съ дѣянми его, и оболкшеся въ новаго обновляемаго въ разумъ по образу создавшаго его, идѣже нѣсть еллинъ ни іудeй. обрѣзаніе, и необрѣзаніе, варваръ, и скифъ, рабъ и свободъ, но всяческая и во всѣхъ христосъ.

Зач., 258.* Облецѣтеся убо яко же избранніи богу, святи и возлюблени, въ милость щедротъ, и благость, въ смиреномудріе, кротость, и долготерпѣніе, пріeмлюще другъ друга, и угожающе себѣ, аще кто на кого имать поречeніе, яко же и христосъ угодилъ есть вамъ, такоже и вы. надо всѣми же сими, стяжите любовь, яже есть соузъ совершeньства, и миръ божіи да водворяется въ сердцыхъ вашихъ, въ нeмъ же и звани бысте во едино тѣло, благодарни бывайте. слово христово да вселяется въ васъ богатно, во всякой премудрости, учаще и вразумляюще себе самѣхъ, въ псалмѣхъ, и пѣніихъ, и пѣснехъ духовныхъ, о благодати поюще въ сердцыхъ вашихъ господви.

Зач., 259.* И все еже аще творите словомъ или дѣломъ, вся во имя господа ісуса христа. благодаряще бога и отца о нeмъ. Жены повинуйтеся своимъ мужeмъ, яко же подобаетъ о господѣ. Мужіе любите жены ваша, и не гнѣвайтеся на нихъ. Чада послушайте родитель своихъ во всeмъ, сіe бо угодно есть господви. отецы не раздражайте чадъ вашихъ, да не унываютъ. Раби послушайте по всему плотьскихъ господій вашихъ. не предъ очима точію работающе аки человѣкоугодницы, но въ простотѣ сердца, боящеся бога. и всяко еже творите, отъ души дѣлайте, яко же богу, а не человѣкомъ, вѣдяще яко отъ бога пріимете воздаяніе по достоянію вашему. господу бо христу работаете. а обидяи, воспріиметъ еже обидѣ. и нѣсть лицу обиновeніе.

Глава, 4.

Господіе, правду и уравнeніе рабомъ дайте, вѣдяще яко и вы имате господа на небесѣхъ.

Зач., 260.* Въ молитвѣ терпите, пребывающе въ нeй съ благодарeніемъ, молящеся вкупѣ и о насъ, да богъ отвeрзетъ намъ двeри слову, проглаголати тайну христову, ея же ради и связанъ есмь, да являю ея яко же подобаетъ ми глаголати.

Зач.* Въ премудрости ходите ко внѣшнимъ, врeмя искупующе. слово ваше да бываетъ всегда въ благодати солію растворeно, вѣдѣти како подобаетъ вамъ единому комуждо отвѣщавати. а яже о мнѣ, вся скажетъ вамъ, тихикъ, возлюбленыи братъ, и вѣренъ служитель, и сработникъ о господѣ. его же и послахъ къ вамъ на се истое, яко да разумѣете, яже о насъ, и утѣшитъ сердца ваша. съ онисимомъ вѣрнымъ и возлюбленнымъ братомъ нашимъ, иже есть отъ васъ, и вся вамъ скажутъ яже здѣ.

Зач., 261.* Цѣлуетъ вы аристархъ соплѣнникъ мой, и марко анепсeй варнавинъ, его же ради пріясте заповѣдь, аще же пріидетъ къ вамъ, пріимѣте его. и ісусъ наречeныи іустъ, сущіи отъ обрѣзанія, сіи едини споспѣшницы въ царство божіе, иже быша ми утѣшeніе. цѣлуетъ вы епафрасъ иже отъ васъ рабъ ісусу христу, всегда подвизаяся о васъ въ молитвахъ, да будете совершeни и исполнени во всякой воли божіи. Свѣдѣтельствую бо о нeмъ, яко имать рeвность многу, и болѣзнь о васъ, и о сущихъ въ лаодикіи, и во іераполи. цѣлуетъ вы лука врачь возлюбленыи, и димасъ. цѣлуйте братію сущую въ лаодикіи, и нимфана, и домашнюю и церковь. и егда прочтeтся отъ васъ посланіе сіе, сотворите да и въ лаодикійстей церкови прочтeно будетъ. и написанное отъ лаодикіи, да и вы прочтeте. и рцѣте архиппу, блюди служeніе, его же пріятъ отъ господа, да довершиши. цѣлованіе моeю рукою павлею, поминайте моя узы. благодать со всѣми вами аминь.

Конeцъ коласайскому посланію.
Имать въ себѣ, главъ,
2. а зачалъ церко
вныхъ,
13.

Къ солуняномъ посланіе святаго апостола павла, 1.

Глава, 1.

Зач., 262. Павелъ, и силуянъ и тимоѳeй, церкови солунстѣй, о бозѣ отецы нашемъ и господѣ ісусѣ христѣ. благодать вамъ и миръ отъ бога отца нашего, и господа ісуса христа. благодаримъ бога всегда о всѣхъ васъ, поминаніе ваше творяще въ молитвахъ своихъ. непрестанно поминающе ваше дѣло и вѣру, и трудъ, любвe же и терпѣнію, и упованіе на господа нашего ісуса христа, прeдъ богомъ и отецeмъ нашимъ. вѣдяще братіе возлюбленая, отъ бога избраніе ваше, яко благовѣствованіе наше не бысть къ вамъ въ словѣ точію, но и силою, и духомъ святымъ, и во извѣщeніи мнозѣ, яко же и вѣсте, какови быхомъ въ васъ, ради васъ.

Зач., 263.* И вы подобницы намъ бысте, господне пріимше слово въ скорби мнозѣ, и съ радостію духа святаго. яко быти вамъ образъ всѣмъ вѣрующимъ, въ македоніи, и ахаіи. отъ васъ бо промчася слово господне не токмо въ македоніи и ахаіи, но и во всякомъ мѣстѣ вѣра ваша, яже къ богу изыде, яко не требовати намъ глаголати что, тіи бо о насъ возвѣщаютъ каковъ входъ имѣхомъ къ вамъ, и како обратистеся къ богу отъ идолъ, работати богу живу и истинну, и ждати сына его съ небесъ, его же воскреси изъ мертвыхъ, ісуса избавляющаго насъ отъ гнѣва грядущаго.

Глава, 2.

Зач., 264. Сами бо вѣсте братіе, входъ нашъ иже къ вамъ, яко не во тще бысть, но прeжде пострадавше и досаждeніе бывше, яко же вѣсте, въ филиппѣхъ, дерзнухомъ о бозѣ нашемъ, глаголати къ вамъ благовѣствованіе божіе, со многимъ подвигомъ. утѣшeніе бо наше, не отъ прeлести, ни отъ нечистоты, ни лeстію, но яко же искусихомся отъ бога вѣрни быти пріяти благовѣствованіе, тако глаголемъ, не аки человѣкомъ угожающе, но богу искусившему сердца наша. никогосподаже бо въ словеси ласканія быхомъ къ вамъ яко же вѣсте, ниже виною лихоиманія, богъ свѣдѣтель, ни ищуще отъ человѣкъ славы, ни отъ васъ, ни отъ инѣхъ, могуще въ тяготѣ быти, яко же христови апостоли. но быхомъ тиси посредѣ васъ, яко же доилица грѣетъ своя чада, такожде желающе васъ, благоволихомъ подати вамъ не точію благовѣствованіе божіе, но и душа своя, занeже возлюблени бысте намъ.

Зач., 265.* Помните бо братіе трудъ нашъ, и подвигъ. нощь бо и день дѣлающе, яко не отяготити ни единого отъ васъ. проповѣдахомъ вамъ благовѣствованіе божіе. вы свѣдѣтеле, и богъ, яко прпдбно и праведно и непорочно вамъ вѣрующимъ быхомъ, яко же вѣсте. зане единаго когождо васъ, яко же отецъ чада своя, моляще и утѣшающе васъ, и свѣдѣтельствующе вамъ ходити достойно богу, призвавшему вы въ свое царство и славу. сего ради и мы благодаримъ бога непрестанно, яко пріeмше слово слышанія божія отъ насъ, пріясте не аки слово человеческо, но яко же есть воистину слово божіе, еже дѣйствуется въ васъ вѣрующихъ.

Зач., 266.* Вы бо подобни бысте братіе церковамъ божіямъ, сущимъ во іудeи о христѣ ісусѣ, господѣ нашемъ. Зане таяжде и вы пострадасте отъ своихъ соплеменникъ, яко же и тіи отъ іудей, убившихъ господа ісуса, и его пророки, и насъ изгнавшихъ, и богу не угодившихъ. и всѣмъ человѣкомъ противящихся, и возбраняющихъ намъ глаголати языкомъ, да спасутся, во еже исполнити имъ грѣхи своя всегда, постиже же на нихъ гнѣвъ до конца. Мы же братіе осирѣвше отъ васъ ко врeмени и часу, лицeмъ, а не сердцемъ, лишше потщахомся лица вашего видѣти многимъ желаніемъ. зане восхотѣхомъ пріити къ вамъ, азъ же павелъ единою и дважды, и возбрани намъ сатана. кто бо намъ упованіе или радость, или вѣнeцъ похвалeнію; аще не вы, пред господемъ нашимъ ісусъ христомъ, въ пришeствіи его.

Глава, 3.

Зач., 267. Вы бо есте слава наша и радость. тѣмъ же уже не терпяще, благоволихомъ остатися во аѳинѣхъ едини, и послахомъ тимоѳeя брата нашего, и служителя божія, и споспѣшника нашего, въ благовѣстіи христовѣ, утвердити васъ и утѣшити о вѣрѣ вашей, яко ни единаго смущeнія имѣти въ скорбѣхъ сихъ. сами бо вѣсте, яко на се истое лежимъ. ибо егда у васъ бѣхомъ, прeжде рекохомъ вамъ, яко имамы скорбѣти, еже и бысть, и видѣсте. сего ради и азъ ктому не терпя, послахъ разумѣти вѣру вашу, да не како искусилъ вы будетъ искушаяи, и во тще будетъ трудъ нашъ. нынѣ же пришeдшу тимоѳeю къ намъ отъ васъ, и благовѣстившу намъ вѣру и любовь вашу, и яко имате память о насъ благу, всегда, желающе насъ видѣти, яко же и мы васъ. сего ради утѣшихомся братіе о васъ, во всeй бѣдѣ и скорби нашей, вашея ради вѣры. яко мы нынѣ живи есмы, аще вы стоите о господѣ.

Зач., 268.* Кое бо благодарeніе богу можемъ воздати о васъ, надъ всeю радостію ею же радуемся, васъ ради прeдъ богомъ нашимъ, нощь и день преизлише молящеся видѣти лице ваше, и совершити лишeніе вѣры вашея. Самъ же богъ и отецъ нашъ, и господь нашъ ісусъ христосъ да исправитъ путь нашъ къ вамъ. васъ же господь да умножитъ, и да избыточествитъ любовію друга ко другу, и ко всѣмъ, яко же и мы о васъ, во еже утвердити ваша сердца непорочна во святыни, прeдъ богомъ и отецeмъ нашимъ, въ пришeствіе господа нашего ісуса христа, со всѣми святыми его.

Глава, 4.

Зач., 269. прочее убо братіе прашаемъ вы и молимъ о христѣ ісусѣ, да яко же пріясте отъ насъ, како подобаетъ вамъ ходити, и угожати богови, такожде и ходите, да избыточествуете паче. Вѣсте бо какова повелѣнія дахомъ вамъ, о господѣ ісусѣ. сія бо есть воля божія, святьба ваша, храните себе самѣхъ отъ блуда, и вѣдѣти комуждо отъ васъ свой сосудъ, стяжавати во святыни и чeсти, а не въ страсти похотнѣй, яко же и языцы не вѣдящіи бога. И еже не преступати и лихоимствовати въ вeщи брата своего, зане мститель есть господь о всѣхъ сихъ, яко же и прeжде рекохомъ къ вамъ, и засвѣдѣтельствовахомъ. не призва бо насъ богъ на нечистоту, но въ святьбу. Тѣмъ же убо отмѣтаяися, не человѣка отмѣтается, но бога, давшаго духъ свой святыи въ васъ. о братолюбіи же не трeбуете да пишется къ вамъ. сами бо вы богомъ учeни есте, еже любити другъ друга, ибо творите то ко всeй братіи сущей во всeй македоніи. молимъ же вы братіе, избыточество вати паче, и любeзно прилежати. безмолвьствовати же, и отъ своихъ даяти пространно. И дѣяти своя, и дѣлати своима рукама яко же повелѣхомъ вамъ, да ходите благо образно ко внѣшнимъ. и ни единаго же требовати.

Зач., 270.* Не хощу же васъ братіе не вѣдѣти о усопшихъ, да не скорбите, яко же и прочіи не имущеи упованія. аще бо вѣруемъ яко ісусъ умре и воскресе. Тако и богъ усопшая о ісусѣ приведeтъ съ нимъ. сіe бо вамъ глаголемъ словесeмъ господнимъ, яко мы живущіи оставлени въ пришeствіе господне, не имамы предварити усопшихъ. Яко самъ господь въ повелѣніи, во гласѣ архангеловѣ, и въ трубѣ божіи снидетъ съ небесе, и мeртвіи о христѣ воскреснутъ прeже. потомъ же мы живіи оставшеи, купно съ ними восхищeни будемъ на облацѣхъ, въ срѣтеніе господне на воздусѣ. и тако всегда съ господемъ будемъ.

Зач., 271.* Тѣмъ же утѣшайте другъ друга въ словесѣхъ сихъ.

Глава, 5.

А о лѣтехъ и о временeхъ братіе, не трeбѣ есть вамъ писати. сами бо вы извѣстно вѣсте, яко день господень яко же тать въ нощи тако грядeтъ. Егда бо рекутъ миръ и утвержeніе, тогда внезапу нападeтъ на нихъ все губительство. яко же и болѣзнь во чрeвѣ имущія, и не имутъ избѣжати. Вы же братіе, нѣсте во тмѣ, да день васъ яко же тать постигнетъ. Вси бо вы сынове свѣту есте и сынове дне, нѣсмы нощи ниже тмы. Тѣмъ же убо да не спимъ яко же и прочіи, но да бодрствуимъ и трезвимся. Спящіи бо, въ нощи спятъ, и упиваю щіися, въ нощи упиваются. Мы же сынове суще дни, да трезвимся, оболкшеся въ броня вѣры и любве, и шлeмъ упованію спасeнія.

Зач., 272.* Яко не положи насъ богъ въ гнѣвъ, но въ снабдѣніе спасeнію, господемъ нашимъ ісусъ христомъ, умeршимъ за насъ, да аще бдимъ, аще ли спимъ, купно съ нимъ и оживeмъ. Сего ради утѣшайте другъ друга, и созидайте кождо ближняго яко же и творите. Молимъ же вы братіе, знати тружающихся у васъ, и настоятелехъ вашихъ о господѣ, и наказующая вы, и мните ихъ по преизлише въ любви, за дѣло ихъ, мирствуйте въ себѣ.

Зач., 273.* Молимъ же вы братіе, вразумляйте бесчин ныя, утѣшайте малодушныя, заступайте нeмощныя, долготерпите ко всѣмъ. блюдите да никтоже зла за зло кому воздастъ, но всегда добрая мыслите другъ ко другу, и ко всѣмъ. всегда радуйтеся, непрестанно молитеся, о всeмъ благодарите. сія бо есть воля божія о христѣ ісусѣ въ васъ. духа не угашайте. пророчествія не уничижайте, вся же искушающе, доброе держите. отъ всякія вeщи злыя отгрѣбайтеся. Самъ же богъ мира да освятитъ вы совершeныхъ о всeмъ. и всесовершeнъ вашъ духъ, и душа, и тѣло непорочно въ пришeствіе господа нашего ісуса христа да сохранится. Вѣренъ призвавыи васъ, иже и сотворитъ. Братіе, молитеся и о насъ. цѣлуйте братію всю лобзаніемъ святымъ. Заклинаю вы господемъ прочести посланіе предъ всeю братіею. Благодать господа нашего ісуса христа съ вами. аминь.

Конeцъ пeрвому посланію, иже къ ѳесалоникомъ.
Имать въ себѣ главъ 5,
а зачалъ церковныхъ,
12.

Къ солуняномъ посланіе святаго апостола павла, 2.

Глава, 1.

Зач., 274. Павелъ, и силуянъ, и тимоѳeй, церкови солуньстѣй, о бозѣ отецы нашемъ и господѣ ісусѣ христѣ. благодать вамъ и миръ, отъ бога отца нашего, и господа ісуса христа. Благодарити должни есмы бога всегда о васъ братіе, яко же достойно есть, яко превозрастаетъ вѣра ваша. и множится любовь единаго когождо всѣхъ васъ другъ ко другу, яко самѣмъ намъ хвалятися о васъ въ церковахъ божіяхъ, о терпѣніи вашемъ, и вѣрѣ, во всѣхъ гонeніихъ вашихъ, и скорбѣхъ, ихъ же пріeмлете, показаніе праведному суду божію, во еже сподобитися вамъ царствію божію, его же ради и стражете. аще убо праведно отъ бога воздати скорбь, оскорбляющимъ васъ, и вамъ оскорбляемымъ, отраду съ нами, во откровeніи господа нашего ісуса христа съ небесе, со ангелы силы своея, въ огни пламеннѣ, дающему отмщeніе невѣдущимъ бога, и непослушающимъ благо вѣствованія господа нашего ісуса христа. иже муку пріимутъ, погибелну вѣчную, отъ лица господня, и отъ славы крѣпости его, егда пріидетъ прославитися во святыхъ своихъ, и дивенъ быти во всѣхъ вѣровавшихъ.

Зач., 274.* Яко увѣрися свѣдѣтельство наше въ день онъ въ васъ. Въ нeмъ же и молимся всегда о васъ, яко да вы сподобитъ званію богъ нашъ, и исполнитъ всякаго благоволeнія и благости, и дѣло вѣры въ силу. яко да прославится имя господа нашего ісуса христа въ васъ, и вы о нeмъ, по благодати бога нашего и господа ісуса христа.

Глава, 2.

Зач., 275.* Молимъ же вы братіе, о пришeствіи господа нашего ісуса христа, и нашемъ снитіи о нeмъ, яко не скоро подвизатися вамъ отъ ума, ни ужасатися, ниже духомъ, ниже словомъ, ни посланіемъ яко отъ насъ посланѣмъ, яко убо настоитъ день христовъ. да никтоже васъ прельститъ ни по единому же образу. яко аще не пріидетъ отступлeніе прeже, и открыется человѣкъ беззаконію, сынъ погибели, противникъ, и превозносяися паче всякаго глаголемаго бога, или чтилища. яко же ему сѣсти въ церкови божіи аки богу, показуя себе яко богъ есть. не помните ли яко еще живыи у васъ сія глаголахъ вамъ; и нынѣ одержащее вѣсте, явитися ему въ свое ему врeмя, тайна бо уже дѣется беззаконію. точію держаяи нынѣ, дондеже отъ среды будетъ, и тогда явится беззаконныи, его же господь ісусъ убіeтъ духомъ устъ своихъ, и упразднитъ явлeніемъ пришeствія своего. его же есть пришeствіе по дѣйству сатанину, во всякой силѣ и знаменіихъ и чудесѣхъ ложныхъ, и во всякой льсти и неправдѣ, въ погибающихъ, зане любве истинныя не пріяша во еже спастися имъ. и сего ради послетъ имъ богъ дѣйство льсти, во еже вѣровати имъ лжи, да судъ пріимутъ вси невѣровавшеи истиннѣ, но благоволиша о неправдѣ.

Зач., 276.* Мы же должни есмы благодарити бога всегда о васъ братіе возлюбленная отъ господа, яко избралъ есть васъ богъ начатокъ во спасeніе, во святыни духа и вѣры и истиннѣ, въ нeже призва васъ благовѣствованіемъ нашимъ, въ снабдѣніе славы господа нашего ісуса христа. Тѣмъ же убо братіе, стойте и держите преданіе имъ же научи стеся, или словомъ, или посланіемъ нашимъ. Самъ же господь нашъ ісусъ христосъ, и богъ и отецъ нашъ, возлюбивыи насъ, и давыи утѣшeніе вѣчно, и упованіе благо въ благодати, да утѣшитъ сердца ваша. и да утвердитъ васъ во всякомъ словѣ и дѣлѣ блазѣ.

Глава, 3.

Прочее же молитеся о насъ братіе, да слово господне течeтъ, и славится, яко же и въ васъ, да избавимся отъ злыхъ и лукавыхъ человѣкъ. Не всѣмъ бо есть вѣра, вѣренъ есть господь, иже утвердитъ вы, и сохранитъ отъ лукаваго. Уповаемъ же на господа о васъ, яко яже повелѣваемъ вамъ и творите и сотворите. ГДь же да исправитъ сердца ваша въ любовь божію и въ терпѣніе христово.

Зач., 277.* Повелѣваемъ же вамъ братіе о имени господа нашего ісуса христа, отлучитися вамъ отъ всякаго брата, бесчинно ходяща, а не по преданію, еже пріяша отъ насъ. сами бо вѣсте како лѣпо есть вамъ подобитися намъ, яко не бесчиновахомъ у васъ, ни туне хлѣба ядохомъ у кого, но въ трудѣ и подвизѣ, въ нощь и день дѣлающе, да не отягчимъ ни коего же отъ васъ. не яко не имамы власти, но яко да себе образъ дамы вамъ, во еже уподобитися намъ. ибо егда бѣхомъ у васъ, сіе завѣщавахомъ запрѣщающе, яко аще не хощетъ кто дѣлати, да не ястъ. слышимъ бо нѣкія бесчинно ходяща у васъ, ничтоже дѣлающихъ, но лукавно обходящая. таковымъ запрѣщаемъ и молимъ о господѣ нашемъ ісусѣ христѣ, да съ безмолвіемъ дѣлающе свой хлѣбъ ядятъ. Вы же братіе, не стужайте си доброе творяще. Аще ли же кто не послушаетъ словесе нашего, посланіемъ его сказуйте, и не премѣшайтеся съ нимъ, да посрамится, и не аки врага имѣйте его, но наказуйте яко же брата. Самъ же господь мира, да дастъ вамъ миръ всегда, во всякомъ образѣ. господь со всѣми вами. цѣлованіе моeю рукою павлею еже есть знаменіе, во всякомъ посланіи сице пишу. Благодать господа нашего ісуса христа со всѣми вами, аминь.

Конeцъ, посланію второму,
иже къ фесалоникомъ.
Имать въ себѣ
главъ, 3. а
зачалъ
церков
ных,
5.

Къ тимоѳeю посланіе сватаго апостола павла, 1.

Глава, 1.

Зач., 278. Павелъ посланникъ ісусъ христовъ, по повелѣнію бога, спаса нашего, и господа ісуса христа, упованія нашего. Тимоѳeю присному чаду въ вѣрѣ. благодать, милость, и миръ, отъ бога отца нашего, ісуса христа господа нашего. яко же умолихъ тя пребыти во ефeсѣ, идыи въ македонію, да запрѣтиши нѣкоимъ, не ходити ко инымъ учителемъ, ниже внимати баснемъ и родословіемъ бесконeчнымъ, яже стязанія паче творятъ, а не божіе строeніе еже въ вѣрѣ. Главизна же благовѣстію есть, любы отъ чиста сердца и совѣсти благи и вѣры нелицемѣрныя. ихъ же нѣцыи погрѣшивше, уклонишася въ безумная словеса. хотяще быти законоучители, неразумѣюще ни яже глаголютъ, ни о нихъ же утвержаются.

Зач., 279.* Вѣмы же яко добръ законъ есть, аще кто его законнѣ творитъ. вѣдыи се, яко праведнику законъ не лежитъ. Но беззаконнымъ и непокоривымъ, нечестивымъ же и грѣшникомъ. и неправеднымъ, и сквeрнымъ. хулникомъ отца и матере досадителемъ, муже убійцамъ, блудникомъ, мужеложникомъ. разбойни комъ. клеветникомъ. скотоложникомъ. лживымъ. клятвопреступникомъ. и аще что ино здравому учeнію противится. По благовѣстію славы блажeнаго бога, еже мнѣ увѣрено бысть.

Зач., 280.* И благодарю укрѣпляющаго мя христа ісуса господа нашего. яко вѣрна мя непщева, положивъ мя въ службу, бывша мя иногоспода хулника, и гонителя, и досадителя, но помилованъ быхъ, яко невѣдыи сотворихъ въ невѣрьствіи. упреумножижеся благодать господа нашего ісуса христа, съ вѣрою и любовію яже о христѣ ісусѣ.

Зач.* Вѣрно слово, и всякому пріятію достойно, яко христосъ ісусъ пріиде въ миръ грѣшники спасти, отъ нихъ же пeрвыи есмь азъ. Но сего ради помилованъ быхъ, да о мнѣ пeрвомъ покажетъ ісусъ христосъ все долготерпѣніе, за образъ хотящихъ вѣровати ему въ жизнь вѣчную. царю же вѣкомъ, нетлѣнному, невидимому единому премудру богу, чeсть и слава во вѣки вѣкомъ аминь.

Зач., 281.* Сіe же завѣщаніе предаю ти чадо тимоѳeе, по бывшихъ на тя прeжде пророчествіихъ, да воинствуеши въ нихъ добрымъ воинствомъ, имѣя вѣру и благу совѣсть, ея же нѣцыи отринувше, отъ вѣры отпадоша, отъ нихъ же есть именeй и александръ, ихъ же и предахъ сатанѣ, яко да накажутся не хулити.

Глава, 2.

Зач., 282. Молю убо прeжде всѣхъ творити молитвы, молeнія, прошeнія, благодарeнія за вся человѣки, за царя, и за вся иже во власти суть, да тихо и безмолвно житіе поживeмъ, во всякомъ благовѣріи и чистотѣ. Се бо добро и пріятно предъ спасителемъ нашимъ богомъ, иже всѣмъ человѣкомъ хощетъ спастися, и въ разумъ истинныи пріити. Единъ бо есть богъ, и единъ ходатай богу и человѣкомъ, человѣкъ христосъ ісусъ, давыи себе избавлeніе за всѣхъ. свѣдѣтельство времены своими. въ нeже поставленъ быхъ азъ проповѣдникъ и апостолъ. Истину глаголю о христѣ не лжу, учитель языкомъ въ вѣрѣ и истинѣ. Хощу убо да молитвы творятъ мужіе на всякомъ мѣстѣ, воздѣюще прпдбныя руки безъ гнѣва и размышлeнія. Такожде и жены во украшeніи, и утворeніи смирeномъ. со стыдѣніемъ и цѣломудріемъ, украшати себе, не въ плетeніихъ, ни златомъ или бисеромъ, или ризами многоцѣнными, но яко же подобаетъ женамъ, обѣща вающемся благочeстію дѣлесы благими. Жена въ безмолвіи да учится, со всякимъ покорeніемъ. Женѣ же учити не повелѣваю, ни владѣти надъ мужемъ, но быти въ безмолвіи. Адамъ бо прeжде созданъ бысть, потомъ же евва. и адамъ не прельстися, жена же прельстившися, въ преступлeніи бысть, спасeтъжеся чадородія ради, аще пребудетъ въ вѣрѣ и любви, и въ святыни съ цѣломудріемъ.

Глава, 3.

Зач., 283. Вѣрно слово, аще кто епископству хощетъ, добру дѣлу желаетъ. Подобаетъ же епископу быти не порочну, единой женѣ мужу, трeзвену, цѣломудру, благоговѣйну, чeстну, страннолюбиву, учительну, не піяницы, не бійцы, не сварливу, не мшелоимцу но кротку. Не завистливу, не сребролюбцу, своего дома добрѣ правящу, чада имущу въ послушаніи со всякою чистотою. Аще бо кто своего дому не умѣетъ правити, како о церкови божіи прилежати возможетъ; не ново крещeну, да неразгордѣвся въ грѣхъ впадeтъ, и въ сѣть діаволю. подобаетъ же ему и свѣдѣтельство добро имѣти отъ внѣшнихъ, да не въ поношeніе впадeтъ, и въ сѣть непріязнену. діакономъ же такоже чистомъ, не двоесловцемъ, не вину многу внимающемъ, не скверно стяжательномъ, но имущемъ таинство вѣры въ чистѣй совѣсти. и сіи же убо да искушаются прeже, потомъ же да служатъ непорочни суще. женамъ же такоже чистамъ неклеветивамъ, ненавадницамъ, трeзвенамъ, вѣрнымъ о всeмъ. діакони да бываютъ единой женѣ мужи, чада добрѣ заступающе, и своя домы. служившеи бо добрѣ, степeнь себѣ добръ снискаютъ, и много дерзновeніе въ вѣрѣ о христѣ ісусѣ.

Зач., 284.* Сія пишу тебѣ, уповая пріити къ тебѣ скоро. аще же замeдлю, да увѣси како подобаетъ въ дому божіи жити, яже есть церкови бога жива, столпъ и утвержeніе истины, и исповѣдуемы велика есть благочeстія тайна. Богъ явися во плоти, оправдася въ дусѣ, показася ангеломъ, проповѣданъ бысть во языцѣхъ, вѣроважеся въ мирѣ, вознесeся въ славѣ.

Глава, 4.

Духъ же явественѣ глаголетъ, яко въ послѣдняя времена отступятъ нѣцыи отъ вѣры, внeмлюще духовомъ лeстьчемъ и учeніемъ бѣсовскимъ, въ лицемѣріи лжесловeсникъ, сожжeныхъ своeю совѣстію, возбраняюще женитися, удалятися отъ брашенъ, яже богъ сотвори въ снѣдeніе съ благодарeніемъ вѣрнымъ, и познавшимъ истину.

Зач., 285.* Зане всяко созданіе божіе добро, и ничтоже отмѣтно съ благодарeніемъ пріeмлемо. освящаетъбося словомъ божіимъ и молитвою. Сія вся сказая братіи, добръ будеши служитель христу ісусу, питаемъ словесы вѣры, и добрымъ учeніемъ, ему же послѣдовалъ еси. Сквeрныхъ же и изгнившихъ басней отрицайся. обучай же себе къ благочeстію. тѣлeсное бо обучeніе, въмалѣ есть полeзно, а благочeстіе, на все полeзно есть, обѣтованіе имѣя живота нынѣшняго и грядущаго.

Зач., 285.* Вѣрно слово и всякому пріятію достойно. На сіe бо и тружаемся, и поношаеми есмы, яко упова хомъ на бога жива, иже есть спаситель всѣмъ человѣкомъ, паче же вѣрнымъ. завѣщавай сія и учи. Никтоже о юности твоeй да не нерадитъ, но образъ буди вѣрнымъ, словомъ, житіeмъ, любовію, духомъ, вѣрою, чистотою. дондеже пріиду, внемли чтeнію, утѣшeнію, учeнію, не неради о своeмъ дарованіи живущемъ въ тебѣ, еже дано тебѣ бысть пророчествомъ, съ возложeніемъ руку священничества. въ сихъ поучайся, въ сихъ пребывай, въ сихъ разумѣвай. да предспѣяніе твое явлeно будетъ во всѣхъ. Внимай себѣ и учeнію. и пребывай въ нихъ. сія бо творя, и самъ спасeшися, и послушающеи тебе.

Глава, 5.

Зач., 285. Старцу не твори пакости, но утѣшай яко же отца. юноша, яко же братію. старица, яко же матере. юныя яко же сeстры, со всякою чистотою. вдовица чти, сущая истинныя вдовица. аще ли кая вдовица чада или внучата имать, да учатся прeжде свой домъ благочестиво устроити, и чeсть воздати родителемъ. Сіe бо есть благоугодно прeдъ богомъ. а сущая истинная вдовица и уединeна, упова на бога, и пребываетъ въ молитвахъ и молeніихъ, день и нощь. а питающіяся пространно, жива умерла. сія завѣщавай, да непорочни будутъ. Аще ли кто о своихъ, паче же о присныхъ не промыш ляетъ ни прилежитъ, вѣры отвeрглся есть, и невѣрнаго горши есть. Вдовица же да причитается не мeнши лѣтъ шестьдесятихъ. бывши единому мужу жена, въ дѣлехъ добрыхъ свѣдѣтельствуема. Аще чада воспитала есть. аще святыхъ нозѣ умы, аще странныя пріятъ, аще скорбнымъ утѣшeніе бысть, аще всякому дѣлу благу послѣдовала есть.

Зач., 286.* Юныхъ же вдовицъ отрицайся, егда бо расвѣрѣпѣютъ о христѣ, посягати хотятъ, имуща грѣхъ, яко пeрвыя вѣры отвергошася. Купно же и праздны учатся преходящая домы, не точію же праздны, но и блядивы и оплазивы, глаголюще яже не подобаетъ. Повелѣваю убо юнымъ вдовицамъ посягати, чада ражати, домъ строити, и ни единому же вину даяти противному. хулы ради. Се убо нѣцыи развратишася въ слѣдъ сатаны. Аще кто вѣренъ, или вѣрна имать вдовица, да довлится имъ, яко да не тяготится церковь, да сущи истинныхъ вдовицъ удоволитъ. Прилежащеи же добрѣ попы, сугубыя чeсти да сподобляются, паче же тружающеися въ словѣ и учeніи. Глаголетъ бо писаніе, вола верхуща не обротиши. И достоинъ дѣлатель мзды своея. На попа хулы не пріeмли, развѣ при двою или тріeхъ свѣдѣтелехъ. согрѣшающихъ же, предъ всѣми обличай, да и прочіи страхъ имутъ. засвѣдѣтельствую прeдъ богомъ, и господемъ ісусъ христомъ, и избранными его ангелы, да сія сохраниши безъ всякія вины, прeдняя избранія. ничесоже творя по умолeнію.

Зач., 287.* Руки скоро не возлагай ни на когоже, ниже пріобщайся чюжихъ грѣсѣхъ. себе чиста соблюдай. Ктому не пій воды, но мало вина пріeмли, стомаха ради своего, и частыхъ твоихъ недугъ. Нѣкихъ же человѣкъ грѣси явлeни суть. предваряюще на судъ, нѣкимъ же и послѣдствуютъ. такожде и добрая дѣла явлeна суть, и сущая инако, утаитися не могутъ.

Глава, 6.

Елицы суть подъ игомъ раби, своя господы всякія чeсти да сподобляютъ. да имя божіе не хулится и учeніе, имущіи же вѣрны господы, да не нерадятъ о нихъ понeже братія суть. но паче да работаютъ, зане вѣрни суть и возлюблени, иже заступающеи, и благодать воспріeмлюще. сія учи, и моли, аще ли кто инако учитъ, и не приступаетъ къ здравымъ словесeмъ господа нашего ісуса христа, и учeнію, еже по благовѣрію, разгордѣся ничтоже вѣдыи, но недугуетъ о стязаніи словопрѣніихъ. отъ нихъ же бываетъ, зависть, рвeніе, хулы, непщеванія лукава, бесѣды злы растлѣвшихъ человѣковъ умомъ, и лишeныхъ истины, непщующихъ пріобрѣтеніе быти благочeстію, отступай отъ таковыхъ. есть же снисканіе вeліе, благочeстіе съ довольствомъ. Ничтоже бо внесохомъ въ миръ сeй, явѣ же яко ни изнести что можемъ. имѣюще же пищу и одѣяніе, сими довольни будемъ. а хотящіи богатитися, впадаютъ въ напасти и сѣти и похоти многи несмыслены и врежающая, яже погружаютъ человѣки во всегубительство истлѣнія и погибель. корень бо всѣмъ злымъ, сребролюбіе есть, ему же нѣцыи желающе, заблудивше прельстишася отъ истинныя вѣры, и себе пригвоздивша болѣзнемъ многимъ. Ты же о человече божіи сихъ бѣгай.

Зач., 288.* Гони же правду, благочcтіе, вѣру, любовь, терпѣ ніе, кротость. подвизайся добрымъ подвигомъ вѣры, емлися за вѣчную жизнь, въ нюже и званъ бысть, и исповѣдася добрымъ исповѣданіемъ, предъ многими свѣдѣтели. Завѣщаваю ти прeдъ богомъ, оживляющимъ всяческая, христомъ господемъ, свѣдѣтельствовавшемъ при понтійстѣмъ пилатѣ, доброе исповѣданіе, соблюстити заповѣдь несквeрну, и незазорну, даже до явлeнія господа нашего ісуса христа. еже въ своя времена явитъ блажeнныи и единъ силныи, царь царьствующихъ, и господь господьству ющихъ, единъ имѣяи безсмeртіе, и во свѣтѣ живыи неприступнѣмъ. его же нѣсть видѣлъ никтоже отъ человѣкъ, ниже видѣти можетъ. ему же чeсть и держава вѣчная во вѣки аминь.

Зач., 289.* Богатымъ въ нынѣшнемъ вѣцѣ, запрѣщай, не высокомудрствовати, ниже уповати на богатьство погибающее, но на бога жива, дающаго намъ вся обилно въ наслаждeніе, благое дѣлати, богатитися въ дѣлехъ добрыхъ. благоподатливомъ быти, и общительнымъ, скрывающе себѣ основаніе добро въ будущее, да пріимутся за вѣчную жизнь. о тимоѳeе, преданіе сохрани, укланяйся сквeрныхъ суесловіи, и прекословіихъ лжеимeннаго разума, о нихъ же нѣцыи хвалящеся, отъ вѣры погрѣшиша. благодать съ тобою аминь.

Конeцъ посланію пeрвому къ
тимоѳeю, святаго апостола
павла. Имать въ
себѣ главъ, 6.
а зачалъ
церков
ных
14.

Къ тимоѳeю посланіе святаго апостола павла, 2.

Глава, 1.

Зач., 290. Павелъ посланникъ ісусъ христовъ, волею божіею, по обѣтованію жизни, яже о христѣ ісусѣ. тимоѳeю возлюбленному чаду, благодать милость, и миръ отъ бога отца и христа ісуса господа нашего.

Зач.* Благодарю бога, ему же служу отъ прародителей, чистою совѣстію, яко непрестанную имамъ о тебѣ память въ молитвахъ моихъ день и нощь, желая видѣти тя, поминая слeзы твоя, да радости исполнюся, воспоминаніе пріeмля о сущей въ тебѣ нелицемѣрней вѣрѣ, яже вселися прeжде въ бабу твою лоиду, и въ матерь твою евникію. уповаю же яко и въ тебѣ, ея же ради вины воспоминаю тебѣ возгрѣвати даръ божіи, живущіи въ тебѣ, возложeніемъ руку моeю. Нѣсть бо намъ далъ богъ духъ страха, но силы и любве и цѣломудрія.

Зач., 291.* Не постыдися убо святію господа нашего ісуса христа, ни мною юзникомъ его, но постражи благовѣствованію христову, по силѣ бога спасшаго насъ, и призвавшаго званіемъ святымъ, не по дѣломъ нашимъ, но по своему благоволeнію, и благодати даннѣй намъ о христѣ ісусѣ прeжде лѣтъ вѣчныхъ, явльшижеся нынѣ просвѣщeніемъ спасителя нашего ісуса христа. Разрушившаго убо смерть, и восіявшаго жизнь и нетлѣніе благовѣствованіемъ, въ нeже поставленъ быхъ азъ проповѣдникъ и апостолъ, и учитель языкомъ. Ея же ради вины сія стражу, но не постыжуся. вѣмъ бо ему же вѣровахъ, и извѣстихся яко силенъ есть преданіе мое сохранити въ день онъ. образъ имѣй здравыхъ словeсъ, ихъ же отъ мене слышалъ еси въ вѣрѣ и любви яже о христѣ ісусѣ. доброе завѣщаніе соблюди, духомъ святымъ, живущимъ въ насъ. Вѣси ли сіе, яко отвратишася отъ мене вси иже отъ асіи, отъ нихъ же есть фигeлъ и ермогeнъ. да дастъ же милость господь онисифорову дому, яко многажды мя упокои, и веригъ моихъ не устыдѣся, но пришeдъ въ римъ, тощнѣе взыска мя, и обрѣте. да дастъ ему богъ обрѣсти милость отъ господа въ день онъ. и елико во ефeсѣ послужи ми добрѣ ты вѣси.

Глава, 2.

Зач., 292. Ты убо чадо мое тимоѳeе, возмогай о благодати, яже о христѣ ісусѣ. и яже слыша отъ мене, многими свѣдѣтели, сія предаждь вѣрнымъ человѣкомъ, иже доволни будутъ и иныхъ научити. Ты убо постражи яко добръ воинъ ісусъ христовъ. никтоже бо воинъ бывая обязается куплями житeйскими, да воеводѣ угоденъ будетъ. Аще же и постражетъ кто, не вѣнчается, аще незаконно мученъ будетъ. Тружающемуся дѣлателю прeжде подобаетъ отъ плода вкусити. Разумѣй яже глаголю. дастъ бо тебѣ господь разумъ о всeмъ. Поминай господа ісуса христа воставшаго отъ мертвыхъ, отъ сѣмене давыдова, по благовѣствованію моему, въ нeмъ же зло стражу до узъ яко злодѣй, но слово божіе не вяжется. Сего ради вся терплю избранныхъ ради, да и ти спcніе улучатъ, еже о христѣ ісусѣ со славою вѣчною.

Зач., 293.* Вѣрно слово. аще бо съ нимъ умрохомъ, то убо и съ нимъ оживeмъ. Аще терпимъ, то и съ нимъ царствуемъ. аще отвeржемся, и той отвeржется насъ. Аще не вѣруемъ, онъ вѣренъ пребываетъ, отврещибося себе не можетъ. Сія воспоминай засвѣдѣтельствуя прeдъ богомъ. не словесы прѣтися ни на кую же потрeбу, точію на разорeніе слышащимъ. Потщися себе искусна поставити прeдъ богомъ, дѣлателя непостыдна, правяща слово истинное. Сквeрныхъ же тщегласіи отмѣтайся, наипаче бо преспѣютъ въ нечeстіе. и слово ихъ яко гаггрѣна егда жиръ обрящетъ. отъ нихъ же есть именeй и филитъ, иже о истиннѣ погрѣшиста, глаголюще яко воскресeніе уже бысть, и возмущаютъ нѣкоторымъ вѣру. Твeрдое же основаніе божіе стоитъ имыи печать сію, позна господь сущая его, и да отступитъ отъ неправды всякъ именуяи имя господне.

Зач., 294.* Въ велицѣ же дому, нѣсть точію сосуди злати и срeбрени, но и дрeвяни и глинни, и ови убо въ чeсть, ови же нe въ честь. аще же кто очиститъ себе отъ сихъ, будетъ сосудъ въ чeсть освященъ, и благопотрeбенъ владыцѣ, на всяко дѣло благоуготованъ. Похотей юныхъ бѣгай, держижеся правды, вѣры, любве, мира, со всѣми призы вающими господа отъ чистаго сердца. буихъ же и ненаказаныхъ стязаніи отрицайся, вѣдыи яко ражаютъ свары. рабу же господню не подобаетъ сваритися, но тиху быти ко всѣмъ, учителну, незлобиву, съ кротостію наказующу противныя, еда како дастъ имъ богъ покаяніе въ разумъ истины, и возникнутъ отъ діавольскія сѣти, живы уловлeны отъ него въ свою его волю.

Глава, 3.

Зач., 295.* Сіe же вѣждь, яко въ послѣдняя дни настанутъ времена люта. будутъ бо человецы самолюбцы, сребролюбцы, величави, горди, хулницы, родителемъ противящеся, неблагодарни, неправедни, нелюбовни, непримирителни, продeрзиви, возносливи. прелагатае, клеветники, невоз дeржницы, некротецы, неблаголюбцы, предателе, нагли, напыщeни, сластолюбцы паче, нeжели боголюбцы. имуще образъ благочeстія, силы же его отвeргшеся. и сихъ отвращайся. отъ сихъ бо суть поныряющеи въ домы, и плѣняюще женишца собраны грѣхи, и водима похотьми различными, всегда учащася, и николиже въ разумъ истинныи пріити могуща. яко же іанній и амврій противистася моисeю, тако же и сіи противляются истинѣ, человецы растлѣни умомъ, и неискусни о вѣрѣ, но не преуспѣютъ паче на мнозѣ, безуміе бо ихъ, явлeно будетъ всѣмъ, яко же и онѣхъ бысть.

Зач., 296.* Ты же послѣдовалъ ми еси учeнію, житію, привѣту, вѣрѣ, долготерпѣнію, любви, терпѣнію, изгна ніемъ, страданіемъ, якова же ми быша во антіoхіи, и во иконіи, и въ листрехъ. и якова изгнанія пріяхъ и отъ всѣхъ мя избавилъ есть господь. и вси хотящеи благо вѣрно жити о христѣ ісусѣ гоними будутъ. лукавіи же человецы, и чародѣе преуспѣютъ на горшее, прельщающе и прельщаеми. Ты же пребывай въ нихъ же научeнъ еси и вѣренъ бысть, вѣдыи отъ кого научился. и яко измлада священная писанія умѣеши, могущая тя умудрити во спcніе, вѣрою яже о христѣ ісусѣ.

Зач., 297.* Всяко писаніе богодухновeно и полeзно есть, ко учeнію, ко обличeнію, ко исправлeнію, къ наказанію еже въ правду, да совершeнъ будетъ божіи человѣкъ, на всяко дѣло благоуготованъ.

Глава, 2.

Засвѣдѣтельствую же азъ прeдъ богомъ и господемъ нашимъ ісусъ христомъ, хотящимъ судити живымъ и мeртвымъ, въ явлeніи его и царствіи его, проповѣдуй слово, настой, понуди, благовремeннѣ и безвремeннѣ. обличи, запрѣти, умоли, со всякимъ долготерпѣніемъ и учeніемъ. Будетъ бо врeмя, егда здраваго учeнія не послушаютъ. но по своихъ похотѣхъ изберутъ себѣ учителя чeшеми слухомъ, и отъ истинны слухъ отвратятъ, и къ баснемъ уклонятся.

Зач., 298.* Ты же трезвися о всeмъ, зло постражи, дѣло сотвори благовѣстника. служeніе свое извѣстно сотвори. Азъ бо уже жрeнъ бываю, и врeмя моего отшeствія наста. подвигомъ добрымъ подвизахся. течeніе скончахъ, вѣру соблюдохъ. прочее убо соблюдаетъмися вѣнeцъ правдѣ его же воздастъ ми господь въ день онъ, праведныи судія. не токмо же мнѣ, но и всѣмъ возлюбльшимъ явлeніе его.

Зач., 299.* Потщися скоро пріити ко мнѣ. димасъ бо мене остави возлюбивъ нынѣшніи вѣкъ, и иде въ солунь. криспъ въ галатію. Титъ въ далматію. лука единъ есть со мною. марка поeмъ приведи съ собою, есть бо ми благопотрeбенъ въ службу. тихика же послахъ во ефeсъ. фелонь его же оставихъ въ троадѣ у карпа, грядыи принеси, и книги, паче же кожныя. алеxандръ ковачь многа ми зла сотвори, да воздастъ ему господь по дѣломъ его, отъ него же и ты себе блюди, зѣло бо противится словесeмъ нашимъ. въ пeрвыи мой отвѣтъ никтоже пріиде со мною, но вси мя оставиша. и да не вмѣнится имъ. господь же мнѣ предста, и укрѣпи мя, да мною проповѣданіе извѣстно будетъ, и услышатъ вси языцы. и избавленъ быхъ отъ устъ львовъ. и избавитъ мя господь отъ всякаго дѣла лукава, и спасeтъ во царствіи своeмъ небeснѣмъ, ему же слава во вѣкы вѣкомъ, аминь. цѣлуй прискиллу и акила, и онисифоровъ домъ. ерастъ оста въ коринѳѣ, трофима же оставихъ въ милитѣ боляща. потщися прeжде зимы пріити. цѣлуютъ тя еввулъ, и пудъ. и линъ и клавдіе, и братія вся. господь ісусъ христосъ со духомъ твоимъ. благодать со всѣми вами аминь.

Конeцъ второму посланію иже
къ тимоѳeю, святаго апостола
павла. Имать въ
себѣ, главъ, 2,
а зачалъ
церков
ных,
10.

Къ титу посланіе святаго апостола павла

Глава, 1.

Зач., 300. Павелъ рабъ божіи, посланникъ ісусъ христовъ, по вѣрѣ избранныхъ божіихъ, и разуму истины, яже по благовѣрію о упованіи жизни вѣчныя, юже обѣтова неложныи богъ прeжде лѣтъ вѣчныхъ. яви же во времена своя слово свое проповѣданіемъ, еже мнѣ поручeно бысть, по повелѣнію спасителя нашего бога. титу присному чаду, по общей вѣрѣ, благодать, милость миръ, отъ бога отца, и господа ісуса христа спаса нашего.

Зач., 300.* Сего ради оставихъ тя въ критѣ, да не докончаная исправиши, и устроиши по всѣхъ градѣхъ попы, яко же тебѣ азъ повелѣхъ. аще кто есть непороченъ, единой женѣ мужъ, чада имыи вѣрна, не въ укорeніи блуда. или непокорива. подобаетъ бо епископу безъ порока быти, яко же божію строителю, не себѣ угожающу, не дeрзу, не напрасниву, не гнѣвливу, не піяницы, не бійцы, не сквeрно стяжателну, но странно любиву, благолюбцу, цѣломудрену, праведну, прпдбну, воз держателну, пособствующу по вѣрнемъ словеси учeнія, да силенъ будетъ утѣшити въ здравѣмъ учeніи, и противящаяся обличати. суть бо мнози непокориви, суесловцы, и умомъ прельщeни, и наипаче сущеи отъ обрѣзанія, ихъ же подобаетъ крѣпцѣ обличати и уста ихъ загражати, иже вся домы развращаютъ, учаще яже не подобаетъ, сквeрнаго ради прибытка. Речe же нѣкто отъ нихъ свой имъ пророкъ, критяне приснолживіи, зліи звѣріе, утробы празныя. свѣдѣтельство сіе истинно есть. сея же ради вины обличай ихъ безщадно, да здрави будутъ въ вѣрѣ, не внимающе іудeйскимъ баснемъ, ни заповѣдемъ человеческимъ. отвращающимся отъ истины.

Зач., 301.* Вся бо чиста чистымъ. осквернeнымъ же и невѣрнымъ, ничтоже чисто, но осквернися ихъ и умъ и совѣсть. бога исповѣдуютъ вѣдѣти, а дѣлы отмѣщутся его. мeрзцы суще и непокориви, и на всяко дѣло благо неискусни.

Глава, 2.

Ты же глаголи яже подобаетъ здравому учeнію. Старцемъ трeзвеномъ быти, чистомъ, цѣломудреномъ, здрав ствующимъ вѣрою, любовію, терпѣніемъ. Старицамъ такожде, чcтнымъ, во украшeніи святолѣпнѣ, неклевети вамъ, не вину многу порабощeнамъ, доброучителнамъ, яко да уцѣломудрятъ юныя. мужелюбицамъ быти, чадолюбицамъ, цѣломудренымъ, чистымъ, домы добрѣ правящимъ, благымъ, покаряющимся своимъ мужeмъ. да не слово божіе хулится и учeніе. юнота тако же моли цѣломудрствовати. о всeмъ же самъ себе подавая образъ добрыхъ дѣлъ, во учeніи независтнѣмъ, очищeніи, нетлѣніи, словѣ здравомъ незазорномъ, неропотномъ, да противныи посрамится, ничтоже имѣя глаголати о насъ укорно. Рабомъ, своимъ господeмъ повиноватися, о всeмъ благоугодномъ быти, не прекословномъ, не крадущимъ, но вѣру всяку являющимъ благу, да учeніе спасителя нашего бога украшаютъ о всeмъ.

Зач., 302.* Явися бо благодать божія, спасителная всѣмъ человѣкомъ, наказующи насъ, да отвeргшеся нечeстія и мирскихъ похотeй, цѣломудрено и праведно и благовѣрно поживeмъ въ нынѣшнемъ вѣцѣ. ждуще блажeнаго упованія, и явлeнія славы великаго бога и спаса нашего ісуса христа, иже далъ есть себе за ны, да избавитъ ны отъ всякого беззаконія, и очиститъ себѣ люди избраны, ревнителя добрымъ дѣломъ. Сія глаголи и моли, и обличай со всяцѣмъ повелѣніемъ. да никтоже тя преобидитъ или нерадитъ о тебѣ.

Глава, 3.

Воспоминай тѣмъ начальствующимъ и владѣющимъ повиноватися и покарятися. и ко всякому дѣлу благу готовомъ быти, ни единаго хулити, не сварливомъ быти, но тихомъ и кроткомъ, и всяку являющимъ кротость ко всѣмъ человѣкомъ. бѣхомъ бо иногоспода и мы несмыслени, и непокориви, и прельщeни, работающе похотемъ, и сластeмъ различнымъ, въ злобѣ и зависти живуще. мeрзцы суще, и ненавидяще другъ друга. Егда же благодать и человѣколюбіе явися спаса нашего бога, не отъ дѣлъ праведныхъ, ихъ же сотворихомъ мы, но по своeй его милости, спасе насъ, банею паки бытія, и обновлeніемъ духа святаго, его же излія на насъ обилно ісусъ христомъ, спасителемъ нашимъ, да оправдившеся благодатію его, наслѣдницы будемъ по упованію жизни вѣчныя.

Зач.* Чадо тите вѣрно слово, и о сихъ хощу тя извѣщати, да пекутся добрымъ дѣломъ прилежати вѣровавшеи богу. Сія суть полeзна человѣкомъ и добра. Буяя же стязанія и родословія, и рвeнія, и свары законныя отступай. Суть бо неполeзна и суетна. Еретика человѣка по пeрвомъ и второмъ наказаніи отри цайся, вѣдыи яко развратися таковыи, и согрѣшаетъ и есть самоосуждeнъ. Егда послю артeму къ тебѣ, или тихика, потщися пріити ко мнѣ въ никополь, ту бо судихъ озимѣти. зину законника, и аполлоса, тощно предпосли, и да ничтоже има скудно будетъ. да учатъжеся и наши добрымъ дѣломъ прилежати въ нужная трeбованія, да не будутъ бесплодни. Цѣлуютъ тя иже со мною сущіи вси. Цѣлуй любящая ны о вѣрѣ, благодать со всѣми вами аминь.

Конeцъ иже къ титу
посланію. Имать
въ себѣ главъ 3,
а зачалъ
церков
ных,
2.

Къ филимону посланіе святаго апостола павла

Глава, 1.

Павелъ юзникъ ісусъ христовъ, и тимоѳeй братъ, филимону возлюбленному и споспѣшнику нашему, и апфіи сестрѣ возлюбленнѣй, и архиппу сущему воину нашему, и домашней твоeй церкови. благодать вамъ и миръ, отъ бога отца и господа нашего ісуса христа. благодарю бога моего, всегда память творя въ молитвахъ моихъ, слышавъ любовь твою и вѣру юже имаши ко господу нашему ісусу христу, и ко всѣмъ святымъ. яко да общeніе твоея вѣры дѣйствовано будетъ, въ разумѣ всему благу иже о христѣ ісусѣ. Радость бо имамъ многу и утѣшeніе, о любви твоeй, яко утробы святыхъ почиша тобою брате. Сего ради и много дерзновeніе имамъ о христѣ, повелѣвати тебѣ еже потрeбно есть любве ради, паче же и молю таковъ сыи, яко же павелъ старецъ и молитвеникъ, нынѣ же и соузникъ ісусу христу. Молю тя о моeмъ чадѣ, его же родихъ во узахъ моихъ онисима, иногоспода тебѣ непотрeбна, нынѣ же тебѣ и мнѣ благопотрeбна, его же воспослахъ ти. ты же его, сирѣчь мою утробу пріими, его же азъ хотѣхъ у себе держати, да въ тебе мѣсто послужитъ ми во узахъ благовѣствованія. бес твоея же воля ничтоже восхотѣхъ сотворити, да не аки по нужи благое твое будетъ, но по воли. нeгли бо ради сего разлучися въ часъ, да вѣчна того пріимеши, но не яко же раба ктому, но выше раба, брата возлюблена, паче же мнѣ, колми же паче тебѣ, и по плоти и о господѣ; аще убо имаши мене обѣщника, пріими сего яко же мене. аще же въ чесомъ обидѣ тебе, или долженъ есть, мнѣ сіе вмѣни. азъ павелъ написахъ рукою моeю, азъ воздамъ, да не реку тебѣ. яко и самъ собою ми еси долженъ ты. ей брате азъ да получу еже прошу у тебе о господѣ, упокой мою утробу о господѣ. надѣявся послушанію твоему написахъ тебѣ, вѣдыи яко и паче еже глаголю сотвориши. купно же и уготови ми обитель. уповаю бо яко молитвами вашими дарованъ буду вамъ. цѣлуетъ тя епафрасъ сущіи со мною плѣнникъ, о христѣ ісусѣ. марко, аристархъ, димасъ, лука споспѣшницы мои. благодать господа нашего ісуса христа со духомъ вашимъ аминь.

Конeцъ посланію иже
къ филимону.
Имать въ
себѣ,
главъ,
1.

Къ евреом посланіе святаго апостола павла

Глава, 1.

Зач., 303. Многочастнѣ и многообразнѣ дрeвле богъ глаголавъ отецeмъ пророки, въ послѣдокъ дніи сихъ глагола намъ въ сынѣ, его же положи наслѣдника всѣмъ, имъ же и вѣки сотвори, иже сыи сіяніе славы отча, и образъ ипостаси его, нося же всяческая глаголомъ силы своея, собою очищeніе сотворивъ грѣховъ нашихъ, сѣде одесную престола величествія на высокихъ. Толико лучши бывъ ангелъ, елико преславнѣе паче ихъ наслѣдствова имя. Кому бо рече когоспода отъ ангелъ, сынъ мой еси ты, азъ днeсь родихъ тя; и паки, азъ буду ему во отца, и той будетъ мнѣ въ сына. Егда же паки въводитъ первороднаго во вселeнную, глаголетъ. И да поклонятся ему вси ангели божіи. и ко ангеломъ убо глаголетъ, творяи ангелы своя духы, и слугы своя огнь палящь. къ сыну же, престолъ твой боже въ вѣкъ вѣка. жeзлъ правлeнію, жeзлъ царствія твоего. возлюбилъ еси правду, и возненавидѣ беззаконіе, сего ради помаза тя боже, богъ твой, елeoмъ радости, паче причастникъ твоихъ.

Зач., 304.* И паки, ты въ началѣ господи зeмлю основа, и дѣла руку твоихъ суть небеса. та погибнутъ, ты же пребываеши. и вся яко же риза обетшаютъ, и яко одeжду свіеши ихъ, и измѣнятся. ты же тожде еси и лѣта твоя не оскудѣютъ. Кому же отъ ангелъ рече когоспода, сѣди одесную мене дондеже положу враги твоя подножіе ногама твоима; не вси ли суть служeбніи дуси, въ служeніе посылаеми за хотящихъ наслѣдовати спасeніе;

Глава, 2.

Сего ради подобаетъ намъ лишшѣе внимати слыша нымъ, да некогоспода отпаднемъ.

Зач., 305.* Аще бо глаголанное ангелы слово бысть извѣ стно, и всяко преступлeніе и ослушаніе, праведно пріятъ мздовозданіе, како мы убѣжимъ о селицѣ нерадивше спcніи, еже зачало пріeмше глаголатися отъ господа, слышавшими въ насъ извѣстися; Свѣдѣтельствующе богу, знаменми же и чюдесы и различными силами, и духа святаго раздѣ лeнми, по своeй ему воли. не ангеломъ бо покори богъ вселeнную грядущую, о нeй же глаголемъ. засвѣдѣтельствова же нѣгде нѣкто глаголя, что есть человѣкъ, яко помниши его; или сынъ человеческіи, яко посѣщаеши и; умалилъ еси и малымъ нѣчимъ отъ ангелъ, славою и чcтію вѣнчалъ еси его, и поставилъ еси его надъ дѣлы руку твоeю. вся покорилъ еси подъ нозѣ его. внегда же покорити ему всяческая, ничтоже остави ему не покорeно. Нынѣ же не у видимъ ему всяческая покорeна. а умаленаго малымъ чимъ отъ ангелъ, видимъ ісуса за пріятіе смерти славою и чcтію вѣнчана, яко да благодатію божіею за всѣхъ вкуситъ смерть. подобаше бо ему, его же ради всяческая, и имъ же всяческая привeдшу многи сыны въ славу. началника спcнію ихъ страданми совершити.

Зач., 306.* И святяяи бо и святяеміи, отъ единого вси. ея же ради вины не стыдится братію нарицати ихъ глаголя, возвѣщу имя твое братіи моeй, посредѣ церкове воспою тя. и паки, азъ буду надѣяся нань. и паки, се азъ и дѣти яже ми далъ богъ. Понeже убо дѣти пріобщишася плоти и крови и той подобнѣ пріобщися тѣхъ же. да смертію упразнитъ имущаго державу смерти, сирѣчь, діавола, и избавитъ сихъ елицы страхомъ смерти по всему житію повинны бѣша работѣ. не отъ ангелъ убо когоспода пріeмлетъ, но отъ сѣмене авраамова пріeмлетъ, отнюду же долженъ бѣ по всему подобитися братіи, да милостивъ будетъ и вѣренъ первосвященникъ яже къ богу, во еже очистити грѣхи людскія. о нeмъ же бо пострада самъ искушeнъ бывъ, можетъ и напаствованнымъ помощи.

Глава, 3.

Зач., 307.* Тѣмъ же братіе святая, званію божію причастницы, разумѣйте посланника и святля исповѣданію нашему, ісуса христа, вѣрна суща сотворшему его, яко же и моисeй во всeмъ дому своeмъ. множайшей бо славѣ сeй паче моисeя сподобися. Яко же елико множайшу чeсть имать паче дому сотворивыи его. Всяка бо храмина созидается отъ нѣкоего. а сотворивыи всяческая богъ.

Зач., 308.* Моисeй убо вѣренъ есть во всeмъ дому своeмъ яко же угодникъ въ свѣдѣтельство глаголанымъ. христосъ же яко же сынъ въ дому своeмъ, его же домъ мы есмы, аще убо дерзновeніе и похвалу упованія, даже до конца извѣстно удержимъ. Тѣмъ же яко же глаголетъ духъ святыи. днeсь аще гласа его услышите, не ожестите сердцъ вашихъ, яко же въ прогнѣваніи. по дни искушeнія въ пустыни, идѣже искусиша мя отецы ваши, искусиша мя, и видѣша дѣла моя, четыридесять лѣтъ. Сего ради, негодовахъ рода того, и рѣхъ, присно прелщаются сердцемъ. тіи же не познаша путій моихъ, яко кляхся во гнѣвѣ моeмъ, аще внидутъ въ покой мой.

Зач., 309.* Блюдѣте братіе, да нѣкогоспода будетъ въ нѣкоемъ отъ васъ сердце лукаво, исполнено невѣрія, еже отступити отъ бога жива. но утѣшайте себе на всякъ день, дондеже еже сіе днeсь призывается. да не ожестится нѣкто отъ васъ лeстію грѣховною. Причастницы богу быхомъ, аще убо начатокъ состава даже до конца извѣстно удер жимъ, внегда глаголетъ, днeсь аще гласъ его услышите, не ожестите сердцъ вашихъ, яко же въ прогнѣваніи. Нѣцыи бо слышавше, прогнѣваша, но не вси изшeдшеи изъ египта съ моисeoмъ. Коихъ же негодова четыридесять лѣтъ; не согрѣшившихъ ли, ихъ же кости падоша въ пустыни; которымъ же клятся не внити въ покоище его. явѣ яко противльшимся. и видимъ яко не возмогоша внити за невѣрствіе.

Глава, 4.

Зач., 310.* Да убоимся убо, да некогоспода оставлену обѣтованію внити въ покоище его, мнитъ кто отъ васъ лишитися. ибо есмы благовѣствовани, яко же и они. но не ползова слово слуха онѣхъ, нерастворeныхъ вѣрою слышавшимъ. да входимъ убо въ покоище вѣровавшеи, яко же рече, яко кляхся во гнѣвѣ моeмъ, аще внидутъ въ покоище мое. Аще и дѣломъ отъ сложeнія мира бывшемъ. речe бо нѣгдѣ о седмомъ сице. И почи богъ въ день седмыи отъ всѣхъ дѣлъ своихъ. И о сeмъ паки, аще внидутъ въ покоище мое. понeже убо лишeни нѣцыи внити въ не. и иже прeже благовѣствовани быша, не внидоша за непослушаніе. Паки нѣкіи уставляетъ день, днeсь въ давидѣ глаголя, по толицѣхъ лѣтехъ, яко же прeже глаголася, днeсь аще гласъ его услышите, не ожестите сердцъ вашихъ. Аще бо бы онѣхъ ісусъ покоилъ, не бы о иномъ дни глаголалъ посихъ. ибо оставлено есть и еще суботство людемъ божіимъ. Вшeдыи бо въ покоище его, и той почи отъ дѣлъ своихъ, яко же и отъ своихъ богъ. Потщимся убо внити въ оно покоище, да не кто въ той же притчи противлeнія впаднетъ. живо бо слово божіе, и дѣйствено, и острѣйше паче всякаго меча обоюду остра, и проходя даже до раздѣлeнія души же и духу, члѣновъ же и мозговъ, и судително помышлeніемъ и мыслемъ сердeчнымъ, и нѣсть тварь не явлeна предъ нимъ, вся же нага и объявлeна предъ очима его, къ нему же намъ слово.

Зач., 311.* Имуще убо архіерeя велика, прошeдшаго небеса, ісуса сына божія, да держимся исповѣданія. не имамы бо архіерeя немогуща спострадати нeмощемъ нашимъ, но искушeна по всяческихъ, по подобію, развѣ грѣха. да приступаемъ убо со дерзновeніемъ къ престолу благодати, яко да пріимемъ милость и благодать обрящемъ въ благоврeменную помощь.

Глава, 5.

Всякъ бо первосвященникъ, отъ человѣкъ пріeмлемъ, за человѣки поставляется на службы яже къ богу, да приноситъ дары же и жeртвы о грѣсѣхъ. равно смирeніемъ спострадати могіи о невѣжъствующихъ и заблуждаю щихъ, понeже и той нeмощію обложeнъ есть. и сего ради долженъ есть яко же о людехъ, тако же и себе ради приносити о грѣсѣхъ.

Зач.* И никтоже собою пріeмлетъ чeсть, но званныи отъ бога, яко же и ааронъ. Тако и христосъ не себе прослави быти первосвященнику, но глаголавыи къ нему. сынъ мой еси ты, азъ днeсь родихъ тя. Яко же и инде глаголетъ, ты еси священникъ во вѣкы по чину мелхиседeкову. Иже во днехъ плоти своея, молeнія же и молитвы къ могущему спасти его отъ смерти, съ воплемъ крѣпкомъ и со слезами принeсъ, и услышанъ бывъ отъ благоговѣинства, ибо сынъ сыи, навыче отнуду же пострада послушаніе, и соверши вся, бысть всѣмъ послушающимъ его виновенъ спасeнію вѣчному. наречeнъ отъ бога первосвященникъ, по чину мелхиседeкову.

Зач., 312.* О нeмъ же много намъ слово, и не удобь сказаемо глаголати, понeже нeмощни бысте слухи. Ибо должни суще быти учителе лѣта ради, паки трeбуете учитися вамъ, кая писмена начало словесeмъ божіимъ, и бысте трeбующе млека, а не крѣпкія пищи. всякъ бо причащаяися млецѣ, не искусенъ слову правдѣ, младeнецъ бо есть. совершeнымъ же есть твeрдая пища, имущимъ чувствія обучeна долгимъ учeніемъ въ разсужeніе добру же и злу.

Глава, 6.

Тѣмъ же оставльше начало христова словесе, на совер шeніе ведeмся, да не паки основаніе покаянію пола гающе отъ мертвыхъ дѣлъ, и вѣры на бога. Крещeніемъ, учeніемъ, и возложeніемъ руку, воскресeніе же мертвымъ, и суду вѣчному. и сіе сотворимъ аще богъ повелитъ. Невозможно бо просвѣщeныхъ единою и вкусившихъ дара небеснаго, и причастникомъ бывшимъ духа святаго, и добра вкусившимъ божія глагола, и силы же грядущаго вѣка и отпадшихъ, паки обновляти въ покаяніе, второе распинающе себѣ сына божія и обличающе. Земля бо, пившія сходящаго на ню множицею дождя, и ражающи былія добра онѣмъ, ихъ же ради и дѣлаема есть, пріeмлетъ благословeніе отъ бога. а износящая же тeрніе и волчeцъ, непотрeбна есть и клятвы близь. ей же кончина пожжeніе.

Зач., 313.* Извѣстихомъжеся о васъ возлюбленіи, лучшая и придержащихся спасeнію, аще и тако глаголемъ. не обидливъ бо богъ забыти дѣла вашего, и труда и любве юже показасте во имя его послуживше святымъ его и служаще. желаемъ же когождо васъ являти тожде тщаніе, ко извѣщeнію упованія до конца, да не лениви будете, но подобницы наслѣдствующимъ вѣрою и долготерпѣніемъ обѣтованія.

Зач., 314.* Аврааму же обѣтова богъ, понeже ни единѣмъ имяше болшимъ клятися, клялся собою, глаголя, истинною благословствуя благословлю тя, и множа умножу тя. и тако долготерпѣвъ, получи обѣтованія. человецы же болшимъ кленутся. и всякому ихъ прекословію кончина во извѣщeніе клятва есть. о нeмъ же лишше хотя богъ показати наслѣдникомъ обѣтованія, непреложное совѣта своего, исходатаи клятвы. яко да двѣма вeщма непреложнома, понeже невозможно солгати богу, крѣпко утѣшeніе имамы, прибѣгшеи держатися за предлежащее упованіе, еже яко основаніе имамы души, твeрдо же и извѣстно, и входящее во внутренее завѣсѣ, идѣже предтeча о насъ вниде христосъ. по чину мелхиседeкову, первосвященникъ бывъ во вѣки.

Глава, 7.

Зач., 315. Сeй бо мелхиседeкъ царь салимскіи, священникъ бога вышняго срѣте авраама возвращшася отъ сѣча царeй, и благослови его, ему же и десятину отъ всѣхъ отдѣли авраамъ, пeрвое убо сказуется царь правдѣ, потомъ же царь салимскіи, еже есть царь смиренія безъ отца безъ матере, безъ причта роду, ни начала днeмъ, ни животу конца имѣя, уподобленъ сыну божію, пребываетъ священникъ выну. Видите ли убо еликъ сeй, ему же и десятину далъ есть авраамъ патріархъ отъ избранныхъ; и пріeмлю щеи убо священство отъ сыновъ левіинъ, заповѣдь имутъ одесятствовати люди по закону, сирѣчь братію свою, и паче изшeдшая отъ чрeслъ авраамовъ. непричитаемыи же родомъ отъ нихъ, одесятствова авраама, и имущаго обѣтованія благослови.

Зач., 316.* Безъ всякого же прекословія, мeншее отъ болшаго благословляется. и здѣ убо десятины человецы умирающе пріeмлютъ, тамо же свѣдѣтельствуемыи яко живъ есть. яко слово рещи авраама ради и левій пріeмляи десятины, десятины далъ есть. Ещe бо въ чрeслѣхъ отчіихъ бяше егда срѣте его мелхиседeкъ. Аще убо совершeнство левитьскомъ священствомъ бы было, людіе бо на не взаконени быша, почто еще трeбѣ по чину мелхиседeкову иному востати священнику, а не по чину ааронову глаголатися; прелагаему убо священству, по нужи и закону премѣнeніе бываетъ. о нeмъ же бо глаголются сія, колѣну иному причаститися, отъ него же никтоже причастися къ олтарю. Явѣ бо, яко отъ колѣна іудова восія господь нашъ. о нeмъ же колѣнѣ моисeй о священствѣ ничесоже глагола. и лишшее еще явѣ есть, аще по подобію мелхиседeкову востанетъ священникъ инъ, иже не по закону заповѣди плотскія бысть, но по силѣ живота неразрушeннаго. Свѣдѣтельствуетъ бо, яко ты еси священникъ во вѣки по чину мелхиседeкову.

Зач., 317.* Отлаганіе убо бываетъ прeже бывшія заповѣди, за нeмощное ея и неполeзное. Ничтоже бо совершилъ есть законъ, приложeніе же есть лучшему упованію, имъ же приближаемся къ богу. и елико же не безъ клятвы. они бо безъ клятвы суть священницы бывше. сeй же съ клятвою ради глаголющего къ нему, клятся господь и не раскается, ты еси священникъ во вѣки, по чину мелхиседeкову. По толику лучшу завѣту бысть и споручникъ ісусъ. И они множайши суть священницы бывше, зане смертію возбранeни суть пребывати, сeй же, за еже пребывати ему во вѣки, непреступно имать священство. Тѣмъ же и спасти можетъ до конца приходящихъ его ради къ богу. всегда живъ сыи, и ходатайствовати о нихъ.

Зач., 318.* Таковъ убо намъ подобаше архіерeй, прпдбенъ, незлобивъ, безсквeрненъ, и отлучeнъ отъ грѣшникъ, и выше небесъ бывъ, иже не имать по вся дни нужду, яко же первосвященницы, прeже о своихъ грѣсѣхъ жeртву приносити, потомъ же о людскихъ. Сіe бо сотвори единою себе принeсъ. законъ бо человѣки поставляетъ первосвященники имущая нeмощь, слово же клятвеное еже по законѣ, сына во вѣки совершeна.

Глава, 8.

Глава же о глаголемыхъ, такова имамы первосвященника, иже сѣде одесную престола величествію на небесѣхъ, святымъ служитель, и скиніи истиннѣй, юже сооружи господь, а не человѣкъ.

Зач., 318.* Всякъ бо первосвященникъ, во еже приносити дары же и жeртвы поставляемъ бываетъ, тѣмъ же потрeба имѣти что и сему, еже принесeтъ. аще убо бы былъ на земли, не бы убо былъ первосвященникъ, сущимъ священникомъ приносящимъ по закону дары, иже образомъ и стѣни служатъ небесныхъ. яко же глаголано бысть моисeю, хотящу сотворити скинію. Виждь бо рече, и сотвориши вся по образу показанному ти на горѣ. Нынѣ же лучшее улучи служeніе, по елику и болшаго завѣта есть ходатай, иже на лучшая обѣтованія взаконися.

Зач., 319.* Аще бо бы пeрвыи законъ непороченъ былъ, не бы второму искалося мѣсто. укаряя бо ихъ глаголетъ. се дніе грядутъ глаголетъ господь, и совершу на домъ ізраилевъ, и на домъ іудовъ завѣтъ новъ, не по завѣту, его же сотворихъ отецeмъ ихъ, въ день вонь же емшу ми ихъ за руку, извести ихъ отъ земля египетскія. Зане тіи не пребыша въ завѣтѣ моeмъ, и азъ нерадихъ о онѣхъ, глаголетъ господь. Яко сeй завѣтъ, его же завѣщаю дому ізраилеву, по онѣхъ днeхъ, глаголетъ господь, дая законы моя въ мыслехъ ихъ, и на сердцахъ ихъ напишу ихъ. и буду имъ богъ, и тіи будутъ мнѣ людіе, и не имать научити кождо искреняго своего, и кождо брата своего глаголя, познай господа. яко вси увѣдятъ мя отъ мала даже и до велика ихъ. зане милостивъ буду о неправдахъ ихъ, и грѣхи ихъ и беззаконія ихъ не имамъ помянути ктому. внегда же глаголетъ новъ, обветши пeрваго. а обветшающее и состарѣющееся, близъ есть истлѣнія.

Глава, 9.

Зач., 320. Имѣяше бо пeрвая скинія оправданія службы, святое же людское. скинія бо сооружeна бысть пeрвая, въ нeй же свѣтилникъ и трапeза и предложeніе хлѣбомъ, яже глаголется святая. по вторѣй же завѣсѣ, скинія глаголемая святая святыхъ, злату имущи кадилницу, и ковчeгъ завѣту, окованъ всюду златомъ, въ нeмъ же стамна злата имущія манну, и жeзлъ аароновъ прозябшіи, и скрижали завѣта, превыше же ея, херувими славы, осѣняющіи олтарь, о нихъ же нѣсть нынѣ глаголати подробну. симъ же тако устроеномъ, въ пeрвую убо скинію выну вхожаху священницы, службы совершающе, во вторую же единою въ лѣто, единъ архіерeй, не бeскрове, юже приноситъ за себе, и о людскихъ согрѣшeніи.

Зач., 321.* Се являющу духу святому, яко не у явися святыхъ путь, еще пeрвѣй скиніи имущей стояніе. ей же притча во время настоящее утвердися, въ нeй же дарове и жeртвы приносятся не могущая по совѣсти совершити служащихъ, точію на брашна и питія и различныхъ омовeніихъ, и оправданіихъ плоти, и даже до времене исправлeніи належащая.

Зач.* Христосъ же пришeдъ архіерeй грядущихъ благъ, болшею и совершeнѣйшею скиніею, нерукотворeною, сирѣчь не сeю тварію, ни кровію козлію ни тeлчею, но своeю кровію, вниде единою во святая, вѣчное избавлeніе сотворивъ. аще бо кровь козлія и тeлчая, и пeпелъ юнчіи кропящіи, осквернeныя освящаетъ къ плотнѣй чистотѣ, колми паче кровь христова, иже духомъ святымъ себе принесе непорочна богу, не очиститъ ли совѣсть нашу отъ мертвыхъ дѣлъ, во еже служити намъ богу живу и истинну; И сего ради нову завѣту ходатай есть, яко да смерти бывши, во избавлeніе преступлeнію бывшихъ, въ пeрвомъ завѣтѣ, обѣтованіе вѣчнаго наслѣдія, пріимутъ званіи, идѣже бо завѣтъ, смерти нужно есть носитися на завѣщающаго. Завѣтъ бо надъ мeртвыми извѣстенъ есть, понeже ничесоже можетъ егда живъ есть завѣщаваяи. Тѣмъ же ни пeрвыи бeзъ крови обновлeнъ бысть. речeнѣй бо всякой заповѣди по закону отъ моисeя всѣмъ людемъ, пріeмъ кровь козлію и тeлчію, съ водою и волною червлeною и губою, самы же тыя книги и вся люди покропи глаголя, сія кровь завѣту, его же завѣща къ вамъ богъ. и скинію и вся сосуды служeбныя, кровію тако же покропи, и отнудъ кровію вся очищаются, по закону. И безъ кровопролитія не бываетъ оставлeніе, потрeба убо образомъ небеснымъ силамъ сими очищатися, самѣмъ же небеснымъ, лучшими жeртвами паче сихъ.

Зач., 322.* Не въ рукотворeная бо святая вниде христосъ, противообразна истинныхъ, но въ самое небо, нынѣ да явится лицу божію о насъ. Ни да многащи принесeтъ себе, яко же первосвященникъ входитъ во святая святыхъ, по вся лѣта съ кровію чюжeю, понeже подобаше ему множицею пріимати свять отъ сложeнія всего мира. Нынѣ же единою въ кончину вѣковъ, въ отмѣтаніе грѣху, жeртвою своeю явися. и яко же лежитъ человѣкомъ единою умрети, потомъ же судъ. тако же и христосъ, единою приведeся, во еже вознести многихъ грѣхи, второе безъ грѣха явится, ждущимъ его вѣрою во спcніе.

Глава, 10.

Зач., 323. Сѣнь бо имыи законъ грядущихъ благъ, а не самыи образъ вещeй, на вся лѣта тѣми жeртвами, ихъ же приносятъ выну. Яже никогосподаже могутъ приступающихъ съвершити, понeже престали бы убо быша приносимы, за еже ни едину имѣти еще совѣсть о грѣсѣхъ, служащимъ, единою очищeномъ. но въ нихъ воспоминаніе грѣхомъ есть на коеждо лѣто. Невозможно бо крови юнчи и козліи отпущати грѣхи. Тѣмъ же входя въ миръ, глаголетъ. жeртву и приношeніе не восхотѣ. тѣло же съвершилъ ми еси, всесожжeнія и о грѣсѣхъ не взыскалъ еси. тогда рѣхъ, се пріиду, въ главизнѣ книжнѣй пишется о мнѣ, яко сотворити волю твою боже. выше глаголя, яко жeртву и приношeніе, и всесожегаемыхъ о грѣсѣхъ не восхотѣлъ еси, ни благоволилъ еси яже по закону приносятся. Тогда рече, се пріиду сотворити волю твою боже мой. отeмлетъ пeрвое, да второе поставитъ. о нeй же воли освящени есмы, приношeніемъ тѣла ісусъ христова единою. и всякъ убо священникъ стоитъ на всякъ день служа, и тыя же множицею принося жeртвы, яже никогосподаже могутъ отяти грѣхи. онъ же единою о грѣсѣхъ принeсъ жeртву, всегда сѣдитъ одесную бога, прочее ожидая, дондеже положатся врази его подножіе ногама его. Единѣмъ бо приношeніемъ съвершилъ есть выну освящаемыхъ. Свѣдѣтельствуетъ же намъ и духъ святыи, по речeнному прeжде. сeй завѣтъ его же завѣщаю къ нимъ, по днехъ онѣхъ, глаголетъ господь, дая законы моя на сердца ихъ, и въ помышлeніихъ ихъ напишу ихъ. таже глаголетъ господь, грѣхи ихъ и беззаконія ихъ не имамъ помянути ктому. а идѣже отпущeніе сихъ, ктому нѣсть приношeнія о грѣсѣ.

Зач., 324.* Имуще убо дерзновeніе братіе, входъ святыхъ, кровію ісусъ христовою, его же обновилъ есть намъ путь новъ, и живъ завѣсою, сирѣчь, плотію своeю и архіерeя велика въ дому божіи, да приступаемъ со истиннымъ сердцемъ, и извѣщeніемъ вѣры. очищeни сердца отъ совѣсти лукавыя, и измовeни тѣлеса водою чистою, да держимъ исповѣданіе упованію неуклонно. Вѣренъ бо есть обѣщавыи. и да разумѣваемъ другъ друга въ поощрeніи любве, и добрыхъ дѣлъ. Не оставляюще церковныхъ собраніи своихъ, яко же есть нѣкимъ обычай, но другъ друга подвизающе и толико паче молящеся, елико видите приближающь день судныи. волею бо согрѣшающимъ намъ по пріятіи разума истины, ктому о грѣсѣхъ не обрѣтается жeртва, страшно же нѣкое чаяніе суда, и огня рeвность поясти хотящаго супротивныя. отвeргся кто закона моисeoва, безъ милосeрдія при двою или трeхъ свѣдѣтель умираетъ, колицѣ мнитъ горшей сподобитися муцѣ, иже сына божія поправыи, и кровь завѣтную сквeрну возмнивъ, въ нeй же освятися и духъ благодати укоривъ; вѣмъ бо рeкшаго, мнѣ отмщeніе, азъ воздамъ глаголетъ господь. И паки, яко судитъ господь людемъ своимъ. страшно еже впасти въ руцѣ бога жива.

Зач., 325.* Воспоминайте же пeрвыя дни ваша въ нихъ же просвѣтившеся, многыя страсти претерпѣсте и стра даніи. ово убо поношeнми и печалми позору бывше, ово же и обѣщницы бывше живущимъ тако. Ибо съ узами моими пострадасте, и разграблeніе имѣнія вашего съ радостію пріясте, вѣдяще имѣти себѣ имѣніе на небесѣхъ пребывающее и лучшее.

Зач., 326.* Не отложите убо дерзновeнія вашего, еже имать мздовоздаяніе велико. терпѣніе бо имате потрeбу, да волю божію сотворше, пріимете обѣтованіе. И ещe бо мало елико елико, грядыи пріидетъ, и не закоснитъ. а праведныи же отъ вѣры живъ будетъ. И аще же обинeтся не благоволитъ душа моя о нeмъ. Мы же братіе нѣсмы обиновeнія въ погибель, но вѣрѣ въ снабдѣніе души.

Глава, 11.

Есть же вѣра уповаемымъ извѣщeніе. вeщемъ обличeніе невидимымъ. въ сeй бо свѣдѣтельствовани быша дрeвніи. Вѣрою разумѣваемъ съвершитися вѣкомъ глаголомъ божіимъ, во еже отъ невидимыхъ видимая бывша. Вѣрою множайшу жeртву авель, паче каина принесе богу, ею же свѣдѣтельствованъ бысть быти праве дникъ, свѣдѣтельствующу о дарѣхъ его богу, и тоя ради и умре, и еще глаголется. Вѣрою енохъ преложися невидѣти смeрти, и не обрѣташеся, зане преложи его богъ. прeже бо преложeнія его, свѣдѣтельствованъ бысть угодивъ богу. Безъ вѣры же невозможно угодити богу. Вѣровати же подобаетъ приходящимъ къ богу, яко есть, и взы скающимъ его мздовоздатель бываетъ. Вѣрою отвѣтъ пріимъ ное, о нихъ же не у бѣ видѣвъ, и убоявся сотвори ковчeгъ во спасeніе дому своему, имъ же осуди вeсь миръ, и яже по вѣрѣ правды бысть наслѣдникъ.

Зач., 327.* Вѣрою зовомъ авраамъ, послуша изыти на мѣсто еже хотяше пріяти въ наслѣдіе. и изыде не вѣдыи камо грядeтъ.

Зач., 328.* Вѣрою пріиде авраамъ на землю обѣтованія, яко же на чюжду, въ кровы вселися, со ісаакомъ, и іаковомъ, съ наслѣдникома обѣтованія тогожде. ждаше бо основаніе имущаго града, ему же художникъ и содѣтель богъ. Вѣрою и сама сарра неплоды, силу вложeннаго сѣмени пріятъ, и паче врeмени возраста роди, понeже вѣрна непщева обѣтовавшаго. Тѣмъ же отъ единаго родишася вси. да еще умерщвeнаго тѣломъ, яко же звѣзды небесныя множествомъ, и яко же пѣсокъ въскрай моря бесчислени. По вѣрѣ умроша вси не пріeмше обѣтованія, но издалeче видѣвше я, и возлюбивше, и исповѣдавше, яко странніи, и пришeлцы суть на земли. Ибо таковая глаголющіи являются яко отeчествія взыскуютъ, и аще она помняху отъ нихъ же изыдоша, имѣли убо быша врeмя возвратитися. Нынѣ же лучшаго желаютъ, сирѣчь, небеснаго. тѣмъ же нестыдится сими богъ, богъ нарицатися имъ. уготова бо имъ градъ.

Зач., 329.* Вѣрою приведе авраамъ ісаака, искушаемъ, и единороднаго приношаше, обѣтованія пріeмыи, къ нему же глаголано бысть, яко о ісаацѣ наречeттися сѣмя, помысливъ, яко и изъ мертвыхъ воскресити силенъ есть богъ. Тѣмъ же того и въ притчи пріятъ. Вѣрою и о грядущихъ благослови ісаакъ, іакова, и ісава. Вѣрою іаковъ умирая коегождо сына іосифова благослови, и поклонися на конeцъ жезла его. Вѣрою іосифъ умирая, о исхожeніи сыновъ ізраилевъ памятьствова, и о костeхъ своихъ заповѣда. Вѣрою моисeй родився сокровeнъ бысть три месяца отъ отецъ своихъ, зане видѣша красно отроча, и не убояшася повелѣнія царeва.

Зач.* Вѣрою моисeй великъ бывъ, отвeржеся нарицатися сынъ дщeри фараоновы, паче же изволи страдати съ людь ми божіими, нeжели имѣти врeменнаго грѣха сладость. болшее богатьство вмѣнивъ египетскихъ сокровищъ, поношeніе христово, взираше бо на мздовоздаяніе. Вѣрою остави египта, не убоявся ярости царeвы. неви димаго бо яко видя терпяше. Вѣрою сотвори пасху и пролитіе крови, да не погубляяи перворождeная, коснется имъ. Вѣрою преидоша чермное море, аки посусѣ земли. ему же искушeніе пріeмше египтяне истопиша ся. Вѣрою и стѣны іерихонскія падоша обхожeніемъ седмихъ днeхъ. Вѣрою раавь блудная не погибе съ сопротивльшимися, пріимши сходники съ миромъ. и инымъ путeмъ извeдши. И что еще глаголю; не достанетъ бо ми повѣствующу лѣто, о гедеонѣ, варацѣ же, и сампсонѣ, и ефѳаи, о давидѣ же, и самуилѣ, и о другихъ пророцѣхъ.

Зач., 330.* Иже вѣрою побѣдиша царствія, содѣяша правду, получиша обѣтованія, заградиша уста львомъ, уга сиша силу огненую, избыша острія меча, возмогоша отъ нeмощи, быша крѣпцы во бранехъ, обратиша въ бѣгство полки чюжихъ. пріяша же и жены отъ воскресeнія мeртвыя своя. Иніи же избіeни быша не пріeмше избавлeнія, да лучшее воскресeніе улучатъ. друзіи же руганіемъ и ранами искушeніе пріяша, ещe же и узами темничными. каменіемъ побіeни быша, претрeни быша, искушeни быша, убійствомъ меча умроша. Проидоша въ милотѣхъ и въ козіяхъ кожахъ, лишeни скорбяще, озлоблeни, ихъ же не бѣ достоинъ миръ, въ пустыняхъ скитающеся, и горахъ, и въ вертeпахъ, и въ пропастехъ земныхъ. И сіи вси послушествовани бывше вѣрою, не пріяша обѣтованія. Богу лучше что о насъ предзрѣвшу, да не безъ насъ совершeнство пріимутъ.

Глава, 12.

Зач., 331. Тѣмъ же убо и мы толикъ имуще облежащъ насъ облакъ свѣдѣтелей, гордость всяку отложьше, и удобь обстоятелныи грѣхъ, терпѣніемъ да течeмъ на предлежащіи намъ подвигъ, взирающе на началника вѣрѣ, и съвершителя ісуса, иже вмѣсто предлежащія ему радости, претерпѣ крестъ, о срамотѣ нерадивъ, одесную же престола божія сѣде. Помыслите убо таковое пострадавшаго отъ грѣшникъ, въ себѣ прекословіе, да не стужайтеся душами своими ослабѣюще. не у до крови стасте противу грѣху подвизающеся, и забысте утѣшeніе, еже вамъ яко сыномъ глаголетъ. Сыне мой, не пренемогай наказаніемъ господнимъ, ниже ослабѣй отъ него обличаемъ.

Зач.* Его же любитъ господь, наказуетъ. Біeтъ же всякаго сына, его же пріeмлетъ. и аще наказаніе терпите, яко же сыномъ вамъ обрѣтается богъ. Которыи бо есть сынъ, его же не наказуетъ отецъ; аще ли безъ наказанія есте, ему же причастницы быша вси, то убо преблудодѣичищи есте, а не сынове. обаче, плоти нашей отца имѣхомъ казателя, и срамляхомся, не много ли паче повинeмся отцу духовомъ, и живи будемъ; они бо вмало дній яко же годѣ имъ бѣ наказаху насъ. а сeй, на пользу, да причастимся святыни его. Всяко бо наказаніе въ настоя щее врeмя не мнится радость быти, но печаль. послѣди же плодъ миренъ. Научeніемъ тѣмъ воздаeтъ правдѣ. Тѣмъ же ослабленыя руки, и ослабленая колѣна исправите. и стезя правы сотворите ногама вашима, да не хромое совратится, но паче да исцѣлѣетъ.

Зач., 332.* Миръ имѣйте, и святыню, со всѣми, ихъ же кромѣ никтоже узритъ господа. сматряюще да никтоже лишится благодати божія. еда кто корень горести выспрь прозябая пакость сотворитъ. и тѣмъ осквернятся мнози. еда кто блудодѣй или сквернитель яко же исавъ, иже за ядь едину отдалъ есть первородство свое. вѣсте же яко и потомъ похотѣвъ наслѣдовати благословeніе, отвeрженъ бысть. покаянію бо мѣста не обрѣте, аще и со слезами поискалъ его. Не приступисте бо горѣ осязаемѣ, и погорѣвшеи огнeмъ, и облаку, и сумраку, и бурѣ. и трубному звуку и гласу шумящу глаголъ. его же слышавшеи отрекошася. да не приложится имъ слово. не терпяху бо повелѣвающаго. или звѣрь прикоснется горѣ, то убо каменіемъ побіeнъ будетъ. и тако страшно бѣ, видимое. моисeй бо рече, пристрашенъ есмь, и трeпетенъ. но приступисте къ сіоновѣ горѣ, и ко граду бога жива, іерусалиму небесному, и къ позору тмамъ ангеловъ, и собору первородныхъ написаныхъ на небесѣхъ. и судіи всѣхъ богу. и духомъ праведникъ совершeныхъ, и къ ходатаю завѣта новаго христова, и крови и кроплeнія лучше глаголюще нeжели авелевѣ.

Зач., 333.* Блюдите же, не отрицайтеся глаголющаго. аще бо не избѣжаша они отрeкшеися пророчествующаго на земли, множае паче мы отрицающеся небеснаго, его же гласъ зeмлю тогда поколѣба. нынѣ же обѣтова глаголя, яко еще единою азъ потрясу не токмо землeю, но и небомъ. а еже единою еще потрясу, сказуетъ колѣблемыхъ преложeніе, аки сотворeномъ, да пребудутъ яже суть неподвижимая.

Зач.* Тѣмъ же царство непоколѣбимо пріeмлюще, имамы благодать, ею же служимъ благоугодно богу съ благоговѣніемъ и страхомъ. ибо богъ нашъ огнь поядаяи есть.

Глава, 13.

Братолюбіе да пребываетъ, страннолюбія не забывайте. тѣмъ бо видѣшася нѣцыи пріeмше ангелы. поминайте южники, аки съ ними связани, озлобляемыя, аки и сами суще въ тѣлѣ. Чeстна женитва о всeмъ и ложе несквeрно. блудникомъ же и прелюбодѣемъ судитъ богъ. Не сребролюбцы нравомъ. доволни сущими. той бо рече, не имамъ тебе оставити, ниже имамъ отъ тебе отступи ти. яко дерзающимъ намъ глаголати, господь мнѣ помощникъ, и не убоюся, что сотворитъ мнѣ человѣкъ.

Зач., 334.* Поминайте наставники ваша, иже глаголаша вамъ слово божіе, ихъ же взирающе на скончаніе жительства, подражайте вѣру ихъ. ісусъ христосъ, вчера и днeсь, той же и во вѣки. Въ научeнія странна и различна не прилагай теся. добро бо благодатію извѣщавати и утвержати сердца, а не брашны, отъ нихъ же не пріяша пользу ходившеи въ нихъ. имамы же олтарь отъ него же не имутъ власть ясти служащеи сѣни. ихъ же бо кровь животныхъ вносится во святая за грѣхи первосвященникомъ, сихъ тѣлеса сожигаются внѣ стана. тѣмъ же и христосъ да освятитъ люди своeю кровію, внѣ вратъ пострадати изволи. тѣмъ же убо да исходимъ къ нему внѣ стана, поношeніе его носяще. не имамы бо здѣ пребывающаго града, но грядущаго взыскуемъ. тѣмъ убо приносимъ жeртву хвалeнія выну богу, сирѣчь, плодъ устeнъ исповѣдающеся имени его. благотворeнія же и общeнія не забывайте. таковыми бо жeртвами угожати богу.

Зач., 335.* Повинуйтеся наставникомъ вашимъ и покаряйтеся, тіи бо бдятъ о душахъ вашихъ, аки слово воздати хотяще, да съ радостію сіе творятъ, а не воздыхающе. Нѣсть бо полeзно вамъ сіе. молитеся о насъ. уповахомъ бо, яко добру совѣсть имамы, во всeмъ, добрѣ хотяще жити. лише же молю сіе творите, да вскорѣ устроюся вамъ. богъ же мира возведыи изъ мертвыхъ пастыря овцамъ великаго, кровію завѣта вѣчнаго, господа нашего ісуса христа, да совершитъ вы во всякомъ дѣлѣ блазѣ, сотворити волю его, творя въ васъ благоугодное предъ нимъ, ісусъ христомъ, ему же слава во вѣки вѣкомъ аминь. Молю же вы братіе, пріимите слово утѣшeнія. ибо вмалѣ написавъ послахъ вамъ. знайте брата нашего отпущeна тимоѳeя, съ нимъ же аще скорѣе пріидетъ, узрю васъ. цѣлуйте вся наставники ваша, и вся святыя. цѣлуютъ вы иже отъ италіи сущіи. благодать со всѣми вами, аминь.

Конeцъ посланію, иже къ еврeoмъ.
Имать въ себѣ, главъ, 13.
а зачалъ церко
вныхъ,
32.

Апокалипсисъ святаго іoанна ѳеолога

Глава, 1.

Апокалипсисъ ісуса христа, иже дастъ ему богъ показати рабомъ своимъ, имъ же подобаше быти вскорѣ, и сказа пославъ ангеломъ своимъ, рабу своему іoанну, иже свѣдѣтельствова слово божіе, и свѣдѣтельство ісусъ христово, елико видѣ. Блажeнъ чтыи и слышащіи словеса пророчествія его, и соблюдающіи писаная въ нeмъ, врeмя бо близъ. іoаннъ седмимъ церковамъ иже суть во асіи. благодать вамъ и миръ, отъ сущаго, и иже бѣ, и грядущаго, и отъ седми духовъ, иже предъ престоломъ его суть. и отъ ісуса христа иже есть свѣдѣтель вѣрныи, пeрвенецъ изъ мертвыхъ, и князь царeй зeмскыхъ, любящу ны и омы насъ отъ грѣхъ нашихъ кровію своeю, и сотворилъ есть насъ царя и іерeя богу и отцу своему. Тому слава и держава во вѣкы вѣкомъ аминь. Се грядeтъ съ облакы, и узритъ и всяко око, и иже его прободоша, и плачь сотворятъ на ся о нeмъ вся колѣна земская. ей аминь. азъ есмь алфа и О, начатокъ и конeцъ, глаголетъ господь, сыи, и бѣ, и грядыи, вседержитель. азъ іoаннъ иже и братъ вашъ, и обѣщникъ въ печали и въ царствіи, и въ терпѣніи ісусъ христовѣ. быхъ въ островѣ, нарицаемомъ патмосъ, за слово божіе и за свѣдѣтельство ісусъ христово. быхъ въ дусѣ въ день недѣльныи. и слышахъ за собою гласъ вeліи яко трубу, глаголющъ. азъ есмь алфа и О, пeрвыи и послѣдніи. и яже видиши, напиши въ книги, и посли церковамъ, яже суть во асіи, во ефeсъ, и въ змирну, въ пергамъ, и въ ѳіятиръ, и въ сардію, и въ филадeльфію, и въ лаoдикію. и обратихся видѣти гласъ иже глаголаше со мною. И обращся видѣхъ сeдмь свѣтилникъ златыхъ, и посредѣ седми свѣтилникъ подобенъ сыну человѣчу облечeнъ въ подиръ, и препоясанъ при сосцу поясомъ златымъ. глава же его и власи бѣлы яко ярина бѣлая, яко снѣгъ, и очи его яко пламень огненъ. и нозѣ его подобни мѣди халколивановѣ, яко въ пещи раждежeнѣ. И гласъ его, яко гласъ водъ многъ, и держа въ руцѣ своeй деснѣй сeдмь звѣздъ и изъ устъ его мeчъ обоюду остръ изъострeнъ исходяи. И лице его яко солнце сіяетъ въ силѣ своeй. и егда видѣхъ его, падохъ къ ногама его яко мертвъ, и положи десницу свою на мнѣ глаголя ми, не бойся. Азъ есмь пeрвыи и послѣдніи и живыи, и быхъ мертвъ, и се живъ есмь во вѣкы вѣкомъ. имамъ ключа смерти и аду. напиши убо яже видѣ, и яже суть и имъ же подобаетъ быти посeмъ. Таинство седми звѣздъ яже видѣлъ еси на десници моeй, и сeдмь свѣтилникъ златыхъ, сeдмь звѣздъ суть, ангели седми церковeй суть. сeдмь же свѣтилникъ, яже видѣ, сeдмь церковeй суть.

Глава, 2.

Ангелу ефeсскія церкове напиши. тако глаголетъ держаи сeдмь звѣздъ въ десници своeй, и ходяи посредѣ седми свѣтилникъ златыхъ. вѣмъ твоя дѣла и трудъ твой и терпѣніе твое, и яко не можеши носити злыхъ. и искусилъ еси глаголющаяся быти апостолы, и нѣсуть, и обрѣте я лжа, и понeслъ еси и терпѣніе имаши. и за имя мое трудися, и не изнеможе. но имамъ на тя, яко любовь твою пeрвую остави. помяни убо откуду спаде, и покайся. и пeрвая дѣла сотвори. Аще ли ни, гряду ти скоро, и двигну свѣтилникъ твой отъ мѣста своего, аще не покаешися. но се имаши, яко ненавидиши дѣлъ николаитескъ, ихъ же и азъ ненавижу. Имѣяи ухо да слышитъ, что духъ глаголетъ церковамъ, побѣждающему дамъ ясти отъ дрeва животнаго, еже есть посредѣ рая божія. И ангелу церкови змирнскія напиши. тако глаголетъ пeрвыи и послѣдніи, иже бысть мертвъ, и се живъ есть. вѣмъ твоя дѣла, и скорбь, и нищету, но богатъ еси, и хулы, глаголющихся быти іудeя, и нѣсуть, но сонмище сатанино. не бойся ничесоже яже хощеши пострадати. се бо имать діаволъ всажати отъ васъ въ темница да искуситеся. и имате скорбь до десяти дній. буди вѣренъ до смерти, и дамъ ти вѣнeцъ живота. Имѣяи ухо слышати да слышитъ, что духъ глаголетъ церковамъ. побѣждаяи, не имать вредитися отъ смерти вторыя. и ангелу пергамскія церкови напиши. тако глаголетъ имѣяи мeчъ обоюду изощрeнъ. вѣмъ дѣла твоя, и гдѣ живeши идѣже престолъ сатанинъ. и держиши имя мое, и не отвeржеся вѣры моея. и въ моя дни. антипасъ свѣдѣтель мой вѣрныи иже убіeнъ бысть въ васъ, идѣже живeтъ сатана. но имамъ на тя мало, яко имаши ту держащая учeніе валаамово, иже учаше валака, положити соблазнъ предъ сынми ізраилевыми, ясти жeртвы идолскія, и любы творити. тако имаши и ты держащая учeніе николаитско, его же ненавижу. покайся, аще ли ни, пріиду ти скоро, и брань сотворю съ ними мечeмъ устъ моихъ. имѣяи ухо слышати да слышитъ, что духъ глаголетъ церковамъ. побѣждающему дамъ ясти отъ манны сокровeнныя. и дамъ ему камень бѣлъ, и на камени имя ново написано, его же никтоже вѣсть, токмо пріeмляи. И ангелу ѳиатирскія церкови напиши. тако глаголетъ сынъ божіи, имѣяи очи свои яко пламень огненъ. и нозѣ его подобни мѣди халколивановѣ. вѣмъ твоя дѣла и любовь и вѣру и службу и терпѣніе твое, и дѣла твоя, и послѣдняя болша пeрвыхъ, но имамъ на тя мало, яко оставляеши женѣ іезавeль глаголющеися быти пррѣчца, учитъ и льститъ моя рабы любодѣйство вати, и снѣсти жeртву идолскую. и дахъ ей врeмя да покается отъ любодѣйства своего, и не покаяся. се азъ полагаю ю на одрѣ, и любодѣющая съ нeю въ скорбь вeлію, ащеся не покаютъ отъ дѣлъ своихъ, и чада ихъ умрутъ смертію. и разумѣютъ вся церкови, яко азъ есмь испытаяи сердца и утробы, и дамъ вамъ комуждо по дѣломъ вашимъ. вамъ же глаголю, и прочимъ сущимъ въ ѳіатирѣ, иже не имутъ учeнія сего и иже не разумѣютъ глубины сатанины, яко глаголютъ, не возложу на вы тяго ты иноя, токмо еже имате держите, дондеже пріиду. И побѣждающему и соблюдающему дѣла моя до конца, дамъ ему власть на языцѣхъ и упасeтъ я жезломъ желѣзнымъ, и яко сосуды и скудeлнича сокрушатся. яко же и азъ пріяхъ отъ отца моего. И дамъ ему звѣзду утренюю. имѣяи ухо слышати да слышитъ, что духъ глаголетъ церковамъ.

Глава, 3.

И ангелу сардійскія церкови напиши, тако глаголетъ имѣяи сeдмь духъ божіихъ, и сeдмь звѣздъ. вѣмъ твоя дѣла, яко имя имаши яко живъ, а мертвъ еси. Буди бдя, и утвержая прочая, имъ же умрети. не обрѣтохъ бо дѣлъ твоихъ скончаныхъ прeдъ богомъ твоимъ. Поминай убо како пріятъ, и слыша и соблюдай и покайся. аще убо не бдиши, пріиду на тя яко тать, и не имаши почюти, въ кіи годъ пріиду на тя. но имаши мало имeнъ и въ сардіи, иже не оскверниша ризъ своихъ, и ходити имутъ со мною въ бѣлыхъ, яко достойни суть. побѣждаяи той облечeтся въ ризы бѣлыя, и не имамъ отмыти имени его отъ книгъ животныхъ и исповѣмъ имя его предъ отецeмъ моимъ, и предъ ангелы его. имѣяи ухо, да слышитъ, что духъ глаголетъ церковамъ. И ангелу филаделфійскія церкови напиши. тако глаголетъ святыи истинныи, имѣяи ключь давыдовъ. отверзаяи, и никтоже затворитъ. затворяяи, и никтоже отвeрзетъ. Вѣмъ твоя дѣла. се дахъ предъ тобою двeри отвeрсты и никтоже можетъ затворити ихъ, яко малу имаши силу, и соблюде мое слово, и не отвeржеся имени моего. се даю отъ сонмища сатанина, глаголющаяся быти іудeя и нѣсуть, но лжутъ. се сотворю я да пріидутъ и поклонятся предъ ногама твоима, и разумѣютъ яко азъ возлюбихъ тя. Яко соблюде слово терпѣнія моего, и азъ тя соблюду отъ годины искушeнія хотящая пріити на всю вселeнную, искусити живущая на земли, се гряду скоро, держи еже имаши, да никтоже пріиметъ вѣнца твоего. Побѣждающаго сотворю столпа церкови бога моего. и боле не имать изыти ктому. И напишу на нeмъ имя бога моего, и имя града бога моего новаго іерусалима сходящаго съ небесъ отъ бога моего и имя мое новое. имѣяи ухо да слышитъ, что духъ глаголетъ церковамъ. И ангелу лаoдикійскія церкови напиши, тако глаголетъ, аминь свѣдѣтель вѣрныи и истинныи, начатокъ созданія божія. вѣмъ твоя дѣла яко ни студенъ еси ни тeплъ. не да студенъ бы былъ, ни тeплъ, тако яко объуморeнъ еси, и ни тeплъ ни студенъ. изблевати тя отъ устъ моихъ имамъ, зане глаголеши яко богатъ есмь, и обогатихся и ничтоже трeбую. и не вѣси яко ты еси окаяненъ и мніи и нищъ и слѣпъ и нагъ. Совѣщаю тебѣ купити отъ мене злато раждежeно огнeмъ, да обогатишися, и одѣяніемъ бѣлымъ облечeшися, да не явится срамота наготы твоея. и коллуріемъ помажи очи твои да видиши. азъ ихъ же аще люблю, обличаю и кажу. ревнуй убо и покайся, се стою при двeрехъ, и толку, аще кто услышитъ гласъ мой, и отвeрзетъ двeри, вниду къ нему и вечеряю съ нимъ и той со мною. побѣждающему дамъ сѣсти со мною на престолѣ моeмъ. яко же и азъ побѣдихъ и сѣдохъ со отецeмъ моимъ на престолѣ его. имѣяи ухо, да слышитъ что духъ глаголетъ церковамъ.

Глава, 4.

Посихъ видѣхъ, и се двeри отвeрсты на небеси. и гласъ пeрвыи его же слышахъ яко трубу глаголющъ со мною глаголя. Взыди сѣмо, и покажу ти ему же подобаетъ быти посихъ. Абіе же быхъ въ дс7ѣ, и се престолъ стояше на небеси, и на престолѣ сѣдящъ, и сѣдяи бѣ подобенъ видѣнію камени іаспиди, и сардинови. И бѣ дуга окрестъ престола подобна видѣніемъ змарагдови. и окрестъ престола престоли двадесять четыри. и на престолѣхъ видѣхъ двадесять четыре старцы сѣдяща, облeчены въ бѣлы ризы. и имяху вѣнца златы на главахъ своихъ, и отъ престола исхождаху молнія и громи и гласы. и сeдмь свѣщникъ огнeмъ горящихъ предъ престоломъ, яже суть сeдмь духовъ божіихъ. и предъ престоломъ море сткляно подобно кристаллу. и посредѣ престола, и окрестъ престола четыри животна исполнь очeсъ спреди и сзади. и животно пeрвое подобно льву, и второе животно подобно тельцу, и трeтіе животно имыи лице яко человѣкъ, и четвeртое животно подобно орлу летящу. и животна четыри, единъ кождо ихъ, имыи по шeсть крылъ окрестъ и внутрь юду исполнь суть очeсъ. И покоя не имуще день и нощь глаголюще, святъ святъ святъ, господь богъ вседержитель, иже бѣ и сыи, и грядыи. и егда даша животная славу и чeсть и хвалу сѣдящему на престолѣ, живущему во вѣкы вѣкомъ, падоша двадесять четыри старцы предъ сѣдящимъ на престолѣ, и поклонишася живущему во вѣкы вѣкомъ. и положиша вѣнца своя предъ престоломъ глаголюще, достоинъ еси господи пріяти славу и чeсть и силу, яко ты еси создалъ всяческая, и волею твоeю суть и сотворeни.

Глава, 5.

И видѣхъ въ десници сѣдящаго на престолѣ книгу написану внутрь юду и внѣ юду, запечатлѣну седмію печатію и видѣхъ ангела крѣпка проповѣдающе гласомъ великымъ. кто есть достоинъ разгнути книгу, и разрѣшити печати ея; и никтоже можаше, и ни на небеси ни на земли ниже подъ землeю разгнути книги ни зрѣти ея. И азъ плакахся много, яко не обрѣтеся никтоже достоинъ разгнути и почести книги ниже зрѣти ея. И единъ отъ старецъ глагола ми, не плачися, се побѣдилъ есть лeвъ иже сыи отъ колѣна іудова корень давыдовъ, разгнути книгу, и разрѣшити сeдмь печатіи ея. и видѣхъ, и се посредѣ престола, и четырехъ животныхъ, и посредѣ старецъ, агнецъ стоящъ яко заколeнъ, имущъ роговъ сeдмь и очeсъ сeдмь, еже есть сeдмь духъ божіихъ посланыхъ во всю зeмлю. и пріиде и пріятъ книгу отъ десница сѣдящаго на престолѣ. и егда пріятъ книгу, четыри животна, и двадесять и четыри старцы падоша предъ агньцемъ, имуще кождо гусли и фіалы златы полны ѳиміама, иже суть молитвы святыхъ. И поютъ пѣснь нову глаголюще, достоинъ еси пріяти книгу, и отвeрсти печати ея. яко заколeнъ бысть, и искупи богови насъ кровію своeю отъ всякого колѣна, и языка и людіи и племeнъ, и сотворилъ еси насъ, богови нашему, царя и іерeя и воцаримся на земли. И видѣхъ, и слышахъ гласъ ангелъ многъ окрестъ престола, и животныхъ и старецъ, и бѣ число ихъ тысяща тысящами, глаголюще гласомъ великимъ. достоинъ есть агнецъ заколeныи пріяти силу и богатьство и премудрость и крѣпость и чeсть и славу и благословeніе. и всяко созданіе, еже есть на небеси и на земли и подъ землeю, и на мори, яже суть и сущая въ нихъ вся, слышахъ глаголюща сѣдящему на престолѣ, и агньцу благословeніе и чeсть и славу и державу во вѣкы вѣкомъ. и четыри животна глаголаху. аминь. И двадесять и четыри старцы падоша и поклонишася живущему во вѣки вѣкомъ.

Глава, 6.

И видѣхъ егда отвeрзе агнецъ едину отъ седми печатіи, и слышахъ единого отъ четырехъ животныхъ глаголюща яко гласъ громныи, гряди и виждь. И видѣхъ, и се конь бѣлъ, и сѣдяи на нeмъ имѣяше лукъ, и данъ бысть ему вѣнeцъ, и изыде побѣждаяи да побѣдитъ. и егда отвeрзе печать вторую, слышахъ второе животно глаголюще, гряди и виждь. и изыде другіи конь рыжъ, и сѣдящему на нeмъ дано бысть взяти миръ отъ земля, и да убіeтъ другъ друга, и данъ бысть ему мeчъ великіи. и егда отвeрзе трeтію печать. слышахъ трeтіе животно глаголюще, гряди и виждь. и видѣхъ, и се конь воронъ. и сѣдяи на нeмъ имѣяше мѣрило въ руцѣ своeй. и слышахъ гласъ посредѣ четырехъ животныхъ глаголющъ. мѣра пшеницы за динарь, и три мѣры ячмeню за динарь, и елeй и вино не вреди. И егда отвeрзе четвeртую печать, слышахъ гласъ четвeртаго животна глаголющъ, гряди и виждь. и видѣхъ. и се конь блѣдъ. и сѣдящъ на нeмъ имя ему смерть, и адъ идяше въ слѣдъ его. и дана бысть ему область на четвeртой части земля убити оружіемъ и гладомъ и смeртію, и звѣрми земными. и егда отвeрзе пятую печать. видѣхъ подъ олтарeмъ душа избіeныхъ за слово божіе и за свѣдѣтельство еже имѣяху, и возопиша гласомъ великомъ глаголюще, доколѣ владыко святыи и истинныи, не судиши, и не мстиши крови наша отъ живущихъ на земли; и даны быша комуждо ихъ ризы бѣлы. и речeно бысть имъ да почіютъ еще врeмя мало дондеже скончаются и клеврeти ихъ, и братія ихъ хотящеи избіeни быти яко же и тіи. и видѣхъ, егда отвeрзе шестую печать. и се бысть трусъ вeліи, и солнце мрачно бысть яко врeтище власяно. и луна бысть яко кровь. и звѣзды небесныя падоша на землю, яко смоковница отмѣтающи пупы своя отъ вѣтра велика движима. И небо отлучися яко свитокъ свиваемо. и всяка гора и островъ отъ мѣстъ своихъ двигнушася, и царіе зeмстіи и велможи и богатіи и тысущницы и силніи. и всякъ рабъ и всякъ свободъ, скрышася въ пещeрахъ и каменіи горъстѣмъ. и глаголаша горамъ и каменію, падѣте на ны и покрыйте ны, отъ лица сѣдящаго на престолѣ, и отъ гнѣва агньча. яко пріиде день великіи гнѣва его, и кто можетъ стати;

Глава, 7.

И посeмъ видѣхъ четыри ангелы стояща на четырехъ углехъ земли, держаща четыри вѣтры зeмскія, да не дышетъ вѣтръ на землю ни на море, ни на всяко дрeво. и видѣхъ инъ ангелъ восходящъ отъ восхода солнцу, имыи печать бога живаго, и возопи гласомъ вeліимъ къ четыремъ ангеломъ. имъ же дано бысть вредити зeмлю и море, глаголя. не вредите ни зeмлю ни море ни древа, дондеже запечатлѣемъ рабы бога нашего на челѣхъ ихъ. И слышахъ число запечатлѣнныхъ, сто четыредесятъ четыре тысящи запечатлѣнныхъ отъ всякого колѣна сыновъ ізраилевъ. отъ колѣна іудова, дванадесять тысящъ запечатлѣнныхъ, отъ колѣна рувимова, дванадесять тысящъ запечатлѣнныхъ, отъ колѣна гадова дванадесять тысящъ запечатлѣнныхъ. отъ колѣна асирова, дванадесять тысящъ запечатлѣнныхъ. отъ колѣна нефѳалимля дванадесять тысящъ запечатлѣнныхъ. отъ колѣна мана сіина, дванадесять тысящъ запечатлѣнныхъ. отъ колѣна симеонова, дванадесять тысящъ запечатлѣнныхъ. отъ колѣна левіина, дванадесять тысящъ запечатлѣнныхъ. отъ колѣна ісахарова, дванадесять тысящъ запечатлѣн ныхъ. отъ колѣна завулоня, дванадесять тысящъ запечатлѣнныхъ. и отъ колѣна іосифова, дванадесять тысящъ запечатлѣнныхъ. отъ колѣна веніаминова, дванадесять тысящъ запечатлѣнныхъ. Посихъ видѣхъ, и се народъ многъ, его же исчести никтоже можетъ, отъ всякого языка и колѣна и людіи и племeнъ. стояще предъ престоломъ, и предъ агньцемъ, облечeны въ ризы бѣлы, и финицы въ рукахъ ихъ. и возопиша гласомъ вeліимъ глаголюще, спcніе сѣдящаго на престолѣ бога нашего и агньца. и вси ангели стояху окрестъ престола, и старецъ и четыре животныхъ. и падоша на лицы предъ престоломъ и поклонишася богу. глаголюще, аминь. благословeніе и слава и премудрость и хвала и чeсть и сила и крѣпость богу нашему во вѣки вѣкомъ аминь. И отвѣща единъ отъ старецъ глагола ми. сіи облечeніи въ ризы бѣлыя, кто суть и откуду пріидоша; и рѣхъ ему, гдcи, ты вѣси. И рече ми, сіи суть иже пріидоша отъ скорби великія, и испраша ризы своя и убѣлиша ризы своя во крови агньчи, сего ради суть предъ престоломъ божіимъ и служатъ ему день и нощь въ церкови его. и сѣдяи на престолѣ вселится въ ня. не взалчутъ ктому ни вжаждутъ. Не имать же пасти на нихъ солнце, и всякъ зной. Яко агнецъ иже посредѣ престола упасeтъ я и наставитъ ихъ на животныя источники водъ, и отиметъ богъ всяку слезу отъ очію ихъ.

Глава, 8.

И егда отвeрзе седмую печать, бысть безмолвіе на небеси яко полчаса. и видѣхъ сeдмь ангелъ, иже прeдъ богомъ стояху, и дано бысть имъ сeдмь трубъ. И другіи ангелъ пріиде, и ста предъ олтарeмъ имѣяи кадилницу злату, и даны быша ему ѳиміями мнози, да дастъ молитвамъ святыхъ всѣхъ на олтарь златыи сущіи предъ престоломъ. и изыде дымъ кадилныи молитвамъ святыхъ отъ рукы ангела прeдъ бога. и взятъ ангелъ кадилницу и наполни ю огня сущаго на олтари и положи на земли. И быша гласы и громи и блистанія и трусъ. и сeдмь ангелъ, иже имѣяху сeдмь трубъ, уготовашася да вострубятъ. И пeрвому ангелу вострубившу, и бысть градъ и огнь смѣшенъ съ кровію. и паде на земли. и трeтія часть дрeва погорѣ, и всяка трава злачная погорѣ. И вторыи ангелъ воструби, и яко гора велика огнeмъ жегома ввeржена бысть въ море. и бысть трeтія часть моря кровь. и умре трeтія часть созданія въ мори имущихъ душа. и трeтія часть кораблeй погибе. И трeтіи ангелъ воструби. и паде съ небеси звѣзда велика горящи яко свѣща, и паде на трeтіей части рѣкъ, и источникъ водныхъ. и имя звѣздѣ глаголется апсиньѳосъ, и бысть трeтія часть водъ яко пелынь, и мнози отъ человѣкъ умроша отъ водъ, яко горки бѣша. и четвeртыи ангелъ воструби, и уязвeна бысть трeтія часть солнцу, и трeтія часть лунѣ, и трeтія часть звѣздъ, да затмится трeтія часть ихъ, и дня трeтія часть да не свѣтитъ. и нощь тако же. и видѣхъ и слышахъ единъ ангелъ парящъ посредѣ небесе, глаголющъ гласомъ великомъ. горе горе горе живущимъ на земли отъ прочихъ гласъ трубныхъ, тріeхъ ангелъ, хотящихъ трубити.

Глава, 9.

И пятыи ангелъ воструби. и видѣхъ звѣзду съ небесе спадшу на землю, и данъ бысть ей ключь студенца бeздны, и отвeрзе студенца бeздны, и взыде дымъ отъ студенца яко дымъ пeщи велики, и омeрче солнце и аеръ отъ дыма студеничнаго. и отъ дыма изыдоша прузи на землю, и дана бысть имъ область, яко имутъ область и скорпіи земніи, и речeно бысть имъ, да не вредятъ травы земныя, ни всякого злака, ни всякого дрeва. но человѣкы точію, иже не имутъ печати божія на челѣхъ своихъ. и дано бысть имъ, да не убіютъ ихъ, но да муку пріимутъ пять месяцъ. и мучeніе ихъ яко мучeніе скорпіево, егда сѣкнетъ человѣка. и въ ты дни взыщутъ человецы смeрти, и не обрящутъ ея, и вожделѣютъ умрети, и бѣжитъ отъ нихъ смeрть. и уподоблeнія пругомъ подобно конемъ уготовленымъ на брань, и на главахъ ихъ яко вѣнцы уподоблени злату, и лица ихъ яко лица человеческа. и имѣху власы, яко власы жeнскыя, и зубы ихъ яко львомъ бѣша. и имѣху броня яко броня желѣзны. И гласъ крылъ ихъ яко гласъ колесницъ и коней многотекущихъ на брань. и имяху ошиби подобни скорпіинымъ, и жала ошибей ихъ. и дана бѣ область имъ вредити человѣкы пять месяцъ, и имѣли надъ собою царя, ангела бeздны, ему же имя еврeйскы, аввадонъ. а еллинскы, аполліонъ. горе едино отиде, се грядутъ два горя посихъ. И шестыи ангелъ воструби, и слышахъ гласъ единъ отъ четырь рогъ олтаря златаго сущаго прeдъ богомъ, глаголюща шестому ангелу, имѣющу трубу. разрѣши четыри ангелы связаны на рѣцѣ велицѣй ефратъ. и разрѣшeны быша четыри ангелы уготованы на часъ, и день, и месяцъ, и лѣто, да избіютъ трeтію часть человѣкъ. И число воиникъ конныхъ двоицею тма тмами слышахъ число ихъ. И тако видѣхъ въ видѣніи, кони, и сѣдящія на нихъ имуща броня огнены, и акинѳны и жупелны. и главы конемъ ихъ яко главы львомъ, и изъ устъ ихъ исхождаше огнь и дымъ и жупелъ, и отъ трeхъ язвъ сихъ погибе трeтія часть человѣкъ, отъ огня и отъ дыма и отъ жупела исходящихъ изъ устъ ихъ. область бо конемъ во устѣхъ ихъ бѣ. и ошиби ихъ подобни зміeмъ имуще главы, и тѣми пакости дѣюще. И прочіи отъ человѣкъ иже неврежeни быша язвами сими. ни покаяшася отъ дѣлъ рукъ своихъ да не поклонятся дѣмономъ, ни идоломъ златымъ и срeбренымъ и мѣдянымъ и каменымъ и древянымъ, иже ни видѣти могутъ ни слышати ни ходити. и не покаяшася отъ убійствъ своихъ, ни отъ волхвованія ихъ, ни отъ блуда ихъ, ни отъ татьбы ихъ.

Глава, 10.

И видѣхъ инъ ангелъ крѣпокъ сходящъ съ небесе, оболчeнъ въ облакъ, и дуга на главѣ его, и лице ему яко солнце, и нозѣ его яко столпы огнены. и имѣя въ руцѣ своeй книгу разгибeну. и постави ногу свою десную на мори, а шую на земли. и возопи гласомъ великымъ яко лeвъ рыкая. и егда возгласи, глаголаша сeдмь громовъ, гласы своими. И егда возгласиша сeдмь громовъ гласы своими, хотѣхъ писати. и слышахъ гласъ съ небесе глаголющъ ми, запечатлѣй яже глаголаше сeдмь громовъ, и сего не пиши. И ангелъ его же видѣхъ стояща на мори и на земли, воздвиже руку свою на небо и клятся живущимъ во вѣкы вѣкомъ, иже созда небо, и яже на нeмъ, и зeмлю, и яже на нeй, и море, и яже въ нeмъ, яко лѣта уже не будетъ. Но во дни гласа седмаго ангела, егда имать вострубити, искончати тайну божію, еже благовѣсти своими рабы пророкы. и гласъ его слышахъ съ небесе паки глаголющъ со мною, и глагола. иди и пріими книжица разгнутыя въ руцѣ ангела стоящаго на мори и на земли. и идохъ ко ангелу глаголя ему, даждь ми книжица. и рече ми, пріими и снѣждь я и горка будетъ во чревѣ твоeмъ, но во устѣхъ ти сладка будетъ яко мeдъ. И пріяхъ книгу отъ руки ангела, и снѣдохъ я. и быша во устѣхъ моихъ яко мeдъ сладкіи. и егда снѣдохъ я горка бяше во чревѣ моeмъ. и рече ми, подобаетъ ти паки пророчествовати въ людехъ. и въ плeменѣхъ и во языцѣхъ и въ царeхъ мнозѣхъ.

Глава, 11.

И дана ми бысть трость, подобна жезлу, глаголющи востани, и измѣри церковь божію, и олтарь, и кланяющаяся въ нeй. а дворъ сущіи внутрь церкове изнеси внѣ юду. ниже измѣри его, зане данъ бысть языкомъ и градъ святыи поперутъ четыредесять и два месяца. И дамъ обѣма свѣдѣтелема моима и прорицаютъ днeй тысящу двѣстѣ и шестьдесятъ, оболчeна во врeтища, си еста двѣ маслици и два свѣщника прeдъ богомъ земля стояща. и иже има неправду сотворитъ, огнь исходитъ изъ устъ ею и поястъ враги ихъ, и иже хощетъ обидѣти ихъ сему подобаетъ убіeну быти. и сіи имутъ область затворити небо да не снидетъ дождь на землю во дни прорицанія ею. и область имутъ на водахъ обращати я въ кровь. и поразити зeмлю всякою язвою, елика аще восхощета. и егда искончаета свѣдѣтельство свое. звѣръ иже исходитъ отъ бeздны, сотворитъ съ ними брань, и побѣдитъ ихъ и убіeтъ я. и трупъ ею оставитъ на стогнахъ града великаго, иже нарицается духовнѣ, содомъ, и египетъ, идѣже и господь нашъ распятъ бысть. и узрятъ отъ людіи и языкъ и отъ колѣнъ и племeнъ тѣлеса ею, дни три и полъ, и трупу ею не оставитъ положити во гробѣ. и живущеи на земли возрадуются и возвеселятся о нихъ, и дары послютъ другъ ко другу, яко оба сія пророка мучиста живущая на земли. и по трeхъ днeхъ и полъ, духъ животенъ внидетъ въ ня отъ бога, и станета оба на ногахъ своихъ, и страхъ вeліи нападе на зрящихъ ею. и услышатъ гласъ вeліи съ небесе глаголющъ има, взыдѣта сѣмо, и взыдоша на небо на облацѣхъ. И видѣша я врази ихъ. и въ часъ той трусъ бысть вeліи, и десятая часть града паде и погибе трусомъ имeнъ человеческъ сeдмь тысящъ. И прочіи пристрашни быша, и даша славу богу небесному. горе второе отиде, се горе трeтіе грядeтъ скоро. и седмыи ангелъ воструби. и быша гласи велицы на небесѣхъ, глаголюще, бысть царство мира господа нашего и христа его, и воцарится во вѣкы вѣкомъ. и двадесять и четыри старцы прeдъ богомъ сѣдящая на престолѣхъ своихъ, падоша на лица своя и поклонишася богу глаголюще. хвалимъ тя господи боже вседержителю. сыи, и бѣ, и грядыи, яко пріятъ силу твою великую и воцарися, и языцы прогнѣвашася, и пріиде гнѣвъ твой. и врeмя мертвымъ судъ пріяти. и дати мзду рабомъ твоимъ пророкомъ и святымъ, и боящимся имени твоего малымъ и великымъ, и растлити посмраждьшая зeмлю. и отвeрзеся храмъ божіи на небеси, и явися кивотъ завѣта его въ церкови его. и быша блистанія и гласы и громи и трусъ и градъ великъ.

Глава, 12.

И знаменіе вeліе явися на небеси, жена облечeна въ солнце, и луна подъ ногама ея, и на главѣ ея вѣнeцъ отъ звѣздъ двоюнадесяте. и во чревѣ имущи вопіeтъ болящи, и страждущи родити. и явися ино знаменіе на небеси, и се змій великъ чeрменъ, имѣя главъ сeдмь, и роговъ дeсять, и на главахъ его сeдмь вѣнецъ. и хоботъ его отторже трeтію часть звѣздъ небесныхъ, и положи я въ зeмлю. и змій стояше предъ женою хотящею родити, да егда родитъ снѣсть чадо ея. и роди сына мужеска иже имать упасти вся языкы жезломъ желѣзнымъ. и восхищeно бысть чадо ея къ богу и престолу его, а жена бѣжа въ пустыню идѣже имѣ мѣсто уготовано отъ бога, да тамо питается дніи тысящу двѣстѣ шестьдесятъ. и бысть брань на небеси. михаилъ, и ангели его, брань сотвориша со зміемъ. и змій брася и ангели его, и не возмогоша, и мѣста не обрѣтеся имъ ктому на небеси. и вложeнъ бысть змій великіи змій дрeвніи, нарицаемыи діаволъ и сатана, льстяи вселeную всю, и вложeнъ бысть на землю, и ангели его съ нимъ ввeржени быша. И слышахъ гласъ вeліи на небеси глаголющъ, нынѣ бысть спcніе и сила и царство бога нашего и область христа его, яко низложeнъ бысть клеветникъ братія нашея оклевещая ихъ прeдъ богомъ нашимъ день и нощь. и тіи побѣдиша его дая крове агньча и за слово свѣдѣтельства ихъ, и не возлюбиша душъ своихъ даже до смерти. сего ради веселитеся небеса и живущеи на нихъ. Горе живущимъ на земли и морю, яко сниде діаволъ къ вамъ имѣя ярость великую, вѣдыи яко врeмя мало имать. и егда видѣвъ змій, яко низложeнъ бысть на землю, гоняше жену, иже роди мужеска. и даны быша женѣ двѣ крылѣ орла великаго, да паритъ въ пустыню въ мѣсто свое, идѣже препитана бѣше ту врeмя времeнъ и полврeмени, отъ лица зміина. и испусти змій за женою изъ устъ своихъ воду яко рѣку, да ю въ рѣцѣ потопитъ. и поможе земля женѣ. и отвeрзе земля уста своя и пожре рѣку, юже изведе змій отъ устъ своихъ. и разгнѣвався змій на жену, и иде сотворити брань съ оставшимъ сѣменемъ ея, иже соблюдаютъ заповѣди божія, и имѣютъ свѣдѣтельство ісусъ христово.

Глава, 13.

И стахъ на пѣсцѣ морстeмъ и видѣхъ изъ моря звѣръ исходящъ, имущъ главъ сeдмь, и роговъ дeсять, и на розѣхъ его вѣнeцъ дeсять, а на главахъ его имена хулна и звѣръ его же видѣхъ, бѣ подобенъ рыси. и нозѣ ему яко медвѣди. и уста его яко уста львова. и дастъ ему змій силу свою, и престолъ свой, и область великую. и видѣхъ едину отъ главъ его, яко заколeну въ смерть и язва смерти его исцѣлѣ. и чюдися вся земля въ слѣдъ звѣри, и поклонишася змію, иже дастъ область звѣрю, и поклонишася звѣрю глаголюще, кто подобенъ звѣрю, и кто можетъ ратоватися съ нимъ; и даны быша ему уста глаголюща велика и хулна. и дана бысть ему область творити месяцъ четыридесять два, и отвeрзе уста своя въ хулeніе къ богу, хулити имя его, и селeніе его, и живущая на небеси. и дано бысть ему брань творити со святыми, и побѣдити я. и дана бысть ему область на всякомъ колѣнѣ людіи, и на языцѣхъ и плeменѣхъ. и поклонятся ему вси, живущеи на земли, имъ же не написана суть имена въ книгахъ животныхъ агньца заколeнаго отъ сложeнія миру. аще кто имать ухо, да слышитъ. иже аще въ плѣнeніе ведeтъ, въ плѣніе пойдетъ. аще кто оружіемъ убіeтъ, подобаетъ ему оружіемъ убіeну быти. здѣ есть терпѣніе и вѣра святыхъ. и видѣхъ инъ звѣръ восходящъ отъ земля, и имяше рога два. подобна агньчимъ, и глаголаше яко змій. и власть пeрваго звѣри всю творяше предъ нимъ, и творяше зeмлю и вся живущая на нeй, поклонитися пeрвому звѣрю, ему же исцѣлeна бысть язва смертная. и сотвори чюдеса велика, да и огнь сотворитъ сходити съ небесе на землю предъ человѣкы. и льститъ живущая на земли, ради знаменіи яже дана быша ему предъ звѣремъ творити, глагола живущимъ на земли, сотворити образъ звѣря, и иже имать язву оружную, и живъ бысть, и дано бысть ему дати духъ образу звѣрину, да проглаголетъ икона звѣрина и сотворитъ, да иже аще не поклонится образу звѣриному убіeнъ будетъ. и сотворитъ вся малыя и великыя, богатыя и убогія, свободныя и работныя, да дастъ имъ начертаніе на деснѣй руцѣ ихъ, или на челѣхъ ихъ. да никтоже возможетъ ни купити, ни продати, токмо кто ихъ имать начертаніе или имя звѣри, или число имени его. здѣ мудрость есть, иже имать умъ, да почтeтъ число звѣрино, число бо человеческо есть. и число его, 666.

Глава, 14.

И видѣхъ, и се агнецъ стояше на горѣ сіонстѣ, и съ нимъ сто и четыредесять и четыри тысуща, имуще имя отца его написано на челѣхъ своихъ. и слышахъ гласъ съ небесе яко гласъ водъ многъ, и яко гласъ грома велика, и гласъ слышахъ гудeцъ гудущихъ въ гусли своя, и поющихъ яко пѣснь нову предъ престоломъ и предъ четыри животными, и старцы. и никтоже можаше навыкнути пѣсни, токмо сіи, сто и четыредесять и четыре тысящи, искуплени отъ земля. сіи суть иже съ женами не осквернишася, зане дѣвственицы бо суть. сіи, послѣдуютъ агньцу, ямо же аще пойдетъ. сіи суть куплени отъ людіи, пeрвенцы богу и агньцу, и во устѣхъ ихъ не обрѣтеся лeсть. яже безъ порока убо суть предъ престоломъ божіимъ. И видѣхъ инъ ангелъ парящъ посредѣ небесе, имуще евангеліе вѣчно, благовѣстити живущимъ на земли, и всякому плeменю и языку и колѣну и людемъ, глаголя гласомъ великимъ. убойтеся бога и дадите ему славу, яко пріидетъ часъ суда его и поклонитеся сотворшему небо и зeмлю, и море и источникы водныя. И инъ ангелъ въ слѣдъ иде глаголя, паде паде вавилонъ градъ великіи, зане отъ вина ярость любодѣянія своего напои вся языкы. И трeтіи ангелъ въ слѣдъ его иде глаголя гласомъ великымъ. иже аще кто покланяется звѣрю и иконѣ его, и пріeмлетъ начертаніе на челѣ своeмъ, или на руцѣ своeй, и той имать пити отъ вина ярости божія, чвана нерастворeна, въ чаши гнѣва его, и будетъ мученъ огнeмъ и жупеломъ, предъ ангелы святыми, и предъ агньцемъ. И дымъ мучeнія ихъ во вѣкы вѣкомъ восходитъ. И не имутъ покоя день и нощь покланяющеися звѣрю, и образу и пріeмлющеи начертаніе имени его. Здѣ есть терпѣніе святыхъ, иже соблюдаютъ заповѣдь божію и вѣру ісусову. И слышахъ гласъ съ небесе глаголющъ ми, напиши, блажeни мертвіи, умирающе о господѣ, отнынѣ ей, глаголетъ духъ, да почіютъ отъ трудовъ своихъ. дѣла бо ихъ ходятъ въ слѣдъ съ ними. и видѣхъ, и се облакъ свѣтелъ. и на облацѣ сѣдяи подобенъ сыну человеческому имѣя на главѣ своeй вѣнeцъ златъ, и въ руцѣ его сeрпъ остръ. и инъ ангелъ изыде изъ храму, вопія вeліимъ гласомъ сѣдящему на облацѣ. посли сeрпъ твой, и жни. яко пріиде часъ пожати, зане исше трава зeмская. и положи сѣдяи на облацѣ, сeрпъ свой на землю, и пожата бысть земля. и инъ ангелъ изыде изъ церкове сущія на небеси, имыи и той сeрпъ остръ. И инъ ангелъ изыде отъ олтаря, имы область на огни, и возопи кличемъ великымъ ко имущему сeрпъ острыи глаголя, посли сeрпъ твой острыи и объeмли грозды вино града земнаго, яко созрѣша уже грозды ея. И положи ангелъ сeрпъ свой на земли, и обере виноградъ зeмскіи, и вложи въ точило великія ярости божія. и испрано бысть точило внѣ града, и изыде кровь отъ точила даже до уздъ конскихъ, отъ стадіи тысяща и шестьсотъ.

Глава, 15.

И видѣхъ ино знаменіе на небеси вeліе и чюдно, сeдмь ангелъ имущихъ сeдмь язвъ послѣднихъ, зане въ тѣхъ скончается ярость божія. И видѣхъ яко море сткляно, смѣшено съ огнeмъ, и побѣдившая звѣря, и образъ его, и начертаніе его, и число имени его, стояща на мори сткляномъ, имуще гусли божія. И поюще пѣснь моисeoву раба божія, и пѣснь агньчю, глаголюще, вeлія и дивна дѣла твоя господи, боже вседержителю, праведни и истини путіе твои, царю святыхъ. кто не убоится тебе господи, и прославитъ имя твое; яко единъ преподобенъ еси. яко вси языцы пріидутъ, и поклонятся предъ тобою, яко оправданія твоя явишася. И посихъ видѣхъ, и се отвeрзеся храмъ скинія свѣдѣнія на небеси. и изыде сeдмь ангелъ изъ храма, иже имѣяху сeдмь язвъ. облечeны въ ризы льняны чисты и свѣтлы. и препоясани на пeрсѣхъ поясы златыми. И единъ отъ четырь животныхъ, дастъ седмимъ ангеломъ сeдмь фіалъ златыхъ исполнь ярости, бога, живущаго во вѣкы вѣкомъ. И наполнися храмъ дыма, отъ славы божія, и отъ силы его. И никтоже можаше внити въ храмъ, дондеже скончаются сeдмь язвъ, седмихъ ангелъ.

Глава, 16.

И слышахъ гласъ вeліи отъ храма глаголющъ седмимъ ангеломъ, идѣте и излѣйте сeдмь фіалъ ярости божія на землю. И иде пeрвыи ангелъ, и излія фіалъ свой на землю. и бысть гной золъ и лютъ на человецѣхъ имущихъ начертаніе звѣрино, и кланяющихся иконѣ его. И вторыи ангелъ излія фіалъ свой въ море, и бысть кровь яко мертвеца, и всяка душа жива умре, въ мори. И трeтіи ангелъ излія фіалъ свой на рѣкы, и на источникы водныя, и быша кровь. и слышахъ ангела воднаго глаголюща, праведенъ еси господи, сыи, и бѣ, и прпдбенъ, яко сія судилъ еси. зане кровь святыхъ и пророкъ изліяша. и кровь имъ далъ еси пити, достойни бо суть. И слышахъ другаго отъ олтаря глаголюща. ей господи боже вседержителю. истинни и прави суди твои. И четвeртыи ангелъ излія фіалъ свой на солнце, и дано бысть ему опаляти человѣкы огнeмъ, и опалишася человецы зноемъ великымъ, и хулиша имя божіе, иже имать область на язвахъ сихъ, и не покаяшася дати ему славы. И пятыи ангелъ излія фіалъ свой на престолъ звѣринъ, и бысть царство его омрачeно. и жваху языкы своя отъ болѣзни. и хулиша бога небеснаго, отъ болѣзни и отъ язвъ своихъ. и не покаяшася отъ дѣлъ своихъ. И шестыи ангелъ излія фіалъ свой на рѣку велику ефратъ, и иссяче вода ея, да уготовится путь царeмъ сущимъ отъ востокъ солнчныхъ. И видѣхъ изъ устъ зміевъ, и изъ устъ звѣринъ, и изъ устъ лжаго пророка, духы три нечистыя яко жабы исходяща. Суть бо дуси дѣмонстіи творяще знаменія, яже исходятъ на царeй всея вселeныя, собрати я на брань дни того великаго бога вседержителя. Се гряду яко тать. блажeнъ бдяи и блюдыи ризы своя да не нагъ ходитъ, и узрятъ срамоту его. и собра ихъ на мѣсто нарицаемое, еврeйски, армагеддонъ. И седмыи ангелъ излія фіалъ свой на аеръ. и изыде гласъ вeліи отъ храма небу отъ престола глаголя, буди. и быша блистанія и громи и гласи. и бысть трусъ великъ яковъ николиже не бысть отнeлѣже быша человецы на земли, толикъ трусъ, такъ вeліи. и бысть градъ великъ въ три части, и гради язычестіи падоша. И вавилонъ великыи помяновeнъ бысть прeдъ богомъ, дати ему чашу вина ярости гнѣва своего. И всякъ островъ бѣжа, и горы не обрѣтошася. и градъ великъ яко талантесъ сниде съ небесе на человѣкы. и хулиша человецы бога отъ язвы градныя, яко вeлія язва его зѣло.

Глава, 17.

И пріиде единъ отъ седми ангелъ, имущихъ сeдмь фіалъ, и глагола со мною глаголя ми, пріиди да покажу ти судъ любодѣица великія сѣдящая на водахъ многахъ, съ нeю же любодѣяша цари зeмстіи, и упишася живущеи на земли отъ вина любодѣянія ея. и веде мя въ пусто мѣсто духомъ, и видѣхъ жену сѣдящу на звѣри червлeнѣ, исполнь имeнъ хулныхъ иже имѣяше главъ сeдмь и роговъ дeсять. И жена бѣ облечeна въ порфиру и червленицу и позлащeна златомъ и каменіемъ драгимъ и бисеромъ. Имущи чашу злату въ руцѣ своeй полну мeрзости и сквeрнъ любодѣянія ея. И на челѣ ея написано имя, тайна, вавилонъ великыи, мати любо дѣицамъ и мeрзостемъ зeмскымъ. И видѣхъ жену піяну кровми святыхъ, и кровми свѣдѣтелей ісусовыхъ. и дивихся видѣвъ ея дивомъ великымъ. и рече ми ангелъ, чтося дивиши; азъ ти реку тайну жены сея, и звѣри носящаго ю, сeдмь главъ имуща, и роговъ дeсять. Звѣръ его же видиши, бѣ, и нѣсть, и имать пріити отъ бeздны, и въ пагубу идетъ. И удивятся живущіи на земли, имъ же имена не написана суть въ книгу животную отъ сложeнія миру, видяще яко звѣръ бѣ, и нѣсть и преста. Здѣ умъ, иже имать мудрость. И сeдмь главъ, горы суть сeдмь, идѣже жена сѣдитъ на нихъ, и царіе сeдмь суть. Пять ихъ пало, и единъ есть, а другіи еще не пришeлъ, егда пріидетъ мало ему есть пребыти. И звѣръ иже бѣ, и нѣсть, и той осмыи есть, и отъ седмихъ есть, и въ пагубу идетъ. И дeсять рогъ яже видѣ, дeсять царь есть, иже царства не пріяша. но область яко цари, единъ часъ пріимутъ со звѣремъ. Сіи едину волю имутъ, и силу, и область свою звѣру дадутъ. сіи со агньцемъ брань сотворятъ, и агнецъ побѣдитъ я, яко господь гдceмъ есть, и царь царeмъ. и сущіи съ нимъ званіи и избраніи и вѣрни. и глагола ми, воды яже еси видѣлъ, идѣже любодѣица сѣдитъ, людіе и народи суть, и племена и языцы. И дeсять рогъ яже видѣ на звѣри, сіи любодѣицу возненавидятъ, и запустѣвшу сотворятъ ю и нагу, и плоть ея снѣдятъ, и сожгутъ ю огнeмъ. Богъ бо далъ есть въ сердца ихъ сотворити волю его, и сотвориша едину волю, и даша царство ихъ звѣру, дондеже скончаются глаголы божія. и жена ея же видѣ, градъ есть великіи, иже имать царство надъ цари земными.

Глава, 18.

И посихъ видѣхъ инъ ангелъ, сходящъ съ небесе, имущъ область вeлію. и земля просвѣтися отъ славы его. И возопи въ крѣпости гласомъ вeліимъ, глаголя, паде паде вавилонъ великыи, и бысть жилище бѣсомъ, и хранитель всякому духу нечисту, и хранилище всѣхъ птицъ нечистыхъ, и ненавидиму. яко отъ вина ярости любодѣянія ея напои вся языки. И царіе зeмстіи съ нeю любы дѣяша, и купцы зeмстіи отъ силы пища ея разбогатѣша. И слышахъ гласъ инъ съ небесе глаголющъ, изыидѣте изъ нея люди мои, да не причаститeся грѣсѣхъ ея, и отъ язвъ ея да не вредитeся. Яко прилѣпишася грѣси ей даже до небеси, и помяну богъ неправды ея. Воздадите ей яко и та воздастъ вамъ, и усугубите ей сугубо по дѣломъ ея. Чашею ею же чeрпа вамъ, черплите ей сугубо. елико прославися и разсвѣрѣпѣ, толико дадите ей мукъ и рыданіи. яко въ сердци своeмъ глагола, яко сѣжу царицею, и вдова нѣсмь, и рыданія не имамъ видѣти. Сего ради во единъ день пріидутъ язвы ей. смерть и плачь и гладъ, и огнeмъ сожжeна будетъ. Яко крѣпокъ господь богъ судяи ей. и возрыдаютъ и восплачутся ея цари зeмстіи, любы дѣявшеи съ нeю, и разсвѣрѣпѣвше, егда узрятъ дымъ запалeнія ея издалeча стояще за страхъ мукъ ея, глаголюще, горе горе, градъ великіи вавилонъ градъ крѣпкыи, яко во единъ часъ пріиде судъ твой. и купцы зeмстіи возрыдаютъ и восплачутся о нeмъ, яко бремeнъ ихъ никтоже купуетъ ктому, бремeнъ злата и сребра и каменія драгаго и бисера и висса и порфиры и шика и чeрвени. И всякого дрeва ѳинна, и всякого сосуда стислонова. и всякого сосуда отъ дрeва чcтнаго, и мѣдяна и желѣзна и мраморна, и корица, и ѳиміама и мира и ливана и вина, и елeя и семидалинъ и пшеница, и скота и овeцъ и конь и колесницъ, и тѣлeсъ, и душъ человеческыхъ, и овоща похотіи душа твоея отиде отъ тебе, и вся тучная и свѣтлая отидоша отъ тебе, и ктому не имаши обрѣсти ихъ. Купцы твои симъ обогащшеся издалeча станутъ за страхъ мучeнія ея, рыдающе и плачущеся и глаголюще, горе горе, градъ великыи облечeныи виссомъ и порфирою и червеницею, и позлащeныи златомъ и каменіемъ драгимъ и бисеромъ, яко во единъ часъ погибе толико богатство. И всякъ кормчіи, и всякъ плаваяи въ кораблeхъ, и всякъ еликъ въ мори дѣлаяи, издалeче сташа, и вопіяху видяще дымъ раждежeнія его, глаголюще, кто подобенъ граду великому; и положиша пeрсть на главахъ своихъ, и возопиша плачущеся и рыдающе, глаголюще, горе горе, градъ великіи, въ нeмъ же обогатишася вси имущеи корабля въ мори отъ чeсти его, яко единѣмъ часомъ запустѣ. Веселися о сeмъ небо, и святіи апостоли и пророцы, яко суди богъ судъ вашъ отъ него. И взятъ единъ ангелъ крѣпокъ камень великъ яко жeрновъ, и вeрже въ море глаголя, тако стромлeніемъ въвeрженъ будетъ вавилонъ градъ великіи, и не имать обрѣстися ктому. и гласъ гудeцъ и мусикіи и пискъ и трубъ не имать слышатися ктому въ тебѣ, и всякъ хитрeцъ всякія хитрости не обрящется ктому въ тебѣ. и шумъ жерновныи не будетъ слышанъ въ тебѣ, и свѣтъ свѣтилника не свѣтитъ въ тебѣ ктому, и гласъ жениха и невѣсты не имать слышанъ быти въ тебѣ ктому. Яко купцы твои бѣша велможи зeмстіи, яко волхвованіи твоими прельщeни быша вси языцы, и въ нeмъ кровь пророческа, и святыхъ обрѣтеся и всѣхъ избіeныхъ на земли.

Глава, 19.

И посихъ слышахъ гласъ вeліи народа многа на небеси, глаголющъ, аллилуіа. спcніе и слава и чeсть и сила господу богу нашему, яко истинни и прави суди его, яко судилъ есть любодѣици великой, иже просмради зeмлю любо дѣяніемъ своимъ. и мсти кровь рабъ своихъ отъ рукы ея. и второе рѣша, аллилуіа, и дымъ ея восхождаше во вѣкы вѣкомъ. и падоша двадесять и четыре старцы, и четыре животна, и поклонишася богови сѣдящему на престолѣ глаголюще, аминь аллилуіа. И гласъ изыде отъ престола глаголющъ, пойте богу нашему вси раби его, и боящеися его, и маліи и велиціи. И слышахъ яко гласъ народа многа, и яко гласъ водъ многъ, и яко гласъ громовъ крѣпкыхъ глаголющихъ, аллилуіа. яко воцарися господь богъ вседержитель, радуемся и веселимся и дадимъ славу ему яко пріиде бракъ агньчіи. И жена его уготовала есть себе, и дано бысть ей облещися въ виссонъ чистъ и свѣтелъ. виссонъ бо оправданія святыхъ есть. И глагола ми, напиши, блажeни званіи на вeчерю брака агньча. и глагола ми, сіи словеса истинна божія суть. И падъ предъ ногама его поклонихся ему. и глагола ми, виждь, ни, клеврeтъ ти есмь, и братія твоея имущихъ свѣдѣтельство ісусово, богу поклонися. свѣдѣтельство бо ісусово есть духъ пророчествія. И видѣхъ небо отвeрсто, и се конь бѣлъ и сѣдяи на нeмъ вѣренъ и истиненъ, и правдосудныи, и воинныи, очи же ему еста яко пламень огненъ, и на главѣ его вѣнцы мнози. Имыи имя написано, еже никтоже вѣсть, токмо онъ самъ. И облечeнъ въ ризу червлeну кровію, нарицается имя его слово божіе. И воинства небесная идяху въ слѣдъ его, на конехъ бѣлыхъ. и облечeни въ виссонъ бѣлъ и чистъ. И изъ устъ его изыде оружіе остро, да тымъ избіeтъ языкы, и той упасeтъ я жезломъ желѣзнымъ, и той пeретъ точило вина ярости и гнѣва божія вседержителева. И имать на ризѣ и на стегнѣ своeмъ имя написано, царь царeмъ, и господь гдceмъ. И видѣхъ единъ ангелъ стоящъ на солнци. И возопи гласомъ вeліемъ, глаголя, всѣмъ птицамъ парящимъ посредѣ небеси. Пріидѣте и соберѣтеся на вeчерю великую божію, да снѣсте плоти царeй, и плоти крѣпкыхъ, и плоти тысящниковъ, и плоти конeй, и сидящихъ на нихъ, и плоти всѣхъ свободныхъ и рабовъ, и малыхъ и великыхъ. И видѣхъ звѣръ, и цари земныя, и воя ихъ собраны, сотворити брань съ сѣдящимъ на кони и съ воинствы его. и ятъ бысть звѣръ, и съ нимъ лживыи пророкъ сотворивыи знаменіе предъ нимъ, ими же прельсти пріeмшая начертаніе звѣрино, и покланяющаяся иконѣ его. Жива ввeржена быста оба въ езеро огнено горящее жупеломъ. а прочіи убіeни будутъ оружіемъ сѣдящаго на кони изшeдшимъ изъ устъ его, и вся птица насытишася отъ плоти ихъ.

Глава, 20.

И видѣхъ ангела сходяща съ небеси имѣя ключь бeзднѣ, и юже велико въ руцѣ его. и ятъ змія, змію дрeвнюю, еже есть діаволъ и сатана, и связа и на тысяща лѣтъ, и въ бeздну затвори его и заключи его, и запечатлѣ надъ нимъ, да не прельститъ ктому языкы, дондеже скончается тысяща лѣтъ. и посихъ подобаетъ ему отрѣшeну быти мало врeмя. И видѣхъ престолы и сѣдящая на нихъ, и судъ данъ бысть имъ. и душа растeсаныхъ за свѣдѣтельство ісусово, и за слово божіе, иже не поклонишася звѣрю ни иконѣ его, и не пріяша начертанія на челѣхъ своихъ и на руцѣ своeй и ожиша и воцаришася со христомъ тысяща лѣтъ. и прочіи же мертвецы не ожиша, дондеже скончается тысяща лѣтъ, се воскресніе пeрвое. блажeнъ и святъ иже имать часть въ воскресніи пeрвѣмъ, на нихъ же смерть вторая не имать области, но будутъ іерeи богу и христу, и воцарятся съ нимъ тысяща лѣтъ. И егда скончается тысяща лѣтъ, раздрѣшeнъ будетъ сатана отъ темница своея, и изыдетъ прельстити языкы сущая на четырехъ углехъ земля. гога и магога, собрати ихъ на брань, ихъ же число яко пѣсокъ морскыи. И взыдутъ на широту земля, и обыидутъ святыхъ станъ, и градъ возлюбленыи, и сниде огнь отъ бога съ небесе и поястъ я, и діяволъ лестяи ихъ въвeрженъ будетъ въ езеро огнено и жупелно, идѣже звѣръ и лживыи пророкъ, и мучени будутъ день и нощь во вѣкы вѣкомъ. И видѣхъ престолъ великъ бѣлъ, и сѣдящаго на нeмъ, ему же отъ лица бѣжа небо и земля, и мѣсто не обрѣтеся имъ. И видѣхъ мертвеца малыя и великія, стояща прeдъ богомъ, и книги разгнушася, и ина книга отвeрзеся яже есть животная, и судъ пріяша мертвецы отъ написаныхъ въ книгахъ по дѣломъ ихъ. И дастъ море мертвеца своя, и смерть и адъ даша своя мертвеца. и судъ пріяша по дѣломъ своимъ. и смерть и адъ вовержeна быста въ езеро огненое, и се есть вторая смерть. и иже ся не обрѣте въ книзѣ животней написанъ, въвeрженъ будетъ въ езеро огненое.

Глава, 21.

И видѣхъ небо ново и зeмлю нову. пeрвое бо небо и земля пeрвая преидоша, и моря нѣсть ктому. И азъ іoаннъ видѣхъ градъ святыи іерусалимъ, новъ сходящъ отъ бога съ небеси приготованъ, яко невѣсту украшену мужу своему. И слышахъ гласъ вeліи съ небесе глаголющъ, се скинія божія съ человѣкы, и вселится съ ними, и тіи людіе его будутъ, и самъ богъ будетъ съ ними богъ ихъ, и отиметъ богъ всяку слезу отъ очію ихъ. И смерти не будетъ ктому ни плача ни вопля ни болѣзни не будетъ ктому, яко пeрвая мимо идоша. и рече сѣдяи на престолѣ, се нова вся творю. и глагола ми, напиши, яко сіи словеса истинна и вѣрна суть. и рече ми, совершишася. азъ есмь алфа и О, начатокъ и конeцъ. Азъ жаждущему дамъ отъ источника воды животныя туне. Побѣждаяи наслѣдитъ вся, и буду ему богъ, и той будетъ мнѣ въ сына. Страшливымъ же и невѣрнымъ, и сквeрнымъ и убійцамъ, и блудъ творящимъ, и чары творящимъ идоложeрцемъ и всѣмъ лживымъ часть имъ въ езерѣ горящемъ огнeмъ и жупеломъ, еже есть смерть вторая. И пріиде ко мнѣ единъ отъ седми ангелъ имущи сeдмь фіалъ, исполненыхъ седмихъ язвъ послѣднихъ, и рече ко мнѣ глаголя. гряди да покажу ти невѣсту агньчу жену. И веде мя духомъ на гору велику и высоку, и показа ми градъ великыи святыи іерусалимъ низходящъ съ небеси отъ бога имуще славу божію. И свѣтило его подобно камени драгому. яко камени аспиди. кристальну. Имущъ стѣну велику и высоку, имущъ вратъ дванадесять и на вратѣхъ ангеловъ, 12. и имена написана, яже суть имена, дванадесяте колѣнма сыновъ ізраилевъ. отъ востока врата троя, и отъ сѣвера врата троя, и отъ юга врата троя и отъ запада врата троя. и стѣна граду имущи основаніи, 12, и на нихъ имeнъ, 12, апостоловъ агньчихъ. И глаголяи со мною имяше трость злату, да измѣритъ градъ и врата его и стѣны его. И градъ на четыри углы стоитъ, долгота его толика есть елика же и широта. и измѣри градъ тростію на стадіи дванадесять тысящъ долгота и широта. И высота его равна есть, и размѣри стѣну его, во сто и четыредесять и четыре лакти, въ мѣру человеческу, яже есть ангельску. И бѣ созданіе стѣны его, аспидъ, и градъ отъ злата чиста, подобенъ стклу чисту. И основаніе стѣны граду всяцѣмъ драгымъ каменіемъ украшено. основаніе пeрвое, іасписъ. второе, сапфиръ. трeтіе, халкидонъ. четвeртое, змарагдъ. пятое сардониxъ, шестое, сардіосъ, седмое, хрисолитъ. осмое, вириллосъ. девятое, топазіонъ. десятое, хрисопрасосъ. 11, іакинѳъ. 12, амеѳистъ. и два надесяте вратъ, дванадесяте бисера. да едина каяждо врата бѣше отъ единого бисера. И стогны граду злато чисто, яко сткло пресвѣтло. и церкови не видѣхъ въ нeмъ. господь бо богъ вседержитель церкови ему есть, и агнецъ. и градъ не трeбуя солнца и луны да свѣтятъ въ нeмъ, слава бо божія просвѣти и. и свѣтилникъ ему агнецъ. языцы спасeни свѣтомъ его пойдутъ, и цари зeмстіи принесутъ славу и чcть свою вонь, и врата его не имутъ затворитися во дне, нощи бо не будетъ ту. И принесутъ славу и чcть языковъ вонь, и не имать вонь внити всего сквeрнаго, и творяи мeрзость и лжу, но токмо написанныя въ книгахъ животныхъ агньчи.

Глава, 22.

И показа ми чисту рѣку, воды животныя, свѣтлу яко кристалъ, исходящу отъ престола божія и агньча. просреди стогны его. и оба полы рѣкы дрeво животное, иже творитъ плодъ дванадесяте, на кыиждо месяцъ воздая плодъ свой. И листвіе дрeву во исцѣлeніе языкомъ. и всяка анаѳeма не будетъ ктому. и престолъ божіи и агнечь будетъ въ нeмъ. и рабы его послужатъ ему, и узрятъ лице его, и имя его на челѣхъ ихъ. И нощи не будетъ тамо, и не потрeбуютъ свѣта отъ свѣтилника, ни свѣта солнчнаго. яко господь богъ просвѣщаетъ я, и воцарятся во вѣки вѣкомъ. И рече ми. си словеса вѣрна и истинна. и господь, богъ святыхъ пророкъ посла ангела своего показати рабомъ своимъ, имъ же есть быти вскорѣ. Се пріиду скоро, блажeнъ соблюдаяи словеса пророчества книги сея. И азъ іoаннъ видѣхъ сія и слышахъ. И егда слышахъ и видѣхъ, падохъ поклонитися на ногу ангелу показующему ми се, и глагола ми, виждь, ни, клеврeтъ твой убо есмь, и братія твоея пророкъ, и соблюдаю щихъ словеса книги сея, богу поклонися. И глагола ми, не запечатлѣй словeсъ пророчествія книги сея, яко врeмя близъ есть. обидяи, да обидитъ еще. и сквeрныи, да сквернится еще, и праведныи, правду да творитъ еще. И святыи, да святится еще. и се гряду скоро, и мзда моя со мною, воздати комуждо по дѣломъ его. Азъ есмь, алфа и О. начатокъ и конeцъ, пeрвыи и послѣдніи. Блажeни творящеи заповѣди его, да будетъ область имъ на древо животное, и враты внидутъ во градъ. Внѣ же псы и чародѣе, и любодѣи, и убійцы, и идоло служители, и всякъ любяи и творяи лжу. Азъ ісусъ послахъ ангела моего засвѣдѣтельствовати вамъ сія въ церковахъ. Азъ есмь корень и родъ давыдовъ. И звѣзда утреняя и денница. и духъ и невѣста глаголяи, пріиди. и слышаи да глаголетъ, пріиди. и жаждаи да пріидетъ, и хотяи да пріиметъ воду животную туне. свѣдѣтельствую бо всякому слышащему словеса пророчества книги сея. аще кто приложитъ на нихъ, наложитъ богъ на него язвъ написаныхъ въ книзѣ сeй. и аще кто отиметъ словeсъ сущихъ пророчествія въ книзѣ сeй, отиметъ богъ часть его отъ книги животныя, и отъ града святаго, яже написана въ книзѣ сeй. Глаголетъ свѣдѣтельствуяи сія, ей пріиду скоро. Аминь, ей гряди господи ісусе. благодать господа нашего ісуса христа со всѣми вами. аминь.

Конeцъ апокалипсису святаго іoанна
богослова. Имать въ
себѣ, главъ,
22.

Сущія же богопріятныя и душеправительныя книги новаго завѣта,
напечатася въ лѣто отъ сотворeнія мира 7523,
съ острожской библіи,
иже напечатася іoанномъ ѳеодоровымъ въ богохранимомъ градѣ острозѣ,
въ лѣто отъ созданія мира, 7089,
от воплощeнія же господа бога и спаса нашего ісуса христа
1581, месяца августа 12 дня.
Еже пріeмше не яко вeщи человеческія, но яко свыше сходящее дарованіе духовное,
въ нeмъ же царствіе божіе и правду его хотяще обрѣсти возможете,
путь правъ своего спасeнія изобрѣтайте,
творяще и храняще вся заповѣди господня непорочны.
изволившему же вамъ сіе видѣти
хвалу и благодарeніе
воздавайте.

* * *